Aśvaghoṣa Saundarananda

Based on the ed. by Seiren Matsunami. Memyo: Tanseinaru Nanda. Tokyo 1980.

Input by N.N.

THIS [GRETIL](http://gretil.sub.uni-goettingen.de/gretil.htm) TEXT FILE IS FOR REFERENCE PURPOSES ONLY!

COPYRIGHT AND TERMS OF USAGE AS FOR SOURCE FILE.

Text converted to Unicode (UTF-8).

(This file is to be used with a UTF-8 font and your browser's VIEW configuration

set to UTF-8.)

| description: | multibyte sequence: |
| --- | --- |
| long a | ā |
| long A | Ā |
| long i | ī |
| long I | Ī |
| long u | ū |
| long U | Ū |
| vocalic r | ṛ |
| vocalic R | Ṛ |
| long vocalic r | ṝ |
| vocalic l | ḷ |
| vocalic L | Ḷ |
| long vocalic l | ḹ |
| velar n | ṅ |
| velar N | Ṅ |
| palatal n | ñ |
| palatal N | Ñ |
| retroflex t | ṭ |
| retroflex T | Ṭ |
| retroflex d | ḍ |
| retroflex D | Ḍ |
| retroflex n | ṇ |
| retroflex N | Ṇ |
| palatal s | ś |
| palatal S | Ś |
| retroflex s | ṣ |
| retroflex S | Ṣ |
| anusvara | ṃ |
| visarga | ḥ |
| long e | ē |
| long o | ō |
| l underbar | ḻ |
| r underbar | ṟ |
| n underbar | ṉ |
| k underbar | ḵ |
| t underbar | ṯ |

Unless indicated otherwise, accents have been dropped in order  
to facilitate word search.  
  
For a comprehensive list of GRETIL encodings and formats see:  
http://gretil.sub.uni-goettingen.de/gretil/gretdiac.pdf  
and  
http://gretil.sub.uni-goettingen.de/gretil/gretdias.pdf  
  
For further information see:  
http://gretil.sub.uni-goettingen.de/gretil.htm

CANTO I

oṃ namo buddhāya //

CANTO I

gautamaḥ kapilo nāma muni dharmabhṛtāṃ varaḥ /

babhūva tapasi śrāntaḥ kākṣīvān iva gautamaḥ // Saund\_1.1 //

aśiśriyad yaḥ satataṃ dīptaṃ kāśyapavat tapaḥ /

āśiśrāya ca tadvṛddhau siddhim kāśyapavat parām // Saund\_1.2 //

haviḥṣu yaś ca svātmārthaṃ gām adhukṣad vasiṣṭhavat /

tapaḥśiṣṭeṣu ca śiṣyeṣu gām adhukṣad vasiṣṭhavat /

māhātmyād dīrghatapaso yo dvitīya ivābhavat // Saund\_1.3 //

tṛtīya iva yaś cābhūt kāyāṅgirasayor dhiyā // Saund\_1.4 //

tasya vistīrṇatapasaḥ pārśve himavataḥ śubhe /

kṣetraṃ cāyatanaṃ caiva tapasām āśramo 'bhavat // Saund\_1.5 //

cāruvīruttaruvanaḥ prasnigdhamṛduśādvalaḥ /

havirdhūmavitānena yaḥ sadābhra ivābabhau // Saund\_1.6 //

mṛdubhiḥ saikataiḥ snigdhaiḥ kesarātarapāṇḍubhiḥ /

bhūmibhāgair asaṃkīrṇaiḥ sāṅgarāga ivābhavat // Saund\_1.7 //

śucibhis tīrthasaṃkhyātaiḥ pāvanair bhāvanair api /

bandhumān iva yas tasthau sarobhiḥ sasaraoruhaiḥ // Saund\_1.8 //

paryāptaphalapuṣpābhiḥ sarvato vanarājibhiḥ /

śuśubhe vavṛdhe caiva naraḥ sādhanavān iva // Saund\_1.9 //

nīvāraphalasaṃtuṣṭaiḥ svasthaiḥ śāntair anutsukaiḥ /

akīrṇo 'pi tapobhṛdhibhiḥ śūnyaśūnya ivābhavat // Saund\_1.10 //

agnīnāṃ hūyamānānāṃ śikhinā kūjatām api /

tīrthānāṃ cābhiṣekeṣu śuśruve yatra nisvanaḥ // Saund\_1.11 //

virejur hariṇā yatra suptā medhyāsu vediṣu /

salājair mādhavīpuṣpair upahārāḥ kṛtā iva // Saund\_1.12 //

api kṣudramṛgā yatra sāntāś ceruḥ samaṃ mṛgaiḥ /

śarañyebhyas tapasvibhyo vinayaṅ śikṣitā iva // Saund\_1.13 //

saṃdigdhe 'py apunarbhāve vidudhheṣv āgameṣv api /

pratyakṣiṇa ivākurvaṃs tapo yatra tapodhanāḥ // Saund\_1.14 //

yatra sma mīyate brahma kaiś cit kaiś cin na mīyate /

kāle nimīyate somo na cākāle pramīyate // Saund\_1.15 //

nirapekṣāḥ śarireṣu dharme yatra svabhuddhayaḥ /

saṃhṛṣṭā iva yatnena tāpasās te pire tapaḥ // Saund\_1.16

śrāmyanto munayo yatra svargāyodyuktacetasaḥ /

taporāgeṇa dharmasya vilopam iva cakrire // Saund\_1.17 //

atha tejavisadanaṃ tapaḥkṣetraṃ tam āśramam /

kecid ikṣvākavo jagmū rājaputrā vivatsavaḥ // Saund\_1.18 //

suvarṇastambhavarṣmāṇaḥ siṃhoraskā mahābhujāḥ /

pātraṃ śabdasya mahataḥ śriyāṃ ca vinayasya ca // Saund\_1.19 //

arharūpā hy anarhasya mahātmānaś calātmanaḥ /

prājñāḥ prajñāvimuktasya bhrātṛyasya yavīyasaḥ // Saund\_1.20 //

mātṛśulkād upagatāṃ te śriyaṃ na viṣehire /

rarakṣuś ca pituḥ kautsās te bhavanti sma gautamāḥ // Saund\_1.22 //

ekapitror yathā bhrātroḥ pṛthagguruparigrahāt /

rāma evābhavad gārgyo vāsubhadro 'pi gautamaḥ // Saund\_1.23 //

śākravṛkṣapraticchannaṃ vāsaṃ yasmāc ca cakrire /

tasmād ikṣvākuvaṃśyās te bhuvi śākya iti smṛtāḥ // Saund\_1.24 //

sa teṣāṃ gautamaś cakre svavaṃśasadṛśīḥ kriyāḥ /

munir ūrdhvaṃ kumārasya sagarasyeva bhārgavaḥ // Saund\_1.25 //

kaṇvaḥ śākuntalasyeva bharatasya tarasviaḥ /

vālmīkir iva dhīmāṃś ca dhīmator maithileyayoḥ // Saund\_1.26 //

tadvanaṃ muninā tena taiś ca kṣatriyapuṅgavaiḥ /

śāntāṃ guptāṃ ca yugapad brahmakṣatraśriyaṃ dadhe // Saund\_1.27 //

athodakalaśaṃ gṛhya teṣā vṛddhicikīrṣayā /

muniḥ sa viyad utpatya tān uvāca nṛpātmajān // Saund\_1.28 //

yā patet kalaśād asmād akṣayyasalilān mahīm /

dhārā tām anatikramya mām anveta yathākramam // Saund\_1.29 //

tataḥ paramam ity uktvā śirobhiḥ praṇipatya ca /

rathān āruruhuḥ sarve śīghravāhān alaṅkrṛtān // Saund\_1.30 //

tataḥ sa tair anugataḥ syandanasthair nabhogataḥ /

tadāśramamahīprāntaṃ paricikṣepa vāriṇā // Saund\_1.31 //

aṣṭāpadam ivālikhya nimittaiḥ surbhīkṛtam /

tān uvāca muniḥ sthitvā bhūmipālasutān idam // Saund\_1.32 //

asmin dhārāparikṣipte nemicihnitalakṣaṇe /

nirmimīdhvaṃ puraṃ yūyaṃ mayi yāte triviṣṭapam // Saund\_1.33 //

tataḥ kadācit te vīrās tasmin pratigate munau /

babhramur yauvanoddāmā gajā iva niraṅkuśāḥ // Saund\_1.34 //

baddhagodhāṅgulītrāṇā hastaviṣṭhitakārmukāḥ /

śarādhmātamahātūṇā vyāyatābaddhavāsasaḥ // Saund\_1.35 //

jijñāsamānā nāgeṣu kauśalaṃ śvāpadeṣu ca /

anucakrur vanasthasya dauṣmanter devakramaṇaḥ // Saund\_1.36 //

tān dṛṣṭvā prakṛtiṃ yātān vṛddhān vyāghraśiśūn iva /

tāpasās tadvanarh hitvā himavantarh siṣevire // Saund\_1.37 //

tatas tadāśramasthānaṃ śūnyarh taiḥ śūnyacetasaḥ /

paśyanto tadāśramasthānarṃ śūnyaṃ taiḥ niśaśvasuḥ // Saund\_1.38 //

atha te puṇyakarmāṇaḥ pratyupasthiravṛddhayaḥ /

tatra tajjñair upākhyātān avāpur mahato nidhīn // Saund\_1.39 //

alaṃ dharmārthakāmānāṃ nikhilānām svāptaye /

nidhayo naikavidhayo bhūrayas te gatārayaḥ // Saund\_1.40 //

tatas tatpratilambhāc ca pariṇāmāc ca karmaṇaḥ /

tasmin vāstuni vāstujñāḥ puraṃ śrīman nyaveśayan // Saund\_1.41 //

saridvistīrṇaparikhaṃ spaṣṭāñcitamahāpatham /

śailakalpamahāvapraṃ givirajam ivāparam // Saund\_1.42 //

pāṇḍurāṭṭālasumukhaṃ suvibhaktāntarāpaṇam /

harmyamālāparikṣiptaṃ kukṣiṃ himagirer iva // Saund\_1.43 //

vedavedāṅgaviduṣas tasthuṣaḥ ṣaṭsu karmasu /

śāntaye vṛddhaye caiva yatra viprān ajītjapan // Saund\_1.44 //

tadbhūmer abhiyoktṝṇāṃ prayuktān vinivṛttaye /

yatra svena prabhāvena bhṛtyadaṇḍān ajītjapan // Saund\_1.45 //

cāritradhansaṃpannān salajjān dīrghadarśinaḥ /

arhato 'tiṣṭhipan yatra śūrān dakṣān kuṭumbinaḥ // Saund\_1.46 //

vyastais tais tair guñair yuktān mativāgvikramādibhiḥ /

karmasu patirūpeṣu saicāṃs tān nyayūyujan // Saund\_1.47 //

vasumadbhir avibhrāntair alaṃvidyair avismitaiḥ /

yad babhāse naraiḥ kīrṇaṃ mandaraḥ kinnarair iva // Saund\_1.48 //

yatra te hṛṣṭamanasaḥ pauraprītickīrṣayā /

śrīmanty udyānasaṃjñāni yaśodhāmāny acīkaran // Saund\_1.49 //

śvāḥ puṣkariṇīś caiva paramāgryaguṇāmbhasaḥ /

nājñāyā cetanotkarṣād dikṣu sarvāsv acīkhanan // Saund\_1.50 //

manojñāḥ śrīmatiḥ praśṭhīḥ pathiṣūpavaneṣu ca /

sabhāḥ kūpavatīś caiva samantāt pratyatiṣṭhipan // Saund\_1.51 //

hastyaśvarathasakīrṇam asaṃkīrṇam anākulam /

anigūḍhārthivibhavaṃ nigūḍhajñānapauruṣam // Saund\_1.52 //

saṃnidhānam ivārthānām ādhānam iva tejasām /

niketam iva vidyānāṃ saṃketam iva saṃpadām // Saund\_1.53 //

vāsavṛkṣaṃ guṇavatām āśrayaṃ śaraṇaiṣiām /

ānartaṃ kṛtaśāstrāṇām ālānaṃ bābhuśālinām // Saund\_1.54 //

samājair utsavair dāyaiḥ kriyāvidhibhir eva ca /

alañcakrur alaṃvīryās te jagaddhāma tatpuram // Saund\_1.55 //

yasmād anyāyatas te ca kaṃ cin nācīkaran karam /

tasmād alpena kālena tat tadāpūpuran puram // Saund\_1.56 //

kapilasya ca tasyarṣes tasminn āśramavāstuni /

yasmāt te tatpuraṃ cakrus tasmāt kapilavāstu tat // Saund\_1.57 //

kakandasya makandasya kuśāmbasyeva cāśrame /

puryo yathā hi śrūyante tathaiva kapilasya tat // Saund\_1.58 //

āpuḥ puraṃ tatpuruhūtakalpās te tejasāryeṇa na vismayena /

āpur yaśogandham ataś ca śaśvat sutā yayāter iva kīrtimantaḥ // Saund\_1.59 //

tannāthavṛttair api rājaputrair arājakaṃ naiva rarāja rāṣṭram /

tārāsahasrair api dīpyamānair anutthite candra ivāntarīkṣam // Saund\_1.60 //

yo jyāyān atha vayasā guṇaiś ca teṣāṃ bhrātṝṇāṃ vṛṣabha ivaujasā vṛṣāṇām /

te tatra priyaguruvas tam abhyaṣiñcann ādityā daśaśatalocanaṃ divīva // Saund\_1.61 //

ācāravān vinayavān nayavān kriyāvān dharmāya nendriyadukhāya dhṛtātparaḥ /

tadbhrātṛbhiḥ parivṛtaḥ sa jugopa rāṣṭraṃ saṃkrandano divam ivānuṣrto marudbhiḥ // Saund\_1.62 //

Saundaranada mahākāvye kapilavāstuvarṇano nāma prathamaḥ sargaḥ /

CANTO II

tataḥ kadā cit kālena tad avāpa kulakramāt /

rāja śuddhodhano nāma śuddhakarmā jitendriyaḥ // Saund\_2.1 //

yaḥ sasañje na kāmeṣu śrīpāptau na visismiye /

nāvamene parānṛddhyā parebhyo nāpi vivyathe // Saund\_2.2 //

balīyān sattvasaṃpannaḥ śrutavān buddhimān api /

vikrānto nayvāṃś caiva dhīraḥ sumukha eva ca // Saund\_2.3 //

vapuṣmāṃś ca na ca stabdho dakṣiṇo na ca nārajavaḥ /

tejasvī na ca na kṣāntaḥ kartā ca na ca vismitaḥ // Saund\_2.4 //

ākṣiptaḥ śatrubhiḥ saṃkhye suhṛdbhiś ca vyapāśritaḥ /

abhavad yo na vimukhas tejasā ditsayaiva ca // Saund\_2.5 //

yaḥ pūrvai rājabhir yātāṃ yiyāsur dharmapaddhatim /

rājyaṃ dīkṣām iva vahan vṛttetānvagamat pitṝn // Saund\_2.6 //

yasya suvyahārāc ca rakṣanāc ca sukhaṃ prajāḥ /

śiśyire vigatodvegāḥ pitur aṅkagatā iva // Saund\_2.7 //

kṛtaśāstraḥ kṛtāstro vā jāto vā vipule kule /

akṛtārtho na dadṛśe yasya darśanameyivān // Saund\_2.8 //

hitaṃ vipriyam apy ukto yaḥ śuśrāva na cukṣubhe /

duṣkṛtaṃ bahv api tyaktvā sasmāra kṛtam aṇv api // Saund\_2.9 //

praṇatān anujagrāha vijagrāha kuladviṣaḥ /

āpannān parijagrāha nijagrāhāsthitān pathi // Saund\_2.10 //

prāyeṇa viṣaye yasya tacchīlam anuvartinaḥ /

arjayanto dadṛśire dhanānīva guṇān api // Saund\_2.11 //

adhyaiṣṭa yaḥ paraṃ brahma na vyaiṣṭa satataṃ dhṛteḥ /

dānān yadita pātrebhyaḥ pāpaṃ nākṛta kiṃ cana // Saund\_2.12 //

dhṛtyāvākṣīt pratijñāṃ sa sadvājivodyatāṃ dhuram /

na hy avānchīc eyutaḥ satyān muhūrtam api jīvitam // Saund\_2.13 //

viduṣaḥ paryupāsiṣṭa vyakāśiṣṭātmavattayā /

vyarociṣta ca śiṣṭebhyo māsīṣe candramā iva // Saund\_2.14 //

avedīd buddhiśāstrābhyām iha cāmutra ca kṣamam /

arakṣīd dhairyavīryābhyām indriyāṇy api ca prajāḥ // Saund\_2.15 //

ahārṣīd duḥkham ārtānāṃ dviṣatāṃ corjitaṃ yaśaḥ /

acaiṣte ca nayair bhūmiṃ bhūyasā yaśasaiva ca // Saund\_2.16 //

apy āsīd duḥkhitān paśyan prakṛtyā karuṇātmakaḥ /

nāhauṣte ca yaśo lobhād anyāyādhigatair dhanaiḥ // Saund\_2.17 //

sauhārdaṛḍhabhaktitvān maitreṣu viguṇeṣv api /

nādidāsīdaditsīt tu saumukhvāt svaṃ svam arthavat // Saund\_2.18 //

anivedyāgram arhadbhyo nālikṣat hiṃ cid aplutaḥ /

gām adharmeṇa nādhukṣat kṣīratarṣeṇa gām iva // Saund\_2.19 //

nāsṛkṣad balim aprāptaṃ nārukṣan mānam aiśvaram /

āgamair buddhim āhikṣad dharmāya na tu kīrtaye // Saund\_2.20 //

kleśārhān api kāṃś ci tu nākliṣṭa kliṣṭakarmaṇaḥ /

āryabhāvāc ca nāghukṣad dviṣato 'pi sato guṇān // Saund\_2.21 //

ākṛṣad vapuṣā dṛṣṭīḥ prajānāṃ candramā iva /

parasvaṃ bhuvi nāmṛkṣan mahāviṣam ivoragam // Saund\_2.22 //

nākrukṣad viṣaye tasya kaś cit kaiś cit kva cit kṣataḥ /

adikṣat tasya hastastham ārtebhyo hy abhayaṃ dhanuḥ // Saund\_2.23 //

kṛtāgaso 'pi praṇatān prāg eva priyakāriṇaḥ /

adarśat snighayā dṛṣṭyā ślakṣṇena vacasāsicat // Saund\_2.24 //

bahvīr adhyagamad vidyā viṣayeṣv akutūhalaḥ /

adarśat kārtayuge dharme dharmāt kṛcchre 'pi nāsrasat // Saund\_2.25 //

avardhiṣṭa guñaiḥ śaśvad avṛdhan mitrasaṃpadā /

avartiṣṭa ca vṛddheṣu nāvṛtad garhite pathi // Saund\_2.26 //

śarair aśīśam acchatrūn guṇair bandhūn arīramat /

randhrair nācūcudad bhṛtyān karair nāpīpiḍat prajāḥ // Saund\_2.27 //

rakṣaṇāc caiva śauryāc ca nikhilāṃ gām avīvapat /

spaṣṭayā daṇḍanītyā ca rātrisattrān avīvapat // Saund\_2.28 //

kulaṃ rājarṣivṛttena yaśogandham avīvapat /

dīptyā tama ivādityas tejasārīn avīvapat // Saund\_2.29 //

apaprathat pitṝṃś caiva satputradaṛśair guṇaiḥ /

salileneva cāmbhodo vṛttenājihṇadat prajāḥ // Saund\_2.30 //

dānair ajasravipulaiḥ somaṃ viprān asūṣavat /

rājadharmasthiatvāc ca kāle sasyam asūṣavat // Saund\_2.31 //

adharmiṣṭhām acakathan na kathām akathaṅkataḥ /

cakravartīva ca parān dharmāyābhyudasīṣahat // Saund\_2.32 //

rāṣṭram anyatra ca baler na sa kiṅ cid dadīdapat /

bhṛtyair eva ca sodyogaṃ dviṣaddarpam adīdapat // Saund\_2.33 /

svair evādīdapac cāpi bhūyo bhūyo guṇaiḥ kulam /

prajā nādīdapac caiva sarvadharmavyavasthayā // Saund\_2.34 //

aśrāntaḥ samaye yajvā vajñabhūmim amīmapat /

pālanāc ca cvijān brahma nirduvignān amīmapat // Saund\_2.35 //

gurubhir vidhivatkāle saumyaḥ somam amīmapat /

tapasā tejasā caiva dviṣatsainyam amīmapat // Saund\_2.36 //

prajāḥ paramadharmjñaḥ sūkṣmaṃ dharmam avīvasat /

darśanāc caiva dharmasya kāle svargam avīvasat // Saund\_2.37 //

vyaktam apy arthakṛcchreṣu nādharmiṣṭham atiṣṭhipat /

priya ity eva cāśaktaṃ na saṃrāgād avīvṛdhat // Saund\_2.38 //

tejasā ca tviṣā caiva ripūn dṛptān abhībhasat /

yaśodīpena dīptena pṛthivīṃ ca vyabhībhasat // Saund\_2.39 //

ānṛśaṃsyān na yaśase tenādāyi sadārthine /

dravyaṃ mahad api tyaktvā na caivākīrti kiṃ cana // Saund\_2.40 //

tenārir āpi duḥkhārto nātyāji śaraṇāgataḥ /

jitvā dṛptān api ripūn na tenākāri vismayaḥ // Saund\_2.41 //

na tenābhedi māryādā kāmād dveṣād bhayād api /

tena satsv api bhogeṣu nāsevīndriyavṛttitā // Saund\_2.42 //

na tenārdarśi viṣamaṃ kāryaṅ kva cana kiṃ cana /

vipriyapriyayoḥ kṛtye na tenāgāmi nikriyāḥ // Saund\_2.43 //

tenāpāyi yathākalpaṃ somaś ca yaśa eva ca /

vedaś cāmnāyi satataṃ vedokto dharma eva ca // Saund\_2.44 //

evamādibhir atyakto babhūvāsulabhair guṇaiḥ /

aśakyaśakyasāmantaḥ śākyarājaḥ sa śakravat // Saund\_2.45 //

atha tasmin tathā kāle dharmakāmā divaukasaḥ /

vicerur diśi lokasya dharmacaryā didṛkṣavaḥ // Saund\_2.46 //

dharmātmānaś carantas te dharmajijñāsayā jagat /

dadṛśus taṃ viśeṣeṇa dharmātmānaṃ narādhipam // Saund\_2.47 //

devebhyas tuṣitebhyo 'tha bodhisattvaḥ kṣitiṃ vrajan /

upapattiṃ praṇidadhe kule tasya mahīpateḥ // Saund\_2.48 //

tasya devī nṛdevasya māyā nāma tadābhavat /

vītakrodhatamomāyā māyeva divi devatā // Saund\_2.49 //

svapne 'tha samaye garbham āviśantaṃ dadarśa sā /

ṣaḍdantaṃ vāraṇaṃ śvetam airāvatam ivaujasā // Saund\_2.50 //

taṃ vinirdidiṣuḥ śrutvā svapnaṃ svapnavido dvijāḥ /

tasya janma kumārasya lakṣmīdharmayaśobhṛtaḥ // Saund\_2.51 //

tasya sattvaviśeṣasya jātau jātikṣayaiṣinaḥ /

sācalā pracacālorvī taraṅgābhihateva nauḥ // Saund\_2.52 //

sūryaraśmibhir akliṣṭaṃ puṣpavarṣaṃ papāta khāt /

digvāraṇakarādhūtād vanāc caitrarathād iva // Saund\_2.53 //

divi dundubhayo nedur dīvyatāṃ marutām iva /

didīpe 'bhyadhiaṃ sūryaḥ śivaś ca pavano vavau // Saund\_2.54 //

tutuṣus tuṣitāś caiva śuddhāvāsāś ca devatāḥ /

saddharmabahumānena sattvānāṃ cānukampayā // Saund\_2.55 //

samāyayau yaśaḥketuṃ śreyaḥketukaraḥ paraḥ /

babhrāje śāntayā lakṣmyā dharmo vigrahavān iva // Saund\_2.56 //

devyām api yavīyasyām araṇyām iva pāvakaḥ /

nando nāma suto jajñe nityānandakaraḥ kule // Saund\_2.57 //

dīrghabāhur mahāvakṣāḥ siṃhāṃso vṛsabhekṣanaḥ /

vapuṣāgryeṇa yo nāma sundaropapadaṃ dadhe // Saund\_2.58 //

madhumāsa iva prāptaś candro naa ivoditaḥ /

aṅgavān iva cānaṅgaḥ sa babhau kāntayā śriyā // Saund\_2.59 //

sa tau saṃvardhayāmāsa narendraḥ parayā mudā /

arthaḥ sajjanahastastho dharmakāmau mahān iva // Saund\_2.60 //

tasya kālena satputrau vavṛdhāte bhavāya tau /

āryasyārambhamahato darmārthāv iva bhūtaye // Saund\_2.61 //

tayoḥ satputrayor madhye śākyarājo rarāja saḥ /

madhyadeśa iva vyakto himavatpāripātrayoḥ // Saund\_2.62 //

tatas tayoḥ saṃskṛtayoḥ krameṇa narendrasūnvoḥ kṛtavidyayoś ca /

kāmeṣv ajasraṅ pramamāda nandaḥ sarvārthasiddhas tu na saṃrarañja // Saund\_2.63 //

sa prekśyaiva hi jīrṇam āturaṅ ca mṛtaṅ ca vimṛśan jagadanbhijñam ārtacittaḥ /

hṛdayagataparaghṛṇo na viṣayaratim agamaj jananamaraṇabhayam abhito vijighāṃsuḥ // Saund\_2.64 //

udvegād apunarbhave manaḥ praṇidhāya sa yayau śayitavarāṅganādanāsthaḥ /

niśi nṛpatinilayanād vanagamankṛtmanāḥ sarasa iva mathitanalināt kalahaṃsaḥ // Saund\_2.65 //

Saundaranande mahākāvye rājavarṇano nāma dvitīyaḥ sargaḥ /

CANTO III

tapase tataḥ kapilavāstu hayagarathaughasaṃkulam /

śrīmad abhayam anuraktajanaṃ sa vihāya viścitamanā vanaṃ yayau // Saund\_3.1 //

vividhāgmāṃs tapasi tāṃś ca vividhaniyamāśrayān munīn /

prekṣya sa viṣayatṛākṛpaṇān anavasthitaṃ tapa iti nyavartata // Saund\_3.2 //

atha mokṣavādinam arāḍam upaśamamatiṃ tathoḍrakam /

tattvakṛtamatir upāsya jahāvayam apy amārga iti māgakovidaḥ // Saund\_3.3 //

sa vicārayan jagati kiṃ nu paramam iti taṃ tam āgamam /

niścayam anadhigataḥ parataḥ paramaṃ cacāra tapa eva duṣkaram // Saund\_3.4 //

atha naiṣa mārga iti vikṣya tad api vipulaṃ jahau tapaḥ /

dhyānaviṣayam avagamya paraṃ bubhuje varānnam amṛtatvabuddhaye // Saund\_3.5 //

sa suvarṇapīnayugabāhur ṛṣabhagatir āyatekṣaṇaḥ /

plakṣam avaniruham abhyagamat paramasya niścayavidher bubhutsayā // Saund\_3.6 //

upaviśya tatra kṛtabuddhir acaldhṛtir adrirājavat /

mārabalam ajayad ugram atho bubudhe padaṃ śivam ahāryam avyayam // Saund\_3.7 //

avagamya taṃ ca kṛtakāryam amṛtamanaso divaukasaḥ /

harṣam atulam agaman muditā vimukhī tu mārapariṣat pracukṣubhe // Saund\_3.8 //

sanagā ca bhūḥ pravicāla hutavahasakaḥ śivo vavau /

nedur api ca suradundubhayaḥ pravavarṣa cāmbudharavarjitaṃ nabhaḥ // Saund\_3.9 //

avabudhya caiva paramārtham ajaram anukampayā vibhuḥ /

nityam amṛtam upadarśyituṃ sa varāñasīparikarām ayāt purīm // Saund\_3.10 //

atha dharmacakram ṛtanābhi dhṛtimatisamādhinemimat /

tatra vinayanimāram ṛṣir jagato hitāya pariṣady avartayat // Saund\_3.11 //

iti duḥkham etad iyam asya samudayalatā pravartikā /

śāntir iyam ayam upāya iti pravibhāgaśaḥ param idaṃ catuṣṭayam // Saund\_3.12 //

abhidhāya ca triparivartam atulam anivartyam uttamam /

dvādaśaniyatavikalpam ṛṣir vinināya kauṇḍinasagotram āditaḥ // Saund\_3.13 //

sa hi doṣasāgaram agādham upadhijalam ādhijanutkam /

krodhamadabhayatarṅgacalaṃ pratatāra lokam api vyatārayat // Saund\_3.14 //

sa vinīya kāśiṣu gayeṣu bahujanam atho girivraje /

pitryam api paramakāruṇiko nagaraṃ yayāv anujighṛkṣayā tadā // Saund\_3.15 //

viṣayātmakasya hi ianasya bahuvividhamārgasevinaḥ /

sūryasadṛśavapur abhyudito vijahāra sūrya iva gautamas tamaḥ // Saund\_3.16 //

abhitas tataḥ kapilavāstu paramaśubhavāstusaṃstutam /

vastumatiśuci śivopavanaṃ sa dadarśa niḥspṛhatayā yathā vanam // Saund\_3.17 //

aparigrahaḥ sa hi babhūva niyatamatir ātmanīśvaraḥ /

naikavidhabhayakareṣu kim-u svajanasvadeśajanamitravastuṣu // Saund\_3.18 //

pratipūjayā na sa jaharṣa na ca śucam avajñayāgamat /

niścitamatir asicandanayor na jagāma duḥkhasukhayoś ca vikriyām // Saund\_3.19 //

atha pārthivaḥ samupalabhya sutam upagataṃ tathāgatam /

tūrṇam ababhuturagānugataḥ sutadarśanotsukatayābhiniryayau // Saund\_3.20 //

sugatas tathāgatam avekṣya narapatim adhīram āśayā /

śeṣam api ca janam aśrumukhaṃ vinīṣaya gaganam utpapāta ha // Saund\_3.21 //

sa vicakrame divi bhuvīva punar upaviveśa tasthivān /

niścalamatir aśayiṣṭa punar bahudhābhavat punar abhūt tathaikadhā // Saund\_3.22 //

salile kṣitāv iva cacāra jalam iva viveṣa medinīm /

megha iva divi vavarṣa punaḥ punar ajvalan nava ivodito raviḥ // Saund\_3.23 //

yugapaj jvalan jvalanavac ca jalam avasṛhaṃś ca meghavat /

taptakanakasadṛśaprabhayā sa babhau pradīpta iva sandhyayā ghanaḥ // Saund\_3.24 //

tam udīkṣya hemamaṇijālavalayinam ivotthitaṃ dhvajam /

prītim agamad atulāṃ nṛpatir janatā natāś ca bahumānam abhyayuḥ // Saund\_3.25 //

atha bhājanīkṛtam avekṣya manujapatim ṛddhisaṃpadā /

paurajanam api ca tatpravaṇaṃ nijagāda dharmavinayaṃ vināyakaḥ // Saund\_3.26 //

nṛpatis tataḥ prathamam āpa phalam amṛtadharmasiddhayoḥ /

dharmam atulam adhigamya muner munaye nanāma sa yato gurāv iva // Saund\_3.27 //

bahavaḥ prasannamanaso 'tha jananamaraṇārtibhīravaḥ /

śākyatanayavṛṣabhāḥ kṛtino vṛṣabhā invānalabhayāt pravavrajuḥ // Saund\_3.28 //

vijahus tu ye 'pi na gṛhāṇi tanayapitṛmātrapekṣayā /

te 'pi niyamavidhimāmaraṇāj jagṛhuś ca yuktamanasaś ca daghrire // Saund\_3.29 //

na jihiṃsa sūkṣmam api jantum api paravadhopajīvanaḥ /

kiṃ bata vipulaguñaḥ kulajaḥ sadayaḥ sadā kimu muner upāsayā // Saund\_3.30 //

akṛśodhyamaḥ kṛśadhano 'pi paraparibhavāsaho 'pi san /

nānyadhanam apajahāra tathā bhujagād ivānyavibhavād dhi vivyathe // Saund\_3.31 //

vibhavānvito 'pi taruṇo 'pi viṣayacapalendriyo 'pi san /

naiva ca parayuvatīr agamat paramaṃ hi tā dhanato 'py amanyata // Saund\_3.32 //

anṛtaṃ jagāda na ca kaś cid ṛtam api jajalpa nāpriyam /

ślakṣṇam api ca na jagāv ahitaṃ hitam apy uvāca na ca paiśunāya yat // Saund\_3.33 //

manasā lulobha na ca jātu paravasuṣu gṛddhamānasaḥ /

kāmasukham asukhato vimṛśan vijahāra tṛpta iva tatra sajjanaḥ // Saund\_3.34 //

na parasya kaś cid apaghātam api ca sgṛṇo vyacintayat /

mātṛpiṛsutasuhṛsadṛśaṃ sa dadarśa tatra hi paras paraṃ janaḥ // Saund\_3.35 //

niyataṃ bhaviṣyati paratra bhavad api ca bhūtam apy atho /

karmaphalam api ca lokagatir niyateti darśanam avāpa sādhu ca // Saund\_3.36 //

iti karmañā daśavidhena paramakuśalena bhūriṇā /

bhraṃśini śitahilaguṇo 'pi yuge vijahāra tatra munsaṃśrayaj janaḥ // Saund\_3.37 //

na ca tatra kaś cid upapattisukham abhilalāṣa tair guṇaiḥ /

sarvam aśivam avagamya bhavaṃ bhavasaṃkṣayāya vavṛte na janmane // Saund\_3.38 //

akathaṅkathā gṛhiṇa eva paramapariśuddhadṛṣtayaḥ /

srotasi hi vavṛtire bahavo rajasas tanutvam api cakrire pare // Saund\_3.39 //

vavṛte 'tra yo 'pi viṣameṣu vibhavadṛśeṣu kaś cana /

tyāgavinayaniyamābhirato vijahāra so 'pi na cacāla satpathāt // Saund\_3.40 //

api ca svato 'pi parato 'pi na bhayam abhavan na daivataḥ /

tatra ca susukhasubhikṣaguṇair jahṛṣuḥ prajāḥ kṛtayuge manor iva // Saund\_3.41 //

iti muditam anāmayaṃ nirāpat kururaghupurupuropamaṃ puraṃ tat /

abhavad abhayadaiśike maharṣau viharati tatra śivāya vītarāge // Saund\_3.42 //

CANTO IV

munau bruvāñe 'pi tu tatra dharmaṃ dharmaṃ prati jñātiṣu cādṛteṣu /

prāsādasaṃstho madanaikakāryaḥ priyāsahāyo vijahāra nandaḥ // Saund\_4.1 //

sa cakravākyeva hi cakravākas tayā sametaḥ priyayā priyārhaḥ /

nācintayad vaiśrmaṇaṃ na śakraṃ tasthānahetoḥ kuta eva dharmam // Saund\_4.2 //

lakṣmyā ca rūpeṇa ca sundarīti stambhena garveṇa ca māninīti /

dīptyā ca mānena ca bhāminīti yato babhāṣe trividhena nāmnā // Saund\_4.3 //

sā hāsahaṃsā nayandvirephā pīnastanātyunnatapadmakośā /

bhūyo babhāse svakuloditena strīpadminī nandadivākareṇa // Saund\_4.4 //

rūpeṇa cātyantamanohareṇa rūpānurūpeṇa ca ceṣṭitena /

manuṣyaloke hi tadā babhūva sā sundarī strīṣu nareṣu nandaḥ // Saund\_4.5 //

sā devatā nandanacāriṇīva kulasya nandījananaś ca nandaḥ /

atītya martyān anupetya devān sṛṣṭāv abhūtām iva bhūtadhātrā // Saund\_4.6 //

tāṃ sundarīṃ cen na labheta nandaḥ sā vā niṣeveta na taṃ natabhrūḥ /

dvandaṃ dhruvaṃ tad vikalaṃ na śobhetānyonyahīnāv iva rātricandrau // Saund\_4.7 //

kandarparatyor iva lakṣyabhūtaṃ pramodanāndyor iva nīḍabhūtam /

praharṣatuṣṭyor iva pātrabhūtaṃ dvandaṃ sahāraṃsta madāndhabhūtam // Saund\_4.8 //

parasparodvīkṣaṇatatparākṣaṃ parasparavyāhṛtasaktacittam /

parasparāśleṣahṛtāṇgarāgaṃ parasparaṃ tan mithunaṃ jahāra // Saund\_4.9 //

bhāvānuraktau girinirjharasthau tau kiṃnarīkiṃpuruṣāv ivobhau /

cikrīḍatuś cābhivirejatuś ca rūpaśriyānyonyam ivākṣipantau // Saund\_4.10 //

anyonyasaṃrāgavivardhanena tad dvandvam anyonyam arīramac ca /

klamāntare 'nyonyavinodanena salīlam anyonyam amīmadac ca // Saund\_4.11 //

vibhūṣayām āsa tataḥ priyāṃ sa siṣeviṣus tāṃ na mṛjāvahārtham /

svenaiva rūpeṇa vibhūṣitā hi vibhūṣaṇānām api bhuṣaṇaṃ sā // Saund\_4.12 //

dattvātha sā darpaṇam asya haste mamāgrato dhāraya tāvad enam /

viśeṣakaṃ yāvad ahaṃ karomīty uvāca kāntaṃ sa ca taṃ babhāra // Saund\_4.13 //

bhartus tataḥ śmaśru nirīkṣamāṇā viśeṣakaṅ sāpi cakāra tādṛk /

niśvāsavātena ca darpañasya cikitsayitvā nijaghāna nandaḥ // Saund\_4.14 //

sā tena ceṣṭālalitena bhartuḥ śāṭhyena cāntarmanasā jahāsa /

bhavec ca ruṣṭā kila nāma tasmai lalāṭajihmāṃ bhṛkuṭiṃ cakāra // Saund\_4.15 //

cikṣepa karṇotpalam asya cāṃse kareña savyena madālasena /

pattrāṅguliṃ cārdhanimīlitākṣe vaktre 'sya tām eva vinirdudhāva // Saund\_4.16 //

tataś calannūpurayoktritābhyāṃ nakhaprabhodhāsitarāṅgulibhyām /

padhyāṃ priyāyā nalinopamābhyāṃ mūrdhnā bhayān nāma nanāma nadaḥ // Saund\_4.17 //

sa muktapuṣponmiṣitena mūrdhnā tataḥ priyāyāḥ priyakṛd babhāse /

suvarṇavedyām anilāvabhagnaḥ puṣpātibhārād iva nāgavṛkṣaḥ // Saund\_4.18 //

sā taṃ stanodvartitahāraṣṭir utthāpayām āsa nipīḍya dorbhyām /

kathaṃ kṛto 'sīti jahāsa coccair mukhena sācīkṛtakuṇḍalena // Saund\_4.19 //

patyus tato darpaṇasaktapāṇer muhurmuhur vaktram avekṣamāṇā /

tamālapattrārdratale kapole samāpayāmāsa viśeṣakaṃ tat // Saund\_4.20 //

tasyā mukhaṅ tat satamālapattraṅ tāmrādharauṣṭhaṃ cikurāyatākṣam /

raktādhikāgraṃ patitadvirephaṅ saśaivalaṅ padmam ivābabhāse // Saund\_4.21 //

nandas tato darpaṇam ādareṇa bibhrat tadāmaṇḍanasākṣibhūtam /

viśeṣakāvekṣaṇakekarākṣo laḍat priyāyā vadanaṃ dadarśa // Saund\_4.22 //

tat kuṇḍalādaṣṭaviśeṣakāntaṃ kāraṇḍavakliṣṭam ivāravindam /

nandaḥ priyāyā mukham īkṣamāṇo bhūyaḥ priyānandakaro babhūva // Saund\_4.23 //

vimānakalpe sa vimānagarbhe tatas tathā caiva nandana nandaḥ /

tathāgataś cāgatabhaikṣakālo bhaikṣāya tasya praviveṣa veśma // Saund\_4.24 //

avāṅmukho niṣpraṇayaś ca tasthau bhrātu gṛhe 'nyasya gṛhe yathaiva /

tasmād atho preṣyajanapramādād bhikṣām alabdhaiva punar jagāma // Saund\_4.25 //

kā cit pipeṣāṅgavilepanaṃ hi vāso 'ṅganā kā cid avāsayac ca /

ayojayat snānavidhiṃ tathānyā jagranthur anyāḥ surabhīḥ srajaś ca // Saund\_4.26 //

tasmin gṛhe bhartur ataś carantyaḥ krīḍānurūpaṃ lalitaṃ niyogam /

kāś cin na buddhaṃ dadṛśur yuvatyo buddhasya vaiṣā niyataṅ manīṣā // Saund\_4.27 //

kā cit sthitā tatra tu harmyapṛṣṭhe gavākṣapakṣe praṇidhāya cakṣuḥ /

viniṣpatantaṃ sugataṃ dadarśa payodagarbhād iva dīptam arkam // Saund\_4.28 //

sā gauravaṃ tatra vicārya bhartuḥ svayā ca bhaktyārhatayārhataś ca /

nandasya tasthau purato vivakṣus tadājñayā ceti tadācacakṣe // Saund\_4.29 //

anugrahāyāsya janasya śaṅke gurur gṛhaṃ no bhagavān praviṣṭaḥ /

bhikṣām alabdhvā giram āsanaṃ vā sūnyād araṇyād iva yāti bhūyaḥ // Saund\_4.30 //

śrutvā maharṣeḥ sa gṛhapraveśaṃ satkārahīnaṃ ca punaḥprayāṇam /

cacāla citrābharaṇāmbarasrak kalpadrumo dhūta ivānilena // Saund\_4.31 //

kṛtvāñjaliṃ mūrdhani padmakalpaṃ tataḥ sa kāntāṃ gamanaṃ yayāce /

kartuṃ gamiṣyāmi gurau praṇāmaṃ mām abhyanujñātum ihārhasīti // Saund\_4.32 //

sā vepamānā parisasvaje taṃ śālaṃ latā vātasamīriteva /

dadarśa cāśuplutalolanetrā dīrghaṃ ca niśvasya vaco 'bhyuvāca // Saund\_4.33 //

nāhaṃ yiyāsor gurudarśanārtham arhāmi kartuṃ tava dharmapīḍām /

gacchāryaputraihi ca śīghram eva viśeṣako yāvad ayaṅ na śuṣkaḥ // Saund\_4.34 //

saced bhaves tvaṃ khalu dīrghasūtro daṇdaṃ mahāntaṃ tvayi pātayeyam /

muhurmuhus tvāṃ śayitaṃ kucābhyāṃ vibodhayeyaṃ ca na cālapeyam // Saund\_4.35 //

athāpy anāśyānaviśeṣakāyāṃ mayy eṣyasi tvaṃ tvaritaṃ tatas tvām /

nipīḍayiṣyāmi bhujadvayena nirbhūṣañenārdravilepanena // Saund\_4.36 //

ity evam uktaś ca nipīḍitaś ca tayāsavarṇasvanayā jagāda /

evaṃ kariṣyāmi vimuñca caṇḍi yāvad gurur dūragato na me saḥ // Saund\_4.37 //

tataḥ stanodvartitacandanābhyāṃ mukto bhujābhyāṃ na tu mānasena /

vihāya veṣaṃ madanānurūpaṃ satkārayogyaṃ sa vapur babhāra // Saund\_4.38 //

sā taṃ prayāntaṃ ramaṇaṃ pradadhyau pradhyānaśūnyasthitaniścalākṣī /

sthitoccakarṇā vyapaviddhaśaṣpā bhrāntasṃ mṛgaṃ bhrāntaṃ mṛgaṅ bhrāntaṃ mukhī mṛgīva // Saund\_4.39 //

didṛkṣayākṣiptamanā munes tu nandaḥ prayāṇaṃ prati tatvare ca /

vivṛttadṛṣṭiś ca śanair yayau tāṃ karīva paśyan sa laḍatkareñum // Saund\_4.40 //

chātodariṃ pīnapayodharoruṃ sa sundarīṃ rukmadarīm ivādreḥ /

kākṣeṇa paśyan na tatarpa nandaḥ pibann ivaikena jalaṃ kareṇa // Saund\_4.41//

taṅ gauravaṃ buddhagataṃ cakarṣa bhāryānurāgaḥ punar ācakarṣa /

sa 'niścayān nāpi yayau na tasthau turaṃs taraṅgeṣv iva rājahaṃsaḥ // Saund\_4.42 //

adarśanaṃ tūpagataś ca tasyā harmyāt tataś cāvatatāra tūrṇam /

śrutvā tato nūpuranisvanaṃ sa punar lalambe hṛdaye gṛhītaḥ // Saund\_4.43 //

sa kāmarāgeña nigṛhyamāṇo dharmānurāgeña ca kṛṣyamāṇaḥ /

jagāma duḥkhena vivartyamānaḥ plavaḥ pratisrota ivāpagāyāḥ // Saund\_4.44 //

tataḥ kramair dīrghatamaiḥ pracakrame kataṃ nu yāto na gurur bhaved iti /

svajeya tāṃ caiva viśeṣakapriyāṃ kathaṃ priyām ārdraviśeṣakām iti // Saund\_4.45 //

atha sa pathi dadarśa muktamānaṃ pitṛnagare 'pi tathāgatābhimānam /

daśabalam abhito vilambamānaṃ dhvajam anuyāna ivaindram arcyamānam // Saund\_4.46 //

Saundaranande mahākāvye bhāryāyācitako nāma caturthaḥ sargaḥ /

CANTO V

athāvatīryāśvarathadvipebhyaḥ śākyā yathāsvarddhi gṛhītaveṣāḥ /

mahāpaṇebhyo vyavahāriṇaś ca mahāmunau bhaktivaśāt praṇemuḥ // Saund\_5.1 //

ke cit praṇamyānuyayur mhūrtaṅ ke cit praṇamyārthavaśena jagmuḥ /

ke cit svakeṣv āvastheṣu tastuḥ kṛtvāñjalīn vikṣaṇatatparākṣāḥ // Saund\_5.2 //

buddhas tatas tatra narendramārga sroto mahadbhaktimato janasya /

jagāma duūkhena vigāhamāno jalāgame srota ivāpagāyāḥ // Saund\_5.3 //

atho mahadbhiḥ pathi saṃpatadbhiḥ saṃpūjyamānāya tathāgatāya /

kartuṃ prañāmaṃ na śaśāka nandas tenābhireme tu guror mahimnā // Saund\_5.4 //

svaṃ cāvasaṅgaṃ pathi nirmumukṣur bhaktiṃ janasyānyamateś ca rakṣan /

nandaṃ ca gehābhimukhaṃ jighṛkṣan mārgaṃ tato 'nyaṃ sugataḥ prapede // Saund\_5.5 //

tato viviktaṃ ca viviktacetāḥ sanmārgavin mārgam abhipratasthe /

gatvāgrataś cāgryatamāya tasmai nāndīvimuktāya nanāma nadnaḥ // Saund\_5.6 //

śanair vrjann eva sa gauraveṇa paṭāvṛtāṃso vinatārdhakāyaḥ /

adhonibaddhāñjalir ūrdhvanetraḥ sagadgadaṃ vākyam idaṃ babhāṣe // Saund\_5.7 //

prāsādasaṃstho bhavantam antaḥpraviṣṭam aśrauṣam anugrahāya /

atas tvarāvān aham abhyupeto gṛhasya kakṣyāmahato 'bhasūyan // Saund\_5.8 //

tat sādhu sādhupriya matpriyārthaṃ tatrāstu bikṣūttama bhaikṣakālsaḥ /

asau hi madhyaṃ nabhaso yiyāsuḥ kālaṃ pratismārayatīva sūryaḥ // Saund\_5.9 //

ity evam uktaḥ praṇatena tena snehābhimānonmukhalocanena /

tādṛṅnimittaṃ sugataś cakāra nāhārakṛtyaṃ sa yathā viveda // Saund\_5.10 //

tataḥ sa kṛtvā munaye praṇāmaṃ gṛhaprayāṇāya matiṃ cakāra /

anugrahārthaṃ sugatas tu tasmai pātraṃ dadau puṣkarapattranetraḥ // Saund\_5.11 //

tataḥ sa loke dadataḥ phalārthaṃ pātrasya tasyāpratimasya pātram /

jagrāha cāpagrahaṇakṣaṃābhyāṃ padmopamābhyāṃ prayataḥ karābhyām // Saund\_5.12 //

parāṅmukhas tv anyamanaskam ārād vijñāya nandaḥ sugataṃ gatāstham /

hastasthapātro 'pi gṛha yiyāsuḥ sasāra mārgān munim īkṣamāṇaḥ // Saund\_5.13 //

bhāryānurāgeṇa yadā gṛhaṃ sa pātraṃ gṛhītvāpi yiyāsur eva /

vimohayām āsa munis tatas taṃ rathyāmukhasyāvaraṇena tasya // Saund\_5.14 //

nirmokṣabījaṃ hi dadarśa tasya jñanaṃ mṛdu kleśarajaś ca tīvram /

kleśānukūlaṃ viṣayātmakaṅ ca nandaṃ yatas taṃ munir ācakarṣa // Saund\_5.15 //

saṃkleśapakṣo dvividhaś ca dṛṣṭas tathā dvikalpo vyavadānapakṣaḥ /

ātmāśrayo hetubalādhikasya bāhyāśrayaḥ pratyayagauravasya // Saund\_5.16 //

ayatnato hetubalādhikas tu nirmucyate ghaṭṭitamātra eva /

yatnena tu pratyayaneyabuddhir vimokṣam āpnoti parāśrayeṇa // Saund\_5.17 //

nandaḥ sa ca pratyayaneyacetā yaṃ śiśriye tanmayatām avāpa /

yasmād imaṃ tatra cakāra yatnaṃ taṃ snehapaṅkān munir ujjihīrṣam // Saund\_5.18 //

nandas tu duḥkhena viceṣṭamānaḥ śanair agatyā gurum anvagacchat /

bhāryāmukhaṃ vīkṣaṇalolanetraṃ vicintayann ādraviśeṣakaṃ tat // Saund\_5.19 //

tato munis taṃ priyamālyahāraṃ vasantamāsena kṛtābhihāram /

nināya bhagnapramadāvihāraṃ vidyāvihārābhimataṃ vihāram // Saund\_5.20 //

dīnaṃ mahākāruṇikas tatas taṃ dṛṣṭvā muhūrtaṃ karuṇāyamānaḥ /

kareṇa cakdrāṅkatalena mūrdhni pasparśa caivedam uvāca cainam // Saund\_5.21 //

yāvan na hiṃsraḥ samupaiti kālaḥ śamāya tāvat kuru saumya buddhim /

sarvāsv avasthāsv iha vartamānaḥ sarvābhisāreṇa nihanti mṛtyuḥ // Saund\_5.22 //

sādhāraṇāt svapnanibhādasārāl lolaṃ manaḥ kāmasukhān niyaccha /

havyair ivāgneḥ pavaneritasya lokasya kāmair na hi tṛptir asti // Saund\_5.23 //

śraddhādhanaṃ śreṣṭhatamaṃ dhanebhyaḥ prajñārasas tṛptir rasebhyaḥ /

pradhānamadhyātmasukhaṃ sukhebhyo vidyāratir duḥkhatatmā ratibhyaḥ // Saund\_5.24 //

hitasya vaktā pravaraḥ suṛdbhyo dharmāya khedo guṇavān śramebhyaḥ /

jñānāya kṛtyaṃ paramaṃ kriyābhyaḥ kim indriyāṇām upagamya dāsyam // Saund\_5.25 //

tan niścitaṃ bhīklamaśugviyuktaṃ pareṣv anāyattam ahāryam anyaiḥ /

nityaṃ śivaṃ śāntisukhaṃ vṛṇīṣva kim indriyārthārtham anartham ūḍhvā // Saund\_5.26 //

jarāsamā nāsty amṛjā prajānāṃ vyādheḥ samo nāsti jagaty anarthaḥ /

mṛtyoḥ samaṃ nāsti bhayaṃ pṛthivyām etat trayaṃ khalv avaśena sevyam // Saund\_5.27 //

snehena kaś cin na samo 'sti pāśaḥ sroto na tṛṇāsamam asti hāri /

rāgāgninā nāsti samas tathāgnis tac cet trayaṃ nāsti sukhaṃ ca te 'sti // Saund\_5.28 //

avaśyabhāvi priyaviprayogas tasmāc ca śoko niyataṃ viṣevyaḥ /

śokena conmādam upeyivāṃso rājarṣayo 'nye 'py avaśā viceluḥ // Saund\_5.29 //

prajñāmayaṃ varma badhāna tasmān no kṣāntinighnasya hi śokabāṇāḥ /

mahac ca dagdhuṃ bhavakakṣajālaṃ saṃdhukṣayālpāgnim ivātmatejaḥ // Saund\_5.30 //

yathauṣadhair hastagataiḥ savidyo na daśyate kaś cana pannagena /

tathānapekṣo jitalokamoho na daśyate śokabhujaṅgamena // Saund\_5.31 //

āsthāya yogaṃ parigamya tattvaṃ na trāsam āgacchati mṛtyukāle /

ābaddhavarmā sudhanuḥ kṛtāstro jigīṣayā śūra ivāhavasthaḥ // Saund\_5.32 //

ity evam uktaḥ sa tathāgatena sarveṣu bhūteṣv anukampakena /

dhṛṣṭaṃ girāntarhṛdayena sīdaṃs tatheti nandaḥ sugataṃ babhāṣe // Saund\_5.33 //

atha pramādāc ca tam ujjihīrṣan matvāgamasyaiva ca pātrabhūtam /

pravrājayānanda śamāya nandam ity abravīn maitramanā maharṣiḥ // Saund\_5.34 //

nandaṃ tato 'ntarmanasā rudantam ehīti vaidehamunir jagāda /

śanais tatas taṃ samupetya nando na pravrajiṣyāmy aham ity uvāca // Saund\_5.35 //

śrutvātha nandasya manīṣitaṃ tad buddhāya vaidehamuniḥ śaśaṃsa /

saṃśrutya tasmād api tasya bhāvaṃ mahāmunir nandam uvāca bhūyaḥ // Saund\_5.36 //

mayy agraje pravrajite 'jitātman bhrātṣṛv anupravrajiteṣu cāsmān /

jñātīṃś tasmād api tasya bhāvaṃ mahāmunir nandam uvāca bhūyaḥ // Saund\_5.37 //

rājarṣayas te viditā na nūnaṃ vanāni ye śiśriyire hasantaḥ /

niṣṭhīvya kāmān upaśāntikāmāḥ kāmeṣu naivaṃ kṛpaṇeṣu saktāḥ // Saund\_5.38 //

bhūyaḥ samālokya gṛheṣu doṣān niśāmya tattyāgakṛtaṃ ca śarma /

naivāsti moktuṃ maitrālayaṃ te deśaṃ mumūrṣor iva sopasargam // Saund\_5.39 //

saṃsārakāntāraparāyaṇasya śive kathaṃ te pathi nārurukṣā /

āropyamāṇasya tam eva mārgaṃ bhraṣṭasya sārthād iva sārthikasya // Saund\_5.40 //

yaḥ sarvato veśmani dahyamāne śayita mohān na tato vyapeyāt /

kālāgninā vyādhijarāśikhena loke pradīpte sa bhavet pramattaḥ // Saund\_5.41 //

prañīyamānaś ca yathā vadhāya matto hasec ca pralapec ca vadhyaḥ /

mṛtyau tathā tiṣṭhati pāśahaste śocyaḥ pramādyan viparītacetāḥ // Saund\_5.42 //

yadā narendrāś ca kuṭumbinaś ca vihāya badhūṃś ca parigrahāṃś ca /

yayuś ca yāsyanti ca yānti caiva priyeṣv anityeṣv kuto 'nurodhaḥ // Saund\_5.43 //

kiṃ cin na paśyāmi ratasya yatra tad anyabhāvena bhaven na duḥkham /

tasmāt kva cin na kṣamate prasktir yadi kṣamas tadvigamān na śokaḥ // Saund\_5.44 //

tat saumya lolaṃ parigamya lokaṃ māyopamaṃ citram ivendrajālam /

priyābhidhāntaṃ tayja mohajālaṃ chettuṃ matis te yadi duḥkhajālam // Saund\_5.45 //

varaṃ hitodarkam aniṣṭam annaṃ na svādu yat syād ahitānubaddham /

yasmād ahaṃ tvā viniyojayāmi śive śucau vartmani vipriye 'pi // Saund\_5.46 //

bālasya dhārtrī vinigṛhya loṣṭaṃ yathoddharaty āsyapuṭapraviṣṭam /

tathojjihīrṣuḥ khalu rāgaśalyaṃ tat tvām avocaṃ paruṣaṃ hitāya // Saund\_5.47 //

aniṣṭam apy auṣadham āturāya dadāti vaidyaś ca yathā nigṛhya /

tadvan mayoktaṃ pratikūlam etat tubhyaṃ hitodarkam anugrahāya // Saund\_5.48 //

tad yāvad eva kṣañasaṃnipāto na mṛtyur āgacchati yāvad eva /

yāvad vayo yogavidhau samarthaṃ buddhiṃ kuru śreyasi tāvad eva // Saund\_5.49 //

ity evam uktaḥ sa vināyakena hitaiṣinā kāruṇikena nandaḥ /

kartāsmi sarvaṃ bhagavan vacas te tathā yathājñāpaysīty uvāca // Saund\_5.50 //

ādāya vaidehamunis tatas taṃ nināya saṃśliṣya viceṣṭamānam /

vyayojayac cāsrupariplutākṣaṃ keśaśriyaṃ chattranibhasya mūrdhnaḥ // Saund\_5.51 //

atho nataṃ tasya mukhaṃ sabāṣpaṃ pravāsyamāneṣu śiroruheṣu /

vakrāgranālaṃ nalinaṃ taḍāge varṣodakalinnam ivābabhāse // Saund\_5.52 //

nandas tatas tarukaṣāyaviraktavāsāś cintāvaśo navagṛhita iva dvipendraḥ /

pūrṇaḥ śaśī bahulapakṣagataḥ kṣapānte bālātpena pariṣikta ivābabhāse // Saund\_5.53 //

Saundaranande mahākāvye nandapravrājano nāma pañcamaḥ sargaḥ /

CANTO VI

tato hṛte bhartari gauraveṇa prītau hṛtāyām aratau kṛtāyām /

tatraiva harmyopari vartamānā na sundarī saiva tadā babhāse // Saund\_6.1 //

sā bhartur abhyāgamanapratīkṣā gavākṣam ākramya payodharābhyām /

dvāronmukhī calayoktrakā lalambe mukhena tiryaṅnatakuṇḍalena // Saund\_6.2 //

vilambhaārā calayoktrakā sā tasmād vimānād vinatā cakāśe /

tapaḥksayād apsarasāṃ vareva cyutaṃ vimānāt priyam īkṣamāṇā // Saund\_6.3 //

sā khedasaṃsvinnalalāṭakena niśvāsanīṣpītaviśeṣakeṇa /

cintācalākṣeṇa mukhena tasthau bartāram anyatra viśaṅkamānā // Saund\_6.4 //

tataś cirasthānaparśrameña sthitaiva paryaṅkatale papāta /

tiryak ca śiśye pravikīrṇahārā sapādukaikārthavilambapādā // Saund\_6.5 //

athātra kā cit pramadā sabāṣpāṃ tāṃ duḥkhitāṃ draṣṭum anīpsamānā /

prāsādasopānatalapraṇādaṃ cakāra padbhyāṃ sahasā rudantī // Saund\_6.6 //

tasyāś ca sopānatalapraṇādaṃ śrutaiva tūrṇaṃ punar utpapāta /

prītyā prasaktaiva ca saṃjaharṣa priyopayānaṃ pariśaṅkamānā // Saund\_6.7 //

sā trāsayantī valabhīpuṭasthān pārāvatān nūpuranisvanena /

sopānakukṣiṅ prasasāra harṣād bhraṣṭaṃ dukūlāntam acintayantī // Saund\_6.8 //

tām aṅganāṃ prekṣya ca vipralabdhā niśvasya bhūyaḥ śayanaṃ prapede /

vivarṇavaktrā na rarāja cāśu vivarṇacandreva himāgame dyauḥ // Saund\_6.9 //

sā duḥkhitā bhartur adarśanena kāmena kopena ca dahyamānā /

kṛtvā kare vaktram upopaviṣṭā cintānadīṃ śokajalāṃ tatāra // Saund\_6.10 //

tasyā mukhaṃ padmasapatnabhūtaṃ pāṇau sthitaṅ pallavarāgatāmre /

chāyāmayasyāmbhasi paṅkajasya babhau nataṃ padmam ivopariṣṭāt // Saund\_6.11 //

sā strīsvabhāvena vicintya tat tad dṛṣṭānurāge 'bhimukhe 'pi patyau /

dharmāśrite tattvam avindamānā saṃkalpya tat tad vilalāpa tat tat // Saund\_6.12 //

eṣyāmy anāśyānaviśeṣakāyāṃ tvayīti kṛtvā mayi tāṃ pratijñām /

kasmān nu hetor dayitapratijñaḥ so 'dya priya me vitathapratijñaḥ // Saund\_6.13 //

āryasya sādhoḥ karuṇātmakasya mannityabhīror atidakṣiṇasya /

kuto vikāro 'yam abhūtapūrvaḥ svenāparāgeṇa mamāpacārāt // Saund\_6.14 //

ratipriyasya priyavartino me priyasya nūnaṃ hṛdayaṃ viraktam /

tathāpi rāgo yadi tasya hi syān maccittarakṣī na sa nāgataḥ syāt // Saund\_6.15 //

rūpeṇa bhāvena ca madviśiṣtā priyeṇa dṛṣṭā niyataṃ tato 'nyā /

tathā hi kṛtvā mayi moghasāntvaṃ lagnāṃ satīṃ mām agamad vihāya // Saund\_6.16 //

bhaktiṃ sa buddhaṃ prati yām avocat tasya prayātuṃ mayi sopadeśaḥ /

munau prasādo yadi tasya hi syān mṛtyor ivogrād anṛtād bibhīyāt // Saund\_6.17 //

lekārtham ādarśanam anyacitto vibhūṣayantya mama dhārayitvā /

bibharti so 'nyasya janasya taṅ cen namo 'stu tasmai calasauhṛdāya // Saund\_6.18 //

necchanti yāḥ śokam avāptum evaṃ śraddhātum arhanti na tā narāṇām /

kva cānuvṛttir mayi sāsya pūrvaṃ tyāgaḥ kva cāyaṃ janavat kṣaṇena // Saund\_6.19 //

ity evamādi priyaviprakutā priye 'nyad āśaṅkya ca sā jagāda /

saṃbhrāntam āruhya ca tad vimānaṃ tāṃ strī sabāṣpā giram ity uvāca // Saund\_6.20 //

yuvāpi tāvat priyadarśano 'pi saubhāgyabhāgvyābhijanānvito 'pi /

yas tvāṃ priyo nābhyacarat kadā cit tam anyathā yāsyatikātarāsi // Saund\_6.21 //

mā svāminaṃ svāmini doṣato gāḥ priyaṃ priyārhaṃ priyakāriṇaṃ tam /

na sa tvad anyāṃ pramadām avaiti svacakravākyā iva cakravākaḥ // Saund\_6.22 //

sa tu tvadarthaṃ gṛhavāsam īpsan jijīviṣus tvatparitoṣahetoḥ /

bhrātrā kilāryeṇa tathāgatena pravrājito netrajalārdravaktraḥ // Saund\_6.23 //

śrutvā tato bhartari tāṃ pravṛttiṃ savepathuḥ sā sahasotpapāta /

pragṛhya bāhū virurāva coccair hṛdīva digdhābhihatā kareṇuḥ // Saund\_6.24 //

sā rdoanāroṣitaraktadṛṣṭiḥ saṃtāpasaṃkṣobhitagātrayaṣṭiḥ /

papāta śīrṇākulahārayaṣṭiḥ phalātibhārād iva cūtayaṣṭiḥ // Saund\_6.25 //

sā padmarāgaṃ vasanaṃ vasānā padmānanā padmadalāyatākṣī /

padmā vipadmā patiteva lakṣmīḥ śuśoṣa padmasrag ivātapena // Saund\_6.26 //

saṃcintya saṃcintya guṇāṃś ca bhartur dīrghaṃ niśaśavāsa tatāma caiva /

vibhūṣaśrīnihite prakoṣṭhe tāmre karāgre ca vinirdudhāva // Saund\_6.27 //

na bhuṣaṇārtho mama saṃpratīti sā dikṣu cikṣepa vibhūṣaṇāni /

nirbhuṣaṇā sā patitā cakāśe viśīrṇapuṣpastabakā lateva // Saund\_6.28 //

dhṛtaḥ priyeṇāyam abhūn mameti rukmatsaruṃ darpaṇam āliliṅge /

yatnāc ca vinyastatamālapattrau ruṣṭeva dhṛṣṭaṃ pramamārja gaṇḍau // Saund\_6.29 //

sā cakravākvīka bhṛśaṃ cukūja śyenāgrapakṣakṣatacakravākā /

vispardhamāneva vimānasaṃstahiḥ pārāvataiḥ kūjanalokaṇṭhaiḥ // Saund\_6.30 //

vicitramṛdvāstaraṇe 'pi suptā vaiḍūryavajrapratimaṇḍite 'pi /

rukmāṅgapāde śayane mahārhe na śarma lebhe pariceṣṭamānā // Saund\_6.31 //

saṃdṛṣya bhartuś ca vibhūṣañāni vāsāṃsi vīṇāprabhṛtiṃś ca līlāḥ /

tamo viveśābhinanāda coccaiḥ paṅkāvatīrṇeva ca saṃsasāda // Saund\_6.32 //

sā sundarī śvāsacalodarī hi vajrāgnisaṃbhinnadarīguheva /

śokāgnināntardhṛdi dahyamānā vibhrāntacitteva tadā babhūva // Saund\_6.33 //

ruroda mamlau virurāva jaglau babhrāma tasthau vilalāpa dadhyau /

cakāra roṣaṃ vicakāra mālyaṃ cakarta vaktraṃ vicakarṣa vastram // Saund\_6.34 //

tāṃ cārudantīṃ prasabhaṃ rudantīṃ saṃśrutya nāryaḥ paramābhitaptāḥ /

antargṛhād āruruhur vimānaṃ trāsena kiṃnarya ivādripṛṣṭham // Saund\_6.35 //

bāṣpeṇa tāḥ klinnaviṣaṇṇavaktrā varṣeṇa padminya ivārdrapadmāḥ /

sthānānurūpeṇa yathābhimānaṃ nililyire tām anu dahyamānāḥ // Saund\_6.36 //

tābhir vṛtā harmyatale 'ṅganābhiś cintātanuḥ sā sutanur babhāse /

śatahradābhiḥ pariveṣṭiteva śaśāṅkalekhā śaradbhramadhye // Saund\_6.37 //

yā tatra tāsāṃ vacasopapannā mānyā ca tasyā vayasādhikā ca /

sā pṛṣṭhatas tāṃ tu samāliliṅge pramṛhya cāśrūṇi vacāṃsy uvāca // Saund\_6.38 //

rājarṣivadhvās tava nānurūpo dharmāśrite bhartari jātu śokaḥ /

ikṣvākuvaṃśe hy abhikāṅkṣitāni dāyādyabhūtāni tapovanāni // Saund\_6.39 //

prāyeṇa mokṣāya viniḥsṛtānāṃ śākyarṣabhāṇāṃ viditāḥ striyas te /

tapovanānīva gṛhāṇi yāsāṃ sādhvīvrataṃ kāmavadāsritānām // Saund\_6.40 //

yady anyayā rūpaguṇādhikatvād bhartā hṛtas te kuru bāṣpamokṣam /

manasvinī rūpavatī guṇādhyā hṛdi kṣate kātra hi nāśru muñcet // Saund\_6.41 //

athāpi kiṃ cid vyasanaṃ prapanno mā caiva tad bhūt sadṛśo 'tra bāṣpaḥ /

ato viśiṣṭaṃ na hi duḥkham asti kulodgatāyāḥ patidevatāyāḥ // Saund\_6.42 //

atha tv idānīṃ laḍitaḥ sukhena svasthaḥ phalastho vyasnāny adṛṣtvā /

vītaspṛho dharmam anuprapannaḥ kiṃ viklave rodiṣi harṣakāle // Saund\_6.43 //

ity evam uktāpi bahuprakāraṃ snehāt tayā naiva dhṛtiṃ cakāra /

athāparā tāṃ manaso 'nukūlaṃ kālopapannaṃ praṇayād uvāca // Saund\_6.44 //

bravīmi satyaṃ suviniścitaṃ me prāptaṃ priyaṃ drakṣyasi śīghram eva /

tvayā vinā sthāsyati tatra nāsau sattvāṣrayaś cetanayeva hīnaḥ // Saund\_6.45 //

aṅke 'pi lakṣmyā na sa nirvṛtaḥ syāt tvaṃ tasya pārśve yadi tatra na syāḥ /

āpatsu kṛcchrāsv api cāgatāsu tvāṃ paśyatas tasya bhaven na duḥkham // Saund\_6.46 //

tvaṃ nirvṛtiṃ gaccha niyaccha bāṣpaṃ taptāśrumokṣāt parirakṣa cakṣuḥ /

yas tasya bhāvas tvayi yaś ca rāgo na raṃsyate tvadvirahāt sa dharme // Saund\_6.47 //

syād atra nāsau kulasattvagoyāt kāṣāyam ādāya vihāsyatīti /

anātmanādāya gṛhonmukhasya punar vimoktuṃ ka ivāsti doṣaḥ // Saund\_6.48 //

ity yuvatijanena sāntvyamānā hṛtahṛdayā ramaṇena sundarī sā /

dramiḍam abhimukhī pureva rambhā kṣitim agamat parivāritāpsarobhiḥ // Saund\_6.49 //

Saundaranande mahākāvye bhāryāvilāpo nāma ṣaṣṭaḥ sargah //

CANTO VII

liṅgaṃ tataḥ śāstṛvidhipradiṣṭaṃ gātreṇa bibhran na tu cetasā tat /

bhāryāgatair eva manovitakair jehrīyamāṇo na nananda nandaḥ // Saund\_7.1 //

sa puṣpamāsasya ca puṣpalakṣmyā sarvābhisāreṇa ca puṣpaketoḥ /

yānīyabhāvena ca yauvanasya vihārasaṃstho na śamaṃ jagāma // Saund\_7.2 //

sthitaḥ sa dīnaḥ sahakāravīthyām ālīnasaṃmūrchitaṣatpadāyām /

bhṛśaṃ jajṛmbhe yugadīrghabāhur dhyātvā priyāṃ cāpam ivācakarṣa // Saund\_7.3 //

sa pitakṣodam iva pratīcchan cūtadrumbheyas tanupuṣpavarṣam /

dīrghaṃ niśaśvāsa vicintya bhāryāṃ navagraho nāga ivāvaruddhaḥ // Saund\_7.4 //

śokasya hartā śaraṇāgatānāṃ śokasya kartā pratigarvitānām /

aśokam ālambya sa jātaśokaḥ priyāṃ priyāśokavanāṃ śuśoca // Saund\_7.5 //

priyāṃ priyāyāḥ pratanuṃ priyaṇguṃ niśāmya bhītām iva niṣpatantim /

sasmāra tām aśrumukhīṃ sabāṣpaḥ priyāṃ priyaṅguprasavāvadātām // Saund\_7.6 //

puṣpāvanaddhe tilakadrumasya dṛṣṭvānyapuṣṭāṃ śikhare niviṣṭām /

saṃkalpayām āsa śikhāṃ priyāyāḥ śuklāṃśuke 'ṭṭālam apāsritāyāḥ // Saund\_7.7 //

latāṃ praphullām atimuktakasya cūtasya pārśve parirabhya jātām /

niśāmya cintām agamat tadaivaṃ śliṣṭābhavan mām api sundarīti // Saund\_7.8 //

puṣpotkarālā api nāgavṛkṣā dāntaiḥ samudgair iva hemagarbhaiḥ /

kāntāravṛkṣā iva duḥkhitasya na cakṣur ācikṣipur asya tatra // Saund\_7.9 //

gandhaṃ vasanto 'pi ca gandhaparṇā gandharvaveṣyā iva gandhapūrṇāḥ /

tasyānyacittasya śugātmakasya ghrāṇaṃ na jahrur hṛdayaṃ pratepuḥ // Saund\_7.10 //

saṃraktakaṇṭhaiś ca vinīlakaṇṭhais tuṣṭaiḥ prahṛṣṭair api cānyapuṣṭaiḥ /

lelihyamānaiś ca madhu dvirepaiḥ svanadvanaṃ tasya mano nunoda // Saund\_7.11 //

sa tatra bhāryāraṇisaṃbhavena vitarkadhūmena tamaḥśikhena /

kāmāgnināntarhṛdi dahyamāno vihāya dhairyaṃ vilalāpa tat tat // Saund\_7.12 //

adyāvagacchāmi suduṣkaraṃ te cakruḥ kariṣyanti ca kurvate ca /

tyaktvā priyām aśrumukhīṃ tapo ye ceruś cariṣyanti caranti caiva // Saund\_7.13 //

tāvad dṛḍhaṃ bandhanam asti loke na dāravaṃ tāntavam āyasaṃ vā /

yāvad dṛḍhaṃ bandhanam etad eva mukhaṃ calśkṣaṃ lalitaṃ ca vākyam // Saund\_7.14 //

chittvā ca bhittvā ca hi yānti tāni svapauruṣāc caiva suhṛdbalāc ca /

jñānāc ca raukṣyāc ca vinā vimoktuṃ na śakyate snehamayas tu pāśaḥ // Saund\_7.15 //

jñānaṃ na me tac ca śamāya yat syān na cāsti raukṣyaṃ karuṇātmako 'smi /

kāmātmakaś cāsmi guruś ca buddhaḥ sthito 'ntare cakragater ivāsmi // Saund\_7.16 //

ahaṃ gṛhītvāpi hi bhikṣuliṅgaṃ bhrātṝṣiṇā dvirguruṇānuśiṣṭaḥ /

sarvāsv avasthāsu labhe na śāntiṃ priyāviyogād iva cakravākaḥ // Saund\_7.17 //

adyāpi tan me hṛdi vartate ca yad darpaṇe vyākulite mayā sā /

kṛtānṛtakrodhakam abravīn māṃ kathaṃ kṛto 'sīti śaṭhaṃ hasantī // Saund\_7.18 //

yathaiṣy anāśyānaviśeṣakāyāṃ mayīti yan mām avadac ca sāśru /

pāriplavākṣeṇa mukhena bālā tan me vaco 'dyāpi mano ruṇaddhi // Saund\_7.19 //

baddhvāsanaṃ parvatanirjharasthaḥ svastho yathā dhyāyati bhikṣur eṣaḥ /

saktaḥ kva cin nāham ivaiṣa nūnaṃ śāntas tathā tṛpta ivopaviṣṭaḥ // Saund\_7.20 //

puṃskokilānām avicintya ghoṣaṃ vasantalakṣmyām avicārya cakṣuḥ /

śāstraṃ yathābhyasyati caiṣa yuktaḥ śaṅke priyākarṣati nāsya cetaḥ // Saund\_7.21 //

asmai namo 'stu sthiraniścayāya nivṛttakautūhalavismayāya /

śāntātmane 'ntargatamānasāya caṅkramyamāṇāya nirutsukāya // Saund\_7.22 //

nirīkṣamāṇāya jalaṃ sapadmaṃ vanaṃ ca phullaṃ parapuṣṭajuṣṭam /

kasyāsti dhairyaṃ navayauvanasya māse madhau dharmasapatnabhūte // Saund\_7.23 //

bhāvena garveṇa gatena lakṣmyā smitena kopena madena vāgbhiḥ /

jahruḥ striyo devanṛparṣisaṃghān kasmād dhi nāsmadvidham āṣipeyuḥ // Saund\_7.24 //

kāmābhibhūto hi hiraṇyaretāḥ svāhāṃ siṣeve maghavān ahalyām /

sattvena sargeña ca tena hīnaḥ strīnirjitaḥ kiṃ bata mānuṣo 'ham // Saund\_7.25 //

sūryaḥ saraṇyūṃ prati jātarāgas tatprītaye taṣṭa iti śrutaṃ naḥ /

yām aśvabhūto 'śvavadhuṃ sametya yato 'śvinau tau janayāṃ babhūva // Saund\_7.26 //

strīkāraṇaṃ vairaviṣaktabuddhyor vaivasvatāgnyoś calitātmadhṛtyoḥ /

bahūni varṣāṇi babhūva yuddhaṃ kaḥ strīnimittaṃ na caled ihānyaḥ // Saund\_7.27 //

bheje śvapākīṃ munir akṣamālāṃ kāmād vaiṣṭhaś ca sa sadvariṣṭaḥ /

yasyāṃ vivasvān iva bhūjalādaḥ sutaḥ prasūto 'sya kapiñjalādaḥ // Saund\_7.28 //

parāśaḥ śāpaśaras taharṣiḥ kālīṃ siṣeve jhaṣagarbhayonim /

suto 'sya yasyāṃ suṣuve mahātmā dvaipāyano vedavibhāgakartā // Saund\_7.29 //

dvaipāyano dharmaparāyañaś ca reme samaṃ kāśiṣu veśyavadhva /

yayā hato 'bhūc calanūpureña pādena vidyullatayeva meghaḥ // Saund\_7.30 //

tathāñgirā rāgaparītacetāḥ sarasvatīṃ brahmasutaḥ siṣeve /

sārasvato yatra suto 'sya jajñe naṣṭasya vedasya punaḥpravaktā // Saund\_7.31 //

tathā nṛparṣer dilipasya yajñe svargastriyāṃ kāśyapa āgatāsthaḥ /

srucaṃ gṛhītvā sravad ātmatejaś cikṣepa vahnāv asito yato 'bhūt // Saund\_7.32 //

tathāṅgado 'ntaṃ tapaso 'pi gatvā kāmābhibhūto yamunām agacchat /

dhīmattaraṃ yatra rahītaraṃ sa sāraṅgajuṣṭaṃ janayāṃ babhūva // Saund\_7.33 //

niśāmya śāntāṃ naradevakanyāṃ vane 'pi śānte 'pi ca vartamānaḥ /

cacāla dhairyān munir ṛṣyaṣṛṅgaḥ śailo mahīkampa ivoccaśṛṅgaḥ // Saund\_7.34 //

brahmarṣibhāvārtham apāsya rājyaṃ bheje vanaṃ yo viṣayeṣv anāsthaḥ /

sa gādhijaś cāpahṛto ghṛtācyā samā daśaikaṃ divasaṃ viveda // Saund\_7.35 //

tathaiva kandarpaśarābhimṛṣṭo rambhāṃ prati stuḥilaśirā mumūrcha /

yaḥ kāmaroṣātmatayānapekṣaḥ śaśāpa tām apratigṛhyamāṇaḥ // Saund\_7.36 //

pramadvarāyāṃ ca ruruḥ priyāyāṃ bhujaṅgamenāpahṛtendriyāyām /

saṃdṛśya saṃdṛśya jaghāna sarpān priyaṃ na roṣeṇa tapo rarakṣa // Saund\_7.37 //

naptā śaśāṅkasya yaśoguṇāṅko budhasya sūnur vibhudhaprabhāvaḥ /

tathorvaśīm apsarasaṃ vicintya rājarṣir unmādam agacchad aiḍaḥ // Saund\_7.38 //

rakto girer mūrdhani menakāyāṃ kāmātmakatvāc ca sa tāljaṅghaḥ /

pādena viśvāvasunā saroṣaṃ vajreṇa hintāla ivābhijaghne // Saund\_7.39 //

nāśaṃ gatāyāṃ paramāṅganāyāṃ gaṅgājale 'naṅgaparītacetāḥ /

jahnuś ca gaṅgāṃ nṛpatir bhujābhyāṃ rurodha maināka ivācalendraḥ // Saund\_7.40 //

nṛpaś ca gaṅgāvirahāj jughūrṇa gaṅgāmbhasā sāla ivāttamūlaḥ /

kulapradīpaḥ pratipasya sūnuḥ śrīmattanuḥ śantanur asvatantraḥ // Saund\_7.41 //

hṛtāṃ ca saunandakinānuśocan prāptām invorvīṃ striyam urvaśīṃ tām /

sadvṛttavarmā kila somavarmā babhrāma cittodhavabhinnavarmā // Saund\_7.42 //

bhāryāṃ mṛtāṃ cānumamāra rājā bhīmaprabhāvo bhuvi bhīmakaḥ saḥ /

balena senāka iti prakāśaḥ senāpatir deva ivāttasenaḥ // Saund\_7.43 //

svargaṃ gate bhartari śantanau ca kālīṃ jihirṣan janamejayaḥ saḥ /

avāpa bhīṣmāt samavetya mṛtyuṃ na tadgataṃ manmhatham utsasarje // Saund\_7.44 //

śaptaś ca pāṇḍur madanena nūnaṃ strīṇāṃ vaśaṃ kāmavaśena jagmuḥ /

jagāma mādrīṃ na maharṣiśāpād asevyasevī vimamarśa mṛtyum // Saund\_7.45 //

evaṃvidhā devanṛparṣisaṅghaḥ strīṇāṃ vaśaṃ kāmavaśena jagmuḥ /

dhiyā ca sāreṇa ca durbalaḥ san priyām apaśyan kimu viklavo 'ham // Saund\_7.46 //

yāsyāmi tasmād gṛham eva bhūyaḥ kāmaṃ kariṣye vidhivat sakāmam /

na hy anyacittasya calendriyasya liṅgaṃ kṣamaṃ dharmapathāc cyutasya // Saund\_7.47 //

pāṇau kapālam avadhāya vidhāya mauṇḍyaṃ māna nidhāya vikṛtaṃ paridhāya vāsaḥ /

yasyoyoddhavo na dhṛtir asti na śānti asti citrapradīpa iva so 'sti ca nāsti caiva // Saund\_7.48 //

yo niḥsṛtaś ca na ca niḥsṛtakāmarāgaḥ kāṣāyam udvahati yo na ca niṣkasāyaḥ /

pātraṃ bibharti ca guṇair na ca pātrabhūto kiṅgaṃ vahann api sa naiva gṛhī na bhikṣuḥ // Saund\_7.49 //

na nyāyyam anvayavataḥ parigṛhya liṅgaṃ bhūyo vimoktum iti yo 'pi hi me vicāraḥ /

so 'pi praṇaśyati vicintya nṛpapravīrāṃs tān ye tapovanaṃ apāsya gṛhāṇy atīyuḥ // Saund\_7.50 //

śālvādhipo hi sasuto 'pi tathāmbarīṣo rāmo 'ndhva eva sa ca sāṃkṛtir antidevaḥ /

cīrāṇy apāsya dadhire punar aṃśukāni chittvā jaṭāṣ ca kuṭilā mukuṭāni babhruḥ // Saund\_7.51 //

tasmād bhikṣārthaṃ mama gurur ito yāvad eva prayātas tyaktvā kāṣāyaṃ gṛham aham itas tāvad eva prayāsye /

pūjyaṃ liṅgaṃ hi skalitamanaso bibhrataḥ kliṣṭabuddher nāmutrārthaḥ syād upahatamater nāpy ayaṃ jīvalokaḥ // Saund\_7.52 //

Saundarananda mahākāvye nandivlāpo nāma saptamaḥ sargaḥ /

CANTO VIII

atha nandam adhīralocanaṃ gṛhayānotsukam utsukotuskam /

abhigamya śivena cakṣuṣā śramaṇaḥ kaś cid uvāca maitrayā // Saund\_8.1 //

kim idaṃ mukham aśrudurinaṃ hṛdayasthaṃ vivṛṇoti te tamaḥ /

dhṛtim ehi niyaccha vikriyāṃ na hi bāṣpaś ca śamaś ca śobhate // Saund\_8.2 //

dvividhā samudeti vedanā niyataṃ cetasi deha eva ca /

śrutavidhyupacārakovidā dvividhā eva tayoś cikitsakāḥ // Saund\_8.3 //

tad iyaṃ yadi kāyikī rujā bhiṣaje tūrṇam anūnam ucyatām /

viniguhya hi rogam āturo nacirāt tīvram anartham ṛcchati // Saund\_8.4 //

atha duḥkham idaṃ manomayaṃ vada vakṣyāmi yad atra bheṣajam /

manaso hi rajastamasvino bhiṣajo 'dhyātmavidaḥ parīkṣakāḥ // Saund\_8.5 //

nikhilena ca satyam ucyatāṃ yadi vācyaṃ mayi saumya manyaste /

gatayo vividhā hi cetasāṃ bahuguhyāni madākulāni ca // Saund\_8.6 //

iti tena sa coditas tadā vyavasāyaṃ pravivakṣur ātmanaḥ /

avalambya kare kareṇa taṃ pravivakṣur ātmanaḥ // Saund\_8.7 //

atha tatra śucau latāgṛhe kusumodgāriṇi tau niṣedatuḥ /

mṛdubhir mṛdumāruteritair upagūdhāv iva bālapallavaiḥ // Saund\_8.8 //

sa jagāda tataś cikīṣitam ghananiśvāsagṛhītam antarā /

śrutavāgviśadāya bhikṣave viduṣā pravrajitena durvacam // Saund\_8.9 //

sadṛśaṃ yadi dharmacāriṇaḥ satataṃ prāṇiṣu maitracetasaḥ /

adhṛtau yad iyaṃ hitaiṣitā mayi te syāt karuṇātmanaḥ sataḥ // Saund\_8.10 //

ata eva ca me viśeṣataḥ pravivakṣā kṣamavādini tvayi /

na hi bhāvam imaṃ calātmane kathayeyaṃ bruvate 'py asādhave // Saund\_8.11 //

tad idaṃ śṛṇu me samāsato na rame dharavidhāv ṛte priyām /

girisānuṣu kāminīm ṛte kṛtaretā iva kiṃnaraś caran // Saund\_8.12 //

vanavāsasukhāt parāṅmukhaḥ prayiyāsā gṛham eva yena me /

na hi śarma labhe tayā vinā nṛpatir hīna ivottamaśriyā // Saund\_8.13 //

atha tasya niśamya tadvacaḥ priyabhāryābhimukhasya śocataḥ /

śramaṇaḥ sa śiraḥ prakampayan nijagādātmagataṃ śanair idam // Saund\_8.14 //

kṛpaṇaṃ bata yūthalālaso mahato vyādhabhayād viniḥsṛtaḥ /

pravivikṣati vāgurāṃ mṛgaś capalo gītaraveṇa vañcitaḥ // Saund\_8.15 //

vihagaḥ khalu jālasaṃvṛto hitakāmena janena mokṣitaḥ /

vicaran phalapuṣpavadvanaṃ pravivikṣuḥ svayam eva pañjaram // Saund\_8.16 //

kalabhaḥ kariṇā khalūddhṛto bahupaṅkād viṣamān nadītalāt /

jalatarṣavaśena tāṃ punaḥ saritaṃ grāhavatī titīrṣati // Saund\_8.17 //

śaraṇe sabhujaṅgame svapan pratibuddhena pareña bodhitaḥ /

taruṇaḥ khalu jātavibhramaḥ svayam ugraṃ bhujagaṃ jighṛkṣati // Saund\_8.18 //

mahatā khalu jātavedasā jvalitād utpatito vanadrumāt /

punar icchati nīḍatṛṣṇayā patituṃ tatra gatavyatho dvijaḥ // Saund\_8.19 //

avaśaḥ khalu kāmamūrchayā priyayā śyenabhayād vinākṛtaḥ /

na dhṛtiṃ samupaiti na hriyaṃ karuṇaṃ jīvati jīvajīvakaḥ // Saund\_8.20 //

akṛtātmatayā tṛṣānvito ghṛṇayā caiva dhiyā ca varjitaḥ /

aśanaṃ khalu vāntam ātmanā kṛpañaḥ śvā punar attum icchati // Saund\_8.21 //

iti manmathaśokakarṣitaṃ tam anudhyāya muhur nirīkṣya ca /

śramaṇaḥ sa hitābhikāṅkṣayā guṇavadvākyam uvāca vipriyam // Saund\_8.22 //

avicārayataḥ śubhāśubhaṃ viṣayeṣv eva niviṣṭacetasaḥ /

upapannam alabdhacakusuṣo na ratiḥ śreyasi ced bhavet tava // Saund\_8.23 //

śravaṇe grahaṇe 'tha dhāraṇe paramārthāvagame manaḥśame /

aviṣaktamateś calātmano na hi dharme 'bhiratir vidhīyate // Saund\_8.24 //

viṣayeṣu tu doṣadarśinaḥ parituṣṭasya śucer amāninaḥ /

śamakarmasu yuktacetasaḥ kṛtabuddher na ratir na vidyate // Saund\_8.25 //

ramate tṛṣito dhanaśriyā ramate kāmasukhen bāliśaḥ /

ramate praśamena sajjanaḥ paribhogān paribhūya vidyayā // Saund\_8.26 //

api ca prathitasya dhīmataḥ kulajasyārcitaliṅgadhāriṇaḥ /

sadṛśī na gṛhāya cetanā praṇatir vāyuvaśād girer iva // Saund\_8.27 //

spṛhyet parasaṃśritāya yaḥ paribhūyātmavaśāṃ svatantratām /

upaśāntipathe śive sthitaḥ spṛhayed doṣavate gṛhāya saḥ // Saund\_8.28 //

vyasanābhihato yathā viśet parmuktaḥ punar eva bandhanam /

samupetya vanaṃ tathā punar gṛhasaṃjñaṃ mṛgayeta bandhanam // Saund\_8.29 //

puruṣaś ca vihāya yaḥ kaliṃ punar icchet kalim eva sevitum /

sa vihāya bhajeta bāliṣaḥ kalibhūtām ajitendriyaḥ priyām // Saund\_8.30 //

saviṣā iva saṃśritā latāḥ parimṛṣṭā iva soragā guhāḥ /

vivṛtā iva cāsayo dhṛtā vyasanāntā hi bhavanti yoṣitaḥ // Saund\_8.31 //

pramadāḥ samadā madapradāḥ pramadā vītamadā bhayapradāḥ /

iti doṣabhayāvahāś ca tāḥ katham arhanti niṣevanaṃ nu tāḥ // Saund\_8.32 //

svajanaḥ svajanena bhidyate suhṛdaś cāpi suhṛjjanena yat /

paradoṣavikṣaṇāḥ śaṭhās tadanāryāḥ pracaranti yoṣitaḥ // Saund\_8.33 //

kulajāḥ kṛpaṇībhavanti yad yad ayuktaṃ pracaranti sāhasam /

praviśanti ca yac camūmukhaṃ rabhasās tatra nimittam aṅganāḥ // Saund\_8.34 //

vacanena haranati valgunā niśitena praharanti cetasā /

madhu tiṣṭhati vāci yoṣitāṃ hṛdaye hālahalaṃ mahadviṣam // Saund\_8.35 //

pradahan dahano 'pi gṛhyate viśarīraḥ pavano 'pi gṛhyate /

kupito bhujago 'pi gṛhyate pradānāṃ tu mano na gṛhyate // Saund\_8.36 //

na vapur vimṛśanti na śriyaṃ na matiṃ nāpi kulaṃ na vikramam /

praharanty aviśeṣataḥ striyaḥ sarito grāhakulākulā iva // Saund\_8.37 //

na vaco madhuraṃ na lālanaṃ smarati strī na ca suahṛdaṃ kva cit /

kalitā vanitaiva cañcalā tad ihāriṣv iva nāvalambyate // Saund\_8.38 //

adadatsu bhavanti narmadāḥ pradadatsu praviśanti vibhramam /

praṇateṣu bhavanti garvitāḥ pramadās tṛptatarāś ca māniṣu // Saund\_8.39 //

guṇavatsu caranti bhartṛvad guṇahīneṣu caranti putravat /

dhanavatsu caranti tṛṣṇayā dhanahīneṣu caranty avajñayā // Saund\_8.40 //

viṣayād viṣayāntaraṃ gatā pracaraty eva yathā hṛtāpi gauḥ /

anavekṣitapūrvasauhṛdā ramate 'nyatra gatā tathāṅganā // Saund\_8.41 //

praviśanty api hi striyaś citām anubhadhnanty api muktajīvtāḥ /

api bibhrati naiva yantraṇā na tu bhāvena vahanti sāhṛdam // Saund\_8.42 //

ramayanti patīn kathaṃ cana pramadā yāḥ patidevatāḥ kva cit /

calacittatayā sahasraśo ramayante hṛdayaṃ svan eva tāḥ // Saund\_8.43 //

śvapacaṃ kila senajitsutā cakame mīnaripuṃ kumudvatī /

mṛgarājam atho bṛhadrathā pramadānām agatir na vidyate // Saund\_8.44 //

kuruhaihayavṛṣṇivaṃśajā bahumāyākavaco 'tha śambaraḥ /

munir ugratapāś ca gautamaḥ samavāpur vanitoddhataṃ rajaḥ // Saund\_8.45 //

akṛtajñam anāryam asthiraṃ vanitānām ida īdṛśaṃ manaḥ /

katham arhati tāsu paṇḍito hṛdayaṃ sañjayituṃ calātmasu // Saund\_8.46 //

atha sūkṣmamati dvayāśivaṃ laghu tāsāṃ hṛdayaṃ na paśyasi /

kimu kāyam asadgṛhaṃ sravad vaintānām aśuciṃ na paśyasi // Saund\_8.47 //

anulepanam añjanaṃ srajo maṇimuktātapanīyam aṃśukam /

yad ahany ahani pradhāvanair vasanaiś cābharaṇaiś ca saṃskṛtam /

aśubhaṃ tamasāvṛtekṣaṇaḥ śubhato gacchasi nāvagacchasi // Saund\_8.48 //

atha vā samavaiṣi tattanūm aśubhāṃ tvaṃ na tu saṃvid asti te /

surabhiṃ vidadhāsi hi kriyām aśuces tatprabhavasya śāntaye // Saund\_8.49 //

malapañkadharā digambarā prakṛtisthair nakhadantaromabhiḥ /

yadi sādhu kim atra yoṣitāṃ sahajaṃ tāsu vicīyatāṃ śuci // Saund\_8.50 //

malapaṅkadharā digambarā prakṛtisthair nakhadantaromabhiḥ /

yadi sā tava sundarī bhaven niyataṃ te 'dya na sundarī bhavet // Saund\_8.51 //

sravatīm aśuciṃ spṛśec ca kaḥ saghuṇo jarjarabhāṇḍavat striyam /

yadi kevalayā tvacāvṛtā na bhaven makṣikapattramātrayā // Saund\_8.52 //

tvacaveṣṭhitam astipañjaraṃ yadi kāyaṃ samavaiṣi yoṣitām /

madanena ca kṛṣyase balād aghṛṇaḥ kāyaṃ samvaiṣi yoṣitām // Saund\_8.53 //

śubhatām aśubheṣu kalpayan nakhadantatvacakeśaromasu /

avicakṣaṇa kiṃ na paśyasi prakṛtiṃ ca prabhavaṃ ca yoṣitām // Saund\_8.54 //

tad avetya manaḥśarīrayor vanitā doṣavatīr viśeṣataḥ /

capalaṃ bhavanotsukaṃ manaḥ pratisaṃkhyānabalena vāryatām // Saund\_8.55 //

śrutavān matimān kulodgataḥ paramasya praśamasya bhājanam /

upagamya yathā tathā punar na hi behttuṃ niyamaṃ tvam arhasi // Saund\_8.56 //

abhijanamahato manasvinaḥ priyayaśaso bahumānam icchataḥ /

nidhanam api varaṃ sthirātmanaś cyutavinayasya na caiva jīvitam // Saund\_8.57 //

baddhvā yathā hi kavacaṃ pragṛhītacāpo nindyo bhavaty apasṛtaḥ samarād rathasthaḥ /

bhaikṣākam abhyupagataḥ parigṛhya liṅgaṃ nindyas tathā bhavati kāmarhṛtendriyāśvaḥ // Saund\_8.58 //

hāsyo yathā ca paramābharaṇāmbarasrag bhaikṣaṃ caran dhṛtadhanuś calacitramauliḥ /

vairūpyam abhyupagataḥ paraiṇḍabhojī hāsyas tathā gṛhasukhābhimukhaḥ satṛṣṇaḥ // Saund\_8.59 //

yathā svannaṃ bhuktvā paramaśyanīye 'pi śayito varāho nirmuktaḥ punar aśuci dhāvet paricitam /

tathā śreyaḥ śṛṇvan praśamasukham āsvādya guṇavad vanaṃ śāntaṃ hitvā gṛham abhilaṣet kāmatṛṣitaḥ // Saund\_8.60 //

yatholkā hastasthā dahati pavanapreritaśikhā yathā pādākrānto daśati bhujagaḥ krodharabhasaḥ /

yathā hanti vyāghraḥ śiśur api gṛhīto gṛhagataḥ tathā strīsaṃsargo bhuvidham anarthāya bhavati // Saund\_8.61 //

tad vijñāya manaḥśarīraniyatān nāriṣu doṣān imān matvā kāmasukhaṃ nadījalacalaṃ kleśāya śokāya ca /

dṛṣṭvā durbalam āmapatrasadṛśaṃ mṛtyūpasṛṣṭaṃ jagan nirmokṣāya kuruṣva buddhim atulām utkaṇṭhituṃ nārhasi // Saund\_8.62 //

Sundaranande mahākāvye strīvighāto nāmāṣṭamaḥ sargaḥ /

CANTO IX

athaivam ukto 'pi sa tena bhiṣuṇā jagāma naivopaśamaṃ priyāṃ prati /

tathā hi tām eva tadā sa cintayan na tasya śuśrāva visaṃjñavad vacaḥ // Saund\_9.1 //

yathā hi vaidyasya cikīrṣataḥ śivaṃ vaco na gṛhnāti mumūrṣur āturaḥ /

tathaiva matto balarūpayauvanair hitaṃ na jagrādha sa tasya tadvacaḥ // Saund\_9.2 //

na cātra citraṃ yadi rāgapāpmanā mano 'bhibhūyeta tamovṛtāmanaḥ /

narasya pāpmā hi tadā nivartate yadā bhavaty antagataṃ tamas tanu // Saund\_9.3 //

tatas tathākṣiptam avekṣya taṃ tadā balena rūpeṇa ca yauvanena ca /

gṛhaprayāṇaṃ prati ca vyavasthitaṃ śaśāsa nandaṃ śramaṇaḥ sa śantaye // Saund\_9.4 //

balaṃ ca rūpaṃ ca navaṃ ca yauvanaṃ tathāvagacchāmi yathāvagacchasi /

ahaṃ iv idaṃ te trayam avyavastitaṃ yathāvabuddho na tathāvabudhyase // Saund\_9.5 //

idaṃ hi rogāyatanaṃ jarāvaśaṃ nadītaṭānokahavac calācalam /

na vetsi dehaṃ jalaphenadurbalaṃ balasthatām ātmani yena manyase // Saund\_9.6 //

yadānnapānāsanayānakarmaṇām asevanād apy atisevanād api /

śarīram āsannavipatti dṛśyate bale 'bhimānas tava kena hetunā // Saund\_9.7 //

himātapavyādhijarākṣudādibhir yadāpy anarthair upamīyate jagat /

jalaṃ śucau māsa ivārkaraśmibhiḥ kṣayaṃ vrajan kiṃ baladṛpta manyase // Saund\_9.8 //

tvagasthimāṃsakṣatajātmakaṃ yada śarīram āhāravaśena tiṣṭhati /

ajasram ārtaṃ satatapratikriyaṃ balānvito 'smīti kathaṃ vihanyase // Saund\_9.9 //

yathā ghaṭaṃ mṛnmayam āmam āśrito naras titīrṣet kṣubhitaṃ mahārṇavam /

samucchrayaṃ tadvad asāram udvahan balaṃ vyavasyed viṣayārtham udyataḥ // Saund\_9.10 //

śariram āmād api mṛnmayam āmam āśrito naras titīrṣet kṣubhitaṃ mahārṇavam /

citraṃ hi tiṣṭhed vidhivaddhṛto ghaṭād idaṃ nu niḥsāratmaṃ mataṃ mama // Saund\_9.11 //

yadāmbubhūvāyvanalāś ca dhātavaḥ sadā viruddhā viṣamā ivoragāḥ /

bhavanty anarthāya śarīram āśritāḥ kathaṃ balaṃ rogavidho vyavasyasi // Saund\_9.12 //

prāyanti mantraiḥ praśamaṃ bhujaṅgamā na mantrasādhyās tu bhavanti dhātavaḥ /

kva cic ca kiṃ cic ca daśanti pannagāḥ sadā ca sarvaṃ ca tudanti dhātavaḥ // Saund\_9.13 //

idaṃ hi śayyāsanapānabhojanair guṇaiḥ śariraṃ ciram apy avekṣitam /

na marṣayaty ekam api vytikramaṃ yato mahāśiviṣavat prakupyati // Saund\_9.14 //

yadā himārto jvalanaṃ niṣevate himaṃ nidāghābhihato 'bhikāṅkṣati /

kṣudhānivto 'nnaṃ salilaṃ tṛṣānvito balaṃ kutaḥ kiṃ ca kathaṃ ca kasya ca // Saund\_9.15 //

tad evam ajñāya śarīram āturaṃ balānvito 'smīti na mantum arhasi /

asāram asvantam aniścitaṃ jagaj jagaty anitye balam avyavasthitam // Saund\_9.16 //

kva kārtavīryasya balābhimāninaḥ shasrabāhor balam arjunasya tat /

cakarta bāhūn yudhi yasya bhārgavo mahānti śṛṅgāṇy aśanir girer iva // Saund\_9.17 //

kva tadbalaṃ kaṃsavikarṣiṇo hares turaṅgarājasya puṭāvabhedinaḥ /

yam ekabāṇena nijaghinvān jarāḥ kramāgatā rūpam ivottamaṃ jarā // Saund\_9.18 //

diteḥ sutasyāmararoṣakāriṇaś camūrucer vā namuceḥ kva tadbalam /

yam āhave kruddham ivāntakaṃ sthitaṃ jaghāna phenāvayavena vāsavaḥ // Saund\_9.19 //

balaṃ kurūṇāṃ kva ca tat tadābhavad yudhi jvalitvā tarasaujasā ca ye /

samitsammidhā jvalanā ivādhvare hatāsavo bhasmani paryavasthitāḥ // Saund\_9.20 //

ato viditvā balvīryamānināṃ balānvitānām avamarditaṃ balam /

jagaj jarāmṛtyuvaśaṃ vicārayan bale 'bhimānaṃ na vidhātum arhasi // Saund\_9.21 //

balaṃ mahad vā yadi vā na manyase kuruṣva yuddhaṃ saha tāvad indriyaiḥ /

jayaś ca te 'trāsti mahac ca te balaṃ parājayaś ced vitathaṃ ca te balam // Saund\_9.22 //

tathā matā vīratarā manīṣiṇo jayanti lohāni ṣaśindriyāṇi ye // Saund\_9.23 //

ahaṃ vapuṣmān iti yac ca manyase vicakṣaṇaṃ naitad idaṃ ca gṛhyatām /

kva tad vapuḥ sā ca vapuṣmatī tanur gadasya sāmyasya ca sāraṇasya ca // Saund\_9.24 //

yathā mayūraś calacitracandrako bibharti rūpaṃ guṇavat svabhāvataḥ /

śarīrasaṃskāraguṇād ṛte tathā bibharṣi rūpaṃ yadi rūpavān asi // Saund\_9.25 //

yadi pratīpaṃ vṛṇuyān na vāsasā na śaucakāle yadi saṃspṛśed apaḥ /

mṛjāviśeṣaṃ yadi nādadīta vā vapur vapuṣman vada kīdṛśaṃ bhavet // Saund\_9.26 //

navaṃ vayaś cātmagataṃ niśāmya yad gṛhonmukhaṃ te viṣayāptaye manaḥ /

niyaccha tac chailanadīrayopamaṃ drutaṃ hi gacchaty anvirati yauvanam // Saund\_9.27 //

ṛtur vyatītaḥ parivartate punaḥ kṣayaṅ prayātaḥ punar eti candramāḥ /

gataṃ gataṃ naiva tu saṃnivartate jalaṃ nadīnāṃ ca nṛṇāṃ ca yauvanam // Saund\_9.28 //

vivarṇitaśmaśru valīvikuñcitaṃ viśīrṇadantaṃ śithilabhru niṣprabham /

yadā mukhaṃ drakṣyasi jarjaraṃ tadā jarābhibhūto vimado bhaviṣyasi // Saund\_9.29 //

niṣevya pānaṃ madanīyam uttamaṃ niśāvivāseṣu cirād vimādyati /

naras tu matto balarūpayauvanair na kaś cid aprāpya jarāṃ vimādyati // Saund\_9.30 //

yathekṣur atyantarasaprapīḍito bhuvi praviddho dahanāya śuṣyate /

tathā jarāyantraniīḍitā tanur nipītasārā maraṇāya tiṣṭhati // Saund\_9.31 //

yathā hi nṛbhyāṃ karapattram īritaṃ samucchritaṃ dāru bhinatty anekadhā /

tathocchritāṃ pātayati prajām imām aharniśābhyām upasaṃhitā jarā // Saund\_9.32 //

smṛteḥ pramoṣo vapuṣaḥ parābhavo rateḥ kṣayo vācchruticakṣuṣāṃ grahaḥ /

śramasya yonir balvīryayor vadho jarāsamo nāsti śarīriṇāṃ ripuḥ // Saund\_9.33 //

idaṃ viditvā nidhanasya daiśikaṃ jarābhidahānaṃ jagato mahadbhayam /

ahaṃ vapuṣmān balavān yuveti vā na mānam āroḍhum anāryam arhasi // Saund\_9.34 //

ahaṃ mamety eva ca raktacetasāṃ śarīrasaṃjñā tava yaḥ kalau grahaḥ /

tam utsṛjaivaṃ yadi śāmyatā bhaved bhayaṃ hy ahaṃ ceti mameti cārchati // Saund\_9.35 //

yadā śarīre na vaśo 'sti kasya cin nirasyamāne vividhair upaplavaiḥ /

kathaṃ kṣamaṃ vettum ahaṃ mameti vā śarīrasaṃjñaṃ gṛham āpadām idam // Saund\_9.36 //

sapannage yaḥ kugṛhe sadāśucau rameta nityaṃ pratisaṃskṛte 'bale /

sa duṣṭadhātāv aśucau calācale rameta kāye viparītdarśanaḥ // Saund\_9.37 //

yathā prarohanti tṛṇāny ayatnataḥ kṣitau prayatnāt tu bhavnti śālayaḥ /

tathaiva duḥkhāni tṛñāny ayatnataḥ kṣitau pryatnāt tu bhavanti vā na vā // Saund\_9.39 //

śarīram ārtaṃ parikarṣataś calaṃ na cāsti kiṃ cit paramārthataḥ sukham /

sukhaṃ hi duḥkhapratikārasevayā sthite ca duḥkhe tanuni vyasvasyati // Saund\_9.40 //

yathānapekṣyāgryam apīsitaṃ sukhaṃ prabādhate duḥkham upetam aṇv api /

tathānapekṣyātmani duḥkham āgataṃ na vidyate kiṃ cana kasya cit sukham // Saund\_9.41 //

śarīram īdṛgbhahuduḥkham adhruvaṃ phalānurodhāh atha nāvagacchasi /

dravat phalebhyo dhṛtiraśmibhir mano nigṛhyatāṃ gaur iva śasyalālasā // Saund\_9.42 //

na kāmabhogā hi bhavanti tṛptaye havīṃṣi dīptasya vibhāvasor iva /

yathā yathā kāmasukheṣu vartate tathā tathecchā viṣayeṣu vardhate // Saund\_9.43 //

yathā ca kuṣṭhavyasanena duḥkhitaḥ pratāpanān naiva śamaṃ nigacchati /

tathendriyārtheṣv ajitendriyaś caran na kāmabhogair upaśāntim ṛcchati // Saund\_9.44 //

yathā hi bhaiṣajyasukhābhikāṅkṣayā bhajeta rogān na bhajeta tatkṣamam /

tathā śarīre bahuduḥkhabhājane rameta mohād viṣayābhikāṅkṣayā // Saund\_9.45 //

anarthakāmaḥ puruṣasya yo janaḥ sa tasya śatruḥ kila tena karmaṇā /

anarthamūlā viṣayāś ca kevalā nanu praheyā viṣamā yathārayaḥ // Saund\_9.46 //

ihaiva bhūtvā ripavo vadhātmakāḥ prayānti kāle puruṣasya mitratām /

paratra caiveha ca duḥkhahetavo bhavanti kāmā na tu kasya cic chivāḥ // Saund\_9.47 //

yathopayuktaṃ rasavarṇagandhavad vadhāya kiṃpākaphalaṃ na puṣṭaye /

niṣevyamāṇā viṣayāś calātmano bhavanty anarthāya tathā na bhūtaye // Saund\_9.48 //

tat etad ājñāya vipāpmanātmanā vimokṣadharmādyupasaṃhitaṃ hitam /

juṣasva me sajjanasaṃmataṃ mataṃ pracakṣva vā niścayam udgiran giram // Saund\_9.49 //

iti hitam api bahv apīdam uktaḥ śrutamahatā śramaṇena tena nandaḥ /

na dhṛtim upayayau na śarma lebhe dvirada ivātimado madāndhacetāḥ // Saund\_9.50 //

nandasya bhāvam avagamya tataḥ sa bhikṣuḥ pāriplavaṃ gṛhasukhābhimukhaṃ na dharme /

sattvāśayānuśayabhāvaparkṣakāya buddhāya tattvadiuṣe kathayāṃ cakāra // Saund\_9.51 //

Saundaranande mahākāvye madāpavādo nāma navamaḥ sargaḥ /

CANTO X

śrutvā tataḥ sadvratam utsisṛkṣuṃ bhāryāṃ didṛkṣuṃ bhavanaṃ vivikṣum /

nandaṃ nirānandam apetadhairyam abhyujjihīrṣur munir ājuhāva // Saund\_10.1 //

taṃ prāptam aprāptavimokṣamārgaṃ papraccha cittaskhalitaṃ sucittaḥ /

sa hrīmate hrīvinato jagāda svaṃ niścayaṃ niścayakovidāya // Saund\_10.2 //

nandaṃ viditvā sugatas tatas taṃ bhāryābhidhāne tamasi bhramantam /

pāṇau gṛhītvā viyad utpapāta maṇiṃ jale sādhur ivojjihīrṣuḥ // Saund\_10.3 //

kāṣāyavastrau kanakāvadātau virejatus tau nabhasi prasanne /

anyonyasaṃśliṣṭavikīrṇapakṣau saraḥprakīrṇāv iva cakravākau // Saund\_10.4 //

tau devadārūttamagandhavantaṃ nadīsaraḥprasravaṇaughavantam /

ājagmatuḥ kāñcanadhātumantaṃ devarṣimantaṃ himavantam āśu // Saund\_10.5 //

tasmin girau cārañasiddhajuṣṭe śive havir dhūmakṛttottarīye /

āgamya pārasya nirāśrayasya tau tasthatur dvīpa ivāmbarasya // Saund\_10.6 //

śāntendriye tatra munau sthite tu savismayaṃ dikṣu dadarśa nandaḥ /

darīś ca kuñjāṃś ca vanaukasaś ca vibhūṣaṇaṃ rakṣaṇam eva cādreḥ // Saund\_10.7 //

bahvāyate tatra site hi śṛṅge saṃkṣiptabarhaḥ śayito mayūraḥ /

bhuje balasyāyatapīnabāhor vaiḍūryakeyūra ivābabhāse // Saund\_10.8 //

manaḥśilādhātuśilāśrayeṇa pītākṛtāṃso virarāja siṃhaḥ /

saṃtaptacāmīkarabhaktcitraṃ rūpyāṅgadaṃ śīrṇam ivāmbikasya // Saund\_10.9 //

vyāghraḥ klavyāyatakhelagāmī lāṅgūlacakreṇa kṛtāpasvyaḥ /

babhau gireḥ prasravaṇaṃ pipāsur ditsan pitṛbhyo 'mbha ivāvatirṇaḥ // Saund\_10.10 //

calatkadambe himvannitambe tarau pralambe camaro lalambe /

chettuṃ vilagnaṃ na śaśāka bālaṃ kulodgatāṃ prītim ivāryavṛttaḥ // Saund\_10.11 //

suvarṇagaurāś ca kirātasaṃghā mayūrapattrojjvalagātralekhāḥ /

sārdūlapātapratimā guhābhayo niśeptur udgāra ivācalasya // Saund\_10.12 //

darīcarīṇām atisundariṇāṃ manoharaśroṇikucodharīṇām /

vṛdndāni rejur diśi kiṃnarīṇāṃ puṣpotkacānām iva vallarīṇām // Saund\_10.13 //

nagān nagasyopari devadārūn āyāsayantaḥ kapayo viceruḥ /

tebhyaḥ phalaṃ nāpurato 'pajagmur moghaprasādebhya iveśvarebhyaḥ // Saund\_10.14 //

tasmāt tu yūthād apasāryamāṇāṃ niṣpīditālaktakaraktavaktrām /

śākhāmṛgīm ekavipannadṛṣṭiṃ dṛṣṭvā munir nandam idaṃ babhāṣe // Saund\_10.15 //

kā nanda rūpeṇa ca ceṣṭayā ca saṃpaśyataś cārutarā matā te /

eṣā mṛgī viakavipanndṛṣṭiḥ sa vā jano yatra gatā taveṣṭiḥ // Saund\_10.16 //

ity evam uktaḥ sugatena nandaḥ kṛtvā smitaṃ kiṃ cid idaṃ jagāda /

kva cottamastrī bhagavan badhūs te mṛgi nagakleśkarī kva caiṣā // Saund\_10.17 //

tato munis tasya niśamya vākyaṃ hetvantaraṃ kiṃ cid avekṣamāṇaḥ /

ālambya nandaṃ prayayau tathaiva krīḍāvanaṃ vajradharasya rājñaḥ // Saund\_10.18 //

ṛtāv rtāv ākṛtim eka eke kṣaṇe kṣaṇe bibhrati yatra vṛkṣāḥ /

citrāṃ samastām api ke cid anye ṣaṇṇām ṛtūnāṃ śriyam udvahanti // Saund\_10.19 //

puṣyanti ke cit surabhīr udārā mālāḥ srajaś ca grathitā vicitrāḥ /

karṇānukūlān avataṃsakāṃṣ ca pratyarthibhūtān iva kuṇḍalānām // Saund\_10.20 //

raktāni phullāḥ kamalāni yatra pradīpavṛkṣā iva bhānti vṛkṣā /

praphullanīlotpalarohiṇo 'nye sonmīlitākṣā iva bhānti vṛkṣā // Saund\_10.21 //

nānāvirāgāṇy atha pāṇḍarāṇi suvarṇabhaktivyavabhāsitāni /

atāntavāny ekaghanāni yatra sūkṣmāṇi vāsāṃsi phalanti vṛkṣā // Saund\_10.22 /

hārān maṇīn uttamakuṇḍalāni keyūravaryāṇy atha nūpurāṇi /

evaṃvidhāny ābharaṇāni yatra svargānurūpāṇi phalanti vṛkṣaḥ // Saund\_10.23 //

vaiḍūryanālāni ca kāñcanāni padmāni vajrāṅkurakesarāṇi /

sparśakṣamāṇy uttamagandhavanti rohanti niṣkampatalā nalinyaḥ // Saund\_10.24 //

yatrāyatāṃś caiva tatāṃś ca tāṃs tān vādyasya hetūn suṣirān ghanāṃś ca /

phalanti vṛkṣā maṇihemacitrāḥ krīḍāsahāyās tridaśālayānām // Saund\_10.25 //

mandāravṛkṣāṃś ca kuśeśayāṃś ca puṣpānatān kokanadāṃś ca vṛkṣān /

ākramya māhātmyaguṇair virājan rājāyate yatra sa pārijātaḥ // Saund\_10.26 //

kṛṣṭe tapaḥṣīlahalair akhinnais tripiṣṭapakṣetratale prasūtāḥ /

evaṃvidhā yatra saānuvṛttā divaukasāṃ bhogavidhānavṛkṣāḥ // Saund\_10.27 //

manaḥśilābhair vadanair vihaṅgā yatrākṣibhiḥ spāṭikasaṃnibhaiś ca /

śāvaiś ca pakṣair abhilohitāntair māñjiṣṭhakair ardhasitaiś ca pādaiḥ // Saund\_10.28 //

citraiḥ suvarṇacchadanais tathānye vaiḍuryavarṇābhir nayanaiḥ prasannaiḥ /

vihaṅgamā śiñjirikābhidhānā rutair manaḥśrotaharair bhramanti // Saund\_10.29 //

raktābhir agreṣu ca vallarībhir madhyeṣu cāmīkarapiñjarābhiḥ /

vaiḍūryavarṇābhir upāntamadhyeṣv alaṅkṛtā yatra khagāś caranti // Saund\_10.30 //

rociṣṇavo nāma patratriṇo 'nye dīptāgnivarṇā jvalitair ivāsyaiḥ /

bhramanti dṛṣṭīr vapuṣākṣipantaḥ svanaiḥ śubhair apsaraso harantaḥ // Saund\_10.31 //

yatreṣṭaceṣṭāḥ satataprahṛṣṭā nirartayo nirjaraso viśokāḥ /

svaiḥ karmabhir hīnaviśiṣṭtamadhyāḥ svayaṃprabhāḥ puṇyakṛto ramante // Saund\_10.32 //

pūrvaṃ tapomūlyaparigraheṇa svargakrayārthaṃ kṛtaniścayānāṃ /

manāṃsi khinnāni tapodhanānāṃ haranti yatrāpsaraso laḍantyāḥ // Saund\_10.33 //

nityotsavaṃ taṃ ca niśāmya lokaṃ nistandrinidrāratiśokarogam /

nando jarāmṛtyuvaśaṃ sadārtaṃ mene śmaśānapratimaṃ nṛlokam // Saund\_10.34 //

aindraṃ vanaṃ tac ca dadarśa nandaḥ samantato vismayaphulladṛṣṭiḥ /

harṣānvitāś cāpsarasaḥ parīyuḥ sagarvam anyonyam avekṣamāṇāḥ // Saund\_10.35 //

sadā yuvatyo madanaikakāryāḥ sādhāraṇāḥ puṇyakṛtāṃ vihārāḥ /

divyāś ca nirdoṣaparigrahāś ca tapaḥphalasyāśrayaṇaṃ surāṇām // Saund\_10.36 //

tāsāṃ jagur dhīram udāttam anyāḥ padmāni kāś cil lalitaṃ labhañjuḥ /

anyonyaharṣān nanṛtus tathānyāś cirāṅgahārāḥ stanabhinnabhārāḥ // Saund\_10.37 //

kāsāṃ cid āsāṃ vadanāni rejur vanāntarebhyaś calakuṇḍalāni /

vyāviddhaparṇebhya ivākarebhyaḥ padmāni kāraṇḍavaghaṭṭitāni // Saund\_10.38 //

tāḥ niḥsṛtāḥ prekṣya vanāntarebhyas taḍitpatākā iva toyadebhyaḥ /

nandasya rāgeṇa tanur vivepe jale cale candramasaḥ prabheva // Saund\_10.39 //

vapuś ca divyaṃ lalitāś ca ceṣṭās tataḥ sa tāsāṃ manasā jahāra /

kautūhalāvarjitayā ca dṛṣṭyā saṃśleṣatarṣād iva jātarāgaḥ // Saund\_10.40 //

sa jātatarṣo 'psarasaḥ pipāsus tatprāptaye 'dhiṣṭhitaviklavārtaḥ /

lolendriyāśvena manorathena jehriyamāṇo na dhṛtiṃ cakāra // Saund\_10.41 //

yathā manuṣyo malinaṃ hi vāsaḥ kṣāreṇa bhūyo malinīkaroti /

malakṣayārthaṃ na malodbhavārtaṃ rajas tathāsmai munir ācakarṣa // Saund\_10.42 //

doṣāṃś ca kāyād bhiṣaguj jihīrṣur bhūyo yathā kleśayituṃ yateta /

rāgaṃ tathā tasya munir jighāṃsur bhūyastaraṃ rāgam upānināya // Saund\_10.43 //

dīpaprabhāṃ hanti yathāndhakāre sahasraraśmer uditasya dīptiḥ /

manuṣyaloke dyutim aṅganānām antardadhāty apsarasāṃ tathā śrīḥ // Saund\_10.44 //

mahac ca rūpaṃ svaṇu hanti rūpaṃ śabdo mahān hanti ca śabdam alpam /

gurvī rujā hanti rujāṃ ca mṛdviṃ sarvo mahān hetur aṇor vadhāya // Saund\_10.45 //

muneḥ prabhāvāc ca śaśāka nandas taddarśanaṃ soḍhum asahyam anyaiḥ /

avitarāgasya hi durbalasya mano dahed apsarasāṃ vapuḥṣrīḥ // Saund\_10.46 //

matvā tato nandam udīrṇarāgaṃ bhāryānurodhād apavṛttarāgam /

rāgeṇa rāgaṃ pratihantukāmo munir virāgo giram ity uvāca // Saund\_10.47 //

etāḥ strīyaḥ paśya divaukasas tvaṃ nirīkṣya ca brūhi yathārthattvam /

etāḥ kathaṃ rūpaguṇair matās te sa vā jano yatra gataṃ manas te // Saund\_10.48 //

athāpsaraḥs eva niviṣṭadṛṣtī rāgāgnināntarhṛdaye pradīptaḥ /

sagadgagadaṃ kāmaviṣaktacetāḥ kṛtāñjalir vākyam uvāca nandaḥ // Saund\_10.49 //

haryaṅganāsau muṣitaikadṛṣṭir yadantare syāt tava nātha vadhvāḥ /

tadantare 'sau kṛpaṇā vadhūs te vauṣmatīr apsarasaḥ pratītya // Saund\_10.50 //

āsthā yathā pūrvam abhūn na kā cid anyāsu me striṣu niśāmya bhāryām /

tasyāṃ tataḥ samprati kā cid āsthā na me niśāmyaiva hi rūpam āsām // Saund\_10.51 //

yathā pratapto mṛdunātapena dahyeta kaś cin mahatānalena /

rāgeṇa pūrvaṃ mṛdunābhitapto rāgāninānena tathābhidahye // Saund\_10.52 //

vāgvāriṇā māṃ pariṣiñca tasmād yāvan na dahye sa ivāhjaśatruḥ /

rārāgnir adyaiva hi māṃ didhakṣuḥ kakṣaṃ savṛkṣāgram ivotthito 'gniḥ // Saund\_10.53 //

prasīda sīdāmi vimuñca mā mune vasundharādhairya na dhairyam asti me /

asūn vimokṣyāmi vimuktamānasa prayccha vā vāgamṛtaṃ mumūrṣave // Saund\_10.54 //

anarthabhogena vighātaydṛṣtinā pramādadaṃśṭreṇa tamoviṣāgninā /

ahaṃ hi daṣṭo hṛdi manmathāhinā vidhatsya tasmād agadaṃ mahābhiṣak // Saund\_10.55 //

anena daṣṭo madanāhinā hi nā na kaś cid ātmany anavasthitaḥ sthitaḥ /

mumoha vodhyor hy acalātmano mano babhūva dhīmāṃś ca sa śantanus tanuḥ // Saund\_10.56 //

sthite viśiṣṭe tvayi saṃśraye śraye yathā na yāmīha vasan diśaṃ diśam /

yathā ca labdhvā vyasanakṣayaṃ kṣayaṃ vrajāmi tan me kuru śaṃsataḥ sataḥ // Saund\_10.57 //

tato jighāṃsur hṛdi tasya tattamas tamonudo naktam ivotthitaṃ tamaḥ /

maharṣicandro jagatas tamonudas tamaḥprahīṇo nijagāda gautamaḥ // Saund\_10.58 //

dhṛtiṃ pariṣvajya vidhūya vikriyāṃ nigṛhya tāvac chrutacetasī śṛṇu /

imā yadi prārthayase tvam aṅganā vidhatsva śulkārtham ihottamaṃ tapaḥ // Saund\_10.59 //

imā hi śakyā na balān na sevayā na saṃpradānena na rūptavattayā /

imā hriyante khalu dharmacaryayā sacet praharṣaś cara dharmam ādṛtaḥ // Saund\_10.60 //

ihādhivāso divi daivataiḥ samaṃ vanāni ramyāṇy ajarāś ca yoṣitaḥ /

idaṃ phalaṃ svasya śubhasya karmaṇo na dattam anyena na cāpy ahetutaḥ // Saund\_10.61 //

kṣitau manuṣyo dhanurādhibhiḥ śramaiḥ striyaḥ kadā cid dhi labheta vā na vā /

asaṃśayaṃ yat tv iha dharmacaryayā bhaveyur etā divi puṇakarmaṇaḥ // Saund\_10.62 //

tad apramatto niyame samudyato ramasva yady apsaraso 'bhilipsase /

ahaṃ ca te 'tra pratibhūḥ sthire vrate yathā tvam ābhir niyataṃ sameṣyasi // Saund\_10.63 //

ataḥparaṃ paramam iti vyavasthitaḥ parāṃ dhṛtim paramamunau cakāra saḥ /

tato muniḥ pavana ivāmbarāt patan pragṛhya taṃ punar agaman mahītalam // Saund\_10.64 //

Saundaranande mahākāvye svarganidarśano nāma daśamaḥ sargaḥ /

CANTO XI

tatas tā yoṣito dṛṣṭvā nando nandanacāriṇīḥ /

babandha niyamastambhe durdamaṃ capalaṃ manaḥ // Saund\_11.1 //

so 'niśṭaniaiṣkramyaraso mlānatāmarasopamaḥ /

cacāra viraso dharmaṃ niveśyāpsaraso hṛdi // Saund\_11.2 //

tathā lolendriyo bhūtvā dayitendriyagocaraḥ /

indriyārthavaśād eva babhūva niyatendriyaḥ // Saund\_11.3 //

kāmacaryāsu kuśalo bhikṣucaryāsu viklavaḥ /

paramācāryaviṣṭabdho brahmacaryaṃ cacāra saḥ // Saund\_11.4 //

saṃvṛtena ca śāntena tīvreṇa madanena ca /

jalāgner iva saṃsargāc chaśāma ca śuśoṣa ca // Saund\_11.5 //

svabhāvadarśanīyo 'pi vairūpyam agamat param /

cintayāpsarasāṃ caiva niyamenāyatena ca // Saund\_11.6 //

prastaveṣv api bhāryāyāṃ priyabhāryas tathāpi saḥ /

vītarāga ivottasthau na jaharṣa na cukṣubhe // Saund\_11.7 //

taṃ vyavasthitam ājñāya bhāryārāgāt parāṅmukham /

abhigamyābhravīn nandam ānandaḥ praṇayād idam // Saund\_11.8 //

aho sadṛśam ārabdhaṃ śrutasyābhijanasya ca /

nigṛhītendriyaḥ svastho niyame yadi saṃsthitaḥ // Saund\_11.9 //

abhiṣvaktasya kāmeṣu rāgiṇo viṣayātmanaḥ /

yad iyaṃ saṃvid utpannā neyam alpena hetunā // Saund\_11.10 //

vyādhir alpena yatnena mṛduḥ pratinivāryate /

prabalaḥ prabalair eva yatnair naśyatti vā na vā // Saund\_11.11 //

durharo mānaso vyādhir balavāṃś ca tavābhavat /

vinivṛtto yadi sa te sarvathā dhṛtimānasi // Saund\_11.12 //

duṣkaraṃ sādhv anāryeṇa māninā caiva mārdavam /

atisargaś ca lubdhena bramacaryaṃ ca rāgiṇā // Saund\_11.13 //

ekas tu mama saṃdehas tavāsyāṃ niyame dhṛtau /

atrānunayam icchāmi vaktavyaṃ yadi manase // Saund\_11.14 //

ārjavābhihitaṃ vākyaṃ na ca gantavyam anyathā /

rūkṣam apy āśaye śuddhe rūkṣato naiti sajjanaḥ // Saund\_11.15 //

spriyaṃ hi hitaṃ snigdham asnigdham ahitaṃ priyaṃ /

durlabhaṃ tu priyahitaṃ svādu pathyam ivauṣadham // Saund\_11.16 //

viśvāsaś cārthacaryā ca sāmānyaṃ sukhaduḥkhayoḥ /

marṣaṇaṃ praṇayaś caiva mitravṛttir iyaṃ satām // Saund\_11.17 //

tad idaṃ tvā vivakṣāmi praṇayān na jīghāṃsayā /

tvacchreyo hi vivakṣā me yato nārhāmy upekṣitum // Saund\_11.18 //

apsarobhṛtako dharmaṃ carasīty abhidīyase /

kim idaṃ bhūtam āhosvit prarihāso 'yam īdṛśaḥ // Saund\_11.19 //

yadi tāvad idaṃ satyaṃ vakṣyāmy atra yudaṣadham /

auddhatyam atha vaktṝmā, abhidāsyāmi tattvataḥ // Saund\_11.20 //

ślakṣṇapūrvam atho tena hṛdi so 'bhihatas tadā /

dhyātvā dīrghaṃ niśaśvāsa kiṃ cic cāvāñmukho 'bhavat // Saund\_11.21 //

tatas tasyeṅgitaṃ jñātvā manaḥsaṃkalpasūcakam /

babhāṣe vākyam ānando madhurodarkam apriyam // Saund\_11.22 //

ākāreṇāvagacchāmi tava dharmaprayojanam /

yaj jñātvā tvayi jātaṃ me hāsyaṃ kāuṇyam eva ca // Saund\_11.23 //

yathāsanārthaṃ skandhena kaś cid gurvīṃ śilāṃ vahet /

tadvat tvam api kāmārthaṃ niyamaṃ voḍhum udyataḥ // Saund\_11.24 //

titāḍayiṣayāsṛpto yathā meṣo 'pasarpati /

tadvad abrahmacaryāya brahmacaryam idaṃ tava // Saund\_11.25 //

cikrīṣanti yathā paṇyaṃ vaṇijo lābhalipsayā /

dharmacaryā tava tathā paṇyabhūtā na śāntaye // Saund\_11.26 //

yathā phalaviśeṣārthaṃ bījaṃ vapati kārṣakaḥ /

tadvad viṣayakārpaṇyād viṣayāṃs tyaktavān asi // Saund\_11.27 //

ākāṅkṣec ca yathā rogaṃ pratīkārasukhepsayā /

duḥkham anvicchati bhavāṃs tathā viṣayatṛśṇayā // Saund\_11.28 //

yathā paśyati madhv eva na prapātam avekṣate /

paśyasy apsarasas tadvad bhraṃśam ante na paśyasi // Saund\_11.29 //

hṛdi kāmāgninā dīpte kāyena vahato vratam /

kim idaṃ brahmacaryaṃ te manasābrahmacāriṇaḥ // Saund\_11.30 //

saṃsāre vartamānena yadā cāpsarasas tvayā /

prāptās tyaktāś ca śataśas tābhyaḥ kim iti te spṛhā // Saund\_11.31 //

tṛptir nāstīndhanair agner nāmbhasā lavaṇāmbhasaḥ /

nāpi kāmaiḥ satṛṣṇasya tasmāt kāmā na tṛptaye // Saund\_11.32 //

atṛptau ca kutaḥ śāntir aśāntau ca kutaḥ sukham /

asukhe ca kutaḥ pṛtir aprītau ca kuto ratiḥ // Saund\_11.33 //

riraṃsā yadi te tasmād adhyātme dhīyatāṃ manaḥ /

praśānta cānavadyā ca nāsty adhyātmasamā ratiḥ // Saund\_11.34 //

na tatra kāryaṃ tūryais te na strībhir na vibhūṣanaiḥ /

ekas tvaṃ yatratrasthas tayā ratyābhiraṃsyase // Saund\_11.35 //

mānasaṃ balavad duḥkhaṃ tarṣe tiṣṭhati tiṣṭhati /

taṃ tarṣaṃ chindhi duḥkhaṃ hi tṛṣṇā cāsti ca nāsti ca // Saund\_11.36 //

saṃpattau vā vipattau vā divā vā naktam eva vā /

kāmeṣu hi saṭṛṣñasya na śāntir upadadyate // Saund\_11.37 //

kāmānāṃ prārthanā duḥkhā prāptau tṛptir na vidyate /

viyogān niyataḥ śoko viyogaś ca dhruvo divi // Saund\_11.38 //

kṛtvāpi duṣkaraṃ karma svargaṃ labdhvāpi durlabham /

nṛlokaṃ punar evaiti pravāsāt svagṛhaṃ yathā // Saund\_11.39 //

yadā bhraṣṭasya kuśalaṃ śiṣṭaṃ kiṃ cin na vidyate /

triyakṣu pitṛloke vā narake vopapadyate // Saund\_11.40 //

tasya bhuktavataḥ svarge viṣayān uttamān api /

bhraṣṭasyārtasya duḥkhena kim āsvādaḥ karoti saḥ // Saund\_11.41 //

śyenāya prāṇivātsalyāt svamāṃsāny api dattavān /

śibhiḥ svargāt paribhraṣṭas tādṛk kṛtvāpi duṣkaram // Saund\_11.42 //

śakrasyārdhāsanaṃ gatvā pūrvapārthiva eva yaḥ /

sadevataṃ gate kāle māndhātādhaḥ punar yayau // Saund\_11.43 //

rājyaṃ kṛtvāpi devānāṃ papāta nahuṣo bhuvi /

prāptaḥ kila bjuaṅgatvaṃ nādyāpi parimucyate // Saund\_11.44 //

tathaivelivilo rāja rājavṛttena saṃskṛtaḥ /

svargaṃ gatvā punar bhraṣṭaḥ kūrmībhūtaḥ kilārṇave // Saund\_11.45 //

bhūrdiyumno yayātiś ca te cānye ca nṛparṣabhāḥ /

karmabhir dyām abhikrīya tatkṣayāt punar atyajan // Saund\_11.46 //

asurāḥ pūrvadvās tu surair apahṛtaśriyaḥ /

śriyaṃ samanuśocantaḥ pātālaṃ śarañaṃ yayuḥ // Saund\_11.47 //

kiṃ ca rājarṣibhis tāvad asurair vā surādibhiḥ /

mahendrāḥ śataśaḥ petur māhātmyam api na sthiram // Saund\_11.48 //

saṃsadaṃ śobhayitvaindrīm upendraś ca trivikramaḥ /

kṣīṇakarmā papātovriṃ madhyād apsarasāṃ rasan // Saund\_11.49 //

hā caitraratha hā vāpi hā mandākini hā priye /

ity ārtā vilapanto 'pi gāṃ patanti divaukasaḥ // Saund\_11.50 //

tīvraṃ hy uptadyate duḥkham iha tāvan mumūrṣatām /

kiṃ punaḥ patatāṃ svargād evānte sukhasevinām // Saund\_11.51 //

rajo gṛhṇanti vāsāṃsi mlāyanti paramāḥ srajaḥ /

gātrebhyo jāyate svedo ratir bhavati nāsane // Saund\_11.52 //

etāny ādau nimittāni cyutau svargād divaukasām /

aniṣṭāniva martyānām ariṣṭāni mumūrṣatām // Saund\_11.53 //

sukham utpadyate yac ca divi kāmān upāśnatām /

yac ca duḥkhaṃ nipatatāṃ duḥkham eva viṣiṣyate // Saund\_11.54 //

tasmād asvantam atrāṇam aviśvāsyam atarpakam /

vijñāya kṣayiṇaṃ svargam apavarge matiṃ kuru // Saund\_11.55 //

aśarīraṃ bhavāgraṃ hi gatvāpi munir udrakaḥ /

karmaṇo 'nte cyutas tasmāt tiryagyoniṃ prapatsyate // Saund\_11.56 //

maitrayā sptavārṣikyā brahmalokam ito gataḥ /

sunetraḥ punar āvṛtto garbhavāsam upeyivān // Saund\_11.57 //

yada caiśvcaryavanto 'pi kṣayiñaḥ svargavāsinaḥ /

ko nāma svargavāsāya kṣeṣṇave spṛhayed budhaḥ // Saund\_11.58 //

sūtreṇa baddho hi yathā vihaṅgo vyāvartate dūragato 'pi bhūyaḥ /

ajñānasūtreṇa tathāvabaddho gato 'pi dūraṃ punar eti lokaḥ // Saund\_11.59 //

kṛtvā kālavilakṣañaṃ pratibhuvā mukto yathā bandhanād bhuktvā veśmasukhāny atītya samayaṃ bhūyo viśed bandhanam /

tadvad dyāṃ pratibhūvad ātmaniyamair dhyānādibhiḥ prāptavān kāle karmasu teṣu bhuktaviṣayeṣv ākṛṣyate gāṃ punaḥ // Saund\_11.60 //

antarjālagatāḥ pramattamanaso minās taḍāge yathā jānantī vyasanaṃ na rodhajanitaṃ svasthāś caranty ambhasi /

antarlokagatāḥ kṛtārthamatayas tadvad divi dhyāyino manyante śivam acyutaṃ dhruvam iti svaṃ sthānam āvartakam // Saund\_11.61 //

tajjanmavyādhimṛtyuvyasanaparigataṃ matvā jagad idaṃ saṃsāre bhrāmyamāṇaṃ divi nṛṣu narake tiryakpitṛṣu ca /

yat trāṇaṃ nirbhayaṃ yac chivam amarajaraṃ niḥṣokam amṛtaṃ taddhetor brahmacaryaṃ cara jahihi calaṃ svargaṃ prati rucim // Saund\_11.62 //

Saundaranande mahākāvye svargāpavādo nāmaikadaśaḥ sargaḥ /

CANTO XII

apsarobhṛtako dharmaṃ carasīty atha coditaḥ /

ānandena tadā nandaḥ paraṃ vrīḍam upāgamat // Saund\_12.1 //

tasya vriḍena mahatā pramodo hṛdi nābhavat /

aprāmodyena vimukhaṃ nāvatasthe vrate manaḥ // Saund\_12.2 //

kāmarāgapradhāno 'pi parihāsasamo 'pi san /

paripākagate hetau na sa tan mamṛṣe vacaḥ // Saund\_12.3 //

aparīkṣabkabhāvāc ca pūrvaṃ matvā divaṃ dhruvam /

tasmāt kṣeṣṇuṃ pariśrutya bhṛśaṃ saṃvegam eyivān // Saund\_12.4 //

tasya svargān nivavṛte saṃkalpāśvo manorathaḥ /

mahāratha ivonmārgād apramattasya sāratheḥ // Saund\_12.5 //

svargatarṣān nivṛttaś ca sadyaḥ svastha ivābhavat /

mṛṣṭād apathyād virato jijīvṣur ivāturaḥ // Saund\_12.6 //

visasmāra priyāṃ bhāryāṃ aspsarodarśanād yathā /

tathānityatayodvignas tatyājāpsaraso 'pi saḥ // Saund\_12.7 //

mahatām api bhūtānām āvṛtti iti cintayan /

saṃvegāc ca sarāgo 'pi vītarāga ivābhavat // Saund\_12.8 //

babhūva sa hi saṃvegaḥ śreyasas tasya vṛddhaye /

dhātur edhir ivākhyāte paṭhito 'kṣaracintakaiḥ // Saund\_12.9 //

na tu kāmānmanas tasya kena cij jagṛhe dhṛtiḥ /

triṣu kāleṣu sarveṣu nipāto 'stir iva smṛtaḥ // Saund\_12.10 //

khelagāmī mahābāhur gajendra iva nirmadaḥ /

so 'bhyagacchad guruṃ kale vivakṣur bhāvam ātmanaḥ // Saund\_12.11 //

praṇamya ca gurau mūrdhnā bāṣpavyākulalocanaḥ /

kṛtvānjalim uvācedaṃ hriyā kiṃ cid avāñmukhaḥ // Saund\_12.12 //

apsaraḥprāptaye yan me bhagavan pratibhūr asi /

nāpsarobhir mamārtho 'sti pratibhūtvaṃ tyajāmy aham // Saund\_12.13 //

śrutvā hy āvartakaṃ svargaṃ saṃsārasya ca citratām /

na martyeṣu na deveṣu pravṛttir mama rocate // Saund\_12.14 //

yadi prāpya divaṃ yatnān niyamena damena ca /

avitṛptāḥ patanaty ante svargāya tyāgine namaḥ // Saund\_12.15 //

ataś ca nikhilaṃ lokaṃ vidibā sacarācaram /

sarvaduḥkhakṣayakare tvaddharme parame rame // Saund\_12.16 //

tasmād vyāsamāsābhyāṃ tan me vyākhyātum arhasi /

yac chrutvā śṛṇvatāṃ śreṣṭha paramaṃ prāpnuyāṃ padam // Saund\_12.17 //

tatas tasyāśayaṃ jñātvā vipakṣāṇindriyāṇi ca /

śreyaś caivāmukhībhūtaṃ nijagāda tathāgataḥ // Saund\_12.18 //

aho pratyavamarśo 'yaṃ śreyasas te purojavaḥ /

araṇyāṃ mathyamānāyām agner dhūma ivotthitaḥ // Saund\_12.19 //

ciram unmārgavihṛto lolair indiyavājibhiḥ /

avatirṇo 'si panthānaṃ diṣṭyā dṛśtyāvimūḍhayā // Saund\_12.20 //

adya te saphalaṃ janma lābho 'dya sumahāṃs tava /

yasya kāmarasjñasya naiṣkramyāyotsukaṃ manaḥ // Saund\_12.21 //

loke 'sminn ālayārāme nivṛttau durlabhā ratiḥ /

vyathante hy apunarbhāvāt prapātād iva bāliśāḥ // Saund\_12.22 //

duḥkhaṃ na syāt sukhaṃ me syād iti prayatate janaḥ /

atyantaduḥkhoparamaṃ sukhaṃ tac ca na budhyate // Saund\_12.23 //

airbhūteṣv anityeṣu satataṃ duḥkhahetuśu /

kāmādiṣu jagat saktaṃ na vetti sukham avyayam // Saund\_12.24 //

sarvaduḥkhāpahaṃ tat tu hastatham amṛtaṃ tava /

viṣaṃ pītvā yad agadaṃ samaye pātum icchasi // Saund\_12.25 //

anarhasaṃsārabhayaṃ mānārhaṃ te cikīrṣitam /

rāgāgnis tādṛṣo yasya dharmonmukha parāṇmukhaḥ // Saund\_12.26 //

rāgoddāmena manasā sarvathā duṣkarā dhṛtiḥ /

sadoṣam salilaṃ dṛṣṭvā pathineva pipāsunā // Saund\_12.27 //

īdṛśī nāma buddhis te niruddhā rajasābhavat /

rajasā caṇḍavātena vivasvata iva prabhā // Saund\_12.28 //

sā jighāṃsus tamo hārdaṃ yā saṃprati vijṛmbhate /

tamo naiśaṃ prabhā saurī vinirgīrṇeva meruṇā // Saund\_12.29 //

yuktarūpam idaṃ caiva śuddhasattvasya cetasaḥ /

yat te syān naiṣṭhike sūkṣme śreyasi śraqddadhānatā // Saund\_12.30 //

dharmacchandam imaṃ tasmād vivardhayitum arhasi /

sarvadharmā hi dharmajña niyamācx chandahetavaḥ // Saund\_12.31 //

satyāṃ gamanabuddhau hi gamanāya pravartate /

śayyābuddhau ca śayanaṃ sthānabuddhau tathā sthitiḥ // Saund\_12.32 //

antarbhūmigataṃ hy ambhaḥ śraddadhāti naro yadā /

arthitve sati yatnena tadā khanati gām imām // Saund\_12.33 //

nārthi yady agninā vā syāc chraddadhyāt taṃ na vāraṇau /

mathnīyān nāraṇiṃ kaś cit tadbhāve sati mathyate // Saund\_12.34 //

sasyotpattiṃ yadi na vā śraddadhyāt kārṣakaḥ kṣitau /

arthī sasyena vā na syād bhījāni na vaped bhuvi // Saund\_12.35 //

ataś ca hasta ity uktā mayā śraddhā viśeṣataḥ /

yasmād gṛhnāti saddharmaṃ dāyaṃ hasta ivākṣataḥ // Saund\_12.36 //

prādhānyād indriyam iti shtiratvād balam ity ataḥ /

guṇadāridryaśamanād dhanam ity abhivarṇitā // Saund\_12.37 //

rakṣaṇārthena dharmasya tatheṣīkety udāhṛtā /

loke 'smin durlabhatvāc ca ratnam ity abhihāṣitā // Saund\_12.38 //

punaś ca bījam ity uktā nimittaṃ śreyasotpadā /

pāvanārthena pāpasya nadīty abhihitā punaḥ // Saund\_12.39 //

yasmād dharmasya cottpattau śraddhā kāraṇam uttamam /

mayoktā kāryatas tasmāt tatra tatra tathā tathā // Saund\_12.40 //

śraddhāñkuram imaṃ tasmāt saṃvardhayitum arhasi /

tad vṛddhau vardhate dharmo mūlavṛddhau yathā drumaḥ // Saund\_12.41 //

vyākulaṃ darśanaṃ yasya durbalo yasya niścayaḥ /

tasya pāriplavā śraddhā na hi kṛtāya vartate // Saund\_12.42 //

yāvat tattvaṃ na bhavati hi dṛṣṭaṃ śrutaṃ vā tāvac chraddhā na bhavati balasthā sthirā vā /

dṛṣṭe tattve niyamaparibhūtendriyasya śraddhāvṛkṣo bhavati saphalaś cāśrayās ca // Saund\_12.43 //

Saundaranande mahākāvye paryavamarśo nāma dvādaśaḥ sargaḥ /

CANTO XIII

atha saṃrādhito nandaḥ śraddhāṃ prati maharṣinā /

parikṣikto 'mṛteneva yuyuje parayā mudā // Saund\_13.1 //

kṛtārtham iva taṃ mene saṃbuddhaḥ śraddhayā tayā /

mene prāptam iva śreyaḥ sa ca buddhena saṃskṛtaḥ // Saund\_13.2 //

ślakṣṇena vacasā kāṃś cit kāṃś cit paruṣayā girā /

kāṃś cid ābhyām upāyābhyāṃ sa vininye vināyakaḥ // Saund\_13.3 //

pāṃsubhyaḥ kāñcanaṃ jātaṃ viśuddhaṃ nirmalaṃ śuci /

sthitaṃ pāṃsuṣv api yathā pāṃsudoṣair na lipyate // Saund\_13.4 //

padmaparṇaṃ yathā caiva jale jātaṃ jale sthitham /

upariṣṭād adhastād vā na jalendopalipyate // Saund\_13.5 //

tadval loke munir jāto lokasyānugrahaṃ caran /

kṛtitvān nirmalatvāc ca lokadharmair na liyate // Saund\_13.6 //

śleṣaṃ tyāgaṃ priyaṃ rūkṣaṃ kathāṃ ca dhyānam eva ca /

mantukāle cikitsārthaṃ cakre nātmānuvṛttaye // Saund\_13.7 //

ataś ca saṃdadhe dāyaṃ mahākaruṇayā tayā /

mocayeyaṃ kathaṃ duḥkhāt sattvānīty anukampakaḥ // Saund\_13.8 //

atha saṃharṣaṇān nadaṃ viditvā bhājanīkṛtam /

abravīd bruvatāṃ śreṣṭhaḥ kramajñaḥ śreyasāṃ kramam // Saund\_13.9 //

ataḥ prabhṛti bhūyas tvaṃ śraddhendriyapuraḥsaraḥ /

amṛtasyāptaye saumya vṛttaṃ rakṣitum arhasi // Saund\_13.10 //

prayogaḥ kāyavacasoḥ śuddho bhavati te yathā /

uttāno nivṛto gupto 'navacchidras tathā kuru // Saund\_13.11 //

uttāno bhāvakarañād vivṛtaś cāpy agūhanāt /

gupto rakṣaṇatātparyād acchidraś cānavadyataḥ // Saund\_13.12 //

śarīravacasoḥ śuddhau saptāṅge cāpi karmaṇi /

ājīvasamudācāraṃ śaucāt saṃskartum arhasi // Saund\_13.13 //

doṣānāṃ kuhanādīnāṃ pañcānām aniṣevaṇāt /

tyāgāc ca jyotiṣādīnāṃ caturṇāṃ vṛttighātinām // Saund\_13.14 //

prāṇidhānyadhanādīnāṃ varjyānām apratigrahāt /

bhaiṣāṅgānāṃ nisṛṣṭānāṃ niyatānāṃ pratigrahāt // Saund\_13.15 //

partiuṣṭaḥ śucir mañjuś caukṣayā jīvasaṃpadā /

kuryā duḥkhapratīkāraṃ yāvad eva vimuktaye // Saund\_13.16 //

karmaño hi yathādṛṣtāt kāyavākprabhavād api /

ājīvaḥ pṛthag evokto duḥṣodhatvād ayaṃ mayā // Saund\_13.17 //

gṛhasthena hi duḥśobdhā dṛṣṭir vividhadṛṣṭinā /

ājīvo bhikṣuṇā caiva pareṣṭāyattavṛttinā // Saund\_13.18 //

etāvac chīlam ity uktam ācāaro 'yaṃ samāsataḥ /

asya nāśena naiva syāt pravrajyā na gṛhasthatā // Saund\_13.19 //

tasmāc cāritrasaṃpanno brahmacaryam idaṃ cara /

aṇumātreṣv avadyeṣu bhayadarśi dṛḍhavrataḥ // Saund\_13.20 //

śīlam āsthāya vartante sarvā hi śreyasi kriyāḥ /

sthānādyāniva kāryāṇi pratiṣṭhāya vasundharām // Saund\_13.21 //

mokṣasyopaniṣat saumya vairāgyam iti gṛhyatām /

vairāgasyāpi saṃvedaḥ saṃvido jñānardarśanam // Saund\_13.22 //

jñānasyopaniṣac caiva samādhir upadhāryatām /

samādher apy upaniṣat sukhaṃ śarīramānasam // Saund\_13.23 //

paśrabdhiḥ kāyamanasaḥ sukhasyopaniṣatparā /

praśabdher apy upaniṣat prāmodyaṃ paramaṃ mamatam // Saund\_13.24 //

tathaḥ prīter upaniṣat prāmodyaṃ paramaṃ matam /

prāmodyasyāpy ahṛllekhaḥ kukṛteṣv akṛteṣu vā // Saund\_13.25 //

ahṛllekhasya manasaḥ śīlaṃ tūpaniṣac chuci /

ataḥ śīlaṃ nayaty agryam iti śīlaṃ viśodhaya // Saund\_13.26 //

śīlanāc chīlam ity uktaṃ śīlanaṃ sevanād api /

sevanaṃ tannideśāc ca nideśaś ca tadāśrayāt // Saund\_13.27 //

śīlaṃ hi śaraṇaṃ saumya kāntāra iva daiśikaḥ /

mitraṃ bandhuś ca rakṣā ca dhanaṃ ca balam eva ca // Saund\_13.28 //

yataḥ śīlam ataḥ saumya śīlaṃ saṃskartum arhasi /

etat sthānam athānye ca mokṣārambheṣu yogināṃ // Saund\_13.29 //

tataḥ smṛtim adhiṣṭhāya capalāni svabhāvataḥ /

indriyāṇīndriyārthebhyo nivārayitum arhasi // Saund\_13.30 //

bhetavyaṃ na tathā śatror nāgner nāher na cāśaneḥ /

indriyebhyo yathā svebhyas tair ajasraṃ hi hanyate // Saund\_13.31 //

dviṣabdhiḥ śatrubhiḥ kaś cit kadā cit pīḍyate na vā /

indriyair bādhyate sarvaḥ sarvatra ca sadaiva ca // Saund\_13.32 //

na ca prayāti narakaṃ śatruprabhṛthibhir hataḥ /

kṛṣyate tatra nighnas tu capalair indriyair hataḥ // Saund\_13.33 //

hanyamānasya tair duḥkhaṃ hārdaṃ bhavati vā na vā /

indriyair bādhyamānasya hārdaṃ śārīram eva ca // Saund\_13.34 //

saṃkalpaviṣadigdhā hi pañcendriyamayāḥ śarāḥ /

cintāpuṅkhā raiphalā viṣayākāśagocarāḥ // Saund\_13.35 //

manuṣyahariṇān ghnanti kāmavyādheritā hṛdi /

vihanyante yadi na te tataḥ patanti taiḥ kṣatāḥ // Saund\_13.36 //

niyamājirasaṃsthena dhairyakārmukadhāriṇā /

nipatanto nivāryās te mahatā smṛtivarmaṇā // Saund\_13.37 //

indriyāṇām upaśamād arīṇāṃ nigrahād iva /

sukhaṃ svapiti vāste vā yatra tatra gatoddhavaḥ // Saund\_13.38 //

teṣāṃ hi satataṃ loke viṣayāṇ abhikāṅkṣatām /

saṃvin naivāsti kārpaṇyāc chunām āśāvatām iva // Saund\_13.39 //

viṣayair indriyagrāmo na tṛptim adhigacchati /

ajasraṃ pūryamāṇo 'pi samudraḥ salilair iva // Saund\_13.40 //

avaśyaṃ gocare sve sve vartitavyam ihendriyaiḥ /

nimittaṃ tatra na grāhyam anuvyañjanam eva ca // Saund\_13.41 //

ālokya cakṣuṣā rūpaṃ dhātumātre vyavasthitaḥ /

strī veti puruṣo veti na kalpayitum arhasi // Saund\_13.42 //

sacet strīpuruṣagrāhaḥ kva cid vidyeta kās cana /

śubhataḥ keśadantādīn nānuprasthātum arhasi // Saund\_13.43 //

nāpaneyaṃ bhūtato bhūtaṃ śaśvad indiyagocare /

draṣṭavyaṃ bhūtato bhūtaṃ yādṛṣaṃ ca yathā ca yat // Saund\_13.44 //

evaṃ te paśyatas tattvaṃ śaśvad indriyagocare /

bhaviṣyati padasthānaṃ nābhiyādaurmanasyayoḥ // Saund\_13.45 //

abhidhyā priyarūpeṇa hanti kāmātmakaṃ jagat /

arir mitramukheneva priyavākkaluṣāśayaḥ // Saund\_13.46 //

daurmanasyābhidhānas tu pratigho viṣayāśritaḥ /

mohād yenānuvṛttena paratreha ca hanyate // Saund\_13.47 //

anurodhavirodhābhyāṃ śitoṣṇābhyām ivārditaḥ /

śarma nāpnoti na śreyaś calendricam ato jagat // Saund\_13.48 //

nendriyaṃ viṣaye tāvat pravṛttam api sajjate /

yāvan na manasas tatra parikalpaḥ pravartate // Saund\_13.49 //

indhane sati vāyau ca yathā jvalati pāvakaḥ /

viṣayāt parikalpāc ca kleśāgnir jāyate tathā // Saund\_13.50 //

abhūtaparikalpena viṣayasya hi badhyate /

tam eva viṣayaṃ paśyan bhūtataḥ parimucyate // Saund\_13.51 //

dṛṣṭvaikaṃ rūpam anyo hi rajyate 'nyaḥ praduṣyati /

kaś cid bhavati madhyasthas tatraivānyo ghṛṇāyate // Saund\_13.52 //

ato na viṣayo hetur bandhāya na vimuktaye /

parikalpaviṣeṣeṇa saṃgo bhavati vā na vā // Saund\_13.53 //

kāryaḥ paramayatnena tasmād indiyasaṃvaraḥ /

indriyāṇi hy aguptāni duḥkhāya ca bhavāya ca // Saund\_13.54 //

kāmabhogabhogavadbhir āmadṛṣṭidṛṣṭibhiḥ pramādanaikamūrdhabhiḥ praharṣalolajivaiḥ /

indriyoragair manobilaśayaiḥ spṛhāviṣaiḥ śamāgadā ṛte na daṣṭam asti yac cikitset // Saund\_13.55 //

tasmād eṣām akuṣalakarāṇām arīṇāṃ cakṣurghrāṇaśravañarasanasparśanānām /

sarvāvasthaṃ bhava viniyamād apramatto māsminn arthe kṣaṇam api kṛthāsa tvaṃ pramādaṃ // Saund\_13.56 //

Saundaranande mahākāvye śīlendriyajayo nāma trayodaśaḥ sargaḥ /

CANTO XIV

atha smṛtikavāṭena pidhāyendriyasaṃvaram /

bhojane bhava mātrājño dhyānāyānāmayāya ca // Saund\_14.1 //

prāṇāpānau nigṛhṇāti glāninidre prayacchati /

kṛto hy atyartham āhāro vihanti ca parākramam // Saund\_14.2 //

yathā cātyartham āhāraḥ kṛto 'narthāya kalpate /

upayuktas tathātyalpo na sāmarthyāya kalpate // Saund\_14.3 //

ācayaṃ dyutim utsāhaṃ prayogaṃ balam eva ca /

bhojanaṃ kṛtam atyalpaṃ śarīrasyāpakarṣati // Saund\_14.4 //

yathā bhāreṇa namate laghunonnamate tulā /

samā tiṣṭhati yuktena bhojyeneyaṃ tathā tanuḥ // Saund\_14.5 //

tasmād abhyavahartavyaṃ svaśaktim anupaśyatā /

nātimātraṃ na cātyalpaṃ meyaṃ mānavaśād api // Saund\_14.6 //

atyākrānto hi kāyāgnir guruṇānnena śāmyati /

avacchan na ivālpo 'gniḥ sahasā mahatendhasā // Saund\_14.7 //

atyantam api saṃhāro nāhārasya praśasyate /

anāhāro hi nirvāti nirindhana ivānalaḥ // Saund\_14.8 //

yasmān nāsti vināhārāt sarvaprāṇabhṛtāṃ sthitiḥ /

tasmād duṣyati nāhāro vikalpo 'tra tu vāryate // Saund\_14.9 //

na hy evakviṣaye 'nyatra sajyante prāṇinas tathā /

avijñāte yathāhāre boddhavyaṃ tatra kāraṇam // Saund\_14.10 //

cikitsārthaṃ yathā dhatte vraṇasyālepanaṃ vraṇī /

kṣudvighātārtham āhāras tadvat sevyo mumukṣunā // Saund\_14.11 //

bhārasyodvahanārthaṃ ca rathākṣo 'bhyajyate yathā /

bhojanaṃ prāṇayātrārthaṃ tadvad vidvān niṣevate // Saund\_14.12 //

samatikramaṇārthaṃ ca kāntārasya yathādhvagau /

putramāṃsāni khādetāṃ dampatī bhṛṣaduḥkhitau // Saund\_14.13 //

evam abhyavahartavyaṃ bhojanaṃ pratisaṃkhyayā /

na bhūṣārthaṃ na vapuṣe na madāya na dṛptaye // Saund\_14.14 //

dhāraṇārthaṃ śarīrasya bhojanaṃ hi vidhiyate /

upastambhaḥ pipatiṣor durbalasyeva veśmanaḥ // Saund\_14.15 //

plavaṃ yatnād yathā kaś cid badhnīyād dhārayed api /

na tatsnehena yāvat tu mahaughasyottīrṣayā // Saund\_14.16 //

tathopakaraṇaiḥ kāyaṃ dhārayanti parikṣakāḥ /

na tatsnehena yāvat tu duḥkhaughasya titīrṣayā // Saund\_14.17 //

śocatā pīḍyamānena dīyate śatrave yathā /

na bhaktyā nāpi tarṣena kevalaṃ prāṇaguptaye // Saund\_14.18 //

yogācāras tathāhāraṃ śarirāya payacchati /

kevalaṃ kṣudvighātārthaṃ na rāgeṇa na bhaktaye // Saund\_14.19 //

manodhāraṇayā caiva pariṇāmyātmavān ahaḥ /

vidhūya nidrāṃ yogena niśām apy atināmayeḥ // Saund\_14.20 //

hṛrdi yatsaṃjñinaś caiva nidrā prādurbhavet tava /

guṇavatsaṃjñitāṃ saṃjñāṃ tadā manasi mā kṛthāḥ // Saund\_14.21 //

dhātur ārambhadhṛtyoś ca sthāmavikramayor api /

nityaṃ manasi kāryas te bādhyamānena nidrayā // Saund\_14.22 //

āmnātavyāś ca viśadaṃ te dharmā ye pariśrutāḥ /

parebhyaś copadeṣṭavyāḥ saṃcintyāḥ svayam eva ca // Saund\_14.23 //

prakledyamadbhir vadanṃ vilokyāḥ sarvato diśaḥ /

cāryā dṛṣṭiś ca tārāsu jijāgariṣuṇā sadā // Saund\_14.24 //

antargatair acapalair vaśasthāyibhir indriyaiḥ /

avikṣiptena manasā caṅkramyavāsva vā niśi // Saund\_14.25 //

bhaye prītau ca śoke ca nidrayā nābhibhūyate /

tasmān nidrābhiyogeṣu sevitavyam idaṃ trayam // Saund\_14.26 //

bhayam āgamanān mṛtyoḥ prītiṃ dharmaparigrahāt /

janmaduḥkhād aparyantāc chokam āgantum arhasi // Saund\_14.27 //

evamādi kramaḥ saumya kāryo jāgaraṇaṃ prati /

vandhyaṃ hi śayanād āyuḥ kaḥ prājñaḥ kartum arhati // Saund\_14.28 //

doṣavyālān atikramya vyālān gṛhagatān iva /

kṣamaṃ prājñasya na svaptuṃ nistīrṣor mahadbhayam // Saund\_14.29 //

pradīpte jīvaloke hi mṛtyuvyādhijarāgnibhiḥ /

kaḥ śayīta nirudvegaḥ pradīpta iva veśmani // Saund\_14.30 //

tasmāt tama iti jñātvā nidrāṃ nāveṣṭum arhasi /

apraśānteṣu doṣeṣu saśastreṣv iva śatgruṣu // Saund\_14.31 //

pūrvaṃ yāmaṃ triyāmāyāḥ prayogeṇātināmya tu /

sevyā śayyā śarīrasya viśrāmārthaṃ svatantriṇā // Saund\_14.32 //

dakṣiṇena tu pārśvena sthitayālokasaṃjñayā /

prabodhaṃ hṛdaye kṛtvā śayīthāḥ śāntamānasaḥ // Saund\_14.33 //

yāme tṛtīye cotthāya carann āsīna eva vā /

bhūyo yogaṃ mahaḥśuddhau kurvīthā niyatendriyaḥ // Saund\_14.34 //

athāsanagatasthānaprekṣitavyāhṛtādiṣu /

saṃprajānan kriyāḥ sarvāḥ smṛtim ādhātum arhasi // Saund\_14.35 //

dvārādhyakṣa iva dvāri yasya praṇihitā smṛtiḥ /

dharṣayanti na taṃ doṣāḥ puraṃ guptam ivārayaḥ // Saund\_14.36 //

na tasyotpadyate kleśo yasya kāyagatā smṛtiḥ /

cittaṃ sarvāsv avasthāsu bālaṃ dhātrīva rakṣati // Saund\_14.37 //

śaravyaḥ sa tu doṣāṇāṃ yo hīnaḥ smṛtivarmaṇā /

raṇasthaḥ pratiśatrūṇāṃ vihīna iva varmaṇā // Saund\_14.38 //

anāthaṃ tan mano jñeyaṃ yat smṛtir nābhirakṣati /

nirṇetā dṛṣṭirahito viṣameṣu carann iva // Saund\_14.39 //

anartheṣu prasaktāś ca svārthebhyaś ca parāṅmukhāḥ /

yad bhaye sati nodvignāḥ smṛtināśo 'tra kāraṇam // Saund\_14.40 //

svabhūmiṣu guṇāḥ sarve ye ca śīlādayaḥ sthitāḥ /

vikīrṇā iva gā gopaḥ smṛtis tān anugacchati // Saund\_14.41 //

pranaṣṭam amṛtaṃ tasya yasya kviprasṛtā smṛtiḥ /

hastastham amṛtaṃ tasya yasya kāyagatā smṛtiḥ // Saund\_14.42 //

āryo nyāyaḥ kutas tasya smṛtir yasya na vidyate /

yasyāryo nāsti ca nyāyaḥ pranaṣṭas tasya satpathaḥ // Saund\_14.43 //

pranaṣṭo yasya sanmārgo naṣṭaṃ tasyāmṛtaṃ padam /

pranaṣṭam amṛtaṅ yasya sa duḥkhān na vimucyate // Saund\_14.44 //

tasmāc caran caro 'smīti sthito 'smiti ca dhiṣṭhitaḥ /

evamādiṣu kāleṣu smṛtim ādhātum arhasi // Saund\_14.45 //

yagānulomaṃ vijanaṃ viśabdaṃ śayyāsanaṃ saumya tathā bhajasva /

kāyasya kṛtvā hi vivekam ādau sukho 'dhigantuṃ manaso vivekaḥ // Saund\_14.46 //

alabdhacetaḥpraśamaḥ sarāgo yo na pracāraṃ bhajate viviktam /

sa kṣaṇyate hy apartilabdhamārgaś carann ivoryāṃ bahukaṇṭakāyām // Saund\_14.47 //

adṛṣṭatattvena parīkṣakeṇa sthitena citre viṣayapracāre /

cittaṃ niṣeddhuṃ na sukhena śkyaṃ kṛśṭādako gaur iva sasyamadhyāt // Saund\_14.48 //

anīryamāṇas tu yathānilena praśāntim āgacchati citrabhānuḥ /

alpena yatnena tathā vivikteṣv aghaṭṭitaṃ śāntim upaiti cetaḥ // Saund\_14.49 //

kva cid bhuktvā yat tad vasanam api yat tat parihito

vasann ātmārāmaḥ kva cana vijane yo 'bhiramate /

kṛtārthaḥ saj ñeyaḥ śamasukharasajñaḥ kṛtamatiḥ

pareṣāṃ saṃsargaṃ pariharati yaḥ kaṇṭakam iva // Saund\_14.50 //

yadi dvandvārāme jagati viṣayavyagrahṛdaye

vivikte nirdvando viharati kṛtī śāntahṛdayaḥ /

tataḥ pītvā prajñārasam amṛtavat tṛptahṛdayo

viviktaḥ saṃsaktaṃ viṣayakṛpaṇaṃ śocati jagat // Saund\_14.51 //

vasañ śuṇyāgāre yadi satatam eko 'bhiramate

yadi kleśotpādaiḥ saha na ramate śatrubhir iva /

carann ātmārāmo yadi ca pibati prītisalilaṃ

tato bhuṅkte śreṣṭhaṃ tridaśapatirājyād api sukham // Saund\_14.52 //

Saundaranande mahākāvya ādiprasthāno nāma caturdaśaḥ sargaḥ /

CANTO XV

yatra tatra vivikte tu baddhvā paryaṅkam uttamam /

ṛjuṃ kāyaṃ samādhāya smṛtyābhimukhayānvitaḥ // Saund\_15.1 //

nāsāgre vā lalāṭe vā bhruvor antara eva vā /

kurvīthāś capalaṃ cittam ālambanaparāyaṇam // Saund\_15.2 //

sacet kāmavitarkas tvāṃ dharṣayen mānaso jvaraḥ /

kṣeptavyo nādhivāsyaḥ sa vastre reṇur ivāgataḥ // Saund\_15.3 //

yady api pratisaṃkhyānāt kāmān utsṛṣṭavān asi /

tamāṃsīva prakāśena pratipakṣeṇa tāñ jahi // Saund\_15.4 //

tiṣṭhaty anuśayas teṣāṃ channo 'gnir iva bhasmanā /

sa te bhāvanayā saumya praśāmyo 'gnir ivāmbunā // Saund\_15.5 //

te hi tasmāt pravartante bhūyo bījād ivāṅkurāḥ /

tasya nāśena te na syur bījanāśād ivāṅkurāḥ // Saund\_15.6 //

arjanādīni kāmebhyo dṛṣṭvā duḥkhāni kāminām /

tasmāt tān mūlataś chindhi mitrasaṃjñān arīn iva // Saund\_15.7 //

anityā moṣadharmāṇo riktā vyasanahetavaḥ /

bahusādhāraṇāḥ kāmā barhyā hy āśiviṣā iva // Saund\_15.8 //

ye mṛgyamāṇā duḥkhāya rakṣyamāṇā na śāntaye /

bhraṣṭāḥ śokāya mahate prāptāś ca na vitṛptaye // Saund\_15.9 //

tṛptiṃ vittaprakarṣeṇa svargāvāptyā kṛtārthatām /

kāmebhyaś ca sukhotpattiṃ yaḥ paśyati sa naśyati // Saund\_15.10 //

calān apariniṣpannān asārān anavasthitān /

parikalpasukhān kāmān na tān smartum ihārhasi // Saund\_15.11 //

vyāpādo vā vihiṃsā vā kṣobhayed yadi te manaḥ /

prasādyaṃ tad vipakṣena maṇinevākulaṃ jalam // Saund\_15.12 //

pratipakṣas tayor jñeyo maitrī kāruṇyam eva ca /

virodho hi tayor nityaṃ prakāśatamasor iva // Saund\_15.13 //

nivṛttaṃ yasya duḥśīlyaṃ vyāpādaś ca pravartate /

hanti pāṃsubhir ātmānāṃ sa snāta iva vāraṇaḥ // Saund\_15.14 //

duḥkhitebhyo hi martyebhyo vyādhimṛtyujarādibhiḥ /

āryaḥ ko duḥkham aparaṃ saghṛṇo dhātum arhati // Saund\_15.15 //

duṣṭena ceha manasā bādhyate vā paro na vā /

sadyas tu dahyate tāvat svaṃ mano duṣṭacetasaḥ // Saund\_15.16 //

tasmāt sarveṣu bhūteṣu maitrīṃ kāruṇyam eva ca /

na vyāpādaṃ vihiṃsāṃ vā vikalpayitum arhasi // Saund\_15.17 //

yad yad eva prasaktaṃ hi vitarkayati mānavaḥ /

abhyāsāt tena tenāsya natir bhavati cetasaḥ // Saund\_15.18 //

tasmād askuśalaṃ tyaktvā kuśalaṃ dhyātum arhasi /

yat te syād iha cārthāya paramārthasya cāptaye // Saund\_15.19 //

saṃvardhante hy akuśalā vitarkāḥ saṃbhṛtā hṛrdi /

anarthajanakās tulyam ātmanaś ca parasya ca // Saund\_15.20 //

śreyaso vighnakaraṇād bhavanty ātmavipattaye /

pātrībhāvopaghātāt tu parabhaktivipattaye // Saund\_15.21 //

manaḥkarmasv avikṣepam api cābhyastum arhasi /

na tv evākuśalaṃ saumya vitarkayitum arhasi // Saund\_15.22 //

yā trikāmopabhogāya cintā manasi vartate /

na ca taṃ guṇam āpnoti bandhanāya ca kalpate // Saund\_15.23 //

sattvānām upaghātāya parikleṣāya cātmanaḥ /

mohaṃ vrajati kāluṣyaṃ narakāya ca vartate // Saund\_15.24 //

tadvitarkair akuśalair nātmānaṃ hantum arhasi /

suśastraṃ ratnavikṛtaṃ mṛddhato gāṃ khanann iva // Saund\_15.25 //

anabhijño yathā jātaṃ dahed aguru kāṣṭhavat /

anyāyena manuṣyatvam upahanyād idaṃ tathā // Saund\_15.26 //

tyaktvā ratnaṃ yathā loṣṭaṃ ratnadvīpāc ca saṃharet /

tyaktvā naiḥśreyasaṃ dharmaṃ cintayed aśubhaṃ tathā // Saund\_15.27 //

himavantaṃ yathā gatvā viṣaṃ bhuñjīta nauṣadham /

manuṣyataṃ tathā prāpya pāpaṃ seveta no śubham // Saund\_15.28 //

tad buddhvā pratikaṣeṇa vitarkaṃ kṣeptum arhasi /

sūkṣmeṇa parikīlena kilaṃ dārvantarād iva // Saund\_15.29 //

vṛdhhyavṛddhyor atha bhavec cintā jñātijanaṃ prati /

svabhāvo jīvalokasya parīkṣyas tannivṛttaye // Saund\_15.30 //

saṃsāre kṛṣyamāṇānāṃ sattvānāṃ svena karmaṇā /

ko janaḥ svajanaḥ ko vā mohāt sakto jane janaḥ // Saund\_15.31 //

atīte 'dhvani saṃvṛttaḥ svajano hi janas tava /

aprāpte cādhvani janaḥ svajanas te bhaviṣyti // Saund\_15.32 //

vihagānā yathā sāyaṃ tatra tatra samāgamaḥ /

jātau jātau tathā śleṣo janasya svajanasya ca // Saund\_15.33 //

pariśrayaṃ abhuvidhaṃ saṃśrayanti yathādhvagāḥ /

prātiyānti punas tyaktvā tadvaj jñātisamāgamaḥ // Saund\_15.34 //

loke prakṛtibhinne 'smin na kaś cit kasya cit priyaḥ /

kāryakārañasaṃbaddhaṃ bālukāmuṣṭivaj jagat // Saund\_15.35 //

bibharti hi sutaṃ mātā dharayiṣyati mām iti /

mātaraṃ bhajate putṛo garbheṇādhatta mām iti // Saund\_15.36 //

anukūlaṃ pravartante jñātiṣu jñātayo yadā /

tadā snehaṃ prakurvanti riputvaṃ tu viparyayāt // Saund\_15.37 //

ahito dṛṣyate jñātir ajñātir hitaḥ /

snehaṃ kāryāntarāl lokaś chinatti ca karoti ca // Saund\_15.38 //

svayam eva yathālikya rajyec citrakaraḥ striyam /

tathā kṛtvā svayaṃ snehaṃ saṃgameti jane janaḥ // Saund\_15.39 //

yo 'bhavad bāndhavajanaḥ paraloke priyas tava /

sa te kam arthaṃ kurute tvaṃ vā tasmai karoṣi kam // Saund\_15.40 //

tasmāj jñātvitarkeṇa mano nāveṣṭum arhasi /

vyavasthā nāsti saṃsāre svajanasya janasya ca // Saund\_15.41 //

asau kṣemo janapadaḥ subhikṣo 'sāv asau śivaḥ /

ity evam atha jāyeta vitarkas tava kaś cana // Saund\_15.42 //

praheyaḥ sa tvayā saumya nādhivāsyaḥ kathaṃ cana /

viditvā sarvam ādīptaṃ tais tair doṣāgnibhir jagat // Saund\_15.43 //

ṛtucakranivartāc ca kṣutpipāsāklamād api /

sarvatra niyataṃ duḥkhaṃ na kva cid vidyate śivam // Saund\_15.44 //

kva cic chitaṃ kva cid dharmaḥ kva cid rogo bhayaṃ kva cit /

bādhate 'bhyadhikaṃ loke tasmād aśaraṇaṃ jagat // Saund\_15.45 //

jarā vyādhiś ca mṛtyuś ca lokasyāsya mahadbhayam /

nāsti deśaḥ sa yatrāsya tadbhayaṃ nopapadyate // Saund\_15.46 //

yatra gacchati kāyo 'yaṃ duḥkhaṃ tatrānugacchati /

nāsti kā cid gatir loke gato yatra na bādhayte // Saund\_15.47 //

ramaṇīyo 'pi deśaḥ san dubhikṣaḥ kṣema eva ca /

kudeśa iti vijñeyo yatra kleśair vidhayate // Saund\_15.48 //

lokasyābhyāhatsyāsya duḥkhaiḥ śarīramānasaiḥ /

kṣemaḥ kaś cin na deśo 'sti svastho yatra gato bhavet // Saund\_15.49 //

duḥkhaṃ sarvatra sarvasya vartate sarvadā yadā /

chandarāgam ataḥ saumya likacitreṣu mā kṛthāḥ // Saund\_15.50 //

yadā tasmān nivṛttas te chandarāgo bhaviṣyati /

jīvalokaṃ tadā sarvam ādīptam iva maṃsyase // Saund\_15.51 //

athas kaś cid vitarkas te bhaved amaraṇāśrayaḥ /

yatnena sa vihantavyo vyādhir ātmagato yathā // Saund\_15.52 //

muhūrtam api viśrambhaḥ kāryo na khalu jīvite /

nilīna iva hi vyāghraḥ kālo viśvastaghātakaḥ // Saund\_15.53 //

balastho 'haṃ yuvā veti na te bhavitum arhati /

mṛtyuḥ sarvāsv avasthāsu hanti nāvekṣate vayaḥ // Saund\_15.54 //

kṣetrabhūtam anarthānāṃ śarīraṃ parikarṣataḥ /

svāsthyāśā jivitāśa vā na dṛṣṭārthasya jāyate // Saund\_15.55 //

nivṛtaḥ ko bhavet kāyaṃ mahābhūtāśrayaṃ vahan /

parasparaviruddhānām ahinām iva bhājanam // Saund\_15.56 //

praśvasity ayam anvakṣa yad ucchvasiti mānavaḥ /

avagaccha tad āścaryam aviśvāsyaṃ hi jīvitam // Saund\_15.57 //

idam āścaryam aparaṃ yat suptaḥ pratibudhyate /

svapity utthāya vā bhūyo bahvamitrā hi dehinaḥ // Saund\_15.58 //

garbhāt prabhṛti yo lokaṃ jighāṃsur anugacchati /

kas tasmin viśvasen mṛtyāv udyatāsāv arāv iva // Saund\_15.59 //

prasūtaḥ puruṣo loke śrutavān balavān api /

na jayaty antakaṃ kaś cin nājayan nāpi jeṣyati // Saund\_15.60 //

sāmnā dānena bhedena daṇḍena niyamena vā /

prāpto hi rabhaso mṛtyuḥ pratihantuṃ na śakyate // Saund\_15.61 //

tasmān nāyuṣi viśvāsaṃ cañcale kartum arhasi /

nityaṃ harati kālo hi sthāviryaṃ na pratīkṣate // Saund\_15.62 //

niḥsāraṃ paśyato lokaṃ toyabudbudadurbalam /

kasyāmaravitarko hi syād anunmattacetasaḥ // Saund\_15.63 //

tasmād eṣāṃ vitarkāṇāṃ prahāṇārthaṃ samāsataḥ /

ānāpānasmṛtiṃ saumya viṣayīkartum arhasi // Saund\_15.64 //

ity anena prayogeṇa kāle sevitum arhasi /

pratipakṣān vitarkāṇāṃ gadānām agadān iva // Saund\_15.65 //

suvarṇahetor api pāṃsudhāvako vihāya pāṃsūn bṛhato yathāditaḥ /

jahāti sūkṣmān api tadviśuddhaye viśodhya hemāvayavān niyacchati // Saund\_15.66 //

vimokṣahetor api yuktamānaso vihāya doṣā bṛhatas tathāditaḥ /

jahāti sūkṣmān api tadviśuddhaye viśodhya dharmāvayān niyacchati // Saund\_15.67 //

kraeṇādbhiḥ śuddhaṃ kanakam iha pāṃsuvyavahitaṃ

yathāgnau karmāraḥ pacati bhṛṣam āvartayati ca /

tathā yogācāro nipuñam iha doṣavyavahitaṃ

viśodhya kleśebhyaḥ śamayati manaḥ saṃkṣipati ca // Saund\_15.68 //

yathā ca svacchandād upanayati karmāśrayasukhaṃ

suvarṇaṃ karmāro bahuṃvidham alaṅkāravidhiṣu /

manaḥśuddho bhikṣur vaśagatam abhijñāsv api tathā

yathecchaṃ yatrecchaṃ śamayati manaḥ prerayati ca // Saund\_15.69 //

Saundaranande mahākāvye vitarkaprahāṇo nāma pañcadaśaḥ sargaḥ /

CANTO XVI

evaṃ manodhāraṇayā krameṇa vyapohya kiṃ cit samupohya kiṃ cit /

dhyānāni catvāry adhigamya yogī prāpnoty abhijñā niyamena pañca // Saund\_16.1 //

ṛddhipravekaṃ ca bahuprakāraṃ parasya cetaś caritāvabodham /

atītajanmasmaraṇaṃ ca dīrghaṃ divye viśuddhe śruticakṣuṣī ca // Saund\_16.2 //

ataḥparaṃ tattvaparīkṣaṇena mano dadhāty āsravasaṃkṣayāya /

tato hi duḥkhaprabhṛtīni samyak catvāri satyāni padāny avaiti // Saund\_16.3 //

bādhātmakaṃ duḥkham idaṃ prasaktaṃ duḥkhasya hetuḥ prabhavātmako 'yam /

duḥkhakṣayo niḥsaraṇātmako 'yaṃ trāṇātmako 'yaṃ praśamāya mārgaḥ // Saund\_16.4 //

ity āryasaryāny avabudhya buddhyā catvāri samyak pratividhya caiva /

sarvāsravān bhāvanayābhibhūya na jāyate śāntim avāpya bhūyaḥ // Saund\_16.5 //

abodhato hy aprativedhataś ca tattvātmakasyāsya catuṣṭayasya /

bhāvad bhavaṃ yāti na śāntim eti saṃsāradolām adhiruhya lokaḥ // Saund\_16.6 //

tasmāj jarāder vyasanasya mūlaṃ samāsato duḥkham avaihi janma /

sarvauṣadhīnām iva bhūr bhavāya sarvāpadāṃ kṣetram idaṃ hi janma // Saund\_16.7 //

yaj janma rūpasya hi sendriyasya duḥkhasya tan naikavidhasya janma /

yaḥ saṃbhavaś cāsya samucchrayasya mṛtyoṣ ca rogasya ca saṃbhavaḥ saḥ // Saund\_16.8 //

sad vāpy asad vā viṣamiṣram annaṃ yathā vināśāya na dhāraṇāya /

loke tathā tiryag uparyadho vā duḥkhāya sarvaṃ na sukḥāya janma // Saund\_16.9 //

jarādayo naikavidhā parajānāṃ satyāṃ pravṛttau prabhavanty anarthāḥ /

pravātsu ghoeṣv api māruteṣu na hy aprasūtās taravaś calanti // Saund\_16.10 //

ākāsayoniḥ pavano yathā hi yathā śamīgarbhaśayo hutāśaḥ /

āpo yathāntarvasudhāśayāś ca duḥkhaṃ tathā cittaśarīrayoni // Saund\_16.11 //

apāṃ dravatvaṃ kaṭhinatvam urvyā vāyoś calatvaṃ dhruvam auṣṇyam agneḥ /

yathā svabhāvo hi tathā svabhāvo duḥkhaṃ śarīrasya ca cetasaś ca // Saund\_16.12 //

kāye sati vyādhijarādi duḥkhaṃ kṣuttarṣavarṣoṣṇahimādi caiva /

rupāśrite cetasi sānubandhe śokāratikrodhabhayādi duḥkham // Saund\_16.13 //

pratyakṣam ālokya ca janmaduḥkhaṃ duḥkhaṃ tathātītam apīti viddhi /

yathā ca tad duḥkham idaṃ ca duḥkhaṃ duḥkhaṃ tathānāgatam apy avehi // Saund\_16.14 //

bījasvabhāvo hi yatheha dṛṣṭo bhūto 'pi bhavyo 'pi tathānumeyaḥ /

pratyakṣataś ca jvalano yathoṣṇo bhūto 'pi bhavyo 'pi tathoṣṇa eva // Saund\_16.15 //

tan nāmarūpasya guṇānurūpaṃ yatraiva nirvṛtti udāravṛtta /

tatraiva duḥkhaṃ na hi tadvimuktaṃ duḥkhaṃ bhaviṣyaty abhavad bhaved vā // Saund\_16.16 //

pravṛttiduḥkhasya ca tasya loke tṛṣṇādayo doṣagaṇā nimittam /

naiveṣvaro na prakṛtir na kālo nāpi svabhāvo na vidhir yadṛcchā // Saund\_16.17 //

jñātavyam etena ca kāraṇena lokasya doṣebhya iti pravṛttiḥ /

yasmān mriyante sarajastamaskā na jāyate vītarajastmaskaḥ // Saund\_16.18 //

icchāviṣeśe sati tatra tatra yānāsanāder bhavati prayogaḥ /

yasmād atas tarṣavaśat tathaiva janma prajānām iti veditavyam // Saund\_16.19 //

sattvāny abhiṣvaṅgavaśāni dṛṣṭvā svajātiṣu prītiparāṇy atīva /

abhyāsayogād upapāditāni tair eva doṣair iti tāni viddhi // Saund\_16.20 //

krodhapraharṣādibhir āśrayāṇām utpadyate ceha yathā viśeṣaḥ /

tathaiva janmasv api naikarūpo nirvartate kleśakṛto viśeṣaḥ // Saund\_16.21 //

doṣādhike janmani tīvradoṣa utpadyate rāgiṇi tīvrarāgaḥ /

mohādhike mohabalādhikaś ca tadalpadoṣe ca tadalpadoṣaḥ // Saund\_16.22 //

phalaṃ hi yādṛk samavaiti sākṣāt tadāgamād bījam avaity atītam /

avetya bījaprakṛtiṃ ca sākṣād anāgataṃ tatphalam abhyupaiti // Saund\_16.23 //

doṣakṣayo jātiṣu yāsu yasya vairāgyatas tāsu na jāyate saḥ /

doṣāśayas tiṣṭhati yasya yatra tasyopapattir vivaśasya tatra // Saund\_16.24 //

taj janmano naikavidhasya saumya tṛṣṇādayo hetava ity avetya /

tāṃś chindhi duḥkhād yadi nirmumukṣā kāryakṣayaḥ kāraṇasaṃkṣayād dhi // Saund\_16.25 //

duḥkhakṣayo hetuparikṣayāc ca śāntanaṃ śivaṃ sākṣikuruṣva dharmam /

tṛṣṇāvirāgaṃ layanaṃ nirdohaṃ sanātanaṃ trāṇam ahāryam āryam // Saund\_16.26 //

yasmin na jātir na jarā na mṛtyur na vyādhayo nāpriyasaṃprayogaḥ /

necchāvipanna priyaviprayogaḥ kṣemaṃ padaṃ naiṣṭhikam acyutaṃ tat // Saund\_16.27 //

dīpo yathā nirvṛtim abhyupeto naivāvaniṃ gacchati nānatarikṣam /

diśaṃ na kāṃ cid vidiṣaṃ na kāṃ cit snehakṣayāt kevalam eti śāntim // Saund\_16.28 //

evaṃ kṛtī nirvṛtim abhyupeto naivāvaniṃ gacchati nāntarikṣam /

diśaṃ na kāṃ cid vidiśaṃ na kāṃ cit kleśakṣayāt kevalam eti sāntim // Saund\_16.29 //

asyābhyupāyo 'dhingamāya mārgaḥ prajñātrikalpaḥ praśamadvikalpaḥ /

sa bhāvanīyo vidhivad budhena śīle śucau tripamukhe sthitena // Saund\_16.30 //

vākkarma samyak sahakāyakarma yathāvad ājīvanayaś ca śuddhaḥ /

idaṃ trayaṃ vṛttavidhau pravṛttaṃ śīlāśrayaṃ karmaparigrahāya // Saund\_16.31 //

satyeṣu duḥkhādiṣu dṛṣṭir āryā samyagvitarkaś ca parākramaś ca /

idaṃ trayaṃ jñānavidhau pravṛttaṃ prajñāśrayaṃ kleśaparikṣayāya // Saund\_16.32 //

nyāyena satyādhigamāya yuktā samyak smṛtiḥ samyag atho samādhiḥ /

idaṃ dvayaṃ yogavidhau pravṛttaṃ śamāśrayaṃ cittaparigrahāya // Saund\_16.33 //

kleśāṅkurān na pratanoti śīlaṃ bījāṅkurān kāla ivāvṛttaḥ /

śucau hi śīle puruṣasya doṣā manaḥ salajjā iva dharṣayanti // Saund\_16.34 //

kleśāṃs tu viṣkambhayate samādhir vegān ivādrir mahaot nadīnām /

sthite samādhau hi na dharṣayanti doṣā bhujaṅgā iva mantrabaddhāḥ // Saund\_16.35 //

prajñā tv aśeṣeṇa nihanti doṣāṃs tīradrumān prāvṛṣi nimnageva /

dagdhā yayā na prabhavanti doṣā vajrāgninevānusṛtena vṛkṣāḥ // Saund\_16.36 //

triskandham etaṃ pravigāhya mārgaṃ praspaṣṭam aṣṭāṅgam ahāryam āryam /

duḥkhasya hetūn prajahāti doṣān prāpnoti cātyantaśivaṃ padaṃ tat // Saund\_16.37 //

asyopacāre dhṛtir ārjavaṃ ca hrīr apramādaḥ praviviktatā ca /

alpecchatā tuṣṭir asaṃgatā ca lokapravṛttāv aratiḥ kṣamā ca // Saund\_16.38 //

yāthātmyato vindati yo hi duḥkhaṃ tasyodbhavaṃ tasya ca yo nirdodham /

āryeṇa mārgeṇa sa sāntim eti kalyāṇamitraiḥ saha vartamānaḥ // Saund\_16.39 //

yo vyādhito vyādhim avaiti samyag vyādher nidānaṃ ca tadauṣadhaṃ ca /

ārogyam āpnoti hi so 'cireṇa mitrair abhijñair upacaryamāṇaḥ // Saund\_16.40 //

tad vyādhisaṃjñāṃ kuru duḥkhasatye doṣeṣv api vyādhinidānasaṃjñām /

ārogyasaṃjñāṃ ca nirdohasatye bhaiṣajyasaṃjñām api mārgasatye // Saund\_16.41 //

tasmāt pravṛttiṃ parigaccha duḥkhaṃ pravartakān apy avagaccha doṣān /

nivṛttim āgaccha ca tannirodhaṃ nivartakaṃ cāpy avagaccha mārgam // Saund\_16.42 //

śirasy atho vāsasi saṃpradīpte satyāvabodhāya matir vicāryā /

dagdhaṃ jagat satyanayaṃ hy adṛṣṭvā pradahyate saṃprati dhakṣyate ca // Saund\_16.43 //

yadaiva yaḥ paśyati nāmarūpaṃ kṣayīti taddarśanam asya samyak /

samyak ca nirvedam upaiti paśyān nandīkṣayāc ca kṣayam eti rāgaḥ // Saund\_16.44 //

tayoś ca nandīrajasoḥ kṣayeṇa samyag vimuktaṃ pravadāmi cetaḥ /

samyag vimuktir manasaś ca tābhyāṃ na cāsya bhūyaḥ karaṇīyam asti // Saund\_16.45 //

yathāsvabhāvena hi nāmarūpaṃ tad dhetum evāstagamaṃ ca tasya /

vijānataḥ paśyata eva cāhaṃ bravīmi samyak kṣayam āsravāṇām // Saund\_16.46 //

tasmāt paraṃ saumya vidhāya vīryaṃ śīghraṃ ghaṭasv āsravasaṃkṣayāya /

duḥkhān anityāṃś ca nirātmakāṃś ca dhātūn viśeṣeṇa parīkṣamāṇāḥ // Saund\_16.47 //

dhātūn hi ṣaḍ bhūsalilānalādīn sāmānyataḥ svena ca lakṣaṇena /

avaiti yo nānyam avaiti tebhyaḥ so 'tyantikaṃ mokṣam avaiti tebhyaḥ // Saund\_16.48 //

kleśaprahāṇāya ca niścitena kālo 'bhyupāyaś ca parīkṣitavyaḥ /

yogo 'py akāle hy anupāyataś ca bhavaty anarthāya na tadguṇāya // Saund\_16.49 //

ajātavatsāṃ yadi gāṃ duhīta naivāptuyāt kṣīram akāladohī /

kāle 'pi vā syān na payo labheta mohena śṛṅgād yadi gāṃ duhīta // Saund\_16.50 //

ārdrāc ca kāṣṭhā jvalanābhikāmo naiva prayatnād api vahnim ṛcchet /

kāṣṭhāc ca śuṣkād api pātganena naivāgnim āpnoty anupāapūrvam // Saund\_16.51 //

tad deśakālau vidhivat parīkṣya yogasya mātrām api cābhyupāyam /

balābale cātmani saṃpradhārya kāryāḥ prayatno na tu tadviruddhaḥ // Saund\_16.52 //

pragrāhakaṃ yat tu nimittam uktam uddanyamāne hṛdi tan na sevyam /

evaṃ hi cittaṃ praśamaṃ na yāti [na vahri] nā vahnir iveryamāṇaḥ // Saund\_16.53 //

śamāya yat syān niyataṃ nimittaṃ jātoddhave cetasi tasya kālaḥ /

evaṃ hi cittaṃ praśamaṃ niyacchet pradīpyamāno 'gnir ivodakena // Saund\_16.54 //

śamāvahaṃ yan niyataṃ nimittaṃ sevyaṃ na tac cetasi līyamāne /

evaṃ hi bhūyo layameti cittam anīryamāṇo 'gnir ivālpasāraḥ // Saund\_16.55 //

pragrāhakaṃ yan niyataṃ nimittaṃ layaṃ gate cetasi tasya kālaḥ /

kriyāsamarthaṃ hi manas tathā syān mandāyamāno 'gnir ivendhanena // Saund\_16.56 //

aupekṣikaṃ nāpi nimittam iṣṭaṃ layaṃ gate cetasi soddhave vā /

evaṃ hi tīvraṃ janayed anartham upekṣito vyādhir ivāturasya // Saund\_16.57 //

yat syād upekṣāniyataṃ nimittaṃ sāmyaṃ gate cetasi tasya kālaḥ /

evaṃ hi kṛtyāya bhavet prayogo ratho vidheyāśva iva prayātaḥ // Saund\_16.58 //

rāgoddhavyākulite 'pi citte maitropasaṃhāravidhir na kāryaḥ /

rāgātmako muhyati maitrayā hi senhaṃ kaphakṣobha ivopayujya // Saund\_16.59 //

rāgoddhate cetasi dhairyam etya niṣevitavyaṃ tv aśubhaṃ nimittam /

rāgātmako hy evam upaiti śarma kaphātmako rūkṣam ivopayujya // Saund\_16.60 //

vyāpādadoṣeṇa manasy udīrṇe na sevitavyaṃ tv aśubhaṃ nimittam /

dveṣātmakasya hy aśubhā vadhāya pittātmanas śīta ivopacāraḥ // Saund\_16.61 //

vyāpādadoṣakṣubhite tu citte sevyā avapakṣopanayena maitrī /

dveṣātmano hi praśamāya maitrī pittātmanaḥ śīta ivopacarāḥ // Saund\_16.62 //

mohānubaddhe manasaḥ pracāre maitrāśubhā caiva bhavaty ayogaḥ /

tābhyāṃ hi saṃmoham upaiti bhūyo vāyvātmako rūkṣam ivopanīya // Saund\_16.63 //

mohātmaikāyāṃ mansaḥ pravṛttau sevyas tv idaṃ pratyayatāvihāraḥ /

mūḍhe manasy eṣa hi śāntimārgo vāyvātmake snigdha ivopacāraḥ // Saund\_16.64 //

ulkāmukhastaṃ hi yathā suvarṇaṃ suvarṇakāro dhamatīha kāle /

kāle pariprokṣayate jalena krameṇa kāle samupekṣate ca // Saund\_16.65 //

dahet suvarṇaṃ hi dhamann akāle jale kṣipan saṃśamayed akāle /

na cāpi samyak paripākam enaṃ nayed akāle samupekṣamāṇaḥ // Saund\_16.66 //

saṃpragrahasya praśamasya caiva tathaiva kāle samupekṣaṇasya /

samyaṅnimittaṃ manasā tv avekṣyaṃ nāśo hi yatno 'py anupāyapūrvaḥ // Saund\_16.67 //

ity evam anyāyanivartanaṃ ca nyāyaṃ ca tasmai sugato babhāṣe /

bhūyaś ca tat tac caritaṃ viditvā vitarkahānāya vidhīn uvāca // Saund\_16.68 //

yathā bhiṣak pittakaphānilānāṃ ya eva kopaṃ samupaiti doṣaḥ /

śamāya tasyaiva vidhatte vyadhatta doṣeṣu tathairva buddhaḥ // Saund\_16.69 //

ekena kalpena sacen na hanyāt svabhyastabhāvād aśubhān vitarkān /

tato dvitīyaṃ kramam ārabheta na tv eva heyo guṇavān prayogaḥ // Saund\_16.70 //

anādikālopacitātmakatvād balīyasaḥ kleśagaṇasya caiva /

samyakprayogasya ca duṣkaratvāc chettuṃ na śakyāḥ sahasā hi doṣāḥ // Saund\_16.71 //

añvyā yathāṇyā vipulāṇir anyā nirvāhyate tadviduṣā nareṇa /

tadvad tad evākuśalaṃ nimittaṃ kṣipen nimittāntarasevanena // Saund\_16.72 //

tathāpy athādhyātmanavagrahatvān naivopaśāmyed aśubho vitarkaḥ /

heyaḥ sa taddoṣaparīkṣaṇena saśvāpado mārga ivādhvagena // Saund\_16.73 //

yathā kṣudhārto 'pi viṣeṇa pṛktaṃ jijīviṣur necchati bhoktum annam /

tathaiva doṣāvaham ity avetya jahāti vidvān aśubhaṃ nimittam // Saund\_16.74 //

na doṣataḥ paśyati yo hi doṣaṃ kas taṃ tato vārayituṃ samarthaḥ /

guṇaṃ guṇe paśyati yaś ca yantra sa vāryamāṇo 'pi tataḥ prayāti // Saund\_16.75 //

vyapatrapante hi kulaprasūtā mahaḥpracārair aśubhaiḥ pravṛttaiḥ /

kaṇṭhe manasvīva yuvā vapuṣmān acākṣuṣair aprayatair viṣaktaiḥ // Saund\_16.76 //

nirdhūyamānās tv atha leśato 'pi tiṣṭheyur evākuśalā vitarkāḥ /

kāryāntarair adhyayanakriyād yaiḥ sevyo vidhir vismaraṇāya teṣām // Saund\_16.77 //

svaptavyam apy eva vicakṣaṇena kāyaklamo vāpi niṣevitavyaḥ /

na tv eva saṃcintyam asannimittaṃ yatrāvasaktasya bhaved anarthaḥ // Saund\_16.78 //

yathā hi bhīto niśi taskarebhyo dvāraṃ priyebhyo 'pi na dātum icchet /

prājñas tathā saṃharati prayogaṃ samaṃ śubhasyāpy aśubhasya doṣaiḥ // Saund\_16.79 //

evaṃprakārair api yady upāyair nivāryamāṇā na parāñmukhāḥ syuḥ /

tato yathāsthūlanibarhaṇena suvarṇadoṣā iva te praheyāḥ // Saund\_16.80 //

drutaprayāṇaprabhṛtīṃś ca tīkṣṇāt kāmaprayogāt parikhidyamānaḥ /

yathā naraḥ saṃśrayate tathaiva prājñena doṣeṣv api varitavyam // Saund\_16.81 //

te ced alabdhapratipakṣabhāvā naivopaāmyeyur asadvitarkāḥ /

muhūrtam apy aprativadhyamānā gṛhe bhujaṅgā iva nādhivāsyāḥ // Saund\_16.82 //

dante 'pi dantaṃ praṇidhāya kāmaṃ tālvagram utpīḍya ca jihvayāpi /

cittena cittaṃ prarigṛhya cāpi kāryaḥ prayatno na tu te 'nuvṛttāḥ // Saund\_16.83 //

kim atra citram yadi vītamoho vanaṃ gataḥ svasthamanā na muhyet /

ākṣipyamāṇo hṛdi tannimittair na kṣobhyate yaḥ sa kṛtī sa dhīraḥ // Saund\_16.84 //

tad āryasatyādhigamāya pūrvaṃ viśodhayānena nayena mārgam /

yātrāgataḥ śatruvinigrahārthaṃ rājevy lakṣmīm ajitāṃ jigīṣan // Saund\_16.85 //

etāny araṇyāny abhitaḥ śivāni yogānukūlāny ajaneritāni /

kāyasya kṛtvā pravivekamātraṃ kleśaprahāṇāya bhajasva mārgam // Saund\_16.86 //

kauṇḍinyananadakṛmilāniruddhās tipyopasenau vimalo 'tha rādhaḥ /

bāṣpottarau dhautakimoharājau kātyāyanadravyapinindavatsāḥ // Saund\_16.87 //

bhaddālibhadrāyaṇasarpadāsasubhūtigodattsujātavatsāḥ /

saṃgrāmajidbhadrajidaśvajic ca śroṇaś ca śoṇaś ca sa koṭikarṇaḥ // Saund\_16.88 //

kṣemājito nandakanandamātā vupālivāgīśayaśāoyaśodāḥ /

mahāhvayo valkalirāṣṭrapālau sudarśaanasvāgatameghikāś ca // Saund\_16.89 //

sa kapphinaḥ kāśyapa auruvilvo mahāmahākāśyapatiṣyanandāḥ /

pūrṇaś ca pūrṇaś ca sa pūrṇakaś ca śonāparāntaś ca sa pūrṇa eva // Saund\_16.90 //

śāradvatīputrasubāhucundāḥ kondeyakāpyabhṛgukuṇṭhadhānāḥ /

saśaivalau revatakauṣṭhilau ca maudgalyagotraś ca gavāṃ patiś ca // Saund\_16.91 //

yaṃ vikramaṃ yogavidhāv akurvaṃs tam eva śīghraṃ vidhivat kuruṣva /

tataḥ padaṃ prāpsyasi tair avāptaṃ sukhāvṛtais tvaṃ nivataṃ niyataṃ yaśaś ca // Saund\_16.92 //

dravyaṃ yathā syāt kaṭukaṃ rasena tac copayuktaṃ madhuraṃ vipāke /

tathaiva vīryaṃ kaṭukaṃ śrameṇa tasyārthasiddhyai madhuro vipākaḥ // Saund\_16.93 //

vīryaṃ paraṃ kāryakṛtau hi mūlaṃ vīryād ṛte kā cana nāsti siddhiḥ /

udeti vīryād iha sarvasaṃpan nirvīryatā cet sakalaś ca pāpmā // Saund\_16.94 //

alabdhasyālābho niyatam upalabdhasya vigamas

tathaivātmāvajñā kṛpañam adhikebhyaḥ paribhavaḥ /

tamo nistejastvaṃ śrutiniyamatuṣṭivyuparamo

nṛṇāṃ nirvīryāṇāṃ bhavati vinipātaś ca bhavati // Saund\_16.95 //

nayaṃ śrutvā śakto yad ayam abhivṛddhiṃ na labhate

paraṃ dharmaṃ jñātvā yad upari nivāsaṃ na labhate /

gṛhaṃ tyaktvā muktau yad ayam upaśāntiṃ na labhate

nimittaṃ kausīdyaṃ bhavati puruṣasyātra na ripuḥ // Saund\_16.96 //

anikṣiptotsāho yadi khanati gāṃ vāri labhate

prasaktaṃ vyāmathnan jvalanam araṇibhyāṃ janayati /

prayuktā yoge tu dhruvam upalabhante śramaphalaṃ

drutaṃ nityaṃ yānto girim api hi bhindanti saritaḥ // Saund\_16.97 //

kṛṣṭvā gāṃ paripālya ca śramaśatair aśnoti sasyaśāriyaṃ

yatnena pravigāhya sāgarajalaṃ ratnaśriyā krīḍati /

śatrūṇām avadhūya vīryam iṣubhir bhuṅkte narendraśriyaṃ

tad vīryaṃ kuru śāntaye viniyataṃ vīrye hi sarvardddhayaḥ // Saund\_16.98 //

Saundarananade mahākāvya āryasatyavyākhyāno nāma ṣoḍaśaḥ sargaḥ /

CANTO XVII

athaivam ādesitatattvamārgo nandas tadā prāptavimokṣamārgaḥ /

sarveṇa bhāvena gurau praṇamya kleśaprahāṇāya vanaṃ jagāma // Saund\_17.1 //

tatrāvakāśaṃ mṛdunīlaśaṣpaṃ dadarśa sāntaṃ taruṣaṇḍavantam /

niḥśabdayā nimnagayopagūḍhaṃ vaiḍūryanīlodakayā vahantyā // Saund\_17.2 //

sa pādayos tatra vidhāya śaucaṃ śucau śive śrīmati vṛkṣamūle /

mokṣāya baddhvā vyavasāyakaṣāṃ paryaṅkam aṅkāvahitam babandha // Saund\_17.3 //

ṛjuṃ samagraṃ praṇidhāya kāyaṃ kāve smṛtiṃ cābhimukhīṃ vidhāya /

sarvendriyāṇy ātmani saṃnidhāya sa tatra yogaṃ pryataḥ prapede // Saund\_17.4 //

tataḥ sa tattvaṃ nikhilaṃ cikīṣur mokṣānukūlāṃś ca vidhīṃś cikīrṣan /

jñānena lokyena śamena caiva cacāra cetaḥparikarmabhūmau // Saund\_17.5 //

saṃdhāya dhairyaṃ praṇidhāya vīryaṃ vyapohya saktiṃ parigṛhya śaktim /

praśāntacetā niyamasthacetāḥ svasthas tato 'bhūd viṣayeṣv anāsthaḥ // Saund\_17.6 //

ātaptabuddheḥ prahitātmano 'pi svabhyastabhāvād atha kāmasaṃjñā /

paryākulaṃ tasya manaś cakāra prāvṛṭsu vidyuj alam āgateva // Saund\_17.7 //

sa paryavasthānam avetya sadyaś cikṣepa tāṃ dharmavighātgakartrīm /

priyām api krodhapāritacetā nārīm ivodvṛttaguṇāṃ manasvī // Saund\_17.8 //

ārabdhavīryasya manaḥśamāya bhūyas tu tasyākuśalo vitarkaḥ /

vyādhipraṇāśāya niviṣṭabuddher upadravo ghora ivājagāma // Saund\_17.9 //

sa tadvighātāya nimittam anyad yogānukūlaṃ kuśalaṃ prapede /

ārtāyanaṃ skṣīṇabalo balsthaṃ nirasyamāno balināriṇeva // Saund\_17.10 //

puraṃ vidhāyānuvidhāya daṇḍaṃ mitrāṇi saṃgṛhya ripūn vighṛhya /

rājā yathāpnoti hi gām apūrvāṃ nītir mukukṣor api saiva yoge // Saund\_17.11 //

vimokṣakāmasya hi yogino 'pi manaḥ puraṃ jṇānavidhiś ca daṇḍaḥ /

guṇāś ca mitrāṇy arayaś ca doṣā bhūmir vimuktir yatate yadartham // Saund\_17.12 //

sa duḥkhajālān mahato mukukṣur vimokṣamārgādhigame vivikṣuḥ /

panthānam āryaṃ paramaṃ didṛkṣuḥ śamaṃ yayau kiṃ cid upāttacakṣuḥ // Saund\_17.13 //

yaḥ syān niketas tamaso 'niketaḥ śrutvāpi tattvaṃ sa bhavet pramattaḥ /

yasmāt tu mokṣāya sa pātrabhūtas tasmān manaḥ svātmani saṃjahāra // Saund\_17.14 //

saṃbhārataḥ pratyayataḥ svabhāvād āsvādato doṣaviśeṣataś ca /

athātmavān niḥsaraṇātmataś ca dharmeṣu cakre vidhivat parīkṣām // Saund\_17.15 //

sa rūpiṇaṃ kṛtsnam arūpiṇaṃ ca sāraṃ didṛkṣur vicikāya kāyam /

athāśuciṃ duḥkham anityam asvaṃ nirātmakaṃ caiva cikāya kāyam // Saund\_17.16 //

anityatas tatra hi śūnyataś ca nirātmato duḥkhata eva cāpi /

mārgapravekeṇa sa laukikena kleśadrumaṃ saṃcalayāṃ cakāra // Saund\_17.17 //

yasmād abhūtvā bhavatīha sarvaṃ bhūtvā ca bhūyo na bhavaty avaśyam /

sahekutaṃ ca kṣayihetumac ca tasmād anityaṃ jagad ity avindat // Saund\_17.18 //

yataḥ prasūtasya ca karmayogaḥ prasajyate bandhavighātahetuḥ /

duḥkhapratīkāravidhau sukhākhye tato bhavaṃ duḥkham iti vyapaśyat // Saund\_17.19 //

yataś ca saṃskarāgataṃ viviktaṃ na kārakaḥ kaś cana vedako vā /

sāmagryathaḥ saṃbhavati pravṛttiḥ śūnyaṃ tato lokam imaṃ dadarśa // Saund\_17.20 //

yasmān nirīhaṃ jagad asvatantraṃ naiśvaryam ekaḥ kurute kriyāsu /

tat tat pratītya prabhavanti bhāvā nirātmakaṃ tena viveda lokam // Saund\_17.21 //

tataḥ sa vātaṃ vyajanād ivoṣṇe kāṣṭhāśritaṃ nirmathanād ivāgnim /

antaḥkṣitisthaṃ khananād ivāmbho lokattaraṃ vartima durāpam āpa // Saund\_17.22 //

sajjñānacāpaḥ smṛtivarma baddhvā viśuddhaśīlavratavāhanasthaḥ /

kleśāribhiś cittaraṇājirasthaiḥ sārdhaṃ yuyustsur vijayāya tasthau // Saund\_17.23 //

tataḥ sa bodhyaṅgaśitāttaśastraḥ samyakpradhānottamavāhanasthaḥ /

mārgāṅgamātaṅgavatā balena śanaiḥ śanaiḥ kleśacumūṃ jagāhe // Saund\_17.24 //

sa smṛtyupasthānamayaiḥ pṛṣatkaiḥ śatrūn viparyāsamayān kṣaṇena /

duḥkhasya hetūṃś caturaś caturbhiḥ svaiḥ svaiḥ pracārāyatanair dadāra // Saund\_17.25 //

āryair balaiḥ pañcabhir eva pañca cetaḥkhilāny apratimair babhañja /

mithyāñganāgāṃś ca tathāṅganāgair vinirdudhāvāṣṭabhir eva so 'ṣṭau // Saund\_17.26 //

athātmadṛṣṭiṃ sakalāṃ vidhūya caturṣu satyeṣv akathaṃ kathaḥ san /

viśuddhaśīlavratadṛṣṭadharmā dharmasya pūrvāṃ phalabhūmim āpa // Saund\_17.27 //

sa darśanād āryacatuṣṭayasya kleśaikadeśasya ca viprayogāt /

pratyātmikāc cāpi viśeṣalābhāt pratyakṣato jñānisukhasya caiva // Saund\_17.28 //

dārḍhyāt prasādasya dhṛteḥ sthiratvāt satyeṣv asaṃmūḍhatayā caturṣu /

śīlasya cācchidratayottamasya niḥsaṃśayo dharmavidhau babhūva // Saund\_17.29 //

kudṛṣṭijālena sa viprayukto lokaṃ tathābhūtam avekṣamāṇaḥ /

jñānāśrayāṃ prītim upājagāma bhūyaḥ prasādaṃ ca gurāv iyāya // Saund\_17.30 //

yo hi pravṛttiṃ niyatām avaiti naivānyahetor iha nāpy ahetoḥ /

pratītya tat tat samavaiti tat tat sa naiṣṭhikaṃ paśyati yaś ca dharmam /

tasyopadeṣṭāram athāryavaryaṃ sa prekṣate buddham avāptacakṣuṅ // Saund\_17.32 //

yathopadeśena śivena mukto rogād arogo bhiṣajaṃ kṛtajñaḥ /

anusmaran paśyati cittadṛṣṭyā maitryā ca śāstrajñatayā ca tuṣṭaḥ // Saund\_17.33 //

āryeṇa mārgeṇa tathaiva muktas tathāgataṃ tattvavid āryatattvaḥ /

anusmaran paśyati kāyasākṣī maitryā ca sarvajñatayā ca tuṣṭaḥ // Saund\_17.34 //

sa nāśakair dṛṣṭigatair vimuktaḥ paryantam ālokya punarbhavasya /

bhaktvā ghṛṇāṃ kleśavijṛmbhiteṣu mṛtyor na tatrāsa na durgatibhyaḥ // Saund\_17.35 //

tvaksnāyumedorduhirāsthimāṃsakeśādināmedhyagaṇena pūrṇam /

tataḥ sa kāyaṃ samavekṣamāṇaḥ sāraṃ vicintyāṇv api nopalebhe // Saund\_17.36 //

sa kāmarāgapratighau sthirātmā tenaiva yogena tanū cakāra /

kṛtvā mahoraskatanus tanū tau prāpa dvitīyaṃ phalam āryadharme // Saund\_17.37 //

sa lobhacāpaṃ parikalpabāṇaṃ rāgaṃ mahāvairiṇam alpaśeṣam /

kāyasvabhāvādhigatair bibheda yogāyudhāstrair aśubhāpṛṣatkaiḥ // Saund\_17.38 //

dveṣāyudhaṃ krodhavikīrṇabāṇaṃ vyāpādam antaḥprasavaṃ sapatnam /

maitrīpṛṣatkair dhṛtitūṇasaṃsthaiḥ kṣamādhanurjyāvisṛtair jaghāna // Saund\_17.39 //

mūlāny atha trīṇy āsudhasya vīras tribhir vimokṣāyatanaiś cakarta /

camūmukhasthān dhṛtakārmukāṃs trīn arīn ivāris tribhir āyasāgraiḥ // Saund\_17.40 //

sa kāmadhātoḥ samtikramāya pārṣṇigrahāṃs tān abhibhūya śatrūn /

yogād anāgāmiphalaṃ prapadya dvārīva nirvāñapurasya tasthau // Saund\_17.41 //

kāmair vikitaṃ malinaiś ca dharmair vitarkavac cāpi vicāravac ca /

vivekajaṃ prītisukhopapannaṃ dhyānaṃ tataḥ sa prathamaṃ prapede // Saund\_17.42 //

kāmāgnidhāhena sa vipramukto hlādaṃ paraṃ dhyānasukhād avāpa /

sukhaṃ vigāhyāpsv iva gharmakhinnaḥ prāpyeva cārthaṃ cipulaṃ daridraḥ // Saund\_17.43 //

tatrāpi taddharmagatān vitarkān guṇāguṇe ca prasṛtān vicārān /

buddhvā manaḥkṣobhakarān aśāntāṃs tadviprayogāya matiṃ cakāra // Saund\_17.44 //

kṣobhaṃ prakurvanti yathormayo hi dhīraprasannāmbuvahasya sindhoḥ /

ekāgrabhūtasya tahtormibhūtāś cittāmbhasaḥ kṣobhakarā vitarkāḥ // Saund\_17.45 //

khinnasya suptasya ca nirvṛtasya bādhaṃ yathā saṃjanayanti śabdāḥ /

adhyātmam aikāgryam upāgatasya bhavanti bādhāya tathā vitarkāḥ // Saund\_17.46 //

athāvitarkaṃ kramaśo 'vicāram ekāgrabhāvān manasaḥ prasannam /

samādhijaṃ prītsukhaṃ dvitīyaṃ dhyānaṃ tad ādhyātmaśivaṃ sa dadhyau // Saund\_17.47 //

tad dhyānam āgamya ca cittamaunaṃ lebhe parāṃ prītim alabdhapūrvām /

prītau tu tatrāpi sa doṣadarśī yathā vitarkeṣv abhavat tathaiva // Saund\_17.48 //

prītiḥ parā vastuni yatra yasya viparyayāt tasya hi tara duḥkham /

prītāv ataḥ prekṣya sa tatra doṣān prītikṣaye yogam upāruroha // Saund\_17.49 //

prītedr virāgāt sukham āryajuṣṭaṃ kāyena vindann atha saṃprajānan /

upekṣakaḥ sa smṛtimān vyahārṣīd dhyānaṃ tṛtīyaṃ pratilabhya dhīraḥ // Saund\_17.50 //

yasmāt paraṃ tatra sukhaṃ sukhebhyas tataḥ paraṃ nāsti sukhapravṛttiḥ /

tasmād babhāṣe śubhakṛtsnabhūmiṃ parāparajñaḥ parameti maitryā // Saund\_17.51 //

dhyāne 'pi tatrātha dadarśa doṣaṃ mene paraṃ śāntam aniñjam eva /

ābhogato 'pīñjayati sma tasya cittaṃ pravṛttaṃ sukham ity ajasram // Saund\_17.52 //

yatreñjitaṃ spanditam asti tatra yatrāsti ca spanditam asti duḥkham /

yasmād atas tat sukham iñjakatvāt praśāntikāmā yatayas tyajanti // Saund\_17.53 //

atha prahāṇāt sukhaduḥkhayoś ca manovikārasya ca pūrvam eva /

dadhyāv upekṣāmṛtimad viśuddhaṃ dhyānaṃ tathāduḥkhasukhaṃ caturtham // Saund\_17.54 //

yasmāt tu tasmin na sukhaṃ na duḥkhaṃ jñānaṃ ca tatrāsti tad arthacāri /

tasmād upekṣāsmṛtipāriśuddhir nirucyate dhyānavidhau caturthe // Saund\_17.55 //

dhyānaṃ sa niśritya tataś caturtham arhattvalābhāya matiṃ cakāra /

saṃdhāya maitraṃ balavantam āryaṃ rājeva deśān ajitān jigīṣuḥ // Saund\_17.56 //

ciccheda kārtsnyena tataḥ sa pañca prajñāsinā bhāvanayeritena /

ūrdhvaṅgamāny uttamabandhanāni saṃyojanāny uttamabandhanāni // Saund\_17.57 //

bodhyaṅganāgair api saptabhiḥ sa saptaiva cittānuśayān mamarda /

dvīpān ivopasthitavipraṇāśān kālo grahaiḥ saptabhir eva sapta // Saund\_17.58 //

agnidrumājyāmbuṣu yā hi vṛttiḥ kavandhavāvyagnidivākarāṇām /

doṣeṣu tāṃ vṛttim iyāya nando nirvāpaṇotpāṭanadāhaśoṣaiḥ // Saund\_17.59 //

iti trivegaṃ trijhaṣaṃ trivīcam ekāmbhasaṃ pañcarayaṃ dvikūlam /

dvigrāham aṣṭāṅgavatā plavena duḥkhārṇavaṃ custaram uttatāra // Saund\_17.60 //

arhattvam āsādya sa satkriyārho nirutsuko niṣpraṇayo nirāśaḥ /

vibhīr viṣug vītamado virāgaḥ sa eva dhṛtyānya ivābabhāse // Saund\_17.61 //

bhrātuś ca śāstuś ca tayānuśiṣṭyā nandas tataḥ svena ca vikrameṇa /

praśāntacetāḥ paripūrṇakāryo vāṇīm imām ātmagatāṃ jagāda // Saund\_17.62 //

namo 'stu tasmai sugatāya yena hitaiṣiṇā me karuṇatmakena /

bahūni duḥkhāny apavartitāni sukhāni bhūyāṃsy upasaṃhṛtāni // Saund\_17.63 //

ahaṃ hy anāryeṇa śarīrajena duḥkhātmake vartmani kṛṣyamāṇaḥ /

nivartitas tadvacanāṅkuṣena darpānvito nāga ivāṅkuśena // Saund\_17.64 //

tasyājñayā kāruṇikasya śāstur hṛdistham utpāṭya hi rāgaśalyam /

adyaiva tāvat sumahat sukhaṃ me sarvakṣaye kiṃ bata nirvṛtasya // Saund\_17.65 //

nirvāpya kāmāgnim ahaṃ hi dīptaṃ dhṛtyambunā pāvakam ambuneva /

hlādaṃ paraṃ sāṃpratam āgato 'smi śītaṃ hradaṃ gharma ivāvatīrṇaḥ // Saund\_17.66 //

na me priyaṃ kiṃ cana nāpriyaṃ me na me 'nurodho 'sti kuto virodhaḥ /

tayor abhāvāt sukhito 'smi sadyo himātapābhyām iva vipramuktaḥ // Saund\_17.67 //

mahābhayāt kṣemam ivopalabhya mahāvarodhād iva vipramokṣam /

mahārṇavāt pāram ivāplavaḥ san bhīmāndhakārād iva ca prakāśam // Saund\_17.68 //

rogād ivārogyam asahyarūpād ṛṇād ivānṛṇyam anantasaṃkhyāt /

dviṣatsakāśad iva cāpayānaṃ durchikṣayogāc ca yathā subhikṣam // Saund\_17.69 //

tadvat parāṃ śāntim upāgato 'haṃ yasyānubhāvena vināyakasya /

karomi bḥūyaḥ punar uktam asmai namo namo 'rhāya tathāgatāya // Saund\_17.70 //

yenāhaṃ girim upanīya rukmaśṛṅgaṃ svargaṃ ca plavagavadhūnidarśanena /

kāmātmā tridivacarībhir aṅganābhir niṣkṛṣṭo yuvatimaye kalau nimagnaḥ // Saund\_17.71 //

tasmāc ca vyasanaparād anarthapaṅkād utkṛṣya kramaśithilaḥ karīva paṅkāt /

śānte 'smin virajasi vijvare viśoke saddharme vitamasi naiṣṭhike vimuktaḥ // Saund\_17.72 //

taṃ vande param anukampakaṃ maharṣiṃ mūrdhnāhaṃ prakṛtiguṇajñam āśayajñam /

saṃbuddhaṃ daśabalinaṃ bhiṣakpradhānaṃ trātāraṃ punar api cāsmi saṃnatas tam // Saund\_17.73 //

mahākāvye Saundaranande 'mṛtādhigamo nāma saptadaśaḥ sargaḥ /

CANTO XVIII

atha dvijo bāla ivāptavedaḥ kṣipraṃ vaṇik prāpta ivāptalābhaḥ /

jitvā ca rājanya ivārsainyaṃ nandaḥ kṛtārtho gurum abhyagacchat // Saund\_18.1 //

draṣṭuṃ sukhaṃ jñānasamāptikāle gurur hi śiṣyasya guroś ca śiṣyaḥ /

pariśramas te saphalo mayīti yato didṛkṣāsya munau babhūva // Saund\_18.2 //

yato hi yenādhigato viśeṣas tasyottamāṅge 'rhati kartumiḍyām /

āryaḥ sarāgo 'pi kṛtajñabhāvāt prakṣīṇamānaḥ kimu vītarāgaḥ // Saund\_18.3 //

yasyārthakāmaprabhavā hi bhaktis tato 'sya sā tiṣṭhati rūḍhamūlā /

dharmānvayo yasya tu bhaktirāgas tasya prasādo hṛdayāvagāḍhaḥ // Saund\_18.4 //

kāṣāyavāsāḥ kanakāvadātas tataḥ sa mūrdhnā gurave praṇeme /

vāteritaḥ pallavatāmrarāgaḥ puṣpojjvalaśrīr iva karṇikāraḥ // Saund\_18.5 //

athātmanaḥ śiṣyaguṇasya caiva mahāmuneḥ śāstṛguṇasya caiva /

saṃdarśanārthaṃ sa na mānahetoḥ svāṃ kāryasiddhiṃ kathayāṃ babhūva // Saund\_18.6 //

yā dṛṣṭiśalyo hṛdayāvagāḍhaḥ prabho bhṛśaṃ mām atudat sutīkṣṇaḥ /

tvadvākyasaṃdaṃśamukhena me sa samuddhṛtaḥ śalyahṛteva śalyaḥ // Saund\_18.7 //

kathaṅkathābhāvagato 'smi yena chinnaḥ sa niḥsaṃśaya saṃśayo me /

tvacchāsanāt satpatham āgato 'smi sudeśikasyeva pathi pranaṣṭaḥ // Saund\_18.8 //

yat pītam āsvādavaśendriyeṇa darpeṇa kandarpaviṣaṃ mayāsīt /

tan me hataṃ tvadvacanāgadena viṣaṃ vināśīva mahāgadena // Saund\_18.9 //

kṣayaṃ gataṃ janma nirastajanman saddharmacaryām uṣito 'smi samyak /

kṛtsnaṃ kṛtaṃ me kṛtakārya kāryaṃ lokeṣu bhūto 'smi na lokadharmā // Saund\_18.10 //

maitrīstanīṃ vyañjanacārusāsnāṃ saddharmadugdhāṃ pratibhānaśṛṅgām /

tavāsmi gāṃ sādhu nipīya tṛptas tṛṣeva gām uttamavatsavarṇaḥ // Saund\_18.11 //

yat paśyataś cādhigamo mamāyaṃ tan me samāsena mune nibodha /

sarvajña kāmaṃ viditam tavaitat svaṃ tūpacarāṃ pravivakṣur asmi // Saund\_18.12 //

anye 'pi santo vimumukṣavo hi śrutva vimokṣāya nayaṃ parasya /

muktasya rogād iva rogavantas tenaiva mārgeṇa sukhaṃ ghaṭānte // Saund\_18.13 //

urvyādikān janmani vedmi dhātūn nātmānam urvyādiṣu teṣu kiṃ cit /

yasmād atas teṣu na me 'sti saktir bahiś ca kāyena samā matir me // Saund\_18.14 //

skandhāṃś ca rūpaprabhṛtīn daśārdhān paśyāmi yasmāc capalān asārān /

anātmakāṃś caiva vadhātmakāṃś ca tasmād vimukto 'smy aśivebhya ebhyaḥ // Saund\_18.15 //

yasmāc ca paśyāmy udayaṃ vyayaṃ ca sarvāsv avasthāsv aham indriyāṇām /

tasmād anityeṣu nirātmakeṣu duḥkheṣu me teṣv api nāsti saṃgaḥ // Saund\_18.16 //

yataś ca lokaṃ samjanmaniṣṭhaṃ paśyāmi niḥsāram asac ca sarvam /

ato dhiyā me manasā vibaddham asmīti me neñjitam asti yena // Saund\_18.17 //

caturvidhe naikavidhaprasaṃge yato 'ham āhāravaidhāv asaktaḥ /

amūrchitaś cāgrathitaś ca tatra tribhyo vimukto 'smi tato bhavebhyaḥ // Saund\_18.18 //

aniśritaś cāpratibaddhacitto dṛṣṭaśutādau vyavahāradharme /

yasmāt samātmānugataś ca tatra tasmād visaṃyogagato 'smi muktaḥ // Saund\_18.19 //

ity evam uktvā gurubāhumānyāt sarveṇa kāyena sa gāṃ nipannaḥ /

praverito lohitacandanākto haimo mahāstambha ivābhāse // Saund\_18.20 //

tataḥ pramādāt prasṛtasya pūrvaṃ śrutvā dhṛtiṃ vyākaraṇaṃ ca tasya /

dharmānvayaṃ cānugataṃ prasādaṃ meghasvaras taṃ munir ābabhāṣe // Saund\_18.21 //

uttiṣṭha dharme sthita śiṣyajuṣṭe kiṃ pādayor me patito 'si mūrdhnā /

abhyarcanaṃ me na tathā praṇāmo dharme yathaiṣā pratipattir eva // Saund\_18.22 //

adyāsi supravrajito jitātmann aiśvaryam apy ātmani yena labdham /

jitātmanaḥ pravrajanaṃ hi sādhu calātmano na tv ajitendriyasya // Saund\_18.23 //

adyāsi śaucena pareṇa yukto vākkāyacetāṃsi śucīni yat te /

ataḥ punaś cāprayatām asaumyāṃ yat saumya no vekṣyasi garbhaśayyām // Saund\_18.24 //

adyārthavat te śrutavac chrutaṃ tac chrutānurūpaṃ pratipadya dharmam /

kṛtaśruto vipratipadyamāno nindyo hi nirvīrya ivāttaśastraḥ // Saund\_18.25 //

aho dhṛtis te 'viṣayātmakasya yat tvaṃ matiṃ mokṣavidhāv akārṣīḥ /

yāsyāmi niṣṭhām iti bāliśo hi janmakṣayāt trāsam ihābhyupaiti // Saund\_18.26 //

diṣṭyā durāpaḥ kṣaṇasaṃnipāto nāyaṃ kṛto mohavaśena moghaḥ /

udeti duḥkhena gato hy adhastāt kūrmo yugacchidra ivārñavasthaḥ // Saund\_18.27 //

nirjitya māraṃ yudhi durnivāram adyāsi loke raṇaśīrṣūraḥ /

śūro 'py āsūraḥ sa hi veditavyo doṣair amitrair iva hanyate yaḥ // Saund\_18.28 //

nirvāpya rāgāgnim udīrṇam adyāsi loke raṇaśīrṣaśūraḥ /

duḥkhaṃ hi śete śayane 'py udāre kleśāgninā cetasi dhayamānaḥ // Saund\_18.29 //

abhyucchrito dravyamadena pūrvam adyāsi tṛṣnoparamāt samṛddhaḥ /

yāvat satarṣaḥ puruṣo hi loke tāvat samṛddho 'pi sadā daridraḥ // Saund\_18.30 //

adyāpadeṣṭuṃ tava yuktarūpaṃ śuddhodhano me nṛpatiḥ piteti /

bhraṣṭasya dharmāt pitṛbhir nipātād aślāghaniyo hi kulāpadeśaḥ // Saund\_18.31 //

diṣṭyāsi śāntiṃ paramām upeto nistīrṇakāntāra ivāptasāraḥ /

sarvo hi saṃsāragato bhayārto yathaiva kāntāragatas tathaiva // Saund\_18.32 //

āraṇyakaṃ kbhaikṣacaraṃ vinītaṃ dkraṣyāmi nandaṃ nibhṛtaṃ kadeti /

āsīt purastāt tvayi me didṛkṣā tathāsi diṣṭyā mama darśanīyaḥ // Saund\_18.33 //

bhavaty arūpo 'pi hi darśanīyaḥ svalaṅkṛtaḥ śreṣṭhatamair guṇaiḥ svaiḥ /

doṣaiḥ parīto malinīkarais tu sudarśanīyo 'pi virūpa eva // Saund\_18.34 //

adya prakṛṣtā tava buddhimattā kṛtsnaṃ yayā te kṛtam ātmakāryam /

śrutonnatasyāpi hi nāsti buddhir notpadyate śreyasi yasya buddhiḥ // Saund\_18.35 //

unmīlitasyāpi janasya madhye nimīlitasyāpi tathaiva cakṣuḥ /

prajñāmayaṃ yasya hi nāsti cakṣuś cakṣur na tasyāsti sacakṣuṣo 'pi // Saund\_18.36 //

duḥkhapratīkāranimittam ārtaḥ kṛṣyādibhiḥ khedam upaiti lokaḥ /

ajasram āgacchati tac ca bhūyo jñānena yasyādya kṛtas tvayāntaḥ // Saund\_18.37 //

duḥkhaṃ na me syāt sukham eva me syād iti pravṛttaḥ stataṃ hi lokaḥ /

na vetti tac caiva tathā yathā syāt prāptaṃ tvayādyāsulabhaṃ yatāvat // Saund\_18.38 //

ity evamādi sthirabuddhicittas tathāgatenābhihito hitāya /

staveṣu nindāsu ca nirvyapekṣaḥ kṛtāñjalir vākyam uvāca nandaḥ // Saund\_18.39 //

aho viśeṣeṇa viṣeṣadarśiṃs tvayānukampā mayi darṣiteyam /

yat kāmapaṇke bhagavan nimagnas trāto 'smi saṃsārabhayād akāmaḥ // Saund\_18.40 //

bhrātrā tvayā śreyasi daiśikena pitrā phalasthena tataiva mātrā /

hato 'bhaviṣyaṃ yadi na vyamokṣyaṃ sārthāt paribhraṣṭa ivākṛtārthaḥ // Saund\_18.41 //

śāntasya tuṣṭasya sukho viveko vijñātattvasya parīkṣakasya /

prahīṇamānasya ca nirmadasya sukhaṃ virāgatvam asaktabuddheḥ // Saund\_18.42 //

ato hi tattvaṃ parigamya samyañ nirdhūya doṣān adhigamya śāntim /

svaṃ nāśrayaṃ saṃprati cintayāmi na taṃ janaṃ nāpsaraso na devān // Saund\_18.43 //

idaṃ hi bhuktvā suci śāmikaṃ sukhaṃ na me manaḥ kāṃṣati kāmjaṃ sukham /

mahārham apy annam adaivāhṛtaṃ divaukaso bhuktavataḥ sudhām iva // Saund\_18.44 //

aho 'ndhavijñānanimīlitaṃ jagat paṭāntare paśyati nottamaṃ sukham /

sudhīram adhyātmasukhaṃ vyapāsya hi śramaṃ tathā kāmasukhārtham ṛcchati // Saund\_18.45 //

yathā hi ratnākaram etya durmatir vihāya ratnāny asato maṇin haret /

apāsya saṃbodhisukhaṃ tahottamaṃ śramaṃ vrajet kāmasukhopaabdhaye // Saund\_18.46 //

aho hi satteṣv atimaitracetasas tathāgatasyānujighṛkṣutā parā /

apāsya yad dhyānasukhaṃ mune paraṃ parasya duḥkhoparamāya khidyase // Saund\_18.47 //

mayā na śakyaṃ pratikartum adya kiṃ gurau hitaiṣiṇy anukampake tvayi /

samuddhṛto yena bhavārṇavād ahaṃ mahārṇavāc cūrṇitanaur ivormibhiḥ // Saund\_18.48 //

tato munis tasya niśamya hetumat prahīṇasarvāsravasūcakaṃ vacaḥ /

idaṃ babhāṣe vadatām anuttamo yad arhati śrīghana eva bhāṣitum // Saund\_18.49 //

idaṃ kṛtārthaḥ paramārthavit kṛtī tvam eva dhīmann abhidhātum arhasi /

atītya kāntāram avāptasādhanaḥ sudaiśikasyeva kṛtaṃ mahāvaṇik // Saund\_18.50 //

avaiti buddhaṃ naradamyasārthiṃ kṛtī yathārhann upśāntamānasaḥ /

na dṛṣṭasatyo 'pi tathāvabudhyate pṛthagjanaḥ kiṃ bata buddhimān api // Saund\_18.51 //

rajastamobhyāṃ parimuktacetasas tavaiva ceyaṃ sadṛsī kṛtajñatā /

rajaḥprakarṣeṇa jagaty avasthite kṛtajñabhāvo hi kṛtajña durlabhaḥ // Saund\_18.52 //

ato 'sti bhūyas tvayi me vivakṣitaṃ nato hi bhaktaś ca niyogam arhasi // Saund\_18.53 //

avāptakāryo 'si parāṃ gatiṃ gato na te 'sti kiṃ cit karaṇīyam aṇv api /

ataḥparaṃ saumya carānukampayā vimokṣayan kṛcchragatān parān api // Saund\_18.54 //

ihārtham evārabhate naro 'dhamo vimadhyamas tūbhayalaukikīṃ kriyām /

kriyām amutraiva phalāya madhyamo viśiṣṭadharmā punar apravṛttaye // Saund\_18.55 //

ihottamebhyo 'pi mataḥ sa tūttamo ya uttamaṃ dharmam avāpya naiṣṭhikam /

acintayitvātmagataṃ pariśramaṃ śamaṃ parebhyo 'py upadeṣṭum icchati // Saund\_18.56 //

vihāya tasmād iha kāryam ātmanaḥ kuru sthirātman parakāryam apy atho /

bhramatsu sattveṣu tamovṛtātmasu śrutapradīpo niśi dhāryatām ayam // Saund\_18.57 //

bravītu tāvat puri vismito janas tvayi sthite kurvati dharmadeśanāḥ /

aho batāścaryam idaṃ vimuktaye karoti rāgī yad ayam kathām iti // Saund\_18.58 //

dhruvaṃ hi saṃśrutya tava sthiraṃ mano nivṛttanānāviṣayair manorathaiḥ /

vadhūr gṛhe sāpi tavānukurvatī kariṣyate strīṣu virāgiṇīḥ kathāḥ // Saund\_18.59 //

tvayi paramadhṛtau niviṣṭatattve bhavanagatā na hi raṃsyate dhruvaṃ sā /

manasi śamadamātmaike vivikte matir iva kāmasukhaiḥ parīkṣakasya // Saund\_18.60 //

ity arhataḥ paramakāruṇikasya śāstur mūrdhnā vacaś ca caraṇau ca samaṃ gṛhītvā /

svasthaḥ praśāntahṛdayo vinivṛttakāryaḥ pārśvān muneḥ pratiyayau vimadaḥ karīva // Saund\_18.61 //

bhikṣarthaṃ samaye viveśa sa puraṃ dṛṣṭīr janasyākṣipan lābhālābhasukhāsukhādiṣu samaḥ svasthendriyo niḥspṛhaḥ /

nirmokṣāya cakāra tatra ca kathāṃ kāle janāyārthine naivonmārgagatān parān paribhavan nātmānam utkarṣayan // Saund\_18.62 //

ity eṣā vyupaśāntaye na rataye mokṣārthagarbhā kṛtiḥ śrotṝṇāṃ grahaṇārtham anyamanasāṃ kāvyopacārāt kṛtā /

yan mokṣāt kṛtam anyad atra hi mayā tat kāvyadharmāt kṛtaṃ pātuṃ tiktam ivauṣadhaṃ madhuyutaṃ hṛdyaṃ kathaṃ syād iti // Saund\_18.63 //

prāyeṇālokya lokaṃ viṣayaratiparaṃ mo kṣāt pratihataṃ kāvyavājena tattvaṃ kathitam iha mayā mokṣaḥ param iti /

tad buddhvā śāmikaṃ yat tad avahitam ito grāhyaṃ na lalitaṃ pāṃsubhyo dhātujebhyo niyatam upakaraṃ cāmīkaram iti // Saund\_18.64 //

Saundaranande mahākāvya ājñāvyākaraṇo nāmāṣṭādaśaḥ sargaḥ /

āryasuvarṇākṣīputrasya sāketakasya bhikṣor ācāryabhadantāśvaghoṣasya mahākaver mahāvādinaḥ kṛtir iyam //