Manusmrti

Typed, analyzed and proofread by M.YANO and Y.IKARI

(May-June 1991, January-April1992, March-April 1996)

PLAIN TEXT (revised GRETIL version)

K: Manusmrti with the Sanskrit Commentary Manvartha-Muktavali of Kulluka

Bhatta, ed. J.L.Shastri 1983. (Compared with the edition of

Kashi Skt Series 114 ed. Haragovinda Sastri.)

M: Manusmrti with the commentary of Medhatithi, 2vols. Calcutta 1967

M: Manu-smrti with the "Manubhasya" of Medhatithi, ed. Gangaanaatha Jha,

GOI 1932,1939 rep. 1992

Text is based upon K, and M's variant is given at each pada-end.

There are verses which are found only in K or M. The difference of

the sloka-numbering of chapter between K and M is noticed.

THIS [GRETIL](http://gretil.sub.uni-goettingen.de/gretil.htm) TEXT FILE IS FOR REFERENCE PURPOSES ONLY!

COPYRIGHT AND TERMS OF USAGE AS FOR SOURCE FILE.

Text converted to Unicode (UTF-8).

(This file is to be used with a UTF-8 font and your browser's VIEW configuration

set to UTF-8.)

| description: | multibyte sequence: |
| --- | --- |
| long a | ā |
| long A | Ā |
| long i | ī |
| long I | Ī |
| long u | ū |
| long U | Ū |
| vocalic r | ṛ |
| vocalic R | Ṛ |
| long vocalic r | ṝ |
| vocalic l | ḷ |
| vocalic L | Ḷ |
| long vocalic l | ḹ |
| velar n | ṅ |
| velar N | Ṅ |
| palatal n | ñ |
| palatal N | Ñ |
| retroflex t | ṭ |
| retroflex T | Ṭ |
| retroflex d | ḍ |
| retroflex D | Ḍ |
| retroflex n | ṇ |
| retroflex N | Ṇ |
| palatal s | ś |
| palatal S | Ś |
| retroflex s | ṣ |
| retroflex S | Ṣ |
| anusvara | ṃ |
| visarga | ḥ |
| long e | ē |
| long o | ō |
| l underbar | ḻ |
| r underbar | ṟ |
| n underbar | ṉ |
| k underbar | ḵ |
| t underbar | ṯ |

Unless indicated otherwise, accents have been dropped in order  
to facilitate word search.  
  
For a comprehensive list of GRETIL encodings and formats see:  
http://gretil.sub.uni-goettingen.de/gretil/gretdiac.pdf  
and  
http://gretil.sub.uni-goettingen.de/gretil/gretdias.pdf  
  
For further information see:  
http://gretil.sub.uni-goettingen.de/gretil.htm

manum ekāgram āsīnam abhigamya maharṣayaḥ /

pratipūjya yathānyāyam idaṃ vacanam abruvan // Mn\_1.1 //

bhagavan sarvavarṇānāṃ yathāvad anupūrvaśaḥ /

antaraprabhavānāṃ ca dharmān no vaktum arhasi // Mn\_1.2 //

tvam eko hy asya sarvasya vidhānasya svayaṃbhuvaḥ /

acintyasyāprameyasya kāryatattvārthavit prabho // Mn\_1.3 //

sa taiḥ pṛṣṭas tathā samyag amitaujā mahātmabhiḥ /

pratyuvācārcya tān sarvān maharṣīñ śrūyatām iti // Mn\_1.4 //

āsīd idaṃ tamobhūtam aprajñātam alakṣaṇam /

apratarkyam avijñeyaṃ prasuptam iva sarvataḥ // Mn\_1.5 //

tataḥ svayaṃbhūr bhagavān avyakto vyañjayann idam /

mahābhūtādi vṛttaujāḥ prādur āsīt tamonudaḥ // Mn\_1.6 //

yo 'sāv atīndriyagrāhyaḥ sūkṣmo 'vyaktaḥ sanātanaḥ /

sarvabhūtamayo 'cintyaḥ sa eva svayam udbabhau // Mn\_1.7 //

so 'bhidhyāya śarīrāt svāt sisṛkṣur vividhāḥ prajāḥ /

apa eva sasarjādau tāsu vīryam avāsṛjat // Mn\_1.8 //

tad aṇḍam abhavad dhaimaṃ sahasrāṃśusamaprabham /

tasmiñ jajñe svayaṃ brahmā sarvalokapitāmahaḥ // Mn\_1.9 //

āpo narā iti proktā āpo vai narasūnavaḥ /

tā yad asyāyanaṃ pūrvaṃ tena nārāyaṇaḥ smṛtaḥ // Mn\_1.10 //

yat tat kāraṇam avyaktaṃ nityaṃ sadasadātmakaṃ /

tadvisṛṣṭaḥ sa puruṣo loke brahmeti kīrtyate // Mn\_1.11 //

tasminn aṇḍe sa bhagavān uṣitvā parivatsaram /

svayam evātmano dhyānāt tad aṇḍam akarod dvidhā // Mn\_1.12 //

tābhyāṃ sa śakalābhyāṃ ca divaṃ bhūmiṃ ca nirmame /

madhye vyoma diśaś cāṣṭāv apāṃ sthānaṃ ca śāśvataṃ // Mn\_1.13 //

udbabarhātmanaś caiva manaḥ sadasadātmakam /

manasaś cāpy ahaṃkāram abhimantāram īśvaram // Mn\_1.14 //

mahāntam eva cātmānaṃ sarvāṇi triguṇāni ca /

viṣayāṇāṃ grahītṝṇi śanaiḥ pañcendriyāṇi ca // Mn\_1.15 //

teṣāṃ tv avayavān sūkṣmān ṣaṇṇām apy amitaujasām /

saṃniveśyātmamātrāsu sarvabhūtāni nirmame // Mn\_1.16 //

yan mūrtyavayavāḥ sūkṣmās tānīmāny āśrayanti ṣaṭ /

tasmāc charīram ity āhus tasya mūrtiṃ manīṣiṇaḥ // Mn\_1.17 //

tad āviśanti bhūtāni mahānti saha karmabhiḥ /

manaś cāvayavaiḥ sūkṣmaiḥ sarvabhūtakṛd avyayam // Mn\_1.18 //

teṣām idaṃ tu saptānāṃ puruṣāṇāṃ mahaujasām /

sūkṣmābhyo mūrtimātrābhyaḥ saṃbhavaty avyayād vyayam // Mn\_1.19 //

ādyādyasya guṇaṃ tv eṣām avāpnoti paraḥ paraḥ /

yo yo yāvatithaś caiṣāṃ sa sa tāvad guṇaḥ smṛtaḥ // Mn\_1.20 //

sarveṣāṃ tu sa nāmāni karmāṇi ca pṛthak pṛthak /

vedaśabdebhya evādau pṛthak saṃsthāś ca nirmame // Mn\_1.21 //

karmātmanāṃ ca devānāṃ so 'sṛjat prāṇināṃ prabhuḥ /

sādhyānāṃ ca gaṇaṃ sūkṣmaṃ yajñaṃ caiva sanātanam // Mn\_1.22 //

agnivāyuravibhyas tu trayaṃ brahma sanātanam /

dudoha yajñasiddhyartham ṛgyajuḥsāmalakṣaṇam // Mn\_1.23 //

kālaṃ kālavibhaktīś ca nakṣatrāṇi grahāṃs tathā /

saritaḥ sāgarāñ śailān samāni viṣamāni ca // Mn\_1.24 //

tapo vācaṃ ratiṃ caiva kāmaṃ ca krodham eva ca /

sṛṣṭiṃ sasarja caivemāṃ sraṣṭum icchann imāḥ prajāḥ // Mn\_1.25 //

karmaṇāṃ ca vivekārthaṃ dharmādharmau vyavecayat /

dvandvair ayojayac cemāḥ sukhaduḥkhādibhiḥ prajāḥ // Mn\_1.26 //

aṇvyo mātrā vināśinyo daśārdhānāṃ tu yāḥ smṛtāḥ /

tābhiḥ sārdham idaṃ sarvaṃ saṃbhavaty anupūrvaśaḥ // Mn\_1.27 //

yaṃ tu karmaṇi yasmin sa nyayuṅkta prathamaṃ prabhuḥ /

sa tad eva svayaṃ bheje sṛjyamānaḥ punaḥ punaḥ // Mn\_1.28 //

hiṃsrāhiṃsre mṛdukrūre dharmādharmāv ṛtānṛte /

yad yasya so 'dadhāt sarge tat tasya svayam āviśat // Mn\_1.29 //

yathā rtuliṅgāny ṛtavaḥ svayam eva rtuparyaye /

svāni svāny abhipadyante tathā karmāṇi dehinaḥ // Mn\_1.30 //

lokānāṃ tu vivṛddhyarthaṃ mukhabāhūrupādataḥ /

brāhmaṇaṃ kṣatriyaṃ vaiśyaṃ śūdraṃ ca niravartayat // Mn\_1.31 //

dvidhā kṛtvātmano deham ardhena puruṣo 'bhavat /

ardhena nārī tasyāṃ sa virājam asṛjat prabhuḥ // Mn\_1.32 //

tapas taptvāsṛjad yaṃ tu sa svayaṃ puruṣo virāṭ /

taṃ māṃ vittāsya sarvasya sraṣṭāraṃ dvijasattamāḥ // Mn\_1.33 //

ahaṃ prajāḥ sisṛkṣus tu tapas taptvā suduścaram /

patīn prajānām asṛjaṃ maharṣīn ādito daśa // Mn\_1.34 //

marīcim atryaṅgirasau pulastyaṃ pulahaṃ kratum /

pracetasaṃ vasiṣṭhaṃ ca bhṛguṃ nāradam eva ca // Mn\_1.35 //

ete manūṃs tu saptān yān asṛjan bhūritejasaḥ /

devān devanikāyāṃś ca maharṣīṃś cāmitaujasaḥ // Mn\_1.36 //

yakṣarakṣaḥpiśācāṃś ca gandharvāpsaraso 'surān /

nāgān sarpān suparṇāṃś ca pitṝṇāṃś ca pṛthaggaṇam // Mn\_1.37 //

vidyuto 'śanimeghāṃś ca rohitendradhanūṃṣi ca /

ulkānirghātaketūṃś ca jyotīṃṣy uccāvacāni ca // Mn\_1.38 //

kinnarān vānarān matsyān vividhāṃś ca vihaṅgamān /

paśūn mṛgān manuṣyāṃś ca vyālāṃś cobhayatodataḥ // Mn\_1.39 //

kṛmikīṭapataṅgāṃś ca yūkāmakṣikamatkuṇam /

sarvaṃ ca daṃśamaśakaṃ sthāvaraṃ ca pṛthagvidham // Mn\_1.40 //

evam etair idaṃ sarvaṃ manniyogān mahātmabhiḥ /

yathākarma tapoyogāt sṛṣṭaṃ sthāvarajaṅgamam // Mn\_1.41 //

yeṣāṃ tu yādṛṣaṃ karma bhūtānām iha kīrtitam /

tat tathā vo 'bhidhāsyāmi kramayogaṃ ca janmani // Mn\_1.42 //

paśavaś ca mṛgāś caiva vyālāś cobhayatodataḥ /

rakṣāṃsi ca piśācāś ca manuṣyāś ca jarāyujāḥ // Mn\_1.43 //

aṇḍājāḥ pakṣiṇaḥ sarpā nakrā matsyāś ca kacchapāḥ /

yāni caivaM: prakārāṇi sthalajāny audakāni ca // Mn\_1.44 //

svedajaṃ daṃśamaśakaṃ yūkāmakṣikamatkuṇam /

ūṣmaṇaś copajāyante yac cānyat kiṃ cid īdṛṣam // Mn\_1.45 //

udbhijjāḥ sthāvarāḥ sarve bījakāṇḍaprarohiṇaḥ /

oṣadhyaḥ phalapākāntā bahupuṣpaphalopagāḥ // Mn\_1.46 //

apuṣpāḥ phalavanto ye te vanaspatayaḥ smṛtāḥ /

puṣpiṇaḥ phalinaś caiva vṛkṣās tūbhayataḥ smṛtāḥ // Mn\_1.47 //

gucchagulmaṃ tu vividhaṃ tathaiva tṛṇajātayaḥ /

bījakāṇḍaruhāṇy eva pratānā vallya eva ca // Mn\_1.48 //

tamasā bahurūpeṇa veṣṭitāḥ karmahetunā /

antaḥsaṃjñā bhavanty ete sukhaduḥkhasamanvitāḥ // Mn\_1.49 //

etadantās tu gatayo brahmādyāḥ samudāhṛtāḥ /

ghore 'smin bhūtasaṃsāre nityaṃ satatayāyini // Mn\_1.50 //

evaṃ sarvaṃ sa sṛṣṭvedaṃ māṃ cācintyaparākramaḥ /

ātmany antardadhe bhūyaḥ kālaṃ kālena pīḍayan // Mn\_1.51 //

yadā sa devo jāgarti tad evaṃ ceṣṭate jagat /

yadā svapiti śāntātmā tadā sarvaṃ nimīlati // Mn\_1.52 //

tasmin svapiti tu svasthe karmātmānaḥ śarīriṇaḥ /

svakarmabhyo nivartante manaś ca glānim ṛcchati // Mn\_1.53 //

yugapat tu pralīyante yadā tasmin mahātmani /

tadāyaṃ sarvabhūtātmā sukhaṃ svapiti nirvṛtaḥ // Mn\_1.54 //

tamo 'yaṃ tu samāśritya ciraṃ tiṣṭhati sendriyaḥ /

na ca svaṃ kurute karma tadotkrāmati mūrtitaḥ // Mn\_1.55 //

yadāṇumātriko bhūtvā bījaṃ sthāsnu cariṣṇu ca /

samāviśati saṃsṛṣṭas tadā mūrtiṃ vimuñcati // Mn\_1.56 //

evaṃ sa jāgratsvapnābhyām idaṃ sarvaṃ carācaram /

saṃjīvayati cājasraṃ pramāpayati cāvyayaḥ // Mn\_1.57 //

idaṃ śāstraṃ tu kṛtvāsau mām eva svayam āditaḥ /

vidhivad grāhayām āsa marīcyādīṃs tv ahaṃ munīn // Mn\_1.58 //

etad vo 'yaṃ bhṛguḥ śāstraṃ śrāvayiṣyaty aśesataḥ /

etad dhi matto 'dhijage sarvam eṣo 'khilaṃ muniḥ // Mn\_1.59 //

tatas tathā sa tenokto maharṣimanunā bhṛguḥ /

tān abravīd ṛṣīn sarvān prītātmā śrūyatām iti // Mn\_1.60 //

svāyaṃbhuvasyāsya manoḥ ṣaḍvaṃśyā manavo 'pare /

sṛṣṭavantaḥ prajāḥ svāḥ svā mahātmāno mahaujasaḥ // Mn\_1.61 //

svārociṣaś cottamaś ca tāmaso raivatas tathā /

cākṣuṣaś ca mahātejā vivasvatsuta eva ca // Mn\_1.62 //

svāyaṃbhuvādyāḥ saptaite manavo bhūritejasaḥ /

sve sve 'ntare sarvam idam utpādyāpuś carācaram // Mn\_1.63 //

nimeṣā daśa cāṣṭau ca kāṣṭhā triṃśat tu tāḥ kalā /

triṃśat kalā muhūrtaḥ syād ahorātraṃ tu tāvataḥ // Mn\_1.64 //

ahorātre vibhajate sūryo mānuṣadaivike /

rātriḥ svapnāya bhūtānāṃ ceṣṭāyai karmaṇām ahaḥ // Mn\_1.65 //

pitrye rātryahanī māsaḥ pravibhāgas tu pakṣayoḥ /

karmaceṣṭāsv ahaḥ kṛṣṇaḥ śuklaḥ svapnāya śarvarī // Mn\_1.66 //

daive rātryahanī varṣaṃ pravibhāgas tayoḥ punaḥ /

ahas tatrodagayanaṃ rātriḥ syād dakṣiṇāyanam // Mn\_1.67 //

brāhmasya tu kṣapāhasya yat pramāṇaṃ samāsataḥ /

ekaikaśo yugānāṃ tu kramaśas tan nibodhata // Mn\_1.68 //

catvāry āhuḥ sahasrāṇi varsāṇāṃ tat kṛtaṃ yugam /

tasya tāvac chatī saṃdhyā saṃdhyāṃśaś ca tathāvidhaḥ // Mn\_1.69 //

itareṣu sasaṃdhyeṣu sasaṃdhyāṃśeṣu ca triṣu /

ekāpāyena vartante sahasrāṇi śatāni ca // Mn\_1.70 //

yad etat parisaṃkhyātam ādāv eva caturyugam /

etad dvādaśasāhasraṃ devānāṃ yugam ucyate // Mn\_1.71 //

daivikānāṃ yugānāṃ tu sahasraṃ parisaṃkhyayā /

brāhmam ekam ahar jñeyaṃ tāvatīṃ rātrim eva ca // Mn\_1.72 //

tad vai yugasahasrāntaṃ brāhmaṃ puṇyam ahar viduḥ /

rātriṃ ca tāvatīm eva te 'horātravido janāḥ // Mn\_1.73 //

tasya so 'harniśasyānte prasuptaḥ pratibudhyate /

pratibuddhaś ca sṛjati manaḥ sadasadātmakam // Mn\_1.74 //

manaḥ sṛṣṭiṃ vikurute codyamānaṃ sisṛkṣayā /

ākāśaṃ jāyate tasmāt tasya śabdaṃ guṇaṃ viduḥ // Mn\_1.75 //

ākāśāt tu vikurvāṇāt sarvagandhavahaḥ śuciḥ /

balavāñ jāyate vāyuḥ sa vai sparśaguṇo mataḥ // Mn\_1.76 //

vāyor api vikurvāṇād virociṣṇu tamonudam /

jyotir utpadyate bhāsvat tad rūpaguṇam ucyate // Mn\_1.77 //

jyotiṣaś ca vikurvāṇād āpo rasaguṇāḥ smṛtāḥ /

adbhyo gandhaguṇā bhūmir ity eṣā sṛṣṭir āditaḥ // Mn\_1.78 //

yad prāg dvādaśasāhasram uditaṃ daivikaṃ yugam /

tad ekasaptatiguṇaṃ manvantaram ihocyate // Mn\_1.79 //

manvantarāṇy asaṃkhyāni sargaḥ saṃhāra eva ca /

krīḍann ivaitat kurute parameṣṭhī punaḥ punaḥ // Mn\_1.80 //

catuṣpāt sakalo dharmaḥ satyaṃ caiva kṛte yuge /

nādharmeṇāgamaḥ kaś cin manuṣyān prati vartate // Mn\_1.81 //

itareṣv āgamād dharmaḥ pādaśas tv avaropitaḥ /

caurikānṛtamāyābhir dharmaś cāpaiti pādaśaḥ // Mn\_1.82 //

arogāḥ sarvasiddhārthāś caturvarṣaśatāyuṣaḥ /

kṛte tretādiṣu hy eṣāṃ āyur hrasati pādaśaḥ // Mn\_1.83 //

vedoktam āyur martyānām āśiṣaś caiva karmaṇām /

phalanty anuyugaṃ loke prabhāvaś ca śarīriṇām // Mn\_1.84 //

anye kṛtayuge dharmās tretāyāṃ dvāpare 'pare /

anye kaliyuge nṝṇāṃ yugahrāsānurūpataḥ // Mn\_1.85 //

tapaḥ paraṃ kṛtayuge tretāyāṃ jñānam ucyate /

dvāpare yajñam evāhur dānam ekaṃ kalau yuge // Mn\_1.86 //

sarvasyāsya tu sargasya guptyarthaṃ sa mahādyutiḥ /

mukhabāhūrupajjānāṃ pṛthakkarmāṇy akalpayat // Mn\_1.87 //

adhyāpanam adhyayanaṃ yajanaṃ yājanaṃ tathā /

dānaṃ pratigrahaṃ caiva brāhmaṇānām akalpayat // Mn\_1.88 //

prajānāṃ rakṣaṇaṃ dānam ijyādhyayanam eva ca /

viṣayeṣv aprasaktiś ca kṣatriyasya samāsataḥ // Mn\_1.89 //

paśūnāṃ rakṣaṇaṃ dānam ijyādhyayanam eva ca /

vaṇikpathaṃ kusīdaṃ ca vaiśyasya kṛṣim eva ca // Mn\_1.90 //

ekam eva tu śūdrasya prabhuḥ karma samādiśat /

eteṣām eva varṇānāṃ śuśrūṣām anasūyayā // Mn\_1.91 //

ūrdhvaṃ nābher medhyataraḥ puruṣaḥ parikīrtitaḥ /

tasmān medhyatamaṃ tv asya mukham uktaṃ svayaṃbhuvā // Mn\_1.92 //

uttamāṅgodbhavāj jyeṣṭhyād brahmaṇaś caiva dhāraṇāt /

sarvasyaivāsya sargasya dharmato brāhmaṇaḥ prabhuḥ // Mn\_1.93 //

taṃ hi svayaṃbhūḥ svād āsyāt tapas taptvādito 'sṛjat /

havyakavyābhivāhyāya sarvasyāsya ca guptaye // Mn\_1.94 //

yasyāsyena sadāśnanti havyāni tridivaukasaḥ /

kavyāni caiva pitaraḥ kiṃ bhūtam adhikaṃ tataḥ // Mn\_1.95 //

bhūtānāṃ prāṇinaḥ śreṣṭhāḥ prāṇināṃ buddhijīvinaḥ /

buddhimatsu narāḥ śreṣṭhā nareṣu brāhmaṇāḥ smṛtāḥ // Mn\_1.96 //

brāhmaṇeṣu ca vidvāṃso vidvatsu kṛtabuddhayaḥ /

kṛtabuddhiṣu kartāraḥ kartṛṣu brahmavedinaḥ // Mn\_1.97 //

utpattir eva viprasya mūrtir dharmasya śāśvatī /

sa hi dharmārtham utpanno brahmabhūyāya kalpate // Mn\_1.98 //

brāhmaṇo jāyamāno hi pṛthivyām adhijāyate /

īśvaraḥ sarvabhūtānāṃ dharmakośasya guptaye // Mn\_1.99 //

sarvaṃ svaṃ brāhmaṇasyedaṃ yat kiṃ cij jagatīgataṃ /

śraiṣṭhyenābhijanenedaṃ sarvaṃ vai brāhmaṇo 'rhati // Mn\_1.100 //

svam eva brāhmaṇo bhuṅkte svaṃ vaste svaṃ dadāti ca /

ānṛśaṃsyād brāhmaṇasya bhuñjate hītare janāḥ // Mn\_1.101 //

tasya karmavivekārthaṃ śeṣāṇām anupūrvaśaḥ /

svāyaṃbhuvo manur dhīmān idaṃ śāstram akalpayat // Mn\_1.102 //

viduṣā brāhmaṇenedam adhyetavyaṃ prayatnataḥ /

śiśyebhyaś ca pravaktavyaṃ samyaṅ nānyena kena cit // Mn\_1.103 //

idaṃ śāstram adhīyāno brāhmaṇaḥ śaṃsitavrataḥ /

manovāggehajair nityaṃ karmadoṣair na lipyate // Mn\_1.104 //

punāti paṅktiṃ vaṃśyāṃś ca saptasapta parāvarān /

pṛthivīm api caivemāṃ kṛtsnām eko 'pi so 'rhati // Mn\_1.105 //

idaṃ svastyayanaṃ śreṣṭham idaṃ buddhivivardhanam /

idaṃ yaśasyam āyuṣyam idaṃ niḥśreyasaṃ param // Mn\_1.106 //

asmin dharmo 'khilenokto guṇadoṣau ca karmaṇām /

caturṇām api varṇānām ācāraś caiva śāśvataḥ // Mn\_1.107 //

ācāraḥ paramo dharmaḥ śrutyuktaḥ smārta eva ca /

tasmād asmin sadā yukto nityaṃ syād ātmavān dvijaḥ // Mn\_1.108 //

ācārād vicyuto vipro na vedaphalam aśnute /

ācāreṇa tu saṃyuktaḥ sampūrṇaphalabhāj bhavet // Mn\_1.109 //

evam ācārato dṛṣṭvā dharmasya munayo gatiṃ /

sarvasya tapaso mūlam ācāraṃ jagṛhuḥ param // Mn\_1.110 //

jagataś ca samutpattiṃ saṃskāravidhim eva ca /

vratacaryopacāraṃ ca snānasya ca paraṃ vidhim // Mn\_1.111 //

dārādhigamanaṃ caiva vivāhānāṃ ca lakṣaṇam /

mahāyajñavidhānaṃ ca śrāddhakalpaṃ ca śāśvatam // Mn\_1.112 //

vṛttīnāṃ lakṣaṇaṃ caiva snātakasya vratāni ca /

bhakṣyābhakṣyaṃ ca śaucaṃ ca dravyāṇāṃ śuddhim eva ca // Mn\_1.113 //

strīdharmayogaṃ tāpasyaṃ mokṣaṃ saṃnyāsam eva ca /

rājñaś ca dharmam akhilaṃ kāryāṇāṃ ca vinirṇayam // Mn\_1.114 //

sākṣipraśnavidhānaṃ ca dharmaṃ strīpuṃsayor api /

vibhāgadharmaṃ dyūtaṃ ca kaṇṭakānāṃ ca śodhanam // Mn\_1.115 //

vaiśyaśūdropacāraṃ ca saṃkīrṇānāṃ ca saṃbhavam /

āpaddharmaṃ ca varṇānāṃ prāyaścittavidhiṃ tathā // Mn\_1.116 //

saṃsāragamanaṃ caiva trividhaṃ karmasaṃbhavam /

niḥśreyasaṃ karmaṇāṃ ca guṇadoṣaparīkṣaṇam // Mn\_1.117 //

deśadharmāñ jātidharmān kuladharmāṃś ca śāśvatān /

pāṣaṇḍagaṇadharmāṃś ca śāstre 'sminn uktavān manuḥ // Mn\_1.118 //

yathedam uktavāñ śāstraṃ purā pṛṣṭo manur mayā /

tathedaṃ yūyam apy adya matsakāśān nibodhata // Mn\_1.119 //

vidvadbhiḥ sevitaḥ sadbhir nityam adveṣarāgibhiḥ /

hṛdayenābhyanujñāto yo dharmas taṃ nibodhata // Mn\_2.1 //

kāmātmatā na praśastā na caivehāsty akāmatā /

kāmyo hi vedādhigamaḥ karmayogaś ca vaidikaḥ // Mn\_2.2 //

saṃkalpamūlaḥ kāmo vai yajñāḥ saṃkalpasaṃbhavāḥ /

vratāni yamadharmāś ca sarve saṃkalpajāḥ smṛtāḥ // Mn\_2.3 //

akāmasya kriyā kā cid dṛśyate neha karhi cit /

yad yad dhi kurute kiṃ cit tat tat kāmasya ceṣṭitam // Mn\_2.4 //

teṣu samyag vartamāno gacchaty amaralokatām /

yathā saṃkalpitāṃś ceha sarvān kāmān samaśnute // Mn\_2.5 //

vedo 'khilo dharmamūlaṃ smṛtiśīle ca tadvidām /

ācāraś caiva sādhūnām ātmanas tuṣṭir eva ca // Mn\_2.6 //

yaḥ kaś cit kasya cid dharmo manunā parikīrtitaḥ /

sa sarvo 'bhihito vede sarvajñānamayo hi saḥ // Mn\_2.7 //

sarvaṃ tu samavekṣyedaṃ nikhilaṃ jñānacakṣuṣā /

śrutiprāmāṇyato vidvān svadharme niviśeta vai // Mn\_2.8 //

śrutismṛtyuditaṃ dharmam anutiṣṭhan hi mānavaḥ /

iha kīrtim avāpnoti pretya cānuttamaṃ sukham // Mn\_2.9 //

śrutis tu vedo vijñeyo dharmaśāstraṃ tu vai smṛtiḥ /

te sarvārtheṣv amīmāṃsye tābhyāṃ dharmo hi nirbabhau // Mn\_2.10 //

yo 'vamanyeta te mūle hetuśāstrāśrayād dvijaḥ /

sa sādhubhir bahiṣkāryo nāstiko vedanindakaḥ // Mn\_2.11 //

vedaḥ smṛtiḥ sadācāraḥ svasya ca priyam ātmanaḥ /

etac caturvidhaṃ prāhuḥ sākṣād dharmasya lakṣaṇam // Mn\_2.12 //

arthakāmeṣv asaktānāṃ dharmajñānaṃ vidhīyate /

dharmaṃ jijñāsamānānāṃ pramāṇaṃ paramaṃ śrutiḥ // Mn\_2.13 //

śrutidvaidhaṃ tu yatra syāt tatra dharmāv ubhau smṛtau /

ubhāv api hi tau dharmau samyag uktau manīṣibhiḥ // Mn\_2.14 //

udite 'nudite caiva samayādhyuṣite tathā /

sarvathā vartate yajña itīyaṃ vaidikī śrutiḥ // Mn\_2.15 //

niṣekādiśmaśānānto mantrair yasyodito vidhiḥ /

tasya śāstre 'dhikāro 'smiñ jñeyo nānyasya kasya cit // Mn\_2.16 //

sarasvatīdṛśadvatyor devanadyor yad antaram /

taṃ devanirmitaṃ deśaṃ brahmāvartaṃ pracakṣate // Mn\_2.17 //

tasmin deśe ya ācāraḥ pāramparyakramāgataḥ /

varṇānāṃ sāntarālānāṃ sa sadācāra ucyate // Mn\_2.18 //

kurukṣetraṃ ca matsyāś ca pañcālāḥ śūrasenakāḥ /

eṣa brahmarṣideśo vai brahmāvartād anantaraḥ // Mn\_2.19 //

etad deśaprasūtasya sakāśād agrajanmanaḥ /

svaṃ svaṃ caritraṃ śikṣeran pṛthivyāṃ sarvamānavāḥ // Mn\_2.20 //

himavadvindhyayor madhyaṃ yat prāg vinaśanād api /

pratyag eva prayāgāc ca madhyadeśaḥ prakīrtitaḥ // Mn\_2.21 //

ā samudrāt tu vai pūrvād ā samudrāc ca paścimāt /

tayor evāntaraṃ giryor āryāvartaṃ vidur budhāḥ // Mn\_2.22 //

kṛṣṇasāras tu carati mṛgo yatra svabhāvataḥ /

sa jñeyo yajñiyo deśo mlecchadeśas tv ataḥ paraḥ // Mn\_2.23 //

etāṇ dvijātayo deśān saṃśrayeran prayatnataḥ /

śūdras tu yasmin kasmin vā nivased vṛttikarśitaḥ // Mn\_2.24 //

eṣā dharmasya vo yoniḥ samāsena prakīrtitā /

saṃbhavaś cāsya sarvasya varṇadharmān nibodhata // Mn\_2.25 //

vaidikaiḥ karmabhiḥ puṇyair niṣekādir dvijanmanām /

kāryaḥ śarīrasaṃskāraḥ pāvanaḥ pretya ceha ca // Mn\_2.26 //

gārbhair homair jātakarma- cauḍamauñjīnibandhanaiḥ /

baijikaṃ gārbhikaṃ caino dvijānām apamṛjyate // Mn\_2.27 //

svādhyāyena vratair homais traividyenejyayā sutaiḥ /

mahāyajñaiś ca yajñaiś ca brāhmīyaṃ kriyate tanuḥ // Mn\_2.28 //

prāṅ nābhivardhanāt puṃso jātakarma vidhīyate /

mantravat prāśanaṃ cāsya hiraṇyamadhusarpiṣām // Mn\_2.29 //

nāmadheyaṃ daśamyāṃ tu dvādaśyāṃ vāsya kārayet /

puṇye tithau muhūrte vā nakṣatre vā guṇānvite // Mn\_2.30 //

maṅgalyaṃ brāhmaṇasya syāt kṣatriyasya balānvitam /

vaiśyasya dhanasaṃyuktaṃ śūdrasya tu jugupsitam // Mn\_2.31 //

śarmavad brāhmaṇasya syād rājño rakṣāsamanvitam /

vaiśyasya puṣṭisaṃyuktaṃ śūdrasya preṣyasaṃyutam // Mn\_2.32 //

strīṇāṃ sukhodyam akrūraṃ vispaṣṭārthaṃ manoharam /

maṅgalyaṃ dīrghavarṇāntam āśīrvādābhidhānavat // Mn\_2.33 //

caturthe māsi kartavyaṃ śiśor niṣkramaṇaṃ gṛhāt /

ṣaṣṭhe 'nnaprāśanaṃ māsi yad veṣṭaṃ maṅgalaṃ kule // Mn\_2.34 //

cūḍākarma dvijātīnāṃ sarveṣām eva dharmataḥ /

prathame 'bde tṛtīye vā kartavyaṃ śruticodanāt // Mn\_2.35 //

garbhāṣṭame 'bde kurvīta brāhmaṇasyopanāyanam /

garbhād ekādaśe rājño garbhāt tu dvādaśe viśaḥ // Mn\_2.36 //

brahmavarcasakāmasya kāryo viprasya pañcame /

rājño balārthinaḥ ṣaṣṭhe vaiśyasyehārthino 'ṣṭame // Mn\_2.37 //

ā ṣodaśād brāhmaṇasya sāvitrī nātivartate /

ā dvāviṃśāt kṣatrabandhor ā caturviṃśater viśaḥ // Mn\_2.38 //

ata ūrdhvaṃ trayo 'py ete yathākālam asaṃskṛtāḥ /

sāvitrīpatitā vrātyā bhavanty āryavigarhitāḥ // Mn\_2.39 //

naitair apūtair vidhivad āpady api hi karhi cit /

brāhmān yaunāṃś ca saṃbandhān nācared brāhmaṇaḥ saha // Mn\_2.40 //

kārṣṇarauravabāstāni carmāṇi brahmacāriṇaḥ /

vasīrann ānupūrvyeṇa śāṇakṣaumāvikāni ca // Mn\_2.41 //

mauñjī trivṛt samā ślakṣṇā kāryā viprasya mekhalā /

kṣatriyasya tu maurvī jyā vaiśyasya śaṇatāntavī // Mn\_2.42 //

muñjālābhe tu kartavyāḥ kuśāśmantakabalvajaiḥ /

trivṛtā granthinaikena tribhiḥ pañcabhir eva vā // Mn\_2.43 //

kārpāsam upavītaṃ syād viprasyordhvavṛtaṃ trivṛt /

śaṇasūtramayaṃ rājño vaiśyasyāvikasautrikam // Mn\_2.44 //

brāhmaṇo bailvapālāśau kṣatriyo vāṭakhādirau /

pailavāudumbarau vaiśyo daṇḍān arhanti dharmataḥ // Mn\_2.45 //

keśāntiko brāhmaṇasya daṇḍaḥ kāryaḥ pramāṇataḥ /

lalāṭasammito rājñaḥ syāt tu nāsāntiko viśaḥ // Mn\_2.46 //

ṛjavas te tu sarve syur avraṇāḥ saumyadarśanāḥ /

anudvegakarā nṝṇāṃ satvaco 'nagnidūṣitāḥ // Mn\_2.47 //

pratigṛhyepsitaṃ daṇḍam upasthāya ca bhāskaram /

pradakṣiṇaṃ parītyāgniṃ cared bhaikṣaṃ yathāvidhi // Mn\_2.48 //

bhavatpūrvaṃ cared bhaikṣam upanīto dvijottamaḥ /

bhavanmadhyaṃ tu rājanyo vaiśyas tu bhavaduttaram // Mn\_2.49 //

mātaraṃ vā svasāraṃ vā mātur vā bhaginīṃ nijām /

bhikṣeta bhikṣāṃ prathamaṃ yā cainaṃ nāvamānayet // Mn\_2.50 //

samāhṛtya tu tad bhaikṣaṃ yāvadannam amāyayā /

nivedya gurave 'śnīyād ācamya prāṅmukhaḥ śuciḥ // Mn\_2.51 //

āyuṣyaṃ prāṅmukho bhuṅkte yaśasyaṃ dakṣiṇāmukhaḥ /

śriyaṃ pratyaṅmukho bhuṅkte ṛtaṃ bhuṅkte hy udaṅmukhaḥ // Mn\_2.52 //

upaspṛśya dvijo nityam annam adyāt samāhitaḥ /

bhuktvā copaspṛśet samyag adbhiḥ khāni ca saṃspṛśet // Mn\_2.53 //

pūjayed aśanaṃ nityam adyāc caitad akutsayan /

dṛṣṭvā hṛṣyet prasīdec ca pratinandec ca sarvaśaḥ // Mn\_2.54 //

pūjitaṃ hy aśanaṃ nityaṃ balam ūrjaṃ ca yacchati /

apūjitaṃ tu tad bhuktam ubhayaṃ nāśayed idam // Mn\_2.55 //

nocchiṣṭaṃ kasya cid dadyān nādyād etat tathāntarā /

na caivātyaśanaṃ kuryān na cocchiṣṭaḥ kva cid vrajet // Mn\_2.56 //

anārogyam anāyuṣyam asvargyaṃ cātibhojanam /

apuṇyaṃ lokavidviṣṭaṃ tasmāt tat parivarjayet // Mn\_2.57 //

brāhmeṇa vipras tīrthena nityakālam upaspṛśet /

kāyatraidaśikābhyāṃ vā na pitryeṇa kadā cana // Mn\_2.58 //

aṅguṣṭhamūlasya tale brāhmaṃ tīrthaṃ pracakṣate /

kāyam aṅgulimūle 'gre devaṃ pitryaṃ tayor adhaḥ // Mn\_2.59 //

trir ācāmed apaḥ pūrvaṃ dviḥ pramṛjyāt tato mukham /

khāni caiva spṛśed adbhir ātmānaṃ śira eva ca // Mn\_2.60 //

anuṣṇābhir aphenābhir adbhis tīrthena dharmavit /

śaucepsuḥ sarvadācāmed ekānte prāgudaṅmukhaḥ // Mn\_2.61 //

hṛdgābhiḥ pūyate vipraḥ kaṇṭhagābhis tu bhūmipaḥ /

vaiśyo 'dbhiḥ prāśitābhis tu śūdraḥ spṛṣṭābhir antataḥ // Mn\_2.62 //

uddhṛte dakṣine pāṇāv upavīty ucyate dvijaḥ /

savye prācīnāvītī nivītī kaṇṭhasajjane // Mn\_2.63 //

mekhalām ajinaṃ daṇḍam upavītaṃ kamaṇḍalum /

apsu prāsya vinaṣṭāni gṛhṇītānyāni mantravat // Mn\_2.64 //

keśāntaḥ ṣoḍaśe varṣe brāhmaṇasya vidhīyate /

rājanyabandhor dvāviṃśe vaiśyasya dvyadhike mataḥ // Mn\_2.65 //

amantrikā tu kāryeyaṃ strīṇām āvṛd aśeṣataḥ /

saṃskārārthaṃ śarīrasya yathākālaṃ yathākramam // Mn\_2.66 //

vaivāhiko vidhiḥ strīṇāṃ saṃskāro vaidikaḥ smṛtaḥ /

patisevā gurau vāso gṛhārtho 'gniparikriyā // Mn\_2.67 //

eṣa prokto dvijātīnām aupanāyaniko vidhiḥ /

utpattivyañjakaḥ puṇyaḥ karmayogaṃ nibodhata // Mn\_2.68 //

upanīya guruḥ śiṣyaṃ śikṣayec chaucam āditaḥ /

ācāram agnikāryaṃ ca saṃdhyopāsanam eva ca // Mn\_2.69 //

adhyeṣyamāṇas tv ācānto yathāśāstram udaṅmukhaḥ /

brahmāñjalikṛto 'dhyāpyo laghuvāsā jitendriyaḥ // Mn\_2.70 //

brahmārambhe 'vasāne ca pādau grāhyau guroḥ sadā /

saṃhatya hastāv adhyeyaṃ sa hi brahmāñjaliḥ smṛtaḥ // Mn\_2.71 //

vyatyastapāṇinā kāryam upasaṃgrahaṇaṃ guroḥ /

savyena savyaḥ spraṣṭavyo dakṣiṇena ca dakṣiṇaḥ // Mn\_2.72 //

adhyeṣyamāṇaṃ tu gurur nityakālam atandritaḥ /

adhīṣva bho iti brūyād virāmo 'stv iti cāramet // Mn\_2.73 //

brahmanaḥ praṇavaṃ kuryād ādāv ante ca sarvadā /

sravaty anoṃkṛtaṃ pūrvaṃ parastāc ca viśīryati // Mn\_2.74 //

prākkūlān paryupāsīnaḥ pavitraiś caiva pāvitaḥ /

prāṇāyāmais tribhiḥ pūtas tata oṃkāram arhati // Mn\_2.75 //

akāraṃ cāpy ukāraṃ ca makāraṃ ca prajāpatiḥ /

vedatrayān niraduhad bhūr bhuvaḥ svar itīti ca // Mn\_2.76 //

tribhya eva tu vedebhyaḥ pādaṃ pādam adūduhat /

tad ity ṛco 'syāḥ sāvitryāḥ parameṣṭhī prajāpatiḥ // Mn\_2.77 //

etad akṣaram etāṃ ca japan vyāhṛtipūrvikām /

saṃdhyayor vedavid vipro vedapuṇyena yujyate // Mn\_2.78 //

sahasrakṛtvas tv abhyasya bahir etat trikaṃ dvijaḥ /

mahato 'py enaso māsāt tvacevāhir vimucyate // Mn\_2.79 //

etayā rcā visaṃyuktaḥ kāle ca kriyayā svayā /

brahmakṣatriyaviśyonir garhaṇāṃ yāti sādhuṣu // Mn\_2.80 //

oṃkārapūrvikās tisro mahāvyāhṛtayo 'vyayāḥ /

tripadā caiva sāvitrī vijñeyaṃ brahmaṇo mukham // Mn\_2.81 //

yo 'dhīte 'hany ahany etāṃ trīṇi varṣāṇy atandritaḥ /

sa brahma param abhyeti vāyubhūtaḥ khamūrtimān // Mn\_2.82 //

ekākṣaraṃ paraṃ brahma prāṇāyāmaḥ paraṃ tapaḥ /

sāvitryās tu paraṃ nāsti maunāt satyaṃ viśiṣyate // Mn\_2.83 //

kṣaranti sarvā vaidikyo juhotiyajatikriyāḥ /

akṣaraṃ duṣkaraṃ jñeyaṃ brahma caiva prajāpatiḥ // Mn\_2.84 //

vidhiyajñāj japayajño viśiṣṭo daśabhir guṇaiḥ /

upāṃśuḥ syāc chataguṇaḥ sāhasro mānasaḥ smṛtaḥ // Mn\_2.85 //

ye pākayajñās catvāro vidhiyajñasamanvitāḥ /

sarve te japayajñasya kalāṃ nārhanti ṣoḍaśīm // Mn\_2.86 //

japyenaiva tu saṃsidhyed brāhmaṇo nātra saṃśayaḥ /

kuryād anyan na vā kuryān maitro brāhmaṇa ucyate // Mn\_2.87 //

indriyāṇāṃ vicaratāṃ viṣayeṣv apahāriṣu /

saṃyame yatnam ātiṣṭhed vidvān yanteva vājinām // Mn\_2.88 //

ekādaśendriyāṇy āhur yāni pūrve manīṣiṇaḥ /

tāni samyak pravakṣyāmi yathāvad anupūrvaśaḥ // Mn\_2.89 //

śrotraṃ tvak cakṣuṣī jihvā nāsikā caiva pañcamī /

pāyūpasthaṃ hastapādaṃ vāk caiva daśamī smṛtā // Mn\_2.90 //

buddhīndriyāṇi pañcaiṣāṃ śrotrādīny anupūrvaśaḥ /

karmendriyāṇi pañcaiṣāṃ pāyvādīni pracakṣate // Mn\_2.91 //

ekādaśaṃ mano jñeyaṃ svaguṇenobhayātmakam /

yasmin jite jitāv etau bhavataḥ pañcakau gaṇau // Mn\_2.92 //

indriyāṇāṃ prasaṅgena doṣam ṛcchaty asaṃśayam /

saṃniyamya tu tāny eva tataḥ siddhiṃ nigacchati // Mn\_2.93 //

na jātu kāmaḥ kāmānām upabhogena śāmyati /

haviṣā kṛṣṇavartmeva bhūya evābhivardhate // Mn\_2.94 //

yaś caitān prāpnuyāt sarvān yaś caitān kevalāṃs tyajet /

prāpaṇāt sarvakāmānāṃ parityāgo viśiṣyate // Mn\_2.95 //

na tathaitāni śakyante saṃniyantum asevayā /

viṣayeṣu prajuṣṭāni yathā jñānena nityaśaḥ // Mn\_2.96 //

vedās tyāgaś ca yajñāś ca niyamāś ca tapāṃsi ca /

na vipraduṣṭabhāvasya siddhiṃ gacchati karhi cit // Mn\_2.97 //

śrutvā spṛṣṭvā ca dṛṣṭvā ca bhuktvā ghrātvā ca yo naraḥ /

na hṛṣyati glāyati vā sa vijñeyo jitendriyaḥ // Mn\_2.98 //

indriyāṇāṃ tu sarveṣāṃ yady ekaṃ kṣaratīndriyam /

tenāsya kṣarati prajñā dṛteḥ pādād ivodakam // Mn\_2.99 //

vaśe kṛtvendriyagrāmaṃ saṃyamya ca manas tathā /

sarvān saṃsādhayed arthān akṣiṇvan yogatas tanum // Mn\_2.100 //

pūrvāṃ saṃdhyāṃ japāṃs tiṣṭhet sāvitrīm ārkadarśanāt /

paścimāṃ tu samāsīnaḥ samyag ṛkṣavibhāvanāt // Mn\_2.101 //

pūrvāṃ saṃdhyāṃ japaṃs tiṣṭhan naiśam eno vyapohati /

paścimāṃ tu samāsīno malaṃ hanti divākṛtam // Mn\_2.102 //

na tiṣṭhati tu yaḥ pūrvāṃ nopāste yaś ca paścimām /

sa śūdravad bahiṣkāryaḥ sarvasmād dvijakarmaṇaḥ // Mn\_2.103 //

apāṃ samīpe niyato naityakaṃ vidhim āsthitaḥ /

sāvitrīm apy adhīyīta gatvāraṇyaṃ samāhitaḥ // Mn\_2.104 //

vedopakaraṇe caiva svādhyāye caiva naityake /

nānurodho 'sty anadhyāye homamantreṣu caiva hi // Mn\_2.105 //

naityake nāsty anadhyāyo brahmasattraṃ hi tat smṛtam /

brahmāhutihutaṃ puṇyam anadhyāyavaṣaṭkṛtam // Mn\_2.106 //

yaḥ svādhyāyam adhīte 'bdaṃ vidhinā niyataḥ śuciḥ /

tasya nityaṃ kṣaraty eṣa payo dadhi ghṛtaṃ madhu // Mn\_2.107 //

agnīndhanaṃ bhaikṣacaryām adhaḥśayyāṃ guror hitam /

ā samāvartanāt kuryāt kṛtopanayano dvijaḥ // Mn\_2.108 //

ācāryaputraḥ śuśrūṣur jñānado dhārmikaḥ śuciḥ /

āptaḥ śakto 'rthadaḥ sādhuḥ svo 'dhyāpyā daśa dharmataḥ // Mn\_2.109 //

nāpṛṣṭaḥ kasya cid brūyān na cānyāyena pṛcchataḥ /

jānann api hi medhāvī jaḍaval loka ācaret // Mn\_2.110 //

adharmeṇa ca yaḥ prāha yaś cādharmeṇa pṛcchati /

tayor anyataraḥ praiti vidveṣaṃ vādhigacchati // Mn\_2.111 //

dharmārthau yatra na syātāṃ śuśrūṣā vāpi tadvidhā /

tatra vidyā na vaptavyā śubhaṃ bījam ivoṣare // Mn\_2.112 //

vidyayaiva samaṃ kāmaṃ martavyaṃ brahmavādinā /

āpady api hi ghorāyāṃ na tv enām iriṇe vapet // Mn\_2.113 //

vidyā brāhmaṇam etyāha śevadhis te 'smi rakṣa mām /

asūyakāya māṃ mādās tathā syāṃ vīryavattamā // Mn\_2.114 //

yam eva tu śuciṃ vidyān niyatabrahmacāriṇam /

tasmai māṃ brūhi viprāya nidhipāyāpramādine // Mn\_2.115 //

brahma yas tv ananujñātam adhīyānād avāpnuyāt /

sa brahmasteyasaṃyukto narakaṃ pratipadyate // Mn\_2.116 //

laukikaṃ vaidikaṃ vāpi tathādhyātmikam eva vā /

ādadīta yato jñānaṃ taṃ pūrvam abhivādayet // Mn\_2.117 //

sāvitrīmātrasāro 'pi varaṃ vipraḥ suyantritaḥ /

nāyantritas trivedo 'pi sarvāśī sarvavikrayī // Mn\_2.118 //

śayyāsane 'dhyācarite śreyasā na samāviśet /

śayyāsanasthaś caivainaṃ pratyutthāyābhivādayet // Mn\_2.119 //

ūrdhvaṃ prāṇā hy utkrāmanti yūnaḥ sthavira āyati /

pratyutthānābhivādābhyāṃ punas tān pratipadyate // Mn\_2.120 //

abhivādanaśīlasya nityaṃ vṛddhopasevinaḥ /

catvāri tasya vardhante āyur dharmo yaśo balam // Mn\_2.121 //

abhivādāt paraṃ vipro jyāyāṃsam abhivādayan /

asau nāmāham asmīti svaṃ nāma parikīrtayet // Mn\_2.122 //

nāmadheyasya ye ke cid abhivādaṃ na jānate /

tān prājño 'ham iti brūyāt striyaḥ sarvās tathaiva ca // Mn\_2.123 //

bhoḥśabdaṃ kīrtayed ante svasya nāmno 'bhivādane /

nāmnāṃ svarūpabhāvo hi bhobhāva ṛṣibhiḥ smṛtaḥ // Mn\_2.124 //

āyuṣmān bhava saumyeti vācyo vipro 'bhivādane /

akāraś cāsya nāmno 'nte vācyaḥ pūrvākṣaraḥ plutaḥ // Mn\_2.125 //

yo na vetty abhivādasya vipraḥ pratyabhivādanam /

nābhivādyaḥ sa viduṣā yathā śūdras tathaiva saḥ // Mn\_2.126 //

brāhmaṇaṃ kuśalaṃ pṛcchet kṣatrabandhum anāmayam /

vaiśyaṃ kṣemaṃ samāgamya śūdram ārogyam eva ca // Mn\_2.127 //

avācyo dīkṣito nāmnā yavīyān api yo bhavet /

bhobhavatpūrvakaṃ tv enam abhibhāṣeta dharmavit // Mn\_2.128 //

parapatnī tu yā strī syād asaṃbandhā ca yonitaḥ /

tāṃ brūyād bhavatīty evaṃ subhage bhaginīti ca // Mn\_2.129 //

mātulāṃś ca pitṛvyāṃś ca śvaśurān ṛtvijo gurūn /

asāv aham iti brūyāt pratyutthāya yavīyasaḥ // Mn\_2.130 //

mātṛśvasā mātulānī śvaśrūr atha pitṛśvasā /

saṃpūjyā gurupatnīvat samās tā gurubhāryayā // Mn\_2.131 //

bhrātur bhāryopasaṃgrāhyā savarṇāhany ahany api /

viproṣya tūpasaṃgrāhyā jñātisaṃbandhiyoṣitaḥ // Mn\_2.132 //

pitur bhaginyāṃ mātuś ca jyāyasyāṃ ca svasary api /

mātṛvad vṛttim ātiṣṭhen mātā tābhyo garīyasī // Mn\_2.133 //

daśābdākhyaṃ paurasakhyaṃ pañcābdākhyaṃ kalābhṛtām /

tryabdapūrvaṃ śrotriyāṇāṃ svalpenāpi svayoniṣu // Mn\_2.134 //

brāhmaṇaṃ daśavarṣaṃ tu śatavarṣaṃ tu bhūmipam /

pitāputrau vijānīyād brāhmaṇas tu tayoḥ pitā // Mn\_2.135 //

vittaṃ bandhur vayaḥ karma vidyā bhavati pañcamī /

etāni mānyasthānāni garīyo yad yad uttaram // Mn\_2.136 //

pañcānāṃ triṣu varṇeṣu bhūyāṃsi guṇavanti ca /

yatra syuḥ so 'tra mānārhaḥ śūdro 'pi daśamīṃ gataḥ // Mn\_2.137 //

cakriṇo daśamīsthasya rogiṇo bhāriṇaḥ striyāḥ /

snātakasya ca rājñaś ca panthā deyo varasya ca // Mn\_2.138 //

teṣāṃ tu samāvetānāṃ mānyau snātakapārthivau /

rājasnātakayoś caiva snātako nṛpamānabhāk // Mn\_2.139 //

upanīya tu yaḥ śiṣyaṃ vedam adhyāpayed dvijaḥ /

sakalpaṃ sarahasyaṃ ca tam ācāryaṃ pracakṣate // Mn\_2.140 //

ekadeśaṃ tu vedasya vedāṅgāny api vā punaḥ /

yo 'dhyāpayati vṛttyartham upādhyāyaḥ sa ucyate // Mn\_2.141 //

niṣekādīni karmāṇi yaḥ karoti yathāvidhi /

saṃbhāvayati cānnena sa vipro gurur ucyate // Mn\_2.142 //

agnyādheyaṃ pākayajñān agniṣṭomādikān makhān /

yaḥ karoti vṛto yasya sa tasya rtvig ihocyate // Mn\_2.143 //

ya āvṛṇoty avitathaṃ brahmaṇā śravaṇāv ubhau /

sa mātā sa pitā jñeyas taṃ na druhyet kadā cana // Mn\_2.144 //

upādhyāyān daśācārya ācāryāṇāṃ śataṃ pitā /

sahasraṃ tu pitṝn mātā gauraveṇātiricyate // Mn\_2.145 //

utpādakabrahmadātror garīyān brahmadaḥ pitā /

brahmajanma hi viprasya pretya ceha ca śāśvatam // Mn\_2.146 //

kāmān mātā pitā cainaṃ yad utpādayato mithaḥ /

saṃbhūtiṃ tasya tāṃ vidyād yad yonāv abhijāyate // Mn\_2.147 //

ācāryas tv asya yāṃ jātiṃ vidhivad vedapāragaḥ /

utpādayati sāvitryā sā satyā sājarāmarā // Mn\_2.148 //

alpaṃ vā bahu vā yasya śrutasyopakaroti yaḥ /

tam apīha guruṃ vidyāc chrutopakriyayā tayā // Mn\_2.149 //

brāhmasya janmanaḥ kartā svadharmasya ca śāsitā /

bālo 'pi vipro vṛddhasya pitā bhavati dharmataḥ // Mn\_2.150 //

adhyāpayām āsa pitṝn śiśur āṅgirasaḥ kaviḥ /

putrakā iti hovāca jñānena parigṛhya tān // Mn\_2.151 //

te tam artham apṛcchanta devān āgatamanyavaḥ /

devāś caitān sametyocur nyāyyaṃ vaḥ śiśur uktavān // Mn\_2.152 //

ajño bhavati vai bālaḥ pitā bhavati mantradaḥ /

ajñaṃ hi bālam ity āhuḥ pitety eva tu mantradam // Mn\_2.153 //

na hāyanair na palitair na vittena na bandhubhiḥ /

ṛṣayaś cakrire dharmaṃ yo 'nūcānaḥ sa no mahān // Mn\_2.154 //

viprāṇāṃ jñānato jyaiṣṭhyaṃ kṣatriyāṇāṃ tu vīryataḥ /

vaiśyānāṃ dhānyadhanataḥ śūdrāṇām eva janmataḥ // Mn\_2.155 //

na tena vṛddho bhavati yenāsya palitaṃ śiraḥ /

yo vai yuvāpy adhīyānas taṃ devāḥ sthaviraṃ viduḥ // Mn\_2.156 //

yathā kāṣṭhamayo hastī yathā carmamayo mṛgaḥ /

yaś ca vipro 'nadhīyānas trayas te nāma bibhrati // Mn\_2.157 //

yathā ṣaṇḍho 'phalaḥ strīṣu yathā gaur gavi cāphalā /

yathā cājñe 'phalaṃ dānaṃ tathā vipro 'nṛco 'phalaḥ // Mn\_2.158 //

ahiṃsayaiva bhūtānāṃ kāryaṃ śreyo 'nuśāsanam /

vāk caiva madhurā ślakṣṇā prayojyā dharmam icchatā // Mn\_2.159 //

yasya vāṅganasī śuddhe samyaggupte ca sarvadā /

sa vai sarvam avāpnoti vedāntopagataṃ phalam // Mn\_2.160 //

nāruṃtudaḥ syād ārto 'pi na paradrohakarmadhīḥ /

yayāsyodvijate vācā nālokyāṃ tām udīrayet // Mn\_2.161 //

sammānād brāhmaṇo nityam udvijeta viṣād iva /

amṛtasyeva cākāṅkṣed avamānasya sarvadā // Mn\_2.162 //

sukhaṃ hy avamataḥ śete sukhaṃ ca pratibudhyate /

sukhaṃ carati loke 'sminn avamantā vinaśyati // Mn\_2.163 //

anena kramayogena saṃskṛtātmā dvijaḥ śanaiḥ /

gurau vasan sañcinuyād brahmādhigamikaṃ tapaḥ // Mn\_2.164 //

tapoviśeṣair vividhair vrataiś ca vidhicoditaiḥ /

vedaḥ kṛtsno 'dhigantavyaḥ sarahasyo dvijanmanā // Mn\_2.165 //

vedam eva sadābhyasyet tapas tapsyan dvijottamaḥ /

vedābhyāso hi viprasya tapaḥ param ihocyate // Mn\_2.166 //

ā haiva sa nakhāgrebhyaḥ paramaṃ tapyate tapaḥ /

yaḥ sragvy api dvijo 'dhīte svādhyāyaṃ śaktito 'nvaham // Mn\_2.167 //

yo 'nadhītya dvijo vedam anyatra kurute śramam /

sa jīvann eva śūdratvam āśu gacchati sānvayaḥ // Mn\_2.168 //

mātur agre 'dhijananaṃ dvitīyaṃ mauñjibandhane /

tṛtīyaṃ yajñadīkṣāyāṃ dvijasya śruticodanāt // Mn\_2.169 //

tatra yad brahmajanmāsya mauñjībandhanacihnitam /

tatrāsya mātā sāvitrī pitā tv ācārya ucyate // Mn\_2.170 //

vedapradānād ācāryaṃ pitaraṃ paricakṣate /

na hy asmin yujyate karma kiñ cid ā mauñjibandhanāt // Mn\_2.171 //

nābhivyāhārayed brahma svadhāninayanād ṛte /

śūdreṇa hi samas tāvad yāvad vede na jāyate // Mn\_2.172 //

kṛtopanayanasyāsya vratādeśanam iṣyate /

brahmaṇo grahaṇaṃ caiva krameṇa vidhipūrvakam // Mn\_2.173 //

yady asya vihitaṃ carma yat sūtraṃ yā ca mekhalā /

yo daṇḍo yac ca vasanaṃ tat tad asya vrateṣv api // Mn\_2.174 //

sevetemāṃs tu niyamān brahmacārī gurau vasan /

sanniyamyendriyagrāmaṃ tapovṛddhyartham ātmanaḥ // Mn\_2.175 //

nityaṃ snātvā śuciḥ kuryād devarṣipitṛtarpaṇam /

devatābhyarcanaṃ caiva samidādhānam eva ca // Mn\_2.176 //

varjayen madhu māṃsaṃ ca gandhaṃ mālyaṃ rasān striyaḥ /

śuktāni yāni sarvāṇi prāṇināṃ caiva hiṃsanam // Mn\_2.177 //

abhyaṅgam añjanaṃ cākṣṇor upānacchatradhāraṇam /

kāmaṃ krodhaṃ ca lobhaṃ ca nartanaṃ gītavādanam // Mn\_2.178 //

dyūtaṃ ca janavādaṃ ca parivādaṃ tathānṛtam /

strīṇāṃ ca prekṣaṇālambham upaghātaṃ parasya ca // Mn\_2.179 //

ekaḥ śayīta sarvatra na retaḥ skandayet kva cit /

kāmād dhi skandayan reto hinasti vratam ātmanaḥ // Mn\_2.180 //

svapne siktvā brahmacārī dvijaḥ śukram akāmataḥ /

snātvārkam arcayitvā triḥ punar mām ity ṛcaṃ japet // Mn\_2.181 //

udakumbhaṃ sumanaso gośakṛnmṛttikākuśān /

āhared yāvad arthāni bhaikṣaṃ cāharahaś caret // Mn\_2.182 //

vedayajñair ahīnānāṃ praśastānāṃ svakarmasu /

brahmacāry āhared bhaikṣaṃ gṛhebhyaḥ prayato 'nvaham // Mn\_2.183 //

guroḥ kule na bhikṣeta na jñātikulabandhuṣu /

alābhe tv anyagehānāṃ pūrvaṃ pūrvaṃ vivarjayet // Mn\_2.184 //

sarvaṃ vāpi cared grāmaṃ pūrvoktānām asaṃbhave /

niyamya prayato vācam abhiśastāṃs tu varjayet // Mn\_2.185 //

dūrād āhṛtya samidhaḥ sannidadhyād vihāyasi /

sāyaM: prātaś ca juhuyāt tābhir agnim atandritaḥ // Mn\_2.186 //

akṛtvā bhaikṣacaraṇam asamidhya ca pāvakaṃ /

anāturaḥ saptarātram avakīrṇivrataṃ caret // Mn\_2.187 //

bhaikṣeṇa vartayen nityaṃ naikānnādī bhaved vratī /

bhaikṣeṇa vratino vṛttir upavāsasamā smṛtā // Mn\_2.188 //

vratavad devadaivatye pitrye karmaṇy atha rṣivat /

kāmam abhyarthito 'śnīyād vratam asya na lupyate // Mn\_2.189 //

brāhmaṇasyaiva karmaitad upadiṣṭaṃ manīṣibhiḥ /

rājanyavaiśyayos tv evaṃ naitat karma vidhīyate // Mn\_2.190 //

codito guruṇā nityam apracodita eva vā /

kuryād adhyayane yatnam ācāryasya hiteṣu ca // Mn\_2.191 //

śarīraṃ caiva vācaṃ ca buddhīndriyamanāṃsi ca /

niyamya prāñjalis tiṣṭhed vīkṣamāṇo guror mukham // Mn\_2.192 //

nityam uddhṛtapāṇiḥ syāt sādhvācāraḥ susaṃvṛtaḥ /

āsyatām iti coktaḥ sann āsītābhimukhaṃ guroḥ // Mn\_2.193 //

hīnānnavastraveṣaḥ syāt sarvadā gurusannidhau /

uttiṣṭhet prathamaṃ cāsya caramaṃ caiva saṃviśet // Mn\_2.194 //

pratiśrāvaṇasaṃbhāṣe śayāno na samācaret /

nāsīno na ca bhuñjāno na tiṣṭhan na parāṅmukhaḥ // Mn\_2.195 //

āsīnasya sthitaḥ kuryād abhigacchaṃs tu tiṣṭhataḥ /

pratyudgamya tv āvrajataḥ paścād dhāvaṃs tu dhāvataḥ // Mn\_2.196 //

parāṅmukhasyābhimukho dūrasthasyaitya cāntikam /

praṇamya tu śayānasya nideśe caiva tiṣṭhataḥ // Mn\_2.197 //

nīcaṃ śayyāsanaṃ cāsya nityaṃ syād gurusannidhau /

guros tu cakṣurviṣaye na yatheṣṭāsano bhavet // Mn\_2.198 //

nodāhared asya nāma parokṣam api kevalam /

na caivāsyānukurvīta gatibhāṣitaceṣṭitam // Mn\_2.199 //

guror yatra parivādo nindā vāpi pravartate /

karṇau tatra pidhātavyau gantavyaṃ vā tato 'nyataḥ // Mn\_2.200 //

parīvādāt kharo bhavati śvā vai bhavati nindakaḥ /

paribhoktā kṛmir bhavati kīṭo bhavati matsarī // Mn\_2.201 //

dūrastho nārcayed enaṃ na kruddho nāntike striyāḥ /

yānāsanasthaś caivainam avaruhyābhivādayet // Mn\_2.202 //

prativāte 'nuvāte ca nāsīta guruṇā saha /

asaṃśrave caiva guror na kiṃ cid api kīrtayet // Mn\_2.203 //

go'śvoṣṭrayānaprāsāda- prastareṣu kaṭeṣu ca /

āsīta guruṇā sārdhaṃ śilāphalakanauṣu ca // Mn\_2.204 //

guror gurau sannihite guruvad vṛttim ācaret /

na cānisṛṣṭo guruṇā svān gurūn abhivādayet // Mn\_2.205 //

vidyāguruṣv evam eva nityā vṛttiḥ svayoniṣu /

pratiṣedhatsu cādharmād dhitaṃ copadiśatsv api // Mn\_2.206 //

śreyaḥsu guruvad vṛttiṃ nityam eva samācaret /

guruputreṣu cāryeṣu guroś caiva svabandhuṣu // Mn\_2.207 //

bālaḥ samānajanmā vā śiṣyo vā yajñakarmaṇi /

adhyāpayan gurusuto guruvan mānam arhati // Mn\_2.208 //

utsādanaṃ ca gātrāṇāṃ snāpanocchiṣṭabhojane /

na kuryād guruputrasya pādayoś cāvanejanam // Mn\_2.209 //

guruvat pratipūjyāḥ syuḥ savarṇā guruyoṣitaḥ /

asavarṇās tu sampūjyāḥ pratyutthānābhivādanaiḥ // Mn\_2.210 //

abhyañjanaṃ snāpanaṃ ca gātrotsādanam eva ca /

gurupatnyā na kāryāṇi keśānāṃ ca prasādhanam // Mn\_2.211 //

gurupatnī tu yuvatir nābhivādyeha pādayoḥ /

pūrṇaviṃśativarṣeṇa guṇadoṣau vijānatā // Mn\_2.212 //

svabhāva eṣa nārīṇāṃ narāṇām iha dūṣaṇam /

ato 'rthān na pramādyanti pramadāsu vipaścitaḥ // Mn\_2.213 //

avidvāṃsam alaṃ loke vidvāṃsam api vā punaḥ /

pramadā hy utpathaṃ netuṃ kāmakrodhavaśānugam // Mn\_2.214 //

mātrā svasrā duhitrā vā na viviktāsano bhavet /

balavān indriyagrāmo vidvāṃsam api karṣati // Mn\_2.215 //

kāmaṃ tu gurupatnīnāṃ yuvatīnāṃ yuvā bhuvi /

vidhivad vandanaṃ kuryād asāv aham iti bruvan // Mn\_2.216 //

viproṣya pādagrahaṇam anvahaṃ cābhivādanam /

gurudāreṣu kurvīta satāṃ dharmam anusmaran // Mn\_2.217 //

yathā khanan khanitreṇa naro vāry adhigacchati /

tathā gurugatāṃ vidyāṃ śuśrūṣur adhigacchati // Mn\_2.218 //

muṇḍo vā jaṭilo vā syād atha vā syāc chikhājaṭaḥ /

nainaṃ grāme 'bhinimlocet sūryo nābhyudiyāt kva cit // Mn\_2.219 //

taṃ ced abhyudiyāt sūryaḥ śayānaṃ kāmacārataḥ /

nimloced vāpy avijñānāj japann upavased dinam // Mn\_2.220 //

sūryeṇa hy abhinirmuktaḥ śayāno 'bhyuditaś ca yaḥ /

prāyaścittam akurvāṇo yuktaḥ syān mahatainasā // Mn\_2.221 //

ācamya prayato nityam ubhe saṃdhye samāhitaḥ /

śucau deśe japañ japyam upāsīta yathāvidhi // Mn\_2.222 //

yadi strī yady avarajaḥ śreyaḥ kiṃ cit samācaret /

tat sarvam ācared yukto yatra cāsya ramen manaḥ // Mn\_2.223 //

dharmārthāv ucyate śreyaḥ kāmārthau dharma eva ca /

artha eveha vā śreyas trivarga iti tu sthitiḥ // Mn\_2.224 //

ācāryaś ca pitā caiva mātā bhrātā ca pūrvajaḥ /

nārtenāpy avamantavyā brāhmaṇena viśeṣataḥ // Mn\_2.225 //

ācāryo brahmaṇo mūrtiḥ pitā mūrtiḥ prajāpateḥ /

mātā pṛthivyā mūrtis tu bhrātā svo mūrtir ātmanaḥ // Mn\_2.226 //

yaṃ mātāpitarau kleśaṃ sahete saṃbhave nṛṇām /

na tasya niṣkṛtiḥ śakyā kartuṃ varṣaśatair api // Mn\_2.227 //

tayor nityaṃ priyaṃ kuryād ācāryasya ca sarvadā /

teṣv eva triṣu tuṣṭeṣu tapaḥ sarvaṃ samāpyate // Mn\_2.228 //

teṣāṃ trayāṇāṃ śuśrūṣā paramaṃ tapa ucyate /

na tair anabhyanujñāto dharmam anyaṃ samācaret // Mn\_2.229 //

ta eva hi trayo lokās ta eva traya āśramāḥ /

ta eva hi trayo vedās ta evoktās trayo 'gnayaḥ // Mn\_2.230 //

pitā vai gārhapatyo 'gnir mātāgnir dakṣiṇaḥ smṛtaḥ /

gurur āhavanīyas tu sāgnitretā garīyasī // Mn\_2.231 //

triṣv apramādyann eteṣu trīn lokān vijayed gṛhī /

dīpyamānaḥ svavapuṣā devavad divi modate // Mn\_2.232 //

imaṃ lokaṃ mātṛbhaktyā pitṛbhaktyā tu madhyamam /

guruśuśrūṣayā tv evaṃ brahmalokaṃ samaśnute // Mn\_2.233 //

sarve tasyādṛtā dharmā yasyaite traya ādṛtāḥ /

anādṛtās tu yasyaite sarvās tasyāphalāḥ kriyāḥ // Mn\_2.234 //

yāvat trayas te jīveyus tāvan nānyaṃ samācaret /

teṣv eva nityaṃ śuśrūṣāṃ kuryāt priyahite rataḥ // Mn\_2.235 //

teṣām anuparodhena pāratryaṃ yad yad ācaret /

tat tan nivedayet tebhyo manovacanakarmabhiḥ // Mn\_2.236 //

triṣv eteṣv itikṛtyaṃ hi puruṣasya samāpyate /

eṣa dharmaḥ paraḥ sākṣād upadharmo 'nya ucyate // Mn\_2.237 //

śraddadhānaḥ śubhāṃ vidyām ādadītāvarād api /

anyād api paraṃ dharmaṃ strīratnaṃ duṣkulād api // Mn\_2.238 //

viṣād apy amṛtaṃ grāhyaṃ bālād api subhāṣitam /

amitrād api sadvṛttam amedhyād api kāñcanam // Mn\_2.239 //

striyo ratnāny atho vidyā dharmaḥ śaucaṃ subhāṣitam /

vividhāni ca śīlpāni samādeyāni sarvataḥ // Mn\_2.240 //

abrāhmaṇād adhyāyanam āpatkāle vidhīyate /

anuvrajyā ca śuśrūṣā yāvad adhyāyanaṃ guroḥ // Mn\_2.241 //

nābrāhmaṇe gurau śiṣyo vāsam ātyantikaṃ vaset /

brāhmaṇe vānanūcāne kāṅkṣan gatim anuttamām // Mn\_2.242 //

yadi tv ātyantikaṃ vāsaṃ rocayeta guroḥ kule /

yuktaḥ paricared enam ā śarīravimokṣaṇāt // Mn\_2.243 //

ā samāpteḥ śarīrasya yas tu śuśrūṣate gurum /

sa gacchaty añjasā vipro brahmaṇaḥ sadma śāśvatam // Mn\_2.244 //

na pūrvaṃ gurave kiṃ cid upakurvīta dharmavit /

snāsyaṃs tu guruṇājñaptaḥ śaktyā gurvartham āharet // Mn\_2.245 //

kṣetraṃ hiraṇyaṃ gām aśvaṃ chatropānaham āsanam /

dhānyaṃ śākaṃ ca vāsāṃsi gurave prītim āvahet // Mn\_2.246 //

ācārye tu khalu prete guruputre guṇānvite /

gurudāre sapiṇḍe vā guruvad vṛttim ācaret // Mn\_2.247 //

eteṣv avidyamāneṣu sthānāsanavihāravān /

prayuñjāno 'gniśuśrūṣāṃ sādhayed deham ātmanaḥ // Mn\_2.248 //

evaṃ carati yo vipro brahmacaryam aviplutaḥ /

sa gacchaty uttamasthānaṃ na ceha jāyate punaḥ // Mn\_2.249 //

ṣaṭtriṃśadābdikaṃ caryaṃ gurau traivedikaṃ vratam /

tadardhikaṃ pādikaṃ vā grahaṇāntikam eva vā // Mn\_3.1 //

vedān adhītya vedau vā vedaṃ vāpi yathākramam /

aviplutabrahmacaryo gṛhasthāśramam āvaset // Mn\_3.2 //

taṃ pratītaṃ svadharmeṇa brahmadāyaharaṃ pituḥ /

sragviṇaṃ talpa āsīnam arhayet prathamaṃ gavā // Mn\_3.3 //

guruṇānumataḥ snātvā samāvṛtto yathāvidhi /

udvaheta dvijo bhāryāṃ savarṇāṃ lakṣaṇānvitām // Mn\_3.4 //

asapiṇḍā ca yā mātur asagotrā ca yā pituḥ /

sā praśastā dvijātīnāṃ dārakarmaṇi maithune // Mn\_3.5 //

mahānty api samṛddhāni go'jāvidhanadhānyataḥ /

strīsaṃbandhe daśaitāni kulāni parivarjayet // Mn\_3.6 //

hīnakriyaṃ niṣpuruṣaṃ niśchando romaśārśasam /

kṣayāmayāvyapasmāri- śvitrikuṣṭhikulāni ca // Mn\_3.7 //

nodvahet kapilāṃ kanyāṃ nādhikāṅgīṃ na rogiṇīm /

nālomikāṃ nātilomāṃ na vācāṭāṃ na piṅgalām // Mn\_3.8 //

na rkṣavṛkṣanadīnāmnīṃ nāntyaparvatanāmikām /

na pakṣyahipreṣyanāmnīṃ na ca bhīṣananāmikām // Mn\_3.9 //

avyaṅgāṅgīṃ saumyanāmnīṃ haṃsavāraṇagāminīm /

tanulomakeśadaśanāṃ mṛdvaṅgīm udvahet striyam // Mn\_3.10 //

yasyās tu na bhaved bhrātā na vijñāyeta vā pitā /

nopayaccheta tāṃ prājñaḥ putrikādharmaśaṅkayā // Mn\_3.11 //

savarṇāgre dvijātīnāṃ praśastā dārakarmaṇi /

kāmatas tu pravṛttānām imāḥ syuḥ kramaśo 'varāḥ // Mn\_3.12 //

śūdraiva bhāryā śūdrasya sā ca svā ca viśaḥ smṛte /

te ca svā caiva rājñaś ca tāś ca svā cāgrajanmanaḥ // Mn\_3.13 //

na brāhmaṇakṣatriyayor āpady api hi tiṣṭhatoḥ /

kasmiṃś cid api vṛttānte śūdrā bhāryopadiśyate // Mn\_3.14 //

hīnajātistriyaṃ mohād udvahanto dvijātayaḥ /

kulāny eva nayanty āśu sasantānāni śūdratām // Mn\_3.15 //

śūdrāvedī pataty atrer utathyatanayasya ca /

śaunakasya sutotpattyā tadapatyatayā bhṛgoḥ // Mn\_3.16 //

śūdrāṃ śayanam āropya brāhmaṇo yāty adhogatim /

janayitvā sutaṃ tasyāṃ brāhmaṇyād eva hīyate // Mn\_3.17 //

daivapitryātitheyāni tatpradhānāni yasya tu /

nāśnanti pitṛdevās tan na ca svargaṃ sa gacchati // Mn\_3.18 //

vṛṣalīphenapītasya niḥśvāsopahatasya ca /

tasyāṃ caiva prasūtasya niṣkṛtir na vidhīyate // Mn\_3.19 //

caturṇām api varṇānaṃ pretya ceha hitāhitān /

aṣṭāv imān samāsena strīvivāhān nibodhata // Mn\_3.20 //

brāhmo daivas tathaivārṣaḥ prājāpatyas tathāsuraḥ /

gāndharvo rākṣasaś caiva paiśācaś cāṣṭamo 'dhamaḥ // Mn\_3.21 //

yo yasya dharmyo varṇasya guṇadoṣau ca yasya yau /

tad vaḥ sarvaṃ pravakṣyāmi prasave ca guṇāguṇān // Mn\_3.22 //

ṣaḍ ānupūrvyā viprasya kṣatrasya caturo 'varān /

viṭśūdrayos tu tān eva vidyād dharmyān arākṣasān // Mn\_3.23 //

caturo brāhmaṇasyādyān praśastān kavayo viduḥ /

rākṣasaṃ kṣatriyasyaikam āsuraṃ vaiśyaśūdrayoḥ // Mn\_3.24 //

pañcānāṃ tu trayo dharmyā dvāv adharmyau smṛtāv iha /

paiśācaś cāsuraś caiva na kartavyau kadā cana // Mn\_3.25 //

pṛthak pṛthag vā miśrau vā vivāhau pūrvacoditau /

gāndharvo rākṣasaś caiva dharmyau kṣatrasya tau smṛtau // Mn\_3.26 //

ācchādya cārcayitvā ca śrutaśīlavate svayam /

āhūya dānaṃ kanyāyā brāhmo dharmaḥ prakīrtitaḥ // Mn\_3.27 //

yajñe tu vitate samyag ṛtvije karma kurvate /

alaṅkṛtya sutādānaṃ daivaṃ dharmaṃ pracakṣate // Mn\_3.28 //

ekaṃ gomithunaṃ dve vā varād ādāya dharmataḥ /

kanyāpradānaṃ vidhivad ārṣo dharmaḥ sa ucyate // Mn\_3.29 //

sahobhau caratāṃ dharmam iti vācānubhāṣya ca /

kanyāpradānam abhyarcya prājāpatyo vidhiḥ smṛtaḥ // Mn\_3.30 //

jñātibhyo draviṇaṃ dattvā kanyāyai caiva śaktitaḥ /

kanyāpradānaṃ svācchandyād āsuro dharma ucyate // Mn\_3.31 //

icchayānyonyasaṃyogaḥ kanyāyāś ca varasya ca /

gāndharvaḥ sa tu vijñeyo maithunyaḥ kāmasaṃbhavaḥ // Mn\_3.32 //

hatvā chittvā ca bhittvā ca krośantīṃ rudantīṃ gṛhāt /

prasahya kanyāharaṇaṃ rākṣaso vidhir ucyate // Mn\_3.33 //

suptāṃ mattāṃ pramattāṃ vā raho yatropagacchati /

sa pāpiṣṭho vivāhānāṃ paiśācaś cāṣṭamo 'dhamaḥ // Mn\_3.34 //

adbhir eva dvijāgryāṇāṃ kanyādānaṃ viśiṣyate /

itareṣāṃ tu varṇānām itaretarakāmyayā // Mn\_3.35 //

yo yasyaiṣāṃ vivāhānāṃ manunā kīrtito guṇaḥ /

sarvaṃ śṛṇuta taṃ viprāḥ sarvaṃ kīrtayato mama // Mn\_3.36 //

daśa pūrvān parān vaṃśyān ātmānaṃ caikaviṃśakam /

brāhmīputraḥ sukṛtakṛn mocayaty enasaḥ pitṝn // Mn\_3.37 //

daivoḍhājaḥ sutaś caiva sapta sapta parāvarān /

ārṣoḍhājaḥ sutas trīṃs trīn ṣaṭ ṣaṭ kāyoḍhajaḥ sutaḥ // Mn\_3.38 //

brāhmādiṣu vivāheṣu caturṣv evānupūrvaśaḥ /

brahmavarcasvinaḥ putrā jāyante śiṣṭasammatāḥ // Mn\_3.39 //

rūpasattvaguṇopetā dhanavanto yaśasvinaḥ /

paryāptabhogā dharmiṣṭhā jīvanti ca śataṃ samāḥ // Mn\_3.40 //

itareṣu tu śiṣṭeṣu nṛśaṃsānṛtavādinaḥ /

jāyante durvivāheṣu brahmadharmadviṣaḥ sutāḥ // Mn\_3.41 //

aninditaiḥ strīvivāhair anindyā bhavati prajā /

ninditair ninditā nṝṇāṃ tasmān nindyān vivarjayet // Mn\_3.42 //

pāṇigrahaṇasaṃskāraḥ savarṇāsūpadiśyate /

asavarṇāsv ayaṃ jñeyo vidhir udvāhakarmaṇi // Mn\_3.43 //

śaraḥ kṣatriyayā grāhyaḥ pratodo vaiśyakanyayā /

vasanasya daśā grāhyā śūdrayotkṛṣṭavedane // Mn\_3.44 //

ṛtukālābhigāmī syāt svadāranirataḥ sadā /

parvavarjaṃ vrajec caināṃ tadvrato ratikāmyayā // Mn\_3.45 //

ṛtuḥ svābhāvikaḥ strīṇāṃ rātrayaḥ ṣoḍaśa smṛtāḥ /

caturbhir itaraiḥ sārdham ahobhiḥ sadvigarhitaiḥ // Mn\_3.46 //

tāsām ādyāś catasras tu ninditaikādaśī ca yā /

trayodaśī ca śeṣās tu praśastā daśarātrayaḥ // Mn\_3.47 //

yugmāsu putrā jāyante striyo 'yugmāsu rātriṣu /

tasmād yugmāsu putrārthī saṃviśed ārtave striyam // Mn\_3.48 //

pumān puṃso 'dhike śukre strī bhavaty adhike striyāḥ /

same 'pumān puṃ striyau vā kṣīṇe 'lpe ca viparyayaḥ // Mn\_3.49 //

nindyāsv aṣṭāsu cānyāsu striyo rātriṣu varjayan /

brahmacāry eva bhavati yatra tatrāśrame vasan // Mn\_3.50 //

na kanyāyāḥ pitā vidvān gṛhṇīyāc chulkam aṇv api /

gṛhṇañ śulkaṃ hi lobhena syān naro 'patyavikrayī // Mn\_3.51 //

strīdhanāni tu ye mohād upajīvanti bāndhavāḥ /

nārī yānāni vastraṃ vā te pāpā yānty adhogatim // Mn\_3.52 //

ārṣe gomithunaṃ śulkaṃ ke cid āhur mṛṣaiva tat /

alpo 'py evaṃ mahān vāpi vikrayas tāvad eva saḥ // Mn\_3.53 //

yāsāṃ nādadate śulkaṃ jñātayo na sa vikrayaḥ /

arhaṇaṃ tat kumārīṇām ānṛśaṃsyaṃ ca kevalam // Mn\_3.54 //

pitṛbhir bhrātṛbhiś caitāḥ patibhir devarais tathā /

pūjyā bhūṣayitavyāś ca bahukalyāṇam īpsubhiḥ // Mn\_3.55 //

yatra nāryas tu pūjyante ramante tatra devatāḥ /

yatraitās tu na pūjyante sarvās tatrāphalāḥ kriyāḥ // Mn\_3.56 //

śocanti jāmayo yatra vinaśyaty āśu tat kulam /

na śocanti tu yatraitā vardhate tad dhi sarvadā // Mn\_3.57 //

jāmayo yāni gehāni śapanty apratipūjitāḥ /

tāni kṛtyāhatānīva vinaśyanti samantataḥ // Mn\_3.58 //

tasmād etāḥ sadā pūjyā bhūṣaṇācchādanāśanaiḥ /

bhūtikāmair narair nityaṃ satkareṣūtsaveṣu ca // Mn\_3.59 //

saṃtuṣṭo bhāryayā bhartā bhartrā bhāryā tathaiva ca /

yasminn eva kule nityaṃ kalyāṇaṃ tatra vai dhruvam // Mn\_3.60 //

yadi hi strī na roceta pumāṃsaṃ na pramodayet /

apramodāt punaḥ puṃsaḥ prajanaṃ na pravartate // Mn\_3.61 //

striyāṃ tu rocamānāyāṃ sarvaṃ tad rocate kulaṃ /

tasyāṃ tv arocamānāyāṃ sarvam eva na rocate // Mn\_3.62 //

kuvivāhaiḥ kriyālopair vedānadhyayanena ca /

kulāny akulatāṃ yānti brāhmaṇātikrameṇa ca // Mn\_3.63 //

śilpena vyavahāreṇa śūdrāpatyaiś ca kevalaiḥ /

gobhir aśvaiś ca yānaiś ca kṛṣyā rājopasevayā // Mn\_3.64 //

ayājyayājanaiś caiva nāstikyena ca karmaṇām /

kulāny āśu vinaśyanti yāni hīnāni mantrataḥ // Mn\_3.65 //

mantratas tu samṛddhāni kulāny alpadhanāny api /

kulasaṃkhyāṃ ca gacchanti karṣanti ca mahad yaśaḥ // Mn\_3.66 //

vaivāhike 'gnau kurvīta gṛhyaṃ karma yathāvidhi /

pañcayajñavidhānaṃ ca paktiṃ cānvāhikīṃ gṛhī // Mn\_3.67[57M] //

pañca sūnā gṛhasthasya cullī peṣaṇy upaskaraḥ /

kaṇḍanī codakumbhaś ca badhyate yās tu vāhayan // Mn\_3.68[58M] //

tāsāṃ krameṇa sarvāsāṃ niṣkṛtyarthaṃ maharṣibhiḥ /

pañca kḷptā mahāyajñāḥ pratyahaṃ gṛhamedhinām // Mn\_3.69[59M] //

adhyāpanaṃ brahmayajñaḥ pitṛyajñas tu tarpaṇam /

homo daivo balir bhauto nṛyajño 'tithipūjanam // Mn\_3.70[60M] //

pañcaitān yo mahāayajñān na hāpayati śaktitaḥ /

sa gṛhe 'pi vasan nityaṃ sūnādoṣair na lipyate // Mn\_3.71[61M] //

devatātithibhṛtyānāṃ pitṝṇām ātmanaś ca yaḥ /

na nirvapati pañcānām ucchvasan na sa jīvati // Mn\_3.72[62M] //

ahutaṃ ca hutaṃ caiva tathā prahutam eva ca /

brāhmyaṃ hutaṃ prāśitaṃ ca pañcayajñān pracakṣate // Mn\_3.73[63M] //

japo 'huto huto homaḥ prahuto bhautiko baliḥ /

brāhmyaṃ hutaṃ dvijāgryārcā prāśitaṃ pitṛtarpaṇam // Mn\_3.74[64M] //

svādhyāye nityayuktaḥ syād daive caiveha karmaṇi /

daivakarmaṇi yukto hi bibhartīdaṃ carācaram // Mn\_3.75[65M] //

agnau prāstāhutiḥ samyag ādityam upatiṣṭhate /

ādityāj jāyate vṛṣṭir vṛṣṭer annaṃ tataḥ prajāḥ // Mn\_3.76[66M] //

yathā vāyuṃ samāśritya vartante sarvajantavaḥ /

tathā gṛhastham āśritya vartante sarva āśramāḥ // Mn\_3.77[67M] //

yasmāt trayo 'py āśramiṇo jñānenānnena cānvaham /

gṛhasthenaiva dhāryante tasmāj jyeṣṭhāśramo gṛhī // Mn\_3.78[68M] //

sa saṃdhāryaḥ prayatnena svargam akṣayam icchatā /

sukhaṃ cehecchatātyantaṃ yo 'dhāryo durbalendriyaiḥ // Mn\_3.79[69M] //

ṛṣayaḥ pitaro devā bhūtāny atithayas tathā /

āśāsate kuṭumbibhyas tebhyaḥ kāryaṃ vijānatā // Mn\_3.80[70M] //

svādhyāyenārcayeta rṣīn homair devān yathāvidhi /

pitṝñ śrāddhaiś ca nṝn annair bhūtāni balikarmaṇā // Mn\_3.81[71M] //

kuryād aharahaḥ śrāddham annādyenodakena vā /

payomūlaphalair vāpi pitṛbhyaḥ prītim āvahan // Mn\_3.82[72M] //

ekam apy āśayed vipraṃ pitrarthe pāñcayajñike /

na caivātrāśayet kiṃ cid vaiśvadevaṃ prati dvijam // Mn\_3.83[73M] //

vaiśvadevasya siddhasya gṛhye 'gnau vidhipūrvakam /

ābhyaḥ kuryād devatābhyo brāhmaṇo homam anvaham // Mn\_3.84[74M] //

agneḥ somasya caivādau tayoś caiva samastayoḥ /

viśvebhyaś caiva devebhyo dhanvantaraya eva ca // Mn\_3.85[75M] //

kuhvai caivānumatyai ca prajāpataya eva ca /

saha dyāvāpṛthivyoś ca tathā sviṣṭakṛte 'ntataḥ // Mn\_3.86[76M] //

evaṃ samyagg havir hutvā sarvadikṣu pradakṣiṇam /

indrāntakāppatīndubhyaḥ sānugebhyo baliṃ haret // Mn\_3.87[77M] //

marudbhya iti tu dvāri kṣiped apsv adbhya ity api /

vanaspatibhya ity evaṃ musalolūkhale haret // Mn\_3.88[78M] //

ucchīrṣake śriyai kuryād bhadrakālyai ca pādataḥ /

brahmavāstoṣpatibhyāṃ tu vāstumadhye baliṃ haret // Mn\_3.89[79M] //

viśvebhyaś caiva devebhyo balim ākāśa utkṣipet /

divācarebhyo bhūtebhyo naktaṃcāribhya eva ca // Mn\_3.90[80M] //

pṛṣṭhavāstuni kurvīta baliṃ sarvātmabhūtaye /

pitṛbhyo baliśeṣaṃ tu sarvaṃ dakṣiṇato haret // Mn\_3.91[81M] //

śūnāṃ ca patitānāṃ ca śvapacāṃ pāparogiṇām /

vayasānāṃ kṛmīṇāṃ ca śanakair nirvaped bhuvi // Mn\_3.92[82M] //

evaṃ yaḥ sarvabhūtāni brāhmaṇo nityam arcati /

sa gacchati paraṃ sthānaṃ tejomūrtiḥ pathā rjunā // Mn\_3.93[83M] //

kṛtvaitad balikarmaivam atithiṃ pūrvam āśayet /

bhikṣāṃ ca bhikṣave dadyād vidhivad brahmacāriṇe // Mn\_3.94[84M] //

yat puṇyaphalam āpnoti gāṃ dattvā vidhivad guroḥ /

tat puṇyaphalam āpnoti bhikṣāṃ dattvā dvijo gṛhī // Mn\_3.95[85M] //

bhikṣām apy udapātraṃ vā satkṛtya vidhipūrvakam /

vedatattvārthaviduṣe brāhmaṇāyopapādayet // Mn\_3.96[86M] //

naśyanti havyakavyāni narāṇām avijānatām /

bhasmībhūteṣu vipreṣu mohād dattāni dātṛbhiḥ // Mn\_3.97[87M] //

vidyātapaḥsamṛddheṣu hutaṃ vipramukhāgniṣu /

nistārayati durgāc ca mahataś caiva kilbiṣāt // Mn\_3.98[88M] //

saṃprāptāya tv atithaye pradadyād āsanodake /

annaṃ caiva yathāśakti satkṛtya vidhipūrvakam // Mn\_3.99[89M] //

śilān apy uñchato nityaṃ pañcāgnīn api juhvataḥ /

sarvaṃ sukṛtam ādatte brāhmaṇo 'narcito vasan // Mn\_3.100[90M] //

tṛṇāni bhūmir udakaṃ vāk caturthī ca sūnṛtā /

etāny api satāṃ gehe nocchidyante kadā cana // Mn\_3.101[91M] //

ekarātraṃ tu nivasann atithir brāhmaṇaḥ smṛtaḥ /

anityaṃ hi sthito yasmāt tasmād atithir ucyate // Mn\_3.102[92M] //

naikagrāmīṇam atithiṃ vipraṃ sāṅgatikaṃ tathā /

upasthitaṃ gṛhe vidyād bhāryā yatrāgnayo 'pi vā // Mn\_3.103[93M] //

upāsate ye gṛhasthāḥ parapākam abuddhayaḥ /

tena te pretya paśutāṃ vrajanty annādidāyinaḥ // Mn\_3.104[94M] //

apraṇodyo 'tithiḥ sāyaṃ sūryoḍho gṛhamedhinā /

kāle prāptas tv akāle vā nāsyānaśnan gṛhe vaset // Mn\_3.105[95M] //

na vai svayaṃ tad aśnīyād atithiṃ yan na bhojayet /

dhanyaṃ yaśasyam āyuṣyaṃ svargyaṃ vātithipūjanam // Mn\_3.106[96M] //

āsanāvasathau śayyām anuvrajyām upāsanām /

uttameṣūttamaṃ kuryād dhīne hīnaṃ same samam // Mn\_3.107[97M] //

vaiśvadeve tu nirvṛtte yady anyo 'tithir āvrajet /

tasyāpy annaṃ yathāśakti pradadyān na baliṃ haret // Mn\_3.108[98M] //

na bhojanārthaṃ sve vipraḥ kulagotre nivedayet /

bhojanārthaṃ hi te śaṃsan vāntāśīty ucyate budhaiḥ // Mn\_3.109[99M] //

na brāhmaṇasya tv atithir gṛhe rājanya ucyate /

vaiśyaśūdrau sakhā caiva jñātayo gurur eva ca // Mn\_3.110[100M] //

yadi tv atithidharmeṇa kṣatriyo gṛham āvrajet /

bhuktavatsu ca vipreṣu kāmaṃ tam api bhojayet // Mn\_3.111[101M] //

vaiśyaśūdrāv api prāptau kuṭumbe 'tithidharmiṇau /

bhojayet saha bhṛtyais tāv ānṛśaṃsyaṃ prayojayan // Mn\_3.112[102M] //

itarān api sakhyādīn samprītyā gṛham āgatān /

prakṛtyānnaṃ yathāśakti bhojayet saha bhāryayā // Mn\_3.113[103M] //

suvāsinīḥ kumārīś ca rogiṇo garbhiṇīḥ striyaḥ /

atithibhyo 'gra evaitān bhojayed avicārayan // Mn\_3.114[104M] //

adattvā tu ya etebhyaḥ pūrvaṃ bhuṅkte 'vicakṣaṇaḥ /

sa bhuñjāno na jānāti śvagṛdhrair jagdhim ātmanaḥ // Mn\_3.115[105M] //

bhuktavatsv atha vipreṣu sveṣu bhṛtyeṣu caiva hi /

bhuñjīyātāṃ tataḥ paścād avaśiṣṭaṃ tu dampatī // Mn\_3.116[106M] //

devān ṛṣīn manuṣyāṃś ca pitṝn gṛhyāś ca devatāḥ /

pūjayitvā tataḥ paścād gṛhasthaḥ śeṣabhug bhavet // Mn\_3.117[107M] //

aghaṃ sa kevalaṃ bhuṅkte yaḥ pacaty ātmakāraṇāt /

yajñaśiṣṭāśanaṃ hy etat satām annaṃ vidhīyate // Mn\_3.118[108M] //

rājartviksnātakagurūn priyaśvaśuramātulān /

arhayen madhuparkeṇa parisaṃvatsarāt punaḥ // Mn\_3.119[109M] //

rājā ca śrotriyaś caiva yajñakarmaṇy upasthitau /

madhuparkeṇa saṃpūjyau na tv ayajña iti sthitiḥ // Mn\_3.120[110M] //

sāyaṃ tv annasya siddhasya patny amantraṃ baliṃ haret /

vaiśvadevaṃ hi nāmaitat sāyaṃ prātar vidhīyate // Mn\_3.121[111M] //

pitṛyajñaṃ tu nirvartya vipraś candrakṣaye 'gnimān /

piṇḍānvāhāryakaṃ śrāddhaṃ kuryān māsānumāsikam // Mn\_3.122[112M] //

pitṝṇāṃ māsikaṃ śrāddham anvāhāryaṃ vidur budhāḥ /

tac cāmiṣeṇā kartavyaṃ praśastena prayatnataḥ // Mn\_3.123[113M] //

tatra ye bhojanīyāḥ syur ye ca varjyā dvijottamāḥ /

yāvantaś caiva yaiś cānnais tān pravakṣyāmy aśeṣataḥ // Mn\_3.124[114M] //

dvau daive pitṛkārye trīn ekaikam ubhayatra vā /

bhojayet susamṛddho 'pi na prasajjeta vistare // Mn\_3.125[115M] //

satkriyāṃ deśakālau ca śaucaṃ brāhmaṇasaṃpadaḥ /

pañcaitān vistaro hanti tasmān neheta vistaram // Mn\_3.126[116M] //

prathitā pretakṛtyaiṣā pitryaṃ nāma vidhukṣaye /

tasmin yuktasyaiti nityaṃ pretakṛtyaiva laukikī // Mn\_3.127[117M] //

śrotriyāyaiva deyāni havyakavyāni dātṛbhiḥ /

arhattamāya viprāya tasmai dattaṃ mahāphalam // Mn\_3.128[118M] //

ekaikam api vidvāṃsaṃ daive pitrye ca bhojayet /

puṣkalaṃ phalam āpnoti nāmantrajñān bahūn api // Mn\_3.129[119M] //

dūrād eva parīkṣeta brāhmaṇaṃ vedapāragam /

tīrthaṃ tad dhavyakavyānāṃ pradāne so 'tithiḥ smṛtaḥ // Mn\_3.130[120M] //

sahasraṃ hi sahasrāṇām anṛcāṃ yatra bhuñjate /

ekas tān mantravit prītaḥ sarvān arhati dharmataḥ // Mn\_3.131[121M] //

jñānotkṛṣṭāya deyāni kavyāni ca havīṃṣi ca /

na hi hastāv asṛgdigdhau rudhireṇaiva śudhyataḥ // Mn\_3.132[122M] //

yāvato grasate grāsān havyakavyeṣv amantravit /

tāvato grasate preto dīptaśūlarṣṭyayoguḍān // Mn\_3.133[123M] //

jñānaniṣṭhā dvijāḥ ke cit taponiṣṭhās tathāpare /

tapaḥsvādhyāyaniṣṭhāś ca karmaniṣṭhās tathāpare // Mn\_3.134[124M] //

jñānaniṣṭheṣu kavyāni pratiṣṭhāpyāni yatnataḥ /

havyāni tu yathānyāyaṃ sarveṣv eva caturṣv api // Mn\_3.135[125M] //

aśrotriyaḥ pitā yasya putraḥ syād vedapāragaḥ /

aśrotriyo vā putraḥ syāt pitā syād vedapāragaḥ // Mn\_3.136[126M] //

jyāyāṃsam anayor vidyād yasya syāc chrotriyaḥ pitā /

mantrasaṃpūjanārthaṃ tu satkāram itaro 'rhati // Mn\_3.137[127M] //

na śrāddhe bhojayen mitraṃ dhanaiḥ kāryo 'sya saṃgrahaḥ /

nāriṃ na mitraṃ yaṃ vidyāt taṃ śrāddhe bhojayed dvijam // Mn\_3.138[128M] //

yasya mitrapradhānāni śrāddhāni ca havīṃṣi ca /

tasya pretya phalaṃ nāsti śrāddheṣu ca haviḥṣu ca // Mn\_3.139[129M] //

yaḥ saṃgatāni kurute mohāc chrāddhena mānavaḥ /

sa svargāc cyavate lokāc chrāddhamitro dvijādhamaḥ // Mn\_3.140[130M] //

saṃbhojāni sābhihitā paiśācī dakṣiṇā dvijaiḥ /

ihaivāste tu sā loke gaur andhevaikaveśmani // Mn\_3.141[131M] //

yatheriṇe bījam uptvā na vaptā labhate phalam /

tathānṛce havir dattvā na dātā labhate phalam // Mn\_3.142[132M] //

dātṝn pratigrahītṝṃś ca kurute phalabhāginaḥ /

viduṣe dakṣiṇāṃ dattvā vidhivat pretya ceha ca // Mn\_3.143[133M] //

kāmaṃ śrāddhe 'rcayen mitraṃ nābhirūpam api tv arim /

dviṣatā hi havir bhuktaṃ bhavati pretya niṣphalam // Mn\_3.144[134M] //

yatnena bhojayec chrāddhe bahvṛcaṃ vedapāragam /

śākhāntagam athādhvaryuṃ chandogaṃ tu samāptikam // Mn\_3.145[135M] //

eṣām anyatamo yasya bhuñjīta śrāddham arcitaḥ /

pitṝṇāṃ tasya tṛptiḥ syāc chāśvatī sāptapauruṣī // Mn\_3.146[136M] //

eṣa vai prathamaḥ kalpaḥ pradāne havyakavyayoḥ /

anukalpas tv ayaṃ jñeyaḥ sadā sadbhir anuṣṭhitaḥ // Mn\_3.147[137M] //

mātāmahaṃ mātulaṃ ca svasrīyaṃ śvaśuraṃ gurum /

dauhitraṃ viṭpatiṃ bandhum ṛtvig yājyau ca bhojayet // Mn\_3.148[138M] //

na brāhmaṇaṃ parīkṣeta daive karmaṇi dharmavit /

pitrye karmaṇi tu prāpte parīkṣeta prayatnataḥ // Mn\_3.149[139M] //

ye stenapatitaklībā ye ca nāstikavṛttayaḥ /

tān havyakavyayor viprān anarhān manur abravīt // Mn\_3.150[140M] //

jaṭilaṃ cānadhīyānaṃ durbālaṃ kitavaṃ tathā /

yājayanti ca ye pūgāṃs tāṃś ca śrāddhe na bhojayet // Mn\_3.151[141M] //

cikitsakān devalakān māṃsavikrayiṇas tathā /

vipaṇena ca jīvanto varjyāḥ syur havyakavyayoḥ // Mn\_3.152[142M] //

preṣyo grāmasya rājñaś ca kunakhī śyāvadantakaḥ /

pratiroddhā guroś caiva tyaktāgnir vārdhuṣis tathā // Mn\_3.153[143M] //

yakṣmī ca paśupālaś ca parivettā nirākṛtiḥ /

brahmadviṭ parivittiś ca gaṇābhyantara eva ca // Mn\_3.154[144M] //

kuśīlavo 'vakīrṇī ca vṛṣalīpatir eva ca /

paunarbhavaś ca kāṇaś ca yasya copapatir gṛhe // Mn\_3.155[145M] //

bhṛtakādhyāpako yaś ca bhṛtakādhyāpitas tathā /

śūdraśiṣyo guruś caiva vāgduṣṭaḥ kuṇḍagolakau // Mn\_3.156[146M] //

akāraṇe parityaktā mātāpitror guros tathā /

brāhmair yaunaiś ca saṃbandhaiḥ saṃyogaṃ patitair gataḥ // Mn\_3.157[147M] //

agāradāhī garadaḥ kuṇḍāśī somavikrayī /

samudrayāyī bandī ca tailikaḥ kūṭakārakaḥ // Mn\_3.158[148M] //

pitrā vivadamānaś ca kitavo madyapas tathā /

pāparogy abhiśastaś ca dāmbhiko rasavikrayī // Mn\_3.159[149M] //

dhanuḥśarāṇāṃ kartā ca yaś cāgredidhiṣūpatiḥ /

mitradhrug dyūtavṛttiś ca putrācāryas tathaiva ca // Mn\_3.160[150M] //

bhrāmarī ganḍamālī ca śvitry atho piśunas tathā /

unmatto 'ndhaś ca varjyāḥ syur vedanindaka eva ca // Mn\_3.161[151M] //

hastigo'śvoṣṭradamako nakṣatrair yaś ca jīvati /

pakṣiṇāṃ poṣako yaś ca yuddhācāryas tathaiva ca // Mn\_3.162[152M] //

srotasāṃ bhedako yaś ca teṣāṃ cāvaraṇe rataḥ /

gṛhasaṃveśako dūto vṛkṣāropaka eva ca // Mn\_3.163[153M] //

śvakrīḍī śyenajīvī ca kanyādūṣaka eva ca /

hiṃsro vṛṣalavṛttiś ca gaṇānāṃ caiva yājakaḥ // Mn\_3.164[154M] //

ācārahīnaḥ klībaś ca nityaṃ yācanakas tathā /

kṛṣijīvī ślīpadī ca sadbhir nindita eva ca // Mn\_3.165[155M] //

aurabhriko māhiṣikaḥ parapūrvāpatis tathā /

pretaniryāpakaś caiva varjanīyāḥ prayatnataḥ // Mn\_3.166[156M] //

etān vigarhitācārān apāṅkteyān dvijādhamān /

dvijātipravaro vidvān ubhayatra vivarjayet // Mn\_3.167[157M] //

brāhmaṇo tv anadhīyānas tṛṇāgnir iva śāmyati /

tasmai havyaṃ na dātavyaṃ na hi bhasmani hūyate // Mn\_3.168[158M] //

apāṅktadāne yo dātur bhavaty ūrdhvaṃ phalodayaḥ /

daive haviṣi pitrye vā taṃ pravaksyāmy aśeṣataḥ // Mn\_3.169[159M] //

avratair yad dvijair bhuktaṃ parivetrādibhis tathā /

apāṅkteyair yad anyaiś ca tad vai rakṣāṃsi bhuñjate // Mn\_3.170[160M] //

dārāgnihotrasaṃyogaṃ kurute yo 'graje sthite /

parivettā sa vijñeyaḥ parivittis tu pūrvajaḥ // Mn\_3.171[161M] //

parivittiḥ parivettā yayā ca parividyate /

sarve te narakaṃ yānti dātṛyājakapañcamāḥ // Mn\_3.172[162M] //

bhrātur mṛtasya bhāryāyāṃ yo 'nurajyeta kāmataḥ /

dharmeṇāpi niyuktāyāṃ sa jñeyo didhiṣūpatiḥ // Mn\_3.173[163M] //

paradāreṣu jāyete dvau sutau kuṇḍagolakau /

patyau jīvati kuṇḍaḥ syān mṛte bhartari golakaḥ // Mn\_3.174[164M] //

tau tu jātau parakṣetre prāṇinau pretya ceha ca /

dattāni havyakavyāni nāśayanti pradāyinām // Mn\_3.175[165M] //

apāṅktyo yāvataḥ paṅktyān bhuñjānān anupaśyati /

tāvatāṃ na phalaṃ tatra dātā prāpnoti bāliśaḥ // Mn\_3.176[166M] //

vīkṣyāndho navateḥ kāṇaḥ ṣaṣṭeḥ śvitrī śatasya tu /

pāparogī sahasrasya dātur nāśayate phalam // Mn\_3.177[167M] //

yāvataḥ saṃspṛśed aṅgair brāhmaṇāñ śūdrayājakaḥ /

tāvatāṃ na bhaved dātuḥ phalaṃ dānasya paurtikam // Mn\_3.168[168M] //

vedavic cāpi vipro 'sya lobhāt kṛtvā pratigraham /

vināśaṃ vrajati kṣipram āmapātram ivāmbhasi // Mn\_3.179[169M] //

somavikrayiṇe viṣṭhā bhiṣaje pūyaśoṇitam /

naṣṭaṃ devalake dattam apratiṣṭhaṃ tu vārdhuṣau // Mn\_3.180[170M] //

yat tu vāṇijake dattaṃ neha nāmutra tad bhavet /

bhasmanīva hutaṃ dravyaṃ tathā paunarbhave dvije // Mn\_3.181[171M] //

itareṣu tv apāṅktyeṣu yathoddiṣṭeṣv asādhuṣu /

medo'sṛṅmāṃsamajjāsthi vadanty annaṃ manīṣiṇaḥ // Mn\_3.182[172M] //

apāṅktyopahatā paṅktiḥ pāvyate yair dvijottamaiḥ /

tān nibodhata kārtsnyena dvijāgryān paṅktipāvanān // Mn\_3.183[173M] //

agryāḥ sarveṣu vedeṣu sarvapravacaneṣu ca /

śrotriyānvayajāś caiva vijñeyāḥ paṅktipāvanāḥ // Mn\_3.184[174M] //

triṇāciketaḥ pañcāgnis trisuparṇaḥ ṣaḍaṅgavit /

brahmadeyātmasantāno jyeṣṭhasāmaga eva ca // Mn\_3.185[175M] //

vedārthavit pravaktā ca brahmacārī sahasradaḥ /

śatāyuś caiva vijñeyā brāhmaṇāḥ paṅktipāvanāḥ // Mn\_3.186[176M] //

pūrvedyur aparedyur vā śrāddhakarmaṇy upasthite /

nimantrayeta tryavarān samyag viprān yathoditān // Mn\_3.187[177M] //

nimantrito dvijaḥ pitrye niyatātmā bhavet sadā /

na ca chandāṃsy adhīyīta yasya śrāddhaṃ ca tad bhavet // Mn\_3.188[178M] //

nimantritān hi pitara upatiṣṭhanti tān dvijān /

vāyuvac cānugacchanti tathāsīnān upāsate // Mn\_3.189[179M] //

ketitas tu yathānyāyaṃ havye kavye dvijottamaḥ /

kathaṃ cid apy atikrāman pāpaḥ sūkaratāṃ vrajet // Mn\_3.190[180M] //

āmantritas tu yaḥ śrāddhe vṛśalyā saha modate /

dātur yad duṣkṛtaṃ kiṃ cit tat sarvaṃ pratipadyate // Mn\_3.191[181M] //

akrodhanāḥ śaucaparāḥ satataṃ brahmacāriṇaḥ /

nyastaśastrā mahābhāgāḥ pitaraḥ pūrvadevatāḥ // Mn\_3.192[182M] //

yasmād utpattir eteṣāṃ sarveṣām apy aśeṣataḥ /

ye ca yair upacaryāḥ syur niyamais tān nibodhata // Mn\_3.193[183M] //

manor hairaṇyagarbhasya ye marīcyādayaḥ sutāḥ /

teṣām ṛṣīṇāṃ sarveṣāṃ putrāḥ pitṛgaṇāḥ smṛtāḥ // Mn\_3.194[184M] //

virāṭsutāḥ somasadaḥ sādhyānāṃ pitaraḥ smṛtāḥ /

agniṣvāttāś ca devānāṃ mārīcā lokaviśrutāḥ // Mn\_3.195[185M] //

daityadānavayakṣāṇāṃ gandharvoragarakṣasām /

suparṇakinnarāṇāṃ ca smṛtā barhiṣado 'trijāḥ // Mn\_3.196[186M] //

somapā nāma viprāṇāṃ kṣatriyāṇāṃ havirbhujaḥ /

vaiśyānām ājyapā nāma śūdrāṇāṃ tu sukālinaḥ // Mn\_3.197[187M] //

somapās tu kaveḥ putrā haviṣmanto 'ṅgiraḥsutāḥ /

pulastyasyājyapāḥ putrā vasiṣṭhasya sukālinaḥ // Mn\_3.198[188M] //

agnidagdhānagnidagdhān kāvyān barhiṣadas tathā /

agniṣvāttāṃś ca saumyāṃś ca viprāṇām eva nirdiśet // Mn\_3.199[189M] //

ya ete tu gaṇā mukhyāḥ pitṝṇāṃ parikīrtitāḥ /

teṣām apīha vijñeyaṃ putrapautram anantakam // Mn\_3.200[190M] //

ṛṣibhyaḥ pitaro jātāḥ pitṛbhyo devamānavāḥ /

devebhyas tu jagat sarvaṃ caraṃ sthāṇv anupūrvaśaḥ // Mn\_3.201[191M] //

rājatair bhājanair eṣām atho vā rajatānvitaiḥ /

vāry api śraddhayā dattam akṣayāyopakalpate // Mn\_3.202[192M] //

daivakāryād dvijātīnāṃ pitṛkāryaṃ viśiṣyate /

daivaṃ hi pitṛkāryasya pūrvam āpyāyanaṃ smṛtam // Mn\_3.203[193M] //

teṣām ārakṣabhūtaṃ tu pūrvaṃ daivaṃ niyojayet /

raksāṃsi vipralumpanti śrāddham ārakṣavarjitam // Mn\_3.204[194M] //

daivādyantaṃ tad īheta pitrādyantaṃ na tad bhavet /

pitrādyantaṃ tv īhamānaḥ kṣipraṃ naśyati sānvayaḥ // Mn\_3.205[195M] //

śuciṃ deśaṃ viviktaṃ ca gomayenopalepayet /

dakṣināpravaṇaṃ caiva prayatnenopapādayet // Mn\_3.206[196M] //

avakāśeṣu cokṣeṣu jalatīreṣu caiva hi /

vivikteṣu ca tuṣyanti dattena pitaraḥ sadā // Mn\_3.207[197M] //

āsaneṣūpakḷpteṣu barhiṣmatsu pṛthakpṛthak /

upaspṛṣṭodakān samyag viprāṃs tān upaveśayet // Mn\_3.208[198M] //

upaveśya tu tān viprān āsaneṣv ajugupsitān /

gandhamālyaiḥ surabhibhir arcayed daivapūrvakam // Mn\_3.209[199M] //

teṣām udakam ānīya sapavitrāṃs tilān api /

agnau kuryād anujñāto brāhmaṇo brāhmaṇaiḥ saha // Mn\_3.210[200M] //

agneḥ somayamābhyāṃ ca kṛtvāpyāyanam āditaḥ /

havirdānena vidhivat paścāt saṃtarpayet pitṝn // Mn\_3.211[201M] //

agnyabhāve tu viprasya pāṇāv evopapādayet /

yo hy agniḥ sa dvijo viprair mantradarśibhir ucyate // Mn\_3.212[202M] //

akrodhanān suprasādān vadanty etān purātanān /

lokasyāpyāyane yuktān śrāddhadevān dvijottamān // Mn\_3.213[203M] //

apasavyam agnau kṛtvā sarvam āvṛtya vikramam /

apasavyena hastena nirvaped udakaṃ bhuvi // Mn\_3.214[204M] //

trīṃs tu tasmād dhaviḥśeṣāt piṇḍān kṛtvā samāhitaḥ /

audakenaiva vidhinā nirvaped dakṣiṇāmukhaḥ // Mn\_3.215[205M] //

nyupya piṇḍāṃs tatas tāṃs tu prayato vidhipūrvakam /

teṣu darbheṣu taṃ hastaṃ nirmṛjyāl lepabhāginām // Mn\_3.216[206M] //

ācamyodakparāvṛtya trir āyamya śanair asūn /

ṣaḍ ṛtūṃś ca namaskuryāt pitṝn eva ca mantravat // Mn\_3.217[207M] //

udakaṃ ninayec cheṣaṃ śanaiḥ piṇḍāntike punaḥ /

avajighrec ca tān piṇḍān yathānyuptān samāhitaḥ // Mn\_3.218[208M] //

piṇḍebhyas tv alpikāṃ mātrāṃ samādāyānupūrvaśaḥ /

tān eva viprān āsīnān vidhivat pūrvam āśayet // Mn\_3.219[209M] //

dhriyamāṇe tu pitari pūrveṣām eva nirvapet /

vipravad vāpi taṃ śrāddhe svakaṃ pitaram āśayet // Mn\_3.220[210M] //

pitā yasya nivṛttaḥ syāj jīvec cāpi pitāmahaḥ /

pituḥ sa nāma saṅkīrtya kīrtayet prapitāmaham // Mn\_3.221[211M] //

pitāmaho vā tacchrāddhaṃ bhuñjītety abravīn manuḥ /

kāmaṃ vā samanujñātaḥ svayam eva samācaret // Mn\_3.222[212M] //

teṣāṃ dattvā tu hasteṣu sapavitraṃ tilodakam /

tatpiṇḍāgraṃ prayaccheta svadhaiṣām astv iti bruvan // Mn\_3.223[213M] //

pāṇibhyāṃ tūpasaṃgṛhya svayam annasya vardhitam /

viprāntike pitṝn dhyāyan śanakair upanikṣipet // Mn\_3.224[214M] //

ubhayor hastayor muktaṃ yad annam upanīyate /

tad vipralumpanty asurāḥ sahasā duṣṭacetasaḥ // Mn\_3.225[215M] //

guṇāṃś ca sūpaśākādyān payo dadhi ghṛtaṃ madhu /

vinyaset prayataḥ pūrvaṃ bhūmāv eva samāhitaḥ // Mn\_3.226[216M] //

bhakṣyaṃ bhojyaṃ ca vividhaṃ mūlāni ca phalāni ca /

hṛdyāni caiva māṃsāni pānāni surabhīṇi ca // Mn\_3.227[217M] //

upanīya tu tat sarvaṃ śanakaiḥ susamāhitaḥ /

pariveṣayeta prayato guṇān sarvān pracodayan // Mn\_3.228[218M] //

nāsram āpātayej jātu na kupyen nānṛtaṃ vadet /

na pādena spṛśed annaṃ na caitad avadhūnayet // Mn\_3.229[219M] //

asraṃ gamayati pretān kopo 'rīn anṛtaṃ śunaḥ /

pādasparśas tu rakṣāṃsi duṣkṛtīn avadhūnanam // Mn\_3.230[220M] //

yad yad roceta viprebhyas tat tad dadyād amatsaraḥ /

brahmodyāś ca kathāḥ kuryāt pitṝṇām etad īpsitam // Mn\_3.231[221M] //

svādhyāyaṃ śrāvayet pitrye dharmaśāstrāṇi caiva hi /

ākhyānānītihāsāṃś ca purāṇāni khilāni ca // Mn\_3.232[222M] //

harṣayed brāhmaṇāṃs tuṣṭo bhojayec ca śanaiḥśanaiḥ /

annādyenāsakṛc caitān guṇaiś ca paricodayet // Mn\_3.233[223M] //

vratastham api dauhitraṃ śrāddhe yatnena bhojayet /

kutapaṃ cāsanaṃ dadyāt tilaiś ca vikiren mahīm // Mn\_3.234[224M] //

trīṇi śrāddhe pavitrāṇi dauhitraḥ kutapas tilāḥ /

trīṇi cātra praśaṃsanti śaucam akrodham atvarām // Mn\_3.235[225M] //

atyuṣṇaṃ sarvam annaṃ syād bhuñjīraṃs te ca vāgyatāḥ /

na ca dvijātayo brūyur dātrā pṛṣṭā havirguṇān // Mn\_3.236[226M] //

yāvad uṣmā bhavaty annaṃ yāvad aśnanti vāgyatāḥ /

pitaras tāvad aśnanti yāvan noktā havirguṇāḥ // Mn\_3.237[227M] //

yad veṣṭitaśirā bhuṅkte yad bhuṅkte dakṣiṇāmukhaḥ /

sopānatkaś ca yad bhuṅkte tad vai rakṣāṃsi bhuñjate // Mn\_3.238[228M] //

cāṇḍālaś ca varāhaś ca kukkuṭaḥ śvā tathaiva ca /

rajasvalā ca ṣaṇḍhaś ca nekṣerann aśnato dvijān // Mn\_3.239[229M] //

home pradāne bhojye ca yad ebhir abhivīkṣyate /

daive haviṣi pitrye vā tad gacchaty ayathātatham // Mn\_3.240[230M] //

ghrāṇena sūkaro hanti pakṣavātena kukkuṭaḥ /

śvā tu dṛṣṭinipātena sparśeṇāvaravarṇajaḥ // Mn\_3.241[231M] //

khañjo vā yadi vā kāṇo dātuḥ preṣyo 'pi vā bhavet /

hīnātiriktagātro vā tam apy apanayet punaḥ // Mn\_3.242[232M] //

brāhmaṇaṃ bhikṣukaṃ vāpi bhojanārtham upasthitam /

brāhmaṇair abhyanujñātaḥ śaktitaḥ pratipūjayet // Mn\_3.243[233M] //

sārvavarṇikam annādyaṃ saṃnīyāplāvya vāriṇā /

samutsṛjed bhuktavatām agrato vikiran bhuvi // Mn\_3.244[234M] //

asaṃskṛtapramītānāṃ tyāgināṃ kulayoṣitām /

ucchiṣṭaṃ bhāgadheyaṃ syād darbheṣu vikiraś ca yaḥ // Mn\_3.245[235M] //

uccheṣaṇāṃ bhūmigatam ajihmasyāśaṭhasya ca /

dāsavargasya tat pitrye bhāgadheyaṃ pracakṣate // Mn\_3.246[236M] //

āsapiṇḍakriyākarma dvijāteḥ saṃsthitasya tu /

adaivaṃ bhojayec chrāddhaṃ piṇḍam ekaṃ ca nirvapet // Mn\_3.247[237M] //

sahapiṇḍakriyāyāṃ tu kṛtāyām asya dharmataḥ /

anayaivāvṛtā kāryaṃ piṇḍanirvapanaṃ sutaiḥ // Mn\_3.248[238M] //

śrāddhaṃ bhuktvā ya ucchiṣṭaṃ vṛṣalāya prayacchati /

sa mūḍho narakaṃ yāti kālasūtram avākśirāḥ // Mn\_3.249[239M] //

śrāddhabhug vṛṣalītalpaṃ tad ahar yo 'dhigacchati /

tasyāḥ purīṣe taṃ māsaṃ pitaras tasya śerate // Mn\_3.250[240M] //

pṛṣṭvā svaditam ity evaṃ tṛptān ācāmayet tataḥ /

ācāntāṃś cānujānīyād abhito ramyatām iti // Mn\_3.251[241M] //

svadhāstv ity eva taṃ brūyur brāhmaṇās tadanantaram /

svadhākāraḥ parā hy āṣīḥ sarveṣu pitṛkarmasu // Mn\_3.252[242M] //

tato bhuktavatāṃ teṣām annaśeṣaṃ nivedayet /

yathā brūyus tathā kuryād anujñātas tato dvijaiḥ // Mn\_3.253[243M] //

pitrye svaditam ity eva vācyaṃ goṣṭhe tu suśṛtam /

saṃpannam ity abhyudaye daive rucitam ity api // Mn\_3.254[244M] //

aparāhṇas tathā darbhā vāstusaṃpādanaṃ tilāḥ /

sṛṣṭir mṛṣṭir dvijāś cāgryāḥ śrāddhakarmasu saṃpadaḥ // Mn\_3.255[245M] //

darbhāḥ pavitraṃ pūrvāhṇo haviṣyāṇi ca sarvaśaḥ /

pavitraṃ yac ca pūrvoktaṃ vijñeyā havyasaṃpadaḥ // Mn\_3.256[246M] //

munyannāni payaḥ somo māṃsaṃ yac cānupaskṛtam /

aksāralavaṇaṃ caiva prakṛtyā havir ucyate // Mn\_3.257[247M] //

visṛjya brāhmaṇāṃs tāṃs tu niyato vāgyataḥ śuciḥ /

dakṣiṇāṃ diśam ākāṅkṣan yācetemān varān pitṝn // Mn\_3.258[248M] //

dātāro no 'bhivardhantāṃ vedāḥ saṃtatir eva ca /

śraddhā ca no mā vyagamad bahudeyaṃ ca no 'stv iti // Mn\_3.259[249M] //

evaṃ nirvapaṇaṃ kṛtvā piṇḍāṃs tāṃs tadanantaram /

gāṃ vipram ajam agniṃ vā prāśayed apsu vā kṣipet // Mn\_3.260[250M] //

piṇḍanirvapaṇaṃ ke cit parastād eva kurvate /

vayobhiḥ khādayanty anye prakṣipanty anale 'psu vā // Mn\_3.261[251M] //

pativratā dharmapatnī pitṛpūjanatatparā /

madhyamaṃ tu tataḥ piṇḍam adyāt samyak sutārthinī // Mn\_3.262[252M] //

āyuṣmantaṃ sutaṃ sūte yaśomedhāsamanvitam /

dhanavantaṃ prajāvantaṃ sāttvikaṃ dhārmikaṃ tathā // Mn\_3.263[253M] //

praksālya hastāv ācāmya jñātiprāyaṃ prakalpayet /

jñātibhyaḥ satkṛtaṃ dattvā bāndhavān api bhojayet // Mn\_3.264[254M] //

uccheṣaṇaṃ tu tat tiṣṭhed yāvad viprā visarjitāḥ /

tato gṛhabaliṃ kuryād iti dharmo vyavasthitaḥ // Mn\_3.265[255M] //

havir yac cirarātrāya yac cānantyāya kalpate /

pitṛbhyo vidhivad dattaṃ tat pravakṣyāmy aśeṣataḥ // Mn\_3.266[256M] //

tilair vrīhiyavair māṣair adbhir mūlaphalena vā /

dattena māsaṃ tṛpyanti vidhivat pitaro nṛnām // Mn\_3.267[257M] //

dvau māsau matsyamāṃsena trīn māsān hāriṇena tu /

aurabhreṇātha caturaḥ śākunenātha pañca vai // Mn\_3.268[258M] //

ṣaṇmāsāṃś chāgamāṃsena pārṣatena ca sapta vai /

aṣṭāv enasya māṃsena rauraveṇa navaiva tu // Mn\_3.269[259M] //

daśamāsāṃs tu tṛpyanti varāhamahiṣāmiṣaiḥ /

śaśakūrmayos tu māṃsena māsān ekādaśaiva tu // Mn\_3.270[260M] //

saṃvatsaraṃ tu gavyena payasā pāyasena ca /

vārdhrīṇasasya māṃsena tṛptir dvādaśavārṣikī // Mn\_3.271[261M] //

kālaśākaṃ mahāśalkāḥ khaṅgalohāmiṣaṃ madhu /

ānantyāyaiva kalpyante munyannāni ca sarvaśaḥ // Mn\_3.272[262M] //

yat kiṃ cin madhunā miśraṃ pradadyāt tu trayodaśīm /

tad apy akṣayam eva syād varṣāsu ca maghāsu ca // Mn\_3.273[263M] //

api naḥ sa kule bhūyād yo no dadyāt trayodaśīm /

pāyasaṃ madhusarpirbhyāṃ prāk chāye kuñjarasya ca // Mn\_3.274[264M] //

yad yad dadāti vidhivat samyak śraddhāsamanvitaḥ /

tat tat pitṝṇāṃ bhavati paratrānantam akṣayam // Mn\_3.275[265M] //

kṛṣṇapakṣe daśamyādau varjayitvā caturdaśīm /

śrāddhe praśastās tithayo yathaitā na tathetarāḥ // Mn\_3.276[266M] //

yukṣu kurvan dinarkṣeṣu sarvān kāmān samaśnute /

ayukṣu tu pitṝn sarvān prajāṃ prāpnoti puṣkalām // Mn\_3.277[267M] //

yathā caivāparaḥ pakṣaḥ pūrvapakṣād viśiṣyate /

tathā śrāddhasya pūrvāhṇād aparāhṇo viśiṣyate // Mn\_3.278[268M] //

prācīnāvītinā samyag apasavyam atandriṇā /

pitryam ā nidhanāt kāryaṃ vidhivad darbhapāṇinā // Mn\_3.279[269M] //

rātrau śrāddhaṃ na kurvīta rākṣasī kīrtitā hi sā /

saṃdhyayor ubhayoś caiva sūrye caivācirodite // Mn\_3.280[270M] //

anena vidhinā śrāddhaṃ trir abdasyeha nirvapet /

hemantagrīṣmavarṣāsu pāñcayajñikam anvaham // Mn\_3.281[271M] //

na paitṛyajñiyo homo laukike 'gnau vidhīyate /

na darśena vinā śrāddham āhitāgner dvijanmanaḥ // Mn\_3.282[272M] //

yad eva tarpayaty adbhiḥ pitṝn snātvā dvijottamaḥ /

tenaiva kṛtsnam āpnoti pitṛyajñakriyāphalam // Mn\_3.283[273M] //

vasūn vadanti tu pitṝn rudrāṃś caiva pitāmahān /

prapitāmahāṃs tathādityān śrutir eṣā sanātanī // Mn\_3.284[274M] //

vighasāśī bhaven nityaṃ nityaṃ vāmṛtabhojanaḥ /

vighaso bhuktaśeṣaṃ tu yajñaśeṣaṃ tathāmṛtam // Mn\_3.285[275M] //

etad vo 'bhihitaṃ sarvaṃ vidhānaṃ pāñcayajñikam /

dvijātimukhyavṛttīnāṃ vidhānaṃ śrūyatām iti // Mn\_3.286[276M] //

caturtham āyuṣo bhāgam uṣitvādyaṃ gurau dvijāḥ /

dvitīyam āyuṣo bhāgaṃ kṛtadāro gṛhe vaset // Mn\_4.1 //

adroheṇaiva bhūtānām alpadroheṇa vā punaḥ /

yā vṛttis tāṃ samāsthāya vipro jīved anāpadi // Mn\_4.2 //

yātrāmātraprasiddhyarthaṃ svaiḥ karmabhir agarhitaiḥ /

akleśena śarīrasya kurvīta dhanasaṃcayam // Mn\_4.3 //

ṛtāmṛtābhyāṃ jīvet tu mṛtena pramṛtena vā /

satyānṛtābhyām api vā na śvavṛttyā kadā cana // Mn\_4.4 //

ṛtam uñchaśilaṃ jñeyam amṛtaṃ syād ayācitam /

mṛtaṃ tu yācitaṃ bhaikṣaṃ pramṛtaṃ karṣaṇaṃ smṛtam // Mn\_4.5 //

satyānṛtaṃ tu vāṇijyaṃ tena caivāpi jīvyate /

sevā śvavṛttir ākhyātā tasmāt tāṃ parivarjayet // Mn\_4.6 //

kusūladhānyako vā syāt kumbhīdhānyaka eva vā /

tryahaihiko vāpi bhaved aśvastanika eva vā // Mn\_4.7 //

caturṇām api caiteṣāṃ dvijānāṃ gṛhamedhinām /

jyāyān paraḥ paro jñeyo dharmato lokajittamaḥ // Mn\_4.8 //

ṣaṭkarmaiko bhavaty eṣāṃ tribhir anyaḥ pravartate /

dvābhyām ekaś caturthas tu brahmasattreṇa jīvati // Mn\_4.9 //

vartayaṃś ca śiloñchābhyām agnihotraparāyaṇaḥ /

iṣṭīḥ pārvāyaṇāntīyāḥ kevalā nirvapet sadā // Mn\_4.10 //

na lokavṛttaṃ varteta vṛttihetoḥ kathaṃ cana /

ajihmām aśathāṃ śuddhāṃ jīved brāhmaṇajīvikām // Mn\_4.11 //

saṃtoṣaṃ param āsthāya sukhārthī saṃyato bhavet /

saṃtoṣamūlaṃ hi sukhaṃ duḥkhamūlaṃ viparyayaḥ // Mn\_4.12 //

ato 'nyatamayā vṛttyā jīvaṃs tu snātako dvijaḥ /

svargāyuṣyayaśasyāni vratāṇīmāni dhārayet // Mn\_4.13 //

vedoditaṃ svakaṃ karma nityaṃ kuryād atandritaḥ /

tad dhi kurvan yathāśakti prāpnoti paramāṃ gatim // Mn\_4.14 //

nehetārthān prasaṅgena na viruddhena karmaṇā /

na vidyamāneṣv artheṣu nārtyām api yatas tataḥ // Mn\_4.15 //

indriyārtheṣu sarveṣu na prasajyeta kāmataḥ /

atiprasaktiṃ caiteṣāṃ manasā saṃnivartayet // Mn\_4.16 //

sarvān parityajed arthān svādhyāyasya virodhinaḥ /

yathā tathādhyāpayaṃs tu sā hy asya kṛtakṛtyatā // Mn\_4.17 //

vayasaḥ karmaṇo 'rthasya śrutasyābhijanasya ca /

veṣavāgbuddhisārūpyam ācaran vicared iha // Mn\_4.18 //

buddhivṛddhikarāṇy āśu dhanyāni ca hitāni ca /

nityaṃ śāstrāṇy avekṣeta nigamāṃś caiva vaidikān // Mn\_4.19 //

yathā yathā hi puruṣaḥ śāstraṃ samadhigacchati /

tathā tathā vijānāti vijñānaṃ cāsya rocate // Mn\_4.20 //

ṛṣiyajñaṃ devayajñaṃ bhūtayajñaṃ ca sarvadā /

nṛyajñaṃ pitṛyajñaṃ ca yathāśakti na hāpayet // Mn\_4.21 //

etān eke mahāyajñān yajñaśāstravido janāḥ /

anīhamānāḥ satatam indriyeṣv eva juhvati // Mn\_4.22 //

vācy eke juhvati prāṇaṃ prāṇe vācaṃ ca sarvadā /

vāci prāṇe ca paśyanto yajñanirvṛttim akṣayām // Mn\_4.23 //

jñānenaivāpare viprā yajanty etair makhaiḥ sadā /

jñānamūlāṃ kriyām eṣāṃ paśyanto jñānacakṣuṣā // Mn\_4.24 //

agnihotraṃ ca juhuyād ādyante dyuniśoḥ sadā /

darśena cārdhamāsānte paurṇāmāsena caiva hi // Mn\_4.25 //

sasyānte navasasyeṣṭyā tathā rtvante dvijo 'dhvaraiḥ /

paśunā tv ayanasyādau samānte saumikair makhaiḥ // Mn\_4.26 //

nāniṣṭvā navasasyeṣṭyā paśunā cāgnimān dvijaḥ /

navānnam adyān māṃsaṃ vā dīrgham āyur jijīviṣuḥ // Mn\_4.27 //

navenānarcitā hy asya paśuhavyena cāgnayaḥ /

prāṇān evāttum icchanti navānnāmiṣagardhinaḥ // Mn\_4.28 //

āsanāśanaśayyābhir adbhir mūlaphalena vā /

nāsya kaś cid vased gehe śaktito 'narcito 'tithiḥ // Mn\_4.29 //

pāṣāṇḍino vikarmasthān baiḍālavratikāñ śaṭhān /

haitukān bakavṛttīṃś ca vāṅgātreṇāpi nārcayet // Mn\_4.30 //

vedavidyāvratasnātāñ śrotriyān gṛhamedhinaḥ /

pūjayed dhavyakavyena viparītāṃś ca varjayet // Mn\_4.31 //

śaktito 'pacamānebhyo dātavyaṃ gṛhamedhinā /

saṃvibhāgaś ca bhūtebhyaḥ kartavyo 'nuparodhataḥ // Mn\_4.32 //

rājato dhanam anvicchet saṃsīdan snātakaḥ kṣudhā /

yājyāntevāsinor vāpi na tv anyata iti sthitiḥ // Mn\_4.33 //

na sīdet snātako vipraḥ kṣudhā śaktaḥ kathaṃ cana /

na jīrṇamalavadvāsā bhavec ca vibhave sati // Mn\_4.34 //

kḷptakeśanakhaśmaśrur dāntaḥ śuklāmbaraḥ śuciḥ /

svādhyāye caiva yuktaḥ syān nityam ātmahiteṣu ca // Mn\_4.35 //

vaiṇavīṃ dhārayed yaṣṭiṃ sodakaṃ ca kamaṇḍalum /

yajñopavītaṃ vedaṃ ca śubhaṃ raukme ca kuṇḍale // Mn\_4.36 //

nekṣetodyantam ādityaṃ nāstaṃ yāntaṃ kadā cana /

nopasṛṣṭaṃ na vāristhaṃ na madhyaṃ nabhaso gatam // Mn\_4.37 //

na laṅghayed vatsatantrīṃ na pradhāvec ca varṣati /

na codake nirīkṣeta svarūpam iti dhāraṇā // Mn\_4.38 //

mṛdaṃ gāṃ daivataṃ vipraṃ ghṛtaṃ madhu catuṣpatham /

pradakṣiṇāni kurvīta prajñātāṃś ca vanaspatīn // Mn\_4.39 //

nopagacchet pramatto 'pi striyam ārtavadarśane /

samānaśayane caiva na śayīta tayā saha // Mn\_4.40 //

rajasābhiplutāṃ nārīṃ narasya hy upagacchataḥ /

prajñā tejo balaṃ cakṣur āyuś caiva prahīyate // Mn\_4.41 //

tāṃ vivarjayatas tasya rajasā samabhiplutām /

prajñā tejo balaṃ cakṣur āyuś caiva pravardhate // Mn\_4.42 //

nāśnīyād bhāryayā sārdhaṃ nainām īkṣeta cāśnatīm /

kṣuvatīṃ jṛmbhamāṇāṃ vā na cāsīnāṃ yathāsukham // Mn\_4.43 //

nāñjayantīṃ svake netre na cābhyaktām anāvṛtām /

na paśyet prasavantīṃ ca tejaskāmo dvijottamaḥ // Mn\_4.44 //

nānnam adyād ekavāsā na nagnaḥ snānam ācaret /

na mūtraṃ pathi kurvīta na bhasmani na govraje // Mn\_4.45 //

na phālakṛṣṭe na jale na cityāṃ na ca parvate /

na jīrṇadevāyatane na valmīke kadā cana // Mn\_4.46 //

na sasattveṣu garteṣu na gacchann api na sthitaḥ /

na nadītīram āsādya na ca parvatamastake // Mn\_4.47 //

vāyvagnivipram ādityam apaḥ paśyaṃs tathaiva gāḥ /

na kadā cana kurvīta viṇmūtrasya visarjanam // Mn\_4.48 //

tiraskṛtyoccaret kāṣṭha- loṣṭhapatratṛṇādinā /

niyamya prayato vācaṃ saṃvītāṅgo 'vaguṇṭhitaḥ // Mn\_K4.49[50M] //

mūtroccārasamutsargaṃ divā kuryād udaṅmukhaḥ /

dakṣiṇābhimukho rātrau saṃdhyāyoś ca yathā divā // Mn\_K4.50[51M] //

chāyāyām andhakāre vā rātrāv ahani vā dvijaḥ /

yathāsukhamukhaḥ kuryāt prāṇabādhabhayeṣu ca // Mn\_K4.51[52M] //

pratyagniṃ pratisūryaṃ ca pratisomodakadvijam /

pratigu prativātaṃ ca prajñā naśyati mehataḥ // Mn\_K4.52[49M] //

nāgniṃ mukhenopadhamen nagnāṃ nekṣeta ca striyam /

nāmedhyaṃ prakṣiped agnau na ca pādau pratāpayet // Mn\_4.53 //

adhastān nopadadhyāc ca na cainam abhilaṅghayet /

na cainaṃ pādataḥ kuryān na prāṇābādham ācaret // Mn\_4.54 //

nāśnīyāt saṃdhivelāyāṃ na gacchen nāpi saṃviśet /

na caiva pralikhed bhūmiṃ nātmano 'paharet srajam // Mn\_4.55 //

nāpsu mūtraṃ purīṣaṃ vā ṣṭhīvanaṃ vā samutsṛjet /

amedhyaliptam anyad vā lohitaṃ vā viṣāṇi vā // Mn\_4.56 //

naikaḥ supyāc chūnyagehe na śreyāṃsaṃ prabodhayet /

nodakyayābhibhāṣeta yajñaṃ gacchen na cāvṛtaḥ // Mn\_4.57 //

agnyagāre gavāṃ goṣṭhe brāhmaṇānāṃ ca saṃnidhau /

svādhyāye bhojane caiva dakṣinaṃ pāṇim uddharet // Mn\_4.58 //

na vārayed gāṃ dhayantīṃ na cācakṣīta kasya cit /

na divīndrāyudhaṃ dṛṣṭvā kasya cid darśayed budhaḥ // Mn\_4.59 //

nādharmike vased grāme na vyādhibahule bhṛśam /

naikaḥ prapadyetādhvānaṃ na ciraṃ parvate vaset // Mn\_4.60 //

na śūdrarājye nivasen nādhārmikajanāvṛte /

na pāṣaṇḍigaṇākrānte nopasṣṛṭe 'ntyajair nṛbhiḥ // Mn\_4.61 //

na bhuñjītoddhṛtasnehaṃ nātisauhityam ācaret /

nātiprage nātisāyaṃ na sāyaṃ prātarāśitaḥ // Mn\_4.62 //

na kurvīta vṛthāceṣṭāṃ na vāry añjalinā pibet /

notsaṅge bhakṣayed bhakṣyān na jātu syāt kutūhalī // Mn\_4.63 //

na nṛtyed atha vā gāyen na vāditrāṇi vādayet] /

nāsphoṭayen na ca kṣveḍen na ca rakto virāvayet // Mn\_4.64 //

na pādau dhāvayet kāṃsye kadā cid api bhājane /

na bhinnabhāṇḍe bhuñjīta na bhāvapratidūṣite // Mn\_4.65 //

upānahau ca vāsaś ca dhṛtam anyair na dhārayet /

upavītam alaṅkāraṃ srajaṃ karakam eva ca // Mn\_4.66 //

nāvinītair bhajed dhuryair na ca kṣudhvyādhipīḍitaiḥ /

na bhinnaśṛṅgākṣikhurair na vāladhivirūpitaiḥ // Mn\_4.67 //

vinītais tu vrajen nityam āśugair lakṣaṇānvitaiḥ /

varṇarūpopasaṃpannaiḥ pratodenātudan bhṛśam // Mn\_4.68 //

bālātapaḥ pretadhūmo varjyaṃ bhinnaṃ tathāsanam /

na chindyān nakharomāṇi dantair notpāṭayen nakhān // Mn\_4.69 //

na mṛlloṣṭhaṃ ca mṛdnīyān na chindyāt karajais tṛṇam /

na karma niṣphalaṃ kuryān nāyatyām asukhodayam // Mn\_4.70 //

loṣṭhamardī tṛṇacchedī nakhakhādī ca yo naraḥ /

sa vināśaṃ vrajaty āśu sūcakāśucir eva ca // Mn\_4.71 //

na vigarhya kathāṃ kuryād bahir mālyaṃ na dhārayet /

gavāṃ ca yānaṃ pṛṣṭhena sarvathaiva vigarhitam // Mn\_4.72 //

advāreṇa ca nātīyād grāmaṃ vā veśma vāvṛtam /

rātrau ca vṛkṣamūlāni dūrataḥ parivarjayet // Mn\_4.73 //

nākṣair dīvyet kadā cit tu svayaṃ nopānahau haret /

śayanastho na bhuñjīta na pāṇisthaṃ na cāsane // Mn\_4.74 //

sarvaṃ ca tilasaṃbaddhaṃ nādyād astam ite ravau /

na ca nagnaḥ śayīteha na cocchiṣṭaḥ kva cid vrajet // Mn\_4.75 //

ārdrapādas tu bhuñjīta nārdrapādas tu saṃviśet /

ārdrapādas tu bhuñjāno dīrgham āyur avāpnuyāt // Mn\_4.76 //

acakṣurviṣayaṃ durgaṃ $ na prapadyeta karhi cit /

na viṇmūtram udīkṣeta na bāhubhyāṃ nadīṃ taret // Mn\_4.77 //

adhitiṣṭhen na keśāṃs tu na bhasmāsthikapālikāḥ /

na kārpāsāsthi na tuṣān dīrgham āyur jijīviṣuḥ // Mn\_4.78 //

na saṃvasec ca patitair na cāṇḍālair na pulkasaiḥ /

na mūrkhair nāvaliptaiś ca nāntyair nāntyāvasāyibhiḥ // Mn\_4.79 //

na śūdrāya matiṃ dadyān nocchiṣṭaṃ na haviṣkṛtam /

na cāsyopadiśed dharmaṃ na cāsya vratam ādiśet // Mn\_4.80 //

yo hy asya dharmam ācaṣṭe yaś caivādiśati vratam /

so 'saṃvṛtaṃ nāma tamaḥ saha tenaiva majjati // Mn\_4.81 //

na saṃhatābhyāṃ pāṇibhyāṃ kaṇḍūyed ātmanaḥ śiraḥ /

na spṛśec caitad ucchiṣṭo na ca snāyād vinā tataḥ // Mn\_4.82 //

keśagrahān prahārāṃś ca śirasy etān vivarjayet /

śiraḥsnātaś ca tailena nāṅgaṃ kiṃ cid api spṛśet // Mn\_4.83 //

na rājñaḥ pratigṛhṇīyād arājanyaprasūtitaḥ /

sūnācakradhvajavatāṃ veśenaiva ca jīvatām // Mn\_4.84 //

daśasūnāsamaṃ cakraṃ daśacakrasamo dhvajaḥ /

daśadhvajasamo veśo daśaveśasamo nṛpaḥ // Mn\_4.85 //

daśa sūṇāsahasrāṇi yo vāhayati saunikaḥ /

tena tulyaḥ smṛto rājā ghoras tasya pratigrahaḥ // Mn\_4.86 //

yo rājñaḥ pratigṛhṇāti lubdhasyocchāstravartinaḥ /

sa paryāyeṇa yātīmān narakān ekaviṃśatim // Mn\_4.87 //

tāmisram andhatāmisraṃ mahārauravarauravau /

narakaṃ kālasūtraṃ ca mahānarakam eva ca // Mn\_4.88 //

saṃjīvanaṃ mahāvīciṃ tapanaṃ saṃpratāpanam /

saṃhātaṃ ca sakākolaṃ kuḍmalaṃ pratimūrtikam // Mn\_4.89 //

lohaśaṅkum ṛjīṣaṃ ca panthānaṃ śālmalīṃ nadīm /

asipatravanaṃ caiva lohadārakam eva ca // Mn\_4.90 //

etad vidanto vidvāṃso brāhmaṇā brahmavādinaḥ /

na rājñaḥ pratigṛhṇanti pretya śreyo 'bhikāṅkṣiṇaḥ // Mn\_4.91 //

brāhme muhūrte budhyeta dharmārthau cānucintayet /

kāyakleśāṃś ca tanmūlān vedatattvārtham eva ca // Mn\_4.92 //

utthāyāvaśyakaṃ kṛtvā kṛtaśaucaḥ samāhitaḥ /

pūrvāṃ saṃdhyāṃ japaṃs tiṣṭhet svakāle cāparāṃ ciram // Mn\_4.93 //

ṛṣayo dīrghasaṃdhyatvād dīrgham āyur avāpnuyuḥ /

prajñāṃ yaśaś ca kīrtiṃ ca brahmavarcasam eva ca // Mn\_4.94 //

śrāvaṇyāṃ prauṣṭhapadyāṃ vāpy upākṛtya yathāvidhi /

yuktaś chandāṃsy adhīyīta māsān vipro 'rdhapañcamān // Mn\_4.95 //

puṣye tu chandasāṃ kuryād bahir utsarjanaṃ dvijaḥ /

māghaśuklasya vā prāpte pūrvāhṇe prathame 'hani // Mn\_4.96 //

yathāśāstraṃ tu kṛtvaivam utsargaṃ chandasāṃ bahiḥ /

viramet pakṣiṇīṃ rātriṃ tad evaikam aharniśam // Mn\_4.97 //

ata ūrdhvaṃ tu chandāṃsi śukleṣu niyataḥ paṭhet /

vedāṅgāni ca sarvāṇi kṛṣṇapakṣeṣu saṃpaṭhet // Mn\_4.98 //

nāvispaṣṭam adhīyīta na śūdrajanasannidhau /

na niśānte pariśrānto brahmādhītya punaḥ svapet // Mn\_4.99 //

yathoditena vidhinā nityaṃ chandaskṛtaṃ paṭhet /

brahma chandaskṛtaṃ caiva dvijo yukto hy anāpadi // Mn\_4.100 //

imān nityam anadhyāyān adhīyāno vivarjayet /

adhyāpanaṃ ca kurvāṇaḥ śiṣyāṇāṃ vidhipūrvakam // Mn\_4.101 //

karṇaśrave 'nile rātrau divā pāṃsusamūhane /

etau varṣāsv anadhyāyāv adhyāyajñāḥ pracakṣate // Mn\_4.102 //

vidyutstanitavarṣeṣu maholkānāṃ ca saṃplave /

ākālikam anadhyāyam eteṣu manur abravīt // Mn\_4.103 //

etāṃs tv abhyuditān vidyād yadā prāduṣkṛtāgniṣu /

tadā vidyād anadhyāyam anṛtau cābhradarśane // Mn\_4.104 //

nirghāte bhūmicalane jyotiṣāṃ copasarjane /

etān ākālikān vidyād anadhyāyān ṛtāv api // Mn\_4.105 //

prāduṣkṛteṣv agniṣu tu vidyutstanitaniḥsvane /

sajyotiḥ syād anadhyāyaḥ śeṣe rātrau yathā divā // Mn\_4.106 //

nityānadhyāya eva syād grāmeṣu nagareṣu ca /

dharmanaipuṇyakāmānāṃ pūtigandhe ca sarvadā // Mn\_4.107 //

antargataśave grāme vṛṣalasya ca sannidhau /

anadhyāyo rudyamāne samavāye janasya ca // Mn\_4.108 //

udake madhyarātre ca viṇmūtrasya visarjane /

ucchiṣṭaḥ śrāddhabhuk caiva manasāpi na cintayet // Mn\_4.109 //

pratigṛhya dvijo vidvān ekoddiṣṭasya ketanam /

tryahaṃ na kīrtayed brahma rājño rāhoś ca sūtake // Mn\_4.110 //

yāvad ekānudiṣṭasya gandho lepaś ca tiṣṭhati /

viprasya viduṣo dehe tāvad brahma na kīrtayet // Mn\_4.111 //

śayānaḥ prauḍhapādaś ca kṛtvā caivāvasakthikām /

nādhīyītāmiṣaṃ jagdhvā sūtakānnādyam eva ca // Mn\_4.112 //

nīhāre bāṇaśabde ca saṃdhyayor eva cobhayoḥ /

amāvāsyācaturdaśyoḥ paurṇamāsyaṣṭakāsu ca // Mn\_4.113 //

amāvāsyā guruṃ hanti śiṣyaṃ hanti caturdaśī /

brahmāṣṭakapaurṇamāsyau tasmāt tāḥ parivarjayet // Mn\_4.114 //

pāṃsuvarṣe diśāṃ dāhe gomāyuvirute tathā /

śvakharoṣṭre ca ruvati paṅktau ca na paṭhed dvijaḥ // Mn\_4.115 //

nādhīyīta śmaśānānte grāmānte govraje 'pi vā /

vasitvā maithunaṃ vāsaḥ śrāddhikaṃ pratigṛhya ca // Mn\_4.116 //

prāṇi vā yadi vāprāṇi yat kiṃ cic chrāddhikaṃ bhavet /

tad ālabhyāpy anadhyāyaḥ pāṇyāsyo hi dvijaḥ smṛtaḥ // Mn\_4.117 //

corair upadrute grāme saṃbhrame cāgnikārite /

ākālikam anadhyāyaṃ vidyāt sarvādbhuteṣu ca // Mn\_4.118 //

upākarmaṇi cotsarge trirātraṃ kṣepaṇaṃ smṛtam /

aṣṭakāsu tv ahorātram ṛtvantāsu ca rātriṣu // Mn\_4.119 //

nādhīyītāśvam ārūḍho na vṛkṣaṃ na ca hastinam /

na nāvaṃ na kharaṃ noṣṭraṃ neriṇastho na yānagaḥ // Mn\_4.120 //

na vivāde na kalahe na senāyāṃ na saṃgare /

na bhuktamātre nājīrṇe na vamitvā na śuktake // Mn\_4.121 //

atithiṃ cānanujñāpya mārute vāti vā bhṛśam /

rudhire ca srute gātrāc chastreṇa ca parikṣate // Mn\_4.122 //

sāmadhvanāv ṛgyajuṣī nādhīyīta kadā cana /

vedasyādhītya vāpy antam āraṇyakam adhītya ca // Mn\_4.123 //

ṛgvedo devadaivatyo yajurvedas tu mānuṣaḥ /

sāmavedaḥ smṛtaḥ pitryas tasmāt tasyāśucir dhvaniḥ // Mn\_4.124 //

etad vidvanto vidvāṃsas trayīniṣkarṣam anvaham /

kramataḥ pūrvam abhyasya paścād vedam adhīyate // Mn\_4.125 //

paśumaṇḍūkamārjāra- śvasarpanakulākhubhiḥ /

antarāgamane vidyād anadhyāyam aharniśam // Mn\_4.126 //

dvāv eva varjayen nityam anadhyāyau prayatnataḥ /

svādhyāyabhūmiṃ cāśuddham ātmānaṃ cāśuciṃ dvijaḥ // Mn\_4.127 //

amāvāsyām aṣṭamīṃ ca paurṇamāsīṃ caturdaśīm /

brahmacārī bhaven nityam apy ṛtau snātako dvijaḥ // Mn\_4.128 //

na snānam ācared bhuktvā nāturo na mahāniśi /

na vāsobhiḥ sahājasraṃ nāvijñāte jalāśaye // Mn\_4.129 //

devatānāṃ guro rājñaḥ snātakācāryayos tathā /

nākrāmet kāmataś chāyāṃ babhruṇo dīkṣitasya ca // Mn\_4.130 //

madhyaṃdine 'rdharātre ca śrāddhaṃ bhuktvā ca sāmiṣam /

saṃdhyayor ubhayoś caiva na seveta catuṣpatham // Mn\_4.131 //

udvartanam apasnānaṃ viṇmūtre raktam eva ca /

śleśmaniṣṭhyūtavāntāni nādhitiṣṭhet tu kāmataḥ // Mn\_4.132 //

vairiṇaṃ nopaseveta sahāyaṃ caiva vairiṇaḥ /

adhārmikaṃ taskaraṃ ca parasyaiva ca yoṣitaṃ // Mn\_4.133 //

na hīdṛśam anāyuṣyaṃ loke kiṃ cana vidyate /

yādṛśaṃ puruṣasyeha paradāropasevanam // Mn\_4.134 //

kṣatriyaṃ caiva sarpaṃ ca brāhmaṇaṃ ca bahuśrutam /

nāvamanyeta vai bhūṣṇuḥ kṛśān api kadā cana // Mn\_4.135 //

etat trayaṃ hi puruṣaṃ nirdahed avamānitam /

tasmād etat trayaṃ nityaṃ nāvamanyeta buddhimān // Mn\_4.136 //

nātmānam avamanyeta purvābhir asamṛddhibhiḥ /

ā mṛtyoḥ śriyam anvicchen naināṃ manyeta durlabhām // Mn\_4.137 //

satyaṃ brūyāt priyaṃ brūyān na brūyāt satyam apriyam /

priyaṃ ca nānṛtaṃ brūyād eṣa dharmaḥ sanātanaḥ // Mn\_4.138 //

bhadraṃ bhadram iti brūyād bhadram ity eva vā vadet /

śuṣkavairaṃ vivādaṃ ca na kuryāt kena cit saha // Mn\_4.139 //

nātikalyaṃ nātisāyaṃ nātimadhyaṃdine sthite /

nājñātena samaṃ gacchen naiko na vṛṣalaiḥ saha // Mn\_4.140 //

hīnāṅgān atiriktāṅgān vidyāhīnān vayo'dhikān /

rūpadraviṇahīnāṃś ca jātihīnāṃś ca nākṣipet // Mn\_4.141 //

na spṛśet pāṇinocchiṣṭo vipro gobrāhmaṇānalāṇ /

na cāpi paśyed aśuciḥ sustho jyotirgaṇān divā // Mn\_4.142 //

spṛṣṭvaitān aśucir nityam adbhiḥ prāṇān upaspṛśet /

gātrāṇi caiva sarvāṇi nābhiṃ pāṇitalena tu // Mn\_4.143 //

anāturaḥ svāni khāni na spṛśed animittataḥ /

romāṇi ca rahasyāni sarvāṇy eva vivarjayet // Mn\_4.144 //

maṅgalācārayuktaḥ syāt prayatātmā jitendriyaḥ /

japec ca juhuyāc caiva nityam agnim atandritaḥ // Mn\_4.145 //

maṅgalācārayuktānāṃ nityaṃ ca prayatātmanām /

japatāṃ juhvatāṃ caiva vinipāto na vidyate // Mn\_4.146 //

vedam evābhyasen nityaṃ yathākālam atandritaḥ /

taṃ hy asyāhuḥ paraṃ dharmam upadharmo 'nya ucyate // Mn\_4.147 ḥḥ

vedābhyāsena satataṃ śaucena tapasaiva ca /

adroheṇa ca bhūtānāṃ jātiṃ smarati paurvikīm // Mn\_4.148 //

paurvikīṃ saṃsmaran jātiṃ brahmaivābhyasyate punaḥ /

brahmābhyāsena cājasram anantaṃ sukham aśnute // Mn\_4.149 //

sāvitrāñ śāntihomāṃś ca kuryāt parvasu nityaśaḥ /

pitṝṃś caivāṣṭakāsv arcen nityam anvaṣṭakāsu ca // Mn\_4.150 //

dūrād āvasathān mūtraṃ dūrāt pādāvasecanam /

ucchiṣṭānnaniṣekaṃ ca dūrād eva samācaret // Mn\_4.151 //

maitraṃ prasādhanaṃ snānaṃ dantadhāvanam añjanam /

pūrvāhṇa eva kurvīta devatānāṃ ca pūjanam // Mn\_4.152 //

daivatāny abhigacchet tu dhārmikāṃś ca dvijottamān /

īśvaraṃ caiva rakṣārthaṃ gurūn eva ca parvasu // Mn\_4.153 //

abhivādayed vṛddhāṃś ca dadyāc caivāsanaṃ svakam /

kṛtāñjalir upāsīta gacchataḥ pṛṣṭhato 'nviyāt // Mn\_4.154 //

śrutismṛtyuditaṃ samyaṅ nibaddhaṃ sveṣu karmasu /

dharmamūlaṃ niṣeveta sadācāram atandritaḥ // Mn\_4.155 //

ācārāl labhate hy āyur ācārād īpsitāḥ prajāḥ /

ācārād dhanam akṣayyam ācāro hanty alakṣaṇam // Mn\_4.156 //

durācāro hi puruṣo loke bhavati ninditaḥ /

duḥkhabhāgī ca satataṃ vyādhito 'lpāyur eva ca // Mn\_4.157 //

sarvalakṣaṇahīno 'pi yaḥ sadācāravān naraḥ /

śraddadhāno 'nasūyaś ca śataṃ varṣāṇi jīvati // Mn\_4.158 //

yad yat paravaśaṃ karma tat tad yatnena varjayet /

yad yad ātmavaśaṃ tu syāt tat tat seveta yatnataḥ // Mn\_4.159 //

sarvaṃ paravaśaṃ duḥkhaṃ sarvam ātmavaśaṃ sukham /

etad vidyāt samāsena lakṣaṇaṃ sukhaduḥkhayoḥ // Mn\_4.160 //

yat karma kurvato 'sya syāt paritoṣo 'ntarātmanaḥ /

tat prayatnena kurvīta viparītaṃ tu varjayet // Mn\_4.161 //

ācāryaṃ ca pravaktāraṃ pitaraṃ mātaraṃ gurum /

na hiṃsyād brāhmaṇān gāś ca sarvāṃś caiva tapasvinaḥ // Mn\_4.162 //

nāstikyaṃ vedanindāṃ ca devatānāṃ ca kutsanam /

dveṣaṃ dambhaṃ ca mānaṃ ca krodhaṃ taikṣṇyaṃ ca varjayet // Mn\_4.163 //

parasya daṇḍaṃ nodyacchet kruddho nainaṃ nipātayet /

anyatra putrāc chiṣyād vā śiṣṭyarthaṃ tāḍayet tu tau // Mn\_4.164 //

brāhmaṇāyāvaguryaiva dvijātir vadhakāmyayā /

śataṃ varṣāṇi tāmisre narake parivartate // Mn\_4.165 //

tāḍayitvā tṛṇenāpi saṃrambhān matipūrvakam /

ekaviṃśatīm ājātīḥ pāpayoniṣu jāyate // Mn\_4.166 //

ayudhyamānasyotpādya brāhmaṇasyāsṛg aṅgataḥ /

duḥkhaṃ sumahad āpnoti pretyāprājñatayā naraḥ // Mn\_4.167 //

śoṇitaṃ yāvataḥ pāṃsūn saṃgṛhṇāti mahītalāt /

tāvato 'bdān amutrānyaiḥ śoṇitotpādako 'dyate // Mn\_4.168 //

na kadā cid dvije tasmād vidvān avagured api /

na tāḍayet tṛṇenāpi na gātrāt srāvayed asṛk // Mn\_4.169 //

adhārmiko naro yo hi yasya cāpy anṛtaṃ dhanam /

hiṃsārataś ca yo nityaṃ nehāsau sukham edhate // Mn\_4.170 //

na sīdann api dharmeṇa mano 'dharme niveśayet /

adhārmikānāṃ pāpānām āśu paśyan viparyayam // Mn\_4.171 //

nādharmaś carito loke sadyaḥ phalati gaur iva /

śanair āvartyamānas tu kartur mūlāni kṛntati // Mn\_4.172 //

yadi nātmani putreṣu na cet putreṣu naptṛṣu /

na tv eva tu kṛto 'dharmaḥ kartur bhavati niṣphalaḥ // Mn\_4.173 //

adharmeṇaidhate tāvat tato bhadrāṇi paśyati /

tataḥ sapatnān jayati samūlas tu vinaśyati // Mn\_4.174 //

satyadharmāryavṛtteṣu śauce caivāramet sadā /

śiṣyāṃś ca śiṣyād dharmeṇa vāgbāhūdarasaṃyataḥ // Mn\_4.175 //

parityajed arthakāmau yau syātāṃ dharmavarjitau /

dharmaṃ cāpy asukhodarkaṃ lokasaṃkruṣṭam eva ca // Mn\_4.176 //

na pāṇipādacapalo na netracapalo 'nṛjuḥ /

na syād vākcapalaś caiva na paradrohakarmadhīḥ // Mn\_4.177 //

yenāsya pitaro yātā yena yātāḥ pitāmahāḥ /

tena yāyāt satāṃ mārgaṃ tena gacchan na riṣyati // Mn\_4.178 //

ṛtvikpurohitācāryair mātulātithisaṃśritaiḥ /

bālavṛddhāturair vaidyair jñātisaṃbandhibāndhavaiḥ // Mn\_4.179 //

mātāpitṛbhyāṃ jāmībhir bhrātrā putreṇa bhāryayā /

duhitrā dāsavargeṇa vivādaṃ na samācaret // Mn\_4.180 //

etair vivādān saṃtyajya sarvapāpaiḥ pramucyate /

etair jitaiś ca jayati sarvāṃl lokān imān gṛhī // Mn\_4.181 //

ācāryo brahmalokeśaḥ prājāpatye pitā prabhuḥ /

atithis tv indralokeśo devalokasya ca rtvijaḥ // Mn\_4.182 //

jāmayo 'psarasāṃ loke vaiśvadevasya bāndhavāḥ /

saṃbandhino hy apāṃ loke pṛthivyāṃ mātṛmātulau // Mn\_4.183 //

ākāśeśās tu vijñeyā bālavṛddhakṛśāturāḥ /

bhrātā jyeṣṭhaḥ samaḥ pitrā bhāryā putraḥ svakā tanuḥ // Mn\_4.184 //

chāyā svo dāsavargaś ca duhitā kṛpaṇaṃ param /

tasmād etair adhikṣiptaḥ sahetāsaṃjvaraḥ sadā // Mn\_4.185 //

pratigrahasamartho 'pi prasaṅgaṃ tatra varjayet /

pratigraheṇa hy asyāśu brāhmaṃ tejaḥ praśāmyati // Mn\_4.186 //

na dravyāṇām avijñāya vidhiṃ dharmyaṃ pratigrahe /

prājñaḥ pratigrahaṃ kuryād avasīdann api kṣudhā // Mn\_4.187 //

hiraṇyaṃ bhūmim aśvaṃ gām annaṃ vāsas tilān ghṛtam /

pratigṛhṇann avidvāṃs tu bhasmībhavati dāruvat // Mn\_4.188 //

hiraṇyam āyur annaṃ ca bhūr gauś cāpy oṣatas tanum /

aśvaś cakṣus tvacaṃ vāso ghṛtaṃ tejas tilāh prajāḥ // Mn\_4.189 //

atapās tv anadhīyānaḥ pratigraharucir dvijaḥ /

ambhasy aśmaplaveneva saha tenaiva majjati // Mn\_4.190 //

tasmād avidvān bibhiyād yasmāt tasmāt pratigrahāt /

svalpakenāpy avidvān hi paṅke gaur iva sīdati // Mn\_4.191 //

na vāry api prayacchet tu baiḍālavratike dvije /

na bakavratike pāpe nāvedavidi dharmavit // Mn\_4.192 //

triṣv apy eteṣu dattaṃ hi vidhināpy arjitaṃ dhanam /

dātur bhavaty anarthāya paratrādātur eva ca // Mn\_4.193 //

yathā plavenāupalena nimajjaty udake taran /

tathā nimajjato 'dhastād ajñau dātṛpratīcchakau // Mn\_4.194 //

dharmadhvajī sadā lubdhaś chādmiko lokadambhakaḥ /

baiḍālavratiko jñeyo hiṃsraḥ sarvābhisaṃdhakaḥ // Mn\_4.195 //

adhodṛṣṭir naiṣkṛtikaḥ svārthasādhanatatparaḥ /

śaṭho mithyāvinītaś ca bakavratacaro dvijaḥ // Mn\_4.196[197M] //

ye bakavratino viprā ye ca mārjāraliṅginaḥ /

te patanty andhatāmisre tena pāpena karmaṇā // Mn\_4.197[198M] //

na dharmasyāpadeśena pāpaṃ kṛtvā vrataṃ caret /

vratena pāpaṃ pracchādya kurvan strīśūdradambhanam // Mn\_4.198[199M] //

pretyeha cedṛśā viprā garhyante brahmavādibhiḥ /

chadmanā caritaṃ yac ca vrataṃ rakṣāṃsi gacchati // Mn\_4.199[200M] //

aliṅgī liṅgiveṣeṇa yo vṛttim upajīvati /

sa liṅgināṃ haraty enas tiryagyonau ca jāyate // Mn\_4.200[201M] //

parakīyanipāneṣu na snāyād dhi kadā cana /

nipānakartuḥ snātvā tu duṣkṛtāṃśena lipyate // Mn\_4.201[202M] //

yānaśayyāsanāny asya kūpodyānagṛhāṇi ca /

adattāny upayuñjāna enasaḥ syāt turīyabhāk // Mn\_4.202[203M] //

nadīṣu devakhāteṣu taḍāgeṣu saraḥsu ca /

snānaṃ samācaren nityaṃ gartaprasravaṇeṣu ca // Mn\_4.203[204M] //

yamān seveta satataṃ na nityaṃ niyamān budhaḥ /

yamān pataty akurvāṇo niyamān kevalān bhajan // Mn\_4.204[205M] //

nāśrotriyatate yajñe grāmayājikṛte tathā /

striyā klībena ca hute bhuñjīta brāhmaṇaḥ kva cit // Mn\_4.205[206M] //

aślīkam etat sādhūnāṃ yatra juhvaty amī haviḥ /

pratīpam etad devānāṃ tasmāt tat parivarjayet // Mn\_4.206[207M] //

mattakruddhāturāṇāṃ ca na bhuñjīta kadā cana /

keśakīṭāvapannaṃ ca padā spṛṣṭaṃ ca kāmataḥ // Mn\_4.207[208M] //

bhrūṇaghnāvekṣitaṃ caiva saṃspṛṣṭaṃ cāpy udakyayā /

patatriṇāvalīḍhaṃ ca śunā saṃspṛṣṭam eva ca // Mn\_4.208[209M] //

gavā cānnam upaghrātaṃ ghuṣṭānnaṃ ca viśeṣataḥ /

gaṇānnaṃ gaṇikānnaṃ ca viduṣā ca jugupsitam // Mn\_4.209[210M] //

stenagāyanayoś cānnaṃ takṣṇo vārdhuṣikasya ca /

dīkṣitasya kadaryasya baddhasya nigaḍasya ca // Mn\_4.210[211M] //

abhiśastasya ṣaṇḍhasya puṃścalyā dāmbhikasya ca /

śuktaṃ paryuṣitaṃ caiva śūdrasyocchiṣṭam eva ca // Mn\_4.211[212M] //

cikitsakasya mṛgayoḥ krūrasyocchiṣṭabhojinaḥ /

ugrānnaṃ sūtikānnaṃ ca paryācāntam anirdaśam // Mn\_4.212[213M] //

anarcitaṃ vṛthāmāṃsam avīrāyāś ca yoṣitaḥ /

dviṣadannaṃ nagaryannaṃ patitānnam avakṣutam // Mn\_4.213[214M] //

piśunānṛtinoś cānnaṃ kratuvikrayiṇas tathā /

śailūṣatunnavāyānnaṃ kṛtaghnasyānnam eva ca // Mn\_4.214[215M] //

karmārasya niṣādasya raṅgāvatārakasya ca /

suvarṇakartur veṇasya śastravikrayiṇas tathā // Mn\_4.215[216M] //

śvavatāṃ śauṇḍikānāṃ ca cailanirṇejakasya ca /

rañjakasya nṛśaṃsasya yasya copapatir gṛhe // Mn\_4.216[217M] //

mṛṣyanti ye copapatiṃ strījitānāṃ ca sarvaśaḥ /

anirdaśaṃ ca pretānnam atuṣṭikaram eva ca // Mn\_4.217[218M] //

rājānnaṃ teja ādatte śūdrānnaṃ brahmavarcasam /

āyuḥ suvarṇakārānnaṃ yaśaś carmāvakartinaḥ // Mn\_4.218[219M] //

kārukānnaṃ prajāṃ hanti balaṃ nirṇejakasya ca /

gaṇānnaṃ gaṇikānnaṃ ca lokebhyaḥ parikṛntati // Mn\_4.219[220M] //

pūyaṃ cikitsakasyānnaṃ puṃścalyās tv annam indriyam /

viṣṭhā vārdhuṣikasyānnaṃ śastravikrayiṇo malam // Mn\_4.220[221M] //

ya ete 'nye tv abhojyānnāḥ kramaśaḥ parikīrtitāḥ /

teṣāṃ tvagasthiromāṇi vadanty annaṃ manīṣiṇaḥ // Mn\_4.221[222M] //

bhuktvāto 'nyatam asyānnam amatyā kṣapaṇaṃ tryaham /

matyā bhuktvācaret kṛcchraṃ retoviṇmūtram eva ca // Mn\_4.222[223M] //

nādyāc chūdrasya pakvānnaṃ vidvān aśrāddhino dvijaḥ /

ādadītāmam evāsmād avṛttāv ekarātrikam // Mn\_4.223[224M] //

śrotriyasya kadaryasya vadānyasya ca vārdhuṣeḥ /

mīmāṃsitvobhayaṃ devāḥ samam annam akalpayan // Mn\_4.224[225M] //

tān prajāpatir āhaitya mā kṛdhvaṃ viṣamaṃ samam /

śraddhāpūtaṃ vadānyasya hatam aśraddhayetarat // Mn\_4.225[226M] //

śraddhayeṣṭaṃ ca pūrtaṃ ca nityaṃ kuryād atandritaḥ /

śraddhākṛte hy akṣaye te bhavataḥ svāgatair dhanaiḥ // Mn\_4.226[227M] //

dānadharmaṃ niṣeveta nityam aiṣṭikapaurtikam /

parituṣṭena bhāvena pātram āsādya śaktitaḥ // Mn\_4.227[228M] //

yat kiṃ cid api dātavyaṃ yācitenānasūyayā /

utpatsyate hi tat pātraṃ yat tārayati sarvataḥ // Mn\_4.228[229M] //

vāridas tṛptim āpnoti sukham akṣayyam annadaḥ /

tilapradaḥ prajām iṣṭāṃ dīpadaś cakṣur uttamam // Mn\_4.229[230M] //

bhūmido bhūmim āpnoti dīrgham āyur hiraṇyadaḥ /

gṛhado 'gryāṇi veśmāni rūpyado rūpam uttamam // Mn\_4.230[231M] //

vāsodaś candrasālokyam aśvisālokyam aśvadaḥ /

anaḍuhaḥ śriyaṃ puṣṭāṃ godo bradhnasya viṣṭapam // Mn\_4.231[232M] //

yānaśayyāprado bhāryām aiśvaryam abhayapradaḥ /

dhānyadaḥ śāśvataṃ saukhyaṃ brahmado brahmasārṣṭitām // Mn\_4.232[233M] //

sarveṣām eva dānānāṃ brahmadānaṃ viśiṣyate /

vāryannagomahīvāsas- tilakāñcanasarpiṣām // Mn\_4.233[234M] //

yena yena tu bhāvena yad yad dānaṃ prayacchati /

tat tat tenaiva bhāvena prāpnoti pratipūjitaḥ // Mn\_4.234[235M] //

yo 'rcitaṃ pratigṛhṇāti dadāty arcitam eva vā /

tāv ubhau gacchataḥ svargaṃ narakaṃ tu viparyaye // Mn\_4.235[236M] //

na vismayeta tapasā vaded iṣṭvā ca nānṛtam /

nārto 'py apavaded viprān na dattvā parikīrtayet // Mn\_4.236[237M] //

yajño 'nṛtena kṣarati tapaḥ kṣarati vismayāt /

āyur viprāpavādena dānaṃ ca parikīrtanāt // Mn\_4.237[238M] //

dharmaṃ śanaiḥ saṃcinuyād valmīkam iva puttikāḥ /

paralokasahāyārthaṃ sarvabhūtāny apīḍayan // Mn\_4.238[239M] //

nāmutra hi sahāyārthaṃ pitā mātā ca tiṣṭhataḥ /

na putradāraṃ na jñātir dharmas tiṣṭhati kevalaḥ // Mn\_4.239[240M] //

ekaḥ prajāyate jantur eka eva pralīyate /

eko 'nubhuṅkte sukṛtam eka eva ca duṣkṛtam // Mn\_4.240[241M] //

mṛtaṃ śarīram utsṛjya kāṣṭhaloṣṭasamaṃ kṣitau /

vimukhā bāndhavā yānti dharmas tam anugacchati // Mn\_4.241[242M] //

tasmād dharmaṃ sahāyārthaṃ nityaṃ saṃcinuyāc chanaiḥ /

dharmeṇa hi sahāyena tamas tarati dustaram // Mn\_4.242[243M] //

dharmapradhānaṃ puruṣaṃ tapasā hatakilbiṣam /

paralokaṃ nayaty āśu bhāsvantaṃ khaśarīriṇam // Mn\_4.243[244M] //

uttamair uttamair nityaṃ saṃbandhān ācaret saha /

ninīṣuḥ kulam utkarṣam adhamān adhamāṃs tyajet // Mn\_4.244[245M] //

uttamān uttamān eva gacchan hīnāṃs tu varjayan /

brāhmaṇaḥ śreṣṭhatām eti pratyavāyena śūdratām // Mn\_4.245[246M] //

dṛḍhakārī mṛdur dāntaḥ krūrācārair asaṃvasan /

ahiṃsro damadānābhyāṃ jayet svargaṃ tathāvrataḥ // Mn\_4.246[247M] //

edhodakaṃ mūlaphalam annam abhyudyataṃ ca yat /

sarvataḥ pratigṛhṇīyān madhv athābhayadakṣiṇām // Mn\_4.247[248M] //

āhṛtābhyudyatāṃ bhikṣāṃ purastād apracoditām /

mene prajāpatir grāhyām api duṣkṛtakarmaṇaḥ // Mn\_4.248[249M] //

nāśnanti pitaras tasya daśavarṣāṇi pañca ca /

na ca havyaṃ vahaty agnir yas tām abhyavamanyate // Mn\_4.249[250M] //

śayyāṃ gṛhān kuśān gandhān apaḥ puṣpaṃ maṇīn dadhi /

dhānā matsyān payo māṃsaṃ śākaṃ caiva na nirṇudet // Mn\_4.250[251M] //

gurūn bhṛtyāṃś cojjihīrṣann arciṣyan devatātithīn /

sarvataḥ pratigṛhṇīyān na tu tṛpyet svayaṃ tataḥ // Mn\_4.251[252M] //

guruṣu tv abhyatīteṣu vinā vā tair gṛhe vasan /

ātmano vṛttim anvicchan gṛhṇīyāt sādhutaḥ sadā // Mn\_4.252[253M] //

ārdhikaḥ kulamitraṃ ca gopālo dāsanāpitau /

ete śūdreṣu bhojyānnā yāś cātmānaṃ nivedayet // Mn\_4.253[254M] //

yādṛśo 'sya bhaved ātmā yādṛśaṃ ca cikīrṣitam /

yathā copacared enaṃ tathātmānaṃ nivedayet // Mn\_4.254[255M] //

yo 'nyathā santam ātmānam anyathā satsu bhāṣate /

sa pāpakṛttamo loke stena ātmāpahārakaḥ // Mn\_4.255[256M] //

vācy arthā niyatāḥ sarve vāṅgūlā vāgviniḥsṛtāḥ /

tāṃs tu yaḥ stenayed vācaṃ sa sarvasteyakṛn naraḥ // Mn\_4.256[257M] //

maharṣipitṛdevānāṃ gatvānṛṇyaṃ yathāvidhi /

putre sarvaṃ samāsajya vasen mādhyasthyam āśritaḥ // Mn\_4.257[258M] //

ekākī cintayen nityaṃ vivikte hitam ātmanaḥ /

ekākī cintayāno hi paraṃ śreyo 'dhigacchati // Mn\_4.258[259M] //

eṣoditā gṛhasthasya vṛttir viprasya śāśvatī /

snātakavratakalpaś ca sattvavṛddhikaraḥ śubhaḥ // Mn\_4.259[260M] //

anena vipro vṛttena vartayan vedaśāstravit /

vyapetakalmaṣo nityaṃ brahmaloke mahīyate // Mn\_4.260[261M] //

śrutvaitān ṛṣayo dharmān snātakasya yathoditān /

idam ūcur mahātmānam analaprabhavaṃ bhṛgum // Mn\_5.1 //

evaṃ yathoktaṃ viprāṇāṃ svadharmam anutiṣṭhatām /

kathaṃ mṛtyuḥ prabhavati vedaśāstravidāṃ prabho // Mn\_5.2 //

sa tān uvāca dharmātmā maharṣīn mānavo bhṛguḥ /

śrūyatāṃ yena doṣeṇa mṛtyur viprān jighāṃsati // Mn\_5.3 //

anabhyāsena vedānām ācārasya ca varjanāt /

ālasyād annadoṣāc ca mṛtyur viprāñ jighāṃsati // Mn\_5.4 //

laśunaṃ gṛñjanaṃ caiva palāṇḍuṃ kavakāni ca /

abhakṣyāṇi dvijātīnām amedhyaprabhavāni ca // Mn\_5.5 //

lohitān vṛkṣaniryāsān vṛścanaprabhavāṃs tathā /

śeluṃ gavyaṃ ca peyūṣaṃ prayatnena vivarjayet // Mn\_5.6 //

vṛthā kṛsarasaṃyāvaṃ pāyasāpūpam eva ca /

anupākṛtamāṃsāni devānnāni havīṃṣi ca // Mn\_5.7 //

anirdaśāyā goḥ kṣīram auṣṭram aikaśaphaṃ tathā /

āvikaṃ saṃdhinīkṣīraṃ vivatsāyāś ca goḥ payaḥ // Mn\_5.8 //

āraṇyānāṃ ca sarveṣāṃ mṛgāṇāṃ māhiṣaṃ vinā /

strīkṣīraṃ caiva varjyāni sarvaśuktāni caiva hi // Mn\_5.9 //

dadhi bhakṣyaṃ ca śukteṣu sarvaṃ ca dadhisaṃbhavam /

yāni caivābhiṣūyante puṣpamūlaphalaiḥ śubhaiḥ // Mn\_5.10 //

kravyādāñ śakunān sarvāṃs tathā grāmanivāsinaḥ /

anirdiṣṭāṃś caikaśaphāṃṣ ṭiṭṭibhaṃ ca vivarjayet // Mn\_5.11 //

kalaviṅkaṃ plavaṃ haṃsaṃ cakrāhvaṃ grāmakukkuṭam /

sārasaṃ rajjuvālaṃ ca dātyūhaṃ śukasārike // Mn\_5.12 //

pratudāñ jālapādāṃś ca koyaṣṭinakhaviṣkirān /

nimajjataś ca matsyādān saunaṃ vallūram eva ca // Mn\_5.13 //

bakaṃ caiva balākāṃ ca kākolaṃ khañjarīṭakam /

matsyādān viḍvarāhāṃś ca matsyān eva ca sarvaśaḥ // Mn\_5.14 //

yo yasya māṃsam aśnāti sa tanmāṃsāda ucyate /

matsyādaḥ sarvamāṃsādas tasmān matsyān vivarjayet // Mn\_5.15 //

pāṭhīnarohitāv ādyau niyuktau havyakavyayoḥ /

rājīvān siṃhatuṇḍāś ca saśalkāś caiva sarvaśaḥ // Mn\_5.16 //

na bhakṣayed ekacarān ajñātāṃś ca mṛgadvijān /

bhakṣyeṣv api samuddiṣṭān sarvān pañcanakhāṃs tathā // Mn\_5.17 //

śvāvidhaṃ śalyakaṃ godhāṃ khaḍgakūrmaśaśāṃs tathā /

bhakṣyān pañcanakheṣv āhur anuṣṭrāṃś caikatodatah // Mn\_5.18 //

chatrākaṃ viḍvarāhaṃ ca laśunaṃ grāmakukkuṭam /

palāṇḍuṃ gṛñjanaṃ caiva matyā jagdhvā pated dvijaḥ // Mn\_5.19 //

amatyaitāni ṣaḍ jagdhvā kṛcchraṃ sāntapanaṃ caret /

yaticāndrāyāṇaṃ vāpi śeṣeṣūpavased ahaḥ // Mn\_5.20 //

saṃvatsarasyaikam api caret kṛcchraṃ dvijottamaḥ /

ajñātabhuktaśuddhyarthaṃ jñātasya tu viṣeśataḥ // Mn\_5.21 //

yajñārthaṃ brāhmaṇair vadhyāḥ praśastā mṛgapakṣiṇaḥ /

bhṛtyānāṃ caiva vṛttyartham agastyo hy ācarat purā // Mn\_5.22 //

babhūvur hi puroḍāśā bhakṣyāṇāṃ mṛgapakṣiṇām /

purāṇeṣv api yajñeṣu brahmakṣatrasaveṣu ca // Mn\_5.23 //

yat kiṃ cit snehasaṃyuktaṃ bhakṣyaṃ bhojyam agarhitam /

tat paryuṣitam apy ādyaṃ haviḥśeṣaṃ ca yad bhavet // Mn\_5.24 //

cirasthitam api tv ādyam asnehāktaṃ dvijātibhiḥ /

yavagodhūmajaṃ sarvaṃ payasaś caiva vikriyā // Mn\_5.25 //

etad uktaṃ dvijātīnāṃ bhakṣyābhakṣyam aśeṣataḥ /

māṃsasyātaḥ pravakṣyāmi vidhiṃ bhakṣaṇavarjane // Mn\_5.26 //

prokṣitaṃ bhakṣayen māṃsaṃ brāhmaṇānāṃ ca kāmyayā /

yathāvidhi niyuktas tu prāṇānām eva cātyaye // Mn\_5.27 //

prāṇasyānnam idaṃ sarvaṃ prajāpatir akalpayat /

sthāvaraṃ jaṅgamaṃ caiva sarvaṃ prāṇasya bhojanam // Mn\_5.28 //

carāṇām annam acarā daṃṣṭriṇām apy adaṃṣṭriṇaḥ /

ahastāś ca sahastānāṃ śūrāṇāṃ caiva bhīravaḥ // Mn\_5.29 //

nāttā duṣyaty adann ādyān prāṇino 'hanyahany api /

dhātraiva sṛṣṭā hy ādyāś ca prāṇino 'ttāra eva ca // Mn\_5.30 //

yajñāya jagdhir māṃsasyety eṣa daivo vidhiḥ smṛtaḥ /

ato 'nyathā pravṛttis tu rākṣaso vidhir ucyate // Mn\_5.31 //

krītvā svayaṃ vāpy utpādya paropakṛtam eva vā /

devān pitṝṃś cārcayitvā khādan māṃsaṃ na duṣyati // Mn\_5.32 //

nādyād avidhinā māṃsaṃ vidhijño 'nāpadi dvijaḥ /

jagdhvā hy avidhinā māṃsaṃ pretas tair adyate 'vaśaḥ // Mn\_5.33 //

na tādṛśaṃ bhavaty eno mṛgahantur dhanārthinaḥ /

yādṛśaṃ bhavati pretya vṛthāmāṃsāni khādataḥ // Mn\_5.34 //

niyuktas tu yathānyāyaṃ yo māṃsaṃ nātti mānavaḥ /

sa pretya paśutāṃ yāti saṃbhavān ekaviṃśatim // Mn\_5.35 //

asaṃskṛtān paśūn mantrair nādyād vipraḥ kadā cana /

mantrais tu saṃskṛtān adyāc chāśvataṃ vidhim āsthitaḥ // Mn\_5.36 //

kuryād ghṛtapaśuṃ saṅge kuryāt piṣṭapaśuṃ tathā /

na tv eva tu vṛthā hantuṃ paśum icchet kadā cana // Mn\_5.37 //

yāvanti paśuromāṇi tāvatkṛtvo ha māraṇam /

vṛthāpaśughnaḥ prāpnoti pretya janmani janmani // Mn\_5.38 //

yajñārthaṃ paśavaḥ sṛṣṭāḥ svayam eva svayaṃbhuvā /

yajño 'sya bhūtyai sarvasya tasmād yajñe vadho 'vadhaḥ // Mn\_5.39 //

oṣadhyaḥ paśavo vṛkṣās tiryañcaḥ pakṣiṇas tathā /

yajñārthaṃ nidhanaṃ prāptāḥ prāpnuvanty utsṛtīḥ punaḥ // Mn\_5.40 //

madhuparke ca yajñe ca pitṛdaivatakarmaṇi /

atraiva paśavo hiṃsyā nānyatrety abravīn manuḥ // Mn\_5.41 //

eṣv artheṣu paśūn hiṃsan vedatattvārthavid dvijaḥ /

ātmānaṃ ca paśuṃ caiva gamayaty uttamaṃ gatim // Mn\_5.42 //

gṛhe gurāv araṇye vā nivasann ātmavān dvijaḥ /

nāvedavihitāṃ hiṃsām āpady api samācaret // Mn\_5.43 //

yā vedavihitā hiṃsā niyatāsmiṃś carācare /

ahiṃsām eva tāṃ vidyād vedād dharmo hi nirbabhau // Mn\_5.44 //

yo 'hiṃsakāni bhūtāni hinasty ātmasukhecchayā /

sa jīvāṃś ca mṛtaś caiva na kva cit sukham edhate // Mn\_5.45 //

yo bandhanavadhakleśān prāṇināṃ na cikīrṣati /

sa sarvasya hitaprepsuḥ sukham atyantam aśnute // Mn\_5.46 //

yad dhyāyati yat kurute ratiṃ badhnāti yatra ca /

tad avāpnoty ayatnena yo hinasti na kiṃ cana // Mn\_5.47 //

nākṛtvā prāṇināṃ hiṃsāṃ māṃsam utpadyate kva cit /

na ca prāṇivadhaḥ svargyas tasmān māṃsaṃ vivarjayet // Mn\_5.48 //

samutpattiṃ ca māṃsasya vadhabandhau ca dehinām /

prasamīkṣya nivarteta sarvamāṃsasya bhakṣaṇāt // Mn\_5.49 //

na bhakṣayati yo māṃsaṃ vidhiṃ hitvā piśācavat /

na loke priyatāṃ yāti vyādhibhiś ca na pīḍyate // Mn\_5.50 //

anumantā viśasitā nihantā krayavikrayī /

saṃskartā copahartā ca khādakaś ceti ghātakāḥ // Mn\_5.51 //

svamāṃsaṃ paramāṃsena yo vardhayitum icchati /

anabhyarcya pitṝn devāṃs tato 'nyo nāsty apuṇyakṛt // Mn\_5.52 //

varṣe varṣe 'śvamedhena yo yajeta śataṃ samāḥ /

māṃsāni ca na khāded yas tayoḥ puṇyaphalaṃ samam // Mn\_5.53 //

phalamūlāśanair medhyair munyannānāṃ ca bhojanaiḥ /

na tat phalam avāpnoti yan māṃsaparivarjanāt // Mn\_5.54 //

māṃ sa bhakṣayitāmutra yasya māṃsam ihādmy aham /

etan māṃsasya māṃsatvaṃ pravadanti manīṣiṇaḥ // Mn\_5.55 //

na māṃsabhakṣaṇe doṣo na madye na ca maithune /

pravṛttir eṣā bhūtānāṃ nivṛttis tu mahāphalā // Mn\_5.56 //

pretaśuddhiṃ pravakṣyāmi dravyaśuddhiṃ tathaiva ca /

caturṇām api varṇānāṃ yathāvad anupūrvaśaḥ // Mn\_5.57 //

dantajāte 'nujāte ca kṛtacūḍe ca saṃsthite /

aśuddhā bāndhavāḥ sarve sūtake ca tathocyate // Mn\_5.58 ḥḥ

daśāhaṃ śāvam āśaucaṃ sapiṇḍeṣu vidhīyate /

arvāk saṃcayanād asthnāṃ tryaham ekāham eva vā // Mn\_5.59 //

sapiṇḍatā tu puruṣe saptame vinivartate /

samānodakabhāvas tu janmanāmnor avedane // Mn\_5.60 //

yathedaṃ śāvam āśaucaṃ sapiṇḍeṣu vidhīyate /

janane 'py evam eva syān nipuṇaṃ śuddhim icchatām // Mn\_5.61 //

sarveṣāṃ śāvam āśaucaṃ mātāpitros tu sūtakam /

sūtakaṃ mātur eva syād upaspṛśya pitā śuciḥ // Mn\_5.62[61M] //

nirasya tu pumāñ śukram upaspṛsyaiva śudhyati /

baijikād abhisaṃbandhād anurundhyād aghaṃ tryaham // Mn\_5.63[62M] //

ahnā caikena rātryā ca trirātrair eva ca tribhiḥ /

śavaspṛśo viśudhyanti tryahād udakadāyinaḥ // Mn\_5.64[63M] //

guroḥ pretasya śiṣyas tu pitṛmedhaṃ samācaran /

pretahāraiḥ samaṃ tatra daśarātreṇa śudhyati // Mn\_5.65[64M] //

rātribhir māsatulyābhir garbhasrāve viśudhyati /

rajasy uparate sādhvī snānena strī rajasvalā // Mn\_5.66[65M] //

nṛṇām akṛtacūḍānāṃ viśuddhir naiśikī smṛtā /

nirvṛttacūḍakānāṃ tu trirātrāc chuddhir iṣyate // Mn\_5.67[66M] //

ūnadvivārṣikaṃ pretaṃ nidadhyur bāndhavā bahiḥ /

alaṃkṛtya śucau bhūmāv asthisaṃcayanād ṛte // Mn\_5.68[67M] //

nāsya kāryo 'gnisaṃskāro na ca kāryodakakriyā /

araṇye kāṣṭhavat tyaktvā kṣapeyus tryaham eva tu // Mn\_5.69[68M] //

nātrivarṣasya kartavyā bāndhavair udakakriyā /

jātadantasya vā kuryur nāmni vāpi kṛte sati // Mn\_5.70[69M] //

sabrahmacāriṇy ekāham atīte kṣapaṇaṃ smṛtam /

janmany ekodakānāṃ tu trirātrāc chuddhir iṣyate // Mn\_5.71[70M] //

strīṇām asaṃskṛtānāṃ tu tryahāc chudhyanti bāndhavāḥ /

yathoktenaiva kalpena śudhyanti tu sanābhayaḥ // Mn\_5.72[71M] //

akṣāralavaṇānnāḥ syur nimajjeyuś ca te tryaham /

māṃsāśanaṃ ca nāśnīyuḥ śayīraṃś ca pṛthak kṣitau // Mn\_5.73[72M] //

saṃnidhāv eṣa vai kalpaḥ śāvāśaucasya kīrtitaḥ /

asaṃnidhāv ayaṃ jñeyo vidhiḥ saṃbandhibāndhavaiḥ // Mn\_5.74[73M] //

vigataṃ tu videśasthaṃ śṛṇuyād yo hy anirdaśam /

yac cheṣaṃ daśarātrasya tāvad evāśucir bhavet // Mn\_5.75[74M] //

atikrānte daśāhe ca trirātram aśucir bhavet /

saṃvatsare vyatīte tu spṛṣṭvaivāpo viśudhyati // Mn\_5.76[75M] //

nirdaśaṃ jñātimaraṇaṃ śrutvā putrasya janma ca /

savāsā jalam āplutya śuddho bhavati mānavaḥ // Mn\_5.77[76M] //

bāle deśāntarasthe ca pṛthakpiṇḍe ca saṃsthite /

savāsā jalam āplutya sadya eva viśudhyati // Mn\_5.78[77M] //

antardaśāhe syātāṃ cet punar maraṇajanmanī /

tāvat syād aśucir vipro yāvat tat syād anirdaśam // Mn\_5.79[78M] //

trirātram āhur āśaucam ācārye saṃsthite sati /

tasya putre ca patnyāṃ ca divārātram iti sthitiḥ // Mn\_5.80[79M] //

śrotriye tūpasaṃpanne trirātram aśucir bhavet /

mātule pakṣiṇīṃ rātriṃ śiṣyartvigbāndhaveṣu ca // Mn\_5.81[80M] //

prete rājani sajyotir yasya syād viṣaye sthitaḥ /

aśrotriye tv ahaḥ kṛtsnam anūcāne tathā gurau // Mn\_5.82[81M] //

śuddhyed vipro daśāhena dvādaśāhena bhūmipaḥ /

vaiśyaḥ pañcadaśāhena śūdro māsena śudhyati // Mn\_5.83[82M] //

na vardhayed aghāhāni pratyūhen nāgniṣu kriyāḥ /

na ca tatkarma kurvāṇaḥ sanābhyo 'py aśucir bhavet // Mn\_5.84[83M] //

divākīrtim udakyāṃ ca patitaṃ sūtikāṃ tathā /

śavaṃ tatspṛṣṭinaṃ caiva spṛṣṭvā snānena śudhyati // Mn\_5.85[84M] //

ācamya prayato nityaṃ japed aśucidarśane /

saurān mantrān yathotsāhaṃ pāvamānīś ca śaktitaḥ // Mn\_5.86[85M] //

nāraṃ spṛṣṭvāsthi sasnehaṃ snātvā vipro viśudhyati /

ācamyaiva tu niḥsnehaṃ gām ālabhyārkam īkṣya vā // Mn\_5.87[86M] //

ādiṣṭī nodakaṃ kuryād ā vratasya samāpanāt /

samāpte tūdakaṃ kṛtvā trirātreṇaiva śudhyati // Mn\_5.88[87M] //

vṛthāsaṃkarajātānāṃ pravrajyāsu ca tiṣṭhatām /

ātmanas tyāgināṃ caiva nivartetodakakriyā // Mn\_5.89[88M] //

pāṣaṇḍam āśritānāṃ ca carantīnāṃ ca kāmataḥ /

garbhabhartṛdruhāṃ caiva surāpīnāṃ ca yoṣitām // Mn\_5.90[89M] //

ācāryaṃ svam upādhyāyaṃ pitaraṃ mātaraṃ gurum /

nirhṛtya tu vratī pretān na vratena viyujyate // Mn\_5.91[90M] //

dakṣiṇena mṛtaṃ śūdraṃ puradvāreṇa nirharet /

paścimottarapūrvais tu yathāyogaṃ dvijanmanaḥ // Mn\_5.92[91M] //

na rājñām aghadoṣo 'sti vratināṃ na ca sattriṇām /

aindraṃ sthānam upāsīnā brahmabhūtā hi te sadā // Mn\_5.93[92M] //

rājño mahātmike sthāne sadyaḥśaucaṃ vidhīyate /

prajānāṃ parirakṣārtham āsanaṃ cātra kāraṇam // Mn\_5.94[93M] //

ḍimbhāhavahatānāṃ ca vidyutā pārthivena ca /

gobrāhmaṇasya caivārthe yasya cecchati pārthivaḥ // Mn\_5.95[94M] //

somāgnyarkānilendrāṇāṃ vittāppatyor yamasya ca /

aṣṭānāṃ lokapālānāṃ vapur dhārayate nṛpaḥ // Mn\_5.96[95M] //

lokeśādhiṣṭhito rājā nāsyāśaucaṃ vidhīyate /

śaucāśaucaṃ hi martyānāṃ lokebhyaḥ prabhavāpyayau // Mn\_5.97[96M] //

udyatair āhave śastraiḥ kṣatradharmahatasya ca /

sadyaḥ saṃtiṣṭhate yajñas tathāśaucam iti sthitiḥ // Mn\_5.98[97M] //

vipraḥ śudhyaty apaḥ spṛṣṭvā kṣatriyo vāhanāyudham /

vaiśyaḥ pratodaṃ raśmīn vā yaṣṭiṃ śūdraḥ kṛtakriyaḥ // Mn\_5.99[98M] //

etad vo 'bhihitaṃ śaucaṃ sapiṇḍeṣu dvijottamāḥ /

asapiṇḍeṣu sarveṣu pretaśuddhiṃ nibodhata // Mn\_5.100[99M] //

asapiṇḍaṃ dvijaṃ pretaṃ vipro nirhṛtya bandhuvat /

viśudhyati trirātreṇa mātur āptāṃś ca bāndhavān // Mn\_5.101[100M] //

yady annam atti teṣāṃ tu daśāhenaiva śudhyati /

anadann annam ahnaiva na cet tasmin gṛhe vaset // Mn\_5.102[101M] //

anugamyecchayā pretaṃ jñātim ajñātim eva ca /

snātvā sacailaḥ spṛṣṭvāgniṃ ghṛtaṃ prāśya viśudhyati // Mn\_5.103[102M] //

na vipraṃ sveṣu tiṣṭhatsu mṛtaṃ śūdreṇa nāyayet /

asvargyā hy āhutiḥ sā syāc chūdrasaṃsparśadūṣitā // Mn\_5.104[103M] //

jñānaṃ tapo 'gnir āhāro mṛn mano vāry upāñjanam /

vāyuḥ karmārkakālau ca śuddheḥ kartṝṇi dehinām // Mn\_5.105[104M] //

sarveṣām eva śaucānām arthaśaucaṃ paraṃ smṛtaṃ /

yo 'rthe śucir hi sa śucir na mṛdvāriśuciḥ śuciḥ // Mn\_5.106[105M] //

kṣāntyā śudhyanti vidvāṃso dānenākāryakāriṇaḥ /

pracchannapāpā japyena tapasā vedavittamāḥ // Mn\_5.107[106M] //

mṛttoyaiḥ śudhyate śodhyaṃ nadī vegena śudhyati /

rajasā strī manoduṣṭā saṃnyāsena dvijottamāḥ // Mn\_5.108[107M] //

adbhir gātrāṇi śudhyanti manaḥ satyena śudhyati /

vidyātapobhyāṃ bhūtātmā buddhir jñānena śudhyati // Mn\_5.109[108M] //

eṣa śaucasya vaḥ proktaḥ śarīrasya vinirṇayaḥ /

nānāvidhānāṃ dravyāṇāṃ śuddheḥ śṛṇuta nirṇayam // Mn\_5.110[109M] //

taijasānāṃ maṇīnāṃ ca sarvasyāśmamayasya ca /

bhasmanādbhir mṛdā caiva śuddhir uktā manīṣibhiḥ // Mn\_5.111[110M] //

nirlepaṃ kāñcanaṃ bhāṇḍam adbhir eva viśudhyati /

abjam aśmamayaṃ caiva rājataṃ cānupaskṛtam // Mn\_5.112[111M] //

apām agneś ca saṃyogād dhaimaṃ raupyaṃ ca nirbabhau /

tasmāt tayoḥ svayonyaiva nirṇeko guṇavattaraḥ // Mn\_5.113[112M] //

tāmrāyaḥkāṃsyaraityānāṃ trapuṇaḥ sīsakasya ca /

śaucaṃ yathārhaṃ kartavyaṃ kṣārāmlodakavāribhiḥ // Mn\_5.114[113M] //

dravāṇāṃ caiva sarveṣāṃ śuddhir utpavanaṃ smṛtam /

prokṣaṇaṃ saṃhatānāṃ ca dāravāṇāṃ ca takṣaṇam // Mn\_5.115[114M] //

mārjanaṃ yajñapātrāṇāṃ pāṇinā yajñakarmaṇi /

camasānāṃ grahāṇāṃ ca śuddhiḥ prakṣālanena tu // Mn\_5.116[115M] //

carūṇāṃ sruksruvāṇāṃ ca śuddhir uṣṇena vāriṇā /

sphyaśūrpaśakaṭānāṃ ca musalolūkhalasya ca // Mn\_5.117[116M] //

adbhis tu prokṣaṇaṃ śaucaṃ bahūnāṃ dhānyavāsasām /

prakṣālanena tv alpānām adbhiḥ śaucaṃ vidhīyate // Mn\_5.118[117M] //

cailavac carmaṇāṃ śuddhir vaidalānāṃ tathaiva ca /

śākamūlaphalānāṃ ca dhānyavac chuddhir iṣyate // Mn\_5.119[118M] //

kauśeyāvikayor ūṣaiḥ kutapānām ariṣṭakaiḥ /

śrīphalair aṃśupaṭṭānāṃ kṣaumāṇāṃ gaurasarṣapaiḥ // Mn\_5.120[119M] //

kṣaumavac chaṅkhaśṛṅgāṇām asthidantamayasya ca /

śuddhir vijānatā kāryā gomūtreṇodakena vā // Mn\_5.121[120M] //

prokṣaṇāt tṛṇakāṣṭhaṃ ca palālaṃ caiva śudhyati /

mārjanopāñjanair veśma punaḥpākena mṛnmayam // Mn\_5.122[121M] //

madyair mūtraiḥ purīṣair vā ṣṭhīvanaih pūyaśoṇitaiḥ /

saṃspṛṣṭaṃ naiva śuddhyeta punaḥpākena mṛnmayam // Mn\_5.123 //

saṃmārjanopāñjanena sekenollekhanena ca /

gavāṃ ca parivāsena bhūmiḥ śudhyati pañcabhiḥ // Mn\_5.124[122M] //

pakṣijagdhaṃ gavā ghrātam avadhūtam avakṣutam /

dūṣitaṃ keśakīṭaiś ca mṛtprakṣepeṇa śudhyati // Mn\_5.125[123M] //

yāvan nāpaity amedhyāktād gandho lepaś ca tatkṛtaḥ /

tāvan mṛdvāri cādeyaṃ sarvāsu dravyaśuddhiṣu // Mn\_5.126[124M] //

trīṇi devāḥ pavitrāṇi brāhmaṇānām akalpayan /

adṛṣṭam adbhir nirṇiktaṃ yac ca vācā praśasyate // Mn\_5.127[125M] //

āpaḥ śuddhā bhūmigatā vaitṛṣṇyaṃ yāsu gor bhavet /

avyāptāś ced amedhyena gandhavarṇarasānvitāḥ // Mn\_5.128[126M] //

nityaṃ śuddhaḥ kāruhastaḥ paṇye yac ca prasāritam /

brahmacārigataṃ bhaikṣyaṃ nityaṃ medhyam iti sthitiḥ // Mn\_5.129[127M] //

nityam āsyaṃ śuci strīṇāṃ śakuniḥ phalapātane /

prasrave ca śucir vatsaḥ śvā mṛgagrahaṇe śuciḥ // Mn\_5.130[128M] //

śvabhir hatasya yan māṃsaṃ śuci tan manur abravīt /

kravyādbhiś ca hatasyānyaiś caṇḍālādyaiś ca dasyubhiḥ // Mn\_5.131[129M] //

ūrdhvaṃ nābher yāni khāni tāni medhyāni sarvaśaḥ /

yāny adhas tāny amedhyāni dehāc caiva malāś cyutāḥ // Mn\_5.132[130M] //

makṣikā vipruṣaś chāyā gaur aśvaḥ sūryaraśmayaḥ /

rajo bhūr vāyur agniś ca sparśe medhyāni nirdiśet // Mn\_5.133[131M] //

viṇmūtrotsargaśuddhyarthaṃ mṛdvāry ādeyam arthavat /

daihikānāṃ malānāṃ ca śuddhiṣu dvādaśasv api // Mn\_5.134[132M] //

vasā śukram asṛṅ majjā mūtraviṭ ghrāṇakarṇaviṭ /

śleśma aśru dūṣikā svedo dvādaśaite nṛṇāṃ malāḥ // Mn\_5.135[133M] //

ekā liṅge gude tisras tathaikatra kare daśa /

ubhayoḥ sapta dātavyā mṛdaḥ śuddhim abhīpsatā // Mn\_5.136[134M] //

etac chaucaṃ gṛhasthānāṃ dviguṇaṃ brahmacāriṇām /

triguṇaṃ syād vanasthānāṃ yatīnāṃ tu caturguṇam // Mn\_5.137[135M] //

kṛtvā mūtraṃ purīṣaṃ vā khāny ācānta upaspṛśet /

vedam adhyeṣyamāṇaś ca annam aśnaṃś ca sarvadā // Mn\_5.138[136M] //

trir ācāmed apaḥ pūrvaṃ dviḥ pramṛjyāt tato mukham /

śarīraṃ śaucam icchan hi strī śūdras tu sakṛt sakṛt // Mn\_5.139[137M] //

śūdrāṇāṃ māsikaṃ kāryaṃ vapanaṃ nyāyavartinām /

vaiśyavac chaucakalpaś ca dvijocchiṣṭaṃ ca bhojanam // Mn\_5.140[138M] //

nocchiṣṭaṃ kurvate mukhyā vipruṣo 'ṅgaṃ na yānti yāḥ /

na śmaśrūṇi gatāny āsyaṃ na dantāntaradhiṣṭhitam // Mn\_5.141[139M] //

spṛśanti bindavaḥ pādau ya ācāmayataḥ parān /

bhaumikais te samā jñeyā na tair āprayato bhavet // Mn\_5.142[140M] //

ucchiṣṭena tu saṃspṛṣṭo dravyahastaḥ kathaṃ cana /

anidhāyaiva tad dravyam ācāntaḥ śucitām iyāt // Mn\_5.143[141M] //

vānto viriktaḥ snātvā tu ghṛtaprāśanam ācaret /

ācāmed eva bhuktvānnaṃ snānaṃ maithuninaḥ smṛtam // Mn\_5.144[142M] //

suptvā kṣutvā ca bhuktvā ca niṣṭhīvyoktvānṛtāni ca /

pītvāpo 'dhyeṣyamāṇaś ca ācāmet prayato 'pi san // Mn\_5.145[143M] //

eṣāṃ śaucavidhiḥ kṛtsno dravyaśuddhis tathaiva ca /

ukto vaḥ sarvavarṇānāṃ strīṇāṃ dharmān nibodhata // Mn\_5.146[144M] //

bālayā vā yuvatyā vā vṛddhayā vāpi yoṣitā /

na svātantryeṇa kartavyaṃ kiṃ cid kāryaṃ gṛheṣv api // Mn\_5.147[145M] //

bālye pitur vaśe tiṣṭhet pāṇigrāhasya yauvane /

putrāṇāṃ bhartari prete na bhajet strī svatantratām // Mn\_5.148[146M] //

pitrā bhartrā sutair vāpi necched viraham ātmanaḥ /

eṣāṃ hi viraheṇa strī garhye kuryād ubhe kule // Mn\_5.149[147M] //

sadā prahṛṣṭayā bhāvyaṃ gṛhakārye ca dakṣayā /

susaṃskṛtopaskarayā vyaye cāmuktahastayā // Mn\_5.150[148M] //

yasmai dadyāt pitā tv enāṃ bhrātā vānumate pituḥ /

taṃ śuśrūṣeta jīvantaṃ saṃsthitaṃ ca na laṅghayet // Mn\_5.151[149M] //

maṅgalārthaṃ svastyayanaṃ yajñaś cāsāṃ prajāpateḥ /

prayujyate vivāhe tu pradānaṃ svāmyakāraṇam // Mn\_5.152[150M] //

anṛtāv ṛtukāle ca mantrasaṃskārakṛt patiḥ /

sukhasya nityaṃ dāteha paraloke ca yoṣitaḥ // Mn\_5.153[151M] //

viśīlaḥ kāmavṛtto vā guṇair vā parivarjitaḥ /

upacāryaḥ striyā sādhvyā satataṃ devavat patiḥ // Mn\_5.154[152M] //

nāsti strīṇāṃ pṛthag yajño na vrataṃ nāpy upoṣaṇam /

patiṃ śuśrūṣate yena tena svarge mahīyate // Mn\_5.155[153M] //

pāṇigrāhasya sādhvī strī jīvato vā mṛtasya vā /

patilokam abhīpsantī nācaret kiṃ cid apriyam // Mn\_5.156[154M] //

kāmaṃ tu ksapayed dehaṃ puṣpamūlaphalaiḥ śubhaiḥ /

na tu nāmāpi gṛhṇīyāt patyau prete parasya tu // Mn\_5.157[155M] //

āsītā maraṇāt ksāntā niyatā brahmacāriṇī /

yo dharma ekapatnīnāṃ kāṅkṣantī tam anuttamam // Mn\_5.158[156M] //

anekāni sahasrāṇi kumārabrahmacāriṇām /

divaṃ gatāni viprāṇām akṛtvā kulasaṃtatim // Mn\_5.159[157M] //

mṛte bhartari sāḍhvī strī brahmacarye vyavasthitā /

svargaṃ gacchaty aputrāpi yathā te brahmacāriṇaḥ // Mn\_5.160[158M] //

apatyalobhād yā tu strī bhartāram ativartate /

seha nindām avāpnoti paralokāc ca hīyate // Mn\_5.161[159M] //

nānyotpannā prajāstīha na cāpy anyaparigrahe /

na dvitīyaś ca sādhvīnāṃ kva cid bhartopadiśyate // Mn\_5.162[160M] //

patiṃ hitvāpakṛṣṭaṃ svam utkṛṣṭaṃ yā niṣevate /

nindyaiva sā bhavel loke parapūrveti cocyate // Mn\_5.163[161M] //

vyabhicārāt tu bhartuḥ strī loke prāpnoti nindyatām /

śṛgālayoniṃ prāpnoti pāparogaiś ca pīḍyate // Mn\_5.164[162M] //

patiṃ yā nābhicarati manovāgdehasaṃyutā /

sā bhartṛlokam āpnoti sadbhiḥ sādhvīti cocyate // Mn\_5.165[163M] //

anena nārī vṛttena manovāgdehasaṃyatā /

ihāgryāṃ kīrtim āpnoti patilokaṃ paratra ca // Mn\_5.166[164M] //

evaṃ vṛttāṃ savarṇāṃ strīṃ dvijātiḥ pūrvamāriṇīm /

dāhayed agnihotreṇa yajñapātraiś ca dharmavit // Mn\_5.167[165M] //

bhāryāyai pūrvamāriṇyai dattvāgnīn antyakarmaṇi /

punar dārakriyāṃ kuryāt punar ādhānam eva ca // Mn\_5.168[166M] //

anena vidhinā nityaṃ pañcayajñān na hāpayet /

dvitīyam āyuṣo bhāgaṃ kṛtadāro gṛhe vaset // Mn\_5.169[167M] //

evaṃ gṛhāśrame sthitvā vidhivat snātako dvijaḥ /

vane vaset tu niyato yathāvad vijitendriyaḥ // Mn\_6.1 //

gṛhasthas tu yathā paśyed valīpalitam ātmanaḥ /

apatyasyaiva cāpatyaṃ tadāraṇyaṃ samāśrayet // Mn\_6.2 //

saṃtyajya grāmyam āhāraṃ sarvaṃ caiva paricchadam /

putreṣu bhāryāṃ nikṣipya vanaṃ gacchet sahaiva vā // Mn\_6.3 //

agnihotraṃ samādāya gṛhyaṃ cāgniparicchadam /

grāmād araṇyaṃ niḥsṛtya nivasen niyatendriyaḥ // Mn\_6.4 //

munyannair vividhair medhyaiḥ śākamūlaphalena vā /

etān eva mahāyajñān nirvaped vidhipūrvakam // Mn\_6.5 //

vasīta carma cīraṃ vā sāyaṃ snāyāt prage tathā /

jaṭāś ca bibhṛyān nityaṃ śmaśrulomanakhāni ca // Mn\_6.6 //

yadbhakṣyaṃ syād tato dadyād baliṃ bhikṣāṃ ca śaktitaḥ /

ammūlaphalabhikṣābhir arcayed āśramāgatān // Mn\_6.7 //

svādhyāye nityayuktaḥ syād dānto maitraḥ samāhitaḥ /

dātā nityam anādātā sarvabhūtānukampakaḥ // Mn\_6.8 //

vaitānikaṃ ca juhuyād agnihotraṃ yathāvidhi /

darśam askandayan parva paurṇamāsaṃ ca yogataḥ // Mn\_6.9 //

ṛkṣeṣṭyāgrayaṇaṃ caiva cāturmāsyāni cāharet /

turāyaṇaṃ ca kramaśo dakṣasyāyanam eva ca // Mn\_6.10 //

vāsantaśāradair medhyair munyannaiḥ svayam āhṛtaiḥ /

puroḍāśāṃś carūṃś caiva vidhivan nirvapet pṛthak // Mn\_6.11 //

devatābhyas tu tad dhutvā vanyaṃ medhyataraṃ haviḥ /

śeṣam ātmani yuñjīta lavaṇaṃ ca svayaṃ kṛtam // Mn\_6.12 //

sthalajāudakaśākāni puṣpamūlaphalāni ca /

medhyavṛkṣodbhavāny adyāt snehāṃś ca phalasaṃbhavān // Mn\_6.13 //

varjayen madhu māṃsaṃ ca bhaumāni kavakāni ca /

bhūstṛṇaṃ śigrukaṃ caiva śleśmātakaphalāni ca // Mn\_6.14 //

tyajed āśvayuje māsi munyannaṃ pūrvasaṃcitam /

jīrṇāni caiva vāsāṃsi śākamūlaphalāni ca // Mn\_6.15 //

na phālakṛṣṭam aśnīyād utsṛṣṭam api kena cit /

na grāmajātāny ārto 'pi mūlāṇi ca phalāni ca // Mn\_6.16 //

agnipakvāśano vā syāt kālapakvabhug eva vā /

aśmakuṭṭo bhaved vāpi dantolūkhaliko 'pi vā // Mn\_6.17 //

sadyaḥ prakṣālako vā syān māsasaṃcayiko 'pi vā /

ṣaṇmāsanicayo vā syāt samānicaya eva vā // Mn\_6.18 //

naktaṃ cānnaṃ samaśnīyād divā vāhṛtya śaktitaḥ /

caturthakāliko vā syāt syād vāpy aṣṭamakālikaḥ // Mn\_6.19 //

cāndrāyaṇavidhānair vā śuklakṛṣṇe ca vartayet /

pakṣāntayor vāpy aśnīyād yavāgūṃ kvathitāṃ sakṛt // Mn\_6.20 //

puṣpamūlaphalair vāpi kevalair vartayet sadā /

kālapakvaiḥ svayaṃ śīrṇair vaikhānasamate sthitaḥ // Mn\_6.21 //

bhūmau viparivarteta tiṣṭhed vā prapadair dinam /

sthānāsanābhyāṃ viharet savaneṣūpayann apaḥ // Mn\_6.22 //

grīṣme pañcatapās tu syād varṣāsv abhrāvakāśikaḥ /

ārdravāsās tu hemante kramaśo vardhayaṃs tapaḥ // Mn\_6.23 //

upaspṛśaṃs triṣavaṇaṃ pitṝn devāṃś ca tarpayet /

tapaś caraṃś cogrataraṃ śoṣayed deham ātmanaḥ // Mn\_6.24 //

agnīn ātmani vaitānān samāropya yathāvidhi /

anagnir aniketaḥ syān munir mūlaphalāśanaḥ // Mn\_6.25 //

aprayatnaḥ sukhārtheṣu brahmacārī dharāśayaḥ /

śaraṇeṣv amamaś caiva vṛkṣamūlaniketanaḥ // Mn\_6.26 //

tāpaseṣv eva vipreṣu yātrikaṃ bhaikṣam āharet /

gṛhamedhiṣu cānyeṣu dvijeṣu vanavāsiṣu // Mn\_6.27 //

grāmād āhṛtya vāśnīyād aṣṭau grāsān vane vasan /

pratigṛhya puṭenaiva pāṇinā śakalena vā // Mn\_6.28 //

etāś cānyāś ca seveta dīkṣā vipro vane vasan /

vividhāś cāupaniṣadīr ātmasaṃsiddhaye śrutīḥ // Mn\_6.29 //

ṛṣibhir brāhmaṇaiś caiva gṛhasthair eva sevitāḥ /

vidyātapovivṛddhyarthaṃ śarīrasya ca śuddhaye // Mn\_6.30 //

aparājitāṃ vāsthāya vrajed diśam ajihmagaḥ /

ā nipātāc charīrasya yukto vāryanilāśanaḥ // Mn\_6.31 //

āsāṃ maharṣicaryāṇāṃ tyaktvānyatamayā tanum /

vītaśokabhayo vipro brahmaloke mahīyate // Mn\_6.32 //

vaneṣu ca vihṛtyaivaṃ tṛtīyaṃ bhāgam āyuṣaḥ /

caturtham āyuṣo bhāgaṃ tyakvā saṅgān parivrajet // Mn\_6.33 //

āśramād āśramaṃ gatvā hutahomo jitendriyaḥ /

bhikṣābalipariśrāntaḥ pravrajan pretya vardhate // Mn\_6.34 //

ṛṇāni trīṇy apākṛtya mano mokṣe niveśayet /

anapākṛtya mokṣaṃ tu sevamāno vrajaty adhaḥ // Mn\_6.35 //

adhītya vidhivad vedān putrāṃś cotpādya dharmataḥ /

iṣṭvā ca śaktito yajñair mano mokṣe niveśayet // Mn\_6.36 //

anadhītya dvijo vedān anutpādya tathā sutān /

aniṣṭvā caiva yajñaiś ca mokṣam icchan vrajaty adhaḥ // Mn\_6.37 //

prājāpatyaṃ nirupyeṣṭiṃ sarvavedasadakṣiṇām /

ātmany agnīn samāropya brāhmaṇaḥ pravrajed gṛhāt // Mn\_6.38 //

yo dattvā sarvabhūtebhyaḥ pravrajaty abhayaṃ gṛhāt /

tasya tejomayā lokā bhavanti brahmavādinaḥ // Mn\_6.39 //

yasmād aṇv api bhūtānāṃ dvijān notpadyate bhayam /

tasya dehād vimuktasya bhayaṃ nāsti kutaś cana // Mn\_6.40 //

agārād abhiniṣkrāntaḥ pavitropacito muniḥ /

samupoḍheṣu kāmeṣu nirapekṣaḥ parivrajet // Mn\_6.41 //

eka eva caren nityaṃ siddhyartham asahāyavān /

siddhim ekasya saṃpaśyan na jahāti na hīyate // Mn\_6.42 //

anagnir aniketaḥ syād grāmam annārtham āśrayet /

upekṣako 'saṃkusuko munir bhāvasamāhitaḥ // Mn\_6.43 //

kapālaṃ vṛkṣamūlāni kucelam asahāyatā /

samatā caiva sarvasminn etan muktasya lakṣaṇam // Mn\_6.44 //

nābhinandeta maraṇaṃ nābhinandeta jīvitam /

kālam eva pratīkṣeta nirveśaṃ bhṛtako yathā // Mn\_6.45 //

dṛṣṭipūtaṃ nyaset pādaṃ vastrapūtaṃ jalaṃ pibet /

satyapūtāṃ vaded vācaṃ manaḥpūtaṃ samācaret // Mn\_6.46 //

ativādāṃs titikṣeta nāvamanyeta kaṃ cana /

na cemaṃ deham āśritya vairaṃ kurvīta kena cit // Mn\_6.47 //

kruddhyantaṃ na pratikrudhyed ākruṣṭaḥ kuśalaṃ vadet /

saptadvārāvakīrṇāṃ ca na vācam anṛtāṃ vadet // Mn\_6.48 //

adhyātmaratir āsīno nirapekṣo nirāmiṣaḥ /

ātmanaiva sahāyena sukhārthī vicared iha // Mn\_6.49 //

na cotpātanimittābhyāṃ na nakṣatrāṅgavidyayā /

nānuśāsanavādābhyāṃ bhikṣāṃ lipseta karhi cit // Mn\_6.50 //

na tāpasair brāhmaṇair vā vayobhir api vā śvabhiḥ /

ākīrṇaṃ bhikṣukair vānyair agāram upasaṃvrajet // Mn\_6.51 //

kḷptakeśanakhaśmaśruḥ pātrī daṇḍī kusumbhavān /

vicaren niyato nityaṃ sarvabhūtāny apīḍayan // Mn\_6.52 //

ataijasāni pātrāṇi tasya syur nirvraṇāni ca /

teṣām adbhiḥ smṛtaṃ śaucaṃ camasānām ivādhvare // Mn\_6.53 //

alābuṃ dārupātraṃ ca mṛṇmayaṃ vaidalaṃ tathā /

etāṇi yatipātrāṇi manuḥ svāyaṃbhuvo 'bravīt // Mn\_6.54 //

ekakālaṃ cared bhaikṣaṃ na prasajjeta vistare /

bhaikṣe prasakto hi yatir viṣayeṣv api sajjati // Mn\_6.55 //

vidhūme sannamusale vyaṅgāre bhuktavajjane /

vṛtte śarāvasaṃpāte bhikṣāṃ nityaṃ yatiś caret // Mn\_6.56 //

alābhe na viṣadī syāl lābhe caiva na harṣayet /

prāṇayātrikamātraḥ syān mātrāsaṅgād vinirgataḥ // Mn\_6.57 //

abhipūjitalābhāṃs tu jugupsetaiva sarvaśaḥ /

abhipūjitalābhaiś ca yatir mukto 'pi badhyate // Mn\_6.58 //

alpānnābhyavahāreṇa rahaḥsthānāsanena ca /

hriyamāṇāni viṣayair indriyāṇi nivartayet // Mn\_6.59 //

indriyāṇāṃ nirodhena rāgadveśakṣayeṇa ca /

ahiṃsayā ca bhūtānām amṛtatvāya kalpate // Mn\_6.60 //

avekṣeta gatīr nṝṇāṃ karmadoṣasamudbhavāḥ /

niraye caiva patanaṃ yātanāś ca yamakṣaye // Mn\_6.61 //

viprayogaṃ priyaiś caiva saṃyogaṃ ca tathāpriyaiḥ /

jarayā cābhibhavanaṃ vyādhibhiś copapīḍanaṃ // Mn\_6.62 //

dehād utkramaṇaṃ cāṣmāt punar garbhe ca saṃbhavam /

yonikoṭisahasreṣu sṛtīś cāsyāntarātmanaḥ // Mn\_6.63 //

adharmaprabhavaṃ caiva duḥkhayogaṃ śarīriṇām /

dharmārthaprabhavaṃ caiva sukhasaṃyogam akṣayam // Mn\_6.64 //

sūkṣmatāṃ cānvavekṣeta yogena paramātmanaḥ /

deheṣu ca samutpattim uttameṣv adhameṣu ca // Mn\_6.65 //

dūṣito 'pi cared dharmaṃ yatra tatrāśrame rataḥ /

samaḥ sarveṣu bhūteṣu na liṅgaṃ dharmakāraṇam // Mn\_6.66 //

phalaṃ katakavṛkṣasya yady apy ambuprasādakam /

na nāmagrahaṇād eva tasya vāri prasīdati // Mn\_6.67 //

saṃrakṣaṇārthaṃ jantūnāṃ rātrāv ahani vā sadā /

śarīrasyātyaye caiva samīkṣya vasudhāṃ caret // Mn\_6.68 //

ahnā rātryā ca yāñ jantūn hinasty ajñānato yatiḥ /

teṣāṃ snātvā viśuddhyarthaṃ prāṇāyāmān ṣaḍ ācaret // Mn\_6.69 //

prāṇāyāmā brāhmaṇasya trayo 'pi vidhivat kṛtāḥ /

vyāhṛtipraṇavair yuktā vijñeyaṃ paramaṃ tapaḥ // Mn\_6.70 //

dahyante dhmāyamānānāṃ dhātūnāṃ hi yathā malāḥ /

tathendriyāṇāṃ dahyante doṣāḥ prāṇasya nigrahāt // Mn\_6.71 //

prāṇāyamair dahed doṣān dhāraṇābhiś ca kilbiṣam /

pratyāhāreṇa saṃsargān dhyānenānīśvarān guṇān // Mn\_6.72 //

uccāvaceṣu bhūteṣu durjñeyām akṛtātmabhiḥ /

dhyānayogena saṃpaśyed gatim asyāntarātmanaḥ // Mn\_6.73 //

samyagdarśanasaṃpannaḥ karmabhir na nibadhyate /

darśanena vihīnas tu saṃsāraṃ pratipadyate // Mn\_6.74 //

ahiṃsayendriyāsaṅgair vaidikaiś caiva karmabhiḥ /

tapasaś caraṇaiś cograiḥ sādhayantīha tatpadam // Mn\_6.75 //

asthisthūṇaṃ snāyuyutaṃ māṃsaśoṇitalepanam /

carmāvanaddhaṃ durgandhi pūrṇaṃ mūtrapurīṣayoḥ // Mn\_6.76 //

jarāśokasamāviṣṭaṃ rogāyatanam āturam /

rajasvalam anityaṃ ca bhūtāvāsam imaṃ tyajet // Mn\_6.77 //

nadīkūlaṃ yathā vṛkṣo vṛkṣaṃ vā śakunir yathā /

tathā tyajann imaṃ dehaṃ kṛcchrād grāhād vimucyate // Mn\_6.78 //

priyeṣu sveṣu sukṛtam apriyeṣu ca duṣkṛtam /

visṛjya dhyānayogena brahmābhyeti sanātanam // Mn\_6.79 //

yadā bhāvena bhavati sarvabhāveṣu niḥspṛhaḥ /

tadā sukham avāpnoti pretya ceha ca śāśvatam // Mn\_6.80 //

anena vidhinā sarvāṃs tyaktvā saṅgāñ śanaiḥ śanaiḥ /

sarvadvandvavinirmukto brahmaṇy evāvatiṣṭhate // Mn\_6.81 //

dhyānikaṃ sarvam evaitad yad etad abhiśabditam /

na hy anadhyātmavit kaś cit kriyāphalam upāśnute // Mn\_6.82 //

adhiyajñaṃ brahma japed ādhidaivikam eva ca /

ādhyātmikaṃ ca satataṃ vedāntābhihitaṃ ca yat // Mn\_6.83 //

idaṃ śaraṇam ajñānām idam eva vijānatām /

idam anvicchatāṃ svargam idam ānantyam icchatām // Mn\_6.84 //

anena kramayogena parivrajati yo dvijaḥ /

sa vidhūyeha pāpmānaṃ paraṃ brahmādhigacchati // Mn\_6.85 //

eṣa dharmo 'nuśiṣṭo vo yatīnāṃ niyatātmanām /

vedasaṃnyāsikānāṃ tu karmayogaṃ nibodhata // Mn\_6.86 //

brahmacārī gṛhasthaś ca vānaprastho yatis tathā /

ete gṛhasthaprabhavāś catvāraḥ pṛthag āśramāḥ // Mn\_6.87 //

sarve 'pi kramaśas tv ete yathāśāstraṃ niṣevitāḥ /

yathoktakāriṇaṃ vipraṃ nayanti paramāṃ gatim // Mn\_6.88 //

sarveṣām api caiteṣāṃ vedasmṛtividhānataḥ /

gṛhastha ucyate śreṣṭhaḥ sa trīn etān bibharti hi // Mn\_6.89 //

yathā nadīnadāḥ sarve sāgare yānti saṃsthitim /

tathaivāśramiṇaḥ sarve gṛhasthe yānti saṃsthitim // Mn\_6.90 //

caturbhir api caivaitair nityam āśramibhir dvijaiḥ /

daśalakṣaṇako dharmaḥ sevitavyaḥ prayatnataḥ // Mn\_6.91 //

dhṛtiḥ kṣamā damo 'steyaṃ śaucam indriyanigrahaḥ /

dhīr vidyā satyam akrodho daśakaṃ dharmalakṣaṇam // Mn\_6.92 //

daśa lakṣaṇāni dharmasya ye viprāḥ samadhīyate /

adhītya cānuvartante te yānti paramāṃ gatim // Mn\_6.93 //

daśalakṣaṇakaṃ dharmam anutiṣṭhan samāhitaḥ /

vedāntaṃ vidhivac chrutvā saṃnyased anṛṇo dvijaḥ // Mn\_6.94 //

saṃnyasya sarvakarmāṇi karmadoṣān apānudan /

niyato vedam abhyasya putraiśvarye sukhaṃ vaset // Mn\_6.95 //

evaṃ saṃnyasya karmāṇi svakāryaparamo 'spṛhaḥ /

saṃnyāsenāpahatyainaḥ prāpnoti paramaṃ gatim // Mn\_6.96 //

eṣa vo 'bhihito dharmo brāhmaṇasya caturvidhaḥ /

puṇyo 'kṣayaphalaḥ pretya rājñāṃ dharmaṃ nibodhata // Mn\_6.97 //

rājadharmān pravakṣyāmi yathāvṛtto bhaven nṛpaḥ /

saṃbhavaś ca yathā tasya siddhiś ca paramā yathā // Mn\_7.1 //

brāhmaṃ prāptena saṃskāraṃ kṣatriyeṇa yathāvidhi /

sarvasyāsya yathānyāyaṃ kartavyaṃ parirakṣaṇam // Mn\_7.2 //

arājake hi loke 'smin sarvato vidruto bhayāt /

rakṣārtham asya sarvasya rājānam asṛjat prabhuḥ // Mn\_7.3 //

indrānilayamārkāṇām agneś ca varuṇasya ca /

candravitteśayoś caiva mātrā nirhṛtya śāśvatīḥ // Mn\_7.4 //

yasmād eṣāṃ surendrāṇāṃ mātrābhyo nirmito nṛpaḥ /

tasmād abhibhavaty eṣa sarvabhūtāni tejasā // Mn\_7.5 //

tapaty ādityavac caiṣa cakṣūṃṣi ca manāṃsi ca /

na cainaṃ bhuvi śaknoti kaś cid apy abhivīkṣitum // Mn\_7.6 //

so 'gnir bhavati vāyuś ca so 'rkaḥ somaḥ sa dharmarāṭ /

sa kuberaḥ sa varuṇaḥ sa mahendraḥ prabhāvataḥ // Mn\_7.7 //

bālo 'pi nāvamāntavyo manuṣya iti bhūmipaḥ /

mahatī devatā hy eṣā nararūpeṇa tiṣṭhati // Mn\_7.8 //

ekam eva dahaty agnir naraṃ durupasarpiṇam /

kulaṃ dahati rājāgniḥ sapaśudravyasaṃcayam // Mn\_7.9 //

kāryaṃ so 'vekṣya śaktiṃ ca deśakālau ca tattvataḥ /

kurute dharmasiddhyarthaṃ viśvarūpaṃ punaḥ punaḥ // Mn\_7.10 //

yasya prasāde padmā śrīr vijayaś ca parākrame /

mṛtyuś ca vasati krodhe sarvatejomayo hi saḥ // Mn\_7.11 //

taṃ yas tu dveṣṭi saṃmohāt sa vinaśyaty asaṃśayam /

tasya hy āśu vināśāya rājā prakurute manaḥ // Mn\_7.12 //

tasmād dharmaṃ yam iṣṭeṣu sa vyavasyen narādhipaḥ /

aniṣṭaṃ cāpy aniṣṭeṣu taṃ dharmaṃ na vicālayet // Mn\_7.13 //

tasyārthe sarvabhūtānāṃ goptāraṃ dharmam ātmajam /

brahmatejomayaṃ daṇḍam asṛjat pūrvam īśvaraḥ // Mn\_7.14 //

tasya sarvāṇi bhūtāni sthāvarāṇi carāṇi ca /

bhayād bhogāya kalpante svadharmān na calanti ca // Mn\_7.15 //

taṃ deśakālau śaktiṃ ca vidyāṃ cāvekṣya tattvataḥ /

yathārhataḥ saṃpraṇayen nareṣv anyāyavartiṣu // Mn\_7.16 //

sa rājā puruṣo daṇḍaḥ sa netā śāsitā ca saḥ /

caturṇām āśramāṇāṃ ca dharmasya pratibhūḥ smṛtaḥ // Mn\_7.17 //

daṇḍaḥ śāsti prajāḥ sarvā daṇḍa evābhirakṣati /

daṇḍaḥ supteṣu jāgarti daṇḍaṃ dharmaṃ vidur budhāḥ // Mn\_7.18 //

samīkṣya sa dhṛtaḥ samyak sarvā rañjayati prajāḥ /

asamīkṣya praṇītas tu vināśayati sarvataḥ // Mn\_7.19 //

yadi na praṇayed rājā daṇḍaṃ daṇḍyeṣv atandritaḥ /

śūle matsyān ivāpakṣyan durbalān balavattarāḥ // Mn\_7.20 //

adyāt kākaḥ puroḍāśaṃ śvā ca lihyād dhavis tathā /

svāmyaṃ ca na syāt kasmiṃś cit pravartetādharottaram // Mn\_7.21 //

sarvo daṇḍajito loko durlabho hi śucir naraḥ /

daṇḍasya hi bhayāt sarvaṃ jagad bhogāya kalpate // Mn\_7.22 //

devadānavagandharvā rakṣāṃsi patagoragāḥ /

te 'pi bhogāya kalpante daṇḍenaiva nipīḍitāḥ // Mn\_7.23 //

duṣyeyuḥ sarvavarṇāś ca bhidyeran sarvasetavaḥ /

sarvalokaprakopaś ca bhaved daṇḍasya vibhramāt // Mn\_7.24 //

yatra śyāmo lohitākṣo daṇḍaś carati pāpahā /

prajās tatra na muhyanti netā cet sādhu paśyati // Mn\_7.25 //

tasyāhuḥ saṃpraṇetāraṃ rājānaṃ satyavādinam /

samīkṣyakāriṇaṃ prājñaṃ dharmakāmārthakovidam // Mn\_7.26 //

taṃ rājā praṇayan samyak trivargeṇābhivardhate /

kāmātmā viṣamaḥ kṣudro daṇḍenaiva nihanyate // Mn\_7.27 //

daṇḍo hi sumahattejo durdharaś cākṛtātmabhiḥ /

dharmād vicalitaṃ hanti nṛpam eva sabāndhavam // Mn\_7.28 //

tato durgaṃ ca rāṣṭraṃ ca lokaṃ ca sacarācaram /

antarikṣagatāṃś caiva munīn devāṃś ca pīḍayet // Mn\_7.29 //

so 'sahāyena mūḍhena lubdhenākṛtabuddhinā /

na śakyo nyāyato netuṃ saktena viṣayeṣu ca // Mn\_7.30 //

śucinā satyasaṃdhena yathāśāstrānusāriṇā /

praṇetuṃ śakyate daṇḍaḥ susahāyena dhīmatā // Mn\_7.31 //

svarāṣṭre nyāyavṛttaḥ syād bhṛśadaṇḍaś ca śatruṣu /

suhṛtsv ajihmaḥ snigdheṣu brāhmaṇeṣu kṣamānvitaḥ // Mn\_7.32 //

evaṃvṛttasya nṛpateḥ śiloñchenāpi jīvataḥ /

vistīryate yaśo loke tailabindur ivāmbhasi // Mn\_7.33 //

atas tu viparītasya nṛpater ajitātmanaḥ /

saṃkṣipyate yaśo loke ghṛtabindur ivāmbhasi // Mn\_7.34 //

sve sve dharme niviṣṭānāṃ sarveṣām anupūrvaśaḥ /

varṇānām āśramāṇāṃ ca rājā sṛṣṭo 'bhirakṣitā // Mn\_7.35 //

tena yad yat sabhṛtyena kartavyaṃ rakṣatā prajāḥ /

tat tad vo 'haṃ pravakṣyāmi yathāvad anupūrvaśaḥ // Mn\_7.36 //

brāhmaṇān paryupāsīta prātar utthāya pārthivaḥ /

traividyavṛddhān viduṣas tiṣṭhet teṣāṃ ca śāsane // Mn\_7.37 //

vṛddhāṃś ca nityaṃ seveta viprān vedavidaḥ śucīn /

vṛddhasevī hi satataṃ rakṣobhir api pūjyate // Mn\_7.38 //

tebhyo 'dhigacched vinayaṃ vinītātmāpi nityaśaḥ /

vinītātmā hi nṛpatir na vinaśyati karhi cit // Mn\_7.39 //

bahavo 'vinayān naṣṭā rājānaḥ saparicchadāḥ /

vanasthā api rājyāni vinayāt pratipedire // Mn\_7.40 //

veno vinaṣṭo 'vinayān nahuṣaś caiva pārthivaḥ /

sudāḥ paijavanaś caiva sumukho nimir eva ca // Mn\_7.41 //

pṛthus tu vinayād rājyaṃ prāptavān manur eva ca /

kuberaś ca dhanaiśvaryaṃ brāhmaṇyaṃ caiva gādhijaḥ // Mn\_7.42 //

traividyebhyas trayīṃ vidyāṃ daṇḍanītiṃ ca śāśvatīm /

ānvīkṣikīṃ cātmavidyāṃ vārtārambhāṃś ca lokataḥ // Mn\_7.43 //

indriyāṇāṃ jaye yogaṃ samātiṣṭhed divāniśam /

jitendriyo hi śaknoti vaśe sthāpayituṃ prajāḥ // Mn\_7.44 //

daśa kāmasamutthāni tathāṣṭau krodhajāni ca /

vyasanāni durantāni prayatnena vivarjayet // Mn\_7.45 //

kāmajeṣu prasakto hi vyasaneṣu mahīpatiḥ /

viyujyate 'rthadharmābhyāṃ krodhajeṣv ātmanaiva tu // Mn\_7.46 //

mṛgayākṣo divāsvapnaḥ parivādaḥ striyo madaḥ /

tauryatrikaṃ vṛthāṭyā ca kāmajo daśako gaṇaḥ // Mn\_7.47 //

paiśunyaṃ sāhasaṃ droha īrṣyāsūyārthadūṣaṇam /

vāgdaṇḍajaṃ ca pāruṣyaṃ krodhajo 'pi gaṇo 'ṣṭakaḥ // Mn\_7.48 //

dvayor apy etayor mūlaṃ yaṃ sarve kavayo viduḥ /

taṃ yatnena jayel lobhaṃ tajjāv etāv ubhau gaṇau // Mn\_7.49 //

pānam akṣāḥ striyaś caiva mṛgayā ca yathākramam /

etat kaṣṭatamaṃ vidyāc catuṣkaṃ kāmaje gaṇe // Mn\_7.50 //

daṇḍasya pātanaṃ caiva vākpāruṣyārthadūṣaṇe /

krodhaje 'pi gaṇe vidyāt kaṣṭam etat trikaṃ sadā // Mn\_7.51 //

saptakasyāsya vargasya sarvatraivānuṣaṅgiṇaḥ /

pūrvaṃ pūrvaṃ gurutaraṃ vidyād vyasanam ātmavān // Mn\_7.52 //

vyasanasya ca mṛtyoś ca vyasanaṃ kaṣṭam ucyate /

vyasany adho 'dho vrajati svar yāty avyasanī mṛtaḥ // Mn\_7.53 //

maulāñ śāstravidaḥ śūrāṃl labdhalakṣān kulodbhavān /

sacivān sapta cāṣṭau vā prakurvīta parīkṣitān // Mn\_7.54 //

api yat sukaraṃ karma tad apy ekena duṣkaram /

viśeṣato 'sahāyena kiṃ tu rājyaṃ mahodayam // Mn\_7.55 //

taiḥ sārdhaṃ cintayen nityaṃ sāmānyaṃ saṃdhivigraham /

sthānaṃ samudayaṃ guptiṃ labdhapraśamanāni ca // Mn\_7.56 //

teṣāṃ svaṃ svam abhiprāyam upalabhya pṛthak pṛthak /

samastānāṃ ca kāryeṣu vidadhyād dhitam ātmanaḥ // Mn\_7.57 //

sarveṣāṃ tu viśiṣṭena brāhmaṇena vipaścitā /

mantrayet paramaṃ mantraṃ rājā ṣāḍguṇyasaṃyutam // Mn\_7.58 //

nityaṃ tasmin samāśvastaḥ sarvakāryāṇi niḥkṣipet /

tena sārdhaṃ viniścitya tataḥ karma samārabhet // Mn\_7.59 //

anyān api prakurvīta śucīn prājñān avasthitān /

samyag arthasamāhartṝn amātyān suparīkṣitān // Mn\_7.60 //

nirvartetāsya yāvadbhir itikartavyatā nṛbhiḥ /

tāvato 'tandritān dakṣān prakurvīta vicakṣaṇān // Mn\_7.61 //

teṣām arthe niyuñjīta śūrān dakṣān kulodgatān /

śucīn ākarakarmānte bhīrūn antarniveśane // Mn\_7.62 //

dūtaṃ caiva prakurvīta sarvaśāstraviśāradam /

iṅgitākāraceṣṭajñaṃ śuciṃ dakṣaṃ kulodgatam // Mn\_7.63 //

anuraktaḥ śucir dakṣaḥ smṛtimān deśakālavit /

vapuṣmān vītabhīr vāgmī dūto rājñaḥ praśasyate // Mn\_7.64 //

amātye daṇḍa āyatto daṇḍe vainayikī kriyā /

nṛpatau kośarāṣṭre ca dūte saṃdhiviparyayau // Mn\_7.65 //

dūta eva hi saṃdhatte bhinatty eva ca saṃhatān /

dūtas tat kurute karma bhidyante yena mānavaḥ // Mn\_7.66 //

sa vidyād asya kṛtyeṣu nirgūḍheṅgitaceṣṭitaiḥ /

ākāram iṅgitaṃ ceṣṭāṃ bhṛtyeṣu ca cikīrṣitam // Mn\_7.67 //

buddhvā ca sarvaṃ tattvena pararājacikīrṣitam /

tathā prayatnam ātiṣṭhed yathātmānaṃ na pīḍayet // Mn\_7.68 //

jāṅgalaṃ sasyasaṃpannam āryaprāyam anāvilam /

ramyam ānatasāmantaṃ svājīvyaṃ deśam āvaset // Mn\_7.69 //

dhanvadurgaṃ mahīdurgam abdurgaṃ vārkṣam eva vā /

nṛdurgaṃ giridurgaṃ vā samāśritya vaset puram // Mn\_7.70 //

sarveṇa tu prayatnena giridurgaṃ samāśrayet /

eṣāṃ hi bāhuguṇyena giridurgaṃ viśiṣyate // Mn\_7.71 //

triṇy ādyāny āśritās tv eṣāṃ mṛgagartāśrayāpcarāḥ /

trīṇy uttarāṇi kramaśaḥ plavaṃgamanarāmarāḥ // Mn\_7.72 //

yathā durgāśritān etān nopahiṃsanti śatravaḥ /

tathārayo na hiṃsanti nṛpaṃ durgasamāśritam // Mn\_7.73 //

ekaḥ śataṃ yodhayati prākārastho dhanurdharaḥ /

śataṃ daśasahasrāṇi tasmād durgaṃ vidhīyate // Mn\_7.74 //

tat syād āyudhasaṃpannaṃ dhanadhānyena vāhanaiḥ /

brāhmaṇaiḥ śilpibhir yantrair yavasenodakena ca // Mn\_7.75 //

tasya madhye suparyāptaṃ kārayed gṛham ātmanaḥ /

guptaṃ sarvartukaṃ śubhraṃ jalavṛkṣasamanvitam // Mn\_7.76 //

tad adhyāsyodvahed bhāryāṃ savarṇāṃ lakṣaṇānvitām /

kule mahati saṃbhūtāṃ hṛdyāṃ rūpaguṇānvītām // Mn\_7.77 //

purohitaṃ ca kurvīta vṛṇuyād eva ca rtvijaḥ /

te 'sya gṛhyāṇi karmāṇi kuryur vaitānikāni ca // Mn\_7.78 //

yajeta rājā kratubhir vividhair āptadakṣiṇaiḥ /

dharmārthaṃ caiva viprebhyo dadyād bhogān dhanāni ca // Mn\_7.79 //

sāṃvatsarikam āptaiś ca rāṣṭrād āhārayed balim /

syāc cāmnāyaparo loke varteta pitṛvan nṛṣu // Mn\_7.80 //

adhyakṣān vividhān kuryāt tatra tatra vipaścitaḥ /

te 'sya sarvāṇy avekṣeran nṛṇāṃ kāryāṇi kurvatām // Mn\_7.81 //

āvṛttānāṃ gurukulād viprāṇāṃ pūjako bhavet /

nṛpāṇām akṣayo hy eṣa nidhir brāhmo 'bhidhīyate // Mn\_7.82 //

na taṃ stenā na cāmitrā haranti na ca naśyati /

tasmād rājñā nidhātavyo brāhmaṇeṣv akṣayo nidhiḥ // Mn\_7.83 //

na skandate na vyathate na vinaśyati karhi cit /

variṣṭham agnihotrebhyo brāhmaṇasya mukhe hutam // Mn\_7.84 //

samam abrāhmaṇe dānaṃ dviguṇaṃ brāhmaṇabruve /

prādhīte śatasāhasram anantaṃ vedapārage // Mn\_7.85 //

pātrasya hi viśeṣeṇa śraddadhānatayaiva ca /

alpaṃ vā bahu vā pretya dānasya phalam aśnute // Mn\_7.86 //

deśakālavidhānena dravyaṃ śraddhāsamanvitam /

pātre pradīyate yat tu tad dharmasya prasādhanam // Mn\_7.87M //

samottamādhamai rājā tv āhūtaḥ pālayan prajāḥ /

na nivarteta saṃgrāmāt kṣātraṃ dharmam anusmaran // Mn\_7.87[88M] //

saṃgrāmeṣv anivartitvaṃ prajānāṃ caiva pālanam /

śuśrūṣā brāhmaṇānāṃ ca rājñāṃ śreyaskaraṃ param // Mn\_7.88[89M] //

āhaveṣu mitho 'nyonyaṃ jighāṃsanto mahīkṣitaḥ /

yudhyamānāḥ paraṃ śaktyā svargaṃ yānty aparāṅmukhāḥ // Mn\_7.89[90M] //

na kūṭair āyudhair hanyād yudhyamāno raṇe ripūn /

na karṇibhir nāpi digdhair nāgnijvalitatejanaiḥ // Mn\_7.90[91M] //

na ca hanyāt sthalārūḍhaṃ na klībaṃ na kṛtāñjalim /

na muktakeśaṃ nāsīnaṃ na tavāsmīti vādinam // Mn\_7.91[92M] //

na suptaṃ na visaṃnāhaṃ na nagnaṃ na nirāyudham /

nāyudhyamānaṃ paśyantaṃ na pareṇa samāgatam // Mn\_7.92[93M] //

nāyudhavyasanaprāptaṃ nārtaṃ nātiparikṣataṃ /

na bhītaṃ na parāvṛttaṃ satāṃ dharmam anusmaran // Mn\_7.93[94M] //

yas tu bhītaḥ parāvṛttaḥ saṃgrāme hanyate paraiḥ /

bhartur yad duṣkṛtaṃ kiṃ cit tat sarvaṃ pratipadyate // Mn\_7.94[95M] //

yac cāsya sukṛtaṃ kiṃ cid amutrārtham upārjitam /

bhartā tat sarvam ādatte parāvṛttahatasya tu // Mn\_7.95[96M] //

rathāśvaṃ hastinaṃ chatraṃ dhanaṃ dhānyaṃ paśūn striyaḥ /

sarvadravyāṇi kupyaṃ ca yo yaj jayati tasya tat // Mn\_7.96[97M] //

rājñaś ca dadyur uddhāram ity eṣā vaidikī śrutiḥ /

rājñā ca sarvayodhebhyo dātavyam apṛthagjitam // Mn\_7.97[98M] //

eṣo 'nupaskṛtaḥ prokto yodhadharmaḥ sanātanaḥ /

asmād dharmān na cyaveta kṣatriyo ghnan raṇe ripūn // Mn\_7.98[99M] //

alabdhaṃ caiva lipseta labdhaṃ rakṣet prayatnataḥ /

rakṣitaṃ vardhayec caiva vṛddhaṃ pātreṣu nikṣipet // Mn\_7.99[100M] //

etac caturvidhaṃ vidyāt puruṣārthaprayojanam /

asya nityam anuṣṭhānaṃ samyak kuryād atandritaḥ // Mn\_7.100[101M] //

alabdham icched daṇḍena labdhaṃ rakṣed avekṣayā /

rakṣitaṃ vardhayed vṛddhyā vṛddhaṃ pātreṣu nikṣipet // Mn\_7.101[102M] //

nityam udyatadaṇḍaḥ syān nityaṃ vivṛtapauruṣaḥ /

nityaṃ saṃvṛtasaṃvāryo nityaṃ chidrānusāry areḥ // Mn\_7.102[103M] //

nityam udyatadaṇḍasya kṛtsnam udvijate jagat /

tasmāt sarvāṇi bhūtāni daṇḍenaiva prasādhayet // Mn\_7.103[104M] //

amāyayaiva varteta na kathaṃ cana māyayā /

budhyetāriprayuktāṃ ca māyāṃ nityaṃ susaṃvṛtaḥ // Mn\_7.104[105M] //

nāsya chidraṃ paro vidyād vidyāc chidraṃ parasya ca /

gūhet kūrma ivāṅgāni rakṣed vivaram ātmanaḥ // Mn\_7.105[106M] //

bakavac cintayed arthān siṃhavac ca parākrame /

vṛkavac cāvalumpeta śaśavac ca viniṣpatet // Mn\_7.106[107M] //

evaṃ vijayamānasya ye 'sya syuḥ paripanthinaḥ /

tān ānayed vaśaṃ sarvān sāmādibhir upakramaiḥ // Mn\_7.107[108M] //

yadi te tu na tiṣṭheyur upāyaiḥ prathamais tribhiḥ /

daṇḍenaiva prasahyaitāñ śanakair vaśam ānayet // Mn\_7.108[109M] //

sāmādīnām upāyānāṃ caturṇām api paṇḍitāḥ /

sāmadaṇḍau praśaṃsanti nityaṃ rāṣṭrābhivṛddhaye // Mn\_7.109[110M] //

yathoddharati nirdātā kakṣaṃ dhānyaṃ ca rakṣati /

tathā rakṣen nṛpo rāṣṭraṃ hanyāc ca paripanthinaḥ // Mn\_7.110[111M] //

mohād rājā svarāṣṭraṃ yaḥ karṣayaty anavekṣayā /

so 'cirād bhraśyate rājyāj jīvitāc ca sabāndhavaḥ // Mn\_7.111[112M] //

śarīrakarṣaṇāt prāṇāḥ kṣīyante prāṇināṃ yathā /

tathā rājñām api prāṇāḥ kṣīyante rāṣṭrakarṣaṇāt // Mn\_7.112[113M] //

rāṣṭrasya saṃgrahe nityaṃ vidhānam idam ācaret /

susaṃgṛhītarāṣṭre hi pārthivaḥ sukham edhate // Mn\_7.113[114M] //

dvayos trayāṇāṃ pañcānāṃ madhye gulmam adhiṣṭhitam /

tathā grāmaśatānāṃ ca kuryād rāṣṭrasya saṃgraham // Mn\_7.114[115M] //

grāmasyādhipatiṃ kuryād daśagrāmapatiṃ tathā /

viṃśatīśaṃ śateśaṃ ca sahasrapatim eva ca // Mn\_7.115[116M] //

grāmadoṣān samutpannān grāmikaḥ śanakaiḥ svayam /

śaṃsed grāmadaśeśāya daśeśo viṃśatīśine // Mn\_7.116[117M] //

viṃśatīśas tu tat sarvaṃ śateśāya nivedayet /

śaṃsed grāmaśateśas tu sahasrapataye svayam // Mn\_7.117[118M] //

yāni rājapradeyāni pratyahaṃ grāmavāsibhiḥ /

annapānendhanādīni grāmikas tāny avāpnuyāt // Mn\_7.118[119M] //

daśī kulaṃ tu bhuñjīta viṃśī pañca kulāni ca /

grāmaṃ grāmaśatādhyakṣaḥ sahasrādhipatiḥ puram // Mn\_7.119[120M] //

teṣāṃ grāmyāṇi kāryāni pṛthakkāryāṇi caiva hi /

rājño 'nyaḥ sacivaḥ snigdhas tāni paśyed atandritaḥ // Mn\_7.120[121M] //

nagare nagare caikaṃ kuryāt sarvārthacintakam /

uccaiḥsthānaṃ ghorarūpaṃ nakṣatrāṇām iva graham // Mn\_7.121[122M] //

sa tān anuparikrāmet sarvān eva sadā svayam /

teṣāṃ vṛttaṃ pariṇayet samyag rāṣṭreṣu taccaraiḥ // Mn\_7.122[123M] //

rājño hi rakṣādhikṛtāḥ parasvādāyinaḥ śaṭhāḥ /

bhṛtyā bhavanti prāyeṇa tebhyo rakṣed imāḥ prajāḥ // Mn\_7.123[124M] //

ye kāryikebhyo 'rtham eva gṛhṇīyuḥ pāpacetasaḥ /

teṣāṃ sarvasvam ādāya rājā kuryāt pravāsanam // Mn\_7.124[125M] //

rājā karmasu yuktānāṃ strīṇāṃ preṣyajanasya ca /

pratyahaṃ kalpayed vṛttiṃ sthānaṃ karmānurūpataḥ // Mn\_7.125[126M] //

paṇo deyo 'vakṛṣṭasya ṣaḍ utkṛṣṭasya vetanam /

ṣāṇmāsikas tathācchādo dhānyadroṇas tu māsikaḥ // Mn\_7.126[127M] //

krayavikrayam adhvānaṃ bhaktaṃ ca saparivyayam /

yogakṣemaṃ ca saṃprekṣya vaṇijo dāpayet karān // Mn\_7.127[128M] //

yathā phalena yujyeta rājā kartā ca karmaṇām /

tathāvekṣya nṛpo rāṣṭre kalpayet satataṃ karān // Mn\_7.128[129M] //

yathālpālpam adanty ādyaṃ vāryokovatsaṣaṭpadāḥ /

tathālpālpo grahītavyo rāṣṭrād rājñābdikaḥ karaḥ // Mn\_7.129[130M] //

pañcāśadbhāga ādeyo rājñā paśuhiraṇyayoḥ /

dhānyānām aṣṭamo bhāgaḥ ṣaṣṭho dvādaśa eva vā // Mn\_7.130[131M] //

ādadītātha ṣaḍbhāgaṃ drumāṃsamadhusarpiṣām /

gandhauṣadhirasānāṃ ca puṣpamūlaphalasya ca // Mn\_7.131[132M] //

patraśākatṛṇānāṃ ca carmaṇāṃ vaidalasya ca /

mṛnmayānāṃ ca bhāṇḍānāṃ sarvasyāśmamayasya ca // Mn\_7.132[133M] //

mriyamāṇo 'py ādadīta na rājā śrotriyāt karam /

na ca kṣudhāsya saṃsīdec chrotriyo viṣaye vasan // Mn\_7.133[134M] //

yasya rājñas tu viṣaye śrotriyaḥ sīdati kṣudhā /

tasyāpi tat kṣudhā rāṣṭram acirenaiva sīdati // Mn\_7.134[135M] //

śrutavṛtte viditvāsya vṛttiṃ dharmyāṃ prakalpayet /

saṃrakṣet sarvataś cainaṃ pitā putram ivāurasam // Mn\_7.135[136M] //

saṃrakṣyamāṇo rājñā yaṃ] kurute dharmam anvaham /

tenāyur vardhate rājño draviṇaṃ rāṣṭram eva ca // Mn\_7.136[137M] //

yat kiṃ cid api varṣasya dāpayet karasaṃjñitam /

vyavahāreṇa jīvantaṃ rājā rāṣṭre pṛthagjanam // Mn\_7.137[138M] //

kārukāñ śilpinaś caiva śūdrāṃs cātmopajīvinaḥ /

ekaikaṃ kārayet karma māsi māsi mahīpatiḥ // Mn\_7.138[139M] //

nocchindyād ātmano mūlaṃ pareṣāṃ cātitṛṣṇayā /

ucchindan hy ātmano mūlam āṭmānaṃ tāṃś ca pīdayet // Mn\_7.139[140M] //

tīkṣṇaś caiva mṛduś ca syāt kāryaṃ vīkṣya mahīpatiḥ /

tīkṣṇaś caiva mṛduś caiva rāja bhavati sammataḥ // Mn\_7.140[141M] //

amātyamukhyaṃ dharmajñaṃ prājñaṃ dāntaṃ kulodgatam /

sthāpayed āsane tasmin khinnaḥ kāryekṣaṇe nṛṇām // Mn\_7.141[142M] //

evaṃ sarvaṃ vidhāyedam itikartavyam ātmanaḥ /

yuktaś caivāpramattaś ca parirakṣed imāḥ prajāḥ // Mn\_7.142[143M] //

vikrośantyo yasya rāṣṭrād hriyante dasyubhiḥ prajāḥ /

saṃpaśyataḥ sabhṛtyasya mṛtaḥ sa na tu jīvati // Mn\_7.143[144M] //

kṣatriyasya paro dharmaḥ prājānām eva pālanam /

nirdiṣṭaphalabhoktā hi rājā dharmeṇa yujyate // Mn\_7.144[145M] //

utthāya paścime yāme kṛtaśaucaḥ samāhitaḥ /

hutāgnir brāhmaṇāṃś cārcya praviśet sa śubhāṃ sabhām // Mn\_7.145[146M] //

tatra sthitaḥ prajāḥ sarvāḥ pratinandya visarjayet /

visṛjya ca prajāḥ sarvā mantrayet saha mantribhiḥ // Mn\_7.146[147M] //

giripṛṣṭhaṃ samāruhya prasādaṃ vā rahogataḥ /

araṇye niḥśalāke vā mantrayed avibhāvitaḥ // Mn\_7.147[148M] //

yasya mantraṃ na jānanti samāgamya pṛthagjanāḥ /

sa kṛtsnāṃ pṛthivīṃ bhuṅkte kośahīno 'pi pārthivaḥ // Mn\_7.148[149M] //

jaḍamūkāndhabadhirāṃs tairyagyonān vayo'tigān /

strīmlecchavyādhitavyaṅgān mantrakāle 'pasārayet // Mn\_7.149[150M] //

bhindanty avamatā mantraṃ tairyagyonās tathaiva ca /

striyaś caiva viśeṣeṇa tasmāt tatrādṛto bhavet // Mn\_7.150[151M] //

madhyaṃdine 'rdharātre vā viśrānto vigataklamaḥ /

cintayed dharmakāmārthān sārdhaṃ tair eka eva vā // Mn\_7.151[152M] //

parasparaviruddhānāṃ teṣāṃ ca samupārjanam /

kanyānāṃ saṃpradānaṃ ca kumārāṇāṃ ca rakṣaṇaṃ // Mn\_7.152[153M] //

dūtasaṃpreṣaṇaṃ caiva kāryaśeṣaṃ tathaiva ca /

antaḥpurapracāraṃ ca praṇidhīnāṃ ca ceṣṭitam // Mn\_7.153[154M] //

kṛtsnaṃ cāṣṭavidhaṃ karma pañcavargaṃ ca tattvataḥ /

anurāgāparāgau ca pracāraṃ maṇḍalasya ca // Mn\_7.154[155M] //

madhyamasya pracāraṃ ca vijīgiṣoś ca ceṣṭitam /

udāsīnapracāraṃ ca śatroś caiva prayatnataḥ // Mn\_7.155[156M] //

etāḥ prakṛtayo mūlaṃ maṇḍalasya samāsataḥ /

aṣṭau cānyāḥ samākhyātā dvādaśaiva tu tāḥ smṛtāḥ // Mn\_7.156[157M] //

amātyarāṣṭradurgārtha- daṇḍākhyāḥ pañca cāparāḥ /

pratyekaṃ kathitā hy etāḥ saṃkṣepeṇa dvisaptatiḥ // Mn\_7.157[158M] //

anantaram ariṃ vidyād arisevinam eva ca /

arer anantaraṃ mitram udāsīnaṃ tayoḥ param // Mn\_7.158[159M] //

tān sarvān abhisaṃdadhyāt sāmādibhir upakramaiḥ /

vyastaiś caiva samastaiś ca pauruṣeṇa nayena ca // Mn\_7.159[160M] //

saṃdhiṃ ca vigrahaṃ caiva yānam āsanam eva ca /

dvaidhībhāvaṃ saṃśrayaṃ ca ṣaḍguṇāṃś cintayet sadā // Mn\_7.160[161M] //

āsanaṃ caiva yānaṃ ca saṃdhiṃ vigraham eva ca /

kāryaṃ vīkṣya prayuñjīta dvaidhaṃ saṃśrayam eva ca // Mn\_7.161[162M] //

saṃdhiṃ tu dvividhaṃ vidyād rājā vigraham eva ca /

ubhe yānāsane caiva dvividhaḥ saṃśrayaḥ smṛtaḥ // Mn\_7.162[163M] //

samānayānakarmā ca viparītas tathaiva ca /

tadā tv āyatisaṃyuktaḥ saṃdhir jñeyo dvilakṣaṇaḥ // Mn\_7.163[164M] //

svayaṃkṛtaś ca kāryārtham akāle kāla eva vā /

mitrasya caivāpakṛte dvividho vigrahaḥ smṛtaḥ // Mn\_7.164[165M] //

ekākinaś cātyayike kārye prāpte yadṛcchayā /

saṃhatasya ca mitreṇa dvividhaṃ yānam ucyate // Mn\_7.165[166M] //

kṣīṇasya caiva kramaśo daivāt pūrvakṛtena vā /

mitrasya cānurodhena dvividhaṃ smṛtam āsanam // Mn\_7.166[167M] //

balasya svāminaś caiva sthitiḥ kāryārthasiddhaye /

dvividhaṃ kīrtyate dvaidhaṃ ṣāḍguṇyaguṇavedibhiḥ // Mn\_7.167[168M] //

arthasaṃpādanārthaṃ ca pīḍyamānasya śatrubhiḥ /

sādhuṣu vyapadeśaś ca dvividhaḥ saṃśrayaḥ smṛtaḥ // Mn\_7.168[169M] //

yadāvagacched āyatyām ādhikyaṃ dhruvam ātmanaḥ /

tadātve cālpikāṃ pīḍāṃ tadā saṃdhiṃ samāśrayet // Mn\_7.169[170M] //

yadā prahṛṣṭā manyeta sarvās tu prakṛtīr bhṛśam /

atyucchritaṃ tathātmānaṃ tadā kurvīta vigraham // Mn\_7.170[171M] //

yadā manyeta bhāvena hṛṣṭaṃ puṣṭaṃ balaṃ svakam /

parasya viparītaṃ ca tadā yāyād ripuṃ prati // Mn\_7.171[172M] //

yadā tu syāt parikṣīṇo vāhanena balena ca /

tadāsīta prayatnena śanakaiḥ sāntvayann arīn // Mn\_7.172[173M] //

manyetāriṃ yadā rājā sarvathā balavattaram /

tadā dvidhā balaṃ kṛtvā sādhayet kāryam ātmanaḥ // Mn\_7.173[174M] //

yadā parabalānāṃ tu gamanīyatamo bhavet /

tadā tu saṃśrayet kṣipraṃ dhārmikaṃ balinaṃ nṛpam // Mn\_7.174[175M] //

nigrahaṃ prakṛtīnāṃ ca kuryād yo 'ribalasya ca /

upaseveta taṃ nityaṃ sarvayatnair guruṃ yathā // Mn\_7.175[176M] //

yadi tatrāpi saṃpaśyed doṣaṃ saṃśrayakāritam /

suyuddham eva tatrāpi nirviśaṅkaḥ samācaret // Mn\_7.176[177M] //

sarvopāyais tathā kuryān nītijñaḥ pṛthivīpatiḥ /

yathāsyābhyadhikā na syur mitrodāsīnaśatravaḥ // Mn\_7.177[178M] //

āyatiṃ sarvakāryāṇāṃ tadātvaṃ ca vicārayet /

atītānāṃ ca sarveṣāṃ guṇadoṣau ca tattvataḥ // Mn\_7.178[179M] //

āyatyāṃ guṇadoṣajñas tadātve kṣipraniścayaḥ /

atīte kāryaśeṣajñaḥ śatrubhir nābhibhūyate // Mn\_7.179[180M] //

yathainaṃ nābhisaṃdadhyur mitrodāsīnaśatravaḥ /

tathā sarvaṃ saṃvidadhyād eṣa sāmāsiko nayaḥ // Mn\_7.180[181M] //

tadā tu yānam ātiṣṭhed arirāṣṭraṃ prati prabhuḥ /

tadānena vidhānena yāyād aripuraṃ śanaiḥ // Mn\_7.181[182M] //

mārgaśīrṣe śubhe māsi yāyād yātrāṃ mahīpatiḥ /

phālgunaṃ vātha caitraṃ vā māsau prati yathābalam // Mn\_7.182[183M] //

anyeṣv api tu kāleṣu yadā paśyed dhruvaṃ jayam /

tadā yāyād vigṛhyaiva vyasane cotthite ripoḥ // Mn\_7.183[184M] //

kṛtvā vidhānaṃ mūle tu yātrikaṃ ca yathāvidhi /

upagṛhyāspadaṃ caiva cārān samyag vidhāya ca // Mn\_7.184[185M] //

saṃśodhya trividhaṃ mārgaṃ ṣaḍvidhaṃ ca balaṃ svakam /

sāṃparāyikakalpena yāyād aripuraṃ prati // Mn\_7.185[186M] //

śatrusevini mitre ca gūḍhe yuktataro bhavet /

gatapratyāgate caiva sa hi kaṣṭataro ripuḥ // Mn\_7.186[187M] //

daṇḍavyūhena tan mārgaṃ yāyāt tu śakaṭena vā /

varāhamakarābhyāṃ vā sūcyā vā garuḍena vā // Mn\_7.187[188M] //

yataś ca bhayam āśaṅket tato vistārayed balam /

padmena caiva vyūhena niviśeta sadā svayam // Mn\_7.188[189M] //

senāpatibalādhyakṣau sarvadikṣu niveśayet /

yataś ca bhayam āśaṅket prācīṃ tāṃ kalpayed diśam // Mn\_7.189[190M] //

gulmāṃś ca sthāpayed āptān kṛtasaṃjñān samantataḥ /

sthāne yuddhe ca kuśalān abhīrūn avikāriṇaḥ // Mn\_7.190[191M] //

saṃhatān yodhayed alpān kāmaṃ vistārayed bahūn /

sūcyā vajreṇa caivaitān vyūhena vyūhya yodhayet // Mn\_7.191[192M] //

syandanāśvaiḥ same yudhyed anūpe nau dvipais tathā /

vṛkṣagulmāvṛte cāpair asicarmāyudhaiḥ sthale // Mn\_7.192[193M] //

kurukṣetrāṃś ca matsyāṃś ca pañcālāñ śūrasenajān /

dīrghāṃl laghūṃś caiva narān agrānīkeṣu yojayet // Mn\_7.193[194M] //

praharṣayed balaṃ vyūhya tāṃś ca samyak parīkṣayet /

ceṣṭāś caiva vijānīyād arīn yodhayatām api // Mn\_7.194[195M] //

uparudhyārim āsīta rāṣṭraṃ cāsyopapīḍayet /

dūṣayec cāsya satataṃ yavasānnodakendhanam // Mn\_7.195[196M] //

bhindyāc caiva taḍāgāni prākāraparikhās tathā /

samavaskandayec cainaṃ rātrau vitrāsayet tathā // Mn\_7.196[197M] //

upajapyān upajaped budhyetaiva ca tatkṛtam /

yukte ca daive yudhyeta jayaprepsur apetabhīḥ // Mn\_7.197[198M] //

sāmnā dānena bhedena samastair atha vā pṛthak /

vijetuṃ prayatetārīn na yuddhena kadā cana // Mn\_7.198[199M] //

anityo vijayo yasmād dṛśyate yudhyamānayoḥ /

parājayaś ca saṃgrāme tasmād yuddhaṃ vivarjayet // Mn\_7.199[200M] //

trayāṇām apy upāyānāṃ pūrvoktānām asaṃbhave /

tathā yudhyeta saṃpanno vijayeta ripūn yathā // Mn\_7.200[201M] //

jitvā saṃpūjayed devān brāhmaṇāṃś caiva dhārmikān /

pradadyāt parihārārthaṃ khyāpayed abhayāni ca // Mn\_7.201[202M] //

sarveṣāṃ tu viditvaiṣāṃ samāsena cikīrṣitam /

sthāpayet tatra tadvaṃśyaṃ kuryāc ca samayakriyām // Mn\_7.202[203M] //

pramāṇāni ca kurvīta teṣāṃ dharmān yathoditān /

ratnaiś ca pūjayed enaṃ pradhānapuruṣaiḥ saha // Mn\_7.203[204M] //

ādānam apriyakaraṃ dānaṃ ca priyakārakam /

abhīpsitānām arthānāṃ kāle yuktaṃ praśasyate // Mn\_7.204[205M] //

sarvaṃ karmedam āyattaṃ vidhāne daivamānuṣe /

tayor daivam acintyaṃ tu mānuṣe vidyate kriyā // Mn\_7.205[206M] //

daivena vidhinā yuktaṃ mānuṣyaṃ yat pravartate /

parikleśena mahatā tadarthasya samādhakam // Mn\_7.207M //

saṃyuktasyāpi daivena puruṣakāreṇa varjitam /

vinā puruṣakāreṇa phalaṃ kṣetraṃ prayacchati // Mn\_7.208M //

candrārkādyā grahā vāyur agnir āpas tathaiva ca /

iha daivena sādhyante pauruṣeṇa prayatnataḥ // Mn\_7.209M //

saha vāpi vrajed yuktaḥ saṃdhiṃ kṛtvā prayatnataḥ /

mitraṃ hiraṇyaṃ bhūmiṃ vā saṃpaśyaṃs trividhaṃ phalam // Mn\_7.206[210M] //

pārṣṇigrāhaṃ ca saṃprekṣya tathākrandaṃ ca maṇḍale /

mitrād athāpy amitrād vā yātrāphalam avāpnuyāt // Mn\_7.207[211M] //

hiraṇyabhūmisaṃprāptyā pārthivo na tathaidhate /

yathā mitraṃ dhruvaṃ labdhvā kṛśam apy āyatikṣamam // Mn\_7.208[212M] //

dharmajñaṃ ca kṛtajñaṃ ca tuṣṭaprakṛtim eva ca /

anuraktaṃ sthirārambhaṃ laghumitraṃ praśasyate // Mn\_7.209[213M] //

prājñaṃ kulīnaṃ śūraṃ ca dakṣaṃ dātāram eva ca /

kṛtajñaṃ dhṛtimantaṃ ca kaṣṭam āhur ariṃ budhāḥ // Mn\_7.210[214M] //

āryatā puruṣajñānaṃ śauryaṃ karuṇaveditā /

sthaulalakṣyaṃ ca satatam udāsīnaguṇodayaḥ // Mn\_7.211[215M] //

ksemyāṃ sasyapradāṃ nityaṃ paśuvṛddhikarīm api /

parityajen nṛpo bhūmim ātmārtham avicārayan // Mn\_7.212[216M] //

āpadarthaṃ dhanaṃ rakṣed dārān rakṣed dhanair api /

ātmānaṃ satataṃ rakṣed dārair api dhanair api // Mn\_7.213[217M] //

saha sarvāḥ samutpannāḥ prasamīkṣyāpado bhṛśam /

saṃyuktāṃś ca viyuktāṃś ca sarvopāyān sṛjed budhaḥ // Mn\_7.214[218M] //

upetāram upeyaṃ ca sarvopāyāṃś ca kṛtsnaśaḥ /

etat trayaṃ samāśritya prayatetārthasiddhaye // Mn\_7.215[219M] //

evaṃ sarvam idaṃ rājā saha sammantrya mantribhiḥ /

vyāyamyāplutya madhyāhne bhoktum antaḥpuraṃ viśet // Mn\_7.216[220M] //

tatrātmabhūtaiḥ kālajñair ahāryaiḥ paricārakaiḥ /

suparīkṣitam annādyam adyān mantrair viṣāpahaiḥ // Mn\_7.217[221M] //

viṣaghnair agadaiś cāsya sarvadravyāṇi yojayet /

viṣaghnāni ca ratnāni niyato dhārayet sadā // Mn\_7.218[222M] //

parīkṣitāḥ striyaś cainaṃ vyajanodakadhūpanaiḥ /

veṣābharaṇasaṃśuddhāḥ spṛśeyuḥ susamāhitāḥ // Mn\_7.219[223M] //

evaṃ prayatnaṃ kurvīta yānaśayyāsanāśane /

snāne prasādhane caiva sarvālaṅkārakeṣu ca // Mn\_7.220[224M] //

bhuktavān viharec caiva strībhir antaḥpure saha /

vihṛtya tu yathākālaṃ punaḥ kāryāṇi cintayet // Mn\_7.221[225M] //

alaṃkṛtaś ca saṃpaśyed āyudhīyaṃ punar janam /

vāhanāni ca sarvāṇi śastrāṇy ābharaṇāni ca // Mn\_7.222[226M] //

saṃdhyāṃ copāsya śṛṇuyād antarveśmani śastrabhṛt /

rahasyākhyāyināṃ caiva praṇidhīnāṃ ca ceṣṭitam // Mn\_7.223[227M] //

gatvā kakṣāntaraṃ tv anyat samanujñāpya taṃ janam /

praviśed bhojanārthaṃ ca strīvṛto 'ntaḥpuraṃ punaḥ // Mn\_7.224[228M] //

tatra bhuktvā punaḥ kiṃ cit tūryaghoṣaiḥ praharṣitaḥ /

saṃviśet taṃ yathākālam uttiṣṭhec ca gataklamaḥ // Mn\_7.255[229M] //

etadvidhānam ātiṣṭhed arogaḥ pṛthivīpatiḥ /

asvasthaḥ sarvam etat tu bhṛtyeṣu viniyojayet // Mn\_7.226[230M] //

vyavahārān didṛkṣus tu brāhmaṇaiḥ saha pārthivaḥ /

mantrajñair mantribhiś caiva vinītaḥ praviśet sabhām // Mn\_8.1 //

tatrāsīnaḥ sthito vāpi pāṇim udyamya dakṣiṇam /

vinītaveṣābharaṇaḥ paśyet kāryāṇi kāryiṇām // Mn\_8.2 //

pratyahaṃ deśadṛṣṭaiś ca śāstradṛṣṭaiś ca hetubhiḥ /

aṣṭādaśasu mārgeṣu nibaddhāni pṛthak pṛthak // Mn\_8.3 //

teṣām ādyam ṛṇādānaṃ nikṣepo 'svāmivikrayaḥ /

saṃbhūya ca samutthānaṃ dattasyānapakarma ca // Mn\_8.4 //

vetanasyaiva cādānaṃ saṃvidaś ca vyatikramaḥ /

krayavikrayānuśayo vivādaḥ svāmipālayoḥ // Mn\_8.5 //

sīmāvivādadharmaś ca pāruṣye daṇḍavācike /

steyaṃ ca sāhasaṃ caiva strīsaṃgrahaṇam eva ca // Mn\_8.6 //

strīpuṃdharmo vibhāgaś ca dyūtam āhvaya eva ca /

padāny aṣṭādaśaitāni vyavahārasthitāv iha // Mn\_8.7 //

eṣu sthāneṣu bhūyiṣṭhaṃ vivādaṃ caratāṃ nṛṇām /

dharmaṃ śāśvatam āśritya kuryāt kāryavinirṇayam // Mn\_8.8 //

yadā svayaṃ na kuryāt tu nṛpatiḥ kāryadarśanam /

tadā niyuñjyād vidvāṃsaṃ brāhmaṇaṃ kāryadarśane // Mn\_8.9 //

so 'sya kāryāṇi saṃpaśyet sabhyair eva tribhir vṛtaḥ /

sabhām eva praviśyāgryām āsīnaḥ sthita eva vā // Mn\_8.10 //

yasmin deśe niṣīdanti viprā vedavidas trayaḥ /

rājñaś cādhikṛto vidvān brahmaṇas tāṃ sabhāṃ viduḥ // Mn\_8.11 //

dharmo viddhas tv adharmeṇa sabhāṃ yatropatiṣṭhate /

śalyaṃ cāsya na kṛntanti viddhās tatra sabhāsadaḥ // Mn\_8.12 //

sabhāṃ vā na praveṣṭavyaṃ vaktavyaṃ vā samañjasam /

abruvan vibruvan vāpi naro bhavati kilbiṣī // Mn\_8.13 //

yatra dharmo hy adharmeṇa satyaṃ yatrānṛtena ca /

hanyate prekṣamāṇānāṃ hatās tatra sabhāsadaḥ // Mn\_8.14 //

dharma eva hato hanti dharmo rakṣati rakṣitaḥ /

tasmād dharmo na hantavyo mā no dharmo hato 'vadhīt // Mn\_8.15 //

vṛṣo hi bhagavān dharmas tasya yaḥ kurute hy alam /

vṛṣalaṃ taṃ vidur devās tasmād dharmaṃ na lopayet // Mn\_8.16 //

eka eva suhṛd dharmo nidhāne 'py anuyāti yaḥ /

śarīreṇa samaṃ nāśaṃ sarvam anyad dhi gacchati // Mn\_8.17 //

pādo 'dharmasya kartāraṃ pādaḥ sākṣiṇam ṛcchati /

pādaḥ sabhāsadaḥ sarvān pādo rājānam ṛcchati // Mn\_8.18 //

rājā bhavaty anenās tu mucyante ca sabhāsadaḥ /

eno gacchati kartāraṃ nindārho yatra nindyate // Mn\_8.19 //

jātimātropajīvī vā kāmaṃ syād brāhmaṇabruvaḥ /

dharmapravaktā nṛpater na tu śūdraḥ kathaṃ cana // Mn\_8.20 //

yasya śūdras tu kurute rājño dharmavivecanam /

tasya sīdati tad rāṣṭraṃ paṅke gaur iva paśyataḥ // Mn\_8.21 //

yad rāṣṭraṃ śūdrabhūyiṣṭhaṃ nāstikākrāntam advijam /

vinaśyaty āśu tat kṛtsnaṃ durbhikṣavyādhipīḍitam // Mn\_8.22 //

dharmāsanam adhiṣṭhāya saṃvītāṅgaḥ samāhitaḥ /

praṇamya lokapālebhyaḥ kāryadarśanam ārabhet // Mn\_8.23 //

arthānarthāv ubhau buddhvā dharmādharmau ca kevalau /

varṇakrameṇa sarvāṇi paśyet kāryāṇi kāryiṇām // Mn\_8.24 //

bāhyair vibhāvayel liṅgair bhāvam antargataṃ nṛṇām /

svaravarṇeṅgitākāraiś cakṣuṣā ceṣṭitena ca // Mn\_8.25 //

ākārair iṅgitair gatyā ceṣṭayā bhāṣitena ca /

netravaktravikāraiś ca gṛhyate 'ntargataṃ manaḥ // Mn\_8.26 //

bāladāyādikaṃ rikthaṃ tāvad rājānupālayet /

yāvat sa syāt samāvṛtto yāvac cātītaśaiśavaḥ // Mn\_8.27 //

vaśāputrāsu caivaṃ syād rakṣaṇaṃ niṣkulāsu ca /

pativratāsu ca strīṣu vidhavāsv āturāsu ca // Mn\_8.28 //

jīvantīnāṃ tu tāsāṃ ye tad dhareyuḥ svabāndhavāḥ /

tāñ śiṣyāc cauradaṇḍena dhārmikaḥ pṛthivīpatiḥ // Mn\_8.29 //

praṇaṣṭasvāmikaṃ rikthaṃ rājā tryabdaṃ nidhāpayet /

arvāk tryabdād dharet svāmī pareṇa nṛpatir haret // Mn\_8.30 //

mamedam iti yo brūyāt so 'nuyojyo yathāvidhi /

saṃvādya rūpasaṃkhyādīn svāmī tad dravyam arhati // Mn\_8.31 //

avedayāno naṣṭasya deśaṃ kālaṃ ca tattvataḥ /

varṇaṃ rūpaṃ pramāṇaṃ ca tatsamaṃ daṇḍam arhati // Mn\_8.32 //

ādadītātha ṣaḍbhāgaṃ pranaṣṭādhigatān nṛpaḥ /

daśamaṃ dvādaśaṃ vāpi satāṃ dharmam anusmaran // Mn\_8.33 //

pranaṣṭādhigataṃ dravyaṃ tiṣṭhed yuktair adhiṣṭhitam /

yāṃs tatra caurān gṛhṇīyāt tān rājebhena ghātayet // Mn\_8.34 //

mamāyam iti yo brūyān nidhiṃ satyena mānavaḥ /

tasyādadīta ṣaḍbhāgaṃ rājā dvādaśam eva vā // Mn\_8.35 //

anṛtaṃ tu vadan daṇḍyaḥ svavittasyāṃśam aṣṭamam /

tasyaiva vā nidhānasya saṃkhyayālpīyasīṃ kalām // Mn\_8.36 //

vidvāṃs tu brāhmaṇo dṛṣṭvā pūrvopanihitaṃ nidhim /

aśeṣato 'py ādadīta sarvasyādhipatir hi saḥ // Mn\_8.38 //

yaṃ tu paśyen nidhiṃ rājā purāṇaṃ nihitaṃ kṣitau /

tasmād dvijebhyo dattvārdham ardhaṃ kośe praveśayet // Mn\_8.38 //

nidhīnāṃ tu purāṇānāṃ dhātūnām eva ca kṣitau /

ardhabhāg rakṣaṇād rājā bhūmer adhipatir hi saḥ // Mn\_8.39 //

dātavyaṃ sarvavarṇebhyo rājñā caurair hṛtaṃ dhanam /

rājā tad upayuñjānaś caurasyāpnoti kilbiṣam // Mn\_8.40 //

jātijānapadān dharmān śreṇīdharmāṃś ca dharmavit /

samīkṣya kuladharmāṃś ca svadharmaṃ pratipādayet // Mn\_8.41 //

svāni karmāṇi kurvāṇā dūre santo 'pi mānavāḥ /

priyā bhavanti lokasya sve sve karmaṇy avasthitāḥ // Mn\_8.42 //

notpādayet svayaṃ kāryaṃ rājā nāpy asya puruṣaḥ /

na ca prāpitam anyena grased arthaṃ kathaṃ cana // Mn\_8.43 //

yathā nayaty asṛkpātair mṛgasya mṛgayuḥ padam /

nayet tathānumānena dharmasya nṛpatiḥ padam // Mn\_8.44 //

satyam arthaṃ ca saṃpaśyed ātmānam atha sākṣiṇaḥ /

deśaṃ rūpaṃ ca kālaṃ ca vyavahāravidhau sthitaḥ // Mn\_8.45 //

sadbhir ācaritaṃ yat syād dhārmikaiś ca dvijātibhiḥ /

tad deśakulajātīnām aviruddhaṃ prakalpayet // Mn\_8.46 //

adhamarṇārthasiddhyartham uttamarṇena coditaḥ /

dāpayed dhanikasyārtham adhamarṇād vibhāvitam // Mn\_8.47 //

yair yair upāyair arthaṃ svaṃ prāpnuyād uttamarṇikaḥ /

tair tair upāyaiḥ saṃgṛhya dāpayed adhamarṇikam // Mn\_8.48 //

dharmeṇa vyavahāreṇa chalenācaritena ca /

prayuktaṃ sādhayed arthaṃ pañcamena balena ca // Mn\_8.49 //

yaḥ svayaṃ sādhayed artham uttamarṇo 'dhamarṇikāt /

na sa rājñābhiyoktavyaḥ svakaṃ saṃsādhayan dhanam // Mn\_8.50 //

arthe 'pavyayamānaṃ tu karaṇena vibhāvitam /

dāpayed dhanikasyārthaṃ daṇḍaleśaṃ ca śaktitaḥ // Mn\_8.51 //

apahnave 'dhamarṇasya dehīty uktasya saṃsadi /

abhiyoktā diśed deśyaṃ karaṇaṃ vānyad uddiśet // Mn\_8.52 //

adeśyaṃ yaś ca diśati nirdiśyāpahnute ca yaḥ /

yaś cādharottarān arthān vigītān nāvabudhyate // Mn\_8.53 //

apadiśyāpadeśyaṃ ca punar yas tv apadhāvati /

samyak praṇihitaṃ cārthaṃ pṛṣṭaḥ san nābhinandati // Mn\_8.54 //

asaṃbhāṣye sākṣibhiś ca deśe saṃbhāṣate mithaḥ /

nirucyamānaṃ praśnaṃ ca necched yaś cāpi niṣpatet // Mn\_8.55 //

brūhīty uktaś ca na brūyād uktaṃ ca na vibhāvayet /

na ca pūrvāparaṃ vidyāt tasmād arthāt sa hīyate // Mn\_8.56 //

sākṣiṇaḥ santi mety uktvā diśety ukto diśen na yaḥ /

dharmasthaḥ kāraṇair etair hīnaṃ tam api nirdiśet // Mn\_8.57 //

abhiyoktā na ced brūyād badhyo daṇḍyaś ca dharmataḥ /

na cet tripakṣāt prabrūyād dharmaṃ prati parājitaḥ // Mn\_8.58 //

yo yāvan nihnuvītārthaṃ mithyā yāvati vā vadet /

tau nṛpeṇa hy adharmajñau dāpyo taddviguṇaṃ damam // Mn\_8.59 //

pṛṣṭo 'pavyayamānas tu kṛtāvastho dhanaiṣiṇā /

tryavaraiḥ sākṣibhir bhāvyo nṛpabrāhmaṇasaṃnidhau // Mn\_8.60 //

yādṛśā dhanibhiḥ kāryā vyavahāreṣu sākṣiṇaḥ /

tādṛśān saṃpravakṣyāmi yathā vācyam ṛtaṃ ca taiḥ // Mn\_8.61 //

gṛhiṇaḥ putriṇo maulāḥ kṣatraviśśūdrayonayaḥ /

arthyuktāḥ sākṣyam arhanti na ye ke cid anāpadi // Mn\_8.62 //

āptāḥ sarveṣu varṇeṣu kāryāḥ kāryeṣu sākṣiṇaḥ /

sarvadharmavido 'lubdhā viparītāṃs tu varjayet // Mn\_8.63 //

nārthasaṃbandhino nāptā na sahāyā na vairiṇaḥ /

na dṛṣṭadoṣāḥ kartavyā na vyādhyārtā na dūṣitāḥ // Mn\_8.64 //

na sākṣī nṛpatiḥ kāryo na kārukakuśīlavau /

na śrotriyo na liṅgastho na saṅgebhyo vinirgataḥ // Mn\_8.65 //

nādhyadhīno na vaktavyo na dasyur na vikarmakṛt /

na vṛddho na śiśur naiko nāntyo na vikalendriyaḥ // Mn\_8.66 //

nārto na matto nonmatto na kṣuttṛṣṇopapīḍitaḥ /

na śramārto na kāmārto na kruddho nāpi taskaraḥ // Mn\_8.67 //

strīṇāṃ sākṣyaṃ striyaḥ kuryur dvijānāṃ sadṛśā dvijāḥ /

śūdrāś ca santaḥ śūdrāṇām antyānām antyayonayaḥ // Mn\_8.68 //

anubhāvī tu yaḥ kaś cit kuryāt sākṣyaṃ vivādinām /

antarveśmany araṇye vā śarīrasyāpi cātyaye // Mn\_8.69 //

striyāpy asaṃbhāve kāryaṃ bālena sthavireṇa vā /

śiṣyeṇa bandhunā vāpi dāsena bhṛtakena vā // Mn\_8.70 //

bālavṛddhāturāṇāṃ ca sākṣyeṣu vadatāṃ mṛṣā /

jānīyād asthirāṃ vācam utsiktamanasāṃ tathā // Mn\_8.71 //

sāhaseṣu ca sarveṣu steyasaṃgrahaṇeṣu ca /

vāgdaṇḍayoś ca pāruṣye na parīkṣeta sākṣiṇaḥ // Mn\_8.72 //

bahutvaṃ parigṛhṇīyāt sākṣidvaidhe narādhipaḥ /

sameṣu tu guṇotkṛṣṭān guṇidvaidhe dvijottamān // Mn\_8.73 //

samakṣadarśanāt sākṣyaṃ śravaṇāc caiva sidhyati /

tatra satyaṃ bruvan sākṣī dharmārthābhyāṃ na hīyate // Mn\_8.74 //

sākṣī dṛṣṭaśrutād anyad vibruvann āryasaṃsadi /

avāṅ narakam abhyeti pretya svargāc ca hīyate // Mn\_8.75 //

yatrānibaddho 'pīkṣeta śṛṇuyād vāpi kiṃ cana /

pṛṣṭas tatrāpi tad brūyād yathādṛṣṭaṃ yathāśrutam // Mn\_8.76 //

eko 'lubdhas tu sākṣī syād bahvyaḥ śucyo 'pi na striyaḥ /

strībuddher asthiratvāt tu doṣaiś cānye 'pi ye vṛtāḥ // Mn\_8.77 //

svabhāvenaiva yad brūyus tad grāhyaṃ vyāvahārikam /

ato yad anyad vibrūyur dharmārthaṃ tad apārthakam // Mn\_8.78 //

sabhāntaḥ sākṣiṇaḥ prāptān arthipratyarthisaṃnidhau /

prāḍvivāko 'nuyuñjīta vidhinānena sāntvayan // Mn\_8.79 //

yad dvayor anayor vettha kārye 'smiṃś ceṣṭitaṃ mithaḥ /

tad brūta sarvaṃ satyena yuṣmākaṃ hy atra sākṣitā // Mn\_8.80 //

satyaṃ sākṣye bruvan sākṣī lokān āpnoti puṣkalān /

iha cānuttamāṃ kīrtiṃ vāg eṣā brahmapūjitā // Mn\_8.81 //

sākṣye 'nṛtaṃ vadan pāśair badhyate vāruṇair bhṛśam /

vivaśaḥ śatam ājātīs tasmāt sākṣyaṃ vaded ṛtam // Mn\_8.82 //

satyena pūyate sākṣī dharmaḥ satyena vardhate /

tasmāt satyaṃ hi vaktavyaṃ sarvavarṇeṣu sākṣibhiḥ // Mn\_8.83 //

ātmaiva hy ātmanaḥ sākṣī gatir ātmā tathātmanaḥ /

māvamaṃsthāḥ svam ātmānaṃ nṛṇāṃ sākṣiṇam uttamam // Mn\_8.84 //

manyante vai pāpakṛto na kaś cit paśyatīti naḥ /

tāṃs tu devāḥ prapaśyanti svasyaivāntarapūruṣaḥ // Mn\_8.85 //

dyaur bhūmir āpo hṛdayaṃ candrārkāgniyamānilāḥ /

rātriḥ saṃdhye ca dharmaś ca vṛttajñāḥ sarvadehinām // Mn\_8.86 //

devabrāhmaṇasāṃnidhye sākṣyaṃ pṛcched ṛtaṃ dvijān /

udaṅmukhān prāṅmukhān vā pūrvāhṇe vai śuciḥ śucīn // Mn\_8.87 //

brūhīti brāhmaṇaṃ pṛcchet satyaṃ brūhīti pārthivam /

gobījakāñcanair vaiśyaṃ śūdraṃ sarvais tu pātakaiḥ // Mn\_8.88 //

brahmaghno ye smṛtā lokā ye ca strībālaghātinaḥ /

mitradruhaḥ kṛtaghnasya te te syur bruvato mṛṣā // Mn\_8.89 //

janmaprabhṛti yat kiṃ cit puṇyaṃ bhadra tvayā kṛtam /

tat te sarvaṃ śuno gacched yadi brūyās tvam anyathā // Mn\_8.90 //

eko 'ham asmīty ātmānaṃ yas tvaṃ kalyāṇa manyase /

nityaṃ sthitas te hṛdy eṣa puṇyapāpekṣitā muniḥ // Mn\_8.91 //

yamo vaivasvato devo yas tavaiṣa hṛdi sthitaḥ /

tena ced avivādas te mā gaṅgāṃ mā kurūn gamaḥ // Mn\_8.92 //

nagno muṇḍaḥ kapālena ca bhikṣārthī kṣutpipāsitaḥ /

andhaḥ śatrukulaṃ gacched yaḥ sākṣyam anṛtaṃ vadet // Mn\_8.93 //

avākśirās tamasy andhe kilbiṣī narakaṃ vrajet /

yaḥ praśnaṃ vitathaṃ brūyāt pṛṣṭaḥ san dharmaniścaye // Mn\_8.94 //

andho matsyān ivāśnāti sa naraḥ kaṇṭakaiḥ saha /

yo bhāṣate 'rthavaikalyam apratyakṣaṃ sabhāṃ gataḥ // Mn\_8.95 //

yasya vidvān hi vadataḥ kṣetrajño nābhiśaṅkate /

tasmān na devāḥ śreyāṃsaṃ loke 'nyaṃ puruṣaṃ viduḥ // Mn\_8.96 //

yāvato bāndhavān yasmin hanti sākṣye 'nṛtaṃ vadan /

tāvataḥ saṃkhyayā tasmin śṛṇu saumyānupūrvaśaḥ // Mn\_8.97 //

pañca paśvanṛte hanti daśa hanti gavānṛte /

śatam aśvānṛte hanti sahasraṃ puruṣānṛte // Mn\_8.98 //

hanti jātān ajātāṃś ca hiraṇyārthe 'nṛtaṃ vadan /

sarvaṃ bhūmyanṛte hanti mā sma bhūmyanṛtaṃ vadīḥ // Mn\_8.99 //

apsu bhūmivad ity āhuḥ strīṇāṃ bhoge ca maithune /

abjeṣu caiva ratneṣu sarveṣv aśmamayeṣu ca // Mn\_8.100 //

etān doṣān avekṣya tvaṃ sarvān anṛtabhāṣaṇe /

yathāśrutaṃ yathādṛṣṭaṃ sarvam evāñjasā vada // Mn\_8.101 //

gorakṣakān vāṇijikāṃs tathā kārukuśīlavān /

preṣyān vārdhuṣikāṃś caiva viprān śūdravad ācaret // Mn\_8.102 //

tad vadan dharmato 'rtheṣu jānann apy anythā naraḥ /

na svargāc cyavate lokād daivīṃ vācaṃ vadanti tām // Mn\_8.103 //

śūdraviṭkṣatraviprāṇāṃ yatra rtoktau bhaved vadhaḥ /

tatra vaktavyam anṛtaṃ tad dhi satyād viśiṣyate // Mn\_8.104 //

vāggaivatyaiś ca carubhir yajeraṃs te sarasvatīm /

anṛtasyainasas tasya kurvāṇā niṣkṛtiṃ parām // Mn\_8.105 //

kūṣmāṇḍair vāpi juhuyād ghṛtam agnau yathāvidhi /

ud ity ṛcā vā vāruṇyā tṛcenābdaivatena vā // Mn\_8.106 //

tripakṣād abruvan sākṣyam ṛṇādiṣu naro 'gadaḥ /

tadṛṇaṃ prāpnuyāt sarvaṃ daśabandhaṃ ca sarvataḥ // Mn\_8.107 //

yasya dṛśyeta saptāhād uktavākyasya sākṣiṇaḥ /

rogo 'gnir jñātimaraṇam ṛṇaṃ dāpyo damaṃ ca saḥ // Mn\_8.108 //

asākṣikeṣu tv artheṣu mitho vivādamānayoḥ /

avindaṃs tattvataḥ satyaṃ śapathenāpi lambhayet // Mn\_8.109 //

maharṣibhiś ca devaiś ca kāryārthaṃ śapathāḥ kṛtāḥ /

vasiṣṭhaś cāpi śapathaṃ śepe paijavane nṛpe // Mn\_8.110 //

na vṛthā śapathaṃ kuryāt svalpe 'py arthe naro budhaḥ /

vṛthā hi śapathaṃ kurvan pretya ceha ca naśyati // Mn\_8.111 //

kāminīṣu vivāheṣu gavāṃ bhakṣye tathendhane /

brāhmaṇābhyupapattau ca śapathe nāsti pātakam // Mn\_8.112 //

satyena śāpayed vipraṃ kṣatriyaṃ vāhanāyudhaiḥ /

gobījakāñcanair vaiśyaṃ śūdraṃ sarvais tu pātakaiḥ // Mn\_8.113 //

agniṃ vāhārayed enam apsu cainaṃ nimajjayet /

putradārasya vāpy enaṃ śirāṃsi sparśayet pṛthak // Mn\_8.114 //

yam iddho na dahaty agnir āpo nonmajjayanti ca /

na cārtim ṛcchati kṣipraṃ sa jñeyaḥ śapathe śuciḥ // Mn\_8.115 //

vatsasya hy abhiśastasya purā bhrātrā yavīyasā /

nāgnir dadāha romāpi satyena jagataḥ spaśaḥ // Mn\_8.116 //

yasmin yasmin vivāde tu kauṭasākṣyaṃ kṛtaṃ bhavet /

tat tat kāryaṃ nivarteta kṛtaṃ cāpy akṛtaṃ bhavet // Mn\_8.117 //

lobhān mohād bhayān maitrāt kāmāt krodhāt tathaiva ca /

ajñānād bālabhāvāc ca sākṣyaṃ vitatham ucyate // Mn\_8.118 //

eṣām anyatame sthāne yaḥ sākṣyam anṛtaṃ vadet /

tasya daṇḍaviśeṣāṃs tu pravakṣyāmy anupūrvaśaḥ // Mn\_8.119 //

lobhāt sahasraṃ daṇḍyas tu mohāt pūrvaṃ tu sāhasam /

bhayād dvau madhyamau daṇḍau maitrāt pūrvaṃ caturguṇam // Mn\_8.120 //

kāmād daśaguṇaṃ pūrvaṃ krodhāt tu triguṇaṃ param /

ajñānād dve śate pūrṇe bāliśyāc chatam eva tu // Mn\_8.121 //

etān āhuḥ kauṭasākṣye proktān daṇḍān manīṣibhiḥ /

dharmasyāvyabhicārārtham adharmaniyamāya ca // Mn\_8.122 //

kauṭasākṣyaṃ tu kurvāṇāṃs trīn varṇān dhārmiko nṛpaḥ /

pravāsayed daṇḍayitvā brāhmaṇaṃ tu vivāsayet // Mn\_8.123 //

daśa sthānāni daṇḍasya manuḥ svayaṃbhuvo 'bravīt /

triṣu varṇeṣu yāni syur akṣato brāhmaṇo vrajet // Mn\_8.124 //

upastham udaraṃ jihvā hastau pādau ca pañcamam /

cakṣur nāsā ca karṇau ca dhanaṃ dehas tathaiva ca // Mn\_8.125 //

anubandhaṃ parijñāya deśakālau ca tattvataḥ /

sārāparādho cālokya daṇḍaṃ daṇḍyeṣu pātayet // Mn\_8.126 //

adharmadaṇḍanaṃ loke yaśoghnaṃ kīrtināśanam /

asvargyaṃ ca paratrāpi tasmāt tat parivarjayet // Mn\_8.127 //

adaṇḍyān daṇḍayan rājā daṇḍyāṃś caivāpy adaṇḍayan /

ayaśo mahad āpnoti narakaṃ caiva gacchati // Mn\_8.128 //

vāgdaṇḍaṃ prathamaṃ kuryād dhigdaṇḍaṃ tadanantaram /

tṛtīyaṃ dhanadaṇḍaṃ tu vadhadaṇḍam ataḥ param // Mn\_8.129 //

vadhenāpi yadā tv etān nigrahītuṃ na śaknuyāt /

tadaiṣu sarvam apy etat prayuñjīta catuṣṭayam // Mn\_8.130 //

lokasaṃvyavahārārthaṃ yāḥ saṃjñāḥ prathitā bhuvi /

tāmrarūpyasuvarṇānāṃ tāḥ pravakṣyāmy aśeṣataḥ // Mn\_8.131 //

jālāntaragate bhānau yat sūkṣmaṃ dṛśyate rajaḥ /

prathamaṃ tat pramāṇānāṃ trasareṇuṃ pracakṣate // Mn\_8.132 //

trasareṇavo 'ṣṭau vijñeyā likṣaikā parimāṇataḥ /

tā rājasarṣapas tisras te trayo gaurasarṣapaḥ // Mn\_8.133 //

sarṣapāḥ ṣaḍ yavo madhyas triyavaṃ tv ekakṛṣṇalam /

pañcakṛṣṇalako māṣas te suvarṇas tu ṣoḍaśa // Mn\_8.134 //

palaṃ suvarṇāś catvāraḥ palāni dharaṇaṃ daśa /

dve kṛṣṇale samadhṛte vijñeyo raupyamāṣakaḥ // Mn\_8.135 //

te ṣoḍaśa syād dharaṇaṃ purāṇaś caiva rājataḥ /

kārṣāpaṇas tu vijñeyas tāmrikaḥ kārṣikaḥ paṇaḥ // Mn\_8.136 //

dharaṇāni daśa jñeyaḥ śatamānas tu rājataḥ /

catuḥsauvarṇiko niṣko vijñeyas tu pramāṇataḥ // Mn\_8.137 //

paṇānāṃ dve śate sārdhe prathamaḥ sāhasaḥ smṛtaḥ /

madhyamaḥ pañca vijñeyaḥ sahasraṃ tv eva cottamaḥ // Mn\_8.138 //

ṛṇe deye pratijñāte pañcakaṃ śatam arhati /

apahnave taddviguṇaṃ tan manor anuśāsanam // Mn\_8.139 //

vasiṣṭhavihitāṃ vṛddhiṃ sṛjed vittavivardhinīm /

aśītibhāgaṃ gṛhṇīyān māsād vārdhuṣikaḥ śate // Mn\_8.140 //

dvikaṃ śataṃ vā gṛhṇīyāt satāṃ dharmam anusmaran /

dvikaṃ śataṃ hi gṛhṇāno na bhavaty arthakilbiṣī // Mn\_8.141 //

dvikaṃ trikaṃ catuṣkaṃ ca pañcakaṃ ca śataṃ samam /

māsasya vṛddhiṃ gṛhṇīyād varṇānām anupūrvaśaḥ // Mn\_8.142 //

na tv evādhau sopakāre kausīdīṃ vṛddhim āpnuyāt /

na cādheḥ kālasaṃrodhān nisargo 'sti na vikrayaḥ // Mn\_8.143 //

na bhoktavyo balād ādhir bhuñjāno vṛddhim utsṛjet /

mūlyena toṣayec cainam ādhisteno 'nyathā bhavet // Mn\_8.144 //

ādhiś copanidhiś cobhau na kālātyayam arhataḥ /

avahāryau bhavetāṃ tau dīrghakālam avasthitau // Mn\_8.145 //

saṃprītyā bhujyamānāni na naśyanti kadā cana /

dhenur uṣṭro vahann aśvo yaś ca damyaḥ prayujyate // Mn\_8.146 //

yat kiṃ cid daśavarṣāṇi saṃnidhau prekṣate dhanī /

bhujyamānaṃ parais tūṣṇīṃ na sa tal labdhum arhati // Mn\_8.147 //

ajaḍaś ced apogaṇḍo viṣaye cāsya bhujyate /

bhagnaṃ tad vyavahāreṇa bhoktā tad dravyam arhati // Mn\_8.148 //

ādhiḥ sīmā bāladhanaṃ nikṣepopanidhiḥ striyaḥ /

rājasvaṃ śrotriyasvaṃ ca na bhogena praṇaśyati // Mn\_8.149 //

yaḥ svāminānanujñātam ādhiṃ bhūṅkte 'vicakṣaṇaḥ /

tenārdhavṛddhir moktavyā tasya bhogasya niṣkṛtiḥ // Mn\_8.150 //

kusīdavṛddhir dvaiguṇyaṃ nātyeti sakṛd āhṛtā /

dhānye sade lave vāhye nātikrāmati pañcatām // Mn\_8.151 //

kṛtānusārād adhikā vyatiriktā na sidhyati /

kusīdapatham āhus taṃ pañcakaṃ śatam arhati // Mn\_8.152 //

nātisāṃvatsarīṃ vṛddhiṃ na cādṛṣṭāṃ punar haret /

cakravṛddhiḥ kālavṛddhiḥ kāritā kāyikā ca yā // Mn\_8.153 //

ṛṇaṃ dātum aśakto yaḥ kartum icchet punaḥ kriyām /

sa dattvā nirjitāṃ vṛddhiṃ karaṇaṃ parivartayet // Mn\_8.154 //

adarśayitvā tatraiva hiraṇyaṃ parivartayet /

yāvatī saṃbhaved vṛddhis tāvatīṃ dātum arhati // Mn\_8.155 //

cakravṛddhiṃ samārūḍho deśakālavyavasthitaḥ /

atikrāman deśakālau na tatphalam avāpnuyāt // Mn\_8.156 //

samudrayānakuśalā deśakālārthadarśinaḥ /

sthāpayanti tu yāṃ vṛddhiṃ sā tatrādhigamaṃ prati // Mn\_8.157 //

yo yasya pratibhūs tiṣṭhed darśanāyeha mānavaḥ /

adarśayan sa taṃ tasya prayacchet svadhanād ṛṇam // Mn\_8.158 //

prātibhāvyaṃ vṛthādānam ākṣikaṃ saurikāṃ ca yat /

daṇḍaśulkāvaśeṣaṃ ca na putro dātum arhati // Mn\_8.159 //

darśanaprātibhāvye tu vidhiḥ syāt pūrvacoditaḥ /

dānapratibhuvi prete dāyādān api dāpayet // Mn\_8.160 //

adātari punar dātā vijñātaprakṛtāv ṛṇam /

paścāt pratibhuvi prete parīpset kena hetunā // Mn\_8.161 //

nirādiṣṭadhanaś cet tu pratibhūḥ syād alaṃdhanaḥ /

svadhanād eva tad dadyān nirādiṣṭa iti sthitiḥ // Mn\_8.162 //

mattonmattārtādhyadhīnair bālena sthavireṇa vā /

asaṃbaddhakṛtaś caiva vyāvahāro na sidhyati // Mn\_8.163 //

satyā na bhāṣā bhavati yady api syāt pratiṣṭhitā /

bahiś ced bhāṣyate dharmān niyatād vyavahārikāt // Mn\_8.164 //

yogādhamanavikrītaṃ yogadānapratigraham /

yatra vāpy upadhiṃ paśyet tat sarvaṃ vinivartayet // Mn\_8.165 //

grahītā yadi naṣṭaḥ syāt kuṭumbārthe kṛto vyayaḥ /

dātavyaṃ bāndhavais tat syāt pravibhaktair api svataḥ // Mn\_8.166 //

kuṭumbārthe 'dhyadhīno 'pi vyavahāraṃ yam ācaret /

svadeśe vā videśe vā taṃ jyāyān na vicālayet // Mn\_8.167 //

balād dattaṃ balād bhuktaṃ balād yac cāpi lekhitam /

sarvān balakṛtān arthān akṛtān manur abravīt // Mn\_8.168 //

trayaḥ parārthe kliśyanti sākṣiṇaḥ pratibhūḥ kulam /

catvāras tūpacīyante vipra āḍhyo vaṇiṅ nṛpaḥ // Mn\_8.169 //

anādeyaṃ nādadīta parikṣīṇo 'pi pārthivaḥ /

na cādeyaṃ samṛddho 'pi sūkṣmam apy artham utsṛjet // Mn\_8.170 //

anādeyasya cādānād ādeyasya ca varjanāt /

daurbalyaṃ khyāpyate rājñaḥ sa pretyeha ca naśyati // Mn\_8.171 //

svādānād varṇasaṃsargāt tv abalānāṃ ca rakṣaṇāt /

balaṃ saṃjāyate rājñaḥ sa pretyeha ca vardhate // Mn\_8.172 //

tasmād yama iva svāmī svayaṃ hitvā priyāpriye /

varteta yāmyayā vṛttyā jitakrodho jitendriyaḥ // Mn\_8.173 //

yas tv adharmeṇa kāryāṇi mohāt kuryān narādhipaḥ /

acirāt taṃ durātmānaṃ vaśe kurvanti śatravaḥ // Mn\_8.174 //

kāmakrodhau tu saṃyamya yo 'rthān dharmeṇa paśyati /

prajās tam anuvartante samudram iva sindhavaḥ // Mn\_8.175 //

yaḥ sādhayantaṃ chandena vedayed dhanikaṃ nṛpe /

sa rājñā tac caturbhāgaṃ dāpyas tasya ca tad dhanam // Mn\_8.176 //

karmaṇāpi samaṃ kuryād dhanikāyādhamarṇikaḥ /

samo 'vakṛṣṭajātis tu dadyāc chreyāṃs tu tac chanaiḥ // Mn\_8.177 //

anena vidhinā rājā mitho vivadatāṃ nṛṇām /

sākṣipratyayasiddhāni kāryāṇi samatāṃ nayet // Mn\_8.178 //

kulaje vṛttasaṃpanne dharmajñe satyavādini /

mahāpakṣe dhaniny ārye nikṣepaṃ nikṣiped budhaḥ // Mn\_8.179 //

yo yathā nikṣiped dhaste yam arthaṃ yasya mānavaḥ /

sa tathaiva grahītavyo yathā dāyas tathā grahaḥ // Mn\_8.180 //

yo nikṣepaṃ yācyamāno nikṣeptur na prayacchati /

sa yācyaḥ prāḍvivākena tan nikṣeptur asaṃnidhau // Mn\_8.181 //

sākṣyabhāve praṇidhibhir vayorūpasamanvitaiḥ /

apadeśaiś ca saṃnyasya hiraṇyaṃ tasya tattvataḥ // Mn\_8.182 //

sa yadi pratipadyeta yathānyastaṃ yathākṛtam /

na tatra vidyate kiṃ cid yat parair abhiyujyate // Mn\_8.183 //

teṣāṃ na dadyād yadi tu tad dhiraṇyaṃ yathāvidhi /

ubhau nigṛhya dāpyaḥ syād iti dharmasya dhāraṇā // Mn\_8.184 //

nikṣepopanidhī nityaṃ na deyau pratyanantare /

naśyato vinipāte tāv anipāte tv anāśinau // Mn\_8.185 //

svayam eva tu yau dadyān mṛtasya pratyanantare /

na sa rājñābhiyoktavyo na nikṣeptuś ca bandhubhiḥ // Mn\_8.186 //

acchalenaiva cānvicchet tam arthaṃ prītipūrvakam /

vicārya tasya vā vṛttaṃ sāmnaiva parisādhayet // Mn\_8.187 //

nikṣepeṣv eṣu sarveṣu vidhiḥ syāt parisādhane /

samudre nāpnuyāt kiṃ cid yadi tasmān na saṃharet // Mn\_8.188 //

caurair hṛtaṃ jalenoḍham agninā dagdham eva vā /

na dadyād yadi tasmāt sa na saṃharati kiṃ cana // Mn\_8.189 //

nikṣepasyāpahartāram anikṣeptāram eva ca /

sarvair upāyair anvicchec chapathaiś caiva vaidikaiḥ // Mn\_8.190 //

yo nikṣepaṃ nārpayati yaś cānikṣipya yācate /

tāv ubhau cauravac chāsyau dāpyau vā tatsamaṃ damam // Mn\_8.191 //

nikṣepasyāpahartāraṃ tatsamaṃ dāpayed damam /

tathopanidhihartāram aviśeṣeṇa pārthivaḥ // Mn\_8.192 //

upadhābhiś ca yaḥ kaś cit paradravyaṃ haren naraḥ /

sasahāyaḥ sa hantavyaḥ prakāśaṃ vividhair vadhaiḥ // Mn\_8.193 //

nikṣepo yaḥ kṛto yena yāvāṃś ca kulasaṃnidhau /

tāvān eva sa vijñeyo vibruvan daṇḍam arhati // Mn\_8.194 //

mitho dāyaḥ kṛto yena gṛhīto mitha eva vā /

mitha eva pradātavyo yathā dāyas tathā grahaḥ // Mn\_8.195 //

nikṣiptasya dhanasyaivaṃ prītyopanihitasya ca /

rājā vinirṇayaṃ kuryād akṣiṇvan nyāsadhāriṇam // Mn\_8.196 //

vikrīṇīte parasya svaṃ yo 'svāmī svāmyasammataḥ /

na taṃ nayeta sākṣyaṃ tu stenam astenamāninam // Mn\_8.197 //

avahāryo bhavec caiva sānvayaḥ ṣaṭśataṃ damam /

niranvayo 'napasaraḥ prāptaḥ syāc caurakilbiṣam // Mn\_8.198 //

asvāminā kṛto yas tu dāyo vikraya eva vā /

akṛtaḥ sa tu vijñeyo vyavahāre yathā sthitiḥ // Mn\_8.199 //

saṃbhogo dṛśyate yatra na dṛśyetāgamaḥ kva cit /

āgamaḥ kāraṇaṃ tatra na saṃbhoga iti sthitiḥ // Mn\_8.200 //

vikrayād yo dhanaṃ kiṃ cid gṛhṇīyat kulasaṃnidhau /

krayeṇa sa viśuddhaṃ hi nyāyato labhate dhanam // Mn\_8.201 //

atha mūlam anāhāryaṃ prakāśakrayaśodhitaḥ /

adaṇḍyo mucyate rājñā nāṣṭiko labhate dhanam // Mn\_8.202 //

nānyad anyena saṃsṛṣṭa- rūpaṃ vikrayam arhati /

na cāsāraṃ na ca nyūnaṃ na dūreṇa tirohitam // Mn\_8.203 //

anyāṃ ced darśayitvānyā voḍhuḥ kanyā pradīyate /

ubhe ta ekaśulkena vahed ity abravīn manuḥ // Mn\_8.204 //

nonmattāyā na kuṣṭhinyā na ca yā spṛṣṭamaithunā /

pūrvaṃ doṣān abhikhyāpya pradātā daṇḍam arhati // Mn\_8.205 //

ṛtvig yadi vṛto yajñe svakarma parihāpayet /

tasya karmānurūpeṇa deyo 'ṃśaḥ sahakartṛbhiḥ // Mn\_8.206 //

dakṣiṇāsu ca dattāsu svakarma parihāpayan /

kṛtsnam eva labhetāṃśam anyenaiva ca kārayet // Mn\_8.207 //

yasmin karmaṇi yās tu syur uktāḥ pratyaṅgadakṣiṇāḥ /

sa eva tā ādidīta bhajeran sarva eva vā // Mn\_8.208 //

rathaṃ haret cādhvaryur brahmādhāne ca vājinam /

hotā vāpi hared aśvam udgātā cāpy anaḥ kraye // Mn\_8.209 //

sarveṣām ardhino mukhyās tadardhenārdhino 'pare /

tṛtīyinas tṛtīyāṃśāś caturthāṃśāś ca pādinaḥ // Mn\_8.210 //

saṃbhūya svāni karmāṇi kurvadbhir iha mānavaiḥ /

anena vidhiyogena kartavyāṃśaprakalpanā // Mn\_8.211 //

dharmārthaṃ yena dattaṃ syāt kasmai cid yācate dhanam /

paścāc ca na tathā tat syān na deyaṃ tasya tad bhavet // Mn\_8.212 //

yadi saṃsādhayet tat tu darpāl lobhena vā punaḥ /

rājñā dāpyaḥ suvarṇaṃ syāt tasya steyasya niṣkṛtiḥ // Mn\_8.213 //

dattasyaiṣoditā dharmyā yathāvad anapakriyā /

ata ūrdhvaṃ pravakṣyāmi vetanasyānapakriyām // Mn\_8.214 //

bhṛto nārto na kuryād yo darpāt karma yathoditam /

sa daṇḍyaḥ kṛṣṇalāny aṣṭau na deyaṃ cāsya vetanam // Mn\_8.215 //

ārtas tu kuryāt svasthaḥ san yathābhāṣitam āditaḥ /

sa dīrghasyāpi kālasya tal labhetaiva vetanam // Mn\_8.216 //

yathoktam ārtaḥ sustho vā yas tat karma na kārayet /

na tasya vetanaṃ deyam alponasyāpi karmaṇaḥ // Mn\_8.217 //

eṣa dharmo 'khilenokto vetanādānakarmaṇaḥ /

ata ūrdhvaṃ pravakṣyāmi dharmaṃ samayabhedinām // Mn\_8.218 //

yo grāmadeśasaṃghānāṃ kṛtvā satyena saṃvidam /

visaṃvaden naro lobhāt taṃ rāṣṭrād vipravāsayet // Mn\_8.219 //

nigṛhya dāpayec cainaṃ samayavyabhicāriṇam /

catuḥsuvarṇān ṣaṇniṣkāṃś chatamānaṃ ca rājakam // Mn\_8.220 //

etad daṇḍavidhiṃ kuryād dhārmikaḥ pṛthivīpatiḥ /

grāmajātisamūheṣu samayavyabhicāriṇām // Mn\_8.221 //

krītvā vikrīya vā kiṃ cid yasyehānuśayo bhavet /

so 'ntar daśāhāt tad dravyaṃ dadyāc caivādadīta vā // Mn\_8.222 //

pareṇa tu daśāhasya na dadyān nāpi dāpayet /

ādadāno dadat caiva rājñā daṇḍyau śatāni ṣaṭ // Mn\_8.223 //

yas tu doṣavatīṃ kanyām anākhyāya prayacchati /

tasya kuryān nṛpo daṇḍaṃ svayaṃ ṣaṇṇavatiṃ paṇān // Mn\_8.224 //

akanyeti tu yaḥ kanyāṃ brūyād dveṣeṇa mānavaḥ /

sa śataṃ prāpnuyād daṇḍaṃ tasyā doṣam adarśayan // Mn\_8.225 //

pāṇigrahaṇikā mantrāḥ kanyāsv eva pratiṣṭhitāḥ /

nākanyāsu kva cin nṝṇāṃ luptadharmakriyā hi tāḥ // Mn\_8.226 //

pāṇigrahaṇikā mantrā niyataṃ dāralakṣaṇam /

teṣāṃ niṣṭhā tu vijñeyā vidvadbhiḥ saptame pade // Mn\_8.227 //

yasmin yasmin kṛte kārye yasyehānuśayo bhavet /

tam anena vidhānena dharmye pathi niveśayet // Mn\_8.228 //

paśuṣu svāmināṃ caiva pālānāṃ ca vyatikrame /

vivādaṃ saṃpravakṣyāmi yathāvad dharmatattvataḥ // Mn\_8.229 //

divā vaktavyatā pāle rātrau svāmini tadgṛhe /

yogakṣeme 'nyathā cet tu pālo vaktavyatām iyāt // Mn\_8.230 //

gopaḥ kṣīrabhṛto yas tu sa duhyād daśato varām /

gosvāmyanumate bhṛtyaḥ sā syāt pāle 'bhṛte bhṛtiḥ // Mn\_8.231 //

naṣṭaṃ vinaṣṭaṃ kṛmibhiḥ śvahataṃ viṣame mṛtam /

hīnaṃ puruṣakāreṇa pradadyāt pāla eva tu // Mn\_8.232 //

vighuṣya tu hṛtaṃ caurair na pālo dātum arhati /

yadi deśe ca kāle ca svāminaḥ svasya śaṃsati // Mn\_8.233 //

karṇau carma ca vālāṃś ca bastiṃ snāyuṃ ca rocanām /

paśuṣu svāmināṃ dadyān mṛteṣv aṅkāni darśayet // Mn\_8.234 //

ajāvike tu saṃruddhe vṛkaiḥ pāle tv anāyati /

yāṃ prasahya vṛko hanyāt pāle tat kilbiṣaṃ bhavet // Mn\_8.235 //

tāsāṃ ced avaruddhānāṃ carantīnāṃ mitho vane /

yām utplutya vṛko hanyān na pālas tatra kilbiṣī // Mn\_8.236 //

dhanuḥśataṃ parīhāro grāmasya syāt samantataḥ /

śamyāpātās trayo vāpi triguṇo nagarasya tu // Mn\_8.237 //

tatrāparivṛtaṃ dhānyaṃ vihiṃsyuḥ paśavo yadi /

na tatra praṇayed daṇḍaṃ nṛpatiḥ paśurakṣiṇām // Mn\_8.238 //

vṛtiṃ tatra prakurvīta yām uṣṭro na vilokayet /

chidraṃ ca vārayet sarvaṃ śvasūkaramukhānugam // Mn\_8.239 //

pathi kṣetre parivṛte grāmāntīye 'tha vā punaḥ /

sapālaḥ śatadaṇḍārho vipālān vārayet paśūn // Mn\_8.240 //

kṣetreṣv anyeṣu tu paśuḥ sapādaṃ paṇam arhati /

sarvatra tu sado deyaḥ kṣetrikasyeti dhāraṇā // Mn\_8.241 //

anirdaśāhāṃ gāṃ sūtāṃ vṛṣān devapaśūṃs tathā /

sapālān vā vipālān vā na daṇḍyān manur abravīt // Mn\_8.242 //

kṣetriyasyātyaye daṇḍo bhāgād daśaguṇo bhavet /

tato 'rdhadaṇḍo bhṛtyānām ajñānāt kṣetrikasya tu // Mn\_8.243 //

etad vidhānam ātiṣṭhed dhārmikaḥ pṛthivīpatiḥ /

svāmināṃ ca paśūnāṃ ca pālānāṃ ca vyatikrame // Mn\_8.244 //

sīmāṃ prati samutpanne vivāde grāmayor dvayoḥ /

jyeṣṭhe māsi nayet sīmāṃ suprakāśeṣu setuṣu // Mn\_8.245 //

sīṃāvṛkṣāṃś ca kurvīta nyagrodhāśvatthakiṃśukān /

śālmalīn sālatālāṃś ca kṣīriṇaś caiva pādapān // Mn\_8.246 //

gulmān veṇūṃś ca vividhān śamīvallīsthalāni ca /

śarān kubjakagulmāṃś ca tathā sīmā na naśyati // Mn\_8.247 //

taḍāgāny udapānāni vāpyaḥ prasravaṇāni ca // Mn\_8.248a[M250] //

sīmāsaṃdhiṣu kāryāṇi devatāyatanāni ca // Mn\_8.248[M250c] //

upachannāni cānyāni sīmāliṅgāni kārayet /

sīmājñāne nṛṇāṃ vīkṣya nityaṃ loke viparyayam // Mn\_8.249 //

aśmano 'sthīni govālāṃs tuṣān bhasma kapālikāḥ /

karīṣam iṣṭakāṅgārāṃś śarkarā vālukās tathā // Mn\_8.250[M248] //

yāni caivaṃprakārāṇi kālād bhūmir na bhakṣayet /

tāni saṃdhiṣu sīmāyām aprakāśāni kārayet // Mn\_8.251 //

etair liṅgair nayet sīmāṃ rājā vivadamānayoḥ /

pūrvabhuktyā ca satatam udakasyāgamena ca // Mn\_8.252 //

yadi sṃśaya eva syāl liṅgānām api darśane /

sākṣipratyaya eva syāt sīmāvādavinirṇayaḥ // Mn\_8.253 //

grāmīyakakulānāṃ ca samakṣaṃ sīmni sākṣiṇaḥ /

praṣṭavyāḥ sīmaliṅgāni tayoś caiva vivādinoḥ // Mn\_8.254 //

te pṛṣṭās tu yathā brūyuḥ samastāḥ sīmni niścayam /

nibadhnīyāt tathā sīmāṃ sarvāṃs tāṃś caiva nāmataḥ // Mn\_8.255 //

śirobhis te gṛhītvorvīṃ sragviṇo raktavāsasaḥ /

sukṛtaiḥ śāpithāḥ svaiḥ svair nayeyus te samañjasam // Mn\_8.256 //

yathoktena nayantas te pūyante satyasākṣiṇaḥ /

viparītaṃ nayantas tu dāpyāḥ syur dviśataṃ damam // Mn\_8.257 //

sākṣyabhāve tu catvāro grāmāḥ sāmantavāsinaḥ /

sīmāvinirṇayaṃ kuryuḥ prayatā rājasaṃnidhau // Mn\_8.258 //

sāmantānām abhāve tu maulānāṃ sīmni sākṣiṇām /

imān apy anuyuñjīta puruṣān vanagocarān // Mn\_8.259 //

vyādhāñ śākunikān gopān kaivartān mūlakhānakān /

vyālagrāhān uñchavṛttīn anyāṃś ca vanacāriṇaḥ // Mn\_8.260 //

te pṛṣṭās tu yathā brūyuḥ sīmāsaṃdhiṣu lakṣaṇam /

tat tathā sthāpayed rājā dharmeṇa grāmayor dvayoḥ // Mn\_8.261 //

kṣetrakūpataḍāgānām ārāmasya gṛhasya ca /

sāmantapratyayo jñeyaḥ sīmāsetuvinirṇayaḥ // Mn\_8.262 //

sāmantāś cen mṛṣā brūyuḥ setau vivādatāṃ nṛṇām /

sarve pṛthak pṛthag daṇḍyā rājñā madhyamasāhasam // Mn\_8.263 //

gṛhaṃ taḍāgam ārāmaṃ kṣetraṃ vā bhīṣayā haran /

śatāni pañca daṇḍyaḥ syād ajñānād dviśato damaḥ // Mn\_8.264 //

sīmāyām aviṣahyāyāṃ svayaṃ rājaiva dharmavit /

pradiśed bhūmim ekeṣām upakārād iti sthitiḥ // Mn\_8.265 //

eṣo 'khilenābhihito dharmaḥ sīmāvinirṇaye /

ata ūrdhvaṃ pravakṣyāmi vākpāruṣyavinirṇayam // Mn\_8.266 //

śataṃ brāhmaṇam ākruśya kṣatriyo daṇḍam arhati /

vaiśyo 'py ardhaśataṃ dve vā śūdras tu vadham arhati // Mn\_8.267 //

pañcāśad brāhmaṇo daṇḍyaḥ kṣatriyasyābhiśaṃsane /

vaiśye syād ardhapañcāśac chūdre dvādaśako damaḥ // Mn\_8.268 //

samavarṇe dvijātīnāṃ dvādaśaiva vyatikrame /

vādeṣv avacanīyeṣu tad eva dviguṇaṃ bhavet // Mn\_8.269 //

ekajātir dvijātīṃs tu vācā dāruṇayā kṣipan /

jihvāyāḥ prāpnuyāc chedaṃ jaghanyaprabhavo hi saḥ // Mn\_8.270 //

nāmajātigrahaṃ tv eṣām abhidroheṇa kurvataḥ /

nikṣepyo 'yomayaḥ śaṅkur jvalann āsye daśāṅgulaḥ // Mn\_8.271 //

dharmopadeśaṃ darpeṇa viprāṇām asya kurvataḥ /

taptam āsecayet tailaṃ vaktre śrotre ca pārthivaḥ // Mn\_8.272 //

śrutaṃ deśaṃ ca jātiṃ ca karma śarīram eva ca /

vitathena bruvan darpād dāpyaḥ syād dviśataṃ damam // Mn\_8.273 //

kāṇaṃ vāpy atha vā khañjam anyaṃ vāpi tathāvidham /

tathyenāpi bruvan dāpyo daṇḍaṃ kārṣāpaṇāvaram // Mn\_8.274 //

mātaraṃ pitaraṃ jāyāṃ bhrātaraṃ tanayaṃ gurum /

ākṣārayañ śataṃ dāpyaḥ panthānaṃ cādadad guroḥ // Mn\_8.275 //

brāhmaṇakṣatriyābhyāṃ tu daṇḍaḥ kāryo vijānatā /

brāhmaṇe sāhasaḥ pūrvaḥ kṣatriye tv eva madhyamaḥ // Mn\_8.276 //

viṭśūdrayor evam eva svajātiṃ prati tattvataḥ /

chedavarjaṃ praṇayanaṃ daṇḍasyeti viniścayaḥ // Mn\_8.277 //

eṣa daṇḍavidhiḥ prokto vākpāruṣyasya tattvataḥ /

ata ūrdhvaṃ pravakṣyāmi daṇḍapāruṣyanirṇayam // Mn\_8.278 //

yena kena cid aṅgena hiṃsyāc cec chreṣṭham antyajaḥ /

chettavyaṃ tad tad evāsya tan manor anuśāsanam // Mn\_8.279 //

pāṇim udyamya daṇḍaṃ vā pāṇicchedanam arhati /

pādena praharan kopāt pādacchedanam arhati // Mn\_8.280 //

sahāsanam abhiprepsur utkṛṣṭasyāpakṛṣṭajaḥ /

kaṭyāṃ kṛtāṅko nirvāsyaḥ sphicaṃ vāsyāvakartayet // Mn\_8.281 //

avaniṣṭhīvato darpād dvāv oṣṭhau chedayen nṛpaḥ /

avamūtrayato meḍhram avaśardhayato gudam // Mn\_8.282 //

keśeṣu gṛhṇato hastau chedayed avicārayan /

pādayor dāḍhikāyāṃ ca grīvāyāṃ vṛṣaṇeṣu ca // Mn\_8.283 //

tvagbhedakaḥ śataṃ daṇḍyo lohitasya ca darśakaḥ /

māṃsabhettā tu ṣaṇniṣkān pravāsyas tv asthibhedakaḥ // Mn\_8.284 //

vanaspatīnāṃ sarveṣām upabhogo yathā yathā /

yathā tathā damaḥ kāryo hiṃsāyām iti dhāraṇā // Mn\_8.285 //

manuṣyāṇāṃ paśūnāṃ ca duḥkhāya prahṛte sati /

yathā yathā mahad duḥkhaṃ daṇḍaṃ kuryāt tathā tathā // Mn\_8.286 //

aṅgāvapīḍanāyāṃ ca vraṇaśonitayos tathā /

samutthānavyayaṃ dāpyaḥ sarvadaṇḍam athāpi vā // Mn\_8.287 //

dravyāṇi hiṃsyād yo yasya jñānato 'jñānato 'pi vā /

sa tasyotpādayet tuṣṭiṃ rājñe dadyāc ca tatsamam // Mn\_8.288 //

carmacārmikabhāṇḍeṣu kāṣṭhaloṣṭamayeṣu /

mūlyāt pañcaguṇo daṇḍaḥ puṣpamūlaphaleṣu ca // Mn\_8.289 //

yānasya caiva yātuś ca yānasvāmina eva ca /

daśātivartanāny āhuḥ śeṣe daṇḍo vidhīyate // Mn\_8.290 //

chinnanāsye bhagnayuge tiryakpratimukhāgate /

akṣabhaṅge ca yānasya cakrabhaṅge tathaiva ca // Mn\_8.291 //

chedane caiva yantrāṇāṃ yoktraraśmyos tathaiva ca /

ākrande cāpy apaihīti na daṇḍaṃ manur abravīt // Mn\_8.292 //

yatrāpavartate yugyaṃ vaiguṇyāt prājakasya tu /

tatra svāmī bhaved daṇḍyo hiṃsāyāṃ dviśataṃ damam // Mn\_8.293 //

prājakaś ced bhaved āptaḥ prājako daṇḍam arhati /

yugyasthāḥ prājake 'nāpte sarve daṇḍyāḥ śataṃ śatam // Mn\_8.294 //

sa cet tu pathi saṃruddhaḥ paśubhir vā rathena vā /

pramāpayet prāṇabhṛtas tatra daṇḍo 'vicāritaḥ // Mn\_8.295 //

manuṣyamāraṇe kṣipraṃ cauravat kilbiṣaṃ bhavet /

prāṇabhṛtsu mahatsv ardhaṃ gogajoṣṭrahayādiṣu // Mn\_8.296 //

kṣudrakāṇāṃ paśūnāṃ tu hiṃsāyāṃ dviśato damaḥ /

pañcāśat tu bhaved daṇḍaḥ śubheṣu mṛgapakṣiṣu // Mn\_8.297 //

gardhabhājāvikānāṃ tu daṇḍaḥ syāt pañcamāṣikaḥ /

māṣikas tu bhaved daṇḍaḥ śvasūkaranipātane // Mn\_8.298 //

bhāryā putraś ca dāsaś ca preṣyo bhrātrā ca sodaraḥ /

prāptāparādhās tāḍyāḥ syū rajjvā veṇudalena vā // Mn\_8.299 //

pṛṣṭhatas tu śarīrasya nottamāṅge kathaṃ cana /

ato 'nyathā tu praharan prāptaḥ syāc caurakilbiṣam // Mn\_8.300 //

eṣo 'khilenābhihito daṇḍapāruṣyanirṇayaḥ /

stenasyātaḥ pravakṣyāmi vidhiṃ daṇḍavinirṇaye // Mn\_8.301 //

paramaṃ yatnam ātiṣṭhet stenānāṃ nigrahe nṛpaḥ /

stenānāṃ nigrahād asya yaśo rāṣṭraṃ ca vardhate // Mn\_8.302 //

abhayasya hi yo dātā sa pūjyaḥ satataṃ nṛpaḥ /

sattraṃ hi vardhate tasya sadaivābhayadakṣiṇam // Mn\_8.303 //

sarvato dharmaṣaḍbhāgo rājño bhavati rakṣataḥ /

adharmād api ṣaḍbhāgo bhavaty asya hy arakṣataḥ // Mn\_8.304 //

yad adhīte yad yajate yad dadāti yad arcati /

tasya ṣaḍbhāgabhāg rājā samyag bhavati rakṣaṇāt // Mn\_8.305 //

rakṣan dharmeṇa bhūtāni rājā vadhyāṃś ca ghātayan /

yajate 'har ahar yajñaiḥ sahasraśatadakṣiṇaiḥ // Mn\_8.306 //

yo 'rakṣan balim ādatte karaṃ śulkaṃ ca pārthivaḥ /

pratibhāgaṃ ca daṇḍaṃ ca sa sadyo narakaṃ vrajet // Mn\_8.307 //

arakṣitāraṃ rājānaṃ baliṣaḍbhāgahāriṇam /

tam āhuḥ sarvalokasya samagramalahārakam // Mn\_8.308 //

anapekṣitamaryādaṃ nāstikaṃ vipraluṃpakam /

arakṣitāram attāraṃ nṛpaṃ vidyād adhogatim // Mn\_8.309 //

adhārmikaṃ tribhir nyāyair nigṛhṇīyāt prayatnataḥ /

nirodhanena bandhena vividhena vadhena ca // Mn\_8.310 //

nigraheṇa hi pāpānāṃ sādhūnāṃ saṃgraheṇa ca /

dvijātaya ivejyābhiḥ pūyante satataṃ nṛpāḥ // Mn\_8.311 //

kṣantavyaṃ prabhuṇā nityaṃ kṣipatāṃ kāryiṇāṃ nṛṇām /

bālavṛddhāturāṇāṃ ca kurvatā hitam ātmanaḥ // Mn\_8.312 //

yaḥ kṣipto marṣayaty ārtais tena svarge mahīyate /

yas tv aiśvaryān na kṣamate narakaṃ tena gacchati // Mn\_8.313 //

rājā stenena gantavyo muktakeśena dhāvatā /

ācakṣāṇena tat steyam evaṃkarmāsmi śādhi mām // Mn\_8.314 //

skandhenādāya musalaṃ laguḍaṃ vāpi khādiram /

śaktiṃ cobhayatas tīkṣṇām āyasaṃ daṇḍam eva vā // Mn\_8.315 //

śāsanād vā vimokṣād vā stenaḥ steyād vimucyate /

aśāsitvā tu taṃ rājā stenasyāpnoti kilbiṣam // Mn\_8.316 //

annāde bhrūṇahā mārṣṭi patyau bhāryāpacāriṇī /

gurau śiṣyaś ca yājyaś ca steno rājani kilbiṣam // Mn\_8.317 //

rājabhiḥ kṛtadaṇḍās tu kṛtvā pāpāni mānavāḥ /

nirmalāḥ svargam āyānti santaḥ sukṛtino yathā // Mn\_8.318 //

yas tu rajjuṃ ghaṭaṃ kūpād dhared bhindyāc ca yaḥ prapām /

sa daṇḍaṃ prāpnuyān māṣaṃ tac ca tasmin samāharet // Mn\_8.319 //

dhānyaṃ daśabhyaḥ kumbhebhyo harato 'bhyadhikaṃ vadhaḥ /

śeṣe 'py ekādaśaguṇaṃ dāpyas tasya ca tad dhanam // Mn\_8.320 //

tathā dharimameyānāṃ śatād abhyadhike vadhaḥ /

suvarṇarajatādīnām uttamānāṃ ca vāsasām // Mn\_8.321 //

pañcāśatas tv abhyadhike hastacchedanam iṣyate /

śeṣe tv ekādaśaguṇaṃ mūlyād daṇḍaṃ prakalpayet // Mn\_8.322 //

puruṣāṇāṃ kulīnānāṃ nārīṇāṃ ca viśeṣataḥ /

mukhyānāṃ caiva ratnānāṃ haraṇe vadham arhati // Mn\_8.323 //

mahāpaśūnāṃ haraṇe śastrāṇām auṣadhasya ca /

kālam āsādya kāryaṃ ca daṇḍaṃ rājā prakalpayet // Mn\_8.324 //

goṣu brāhmaṇasaṃsthāsu churikāyāś ca bhedane /

paśūnāṃ haraṇe caiva sadyaḥ kāryo 'rdhapādikaḥ // Mn\_8.325 //

sūtrakārpāsakiṇvānāṃ gomayasya guḍasya ca /

dadhnaḥ kṣīrasya takrasya pānīyasya tṛṇasya ca // Mn\_8.326 //

veṇuvaidalabhāṇḍānāṃ lavaṇānāṃ tathaiva ca /

mṛṇmayānāṃ ca haraṇe mṛdo bhasmana eva ca // Mn\_8.327 //

matsyānāṃ pakṣiṇāṃ caiva tailasya ca ghṛtasya ca /

māṃsasya madhunaś caiva yac cānyat paśusaṃbhavam // Mn\_8.328 //

anyeṣāṃ caivamādīnāṃ madyānām odanasya ca /

pakvānnānāṃ ca sarveṣāṃ tanmulyād dviguṇo damaḥ // Mn\_8.329 //

puṣpeṣu harite dhānye gulmavallīnageṣu ca /

anyeṣv aparipūteṣu daṇḍaḥ syāt pañcakṛṣṇalaḥ // Mn\_8.330 //

paripūteṣu dhānyeṣu śākamūlaphaleṣu ca /

niranvaye śataṃ daṇḍaḥ sānvaye 'rdhaśataṃ damaḥ // Mn\_8.331 //

syāt sāhasaṃ tv anvayavat prasabhaṃ karma yat kṛtam /

niranvayaṃ bhavet steyaṃ hṛtvāpavyayate ca yat // Mn\_8.332 //

yas tv etāny upakḷptāni dravyāṇi stenayen naraḥ /

tam ādyaṃ daṇḍayed rājā yaś cāgniṃ corayed gṛhāt // Mn\_8.333 //

yena yena yathāṅgena steno nṛṣu viceṣṭate /

tat tad eva haret tasya pratyādeśāya pārthivaḥ // Mn\_8.334 //

pitācāryaḥ suhṛn mātā bhāryā putraḥ purohitaḥ /

nādaṇḍyo nāma rājño 'sti yaḥ svadharme na tiṣṭhati // Mn\_8.335 //

kārṣāpaṇaṃ bhaved daṇḍyo yatrānyaḥ prākṛto janaḥ /

tatra rājā bhaved daṇḍyaḥ sahasram iti dhāraṇā // Mn\_8.336 //

aṣṭāpādyaṃ tu śūdrasya steye bhavati kilbiṣam /

ṣoḍaśaiva tu vaiśyasya dvātriṃśat kṣatriyasya ca // Mn\_8.337 //

brāhmaṇasya catuḥṣaṣṭiḥ pūrṇaṃ vāpi śataṃ bhavet /

dviguṇā vā catuḥṣaṣṭis taddoṣaguṇavid dhi saḥ // Mn\_8.338 //

vānaspatyaṃ mūlaphalaṃ dārv agnyarthaṃ tathaiva ca /

tṛṇaṃ ca gobhyo grāsārtham asteyaṃ manur abravīt // Mn\_8.339 //

yo 'dattādāyino hastāl lipseta brāhmaṇo dhanam /

yājanādhyāpanenāpi yathā stenas tathaiva saḥ // Mn\_8.340 //

dvijo 'dhvagaḥ kṣīṇavṛttir dvāv ikṣū dve ca mūlake /

ādadānaḥ parakṣetrān na daṇḍaṃ dātum arhati // Mn\_8.341 //

asaṃditānāṃ saṃdātā saṃditānāṃ ca mokṣakaḥ /

dāsāśvarathahartā ca prāptaḥ syāc corakilbiṣam // Mn\_8.342 //

anena vidhinā rājā kurvāṇaḥ stenanigraham /

yaśo 'smin prāpnuyāl loke pretya cānuttamaṃ sukham // Mn\_8.343 //

aindraṃ sthānam abhiprepsur yaśaś cākṣayam avyayam /

nopekṣeta kṣaṇam api rājā sāhasikaṃ naram // Mn\_8.344 //

vāgduṣṭāt taskarāc caiva daṇḍenaiva ca hiṃsataḥ /

sāhasasya naraḥ kartā vijñeyaḥ pāpakṛttamaḥ // Mn\_8.345 //

sāhase vartamānaṃ tu yo marṣayati pārthivaḥ /

sa vināśaṃ vrajaty āśu vidveṣaṃ cādhigacchati // Mn\_8.346 //

na mitrakāraṇād rājā vipulād vā dhanāgamāt /

samutsṛjet sāhasikān sarvabhūtabhayāvahān // Mn\_8.347 //

śastraṃ dvijātibhir grāhyaṃ dharmo yatroparudhyate /

dvijātīnāṃ ca varṇānāṃ viplave kālakārite // Mn\_8.348 //

ātmanaś ca paritrāṇe dakṣiṇānāṃ ca saṃgare /

strīviprābhyupapattau ca ghnan dharmeṇa na duṣyati // Mn\_8.349 //

guruṃ vā bālavṛddhau vā brāhmaṇaṃ vā bahuśrutam /

ātatāyinam āyāntaṃ hanyād evāvicārayan // Mn\_8.350 //

nātatāyivadhe doṣo hantur bhavati kaś cana /

prakāśaṃ vāprakāśaṃ vā manyus taṃ manyum ṛcchati // Mn\_8.351 //

paradārābhimarśeṣu pravṛttān nṝn mahīpatiḥ /

udvejanakarair daṇḍaiś chinnayitvā pravāsayet // Mn\_8.352 //

tatsamuttho hi lokasya jāyate varṇasaṃkaraḥ /

yena mūlaharo 'dharmaḥ sarvanāśāya kalpate // Mn\_8.353 //

parasya patnyā puruṣaḥ saṃbhāṣāṃ yojayan rahaḥ /

pūrvam ākṣārito doṣaiḥ prāpnuyāt pūrvasāhasam // Mn\_8.354 //

yas tv anākṣāritaḥ pūrvam abhibhāṣate kāraṇāt /

na doṣaṃ prāpnuyāt kiṃ cin na hi tasya vyatikramaḥ // Mn\_8.355 //

parastriyaṃ yo 'bhivadet tīrthe 'raṇye vane 'pi vā /

nadīnāṃ vāpi saṃbhede sa saṃgrahaṇam āpnuyāt // Mn\_8.356 //

upacārakriyā keliḥ sparśo bhūṣaṇavāsasām /

saha khaṭvāsanaṃ caiva sarvaṃ saṃgrahaṇaṃ smṛtam // Mn\_8.357 //

striyaṃ spṛśed adeśe yaḥ spṛṣṭo vā marṣayet tayā /

parasparasyānumate sarvaṃ saṃgrahaṇaṃ smṛtam // Mn\_8.358 //

abrāhmaṇaḥ saṃgrahaṇe prāṇāntaṃ daṇḍam arhati /

caturṇām api varṇānāṃ dārā rakṣyatamāḥ sadā // Mn\_8.359 //

bhikṣukā bandinaś caiva dīkṣitāḥ kāravas tathā /

saṃbhāṣanaṃ saha strībhiḥ kuryur aprativāritāḥ // Mn\_8.360 //

na saṃbhāṣāṃ parastrībhiḥ pratiṣiddhaḥ samācaret /

niṣiddho bhāṣamāṇas tu suvarṇaṃ daṇḍam arhati // Mn\_8.361 //

naiṣa cāraṇadāreṣu vidhir nātmopajīviṣu /

sajjayanti hi te nārīr nigūḍhāś cārayanti ca // Mn\_8.362 //

kiṃ cid eva tu dāpyaḥ syāt saṃbhāṣāṃ tābhir ācaran /

praiṣyāsu caikabhaktāsu rahaḥ pravrajitāsu ca // Mn\_8.363 //

yo 'kāmāṃ dūṣayet kanyāṃ sa sadyo vadham arhati /

sakāmāṃ dūṣayaṃs tulyo na vadhaṃ prāpnuyān naraḥ // Mn\_8.364 //

kanyāṃ bhajantīm utkṛṣṭaṃ na kiṃ cid api dāpayet /

jaghanyaṃ sevamānāṃ tu saṃyatāṃ vāsayed gṛhe // Mn\_8.365 //

uttamāṃ sevamānas tu jaghanyo vadham arhati /

śulkaṃ dadyāt sevamānaḥ samām icchet pitā yadi // Mn\_8.366 //

abhiṣahya tu yaḥ kanyāṃ kuryād darpeṇa mānavaḥ /

tasyāśu kartye aṅgulyau daṇḍaṃ cārhati ṣaṭśatam // Mn\_8.367 //

sakāmāṃ dūṣayaṃs tulyo nāṅgulicchedam āpnuyāt /

dviśataṃ tu damaṃ dāpyaḥ prasaṅgavinivṛttaye // Mn\_8.368 //

kanyaiva kanyāṃ yā kuryāt tasyāḥ syād dviśato damaḥ /

śulkaṃ ca dviguṇaṃ dadyāc chiphāś caivāpnuyād daśa // Mn\_8.369 //

yā tu kanyāṃ prakuryāt strī sā sadyo mauṇḍyam arhati /

aṅgulyor eva vā chedaṃ khareṇodvahanaṃ tathā // Mn\_8.370 //

bhartāraṃ laṅghayed yā tu strī jñātiguṇadarpitā /

tāṃ śvabhiḥ khādayed rājā saṃsthāne bahusaṃsthite // Mn\_8.371 //

pumāṃsaṃ dāhayet pāpaṃ śayane tapta āyase /

abhyādadhyuś ca kāṣṭhāni tatra dahyeta pāpakṛt // Mn\_8.372 //

saṃvatsarābhiśastasya duṣṭasya dviguṇo damaḥ /

vrātyayā saha saṃvāse cāṇḍālyā tāvad eva tu // Mn\_8.373 //

śūdro guptam aguptaṃ vā dvaijātaṃ varṇam āvasan /

aguptam aṅgasarvasvair guptaṃ sarveṇa hīyate // Mn\_8.374 //

vaiśyaḥ sarvasvadaṇḍaḥ syāt saṃvatsaranirodhataḥ /

sahasraṃ kṣatriyo daṇḍyo mauṇḍyaṃ mūtreṇa cārhati // Mn\_8.375 //

brāhmaṇīṃ yady aguptāṃ tu gacchetāṃ vaiśyapārthivau /

vaiśyaṃ pañcaśataṃ kuryāt kṣatriyaṃ tu sahasriṇam // Mn\_8.376 //

ubhāv api tu tāv eva brāhmaṇyā guptayā saha /

viplutau śūdravad daṇḍyau dagdhavyau vā kaṭāgninā // Mn\_8.377 //

sahasraṃ brāhmaṇo daṇḍyo guptāṃ viprāṃ balād vrajan /

śatāni pañca daṇḍyaḥ syād icchantyā saha saṃgataḥ // Mn\_8.378 //

mauṇḍyaṃ prāṇāntikaṃ daṇḍo brāhmaṇasya vidhīyate /

itareṣāṃ tu varṇānāṃ daṇḍaḥ prāṇāntiko bhavet // Mn\_8.379 //

na jātu brāhmaṇaṃ hanyāt sarvapāpeṣv api sthitam /

rāṣṭrād enaṃ bahiḥ kuryāt samagradhanam akṣatam // Mn\_8.380 //

na brāhmaṇavadhād bhūyān adharmo vidyate bhuvi /

tasmād asya vadhaṃ rājā manasāpi na cintayet // Mn\_8.381 //

vaiśyaś cet kṣatriyāṃ guptāṃ vaiśyāṃ vā kṣatriyo vrajet /

yo brāhmaṇyām aguptāyāṃ tāv ubhau daṇḍam arhataḥ // Mn\_8.382 //

sahasraṃ brāhmaṇo daṇḍaṃ dāpyo gupte tu te vrajan /

śūdrāyāṃ kṣatriyaviśoḥ sāhasro vai bhaved damaḥ // Mn\_8.383 //

kṣatriyāyām aguptāyāṃ vaiśye pañcaśataṃ damaḥ /

mūtreṇa mauṇḍyam icchet tu kṣatriyo daṇḍam eva vā // Mn\_8.384 //

agupte kṣatriyāvaiśye śūdrāṃ vā brāhmaṇo vrajan /

śatāni pañca daṇḍyaḥ syāt sahasraṃ tv antyajastriyam // Mn\_8.385 //

yasya stenaḥ pure nāsti nānyastrīgo na duṣṭavāk /

na sāhasikadaṇḍaghno sa rājā śakralokabhāk // Mn\_8.386 //

eteṣāṃ nigraho rājñaḥ pañcānāṃ viṣaye svake /

sāṃrājyakṛt sajātyeṣu loke caiva yaśaskaraḥ // Mn\_8.387 //

ṛtvijaṃ yas tyajed yājyo yājyaṃ ca rtvik tyajed yadi /

śaktaṃ karmaṇy aduṣṭaṃ ca tayor daṇḍaḥ śataṃ śatam // Mn\_8.388 //

na mātā na pitā na strī na putras tyāgam arhati /

tyajann apatitān etān rājñā daṇḍyaḥ śatāni ṣaṭ // Mn\_8.389 //

āśrameṣu dvijātīnāṃ kārye vivadatāṃ mithaḥ /

na vibrūyān nṛpo dharmaṃ cikīrṣan hitam ātmanaḥ // Mn\_8.390 //

yathārham etān abhyarcya brāhmaṇaiḥ saha pārthivaḥ /

sāntvena praśamayyādau svadharmaṃ pratipādayet // Mn\_8.391 //

prativeśyānuveśyau ca kalyāṇe viṃśatidvije /

arhāv abhojayan vipro daṇḍam arhati māṣakam // Mn\_8.392 //

śrotriyaḥ śrotriyaṃ sādhuṃ bhūtikṛtyeṣv abhojayan /

tadannaṃ dviguṇaṃ dāpyo hiraṇyaṃ caiva māṣakam // Mn\_8.393 //

andho jaḍaḥ pīṭhasarpī saptatyā sthaviraś ca yaḥ /

śrotriyeṣūpakurvaṃś ca na dāpyāḥ kena cit karam // Mn\_8.394 //

śrotriyaṃ vyādhitārtau ca bālavṛddhāv akiṃcanam /

mahākulīnam āryaṃ ca rājā saṃpūjayet sadā // Mn\_8.395 //

śālmalīphalake ślakṣṇe nenijyān nejakaḥ śanaiḥ /

na ca vāsāṃsi vāsobhir nirharen na ca vāsayet // Mn\_8.396 //

tantuvāyo daśapalaṃ dadyād ekapalādhikam /

ato 'nyathā vartamāno dāpyo dvādaśakaṃ damam // Mn\_8.397 //

śulkasthāneṣu kuśalāḥ sarvapaṇyavicakṣaṇāḥ /

kuryur arghaṃ yathāpaṇyaṃ tato viṃśaṃ nṛpo haret // Mn\_8.398 //

rājñaḥ prakhyātabhāṇḍāni pratiṣiddhāni yāni ca /

tāṇi nirharato lobhāt sarvahāraṃ haren nṛpaḥ // Mn\_8.399 //

śulkasthānaṃ pariharann akāle krayavikrayī /

mithyāvādī ca saṃkhyāne dāpyo 'ṣṭaguṇam atyayam // Mn\_8.400 //

āgamaṃ nirgamaṃ sthānaṃ tathā vṛddhikṣayāv ubhau /

vicārya sarvapaṇyānāṃ kārayet krayavikrayau // Mn\_8.401 //

pañcarātre pañcarātre pakṣe pakṣe 'tha vā gate /

kurvīta caiṣāṃ pratyakṣam arghasaṃsthāpanaṃ nṛpaḥ // Mn\_8.402 //

tulāmānaṃ pratīmānaṃ sarvaṃ ca syāt sulakṣitam /

ṣaṭsu ṣaṭsu ca māseṣu punar eva parīkṣayet // Mn\_8.403 //

paṇaṃ yānaṃ tare dāpyaṃ pauruṣo 'rdhapaṇaṃ tare /

pādaṃ paśuś ca yoṣic ca pādārdhaṃ riktakaḥ pumān // Mn\_8.404 //

bhāṇḍapūrṇāni yānāni tāryaṃ dāpyāni sārataḥ /

riktabhāṇḍāni yat kiṃ cit pumāṃsaś cāparicchadāḥ // Mn\_8.405 //

dīrghādhvani yathādeśaṃ yathākālaṃ taro bhavet /

nadītīreṣu tad vidyāt samudre nāsti lakṣaṇam // Mn\_8.406 //

garbhiṇī tu dvimāsādis tathā pravrajito muniḥ /

brāhmaṇā liṅginaś caiva na dāpyās tārikaṃ tare // Mn\_8.407 //

yan nāvi kiṃ cid dāśānāṃ viśīryetāparādhataḥ /

tad dāśair eva dātavyaṃ samāgamya svato 'ṃśataḥ // Mn\_8.408 //

eṣa nauyāyinām ukto vyavahārasya nirṇayaḥ /

dāśāparādhatas toye daivike nāsti nigrahaḥ // Mn\_8.409 //

vāṇijyaṃ kārayed vaiśyaṃ kusīdaṃ kṛṣim eva ca /

paśūnāṃ rakṣaṇaṃ caiva dāsyaṃ śūdraṃ dvijanmanām // Mn\_8.410 //

kṣatriyaṃ caiva vaiśyaṃ ca brāhmaṇo vṛttikarśitau /

bibhṛyād ānṛśaṃsyena svāni karmāṇi kārayet // Mn\_8.411 //

dāsyaṃ tu kārayaṃl lobhād brāhmaṇaḥ saṃskṛtān dvijān /

anicchataḥ prābhavatyād rājñā daṇḍyaḥ śatāni ṣaṭ // Mn\_8.412 //

śūdraṃ tu kārayed dāsyaṃ krītam akrītam eva vā /

dāsyāyaiva hi sṛṣṭo 'sau brāhmaṇasya svayaṃbhuvā // Mn\_8.413 //

na svāminā nisṛṣṭo 'pi śūdro dāsyād vimucyate /

nisargajaṃ hi tat tasya kas tasmāt tad apohati // Mn\_8.414 //

dhvajāhṛto bhaktadāso gṛhajaḥ krītadattrimau /

paitriko daṇḍadāsaś ca saptaite dāsayonayaḥ // Mn\_8.415 //

bhāryā putraś ca dāsaś ca traya evādhanāḥ smṛtāḥ /

yat te samadhigacchanti yasya te tasya tad dhanam // Mn\_8.416 //

visrabdhaṃ brāhmaṇaḥ śūdrād dravyopādānam ācaret /

na hi tasyāsti kiṃ cit svaṃ bhartṛhāryadhano hi saḥ // Mn\_8.417 //

vaiśyaśūdrau prayatnena svāni karmāṇi kārayet /

tau hi cyutau svakarmabhyaḥ kṣobhayetām idaṃ jagat // Mn\_8.418 //

ahany ahany avekṣeta karmāntān vāhanāni ca /

āyavyayau ca niyatāv ākarān kośam eva ca // Mn\_8.419 //

evaṃ sarvān imān rājā vyavahārān samāpayan /

vyapohya kilbiṣaṃ sarvaṃ prāpnoti paramāṃ gatim // Mn\_8.420 //

puruṣasya striyāś caiva dharme vartmani tiṣṭhatoḥ /

saṃyoge viprayoge ca dharmān vakṣyāmi śāśvatān // Mn\_9.1 //

asvatantrāḥ striyaḥ kāryāḥ puruṣaiḥ svair divāniśam /

viṣayeṣu ca sajjantyaḥ saṃsthāpyā ātmano vaśe // Mn\_9.2 //

pitā rakṣati kaumāre bhartā rakṣati yauvane /

rakṣanti sthavire putrā na strī svātantryam arhati // Mn\_9.3 //

kāle 'dātā pitā vācyo vācyaś cānupayan patiḥ /

mṛte bhartari putras tu vācyo mātur arakṣitā // Mn\_9.4 //

sūkṣmebhyo 'pi prasaṅgebhyaḥ striyo rakṣyā viśeṣataḥ /

dvayor hi kulayoḥ śokam āvaheyur arakṣitāḥ // Mn\_9.5 //

imaṃ hi sarvavarṇānāṃ paśyanto dharmam uttamam /

yatante rakṣituṃ bhāryāṃ bhartāro durbalā api // Mn\_9.6 //

svāṃ prasūtiṃ caritraṃ ca kulam ātmānam eva ca /

svaṃ ca dharmaṃ prayatnena jāyāṃ rakṣan hi rakṣati // Mn\_9.7 //

patir bhāryāṃ saṃpraviśya garbho bhūtveha jāyate /

jāyāyās tad dhi jāyātvaṃ yad asyāṃ jāyate punaḥ // Mn\_9.8 //

yādṛśaṃ bhajate hi strī sutaṃ sūte tathāvidham /

tasmāt prajāviśuddhyarthaṃ striyaṃ rakṣet prayatnataḥ // Mn\_9.9 //

na kaś cid yoṣitaḥ śaktaḥ prasahya parirakṣitum /

etair upāyayogais tu śakyās tāḥ parirakṣitum // Mn\_9.10 //

arthasya saṃgrahe caināṃ vyaye caiva niyojayet /

śauce dharme 'nnapaktyāṃ ca pāriṇāhyasya vekṣaṇe // Mn\_9.11 //

arakṣitā gṛhe ruddhāḥ puruṣair āptakāribhiḥ /

ātmānam ātmanā yās tu rakṣeyus tāḥ surakṣitāḥ // Mn\_9.12 //

pānaṃ durjanasaṃsargaḥ patyā ca viraho 'ṭanam /

svapno 'nyagehavāsaś ca nārīsaṃdūṣaṇāni ṣaṭ // Mn\_9.13 //

naitā rūpaṃ parīkṣante nāsāṃ vayasi saṃsthitiḥ /

surūpaṃ vā virūpaṃ vā pumān ity eva bhuñjate // Mn\_9.14 //

pauṃścalyāc calacittāc ca naisnehyāc ca svabhāvataḥ /

rakṣitā yatnato 'pīha bhartṛṣv etā vikurvate // Mn\_9.15 //

evaṃ svabhāvaṃ jñātvāsāṃ prajāpatinisargajam /

paramaṃ yatnam ātiṣṭhet puruṣo rakṣaṇaṃ prati // Mn\_9.16 //

śayyāsanam alaṅkāraṃ kāmaṃ krodham anārjavam M:anāryatām] /

drohabhāvaṃ kucaryāṃ ca strībhyo manur akalpayat // Mn\_9.17 //

nāsti strīṇāṃ kriyā mantrair iti dharme vyavasthitiḥ /

nirindriyā hy amantrāś ca strībhyo 'nṛtam iti sthitiḥ // Mn\_9.18 //

tathā ca śrutayo bahvyo nigītā nigameṣv api /

svālakṣaṇyaparīkṣārthaṃ tāsāṃ śṛṇuta niṣkṛtīḥ // Mn\_9.19 //

yan me mātā pralulubhe vicaranty apativratā /

tan me retaḥ pitā vṛṅktām ity asyaitan nidarśanam // Mn\_9.20 //

dhyāyaty aniṣṭaṃ yat kiṃ cit pāṇigrāhasya cetasā /

tasyaiṣa vyabhicārasya nihnavaḥ samyag ucyate // Mn\_9.21 //

yādṛgguṇena bhartrā strī saṃyujyeta yathāvidhi /

tādṛgguṇā sā bhavati samudreṇeva nimnagā // Mn\_9.22 //

akṣamālā vasiṣṭhena saṃyuktādhamayonijā /

śāraṅgī mandapālena jagāmābhyarhaṇīyatām // Mn\_9.23 //

etāś cānyāś ca loke 'sminn apakṛṣṭaprasūtayaḥ /

utkarṣaṃ yoṣitaḥ prāptāḥ svaiḥ svair bhartṛguṇaiḥ śubhaiḥ // Mn\_9.24 //

eṣoditā lokayātrā nityaṃ strīpuṃsayoḥ śubhā /

pretyeha ca sukhodarkān prajādharmān nibodhata // Mn\_9.25 //

prajanārthaṃ mahābhāgāḥ pūjārhā gṛhadīptayaḥ /

striyaḥ śriyaś ca geheṣu na viśeṣo 'sti kaś cana // Mn\_9.26 //

utpādanam apatyasya jātasya paripālanam /

pratyahaṃ lokayātrāyāḥ pratyakṣaṃ strī nibandhanam // Mn\_9.27 //

apatyaṃ dharmakāryāṇi śuśrūṣā ratir uttamā /

dārādhīnas tathā svargaḥ pitṝṇām ātmanaś ca ha // Mn\_9.28 //

patiṃ yā nābhicarati manovāgdehasaṃyatā /

sā bhartṛlokān āpnoti sadbhiḥ sādhvīti cocyate // Mn\_9.29 //

vyabhicārāt tu bhartuḥ strī loke prāpnoti nindyatām /

sṛgālayoniṃ cāpnoti pāparogaiś ca pīḍyate // Mn\_9.30 //

putraṃ pratyuditaṃ sadbhiḥ pūrvajaiś ca maharṣibhiḥ /

viśvajanyam imaṃ puṇyam upanyāsaṃ nibodhata // Mn\_9.31 //

bhartari putraṃ vijānanti śrutidvaidhaṃ tu kartari /

āhur utpādakaṃ ke cid apare kṣetriṇaṃ viduḥ // Mn\_9.32 //

kṣetrabhūtā smṛtā nārī bījabhūtaḥ smṛtaḥ pumān /

kṣetrabījasamāyogāt saṃbhavaḥ sarvadehinām // Mn\_9.33 //

viśiṣṭaṃ kutra cid bījaṃ strīyonis tv eva kutra cit /

ubhayaṃ tu samaṃ yatra sā prasūtiḥ praśasyate // Mn\_9.34 //

bījasya caiva yonyāś ca bījam utkṛṣṭam ucyate /

sarvabhūtaprasūtir hi bījalakṣaṇalakṣitā // Mn\_9.35 //

yādṛśaṃ tūpyate bījaṃ kṣetre kālopapādite /

tādṛg rohati tat tasmin bījaṃ svair vyañjitaṃ guṇaiḥ // Mn\_9.36 //

iyaṃ bhūmir hi bhūtānāṃ śāśvatī yonir ucyate /

na ca yoniguṇān kāṃś cid bījaṃ puṣyati puṣṭiṣu // Mn\_9.37 //

bhūmāv apy ekakedāre kāloptāni kṛṣīvalaiḥ /

nānārūpāṇi jāyante bījānīha svabhāvataḥ // Mn\_9.38 //

vrīhayaḥ śālayo mudgās tilā māṣās tathā yavāḥ /

yathābījaṃ prarohanti laśunānīkṣavas tathā // Mn\_9.39 //

anyad uptaṃ jātam anyad ity etan nopapadyate /

upyate yad dhi yad bījaṃ tat tad eva prarohati // Mn\_9.40 //

tat prājñena vinītena jñānavijñānavedinā /

āyuṣkāmena vaptavyaṃ na jātu parayoṣiti // Mn\_9.41 //

atra gāthā vāyugītāḥ kīrtayanti purāvidaḥ /

yathā bījaṃ na vaptavyaṃ puṃsā paraparigrahe // Mn\_9.42 //

naśyatīṣur yathā viddhaḥ khe viddham anuvidhyataḥ /

tathā naśyati vai kṣipraṃ bījaṃ paraparigrahe // Mn\_9.43 //

pṛthor apīmāṃ pṛthivīṃ bhāryāṃ pūrvavido viduḥ /

sthāṇucchedasya kedāram āhuḥ śālyavato mṛgam // Mn\_9.44 //

etāvān eva puruṣo yaj jāyātmā prajeti ha /

viprāḥ prāhus tathā caitad yo bhartā sā smṛtāṅganā // Mn\_9.45 //

na niṣkrayavisargābhyāṃ bhartur bhāryā vimucyate /

evaṃ dharmaṃ vijānīmaḥ prāk prajāpatinirmitam // Mn\_9.46 //

sakṛd aṃśo nipatati sakṛt kanyā pradīyate /

sakṛd āha dadānīti trīṇy etāni satāṃ sakṛt // Mn\_9.47 //

yathā go'śvoṣṭradāsīṣu mahiṣy ajāvikāsu ca /

notpādakaḥ prajābhāgī tathaivānyāṅganāsv api // Mn\_9.48 //

ye 'kṣetriṇo bījavantaḥ parakṣetrapravāpiṇaḥ /

te vai sasyasya jātasya na labhante phalaṃ kva cit // Mn\_9.49 //

yad anyagoṣu vṛṣabho vatsānāṃ janayec chatam /

gominām eva te vatsā moghaṃ skanditam ārṣabham // Mn\_9.50 //

tathaivākṣetriṇo bījaṃ parakṣetrapravāpiṇaḥ /

kurvanti kṣetriṇām arthaṃ na bījī labhate phalam // Mn\_9.51 //

phalaṃ tv anabhisaṃdhāya kṣetriṇāṃ bījināṃ tathā /

pratyakṣaṃ kṣetriṇām artho bījād yonir galīyasī // Mn\_9.52 //

kriyābhyupagamāt tv etad bījārthaṃ yat pradīyate /

tasyeha bhāginau dṛṣṭau bījī kṣetrika eva ca // Mn\_9.53 //

oghavātāhṛtaṃ bījaṃ yasya kṣetre prarohati /

kṣetrikasyaiva tad bījaṃ na vaptā labhate phalam // Mn\_9.54 //

eṣa dharmo gavāśvasya dāsyuṣṭrājāvikasya ca /

vihaṃgamahiṣīṇāṃ ca vijñeyaḥ prasavaṃ prati // Mn\_9.55 //

etad vaḥ sāraphalgutvaṃ bījayonyoḥ prakīrtitam /

ataḥ paraṃ pravakṣyāmi yoṣitāṃ dharmam āpadi // Mn\_9.56 //

bhrātur jyeṣṭhasya bhāryā yā gurupatny anujasya sā /

yavīyasas tu yā bhāryā snuṣā jyeṣṭhasya sā smṛtā // Mn\_9.57 //

jyeṣṭho yavīyaso bhāryāṃ yavīyān vāgrajastriyam /

patitau bhavato gatvā niyuktāv apy anāpadi // Mn\_9.58 //

devarād vā sapiṇḍād vā striyā samyaṅ niyuktayā /

prajepsitāādhigantavyā saṃtānasya parikṣaye // Mn\_9.59 //

vidhavāyāṃ niyuktas tu ghṛtākto vāgyato niśi /

ekam utpādayet putraṃ na dvitīyaṃ kathaṃ cana // Mn\_9.60 //

dvitīyam eke prajanaṃ manyante strīṣu tadvidaḥ /

anirvṛtaṃ niyogārthaṃ paśyanto dharmatas tayoḥ // Mn\_9.61 //

vidhavāyāṃ niyogārthe nirvṛtte tu yathāvidhi /

guruvac ca snuṣāvac ca varteyātāṃ parasparam // Mn\_9.62 //

niyuktau yau vidhiṃ hitvā varteyātāṃ tu kāmataḥ /

tāv ubhau patitau syātāṃ snuṣāgagurutalpagau // Mn\_9.63 //

nānyasmin vidhavā nārī niyoktavyā dvijātibhiḥ /

anyasmin hi niyuñjānā dharmaṃ hanyuḥ sanātanam // Mn\_9.64 //

nodvāhikeṣu mantreṣu niyogaḥ kīrtyate kva cit /

na vivāhavidhāv uktaṃ vidhavāvedanaṃ punaḥ // Mn\_9.65 //

ayaṃ dvijair hi vidvadbhiḥ paśudharmo vigarhitaḥ /

manuṣyāṇām api prokto vene rājyaṃ praśāsati // Mn\_9.66 //

sa mahīm akhilāṃ bhuñjan rājarṣipravaraḥ purā /

varṇānāṃ saṃkaraṃ cakre kāmopahatacetanaḥ // Mn\_9.67 //

tataḥ prabhṛti yo mohāt pramītapatikāṃ striyam /

niyojayaty apatyārthaṃ taṃ vigarhanti sādhavaḥ // Mn\_9.68 //

yasyā mriyeta kanyāyā vācā satye kṛte patiḥ /

tām anena vidhānena nijo vindeta devaraḥ // Mn\_9.69 //

yathāvidhy adhigamyaināṃ śuklavastrāṃ śucivratām /

mitho bhajetā prasavāt sakṛtsakṛd ṛtāvṛtau // Mn\_9.70 //

na dattvā kasya cit kanyāṃ punar dadyād vicakṣaṇaḥ /

dattvā punaḥ prayacchan hi prāpnoti puruṣānṛtam // Mn\_9.71 //

vidhivat pratigṛhyāpi tyajet kanyāṃ vigarhitām /

vyādhitāṃ vipraduṣṭāṃ vā chadmanā copapāditām // Mn\_9.72 //

yas tu doṣavatīṃ kanyām anākhyāyopapādayet /

tasya tad vitathaṃ kuryāt kanyādātur durātmanaḥ // Mn\_9.73 //

vidhāya vṛttiṃ bhāryāyāḥ pravaset kāryavān naraḥ /

avṛttikarśitā hi strī praduṣyet sthitimaty api // Mn\_9.74 //

vidhāya proṣite vṛttiṃ jīven niyamam āsthitā /

proṣite tv avidhāyaiva jīvec chilpair agarhitaiḥ // Mn\_9.75 //

proṣito dharmakāryārthaṃ pratīkṣyo 'ṣṭau naraḥ samāḥ /

vidyārthaṃ ṣaḍ yaśo'rthaṃ vā kāmārthaṃ trīṃs tu vatsarān // Mn\_9.76 //

saṃvatsaraṃ pratīkṣeta dviṣantīṃ yoṣitaṃ patiḥ /

ūrdhvaṃ saṃvatsarāt tv enāṃ dāyaṃ hṛtvā na saṃvaset // Mn\_9.77 //

atikrāmet pramattaṃ yā mattaṃ rogārtam eva vā /

sā trīn māsān parityājyā vibhūṣaṇaparicchadā // Mn\_9.78 //

unmattaṃ patitaṃ klībam abījaṃ pāparogiṇam /

na tyāgo 'sti dviṣantyāś ca na ca dāyāpavartanam // Mn\_9.79 //

madyapāsādhuvṛttā ca pratikūlā ca yā bhavet /

vyādhitā vādhivettavyā hiṃsrārthaghnī ca sarvadā // Mn\_9.80 //

vandhyāṣṭame 'dhivedyā'abde daśame tu mṛtaprajā /

ekādaśe strījananī sadyas tv apriyavādinī // Mn\_9.81 //

yā rogiṇī syāt tu hitā saṃpannā caiva śīlataḥ /

sānujñāpyādhivettavyā nāvamānyā ca karhi cit // Mn\_9.82 //

adhivinnā tu yā nārī nirgacched ruṣitā gṛhāt /

sā sadyaḥ saṃniroddhavyā tyājyā vā kulasaṃnidhau // Mn\_9.83 //

pratiṣiddhāpi ced yā tu madyam abhyudayeṣv api /

prekṣāsamājaṃ gacched vā sā daṇḍyā kṛṣṇalāni ṣaṭ // Mn\_9.84 //

yadi svāś cāparāś caiva vinderan yoṣito dvijāḥ /

tāsāṃ varṇakrameṇa syāj jyeṣṭhyaṃ pūjā ca veśma ca // Mn\_9.85 //

bhartuḥ śarīraśuśrūṣāṃ dharmakāryaṃ ca naityakam /

svā caiva kuryāt sarveṣāṃ nāsvajātiḥ kathaṃ cana // Mn\_9.86 //

yas tu tat kārayen mohāt sajātyā sthitayānyayā /

yathā brāhmaṇacāṇḍālaḥ pūrvadṛṣṭas tathaiva saḥ // Mn\_9.87 //

utkṛṣṭāyābhirūpāya varāya sadṛśāya ca /

aprāptām api tāṃ tasmai kanyāṃ dadyād yathāvidhi // Mn\_9.88 //

kāmam ā maraṇāt tiṣṭhed gṛhe kanyā rtumaty api /

na caivaināṃ prayaccet tu guṇahīnāya karhi cit // Mn\_9.89 //

trīṇi varṣāṇy udīkṣeta kumāry ṛtumatī satī /

ūrdhvaṃ tu kālād etasmād vindeta sadṛśaṃ patim // Mn\_9.90 //

adīyamānā bhartāram adhigacched yadi svayam /

nainaḥ kiṃ cid avāpnoti na ca yaṃ sādhigacchati // Mn\_9.91 //

alaṅkāraṃ nādadīta pitryaṃ kanyā svayaṃvarā /

mātṛkaṃ bhrātṛdattaṃ vā stenā syād yadi taṃ haret // Mn\_9.92 //

pitre na dadyāc chulkaṃ tu kanyām ṛtumatīṃ haran /

sa ca svāmyād atikrāmed ṛtūnāṃ pratirodhanāt // Mn\_9.93 //

triṃśadvarṣo vahet kanyāṃ hṛdyāṃ dvādaśavārṣikīm /

tryaṣṭavarṣo 'ṣṭavarṣāṃ vā dharme sīdati satvaraḥ // Mn\_9.94 //

devadattāṃ patir bhāryāṃ vindate necchayātmanaḥ /

tāṃ sādhvīṃ bibhṛyān nityaṃ devānāṃ priyam ācaran // Mn\_9.95 //

prajanārthaṃ striyaḥ sṛṣṭāḥ saṃtānārthaṃ ca mānavaḥ /

tasmāt sādhāraṇo dharmaḥ śrutau patnyā sahoditaḥ // Mn\_9.96 //

kanyāyāṃ dattaśulkāyāṃ mriyeta yadi śulkadaḥ /

devarāya pradātavyā yadi kanyānumanyate // Mn\_9.97 //

ādadīta na śūdro 'pi śulkaṃ duhitaraṃ dadan /

śulkaṃ hi gṛhṇan kurute channaṃ duhitṛvikrayam // Mn\_9.98 //

etat tu na pare cakrur nāpare jātu sādhavaḥ /

yad anyasya pratijñāya punar anyasya dīyate // Mn\_9.99 //

nānuśuśruma jātv etat pūrveṣv api hi janmasu /

śulkasaṃjñena mūlyena channaṃ duhitṛvikrayam // Mn\_9.100 //

anyonyasyāvyabhicāro bhaved āmaraṇāntikaḥ /

eṣa dharmaḥ samāsena jñeyaḥ strīpuṃsayoḥ paraḥ // Mn\_9.101 //

tathā nityaṃ yateyātāṃ strīpuṃsau tu kṛtakriyau /

yathā nābhicaretāṃ tau viyuktāv itaretaram // Mn\_9.102 //

eṣa strīpuṃsayor ukto dharmo vo ratisaṃhitaḥ /

āpady apatyaprāptiś ca dāyadharmaṃ nibodhata // Mn\_9.103 //

ūrdhvaṃ pituś ca mātuś ca sametya bhrātaraḥ samam /

bhajeran paitṛkaṃ riktham anīśās te hi jīvatoḥ // Mn\_9.104 //

jyeṣṭha eva tu gṛhṇīyāt pitryaṃ dhanam aśeṣataḥ /

śeṣās tam upajīveyur yathaiva pitaraṃ tathā // Mn\_9.105 //

jyeṣṭhena jātamātreṇa putrī bhavati mānavaḥ /

pitṝṇām anṛṇaś caiva sa tasmāt sarvam arhati // Mn\_9.106 //

yasminn ṛṇaṃ saṃnayati yena cānantyam aśnute /

sa eva dharmajaḥ putraḥ kāmajān itarān viduḥ // Mn\_9.107 //

piteva pālayet pūtrān jyeṣṭho bhrātṝṇ yavīyasaḥ /

putravac cāpi varteran jyeṣṭhe bhrātari dharmataḥ // Mn\_9.108 //

jyeṣṭhaḥ kulaṃ vardhayati vināśayati vā punaḥ /

jyeṣṭhaḥ pūjyatamo loke jyeṣṭhaḥ sadbhir agarhitaḥ // Mn\_9.109 //

yo jyeṣṭho jyeṣṭhavṛttiḥ syān māteva sa piteva saḥ /

ajyeṣṭhavṛttir yas tu syāt sa saṃpūjyas tu bandhuvat // Mn\_9.110 //

evaṃ saha vaseyur vā pṛthag vā dharmakāmyayā /

pṛthag vivardhate dharmas tasmād dharmyā pṛthakkriyā // Mn\_9.111 //

jyeṣṭhasya viṃśa uddhāraḥ sarvadravyāc ca yad varam /

tato 'rdhaṃ madhyamasya syāt turīyaṃ tu yavīyasaḥ // Mn\_9.112 //

jyeṣṭhaś caiva kaniṣṭhaś ca saṃharetāṃ yathoditam /

ye 'nye jyeṣṭhakaniṣṭhābhyāṃ teṣāṃ syān madhyamaṃ dhanam // Mn\_9.113 //

sarveṣāṃ dhanajātānām ādadītāgryam agrajaḥ /

yac ca sātiśayaṃ kiṃ cid daśataś cāpnuyād varam // Mn\_9.114 //

uddhāro na daśasv asti saṃpannānāṃ svakarmasu /

yat kiṃ cid eva deyaṃ tu jyāyase mānavardhanam // Mn\_9.115 //

evaṃ samuddhṛtoddhāre samān aṃśān prakalpayet /

uddhāre 'nuddhṛte tv eṣām iyaṃ syād aṃśakalpanā // Mn\_9.116 //

ekādhikaṃ harej jyeṣṭhaḥ putro 'dhyardhaṃ tato 'nujaḥ /

aṃśam aṃśaṃ yavīyāṃsa iti dharmo vyavasthitaḥ // Mn\_9.117 //

svebhyo 'ṃśebhyas tu kanyābhyaḥ pradadyur bhrātaraḥ pṛthak /

svāt svād aṃśāc caturbhāgaṃ patitāḥ syur aditsavaḥ // Mn\_9.118 //

ajāvikaṃ saikaśaphaṃ na jātu viṣamaṃ bhajet /

ajāvikaṃ tu viṣamaṃ jyeṣṭhasyaiva vidhīyate // Mn\_9.119 //

yavīyāñ jyeṣṭhabhāryāyāṃ putram utpādayed yadi /

samas tatra vibhāgaḥ syād iti dharmo vyavasthitaḥ // Mn\_9.120 //

upasarjanaṃ pradhānasya dharmato nopapadyate /

pitā pradhānaṃ prajane tasmād dharmeṇa taṃ bhajet // Mn\_9.121 //

putraḥ kaniṣṭho jyeṣṭhāyāṃ kaniṣṭhāyāṃ ca pūrvajaḥ /

kathaṃ tatra vibhāgaḥ syād iti cet saṃśayo bhavet // Mn\_9.122 //

ekaṃ vṛṣabham uddhāraṃ saṃhareta sa pūrvajaḥ /

tato 'pare jyeṣṭhavṛṣās tadūnānāṃ svamātṛtaḥ // Mn\_9.123 //

jyeṣṭhas tu jāto jyeṣṭhāyāṃ hared vṛṣabhaṣoḍaśāḥ /

tataḥ svamātṛtaḥ śeṣā bhajerann iti dhāraṇā // Mn\_9.124 //

sadṛśastrīṣu jātānāṃ putrāṇām aviśeṣataḥ /

na mātṛto jyaiṣṭhyam asti janmato jyaiṣṭhyam ucyate // Mn\_9.125 //

janmajyeṣṭhena cāhvānaṃ subrahmaṇyāsv api smṛtam /

yamayoś caiva garbheṣu janmato jyeṣṭhatā smṛtā // Mn\_9.126 //

aputro 'nena vidhinā sutāṃ kurvīta putrikām /

yad apatyaṃ bhaved asyāṃ tan mama syāt svadhākaram // Mn\_9.127 //

anena tu vidhānena purā cakre 'tha putrikāḥ /

vivṛddhyarthaṃ svavaṃśasya svayaṃ dakṣaḥ prajāpatiḥ // Mn\_9.128 //

dadau sa daśa dharmāya kaśyapāya trayodaśa /

somāya rājñe satkṛtya prītātmā saptaviṃśatim // Mn\_9.129 //

yathaivātmā tathā putraḥ putreṇa duhitā samā /

tasyām ātmani tiṣṭhantyāṃ katham anyo dhanaṃ haret // Mn\_9.130 //

mātus tu yautakaṃ yat syāt kumārībhāga eva saḥ /

dauhitra eva ca hared aputrasyākhilaṃ dhanam // Mn\_9.131 //

dauhitro hy akhilaṃ riktham aputrasya pitur haret /

sa eva dadyād dvau piṇḍau pitre mātāmahāya ca // Mn\_9.132 //

pautradauhitrayor loke na viśeṣo 'sti dharmataḥ /

tayor hi mātāpitarau saṃbhūtau tasya dehataḥ // Mn\_9.133 //

putrikāyāṃ kṛtāyāṃ tu yadi putro 'nujāyate /

samas tatra vibhāgaḥ syāj jyeṣṭhatā nāsti hi striyāḥ // Mn\_9.134 //

aputrāyāṃ mṛtāyāṃ tu putrikāyāṃ kathaṃ cana /

dhanaṃ tat putrikābhartā haretaivāvicārayan // Mn\_9.135 //

akṛtā vā kṛtā vāpi yaṃ vindet sadṛśāt sutam /

pautrī mātāmahas tena dadyāt piṇḍaṃ hared dhanam // Mn\_9.136 //

putreṇa lokāñ jayati pautreṇānantyam aśnute /

atha putrasya pautreṇa bradhnasyāpnoti viṣṭapam // Mn\_9.137 //

puṃnāmno narakād yasmāt trāyate pitaraṃ sutaḥ /

tasmāt putra iti proktaḥ svayam eva svayaṃbhuvā // Mn\_9.138 //

pautradauhitrayor loke viśeṣo nopapadyate /

dauhitro 'pi hy amutrainaṃ saṃtārayati pautravat // Mn\_9.139 //

mātuḥ prathamataḥ piṇḍaṃ nirvapet putrikāsutaḥ /

dvitīyaṃ tu pitus tasyās tṛtīyaṃ tatpituḥ pituḥ // Mn\_9.140 //

upapanno guṇaiḥ sarvaiḥ putro yasya tu dattrimaḥ /

sa haretaiva tadrikthaṃ saṃprāpto 'py anyagotrataḥ // Mn\_9.141 //

gotrarikthe janayitur na hared dattrimaḥ kva cit /

gotrarikthānugaḥ piṇḍo vyapaiti dadataḥ svadhā // Mn\_9.142 //

aniyuktāsutaś caiva putriṇyāptaś ca devarāt /

ubhau tau nārhato bhāgaṃ jārajātakakāmajau // Mn\_9.143 //

niyuktāyām api pumān nāryāṃ jāto 'vidhānataḥ /

naivārhaḥ paitṛkaṃ rikthaṃ patitotpādito hi saḥ // Mn\_9.144 //

haret tatra niyuktāyāṃ jātaḥ putro yathāurasaḥ /

kṣetrikasya tu tad bījaṃ dharmataḥ prasavaś ca saḥ // Mn\_9.145 //

dhanaṃ yo bibhṛyād bhrātur mṛtasya striyam eva ca /

so 'patyaṃ bhrātur utpādya dadyāt tasyaiva taddhanam // Mn\_9.146 //

yā niyuktānyataḥ putraṃ devarād vāpy avāpnuyāt /

taṃ kāmajam arikthīyaṃ vṛthotpannaṃ pracakṣate // Mn\_9.147 //

etad vidhānaṃ vijñeyaṃ vibhāgasyaikayoniṣu /

bahvīṣu caikajātānāṃ nānāstrīṣu nibodhata // Mn\_9.148 //

brāhmaṇasyānupūrvyeṇa catasras tu yadi striyaḥ /

tāsāṃ putreṣu jāteṣu vibhāge 'yaṃ vidhiḥ smṛtaḥ // Mn\_9.149 //

kīnāśo govṛṣo yānam alaṅkāraś ca veśma ca /

viprasyāuddhārikaṃ deyam ekāṃśaś ca pradhānataḥ // Mn\_9.150 //

tryaṃśaṃ dāyād dhared vipro dvāv aṃśau kṣatriyāsutaḥ /

vaiśyājaḥ sārdham evāṃśam aṃśaṃ śūdrāsuto haret // Mn\_9.151 //

sarvaṃ vā rikthajātaṃ tad daśadhā parikalpya ca /

dharmyaṃ vibhāgaṃ kurvīta vidhinānena dharmavit // Mn\_9.152 //

caturo 'ṃśān hared vipras trīn aṃśān kṣatriyāsutaḥ /

vaiśyāputro hared dvyaṃśaṃ aṃśaṃ śūdrāsuto haret // Mn\_9.153 //

yady api syāt tu satputro 'py asatputro 'pi vā bhavet /

nādhikaṃ daśamād dadyāc chūdrāputrāya dharmataḥ // Mn\_9.154 //

brāhmaṇakṣatriyaviśāṃ śūdrāputro na rikthabhāk /

yad evāsya pitā dadyāt tad evāsya dhanaṃ bhavet // Mn\_9.155 //

samavarṇāsu vā jātāḥ sarve putrā dvijanmanām /

uddhāraṃ jyāyase dattvā bhajerann itare samam // Mn\_9.156 //

śūdrasya tu savarṇaiva nānyā bhāryā vidhīyate /

tasyāṃ jātāḥ samāṃśāḥ syur yadi putraśataṃ bhavet // Mn\_9.157 //

putrān dvādaśa yān āha nṝṇāṃ svāyaṃbhuvo manuḥ /

teṣāṃ ṣaḍ bandhudāyādāḥ ṣaḍ adāyādabāndhavāḥ // Mn\_9.158 //

aurasaḥ kṣetrajaś caiva dattaḥ kṛtrima eva ca /

gūḍhotpanno 'paviddhaś ca dāyādā bāndhavāś ca ṣaṭ // Mn\_9.159 //

kānīnaś ca sahoḍhaś ca krītaḥ paunarbhavas tathā /

svayaṃdattaś ca śaudraś ca ṣaḍ adāyādabāndhavāḥ // Mn\_9.160 //

yādṛśaṃ phalam āpnoti kuplavaiḥ saṃtarañ jalam /

tādṛśaṃ phalam āpnoti kuputraiḥ saṃtaraṃs tamaḥ // Mn\_9.161 //

yady ekarikthinau syātām aurasakṣetrajau sutau /

yasya yat paitṛkaṃ rikthaṃ sa tad gṛhṇīta netaraḥ // Mn\_9.162 //

eka evāurasaḥ putraḥ pitryasya vasunaḥ prabhuḥ /

śeṣāṇām ānṛśaṃsyārthaṃ pradadyāt tu prajīvanam // Mn\_9.163 //

ṣaṣṭhaṃ tu kṣetrajasyāṃśaṃ pradadyāt paitṛkād dhanāt /

auraso vibhajan dāyaṃ pitryaṃ pañcamam eva vā // Mn\_9.164 //

aurasakṣetrajau putrau pitṛrikthasya bhāginau /

daśāpare tu kramaśo gotrarikthāṃśabhāginaḥ // Mn\_9.165 //

svakṣetre saṃskṛtāyāṃ tu svayam utpādayed dhi yam /

tam aurasaṃ vijānīyāt putraṃ prāthamakalpikam // Mn\_9.166 //

yas talpajaḥ pramītasya klībasya vyādhitasya vā /

svadharmeṇa niyuktāyāṃ sa putraḥ kṣetrajaḥ smṛtaḥ // Mn\_9.167 //

mātā pitā vā dadyātāṃ yam adbhiḥ putram āpadi /

sadṛśaṃ prītisaṃyuktaṃ sa jñeyo dattrimaḥ sutaḥ // Mn\_9.168 //

sadṛśaṃ tu prakuryād yaṃ guṇadoṣavicakṣaṇam /

putraṃ putraguṇair yuktaṃ sa vijñeyaś ca kṛtrimaḥ // Mn\_9.169 //

utpadyate gṛhe yas tu na ca jñāyeta kasya saḥ /

sa gṛhe gūḍha utpannas tasya syād yasya talpajaḥ // Mn\_9.170 //

mātāpitṛbhyām utsṛṣṭaṃ tayor anyatareṇa vā /

yaṃ putraṃ parigṛhṇīyād apaviddhaḥ sa ucyate // Mn\_9.171 //

pitṛveśmani kanyā tu yaṃ putraṃ janayed rahaḥ /

taṃ kānīnaṃ vaden nāmnā voḍhuḥ kanyāsamudbhavam // Mn\_9.172 //

yā garbhiṇī saṃskriyate jñātājñātāpi vā satī /

voḍhuḥ sa garbho bhavati sahoḍha iti cocyate // Mn\_9.173 //

krīṇīyād yas tv apatyārthaṃ mātāpitror yam antikāt /

sa krītakaḥ sutas tasya sadṛśo 'sadṛśo 'pi vā // Mn\_9.174 //

yā patyā vā parityaktā vidhavā vā svayecchayā /

utpādayet punar bhūtvā sa paunarbhava ucyate // Mn\_9.175 //

sā ced akṣatayoniḥ syād gatapratyāgatāpi vā /

paunarbhavena bhartrā sā punaḥ saṃskāram arhati // Mn\_9.176 //

mātāpitṛvihīno yas tyakto vā syād akāraṇāt /

ātmānam arpayed yasmai svayaṃdattas tu sa smṛtaḥ // Mn\_9.177 //

yaṃ brāhmaṇas tu śūdrāyāṃ kāmād utpādayet sutam /

sa pārayann eva śavas tasmāt pāraśavaḥ smṛtaḥ // Mn\_9.178 //

dāsyāṃ vā dāsadāsyāṃ vā yaḥ śūdrasya suto bhavet /

so 'nujñāto hared aṃśam iti dharmo vyavasthitaḥ // Mn\_9.179 //

kṣetrajādīn sutān etān ekādaśa yathoditān /

putrapratinidhīn āhuḥ kriyālopān manīṣiṇaḥ // Mn\_9.180 //

ya ete 'bhihitāḥ putrāḥ prasaṅgād anyabījajāḥ /

yasya te bījato jātās tasya te netarasya tu // Mn\_9.181 //

bhrātṝṇām ekajātānām ekaś cet putravān bhavet /

sarvāṃs tāṃs tena putreṇa putriṇo manur abravīt // Mn\_9.182 //

sarvāsām ekapatnīnām ekā cet putriṇī bhavet /

sarvās tās tena putreṇa prāha putravatīr manuḥ // Mn\_9.183 //

śreyasaḥ śreyaso 'lābhe pāpīyān riktham arhati /

bahavaś cet tu sadṛśāḥ sarve rikthasya bhāginaḥ // Mn\_9.184 //

na bhrātaro na pitaraḥ putrā rikthaharāḥ pituḥ /

pitā hared aputrasya rikthaṃ bhrātara eva ca // Mn\_9.185 //

trayāṇām udakaṃ kāryaṃ triṣu piṇḍaḥ pravartate /

caturthaḥ saṃpradātaiṣāṃ pañcamo nopapadyate // Mn\_9.186 //

anantaraḥ sapiṇḍād yas tasya tasya dhanaṃ bhavet /

ata ūrdhvaṃ sakulyaḥ syād ācāryaḥ śiṣya eva vā // Mn\_9.187 //

sarveṣām apy abhāve tu brāhmaṇā rikthabhāginaḥ /

traividyāḥ śucayo dāntās tathā dharmo na hīyate // Mn\_9.188 //

ahāryaṃ brāhmaṇadravyaṃ rājñā nityam iti sthitiḥ /

itareṣāṃ tu varṇānāṃ sarvābhāve haren nṛpaḥ // Mn\_9.189 //

saṃsthitasyānapatyasya sagotrāt putram āharet /

tatra yad rikthajātaṃ syāt tat tasmin pratipādayet // Mn\_9.190 //

dvau tu yau vivadeyātāṃ dvābhyāṃ jātau striyā dhane /

tayor yad yasya pitryaṃ syāt tat sa gṛhṇīta netaraḥ // Mn\_9.191 //

jananyāṃ saṃsthitāyāṃ tu samaṃ sarve sahodarāḥ /

bhajeran mātṛkaṃ rikthaṃ bhaginyaś ca sanābhayaḥ // Mn\_9.192 //

yās tāsāṃ syur duhitaras tāsām api yathārhataḥ /

mātāmahyā dhanāt kiṃ cit pradeyaṃ prītipūrvakam // Mn\_9.193 //

adhyagnyadhyāvāhanikaṃ dattaṃ ca prītikarmaṇi /

bhrātṛmātṛpitṛprāptaṃ ṣaḍvidhaṃ strīdhanaṃ smṛtam // Mn\_9.194 //

anvādheyaṃ ca yad dattaṃ patyā prītena caiva yat /

patyau jīvati vṛttāyāḥ prajāyās tad dhanaṃ bhavet // Mn\_9.195 //

brāhmadaivārṣagāndharva- prājāpatyeṣu yad vasu /

aprajāyām atītāyāṃ bhartur eva tad iṣyate // Mn\_9.196 //

yat tv asyāḥ syād dhanaṃ dattaṃ vivāheṣv āsurādiṣu /

aprajāyām atītāyāṃ mātāpitros tad iṣyate // Mn\_9.197 //

striyāṃ tu yad bhaved vittaṃ pitrā dattaṃ kathaṃ cana /

brāhmaṇī tad dharet kanyā tadapatyasya vā bhavet // Mn\_9.198 //

na nirhāraṃ striyaḥ kuryuḥ kuṭumbād bahumadhyagāt /

svakād api ca vittād dhi svasya bhartur anājñayā // Mn\_9.199 //

patyau jīvati yaḥ strībhir alaṅkāro dhṛto bhavet /

na taṃ bhajeran dāyādā bhajamānāḥ patanti te // Mn\_9.200 //

anaṃśau klībapatitau jātyandhabadhirau tathā /

unmattajaḍamūkāś ca ye ca ke cin nirindriyāḥ // Mn\_9.201 //

sarveṣām api tu nyāyyaṃ dātuṃ śaktyā manīṣiṇā /

grāsācchādanam atyantaṃ patito hy adadad bhavet // Mn\_9.202 //

yady arthitā tu dāraiḥ syāt klībādīnāṃ kathaṃ cana /

teṣām utpannatantūnām apatyaṃ dāyam arhati // Mn\_9.203 //

yat kiṃ cit pitari prete dhanaṃ jyeṣṭho 'dhigacchati /

bhāgo yavīyasāṃ tatra yadi vidyānupālinaḥ // Mn\_9.204 //

avidyānāṃ tu sarveṣāṃ īhātaś ced dhanaṃ bhavet /

samas tatra vibhāgaḥ syād apitrya iti dhāraṇā // Mn\_9.205 //

vidyādhanaṃ tu yady asya tat tasyaiva dhanaṃ bhavet /

maitryam audvāhikaṃ caiva mādhuparkikam eva ca // Mn\_9.206 //

bhrātṝṇāṃ yas tu neheta dhanaṃ śaktaḥ svakarmaṇā /

sa nirbhājyaḥ svakād aṃśāt kiṃ cid dattvopajīvanam // Mn\_9.207 //

anupaghnan pitṛdravyaṃ śrameṇa yad upārjitam /

svayam īhitalabdhaṃ tan nākāmo dātum arhati // Mn\_9.208 //

paitṛkaṃ tu pitā dravyam anavāptaṃ yad āpnuyāt /

na tat putrair bhajet sārdham akāmaḥ svayam arjitam // Mn\_9.209 //

vibhaktāḥ saha jīvanto vibhajeran punar yadi /

samas tatra vibhāgaḥ syāj jyaiṣṭhyaṃ tatra na vidyate // Mn\_9.210 //

yeṣāṃ jyeṣṭhaḥ kaniṣṭho vā hīyetāṃśapradānataḥ /

mriyetānyataro vāpi tasya bhāgo na lupyate // Mn\_9.211 //

sodaryā vibhajeraṃs taṃ sametya sahitāḥ samam /

bhrātaro ye ca saṃsṛṣṭā bhāginyaś ca sanābhayaḥ // Mn\_9.212 //

yo jyeṣṭho vinikurvīta lobhād bhrātṝn yavīyasaḥ /

so 'jyeṣṭhaḥ syād abhāgaś ca niyantavyaś ca rājabhiḥ // Mn\_9.213 //

sarva eva vikarmasthā nārhanti bhrātaro dhanam /

na cādattvā kaniṣṭhebhyo jyeṣṭhaḥ kurvīta yautakam // Mn\_9.214 //

bhrātṝṇām avibhaktānāṃ yady utthānaṃ bhavet saha /

na putrabhāgaṃ viṣamaṃ pitā dadyāt kathaṃ cana // Mn\_9.215 //

ūrdhvaṃ vibhāgāj jātas tu pitryam eva hared dhanam /

saṃsṛṣṭās tena vā ye syur vibhajeta sa taiḥ saha // Mn\_9.216 //

anapatyasya putrasya mātā dāyam avāpnuyāt /

mātary api ca vṛttāyāṃ pitur mātā hared dhanam // Mn\_9.217 //

ṛṇe dhane ca sarvasmin pravibhakte yathāvidhi /

paścād dṛśyeta yat kiṃ cit tat sarvaṃ samatāṃ nayet // Mn\_9.218 //

vastraṃ patram alaṅkāraṃ kṛtānnam udakaṃ striyaḥ /

yogakṣemaṃ pracāraṃ ca na vibhājyaṃ pracakṣate // Mn\_9.219 //

ayam ukto vibhāgo vaḥ putrāṇāṃ ca kriyāvidhiḥ /

kramaśaḥ kṣetrajādīnāṃ dyūtadharmaṃ nibodhata // Mn\_9.220 //

dyūtaṃ samāhvayaṃ caiva rājā rāṣṭrān nivārayet /

rājāntakaraṇāv etau dvau doṣau pṛthivīkṣitām // Mn\_9.221 //

prakāśam etat tāskaryaṃ yad devanasamāhvayau /

tayor nityaṃ pratīghāte nṛpatir yatnavān bhavet // Mn\_9.222 //

aprāṇibhir yat kriyate tal loke dyūtam ucyate /

prāṇibhiḥ kriyate yas tu sa vijñeyaḥ samāhvayaḥ // Mn\_9.223 //

dyūtaṃ samāhvayaṃ caiva yaḥ kuryāt kārayeta vā /

tān sarvān ghātayed rājā śūdrāṃś ca dvijaliṅginaḥ // Mn\_9.224 //

kitavān kuśīlavān krūrān pāṣaṇḍasthāṃś ca mānavān /

vikarmasthān śauṇḍikāṃś ca kṣipraṃ nirvāsayet purāt // Mn\_9.225 //

ete rāṣṭre vartamānā rājñaḥ prachannataskarāḥ /

vikarmakriyayā nityaṃ bādhante bhadrikāḥ prajāḥ // Mn\_9.226 //

dyūtam etat purā kalpe dṛṣṭaṃ vairakaraṃ mahat /

tasmād dyūtaṃ na seveta hāsyārtham api buddhimān // Mn\_9.227 //

pracchannaṃ vā prakāśaṃ vā tan niṣeveta yo naraḥ /

tasya daṇḍavikalpaḥ syād yatheṣṭaṃ nṛpates tathā // Mn\_9.228 //

kṣatraviṭśūdrayonis tu daṇḍaṃ dātum aśaknuvan /

ānṛṇyaṃ karmaṇā gacched vipro dadyāc chanaiḥ śanaiḥ // Mn\_9.229 //

strībālonmattavṛddhānāṃ daridrāṇāṃ ca rogiṇām /

śiphāvidalarajjvādyair vidadhyān nṛpatir damam // Mn\_9.230 //

ye niyuktās tu kāryeṣu hanyuḥ kāryāṇi kāryiṇām /

dhanoṣmaṇā pacyamānās tān niḥsvān kārayen nṛpaḥ // Mn\_9.231 //

kūṭaśāsanakartṝṃś ca prakṛtīnāṃ ca dūṣakān /

strībālabrāhmaṇaghnāṃś ca hanyād dviṭsevinas tathā // Mn\_9.232 //

tīritaṃ cānuśiṣṭaṃ ca yatra kva cana yad bhavet /

kṛtaṃ tad dharmato vidyān na tad bhūyo nivartayet // Mn\_9.233 //

amātyāḥ prāḍvivāko vā yat kuryuḥ kāryam anyathā /

tat svayaṃ nṛpatiḥ kuryāt tān sahasraṃ ca daṇḍayet // Mn\_9.234 //

brahmahā ca surāpaś ca steyī ca gurutalpagaḥ /

ete sarve pṛthag jñeyā mahāpātakino narāḥ // Mn\_9.235 //

caturṇām api caiteṣāṃ prāyaścittam akurvatām /

śārīraṃ dhanasaṃyuktaṃ daṇḍaṃ dharmyaṃ prakalpayet // Mn\_9.236 //

gurutalpe bhagaḥ kāryaḥ surāpāne surādhvajaḥ /

steye ca śvapadaṃ kāryaṃ brahmahaṇy aśirāḥ pumān // Mn\_9.237 //

asaṃbhojyā hy asaṃyājyā asaṃpāṭhyā 'vivāhinaḥ /

careyuḥ pṛthivīṃ dīnāḥ sarvadharmabahiṣkṛtāḥ // Mn\_9.238 //

jñātisaṃbandhibhis tv ete tyaktavyāḥ kṛtalakṣaṇāḥ /

nirdayā nirnamaskārās tan manor anuśāsanam // Mn\_9.239 //

prāyaścittaṃ tu kurvāṇāḥ sarvavarṇā yathoditam /

nāṅkyā rājñā lalāṭe syur dāpyās tūttamasāhasam // Mn\_9.240 //

āgaḥsu brāhmaṇasyaiva kāryo madhyamasāhasaḥ /

vivāsyo vā bhaved rāṣṭrāt sadravyaḥ saparicchadaḥ // Mn\_9.241 //

itare kṛtavantas tu pāpāny etāny akāmataḥ /

sarvasvahāram arhanti kāmatas tu pravāsanam // Mn\_9.242 //

nādadīta nṛpaḥ sādhur mahāpātakino dhanam /

ādadānas tu tal lobhāt tena doṣeṇa lipyate // Mn\_9.243 //

apsu praveśya taṃ daṇḍaṃ varuṇāyopapādayet /

śrutavṛttopapanne vā brāhmaṇe pratipādayet // Mn\_9.244 //

īśo daṇḍasya varuṇo rājñāṃ daṇḍadharo hi saḥ /

īśaḥ sarvasya jagato brāhmaṇo vedapāragaḥ // Mn\_9.245 //

yatra varjayate rājā pāpakṛdbhyo dhanāgamam /

tatra kālena jāyante mānavā dīrghajīvinaḥ // Mn\_9.246 //

niṣpadyante ca sasyāni yathoptāni viśāṃ pṛthak /

bālāś ca na pramīyante vikṛtaṃ ca na jāyate // Mn\_9.247 //

brāhmaṇān bādhamānaṃ tu kāmād avaravarṇajam /

hanyāc citrair vadhopāyair udvejanakarair nṛpaḥ // Mn\_9.248 //

yāvān avadhyasya vadhe tāvān vadhyasya mokṣaṇe /

adharmo nṛpater dṛṣṭo dharmas tu viniyacchataḥ // Mn\_9.249 //

udito 'yaṃ vistaraśo mitho vivādamānayoḥ /

aṣṭādaśasu mārgeṣu vyavahārasya nirṇayaḥ // Mn\_9.250 //

evaṃ dharmyāṇi kāryāṇi samyak kurvan mahīpatiḥ /

deśān alabdhāṃl lipseta labdhāṃś ca paripālayet // Mn\_9.251 //

samyaṅ niviṣṭadeśas tu kṛtadurgaś ca śāstrataḥ /

kaṇṭakoddharaṇe nityam ātiṣṭhed yatnam uttamam // Mn\_9.252 //

rakṣanād āryavṛttānāṃ kaṇṭakānāṃ ca śodhanāt /

narendrās tridivaṃ yānti prajāpālanatatparāḥ // Mn\_9.253 //

aśāsaṃs taskarān yas tu baliṃ gṛhṇāti pārthivaḥ /

tasya prakṣubhyate rāṣṭraṃ svargāc ca parihīyate // Mn\_9.254 //

nirbhayaṃ tu bhaved yasya rāṣṭraṃ bāhubalāśritam /

tasya tad vardhate nityaṃ sicyamāna iva drumaḥ // Mn\_9.255 //

dvividhāṃs taskarān vidyāt paradravyāpahārakān /

prakāśāṃś cāprakāśāṃś ca cāracakṣur mahīpatiḥ // Mn\_9.256 //

prakāśavañcakās teṣāṃ nānāpaṇyopajīvinaḥ /

pracchannavañcakās tv ete ye stenāṭavikādayaḥ // Mn\_9.257 //

utkocakāś cāupadhikā vañcakāḥ kitavās tathā /

maṅgalādeśavṛttāś ca bhadrāś cekṣaṇikaiḥ saha // Mn\_9.258 //

asamyakkāriṇaś caiva mahāmātrāś cikitsakāḥ /

śilpopacārayuktāś ca nipuṇāḥ paṇyayoṣitaḥ // Mn\_9.259 //

evamādīn vijānīyāt prakāśāṃl lokakaṇṭakān /

nigūḍhacāriṇaś cānyān anāryān āryaliṅginaḥ // Mn\_9.260 //

tān viditvā sucaritair gūḍhais tatkarmakāribhiḥ /

cāraiś cānekasaṃsthānaiḥ protsādya vaśam ānayet // Mn\_9.261 //

teṣāṃ doṣān abhikhyāpya sve sve karmaṇi tattvataḥ /

kurvīta śāsanaṃ rājā samyak sārāparādhataḥ // Mn\_9.262 //

na hi daṇḍād ṛte śakyaḥ kartuṃ pāpavinigrahaḥ /

stenānāṃ pāpabuddhīnāṃ nibhṛtaṃ caratāṃ kṣitau // Mn\_9.263 //

sabhāprapāpūpaśālā- veśamadyānnavikrayāḥ /

catuṣpathāṃś caityavṛkṣāḥ samājāḥ prekṣaṇāni ca // Mn\_9.264 //

jīrṇodyānāny araṇyāni kārukāveśanāni ca /

śūnyāni cāpy agārāṇi vanāny upavanāni ca // Mn\_9.265 //

evaṃvidhān nṛpo deśān gulmaiḥ sthāvarajaṅgamaiḥ /

taskarapratiṣedhārthaṃ cāraiś cāpy anucārayet // Mn\_9.266 //

tatsahāyair anugatair nānākarmapravedibhiḥ /

vidyād utsādayec caiva nipuṇaiḥ pūrvataskaraiḥ // Mn\_9.267 //

bhakṣyabhojyopadeśaiś ca brāhmaṇānāṃ ca darśanaiḥ /

śauryakarmāpadeśaiś ca kuryus teṣāṃ samāgamam // Mn\_9.268 //

ye tatra nopasarpeyur mūlapraṇihitāś ca ye /

tān prasahya nṛpo hanyāt samitrajñātibāndhavān // Mn\_9.269 //

na hoḍhena vinā cauraṃ ghātayed dhārmiko nṛpaḥ /

sahoḍhaṃ sopakaraṇaṃ ghātayed avicārayan // Mn\_9.270 //

grāmeṣv api ca ye ke cic caurāṇāṃ bhaktadāyakāḥ /

bhāṇḍāvakāśadāś caiva sarvāṃs tān api ghātayet // Mn\_9.271 //

rāṣṭreṣu rakṣādhikṛtān sāmantāṃś caiva coditān /

abhyāghāteṣu madhyasthāñ śiṣyāc caurān iva drutam // Mn\_9.272 //

yaś cāpi dharmasamayāt pracyuto dharmajīvanaḥ /

daṇḍenaiva tam apy oṣet svakād dharmād dhi vicyutam // Mn\_9.273 //

grāmaghāte hitābhaṅge pathi moṣābhidarśane /

śaktito nābhidhāvanto nirvāsyāḥ saparicchadāḥ // Mn\_9.274 //

rājñaḥ kośāpahartṝṃś ca pratikūleṣu ca sthitān /

ghātayed vividhair daṇḍair arīṇāṃ copajāpakān // Mn\_9.275 //

saṃdhiṃ chittvā tu ye cauryaṃ rātrau kurvanti taskarāḥ /

teṣāṃ chittvā nṛpo hastau tīkṣṇe śūle niveśayet // Mn\_9.276 //

aṅgulīr granthibhedasya chedayet prathame grahe /

dvitīye hastacaraṇau tṛtīye vadham arhati // Mn\_9.277 //

agnidān bhaktadāṃś caiva tathā śastrāvakāśadān /

saṃnidhātṝṃś ca moṣasya hanyāc cauram iveśvaraḥ // Mn\_9.278 //

taḍāgabhedakaṃ hanyād apsu śuddhavadhena vā /

yad vāpi pratisaṃskuryād dāpyas tūttamasāhasam // Mn\_9.279 //

koṣṭhāgārāyudhāgāra- devatāgārabhedakān /

hastyaśvarathahartṝṃś ca hanyād evāvicārayan // Mn\_9.280 //

yas tu pūrvaniviṣṭasya taḍāgasyodakaṃ haret /

āgamaṃ vāpy apāṃ bhindyāt sa dāpyaḥ pūrvasāhasam // Mn\_9.281 //

samutsṛjed rājamārge yas tv amedhyam anāpadi /

sa dvau kārṣāpaṇau dadyād amedhyaṃ cāśu śodhayet // Mn\_9.282 //

āpadgato 'tha vā vṛddhā garbhiṇī bāla eva vā /

paribhāṣaṇam arhanti tac ca śodhyam iti sthitiḥ // Mn\_9.283 //

cikitsakānāṃ sarveṣāṃ mithyāpracaratāṃ damaḥ /

amānuṣeṣu prathamo mānuṣeṣu tu madhyamaḥ // Mn\_9.284 //

saṃkramadhvajayaṣṭīnāṃ pratimānāṃ ca bhedakaḥ /

pratikuryāc ca tat sarvaṃ pañca dadyāc chatāni ca // Mn\_9.285 //

adūṣitānāṃ dravyāṇāṃ dūṣaṇe bhedane tathā /

maṇīnām apavedhe ca daṇḍaḥ prathamasāhasaḥ // Mn\_9.286 //

samair hi viṣamaṃ yas tu cared vai mūlyato 'pi vā /

samāpnuyād damaṃ pūrvaṃ naro madhyamam eva vā // Mn\_9.287 //

bandhanāni ca sarvāṇi rājā mārge niveśayet /

duḥkhitā yatra dṛśyeran vikṛtāḥ pāpakāriṇah // Mn\_9.288 //

prākārasya ca bhettāraṃ parikhāṇāṃ ca pūrakam /

dvārāṇāṃ caiva bhaṅktāraṃ kṣipram eva pravāsayet // Mn\_9.289 //

abhicāreṣu sarveṣu kartavyo dviśato damaḥ /

mūlakarmaṇi cānāpteḥ kṛtyāsu vividhāsu ca // Mn\_9.290 //

abījavikrayī caiva bījotkṛṣṭā tathaiva ca /

maryādābhedakaś caiva vikṛtaṃ prāpnuyād vadham // Mn\_9.291 //

sarvakaṇṭakapāpiṣṭhaṃ hemakāraṃ tu pārthivaḥ /

pravartamānam anyāye chedayel lavaśaḥ kṣuraiḥ // Mn\_9.292 //

sītādravyāpaharaṇe śastrāṇām auṣadhasya ca /

kālam āsādya kāryaṃ ca rājā daṇḍaṃ prakalpayet // Mn\_9.293 //

svāmyamātyau puraṃ rāṣṭraṃ kośadaṇḍau suhṛt tathā /

sapta prakṛtayo hy etāḥ saptāṅgaṃ rājyam ucyate // Mn\_9.294 //

saptānāṃ prakṛtīnāṃ tu rājyasyāsāṃ yathākramam /

pūrvaṃ pūrvaṃ gurutaraṃ jānīyād vyasanaṃ mahat // Mn\_9.295 //

saptāṅgasyeha rājyasya viṣṭabdhasya tridaṇḍavat /

anyonyaguṇavaiśeṣyān na kiṃ cid atiricyate // Mn\_9.296 //

teṣu teṣu tu kṛtyeṣu tat tad aṅgaṃ viśiṣyate /

yena yat sādhyate kāryaṃ tat tasmiñ śreṣṭham ucyate // Mn\_9.297 //

cāreṇotsāhayogena kriyayaiva ca karmaṇām /

svaśaktiṃ paraśaktiṃ ca nityaṃ vidyān mahīpatiḥ // Mn\_9.298 //

pīḍanāni ca sarvāṇi vyasanāni tathaiva ca /

ārabheta tataḥ kāryaṃ saṃcintya gurulāghavam // Mn\_9.299 //

ārabhetaiva karmāṇi śrāntaḥ śrāntaḥ punaḥ punaḥ /

karmāṇy ārabhamāṇaṃ hi puruṣaṃ śrīr niṣevate // Mn\_9.300 //

kṛtaṃ tretāyugaṃ caiva dvāparaṃ kalir eva ca /

rājño vṛttāni sarvāṇi rājā hi yugam ucyate // Mn\_9.301 //

kaliḥ prasupto bhavati sa jāgrad dvāparaṃ yugam /

karmasv abhyudyatas tretā vicaraṃs tu kṛtaṃ yugam // Mn\_9.302 //

indrasyārkasya vāyoś ca yamasya varuṇasya ca /

candrasyāgneḥ pṛthivyāś ca tejovṛttaṃ nṛpaś caret // Mn\_9.303 //

vārṣikāṃś caturo māsān yathendro 'bhipravarṣati /

tathābhivarṣet svaṃ rāṣṭraṃ kāmair indravrataṃ caran // Mn\_9.304 //

aṣṭau māsān yathādityas toyaṃ harati raśmibhiḥ /

tathā haret karaṃ rāṣṭrān nityam arkavrataṃ hi tat // Mn\_9.305 //

praviśya sarvabhūtāni yathā carati mārutaḥ /

tathā cāraiḥ praveṣṭavyaṃ vratam etad dhi mārutam // Mn\_9.306 //

yathā yamaḥ priyadveṣyau prāpte kāle niyacchati /

tathā rājñā niyantavyāḥ prajās tad dhi yamavratam // Mn\_9.307 //

varuṇena yathā pāśair baddha evābhidṛśyate /

tathā pāpān nigṛhṇīyād vratam etad dhi vāruṇam // Mn\_9.308 //

paripūrṇaṃ yathā candraṃ dṛṣṭvā hṛṣyanti mānavāḥ /

tathā prakṛtayo yasmin sa cāndravratiko nṛpaḥ // Mn\_9.309 //

pratāpayuktas tejasvī nityaṃ syāt pāpakarmasu /

duṣṭasāmantahiṃsraś ca tad āgneyaṃ vrataṃ smṛtam // Mn\_9.310 //

yathā sarvāṇi bhūtāni dharā dhārayate samam /

tathā sarvāṇi bhūtāni bibhrataḥ pārthivaṃ vratam // Mn\_9.311 //

etair upāyair anyaiś ca yukto nityam atandritaḥ /

stenān rājā nigṛhṇīyāt svarāṣṭre para eva ca // Mn\_9.312 //

parām apy āpadaṃ prāpto brāhmaṇān na prakopayet /

te hy enaṃ kupitā hanyuḥ sadyaḥ sabalavāhanam // Mn\_9.313 //

yaiḥ kṛtaḥ sarvabhakṣyo 'gnir apeyaś ca mahodadhiḥ /

kṣayī cāpyāyitaḥ somaḥ ko na naśyet prakopya tān // Mn\_9.314 //

lokān anyān sṛjeyur ye lokapālāṃś ca kopitāḥ /

devān kuryur adevāṃś ca kaḥ kṣiṇvaṃs tān samṛdhnuyāt // Mn\_9.315 //

yān upāśritya tiṣṭhanti lokā devāś ca sarvadā /

brahma caiva dhanaṃ yeṣāṃ ko hiṃsyāt tāñ jijīviṣuḥ // Mn\_9.316 //

avidvāṃś caiva vidvāṃś ca brāhmaṇo daivataṃ mahat /

praṇītaś cāpraṇītaś ca yathāgnir daivataṃ mahat // Mn\_9.317 //

śmaśāneṣv api tejasvī pāvako naiva duṣyati /

hūyamānaś ca yajñeṣu bhūya evābhivardhate // Mn\_9.318 //

evaṃ yady apy aniṣṭeṣu vartante sarvakarmasu /

sarvathā brāhmaṇāḥ pūjyāḥ paramaṃ daivataṃ hi tat // Mn\_9.319 //

kṣatrasyātipravṛddhasya brāhmaṇān prati sarvaśaḥ /

brahmaiva saṃniyantṛ syāt kṣatraṃ hi brahmasaṃbhavam // Mn\_9.320 //

adbhyo 'gnir brahmataḥ kṣatram aśmano loham utthitam /

teṣāṃ sarvatragaṃ tejaḥ svāsu yoniṣu śāmyati // Mn\_9.321 //

nābrahma kṣatram ṛdhnoti nākṣatraṃ brahma vardhate /

brahma kṣatraṃ ca saṃpṛktam iha cāmutra vardhate // Mn\_9.322 //

dattvā dhanaṃ tu viprebhyaḥ sarvadaṇḍasamutthitam /

putre rājyaṃ samāsṛjya kurvīta prāyaṇaṃ raṇe // Mn\_9.323 //

evaṃ caran sadā yukto rājadharmeṣu pārthivaḥ /

hiteṣu caiva lokasya sarvān bhṛtyān niyojayet // Mn\_9.324 //

eṣo 'khilaḥ karmavidhir ukto rājñaḥ sanātanaḥ /

imaṃ karmavidhiṃ vidyāt kramaśo vaiśyaśūdrayoḥ // Mn\_9.325 //

vaiśyas tu kṛtasaṃskāraḥ kṛtvā dāraparigraham /

vārtāyāṃ nityayuktaḥ syāt paśūnāṃ caiva rakṣaṇe // Mn\_9.326 //

prajāpatir hi vaiśyāya sṛṣṭvā paridade paśūn /

brāhmaṇāya ca rājñe ca sarvāḥ paridade prajāḥ // Mn\_9.327 //

na ca vaiśyasya kāmaḥ syān na rakṣeyaṃ paśūn iti /

vaiśye cecchati nānyena rakṣitavyāḥ kathaṃ cana // Mn\_9.328 //

maṇimuktāpravālānāṃ lohānāṃ tāntavasya ca /

gandhānāṃ ca rasānāṃ ca vidyād arghabalābalam // Mn\_9.329 //

bījānām uptivic ca syāt kṣetradoṣaguṇasya ca /

mānayogaṃ ca jānīyāt tulāyogāṃś ca sarvaśaḥ // Mn\_9.330 //

sārāsāraṃ ca bhāṇḍānāṃ deśānāṃ ca guṇāguṇān /

lābhālābhaṃ ca paṇyānāṃ paśūnāṃ parivardhanam // Mn\_9.331 //

bhṛtyānāṃ ca bhṛtiṃ vidyād bhāṣāś ca vividhā nṛṇāṃ /

dravyāṇāṃ sthānayogāṃś ca krayavikrayam eva ca // Mn\_9.332 //

dharmeṇa ca dravyavṛddhāv ātiṣṭhed yatnam uttamam /

dadyāc ca sarvabhūtānām annam eva prayatnataḥ // Mn\_9.333 //

viprāṇāṃ vedaviduṣāṃ gṛhasthānāṃ yaśasvinām /

śuśrūṣaiva tu śūdrasya dharmo naiśreyasaḥ paraḥ // Mn\_9.334 //

śucir utkṛṣṭaśuśrūṣur mṛduvāg anahaṃkṛtaḥ /

brāhmaṇādyāśrayo nityam utkṛṣṭāṃ jātim aśnute // Mn\_9.335 //

eṣo 'nāpadi varṇānām uktaḥ karmavidhiḥ śubhaḥ /

āpady api hi yas teṣāṃ kramaśas tan nibodhata // Mn\_9.336 //

adhīyīraṃs trayo varṇāḥ svakarmasthā dvijātayaḥ /

prabrūyād brāhmaṇas tv eṣāṃ netarāv iti niścayaḥ // Mn\_10.1 //

sarveṣāṃ brāhmaṇo vidyād vṛttyupāyān yathāvidhi /

prabrūyād itarebhyaś ca svayaṃ caiva tathā bhavet // Mn\_10.2 //

vaiśeṣyāt prakṛtiśraiṣṭhyān niyamasya ca dhāraṇāt /

saṃskārasya viśeṣāc ca varṇānāṃ brāhmaṇaḥ prabhuḥ // Mn\_10.3 //

brāhmaṇaḥ kṣatriyo vaiśyas trayo varṇā dvijātayaḥ /

caturtha ekajātis tu śūdro nāsti tu pañcamaḥ // Mn\_10.4 //

sarvavarṇeṣu tulyāsu patnīṣv akṣatayoniṣu /

ānulomyena saṃbhūtā jātyā jñeyās ta eva te // Mn\_10.5 //

strīṣv anantarajātāsu dvijair utpāditān sutān /

sadṛśān eva tān āhur mātṛdoṣavigarhitān // Mn\_10.6 //

anantarāsu jātānāṃ vidhir eṣa sanātanaḥ /

dvyekāntarāsu jātānāṃ dharmyaṃ vidyād imaṃ vidhim // Mn\_10.7 //

brāhmaṇād vaiśyakanyāyām ambaṣṭho nāma jāyate /

niṣādaḥ śūdrakanyāyāṃ yaḥ pāraśava ucyate // Mn\_10.8 //

kṣatriyāc chūdrakanyāyāṃ krūrācāravihāravān /

kṣatraśūdravapur jantur ugro nāma prajāyate // Mn\_10.9 //

viprasya triṣu varṇeṣu nṛpater varṇayor dvayoḥ /

vaiśyasya varṇe caikasmin ṣaḍ ete 'pasadāḥ smṛtāḥ // Mn\_10.10 //

kṣatriyād viprakanyāyāṃ sūto bhavati jātitaḥ /

vaiśyān māgadhavaidehau rājaviprāṅganāsutau // Mn\_10.11 //

śūdrād āyogavaḥ kṣattā caṇḍālaś cādhamo nṛṇām /

vaiśyarājanyaviprāsu jāyante varṇasaṃkarāḥ // Mn\_10.12 //

ekāntare tv ānulomyād ambaṣṭhograu yathā smṛtau /

kṣattṛvaidehakau tadvat prātilomye 'pi janmani // Mn\_10.13 //

putrā ye 'nantarastrījāḥ krameṇoktā dvijanmanām /

tān anantaranāmnas tu mātṛdoṣāt pracakṣate // Mn\_10.14 //

brāhmaṇād ugrakanyāyām āvṛto nāma jāyate /

ābhīro 'mbaṣṭhakanyāyām āyogavyāṃ tu dhigvaṇaḥ // Mn\_10.15 //

āyogavaś ca kṣattā ca caṇḍālaś cādhamo nṛṇām /

prātilomyena jāyante śūdrād apasadās trayaḥ // Mn\_10.16 //

vaiśyān māgadhavaidehau kṣatriyāt sūta eva tu /

pratīpam ete jāyante pare 'py apasadās trayaḥ // Mn\_10.17 //

jāto niṣādāc chūdrāyāṃ jātyā bhavati pukkasaḥ /

śūdrāj jāto niṣādyāṃ tu sa vai kukkuṭakaḥ smṛtaḥ // Mn\_10.18 //

kṣattur jātas tathogrāyāṃ śvapāka iti kīrtyate /

vaidehakena tv ambaṣṭhyām utpanno veṇa ucyate // Mn\_10.19 //

dvijātayaḥ savarṇāsu janayanty avratāṃs tu yān /

tān sāvitrīparibhraṣṭān vrātyān iti vinirdiśet // Mn\_10.20 //

vrātyāt tu jāyate viprāt pāpātmā bhūrjakaṇṭakaḥ /

āvantyavāṭadhānau ca puṣpadhaḥ śaikha eva ca // Mn\_10.21 //

jhallo mallaś ca rājanyād vrātyān nicchivir eva ca /

naṭaś ca karaṇaś caiva khaso draviḍa eva ca // Mn\_10.22 //

vaiśyāt tu jāyate vrātyāt sudhanvācārya eva ca /

kāruṣaś ca vijanmā ca maitraḥ sātvata eva ca // Mn\_10.23 //

vyabhicāreṇa varṇānām avedyāvedanena ca /

svakarmaṇāṃ ca tyāgena jāyante varṇasaṃkarāḥ // Mn\_10.24 //

saṃkīrṇayonayo ye tu pratilomānulomajāḥ /

anyonyavyatiṣaktāś ca tān pravakṣyāmy aśeṣataḥ // Mn\_10.25 //

sūto vaidehakaś caiva caṇḍālaś ca narādhamaḥ /

māgadhaḥ tathāyogava eva ca kṣatrajātiś ca // Mn\_10.26 //

ete ṣaṭ sadṛśān varṇāñ janayanti svayoniṣu /

mātṛjātyāṃ prasūyante pravārāsu ca yoniṣu // Mn\_10.27 //

yathā trayāṇāṃ varṇānāṃ dvayor ātmāsya jāyate /

ānantaryāt svayonyāṃ tu tathā bāhyeṣv api kramāt // Mn\_10.28 //

te cāpi bāhyān subahūṃs tato 'py adhikadūṣitān /

parasparasya dāreṣu janayanti vigarhitān // Mn\_10.29 //

yathaiva śūdro brāhmaṇyāṃ bāhyaṃ jantuṃ prasūyate /

tathā bāhyataraṃ bāhyaś cāturvarṇye prasūyate // Mn\_10.30 //

pratikūlaṃ vartamānā bāhyā bāhyatarān punaḥ /

hīnā hīnān prasūyante varṇān pañcadaśaiva tu // Mn\_10.31 //

prasādhanopacārajñam adāsaṃ dāsajīvanam /

sairindhraṃ vāgurāvṛttiṃ sūte dasyur ayogave // Mn\_10.32 //

maitreyakaṃ tu vaideho mādhūkaṃ saṃprasūyate /

nṝn praśaṃsaty ajasraṃ yo ghaṇṭātāḍo 'ruṇodaye // Mn\_10.33 //

niṣādo mārgavaṃ sūte dāsaṃ naukarmajīvinam /

kaivartam iti yaṃ prāhur āryāvartanivāsinaḥ // Mn\_10.34 //

mṛtavastrabhṛtsv nārīṣu garhitānnāśanāsu ca /

bhavanty āyogavīṣv ete jātihīnāḥ pṛthak trayaḥ // Mn\_10.35 //

kārāvaro niṣādāt tu carmakāraḥ prasūyate /

vaidehikād andhramedau bahirgrāmapratiśrayau // Mn\_10.36 //

caṇḍālāt pāṇḍusopākas tvaksāravyavahāravān /

āhiṇḍiko niṣādena vaidehyām eva jāyate // Mn\_10.37 //

caṇḍālena tu sopāko mūlavyasanavṛttimān /

pukkasyāṃ jāyate pāpaḥ sadā sajjanagarhitaḥ // Mn\_10.38 //

niṣādastrī tu caṇḍālāt putram antyāvasāyinam /

śmaśānagocaraṃ sūte bāhyānām api garhitam // Mn\_10.39 //

saṃkare jātayas tv etāḥ pitṛmātṛpradarśitāḥ /

prachannā vā prakāśā vā veditavyāḥ svakarmabhiḥ // Mn\_10.40 //

svajātijānantarajāḥ ṣaṭ sutā dvijadharmiṇaḥ /

śūdrāṇāṃ tu sadharmāṇaḥ sarve 'padhvaṃsajāḥ smṛtāḥ // Mn\_10.41 //

tapobījaprabhāvais tu te gacchanti yuge yuge /

utkarṣaṃ cāpakarṣaṃ ca manuṣyeṣv iha janmataḥ // Mn\_10.42 //

śanakais tu kriyālopād imāḥ kṣatriyajātayaḥ /

vṛṣalatvaṃ gatā loke brāhmaṇādarśanena ca // Mn\_10.43 //

pauṇḍrakāś cauḍradraviḍāḥ kāmbojā yavanāḥ śakāḥ /

pāradāpahlavāś cīnāḥ kirātā daradāḥ khaśāḥ // Mn\_10.44 //

mukhabāhūrupajjānāṃ yā loke jātayo bahiḥ /

mlecchavācaś cāryavācaḥ sarve te dasyavaḥ smṛtāḥ // Mn\_10.45 //

ye dvijānām apasadā ye cāpadhvaṃsajāḥ smṛtāḥ /

te ninditair vartayeyur dvijānām eva karmabhiḥ // Mn\_10.46 //

sūtānām aśvasārathyam ambaṣṭhānāṃ cikitsanam /

vaidehakānāṃ strīkāryaṃ māgadhānāṃ vaṇikpathaḥ // Mn\_10.47 //

matsyaghāto niṣādānāṃ tvaṣṭis tv āyogavasya ca /

medāndhracuñcumadgūnām āraṇyapaśuhiṃsanam // Mn\_10.48 //

kṣattrugrapukkasānāṃ tu bilaukovadhabandhanam /

dhigvaṇānāṃ carmakāryaṃ veṇānāṃ bhāṇḍavādanam // Mn\_10.49 //

caityadrumaśmaśāneṣu śaileṣūpavaneṣu ca /

vaseyur ete vijñātā vartayantaḥ svakarmabhiḥ // Mn\_10.50 //

caṇḍālaśvapacānāṃ tu bahir grāmāt pratiśrayaḥ /

apapātrāś ca kartavyā dhanam eṣāṃ śvagardabham // Mn\_10.51 //

vāsāṃsi mṛtacailāni bhinnabhāṇḍeṣu bhojanam /

kārṣṇāyasam alaṅkāraḥ parivrajyā ca nityaśaḥ // Mn\_10.52 //

na taiḥ samayam anvicchet puruṣo dharmam ācaran /

vyavahāro mithas teṣāṃ vivāhaḥ sadṛśaiḥ saha // Mn\_10.53 //

annam eṣāṃ parādhīnaṃ deyaṃ syād bhinnabhājane /

rātrau na vicareyus te grāmeṣu nagareṣu ca // Mn\_10.54 //

divā careyuḥ kāryārthaṃ cihnitā rājaśāsanaiḥ /

abāndhavaṃ śavaṃ caiva nirhareyur iti sthitiḥ // Mn\_10.55 //

vadhyāṃś ca hanyuḥ satataṃ yathāśāstraṃ nṛpājñayā /

vadhyavāsāṃsi gṛhṇīyuḥ śayyāś cābharaṇāni ca // Mn\_10.56 //

varṇāpetam avijñātaṃ naraṃ kaluṣayonijam /

āryarūpam ivānāryaṃ karmabhiḥ svair vibhāvayet // Mn\_10.57 //

anāryatā niṣṭhuratā krūratā niṣkriyātmatā /

puruṣaṃ vyañjayantīha loke kaluṣayonijam // Mn\_10.58 //

pitryaṃ vā bhajate śīlaṃ mātur vobhayam eva vā /

na kathaṃ cana duryoniḥ prakṛtiṃ svāṃ niyacchati // Mn\_10.59 //

kule mukhye 'pi jātasya yasya syād yonisaṃkaraḥ /

saṃśrayaty eva tacchīlaṃ naro 'lpam api vā bahu // Mn\_10.60 //

yatra tv ete paridhvaṃsāj jāyante varṇadūṣakāḥ /

rāṣṭrikaiḥ saha tad rāṣṭraṃ kṣipram eva vinaśyati // Mn\_10.61 //

brāhmaṇārthe gavārthe vā dehatyāgo 'nupaskṛtaḥ /

strībālābhyupapattau ca bāhyānāṃ siddhikāraṇam // Mn\_10.62 //

ahiṃsā satyam asteyaṃ śaucam indriyanigrahaḥ /

etaṃ sāmāsikaṃ dharmaṃ cāturvarṇye 'bravīn manuḥ // Mn\_10.63 //

śūdrāyāṃ brāhmaṇāj jātaḥ śreyasā cet prajāyate /

aśreyān śreyasīṃ jātiṃ gacchaty ā saptamād yugāt // Mn\_10.64 //

śūdro brāhmaṇatām eti brāhmaṇaś caiti śūdratām /

kṣatriyāj jātam evaṃ tu vidyād vaiśyāt tathaiva ca // Mn\_10.65 //

anāryāyāṃ samutpanno brāhmaṇāt tu yadṛcchayā /

brāhmaṇyām apy anāryāt tu śreyastvaṃ kveti ced bhavet // Mn\_10.66 //

jāto nāryām anāryāyām āryād āryo bhaved guṇaiḥ /

jāto 'py anāryād āryāyām anārya iti niścayaḥ // Mn\_10.67 //

tāv ubhāv apy asaṃskāryāv iti dharmo vyavasthitaḥ /

vaiguṇyāj janmanaḥ pūrva uttaraḥ pratilomataḥ // Mn\_10.68 //

subījaṃ caiva sukṣetre jātaṃ saṃpadyate yathā /

tathāryāj jāta āryāyāṃ sarvaṃ saṃskāram arhati // Mn\_10.69 //

bījam eke praśaṃsanti kṣetram anye manīṣiṇaḥ /

bījakṣetre tathaivānye tatreyaṃ tu vyavasthitiḥ // Mn\_10.70 //

akṣetre bījam utsṛṣṭam antaraiva vinaśyati /

abījakam api kṣetraṃ kevalaṃ sthaṇḍilaṃ bhavet // Mn\_10.71 //

yasmād bījaprabhāveṇa tiryagjā ṛṣayo 'bhavan /

pūjitāś ca praśastāś ca tasmād bījaṃ praśasyate // Mn\_10.72 //

anāryam āryakarmāṇam āryaṃ cānāryakarmiṇam /

saṃpradhāryābravīd dhātā na samau nāsamāv iti // Mn\_10.73 //

brāhmaṇā brahmayonisthā ye svakarmaṇy avasthitāḥ /

te samyag upajīveyuḥ ṣaṭ karmāṇi yathākramam // Mn\_10.74 //

adhyāpanam adhyayanaṃ yajanaṃ yājanaṃ tathā /

dānaṃ pratigrahaś caiva ṣaṭ karmāṇy agrajanmanaḥ // Mn\_10.75 //

ṣaṇṇāṃ tu karmaṇām asya trīṇi karmāṇi jīvikā /

yājanādhyāpane caiva viśuddhāc ca pratigrahaḥ // Mn\_10.76 //

trayo dharmā nivartante brāhmaṇāt kṣatriyaṃ prati /

adhyāpanaṃ yājanaṃ ca tṛtīyaś ca pratigrahaḥ // Mn\_10.77 //

vaiśyaṃ prati tathaivaite nivarterann iti sthitiḥ /

na tau prati hi tān dharmān manur āha prajāpatiḥ // Mn\_10.78 //

śastrāstrabhṛttvaṃ kṣatrasya vaṇikpaśukṛṣir viṣaḥ /

ājīvanārthaṃ dharmas tu dānam adhyayanaṃ yajiḥ // Mn\_10.79 //

vedābhyāso brāhmaṇasya kṣatriyasya ca rakṣaṇam /

vārtākarmaiva vaiśyasya viśiṣṭāni svakarmasu // Mn\_10.80 //

ajīvaṃs tu yathoktena brāhmaṇaḥ svena karmaṇā /

jīvet kṣatriyadharmeṇa sa hy asya praty anantaraḥ // Mn\_10.81 //

ubhābhyām apy ajīvaṃs tu kathaṃ syād iti ced bhavet /

kṛṣigorakṣam āsthāya jīved vaiśyasya jīvikām // Mn\_10.82 //

vaiśyavṛttyāpi jīvaṃs tu brāhmaṇaḥ ksatriyo 'pi vā /

hiṃsāprāyāṃ parādhīnāṃ kṛṣiṃ yatnena varjayet // Mn\_10.83 //

kṛṣiṃ sādhv iti manyante sā vṛttiḥ sadvigarhitāḥ /

bhūmiṃ bhūmiśayāṃś caiva hanti kāṣṭham ayomukham // Mn\_10.84 //

idaṃ tu vṛttivaikalyāt tyajato dharmanaipuṇaṃ /

viṭpaṇyam uddhṛtoddhāraṃ vikreyaṃ vittavardhanam // Mn\_10.85 //

sarvān rasān apoheta kṛtānnaṃ ca tilaiḥ saha /

aśmano lavaṇaṃ caiva paśavo ye ca mānuṣāḥ // Mn\_10.86 //

sarvaṃ ca tāntavaṃ raktaṃ śāṇakṣaumāvikāni ca /

api cet syur araktāni phalamūle tathauṣadhīḥ // Mn\_10.87 //

apaḥ śastraṃ viṣaṃ māṃsaṃ somaṃ gandhāṃś ca sarvaśaḥ /

kṣīraṃ kṣaudraṃ dadhi ghṛtaṃ tailaṃ madhu guḍaṃ kuśān // Mn\_10.88 //

āraṇyāṃś ca paśūn sarvān daṃṣṭriṇaś ca vayāṃsi ca /

madyaṃ nīliṃ ca lākṣāṃ ca sarvāṃś caikaśaphāṃs tathā // Mn\_10.89 //

kāmam utpādya kṛṣyāṃ tu svayam eva kṛṣīvalaḥ /

vikrīṇīta tilāñ śūdrān dharmārtham acirasthitān // Mn\_10.90 //

bhojanābhyañjanād dānād yad anyat kurute tilaiḥ /

kṛmibhūtaḥ śvaviṣṭhāyāṃ pitṛbhiḥ saha majjati // Mn\_10.91 //

sadyaḥ patati māṃsena lākṣayā lavaṇena ca /

tryaheṇa śūdro bhavati brāhmaṇaḥ kṣīravikrayāt // Mn\_10.92 //

itareṣāṃ tu paṇyānāṃ vikrayād iha kāmataḥ /

brāhmaṇaḥ saptarātreṇa vaiśyabhāvaṃ niyacchati // Mn\_10.93 //

rasā rasair nimātavyā na tv eva lavaṇaṃ rasaiḥ /

kṛtānnaṃ ca kṛtānnena tilā dhānyena tatsamāḥ // Mn\_10.94 //

jīved etena rājanyaḥ sarveṇāpy anayaṃ gataḥ /

na tv eva jyāyaṃsīṃ vṛttim abhimanyeta karhi cit // Mn\_10.95 //

yo lobhād adhamo jātyā jīved utkṛṣṭakarmabhiḥ /

taṃ rājā nirdhanaṃ kṛtvā kṣipram eva pravāsayet // Mn\_10.96 //

varaṃ svadharmo viguṇo na pārakyaḥ svanuṣṭhitaḥ /

paradharmeṇa jīvan hi sadyaḥ patati jātitaḥ // Mn\_10.97 //

vaiśyo 'jīvan svadharmeṇa śūdravṛttyāpi vartayet /

anācarann akāryāṇi nivarteta ca śaktimān // Mn\_10.98 //

aśaknuvaṃs tu śuśrūṣāṃ śūdraḥ kartuṃ dvijanmanām /

putradārātyayaṃ prāpto jīvet kārukakarmabhiḥ // Mn\_10.99 //

yaiḥ karmabhiḥ pracaritaiḥ śuśrūṣyante dvijātayaḥ /

tāni kārukakarmāṇi śilpāni vividhāni ca // Mn\_10.100 //

vaiśyavṛttim anātiṣṭhan brāhmaṇaḥ sve pathi sthitaḥ /

avṛttikarṣitaḥ sīdann imaṃ dharmaṃ samācaret // Mn\_10.101 //

sarvataḥ pratigṛhṇīyād brāhmaṇas tv anayaṃ gataḥ /

pavitraṃ duṣyatīty etad dharmato nopapadyate // Mn\_10.102 //

nādhyāpanād yājanād vā garhitād vā pratigrahāt /

doṣo bhavati viprāṇāṃ jvalanāmbusamā hi te // Mn\_10.103 //

jīvitātyayam āpanno yo 'nnam atti tatas tataḥ /

ākāśam iva paṅkena na sa pāpena lipyate // Mn\_10.104 //

ajīgartaḥ sutaṃ hantum upāsarpad bubhukṣitaḥ /

na cālipyata pāpena kṣutpratīkāram ācaran // Mn\_10.105 //

śvamāṃsam icchan ārto 'ttuṃ dharmādharmavicakṣaṇaḥ /

prāṇānāṃ parirakṣārthaṃ vāmadevo na liptavān // Mn\_10.106 //

bharadvājaḥ kṣudhārtas tu saputro vijane vane /

bahvīr gāḥ pratijagrāha vṛdhos takṣṇo mahātapāḥ // Mn\_10.107 //

kṣudhārtaś cāttum abhyāgād viśvāmitraḥ śvajāghanīm /

caṇḍālahastād ādāya dharmādharmavicakṣaṇaḥ // Mn\_10.108 //

pratigrahād yājanād vā tathaivādhyāpanād api /

pratigrahaḥ pratyavaraḥ pretya viprasya garhitaḥ // Mn\_10.109 //

yājanādhyāpane nityaṃ kriyete saṃskṛtātmanām /

pratigrahas tu kriyate śūdrād apy antyajanmanaḥ // Mn\_10.110 //

japahomair apaity eno yājanādhyāpanaiḥ kṛtam /

pratigrahanimittaṃ tu tyāgena tapasaiva ca // Mn\_10.111 //

śiloñcham apy ādadīta vipro 'jīvan yatas tataḥ /

pratigrahāc chilaḥ śreyāṃs tato 'py uñchaḥ praśasyate // Mn\_10.112 //

sīdadbhiḥ kupyam icchadbhir dhane vā pṛthivīpatiḥ /

yācyaḥ syāt snātakair viprair aditsaṃs tyāgam arhati // Mn\_10.113 //

akṛtaṃ ca kṛtāt kṣetrād gaur ajāvikam eva ca /

hiraṇyaṃ dhānyam annaṃ ca pūrvaṃ pūrvam adoṣavat // Mn\_10.114 //

sapta vittāgamā dharmyā dāyo lābhaḥ krayo jayaḥ /

prayogaḥ karmayogaś ca satpratigraha eva ca // Mn\_10.115 //

vidyā śilpaṃ bhṛtiḥ sevā gorakṣyaṃ vipaṇiḥ kṛṣiḥ /

dhṛtir bhaikṣaṃ kusīdaṃ ca daśa jīvanahetavaḥ // Mn\_10.116 //

brāhmaṇaḥ kṣatriyo vāpi vṛddhiṃ naiva prayojayet /

kāmaṃ tu khalu dharmārthaṃ dadyāt pāpīyase 'lpikām // Mn\_10.117 //

caturtham ādadāno 'pi kṣatriyo bhāgam āpadi /

prajā rakṣan paraṃ śaktyā kilbiṣāt pratimucyate // Mn\_10.118 //

svadharmo vijayas tasya nāhave syāt parāṅmukhaḥ /

śastreṇa vaiśyān rakṣitvā dharmyam āhārayed balim // Mn\_10.119 //

dhānye 'ṣṭamaṃ viśāṃ śulkaṃ viṃśaṃ kārṣāpaṇāvaram /

karmopakaraṇāḥ śūdrāḥ kāravaḥ śilpinas tathā // Mn\_10.120 //

śūdras tu vṛttim ākāṅkṣan kṣatram ārādhayed yadi /

dhaninaṃ vāpy upārādhya vaiśyaṃ śūdro jijīviṣet // Mn\_10.121 //

svargārtham ubhayārthaṃ vā viprān ārādhayet tu saḥ /

jātabrāhmaṇaśabdasya sā hy asya kṛtakṛtyatā // Mn\_10.122 //

viprasevaiva śūdrasya viśiṣṭaṃ karma kīrtyate /

yad ato 'nyad dhi kurute tad bhavaty asya niṣphalam // Mn\_10.123 //

prakalpyā tasya tair vṛttiḥ svakuṭumbād yathārhataḥ /

śaktiṃ cāvekṣya dākṣyaṃ ca bhṛtyānāṃ ca parigraham // Mn\_10.124 //

ucchiṣṭam annaṃ dātavyaṃ jīrṇāni vasanāni ca /

pulākāś caiva dhānyānāṃ jīrṇāś caiva paricchadāḥ // Mn\_10.125 //

na śūdre pātakaṃ kiṃ cin na ca saṃskāram arhati /

nāsyādhikāro dharme 'sti na dharmāt pratiṣedhanam // Mn\_10.126 //

dharmepsavas tu dharmajñāḥ satāṃ vṛttam anuṣṭhitāḥ /

mantravarjyaṃ na duṣyanti praśaṃsāṃ prāpnuvanti ca // Mn\_10.127 //

yathā yathā hi sadvṛttam ātiṣṭhaty anasūyakaḥ /

tathā tathemaṃ cāmuṃ ca lokaṃ prāpnoty aninditaḥ // Mn\_10.128 //

śaktenāpi hi śūdreṇa na kāryo dhanasaṃcayaḥ /

śūdro hi dhanam āsādya brāhmaṇān eva bādhate // Mn\_10.129 //

ete caturṇāṃ varṇānām āpaddharmāḥ prakīrtitāḥ /

yān samyag anutiṣṭhanto vrajanti paramaṃ gatim // Mn\_10.130 //

eṣa dharmavidhiḥ kṛtsnaś cāturvarṇyasya kīrtitaḥ /

ataḥ paraṃ pravakṣyāmi prāyaścittavidhiṃ śubham // Mn\_10.131 //

sāntānikaṃ yakṣyamāṇam adhvagaṃ sārvavedasam /

gurvarthaṃ pitṛmātrarthaṃ svādhyāyārthy upatāpinaḥ // Mn\_11.1 //

na vai tān snātakān vidyād brāhmaṇān dharmabhikṣukān /

niḥsvebhyo deyam etebhyo dānaṃ vidyāviśeṣataḥ // Mn\_11.2 //

etebhyo hi dvijāgryebhyo deyam annaṃ sadakṣiṇam /

itarebhyo bahirvedi kṛtānnaṃ deyam ucyate // Mn\_11.3 //

sarvaratnāni rājā tu yathārhaṃ pratipādayet /

brāhmaṇān vedaviduṣo yajñārthaṃ caiva dakṣiṇām // Mn\_11.4 //

kṛtadāro 'parān dārān bhikṣitvā yo 'dhigacchati /

ratimātraṃ phalaṃ tasya dravyadātus tu saṃtatiḥ // Mn\_11.5 //

dhanāni tu yathāśakti vipreṣu pratipādayet /

vedavitsu vivikteṣu pretya svargaṃ samaśnute // Mn\_11.6 //

yasya traivārṣikaṃ bhaktaṃ paryāptaṃ bhṛtyavṛttaye /

adhikaṃ vāpi vidyeta sa somaṃ pātum arhati // Mn\_11.7[06M] //

ataḥ svalpīyasi dravye yaḥ somaṃ pibati dvijaḥ /

sa pītasomapūrvo 'pi na tasyāpnoti tatphalam // Mn\_11.8[07M] //

śaktaḥ parajane dātā svajane duḥkhajīvini /

madhvāpāto viṣāsvādaḥ sa dharmapratirūpakaḥ // Mn\_11.9[08M] //

bhṛtyānām uparodhena yat karoty aurdhvadehikam /

tad bhavaty asukhodarkaṃ jīvataś ca mṛtasya ca // Mn\_11.10[09M] //

yajñaś cet pratiruddhaḥ syād ekenāṅgena yajvanaḥ /

brāhmaṇasya viśeṣena dhārmike sati rājani // Mn\_11.11[10M] //

yo vaiśyaḥ syād bahupaśur hīnakratur asomapaḥ /

kuṭumbāt tasya tad dravyam āhared yajñasiddhaye // Mn\_11.12[11M] //

āharet trīṇi vā dve vā kāmaṃ śūdrasya veśmanaḥ /

na hi śūdrasya yajñeṣu kaś cid asti parigrahaḥ // Mn\_11.13[12M] //

yo 'nāhitāgniḥ śatagur ayajvā ca sahasraguḥ /

tayor api kuṭumbābhyām āhared avicārayan // Mn\_11.14[13M] //

ādānanityāc cādātur āhared aprayacchataḥ /

tathā yaśo 'sya prathate dharmaś caiva pravardhate // Mn\_11.15[14M] //

tathāaiva saptame bhakte bhaktāni ṣaḍ anaśnatā /

aśvastanavidhānena hartavyaṃ hīnakarmaṇaḥ // Mn\_11.16[15M] //

khalāt kṣetrād agārād vā yato vāpy upalabhyate /

ākhyātavyaṃ tu tat tasmai pṛcchate yadi pṛcchati // Mn\_11.17[16M] //

brāhmaṇasvaṃ na hartavyaṃ kṣatriyeṇa kadā cana /

dasyuniṣkriyayos tu svam ajīvan hartum arhati // Mn\_11.18[17M] //

yo 'sādhubhyo 'rtham ādāya sādhubhyaḥ saṃprayacchati /

sa kṛtvā plavam ātmānaṃ saṃtārayati tāv ubhau // Mn\_11.19[18M] //

yad dhanaṃ yajñaśīlānāṃ devasvaṃ tad vidur budhāḥ /

ayajvanāṃ tu yad vittam āsurasvaṃ tad ucyate // Mn\_11.20[19M] //

na tasmin dhārayed daṇḍaṃ dhārmikaḥ pṛthivīpatiḥ /

kṣatriyasya hi bāliśyād brāhmaṇaḥ sīdati kṣudhā // Mn\_11.21[20M] //

tasya bhṛtyajanaṃ jñātvā svakuṭumbān mahīpatiḥ /

śrutaśīle ca vijñāya vṛttiṃ dharmyāṃ prakalpayet // Mn\_11.22[21M] //

kalpayitvāsya vṛttiṃ ca rakṣed enaṃ samantataḥ /

rājā hi dharmaṣaḍbhāgaṃ tasmāt prāpnoti rakṣitāt // Mn\_11.23[22M] //

na yajñārthaṃ dhanaṃ śūdrād vipro bhikṣeta karhi cit /

yajamāno hi bhikṣitvā caṇḍālaḥ pretya jāyate // Mn\_11.24[23M] //

yājñārtham arthaṃ bhikṣitvā yo na sarvaṃ prayacchati /

sa yāti bhāsatāṃ vipraḥ kākatāṃ vā śataṃ samāḥ // Mn\_11.25[24M] //

devasvaṃ brāhmaṇasvaṃ vā lobhenopahinasti yaḥ /

sa pāpātmā pare loke gṛdhrocchiṣṭena jīvati // Mn\_11.26[25M] //

iṣṭiṃ vaiśvānarīṃ nityaṃ nirvaped abdaparyaye /

kḷptānāṃ paśusomānāṃ niṣkṛtyartham asaṃbhave // Mn\_11.27[26M] //

āpatkalpena yo dharmaṃ kurute 'nāpadi dvijaḥ /

sa nāpnoti phalaṃ tasya paratreti vicāritam // Mn\_11.28[27M] //

viśvaiś ca devaiḥ sādhyaiś ca brāhmaṇaiś ca maharṣibhiḥ /

āpatsu maraṇād bhītair vidheḥ pratinidhiḥ kṛtaḥ // Mn\_11.29[28M] //

prabhuḥ prathamakalpasya yo 'nukalpena vartate /

na sāṃparāyikaṃ tasya durmater vidyate phalam // Mn\_11.30[29M] //

na brāhmaṇo vedayeta kiṃ cid rājani dharmavit /

svavīryeṇaiva tāñ śiṣyān mānavān apakāriṇaḥ // Mn\_11.31[30M] //

svavīryād rājavīryāc ca svavīryaṃ balavattaram /

tasmāt svenaiva vīryeṇa nigṛhṇīyād arīn dvijaḥ // Mn\_11.32[31M] //

śrutīr atharvāṅgirasīḥ kuryād ity avicārayan /

vākśastraṃ vai brāhmaṇasya tena hanyād arīn dvijaḥ // Mn\_11.33[32M] //

kṣatriyo bāhuvīryeṇa tared āpadam ātmanaḥ /

dhanena vaiśyaśūdrau tu japahomair dvijottamaḥ // Mn\_11.34[33M] //

vidhātā śāsitā vaktā maitro brāhmaṇa ucyate /

tasmai nākuśalaṃ brūyān na śuṣkāṃ giram īrayet // Mn\_11.35[34M] //

na vai kanyā na yuvatir nālpavidyo na bāliśaḥ /

hotā syād agnihotrasya nārto nāsaṃskṛtas tathā // Mn\_11.36[35M] //

narake hi patanty ete juhvantaḥ sa ca yasya tat /

tasmād vaitānakuśalo hotā syād vedapāragaḥ // Mn\_11.37[36M] //

prājāpatyam adattvāśvam agnyādheyasya dakṣiṇām /

anāhitāgnir bhavati brāhmaṇo vibhave sati // Mn\_11.38[37M] //

puṇyāny anyāni kurvīta śraddadhāno jitendriyaḥ /

na tv alpadakṣiṇair yajñair yajeteha kathaṃ cana // Mn\_11.39[38M] //

indriyāṇi yaśaḥ svargam āyuḥ kīrtiṃ prajāḥ paśūn /

hanty alpadakṣiṇo yajñas tasmān nālpadhano yajet // Mn\_11.40[39M] //

agnihotry apavidhyāgnīn brāhmaṇaḥ kāmakārataḥ /

cāndrāyaṇaṃ caren māsaṃ vīrahatyāsamaṃ hi tat // Mn\_11.41[40M] //

ye śūdrād adhigamyārtham agnihotram upāsate /

ṛtvijas te hi śūdrāṇāṃ brahmavādiṣu garhitāḥ // Mn\_11.42[41M] //

teṣāṃ satatam ajñānāṃ vṛṣalāgnyupasevinām /

padā mastakam ākramya dātā durgāṇi saṃtaret // Mn\_11.43[42M] //

akurvan vihitaṃ karma ninditaṃ ca samācaran /

prasaktaś cendriyārtheṣu prāyaścittīyate naraḥ // Mn\_11.44[43M] //

akāmataḥ kṛte pāpe prāyaścittaṃ vidur budhāḥ /

kāmakārakṛte 'py āhur eke śrutinidarśanāt // Mn\_11.45[44M] //

akāmataḥ kṛtaṃ pāpaṃ vedābhyāsena śudhyati /

kāmatas tu kṛtaṃ mohāt prāyaścittaiḥ pṛthagvidhaiḥ // Mn\_11.46[45M] //

prāyaścittīyatāṃ prāpya daivāt pūrvakṛtena vā /

na saṃsargaṃ vrajet sadbhiḥ prāyaścitte 'kṛte dvijaḥ // Mn\_11.47[46M] //

iha duścaritaiḥ ke cit ke cit pūrvakṛtais tathā /

prāpnuvanti durātmāno narā rūpaviparyayam // Mn\_11.48[47M] //

suvarṇacauraḥ kaunakhyaṃ surāpaḥ śyāvadantatām /

brahmahā kṣayarogitvaṃ dauścarmyaṃ gurutalpagaḥ // Mn\_11.49[48M] //

piśunaḥ pautināsikyaṃ sūcakaḥ pūtivaktratām /

dhānyacauro 'ṅgahīnatvam ātiraikyaṃ tu miśrakaḥ // Mn\_11.50[49M] //

annahartāmayāvitvaṃ maukyaṃ vāgapahārakaḥ /

vastrāpahārakaḥ śvaitryaṃ paṅgutām aśvahārakaḥ // Mn\_11.51[50M] //

evaṃ karmaviśeṣeṇa jāyante sadvigarhitāḥ /

jaḍamūkāndhabadhirā vikṛtākṛtayas tathā // Mn\_11.52[51M] //

caritavyam ato nityaṃ prāyaścittaṃ viśuddhaye /

nindyair hi lakṣaṇair yuktā jāyante 'niṣkṛtainasaḥ // Mn\_11.53[52M] //

brahmahatyā surāpānaṃ steyaṃ gurvaṅganāgamaḥ /

mahānti pātakāny āhuḥ saṃsargaś cāpi taiḥ saha // Mn\_11.54[53M] //

anṛtaṃ ca samutkarṣe rājagāmi ca paiśunam /

guroś cālīkanirbandhaḥ samāni brahmahatyayā // Mn\_11.55[54M] //

brahmojjhatā vedanindā kauṭasākṣyaṃ suhṛdvadhaḥ /

garhitānādyayor jagdhiḥ surāpānasamāni ṣaṭ // Mn\_11.56[55M] //

nikṣepasyāpaharaṇaṃ narāśvarajatasya ca /

bhūmivajramaṇīnāṃ ca rukmasteyasamaṃ smṛtam // Mn\_11.57[56M] //

retaḥsekaḥ svayonīṣu kumārīṣv antyajāsu ca /

sakhyuḥ putrasya ca strīṣu gurutalpasamaṃ viduḥ // Mn\_11.58[57M] //

govadho 'yājyasaṃyājyaṃ pāradāryātmavikrayaḥ /

gurumātṛpitṛtyāgaḥ svādhyāyāgnyoḥ sutasya ca // Mn\_11.59[58M] //

parivittitānuje 'nūḍhe parivedanam eva ca /

tayor dānaṃ ca kanyāyās tayor eva ca yājanam // Mn\_11.60[59M] //

kanyāyā dūṣaṇaṃ caiva vārdhuṣyaṃ vratalopanam /

taḍāgārāmadārāṇām apatyasya ca vikrayaḥ // Mn\_11.61[60M] //

vrātyatā bāndhavatyāgo bhṛtyādhyāpanam eva ca /

bhṛtyā cādhyayanādānam apaṇyānāṃ ca vikrayaḥ // Mn\_11.62[61M] //

sarvākāreṣv adhīkāro mahāyantrapravartanam /

hiṃsauṣadhīnāṃ stryājīvo 'bhicāro mūlakarma ca // Mn\_11.63[62M] //

indhanārtham aśuṣkāṇāṃ drumāṇām avapātanam /

ātmārthaṃ ca kriyārambho ninditānnādanaṃ tathā // Mn\_11.64[63M] //

anāhitāgnitā steyam ṛṇānām anapakriyā /

asacchāṣṭrādhigamanaṃ kauśīlavyasya ca kriyā // Mn\_11.65[64M] //

dhānyakupyapaśusteyaṃ madyapastrīniṣevaṇam /

strīśūdraviṭkṣatravadho nāstikyaṃ copapātakam // Mn\_11.66[65M] //

brāhmaṇasya rujaḥ kṛtvā ghrātir aghreyamadyayoḥ /

jaihmyaṃ ca maithunaṃ puṃsi jātibhraṃśakaraṃ smṛtam // Mn\_11.67[66M] //

kharāśvoṣṭramṛgebhānām ajāvikavadhas tathā /

saṃkarīkaraṇaṃ jñeyaṃ mīnāhimahiṣasya ca // Mn\_11.68[67M] //

ninditebhyo dhanādānaṃ vāṇijyaṃ śūdrasevanam /

apātrīkaraṇaṃ jñeyam asatyasya ca bhāṣaṇam // Mn\_11.69[68M] //

kṛmikīṭavayohatyā madyānugatabhojanam /

phalaidhaḥkusumasteyam adhairyaṃ ca malāvaham // Mn\_11.70[69M] //

etāny enāṃsi sarvāṇi yathoktāni pṛthak pṛthak /

yair yair vratair apohyante tāni samyaṅ nibodhata // Mn\_11.71[70M] //

brahmahā dvādaśa samāḥ kuṭīṃ kṛtvā vane vaset /

bhaikṣāśy ātmaviśuddhyarthaṃ kṛtvā śavaśiro dhvajam // Mn\_11.72[71M] //

lakṣyaṃ śastrabhṛtāṃ vā syād viduṣām icchayātmanaḥ /

prāsyed ātmānam agnau vā samiddhe trir avākśirāḥ // Mn\_11.73[72M] //

yajeta vāśvamedhena svarjitā gosavena vā /

abhijidviśvajidbhyāṃ vā trivṛtāgniṣṭutāpi vā // Mn\_11.74[73M] //

japan vānyatamaṃ vedaṃ yojanānāṃ śataṃ vrajet /

brahmahatyāpanodāya mitabhuṅ niyatendriyaḥ // Mn\_11.75[74M] //

sarvasvaṃ vedaviduṣe brāhmaṇāyopapādayet /

dhanaṃ hi jīvanāyālaṃ gṛhaṃ vā saparicchadam // Mn\_11.76[75M] //

haviṣyabhug vānusaret pratisrotaḥ sarasvatīm /

japed vā niyatāhāras trir vai vedasya saṃhitām // Mn\_11.77[76M] //

kṛtavāpano nivased grāmānte govraje 'pi vā /

āśrame vṛkṣamūle vā gobrāhmaṇahite rataḥ // Mn\_11.78[77M] //

brāhmaṇārthe gavārthe vā sadyaḥ prāṇān parityajet /

mucyate brahmahatyāyā goptā gor brāhmaṇasya ca // Mn\_11.79[78M] //

trivāraṃ pratiroddhā vā sarvasvam avajitya vā /

viprasya tannimitte vā prāṇālābhe vimucyate // Mn\_11.80[79M] //

evaṃ dṛḍhavrato nityaṃ brahmacārī samāhitaḥ /

samāpte dvādaśe varṣe brahmahatyāṃ vyapohati // Mn\_11.81[80M] //

śiṣṭvā vā bhūmidevānāṃ naradevasamāgame /

svam eno 'vabhṛthasnāto hayamedhe vimucyate // Mn\_11.82[81M] //

dharmasya brāhmaṇo mūlam agraṃ rājanya ucyate /

tasmāt samāgame teṣām eno vikhyāpya śudhyati // Mn\_11.83[82M] //

brahmaṇaḥ saṃbhavenaiva devānām api daivatam /

pramāṇaṃ caiva lokasya brahmātraiva hi kāraṇam // Mn\_11.84[83M] //

teṣāṃ vedavido brūyus trayo 'py enaḥ suniṣkṛtim /

sā teṣāṃ pāvanāya syāt pavitrā viduṣāṃ hi vāk // Mn\_11.85[84M] //

ato 'nyatamam āsthāya vidhiṃ vipraḥ samāhitaḥ /

brahmahatyākṛtaṃ pāpaṃ vyapohaty ātmavattayā // Mn\_11.86[85M] //

hatvā garbham avijñātam etad eva vrataṃ caret /

rājanyavaiśyau cejānāv ātreyīm eva ca striyam // Mn\_11.87[86M] //

uktvā caivānṛtaṃ sākṣye pratirudhya guruṃ tathā /

apahṛtya ca niḥkṣepaṃ kṛtvā ca strīsuhṛdvadham // Mn\_11.88[87M] //

iyaṃ viśuddhir uditā pramāpyākāmato dvijam /

kāmato brāhmaṇavadhe niṣkṛtir na vidhīyate // Mn\_11.89[88M] //

surāṃ pītvā dvijo mohād agnivarṇāṃ surāṃ pibet /

tayā sa kāye nirdagdhe mucyate kilbiṣāt tataḥ // Mn\_11.90[89M] //

gomūtram agnivarṇaṃ vā pibed udakam eva vā /

payo ghṛtaṃ vā maraṇād gośakṛdrasam eva vā // Mn\_11.91[90M] //

kaṇān vā bhakṣayed abdaṃ piṇyākaṃ vā sakṛn niśi /

surāpānāpanuttyarthaṃ vālavāsā jaṭī dhvajī // Mn\_11.92[91M] //

surā vai malam annānāṃ pāpmā ca malam ucyate /

tasmād brāhmaṇarājanyau vaiśyaś ca na surāṃ pibet // Mn\_11.93[92M] //

gauḍī paiṣṭī ca mādhvī ca vijñeyā trividhā surā /

yathaivaikā tathā sarvā na pātavyā dvijottamaiḥ // Mn\_11.94[93M] //

yakṣarakṣaḥpiśācānnaṃ madyaṃ māṃsaṃ surāsavam /

tad brāhmaṇena nāttavyaṃ devānām aśnatā haviḥ // Mn\_11.95[94M] //

amedhye vā paten matto vaidikaṃ vāpy udāharet /

akāryam anyat kuryād vā brāhmaṇo madamohitaḥ // Mn\_11.96[95M] //

yasya kāyagataṃ brahma madyenāplāvyate sakṛt /

tasya vyapaiti brāhmaṇyaṃ śūdratvaṃ ca sa gacchati // Mn\_11.97[96M] //

eṣā vicitrābhihitā surāpānasya niṣkṛtiḥ /

ata ūrdhvaṃ pravakṣyāmi suvarṇasteyaniṣkṛtim // Mn\_11.98[97M] //

suvarṇasteyakṛd vipro rājānam abhigamya tu /

svakarma khyāpayan brūyān māṃ bhavān anuśāstv iti // Mn\_11.99[98M] //

gṛhītvā musalaṃ rājā sakṛd dhanyāt tu taṃ svayam /

vadhena śudhyati steno brāhmaṇas tapasaiva tu // Mn\_11.100[99M] //

tapasāpanunutsus tu suvarṇasteyajaṃ malam /

cīravāsā dvijo 'raṇye cared brahmahaṇo vratam // Mn\_11.101[100M] //

etair vratair apoheta pāpaṃ steyakṛtaṃ dvijaḥ /

gurustrīgamanīyaṃ tu vratair ebhir apānudet // Mn\_11.102[101M] //

gurutalpy abhibhāṣyainas tapte svapyād ayomaye /

sūrmīṃ jvalantīṃ svāśliṣyen mṛtyunā sa viśudhyati // Mn\_11.103[102M] //

svayaṃ vā śiṣṇavṛṣaṇāv utkṛtyādhāya cāñjalau /

nairṛtīṃ diśam ātiṣṭhed ā nipātād ajihmagaḥ // Mn\_11.104[103M] //

khaṭvāṅgī cīravāsā vā śmaśrulo vijane vane /

prājāpatyaṃ caret kṛcchram abdam ekaṃ samāhitaḥ // Mn\_11.105[104M] //

cāndrāyaṇaṃ vā trīn māsān abhyasyen niyatendriyaḥ /

haviṣyeṇa yavāgvā vā gurutalpāpanuttaye // Mn\_11.106[105M] //

etair vratair apoheyur mahāpātakino malam /

upapātakinas tv evam ebhir nānāvidhair vrataiḥ // Mn\_11.107[106M] //

upapātakasaṃyukto goghno māsaṃ yavān pibet /

kṛtavāpo vased goṣṭhe carmaṇā tena saṃvṛtaḥ // Mn\_11.108[107M] //

caturthakālam aśnīyād akṣāralavaṇaṃ mitam /

gomūtreṇācaret snānaṃ dvau māsau niyatendriyaḥ // Mn\_11.109[108M] //

divānugacched gās tās tu tiṣṭhann ūrdhvaṃ rajaḥ pibet /

śuśrūṣitvā namaskṛtya rātrau vīrāsanaṃ vaset // Mn\_11.110[109M] //

tiṣṭhantīṣv anutiṣṭhet tu vrajantīṣv apy anuvrajet /

āsīnāsu tathāsīno niyato vītamatsaraḥ // Mn\_11.111[110M] //

āturām abhiśastāṃ vā cauravyāghrādibhir bhayaiḥ /

patitāṃ paṅkalagnaṃ vā sarvopāyair vimocayet // Mn\_11.112[111M] //

uṣṇe varṣati śīte vā mārute vāti vā bhṛśam /

na kurvītātmanas trāṇaṃ gor akṛtvā tu śaktitaḥ // Mn\_11.113[112M] //

ātmano yadi vānyeṣāṃ gṛhe kṣetre 'tha vā khale /

bhakṣayantīṃ na kathayet pibantaṃ caiva vatsakam // Mn\_11.114[113M] //

anena vidhinā yas tu goghno gām anugacchati /

sa gohatyākṛtaṃ pāpaṃ tribhir māsair vyapohati // Mn\_11.115[114M] //

vṛṣabhaikādaśā gāś ca dadyāt sucaritavrataḥ /

avidyamāne sarvasvaṃ vedavidbhyo nivedayet // Mn\_11.116[115M] //

etad eva vrataṃ kuryur upapātakino dvijāḥ /

avakīrṇivarjyaṃ śuddhyarthaṃ cāndrāyaṇam athāpi vā // Mn\_11.117[116M] //

avakīrṇī tu kāṇena gardabhena catuṣpathe /

pākayajñavidhānena yajeta nirṛtiṃ niśi // Mn\_11.118[117M] //

hutvāgnau vidhivad dhomān antataś ca samety ṛcā /

vātendraguruvahnīnāṃ juhuyāt sarpiṣāhutīḥ // Mn\_11.119[118M] //

kāmato retasaḥ sekaṃ vratasthasya dvijanmanaḥ /

atikramaṃ vratasyāhur dharmajñā brahmavādinaḥ // Mn\_11.120[119M] //

mārutaṃ puruhūtaṃ ca guruṃ pāvakam eva ca /

caturo vratino 'bhyeti brāhmaṃ tejo 'vakīrṇinaḥ // Mn\_11.121[120M] //

etasminn enasi prāpte vasitvā gardabhājinam /

saptāgārāṃś cared bhaikṣaṃ svakarma parikīrtayan // Mn\_11.122[121M] //

tebhyo labdhena bhaikṣeṇa vartayann ekakālikam /

upaspṛśaṃs triṣavaṇaṃ tv abdena sa viśudhyati // Mn\_11.123[122M] //

jātibhraṃśakaraṃ karma kṛtvānyatamam icchayā /

caret sāṃtapanaṃ kṛcchraṃ prājāpatyam anicchayā // Mn\_11.124[123M] //

saṃkarāpātrakṛtyāsu māsaṃ śodhanam aindavam /

malinīkaraṇīyeṣu taptaḥ syād yāvakais tryaham // Mn\_11.125[124M] //

turīyo brahmahatyāyāḥ kṣatriyasya vadhe smṛtaḥ /

vaiśye 'ṣṭamāṃśo vṛttasthe śūdre jñeyas tu ṣoḍaśaḥ // Mn\_11.126[125M] //

akāmatas tu rājanyaṃ vinipātya dvijottamaḥ /

vṛṣabhaikasahasrā gā dadyāt sucaritavrataḥ // Mn\_11.127[126M] //

tryabdaṃ cared vā niyato jaṭī brahmahaṇo vratam /

vasan dūratare grāmād vṛkṣamūlaniketanaḥ // Mn\_11.128[127M] //

etad eva cared abdaṃ prāyaścittaṃ dvijottamaḥ /

pramāpya vaiśyaṃ vṛttasthaṃ dadyāc caikaśataṃ gavām // Mn\_11.129[128M] //

etad eva vrataṃ kṛtsnaṃ ṣaṇmāsāñ śūdrahā caret /

vṛṣabhaikādaśā vāpi dadyād viprāya gāḥ sitāḥ // Mn\_11.130[129M] //

mārjāranakulau hatvā cāṣaṃ maṇḍūkam eva ca /

śvagodholūkakākāṃś ca śūdrahatyāvrataṃ caret // Mn\_11.131[130M] //

payaḥ pibet trirātraṃ vā yojanaṃ vādhvano vrajet /

upaspṛśet sravantyāṃ vā sūktaṃ vābdaivataṃ japet // Mn\_11.132[131M] //

abhriṃ kārṣṇāyasīṃ dadyāt sarpaṃ hatvā dvijottamaḥ /

palālabhārakaṃ ṣaṇḍhe saisakaṃ caikamāṣakam // Mn\_11.133[132M] //

ghṛtakumbhaṃ varāhe tu tiladroṇaṃ tu tittirau /

śuke dvihāyanaṃ vatsaṃ krauñcaṃ hatvā trihāyanam // Mn\_11.134[133M] //

hatvā haṃsaṃ balākāṃ ca bakaṃ barhiṇam eva ca /

vānaraṃ śyenabhāsau ca sparśayed brāhmaṇāya gām // Mn\_11.135[134M] //

vāso dadyād dhayaṃ hatvā pañca nīlān vṛṣān gajam /

ajameṣāv anaḍvāhaṃ kharaṃ hatvaikahāyanam // Mn\_11.136[135M] //

kravyādāṃs tu mṛgān hatvā dhenuṃ dadyāt payasvinīm /

akravyādān vatsatarīm uṣṭraṃ hatvā tu kṛṣṇalam // Mn\_11.137[136M] //

jīnakārmukabastāvīn pṛthag dadyād viśuddhaye /

caturṇām api varṇānāṃ nārīr hatvānavasthitāḥ // Mn\_11.138[137M] //

dānena vadhanirṇekaṃ sarpādīnām aśaknuvan /

ekaikaśaś caret kṛcchraṃ dvijaḥ pāpāpanuttaye // Mn\_11.139[138M] //

asthimatāṃ tu sattvānāṃ sahasrasya pramāpaṇe /

pūrṇe cānasy anasthnāṃ tu śūdrahatyāvrataṃ caret // Mn\_11.140[139M] //

kiṃ cid eva tu viprāya dadyād asthimatāṃ vadhe /

anasthnāṃ caiva hiṃsāyāṃ prāṇāyāmena śudhyati // Mn\_11.141[140M] //

phaladānāṃ tu vṛkṣāṇāṃ chedane japyam ṛkśatam /

gulmavallīlatānāṃ ca puṣpitānāṃ ca vīrudhām // Mn\_11.142[141M] //

annādyajānāṃ sattvānāṃ rasajānāṃ ca sarvaśaḥ /

phalapuṣpodbhavānāṃ ca ghṛtaprāśo viśodhanam // Mn\_11.143[142M] //

kṛṣṭajānām oṣadhīnāṃ jātānāṃ ca svayaṃ vane /

vṛthālambhe 'nugacched gāṃ dinam ekaṃ payovrataḥ // Mn\_11.144[143M] //

etair vratair apohyaṃ syād eno hiṃsāsamudbhavam /

jñānājñānakṛtaṃ kṛtsnaṃ śṛṇutānādyabhakṣaṇe // Mn\_11.145[144M] //

ajñānād vāruṇīṃ pītvā saṃskāreṇaiva śudhyati /

matipūrvam anirdeśyaṃ prāṇāntikam iti sthitiḥ // Mn\_11.146[145M] //

apaḥ surābhājanasthā madyabhāṇḍasthitās tathā /

pañcarātraṃ pibet pītvā śaṅkhapuṣpīśṛtaṃ payaḥ // Mn\_11.147[146M] //

spṛṣṭva dattvā ca madirāṃ vidhivat pratigṛhya ca /

śūdrocchiṣṭāś ca pītvāpaḥ kuśavāri pibet tryaham // Mn\_11.148[147M] //

brāhmaṇas tu surāpasya gandham āghrāya somapaḥ /

prāṇān apsu trir āyamya ghṛtaṃ prāśya viśudhyati // Mn\_11.149[148M] //

ajñānāt prāśya viṇmūtraṃ surāsaṃspṛṣṭam eva ca /

punaḥ saṃskāram arhanti trayo varṇā dvijātayaḥ // Mn\_11.150[149M] //

vapanaṃ mekhalā daṇḍo bhaikṣacaryā vratāni ca /

nivartante dvijātīnāṃ punaḥsaṃskārakarmaṇi // Mn\_11.151[150M] //

abhojyānāṃ tu bhuktvānnaṃ strīśūdrocchiṣṭam eva ca /

jagdhvā māṃsam abhakṣyaṃ ca saptarātraṃ yavān pibet // Mn\_11.152[151M] //

śuktāni ca kaṣāyāṃś ca pītvā medhyāny api dvijaḥ /

tāvad bhavaty aprayato yāvat tan na vrajaty adhaḥ // Mn\_11.153[152M] //

viḍvarāhakharoṣṭrāṇāṃ gomāyoḥ kapikākayoḥ /

prāśya mūtrapurīṣāṇi dvijaś cāndrāyaṇaṃ caret // Mn\_11.154[153M] //

śuṣkāṇi bhuktvā māṃsāni bhaumāni kavakāni ca /

ajñātaṃ caiva sūnāstham etad eva vrataṃ caret // Mn\_11.155[154M] //

kravyādasūkaroṣṭrāṇāṃ kukkuṭānāṃ ca bhakṣaṇe /

narakākakharāṇāṃ ca taptakṛcchraṃ viśodhanam // Mn\_11.156[155M] //

māsikānnaṃ tu yo 'śnīyād asamāvartako dvijaḥ /

sa trīṇy ahāny upavased ekāhaṃ codake vaset // Mn\_11.157[156M] //

brahmacārī tu yo 'śnīyān madhu māṃsaṃ kathaṃ cana /

sa kṛtvā prākṛtaṃ kṛcchraṃ vrataśeṣaṃ samāpayet // Mn\_11.158[157M] //

biḍālakākākhūcchiṣṭaṃ jagdhvā śvanakulasya ca /

keśakīṭāvapannaṃ ca pibed brahmasuvarcalām // Mn\_11.159[158M] //

abhojyam annaṃ nāttavyam ātmanaḥ śuddhim icchatā /

ajñānabhuktaṃ tūttāryaṃ śodhyaṃ vāpy āśu śodhanaiḥ // Mn\_11.160[159M] //

eṣo 'nādyādanasyokto vratānāṃ vividho vidhiḥ /

steyadoṣāpahartṝṇāṃ vratānāṃ śrūyatāṃ vidhiḥ // Mn\_11.161[160M] //

dhānyānnadhanacauryāṇi kṛtvā kāmād dvijottamaḥ /

svajātīyagṛhād eva kṛcchrābdena viśudhyati // Mn\_11.162[161M] //

manuṣyāṇāṃ tu haraṇe strīṇāṃ kṣetragṛhasya ca /

kūpavāpījalānāṃ ca śuddhiś cāndrāyaṇaṃ smṛtam // Mn\_11.163[162M] //

dravyāṇām alpasārāṇāṃ steyaṃ kṛtvānyaveśmataḥ /

caret sāṃtapanaṃ kṛcchraṃ tan niryāty ātmaśuddhaye // Mn\_11.164[163M] //

bhakṣyabhojyāpaharaṇe yānaśayyāsanasya ca /

puṣpamūlaphalānāṃ ca pañcagavyaṃ viśodhanam // Mn\_11.165[164M] //

tṛṇakāṣṭhadrumāṇāṃ ca śuṣkānnasya guḍasya ca /

celacarmāmiṣāṇāṃ ca trirātraṃ syād abhojanam // Mn\_11.166[165M] //

maṇimuktāpravālānāṃ tāmrasya rajatasya ca /

ayaḥkāṃsyopalānāṃ ca dvādaśāhaṃ kaṇānnatā // Mn\_11.167[166M] //

kārpāsakīṭajorṇānāṃ dviśaphaikaśaphasya ca /

pakṣigandhauṣadhīnāṃ ca rajjvāś caiva tryahaṃ payaḥ // Mn\_11.168[167M] //

etair vratair apoheta pāpaṃ steyakṛtaṃ dvijaḥ /

agamyāgamanīyaṃ tu vratair ebhir apānudet // Mn\_11.169[168M] //

gurutalpavrataṃ kuryād retaḥ siktvā svayoniṣu /

sakhyuḥ putrasya ca strīṣu kumārīṣv antyajāsu ca // Mn\_11.170[169M] //

paitṛsvaseyīṃ bhaginīṃ svasrīyāṃ mātur eva ca /

mātuś ca bhrātus tanayāṃ gatvā cāndrāyaṇaṃ caret // Mn\_11.171[170M] //

etās tisras tu bhāryārthe nopayacchet tu buddhimān /

jñātitvenānupeyās tāḥ patati hy upayann adhaḥ // Mn\_11.172[171M] //

amānuṣīṣū puruṣa udakyāyām ayoniṣu /

retaḥ siktvā jale caiva kṛcchraṃ sāṃtapanaṃ caret // Mn\_11.173[172M] //

maithunaṃ tu samāsevya puṃsi yoṣiti vā dvijaḥ /

goyāne 'psu divā caiva savāsāḥ snānam ācaret // Mn\_11.174[173M] //

caṇḍālāntyastriyo gatvā bhuktvā ca pratigṛhya ca /

pataty ajñānato vipro jñānāt sāmyaṃ tu gacchati // Mn\_11.175[174M] //

vipraduṣṭāṃ striyaṃ bhartā nirundhyād ekaveśmani /

yat puṃsaḥ paradāreṣu tac caināṃ cārayed vratam // Mn\_11.176[175M] //

sā cet punaḥ praduṣyet tu sadṛśenopamantritā /

kṛcchraṃ cāndrāyaṇaṃ caiva tad asyāḥ pāvanaṃ smṛtam // Mn\_11.177[176M] //

yat karoty ekarātreṇa vṛṣalīsevanād dvijaḥ /

tad bhaikṣabhug japan nityaṃ tribhir varṣair vyapohati // Mn\_11.178[177M] //

eṣā pāpakṛtām uktā caturṇām api niṣkṛtiḥ /

patitaiḥ saṃprayuktānām imāḥ śṛṇuta niṣkṛtīḥ // Mn\_11.179[178M] //

saṃvatsareṇa patati patitena sahācaran /

yājanādhyāpanād yaunān na tu yānāsanāśanāt // Mn\_11.180[179M] //

yo yena patitenaiṣāṃ saṃsargaṃ yāti mānavaḥ /

sa tasyaiva vrataṃ kuryāt tatsaṃsargaviśuddhaye // Mn\_11.181[180M] //

patitasyodakaṃ kāryaṃ sapiṇḍair bāndhavair bahiḥ /

nindite 'hani sāyāhne jñātirtviggurusaṃnidhau // Mn\_11.182[181M] //

dāsī ghaṭam apāṃ pūrṇaṃ paryasyet pretavat padā /

ahorātram upāsīrann aśaucaṃ bāndhavaiḥ saha // Mn\_11.183[182M] //

nivarteraṃś ca tasmāt tu saṃbhāṣaṇasahāsane /

dāyādyasya pradānaṃ ca yātrā caiva hi laukikī // Mn\_11.184[183M] //

jyeṣṭhatā ca nivarteta jyeṣṭhāvāpyaṃ ca yad dhanam /

jyeṣṭhāṃśaṃ prāpnuyāc cāsya yavīyān guṇato 'dhikaḥ // Mn\_11.185[184M] //

prāyaścitte tu carite pūrṇakumbham apāṃ navam /

tenaiva sārdhaṃ prāsyeyuḥ snātvā puṇye jalāśaye // Mn\_11.186[185M] //

sa tv apsu taṃ ghaṭaṃ prāsya praviśya bhavanaṃ svakam /

sarvāṇi jñātikāryāṇi yathāpūrvaṃ samācaret // Mn\_11.187[186M] //

etad eva vidhiṃ kuryād yoṣitsu patitāsv api /

vastrānnapānaṃ deyaṃ tu vaseyuś ca gṛhāntike // Mn\_11.188[187M] //

enasvibhir anirṇiktair nārthaṃ kiṃ cit sahācaret /

kṛtanirṇejanāṃś caiva na jugupseta karhi cit // Mn\_11.189[188M] //

bālaghnāṃś ca kṛtaghnāṃś ca viśuddhān api dharmataḥ /

śaraṇāgatahantṝṃś ca strīhantṝṃś ca na saṃvaset // Mn\_11.190[189M] //

yeṣāṃ dvijānāṃ sāvitrī nānūcyeta yathāvidhi /

tāṃś cārayitvā trīn kṛcchrān yathāvidhy upanāyayet // Mn\_11.191[190M] //

prāyaścittaṃ cikīrṣanti vikarmasthās tu ye dvijāḥ /

brahmaṇā ca parityaktās teṣām apy etad ādiśet // Mn\_11.192[191M] //

yad garhitenārjayanti karmaṇā brāhmaṇā dhanam /

tasyotsargeṇa śudhyanti japyena tapasaiva ca // Mn\_11.193[192M] //

japitvā trīṇi sāvitryāḥ sahasrāṇi samāhitaḥ /

māsaṃ goṣṭhe payaḥ pītvā mucyate 'satpratigrahāt // Mn\_11.194[193M] //

upavāsakṛśaṃ taṃ tu govrajāt punar āgatam /

praṇataṃ prati pṛccheyuḥ sāmyaṃ saumyecchasīti kim // Mn\_11.195[194M] //

satyam uktvā tu vipreṣu vikired yavasaṃ gavām /

gobhiḥ pravartite tīrthe kuryus tasya parigraham // Mn\_11.196[195M] //

vrātyānāṃ yājanaṃ kṛtvā pareṣām antyakarma ca /

abhicāram ahīnaṃ ca tribhiḥ kṛcchrair vyapohati // Mn\_11.197[196M] //

śaraṇāgataṃ parityajya vedaṃ viplāvya ca dvijaḥ /

saṃvatsaraṃ yavāhāras tat pāpam apasedhati // Mn\_11.198[197M] //

śvaśṛgālakharair daṣṭo grāmyaiḥ kravyādbhir eva ca /

narāśvoṣṭravarāhaiś ca prāṇāyāmena śudhyati // Mn\_11.199[198M] //

ṣaṣṭhānnakālatā māsaṃ saṃhitājapa eva vā /

homāś ca sakalā nityam apāṅktyānāṃ viśodhanam // Mn\_11.200[199M] //

uṣṭrayānaṃ samāruhya kharayānaṃ tu kāmataḥ /

snātvā tu vipro digvāsāḥ prāṇāyāmena śudhyati // Mn\_11.201[200M] //

vinādbhir apsu vāpy ārtaḥ śārīraṃ saṃniṣevya ca /

sacailo bahir āplutya gām ālabhya viśudhyati // Mn\_11.202[201M] //

vedoditānāṃ nityānāṃ karmaṇāṃ samatikrame /

snātakavratalope ca prāyaścittam abhojanam // Mn\_11.203[202M] //

huṅkāraṃ brāhmaṇasyoktvā tvamkāraṃ ca garīyasaḥ /

snātvānaśnann ahaḥ śeṣam abhivādya prasādayet // Mn\_11.204[203M] //

tāḍayitvā tṛṇenāpi kaṇṭhe vābadhya vāsasā /

vivāde vā vinirjitya praṇipatya prasādayet // Mn\_11.205[204M] //

avagūrya tv abdaśataṃ sahasram abhihatya ca /

jighāṃsayā brāhmaṇasya narakaṃ pratipadyate // Mn\_11.206[205M] //

śoṇitaṃ yāvataḥ pāṃsūn saṃgṛhṇāti mahītale /

tāvanty abdasahasrāṇi tatkartā narake vaset // Mn\_11.207[206M] //

avagūrya caret kṛcchram atikṛcchraṃ nipātane /

kṛcchrātikṛcchrau kurvīta viprasyotpādya śoṇitam // Mn\_11.208[207M] //

anuktaniṣkṛtīnāṃ tu pāpānām apanuttaye /

śaktiṃ cāvekṣya pāpaṃ ca prāyaścittaṃ prakalpayet // Mn\_11.209[208M] //

yair abhyupāyair enāṃsi mānavo vyapakarṣati /

tān vo 'bhyupāyān vakṣyāmi devarṣipitṛsevitān // Mn\_11.210[209M] //

tryahaṃ prātas tryahaṃ sāyaṃ tryaham adyād ayācitam /

tryahaṃ paraṃ ca nāśnīyāt prājāpatyaṃ caran dvijaḥ // Mn\_11.211[210M] //

gomūtraṃ gomayaṃ kṣīraṃ dadhi sarpiḥ kuśodakam /

ekarātropavāsaś ca kṛcchraṃ sāṃtapanaṃ smṛtam // Mn\_11.212[211M] //

ekaikaṃ grāsam aśnīyāt tryahāṇi trīṇi pūrvavat /

tryahaṃ copavased antyam atikṛcchraṃ caran dvijaḥ // Mn\_11.213[212M] //

taptakṛcchraṃ caran vipro jalakṣīraghṛtānilān /

pratitryahaṃ pibed uṣṇān sakṛtsnāyī samāhitaḥ // Mn\_11.214[213M] //

yatātmano 'pramattasya dvādaśāham abhojanam /

parāko nāma kṛcchro 'yaṃ sarvapāpāpanodanaḥ // Mn\_11.215[214M] //

ekaikaṃ hrāsayet piṇḍaṃ kṛṣṇe śukle ca vardhayet /

upaspṛśaṃs triṣavaṇam etac cāṇdrāyaṇaṃ smṛtam // Mn\_11.216[215M] //

etam eva vidhiṃ kṛtsnam ācared yavamadhyame /

śuklapakṣādiniyataś caraṃś cāndrāyaṇaṃ vratam // Mn\_11.217[216M] //

aṣṭāv aṣṭau samaśnīyāt piṇḍān madhyaṃdine sthite /

niyatātmā haviṣyāśī yaticāndrāyaṇaṃ caran // Mn\_11.218[217M] //

caturaḥ prātar aśnīyāt piṇḍān vipraḥ samāhitaḥ /

caturo 'stam ite sūrye śiśucāndrāyaṇaṃ smṛtam // Mn\_11.219[218M] //

yathā kathaṃ cit piṇḍānāṃ tisro 'śītīḥ samāhitaḥ /

māsenāśnan haviṣyasya candrasyaiti salokatām // Mn\_11.220[219M] //

etad rudrās tathādityā vasavaś cācaran vratam /

sarvākuśalamokṣāya marutaś ca maharṣibhiḥ // Mn\_11.221[220M] //

mahāvyāhṛtibhir homaḥ kartavyaḥ svayam anvaham /

ahiṃsā satyam akrodham ārjavaṃ ca samācaret // Mn\_11.222[221M] //

trir ahnas trir niśāyāṃ ca savāsā jalam āviśet /

strīśūdrapatitāṃś caiva nābhibhāṣeta karhi cit // Mn\_11.223[222M] //

sthānāsanābhyāṃ vihared aśakto 'dhaḥ śayīta vā /

brahmacārī vratī ca syād gurudevadvijārcakaḥ // Mn\_11.224[223M] //

sāvitrīṃ ca japen nityaṃ pavitrāṇi ca śaktitaḥ /

sarveṣv eva vrateṣv evaṃ prāyaścittārtham ādṛtaḥ // Mn\_11.225[224M] //

etair dvijātayaḥ śodhyā vratair āviṣkṛtainasaḥ /

anāviṣkṛtapāpāṃs tu mantrair homaiś ca śodhayet // Mn\_11.226[225M] //

khyāpanenānutāpena tapasādhyayanena ca /

pāpakṛn mucyate pāpāt tathā dānena cāpadi // Mn\_11.227[226M] //

yathā yathā naro 'dharmaṃ svayaṃ kṛtvānubhāṣate /

tathā tathā tvacevāhis tenādharmeṇa mucyate // Mn\_11.228[227M] //

yathā yathā manas tasya duṣkṛtaṃ karma garhati /

tathā tathā śarīraṃ tat tenādharmeṇa mucyate // Mn\_11.229[228M] //

kṛtvā pāpaṃ hi saṃtapya tasmāt pāpāt pramucyate /

naivaṃ kuryāṃ punar iti nivṛttyā pūyate tu saḥ // Mn\_11.230[229M] //

evaṃ saṃcintya manasā pretya karmaphalodayam /

manovāṅgūrtibhir nityaṃ śubhaṃ karma samācaret // Mn\_11.231[230M] //

ajñānād yadi vā jñānāt kṛtvā karma vigarhitam /

tasmād vimuktim anvicchan dvitīyaṃ na samācaret // Mn\_11.232[231M] //

yasmin karmaṇy asya kṛte manasaḥ syād alāghavam /

tasmiṃs tāvat tapaḥ kuryād yāvat tuṣṭikaraṃ bhavet // Mn\_11.233[232M] //

tapomūlam idaṃ sarvaṃ daivamānuṣakaṃ sukham /

tapomadhyaṃ budhaiḥ proktaṃ tapo'ntaṃ vedadarśibhiḥ // Mn\_11.234[233M] //

brāhmaṇasya tapo jñānaṃ tapaḥ kṣatrasya rakṣaṇam /

vaiśyasya tu tapo vārtā tapaḥ śūdrasya sevanam // Mn\_11.235[234M] //

ṛṣayaḥ saṃyatātmānaḥ phalamūlānilāśanāḥ /

tapasaiva prapaśyanti trailokyaṃ sacarācaram // Mn\_11.236[235M] //

auṣadhāny agado vidyā daivī ca vividhā sthitiḥ /

tapasaiva prasidhyanti tapas teṣāṃ hi sādhanam // Mn\_11.237[236M] //

yad dustaraṃ yad durāpaṃ yad durgaṃ yac ca duṣkaram /

sarvaṃ tu tapasā sādhyaṃ tapo hi duratikramam // Mn\_11.238[237M] //

mahāpātakinaś caiva śeṣāś cākāryakāriṇaḥ /

tapasaiva sutaptena mucyante kilbiṣāt tataḥ // Mn\_11.239[238M] //

kītāś cāhipataṃgāś ca paśavaś ca vayāṃsi ca /

sthāvarāṇi ca bhūtāni divaṃ yānti tapobalāt // Mn\_11.240[239M] //

yat kiṃ cid enaḥ kurvanti manovāṅgūrtibhir janāḥ /

tat sarvaṃ nirdahanty āśu tapasaiva tapodhanāḥ // Mn\_11.241[240M] //

tapasaiva viśuddhasya brāhmaṇasya divaukasaḥ /

ijyāś ca pratigṛhṇanti kāmān saṃvardhayanti ca // Mn\_11.242[241M] //

prajāpatir idaṃ śāstraṃ tapasaivāsṛjat prabhuḥ /

tathaiva vedān ṛṣayas tapasā pratipedire // Mn\_11.243[242M] //

ity etat tapaso devā mahābhāgyaṃ pracakṣate /

sarvasyāsya prapaśyantas tapasaḥ puṇyam uttamam // Mn\_11.244[243M] //

vedābhyāso 'nvahaṃ śaktyā mahāyajñakriyā kṣamā /

nāśayanty āśu pāpāni mahāpātakajāny api // Mn\_11.245[244M] //

yathaidhas tejasā vahniḥ prāptaṃ nirdahati kṣaṇāt /

tathā jñānāgninā pāpaṃ sarvaṃ dahati vedavit // Mn\_11.246[245M] //

ity etad enasām uktaṃ prāyaścittaṃ yathāvidhi /

ata ūrdhvaṃ rahasyānāṃ prāyaścittaṃ nibodhata // Mn\_11.247[246M] //

savyāhṛtipraṇavakāḥ prāṇāyāmās tu ṣoḍaśa /

api bhrūṇahanaṃ māsāt punanty ahar ahaḥ kṛtāḥ // Mn\_11.248[247M] //

kautsaṃ japtvāpa ity etad vasiṣṭhaṃ ca pratīty ṛcam /

māhitraṃ śuddhavatyaś ca surāpo 'pi viśudhyati // Mn\_11.249[248M] //

sakṛj japtvāsyavāmīyaṃ śivasaṃkalpam eva ca /

apahṛtya suvarṇaṃ tu kṣaṇād bhavati nirmalaḥ // Mn\_11.250[249M] //

haviṣpāntīyam abhyasya na tamaṃ ha itīti ca /

japitvā pauruṣaṃ sūktaṃ mucyate gurutalpagaḥ // Mn\_11.251[250M] //

enasāṃ sthūlasūkṣmāṇāṃ cikīrṣann apanodanam /

avety ṛcaṃ japed abdaṃ yat kiṃ cedam itīti vā // Mn\_11.252[251M] //

pratigṛhyāpratigrāhyaṃ bhuktvā cānnaṃ vigarhitam /

japaṃs taratsamandīyaṃ pūyate mānavas tryahāt // Mn\_11.253[252M] //

somāraudraṃ tu bahvenāḥ māsam abhyasya śudhyati /

sravantyām ācaran snānam aryamṇām iti ca tṛcam // Mn\_11.254[253M] //

abdārdham indram ity etad enasvī saptakaṃ japet /

apraśastaṃ tu kṛtvāpsu māsam āsīta bhaikṣabhuk // Mn\_11.255[254M] //

mantraiḥ śākalahomīyair abdaṃ hutvā ghṛtaṃ dvijaḥ /

sugurv apy apahanty eno japtvā vā nama ity ṛcam // Mn\_11.256[255M] //

mahāpātakasaṃyukto 'nugacched gāḥ samāhitaḥ /

abhyasyābdaṃ pāvamānīr bhaikṣāhāro viśudhyati // Mn\_11.257[256M] //

araṇye vā trir abhyasya prayato vedasaṃhitām /

mucyate pātakaiḥ sarvaiḥ parākaiḥ śodhitas tribhiḥ // Mn\_11.258[257M] //

tryahaṃ tūpavased yuktas trir ahno 'bhyupayann apaḥ /

mucyate pātakaiḥ sarvais trir japitvāghamarṣaṇam // Mn\_11.259[258M] //

yathāśvamedhaḥ kraturāṭ sarvapāpāpanodanaḥ /

tathāghamarṣaṇaṃ sūktaṃ sarvapāpāpanodanam // Mn\_11.260[259M] //

hatvā lokān apīmāṃs trīn aśnann api yatas tataḥ /

ṛgvedaṃ dhārayan vipro nainaḥ prāpnoti kiṃ cana // Mn\_11.261[260M] //

ṛksaṃhitāṃ trir abhyasya yajuṣāṃ vā samāhitaḥ /

sāmnāṃ vā sarahasyānāṃ sarvapāpaiḥ pramucyate // Mn\_11.262[261M] //

yathā mahāhradaṃ prāpya kṣiptaṃ loṣṭaṃ vinaśyati /

tathā duścaritaṃ sarvaṃ vede trivṛti majjati // Mn\_11.263[262M] //

ṛco yajūṃṣi cānyāni sāmāni vividhāni ca /

eṣa jñeyas trivṛdvedo yo vedainaṃ sa vedavit // Mn\_11.264[263M] //

ādyaṃ yat tryakṣaraṃ brahma trayī yasmin pratiṣṭhitā /

sa guhyo 'nyas trivṛdvedo yas taṃ veda sa vedavit // Mn\_11.265[264M] //

cāturvarṇyasya kṛtsno 'yam ukto dharmas tvayānaghaḥ /

karmaṇāṃ phalanirvṛttiṃ śaṃsa nas tattvataḥ parām // Mn\_12.1 //

sa tān uvāca dharmātmā maharṣīn mānavo bhṛguḥ /

asya sarvasya śṛṇuta karmayogasya nirṇayam // Mn\_12.2 //

śubhāśubhaphalaṃ karma manovāgdehasaṃbhavam /

karmajā gatayo nṝṇām uttamādhamamadhyamaḥ // Mn\_12.3 //

tasyeha trividhasyāpi tryadhiṣṭhānasya dehinaḥ /

daśalakṣaṇayuktasya mano vidyāt pravartakam // Mn\_12.4 //

paradravyeṣv abhidhyānaṃ manasāniṣṭacintanam /

vitathābhiniveśaś ca trividhaṃ karma mānasam // Mn\_12.5 //

pāruṣyam anṛtaṃ caiva paiśunyaṃ cāpi sarvaśaḥ /

asaṃbaddhapralāpaś ca vāṅmayaṃ syāc caturvidham // Mn\_12.6 //

adattānām upādānaṃ hiṃsā caivāvidhānataḥ /

paradāropasevā ca śārīraṃ trividhaṃ smṛtam // Mn\_12.7 //

mānasaṃ manasaivāyam upabhuṅkte śubhāśubham /

vācā vācā kṛtaṃ karma kāyenaiva ca kāyikam // Mn\_12.8 //

śarīrajaiḥ karmadoṣair yāti sthāvaratāṃ naraḥ /

vācikaiḥ pakṣimṛgatāṃ mānasair antyajātitām // Mn\_12.9 //

vāgdaṇḍo 'tha manodaṇḍaḥ kāyadaṇḍas tathaiva ca /

yasyaite nihitā buddhau tridaṇḍīti sa ucyate // Mn\_12.10 //

tridaṇḍam etan nikṣipya sarvabhūteṣu mānavaḥ /

kāmakrodhau tu saṃyamya tataḥ siddhiṃ niyacchati // Mn\_12.11 //

yo 'syātmanaḥ kārayitā taṃ kṣetrajñaṃ pracakṣate /

yaḥ karoti tu karmāṇi sa bhūtātmocyate budhaiḥ // Mn\_12.12 //

jīvasaṃjño 'ntarātmānyaḥ sahajaḥ sarvadehinām /

yena vedayate sarvaṃ sukhaṃ duḥkhaṃ ca janmasu // Mn\_12.13 //

tāv ubhau bhūtasaṃpṛktau mahān kṣetrajña eva ca /

uccāvaceṣu bhūteṣu sthitaṃ taṃ vyāpya tiṣṭhataḥ // Mn\_12.14 //

asaṃkhyā mūrtayas tasya niṣpatanti śarīrataḥ /

uccāvacāni bhūtāni satataṃ ceṣṭayanti yāḥ // Mn\_12.15 //

pañcabhya eva mātrābhyaḥ pretya duṣkṛtināṃ nṛṇām /

śarīraṃ yātanārthīyam anyad utpadyate dhruvam // Mn\_12.16 //

tenānubhūya tā yāmīḥ śarīreṇeha yātanāḥ /

tāsv eva bhūtamātrāsu pralīyante vibhāgaśaḥ // Mn\_12.17 //

so 'nubhūyāsukhodarkān doṣān viṣayasaṅgajān /

vyapetakalmaṣo 'bhyeti tāv evobhau mahaujasau // Mn\_12.18 //

tau dharmaṃ paśyatas tasya pāpaṃ cātandritau saha /

yābhyāṃ prāpnoti saṃpṛktaḥ pretyeha ca sukhāsukham // Mn\_12.19 //

yady ācarati dharmaṃ sa prāyaśo 'dharmam alpaśaḥ /

tair eva cāvṛto bhūtaiḥ svarge sukham upāśnute // Mn\_12.20 //

yadi tu prāyaśo 'dharmaṃ sevate dharmam alpaśaḥ /

tair bhūtaiḥ sa parityakto yāmīḥ prāpnoti yātanāḥ // Mn\_12.21 //

yāmīs tā yātanāḥ prāpya sa jīvo vītakalmaṣaḥ /

tāny eva pañca bhūtāni punar apyeti bhāgaśaḥ // Mn\_12.22 //

etā dṛṣṭvāsya jīvasya gatīḥ svenaiva cetasā /

dharmato 'dharmataś caiva dharme dadhyāt sadā manaḥ // Mn\_12.23 //

sattvaṃ rajas tamaś caiva trīn vidyād ātmano guṇān /

yair vyāpyemān sthito bhāvān mahān sarvān aśeṣataḥ // Mn\_12.24 //

yo yadaiṣāṃ guṇo dehe sākalyenātiricyate /

sa tadā tadguṇaprāyaṃ taṃ karoti śarīriṇam // Mn\_12.25 //

sattvaṃ jñānaṃ tamo 'jñānaṃ rāgadveṣau rajaḥ smṛtam /

etad vyāptimad eteṣāṃ sarvabhūtāśritaṃ vapuḥ // Mn\_12.26 //

tatra yat prītisaṃyuktaṃ kiṃ cid ātmani lakṣayet /

praśāntam iva śuddhābhaṃ sattvaṃ tad upadhārayet // Mn\_12.27 //

yat tu duḥkhasamāyuktam aprītikaram ātmanaḥ /

tad rajo pratīpaṃ vidyāt satataṃ hāri dehinām // Mn\_12.28 //

yat tu syān mohasaṃyuktam avyaktaṃ viṣayātmakam /

apratarkyam avijñeyaṃ tamas tad upadhārayet // Mn\_12.29 //

trayāṇām api caiteṣāṃ guṇānāṃ yaḥ phalodayaḥ /

agryo madhyo jaghanyaś ca taṃ pravakṣyāmy aśeṣataḥ // Mn\_12.30 //

vedābhyāsas tapo jñānaṃ śaucam indriyanigrahaḥ /

dharmakriyātmacintā ca sāttvikaṃ guṇalakṣaṇam // Mn\_12.31 //

ārambharucitādhairyam asatkāryaparigrahaḥ /

viṣayopasevā cājasraṃ rājasaṃ guṇalakṣaṇam // Mn\_12.32 //

lobhaḥ svapno 'dhṛtiḥ krauryaṃ nāstikyaṃ bhinnavṛttitā /

yāciṣṇutā pramādaś ca tāmasaṃ guṇalakṣaṇam // Mn\_12.33 //

trayāṇām api caiteṣāṃ guṇānāṃ triṣu tiṣṭhatām /

idaṃ sāmāsikaṃ jñeyaṃ kramaśo guṇalakṣaṇam // Mn\_12.34 //

yat karma kṛtvā kurvaṃś ca kariṣyaṃś caiva lajjati /

taj jñeyaṃ viduṣā sarvaṃ tāmasaṃ guṇalakṣaṇam // Mn\_12.35 //

yenāsmin karmanā loke khyātim icchati puṣkalām /

na ca śocaty asaṃpattau tad vijñeyaṃ tu rājasam // Mn\_12.36 //

yat sarveṇecchati jñātuṃ yan na lajjati cācaran /

yena tuṣyati cātmāsya tat sattvaguṇalakṣaṇam // Mn\_12.37 //

tamaso lakṣaṇaṃ kāmo rajasas tv artha ucyate /

sattvasya lakṣaṇaṃ dharmaḥ śraiṣṭhyam eṣāṃ yathottaram // Mn\_12.38 //

yena yas tu guṇenaiṣāṃ saṃsarān pratipadyate /

tān samāsena vakṣyāmi sarvasyāsya yathākramam // Mn\_12.39 //

devatvaṃ sāttvikā yānti manuṣyatvaṃ ca rājasāḥ /

tiryaktvaṃ tāmasā nityam ity eṣā trividhā gatiḥ // Mn\_12.40 //

trividhā trividhaiṣā tu vijñeyā gauṇikī gatiḥ /

adhamā madhyamāgryā ca karmavidyāviśeṣataḥ // Mn\_12.41 //

sthāvarāḥ kṛmikīṭāś ca matsyāḥ sarpāḥ sakacchapāḥ /

paśavaś ca mṛgāś caiva jaghanyā tāmasī gatiḥ // Mn\_12.42 //

hastinaś ca turaṅgāś ca śūdrā mlecchāś ca garhitāḥ /

siṃhā vyāghrā varāhāś ca madhyamā tāmasī gatiḥ // Mn\_12.43 //

cāraṇāś ca suparṇāś ca puruṣāś caiva dāmbhikāḥ /

rakṣāṃsi ca piśācāś ca tāmasīṣūttamā gatiḥ // Mn\_12.44 //

jhallā mallā naṭāś caiva puruṣāḥ śastravṛttayaḥ /

dyūtapānaprasaktāś ca jaghanyā rājasī gatiḥ // Mn\_12.45 //

rājānaḥ kṣatriyāś caiva rājñāṃ caiva purohitāḥ /

vādayuddhapradhānāś ca madhyamā rājasī gatiḥ // Mn\_12.46 //

gandharvā guhyakā yakṣā vibudhānucarāś ca ye /

tathaivāpsarasaḥ sarvā rājasīṣūttamā gatiḥ // Mn\_12.47 //

tāpasā yatayo viprā ye ca vaimānikā gaṇāḥ /

nakṣatrāṇi ca daityāś ca prathamā sāttvikī gatiḥ // Mn\_12.48 //

yajvāna ṛṣayo devā vedā jyotīṃṣi vatsarāḥ /

pitaraś caiva sādhyāś ca dvitīyā sāttvikī gatiḥ // Mn\_12.49 //

brahmā viśvasṛjo dharmo mahān avyaktam eva ca /

uttamāṃ sāttvikīm etāṃ gatim āhur manīṣiṇaḥ // Mn\_12.50 //

eṣa sarvaḥ samuddiṣṭas triprakārasya karmaṇaḥ /

trividhas trividhaḥ kṛtsnaḥ saṃsāraḥ sārvabhautikaḥ // Mn\_12.51 //

indriyāṇāṃ prasaṅgena dharmasyāsevanena ca /

pāpān saṃyānti saṃsārān avidvāṃso narādhamāḥ // Mn\_12.52 //

yāṃ yāṃ yoniṃ tu jīvo 'yaṃ yena yeneha karmaṇā /

kramaśo yāti loke 'smiṃs tat tat sarvaṃ nibodhata // Mn\_12.53 //

bahūn varṣagaṇān ghorān narakān prāpya tatkṣayāt /

saṃsārān pratipadyante mahāpātakinas tv imān // Mn\_12.54 //

śvasūkarakharoṣṭrāṇāṃ go'jāvimṛgapakṣiṇāṃ /

caṇḍālapukkasānāṃ ca brahmahā yonim ṛcchati // Mn\_12.55 //

kṛmikīṭapataṅgānāṃ viḍbhujāṃ caiva pakṣiṇām /

hiṃsrāṇāṃ caiva sattvānāṃ surāpo brāhmaṇo vrajet // Mn\_12.56 //

lūtāhisaraṭānāṃ ca tiraścāṃ cāmbucāriṇām /

hiṃsrāṇāṃ ca piśācānāṃ steno vipraḥ sahasraśaḥ // Mn\_12.57 //

tṛṇagulmalatānāṃ ca kravyādāṃ daṃṣṭriṇām api /

krūrakarmakṛtāṃ caiva śataśo gurutalpagaḥ // Mn\_12.58 //

hiṃsrā bhavanti kravyādāḥ kṛmayo 'medhyabhakṣiṇaḥ /

parasparādinaḥ stenāḥ pretyāntyastrīniṣeviṇaḥ // Mn\_12.59 //

saṃyogaṃ patitair gatvā parasyaiva ca yoṣitam /

apahṛtya ca viprasvaṃ bhavati brahmarākṣasaḥ // Mn\_12.60 //

maṇimuktāpravālāni hṛtvā lobhena mānavaḥ /

vividhāṇi ca ratnāni jāyate hemakartṛṣu // Mn\_12.61 //

dhānyaṃ hṛtvā bhavaty ākhuḥ kāṃsyaṃ haṃso jalaṃ plavaḥ /

madhu daṃśaḥ payaḥ kāko rasaṃ śvā nakulo ghṛtam // Mn\_12.62 //

māṃsaṃ gṛdhro vapāṃ madgus tailaṃ tailapakaḥ khagaḥ /

cīrīvākas tu lavaṇaṃ balākā śakunir dadhi // Mn\_12.63 //

kauśeyaṃ tittirir hṛtvā kṣaumaṃ hṛtvā tu darduraḥ /

kārpāsatāntavaṃ krauñco godhā gāṃ vāggudo guḍam // Mn\_12.64 //

chucchundariḥ śubhān gandhān patraśākaṃ tu barhiṇaḥ /

śvāvit kṛtānnaṃ vividham akṛtānnaṃ tu śalyakaḥ // Mn\_12.65 //

bako bhavati hṛtvāgniṃ gṛhakārī hy upaskaram /

raktāni hṛtvā vāsāṃsi jāyate jīvajīvakaḥ // Mn\_12.66 //

vṛko mṛgebhaṃ vyāghro 'śvaṃ phalamūlaṃ tu markaṭaḥ /

strīm ṛkṣaḥ stokako vāri yānāny uṣṭraḥ paśūn ajaḥ // Mn\_12.67 //

yad vā tad vā paradravyam apahṛtya balān naraḥ /

avaśyaṃ yāti tiryaktvaṃ jagdhvā caivāhutaṃ haviḥ // Mn\_12.68 //

striyo 'py etena kalpena hṛtvā doṣam avāpnuyuḥ /

eteṣām eva jantūnāṃ bhāryātvam upayānti tāḥ // Mn\_12.69 //

svebhyaḥ svebhyas tu karmabhyaś cyutā varṇā hy anāpadi /

pāpān saṃsṛtya saṃsārān preṣyatāṃ yānti śatruṣu // Mn\_12.70 //

vāntāśy ulkāmukhaḥ preto vipro dharmāt svakāc cyutaḥ /

amedhyakuṇapāśī ca kṣatriyaḥ kaṭapūtanaḥ // Mn\_12.71 //

maitrākṣajyotikaḥ preto vaiśyo bhavati pūyabhuk /

cailāśakaś ca bhavati śūdro dharmāt svakāc cyutaḥ // Mn\_12.72 //

yathā yathā niṣevante viṣayān viṣayātmakāḥ /

tathā tathā kuśalatā teṣāṃ teṣūpajāyate // Mn\_12.73 //

te 'bhyāsāt karmaṇāṃ teṣāṃ pāpānām alpabuddhayaḥ /

saṃprāpnuvanti duḥkhāni tāsu tāsv iha yoniṣu // Mn\_12.74 //

tāmisrādiṣu cogreṣu narakeṣu vivartanam /

asipatravanādīni bandhanachedanāni ca // Mn\_12.75 //

vividhāś caiva saṃpīḍāḥ kākolūkaiś ca bhakṣaṇam /

karambhavālukātāpān kumbhīpākāṃś ca dāruṇān // Mn\_12.76 //

saṃbhavāṃś ca viyonīṣu duḥkhaprāyāsu nityaśaḥ /

śītātapābhighātāṃś ca vividhāni bhayāni ca // Mn\_12.77 //

asakṛd garbhavāseṣu vāsaṃ janma ca dāruṇam /

bandhanāni ca kāṣṭhāni parapreṣyatvam eva ca // Mn\_12.78 //

bandhupriyaviyogāṃś ca saṃvāsaṃ caiva durjanaiḥ /

dravyārjanaṃ ca nāśaṃ ca mitrāmitrasya cārjanam // Mn\_12.79 //

jarāṃ caivāpratīkārāṃ vyādhibhiś copapīḍanam /

kleśāṃś ca vividhāṃs tāṃs tān mṛtyum eva ca durjayam // Mn\_12.80 //

yādṛśena tu bhāvena yad yat karma niṣevate /

tādṛśena śarīreṇa tat tat phalam upāśnute // Mn\_12.81 //

eṣa sarvaḥ samuddiṣṭaḥ karmaṇāṃ vaḥ phalodayaḥ /

naiḥśreyasakaraṃ karma viprasyedaṃ nibodhata // Mn\_12.82 //

vedābhyāsas tapo jñānam indriyāṇāṃ ca saṃyamaḥ /

ahiṃsā gurusevā ca niḥśreyasakaraṃ param // Mn\_12.83 //

sarveṣām api caiteṣāṃ śubhānām iha karmaṇām /

kiṃ cic chreyaskarataraṃ karmoktaṃ puruṣaṃ prati // Mn\_12.84 //

sarveṣām api caiteṣām ātmajñānaṃ paraṃ smṛtam /

tad dhy agryaṃ sarvavidyānāṃ prāpyate hy amṛtaṃ tataḥ // Mn\_12.85 //

ṣaṇṇām eṣāṃ tu sarveṣāṃ karmaṇāṃ pretya ceha ca /

śreyaskarataraṃ jñeyaṃ sarvadā karma vaidikam // Mn\_12.86 //

vaidike karmayoge tu sarvāṇy etāny aśeṣataḥ /

antarbhavanti kramaśas tasmiṃs tasmin kriyāvidhau // Mn\_12.87 //

sukhābhyudayikaṃ caiva naiḥśreyasikam eva ca /

pravṛttaṃ ca nivṛttaṃ ca dvividhaṃ karma vaidikam // Mn\_12.88 //

iha cāmutra vā kāmyaṃ pravṛttaṃ karma kīrtyate /

niṣkāmaṃ jñātapūrvaṃ tu nivṛttam upadiśyate // Mn\_12.89 //

pravṛttaṃ karma saṃsevyaṃ devānām eti sāmyatām /

nivṛttaṃ sevamānas tu bhūtāny atyeti pañca vai // Mn\_12.90 //

sarvabhūteṣu cātmānaṃ sarvabhūtāni cātmani /

samaṃ paśyann ātmayājī svārājyam adhigacchati // Mn\_12.91 //

yathoktāny api karmāṇi parihāya dvijottamaḥ /

ātmajñāne śame ca syād vedābhyāse ca yatnavān // Mn\_12.92 //

etad dhi janmasāphalyaṃ brāhmaṇasya viśeṣataḥ /

prāpyaitat kṛtakṛtyo hi dvijo bhavati nānyathā // Mn\_12.93 //

pitṛdevamanuṣyāṇāṃ vedaś cakṣuḥ sanātanam /

aśakyaṃ cāprameyaṃ ca vedaśāstram iti sthitiḥ // Mn\_12.94 //

yā vedabāhyāḥ smṛtayo yāś ca kāś ca kudṛṣṭayaḥ /

sarvās tā niṣphalāḥ pretya tamoniṣṭhā hi tāḥ smṛtāḥ // Mn\_12.95 //

utpadyante cyavante ca yāny ato 'nyāni kāni cit /

tāny arvākkālikatayā niṣphalāny anṛtāni ca // Mn\_12.96 //

cāturvarṇyaṃ trayo lokāś catvāraś cāśramāḥ pṛthak /

bhūtaṃ bhavyaṃ bhaviṣyaṃ ca sarvaṃ vedāt prasidhyati // Mn\_12.97 //

śabdaḥ sparśaś ca rūpaṃ ca raso gandhaś ca pañcamaḥ /

vedād eva prasūyante prasūtir guṇakarmataḥ // Mn\_12.98 //

bibharti sarvabhūtāni vedaśāstraṃ sanātanam /

tasmād etat paraṃ manye yaj jantor asya sādhanam // Mn\_12.99 //

senāpatyaṃ ca rājyaṃ ca daṇḍanetṛtvam eva ca /

sarvalokādhipatyaṃ ca vedaśāstravid arhati // Mn\_12.100 //

yathā jātabalo vahnir dahaty ārdrān api drumān /

tathā dahati vedajñaḥ karmajaṃ doṣam ātmanaḥ // Mn\_12.101 //

vedaśāstrārthatattvajño yatra tatrāśrame vasan /

ihaiva loke tiṣṭhan sa brahmabhūyāya kalpate // Mn\_12.102 //

ajñebhyo granthinaḥ śreṣṭhā granthibhyo dhāriṇo varāḥ /

dhāribhyo jñāninaḥ śreṣṭhā jñānibhyo vyavasāyinaḥ // Mn\_12.103 //

tapo vidyā ca viprasya niḥśreyasakaraṃ param /

tapasā kilbiṣaṃ hanti vidyayāmṛtam aśnute // Mn\_12.104 //

pratyakṣaṃ cānumānaṃ ca śāstraṃ ca vividhāgamam /

trayaṃ suviditaṃ kāryaṃ dharmaśuddhim abhīpsatā // Mn\_12.105 //

ārṣaṃ dharmopadeśaṃ ca vedaśāstrāvirodhinā /

yas tarkeṇānusaṃdhatte sa dharmaṃ veda netaraḥ // Mn\_12.106 //

naiḥśreyasam idaṃ karma yathoditam aśeṣataḥ /

mānavasyāsya śāstrasya rahasyam upadiśyate // Mn\_12.107 //

anāmnāteṣu dharmeṣu kathaṃ syād iti ced bhavet /

yaṃ śiṣṭā brāhmaṇā brūyuḥ sa dharmaḥ syād aśaṅkitaḥ // Mn\_12.108 //

dharmeṇādhigato yais tu vedaḥ saparibṛṃhaṇaḥ /

te śiṣṭā brāhmaṇā jñeyāḥ śrutipratyakṣahetavaḥ // Mn\_12.109 //

daśāvarā vā pariṣad yaṃ dharmaṃ parikalpayet /

tryavarā vāpi vṛttasthā taṃ dharmaṃ na vicālayet // Mn\_12.110 //

traividyo hetukas tarkī nairukto dharmapāṭhakaḥ /

trayaś cāśramiṇaḥ pūrve pariṣat syād daśāvarā // Mn\_12.111 //

ṛgvedavid yajurvic ca sāmavedavid eva ca /

tryavarā pariṣaj jñeyā dharmasaṃśayanirṇaye // Mn\_12.112 //

eko 'pi vedavid dharmaṃ yaṃ vyavasyed dvijottamaḥ /

sa vijñeyaḥ paro dharmo nājñānām udito 'yutaiḥ // Mn\_12.113 //

avratānām amantrāṇāṃ jātimātropajīvinām /

sahasraśaḥ sametānāṃ pariṣattvaṃ na vidyate // Mn\_12.114 //

yaṃ vadanti tamobhūtā mūrkhā dharmam atadvidaḥ /

tatpāpaṃ śatadhā bhūtvā tadvaktṝn anugacchati // Mn\_12.115 //

etad vo 'bhihitaṃ sarvaṃ niḥśreyasakaraṃ param /

asmād apracyuto vipraḥ prāpnoti paramāṃ gatim // Mn\_12.116 //

evaṃ sa bhagavān devo lokānāṃ hitakāmyayā /

dharmasya paramaṃ guhyaṃ mamedaṃ sarvam uktavān // Mn\_12.117 //

sarvam ātmani saṃpaśyet sac cāsac ca samāhitaḥ /

sarvaṃ hy ātmani saṃpaśyan nādharme kurute manaḥ // Mn\_12.118 //

ātmaiva devatāḥ sarvāḥ sarvam ātmany avasthitam /

ātmā hi janayaty eṣāṃ karmayogaṃ śarīriṇām // Mn\_12.119 //

khaṃ saṃniveśayet kheṣu ceṣṭanasparśane 'nilam /

paktidṛṣṭyoḥ paraṃ tejaḥ snehe 'po gāṃ ca mūrtiṣu // Mn\_12.120 //

manasīnduṃ diśaḥ śrotre krānte viṣṇuṃ bale haram /

vācy agniṃ mitram utsarge prajane ca prajāpatim // Mn\_12.121 //

praśāsitāraṃ sarveṣām aṇīyāṃsam aṇor api /

rukmābhaṃ svapnadhīgamyaṃ vidyāt taṃ puruṣaṃ param // Mn\_12.122 //

etam eke vadanty agniṃ manum anye prajāpatim /

indram eke pare prāṇam apare brahma śāśvatam // Mn\_12.123 //

eṣa sarvāṇi bhūtāni pañcabhir vyāpya mūrtibhiḥ /

janmavṛddhikṣayair nityaṃ saṃsārayati cakravat // Mn\_12.124 //

evaṃ yaḥ sarvabhūteṣu paśyaty ātmānam ātmanā /

sa sarvasamatām etya brahmābhyeti paraṃ padam // Mn\_12.125 //

ity etan mānavaṃ śāstraṃ bhṛguproktaṃ paṭhan dvijaḥ /

bhavaty ācāravān nityaṃ yatheṣṭāṃ prāpnuyād gatim // Mn\_12.126 //