[](https://liberalarts.utexas.edu/southasia/)

**Open Educational Resources**

**for South Asian Language Research**

Language: Sanskrit



**Searchable Electronic Edition of the *Nītisāra*** of Kāmandaki, edited by Jesse Knutson and proofread by Patrick Olivelle, is licensed under a [Creative Commons Attribution 4.0 International License](https://creativecommons.org/licenses/by-sa/4.0/).

*Last updated: October 2024*

Jesse Knutson

University of Hawai’i at Mānoa

Patrick Olivelle ([jpo@austin.utexas.edu](mailto:jpo@austin.utexas.edu))

University of Texas at Austin

The present electronic text is based on the edition in the Murty Classical Library by Jesse Knutson. That edition in turn is heavily indebted to following edition:

T. Gaṇapati Śāstrī (ed.) 1912. *The Nītisāra of Kāmandaka*. Trivandrum Sanskrit Series No. XIV. Trivandrum: Government Press.

KĀMANDAKI

NĪTISĀRA

**prathamaḥ sargaḥ**

**indriyajayaprakaraṇam**

yasya prabhāvād bhuvanaṃ śāśvate pathi tiṣṭhati |

devaḥ sa jayati śrīmān daṇḍadhāro mahīpatiḥ ||1||

vaṃśe viśālavaṃśyānām ṛṣīṇām iva bhūyasām |

apratigrāhakāṇāṃ yo babhūva bhuvi viśrutaḥ ||2||

jātavedā ivārciṣmān vedān vedavidāṃ varaḥ |

yo ’dhītavān sucaturaś caturo’py ekavedavat ||3||

yasyābhicāravajreṇa vajrajvalanatejasaḥ |

papātāmūlataḥ śrīmān suparvā nandaparvataḥ ||4||

ekākī mantraśaktyā yaḥ śaktyā śaktidharopamaḥ|

ājahāra nṛcandrāya candraguptāya medinīm ||5||

nītiśāstrāmṛtaṃ śrīmān arthaśāstramahodadheḥ |

ya uddadhre namas tasmai viṣṇuguptāya vedhase ||6||

darśanāt tasya sudṛśo vidyānāṃ pāradṛśvanaḥ |

rājavidyāpriyatayā saṅkṣiptagrantham arthavat ||7||

upārjane pālane ca bhūmer bhūmīśvaraṃ prati |

yat kiñcid upadekṣyāmo rājavidyāvidāṃ matam ||8||

rājāsya jagato hetur vṛddher vṛddhābhisammataḥ |

nayanānandajananaḥ śaśāṅka iva toyadheḥ ||9||

yadi na syān narapatiḥ samyaṅ netā tataḥ prajā |

akarṇadhārā jaladhau viplaveteha naur iva ||10||

dhārmikaṃ pālanaparaṃ samyakparapurañjayam |

rājānam abhimanyante prajāpatim iva prajāḥ ||11||

āyattaṃ rakṣaṇaṃ rājñi vārtā rakṣaṇam āśritā |

vārtācchede hi loko ’yaṃ śvasann api na jīvati ||12||

parjanya iva bhūtānām ādhāraḥ pṛthivīpatiḥ |

vikale ’pi hi parjanye jīvyate na tu bhūpatau ||13||

prajāṃ saṃrakṣati nṛpaḥ sā vardhayati pārthivam |

vardhanād rakṣaṇaṃ śreyas tannāśe ’nyat sad apy asat||14|

nyāyapravṛtto nṛpatir ātmānam atha ca prajām |

trivargeṇopasandhatte nihanti dhruvam anyathā ||15||

dharmād vaijavano rājā cirāya bubhuje mahīm |

adharmāc caiva nahuṣaḥ pratipede rasātalam ||16||

tasmād dharmaṃ puraskṛtya yatetārthāya bhūpatiḥ |

dharmeṇa vardhate rājyaṃ tasya svādu phalaṃ śriyaḥ ||17||

svāmy amātyaś ca rāṣṭraṃ ca durgaṃ kośo balaṃ suhṛt |

etāvad ucyate rājyaṃ sattvabuddhivyapāśrayam ||18||

ālambya balavatsattvaṃ buddhyālocitanirgamaḥ |

saptāṅgasyāsya lābhāya yateta satatotthitaḥ ||19||

nyāyenārjanam arthasya rakṣaṇaṃ vardhanaṃ tathā |

satpātrapratipattiś ca rājavṛttaṃ caturvidham ||20||

nayavikramasampannaḥ sūtthānaś cintayec chriyam |

nayasya vinayo mūlaṃ vinayaḥ śāstraniścayaḥ ||21||

vinayo hīndriyajayas tadyuktaḥ śāstram ṛcchati |

tanniṣṭhasya hi śāstrārthāḥ prasīdanti tataḥ śriyaḥ ||22||

śāstraṃ prajñā dhṛtir dākṣyaṃ prāgalbhyaṃ dhārayiṣṇutā |

utsāho vāgmitā dārḍhyam āpatkleśasahiṣṇutā ||23||

prabhāvaḥ śucitā maitrī tyāgaḥ satyaṃ kṛtajñatā |

kulaṃ śīlaṃ damaś ceti guṇāḥ sampattihetavaḥ ||24||

ātmānaṃ prathamaṃ rājā vinayenopapādayet |

tato ’mātyāṃs tato bhṛtyāṃs tataḥ putrāṃs tataḥ prajāḥ ||25||

sadānuraktaprakṛtiḥ prajāpālanatatparaḥ |

vinītātmā hi nṛpatir bhūyasīṃ śriyam aśnute ||26||

prakīrṇe viṣayāraṇye dhāvantaṃ vipramāthinam |

jñānāṅkuśena kurvīta vaśyam indriyadantinam ||27||

ātmā prayatnād arthebhyo manaḥ samadhitiṣṭhati |

saṃyogād ātmamanasoḥ pravṛttir upajāyate ||28||

viṣayāmiṣalobhena manaḥ prerayatīndriyam |

tan nirundhyāt prayatnena jite tasmiñ jitendriyaḥ ||29||

vijñānaṃ hṛdayaṃ cittaṃ mano buddhiś ca tatsamam |

anenātmā karotīha pravartananivartane ||30||

dharmādharmau sukhaṃ duḥkham icchādveṣau tathaiva ca |

prayatnajñānasaṃskārā ātmaliṅgam udāhṛtam ||31||

jñānasyāyugapadbhāvo manaso liṅgam ucyate |

nānārtheṣu ca saṅkalpaḥ karma cāsya prakīrtyate ||32||

śrotraṃ tvakcakṣuṣī jihvā nāsikā ceti pañcamī |

pāyūpasthaṃ hastapādaṃ vāk cetīndriyasaṅgrahaḥ ||33||

śabdaḥ sparśaś ca rūpaṃ ca raso gandhaś ca pañcamaḥ |

utsargānandanādānagatyālāpāś ca tatkriyāḥ ||34||

ātmā manaś ca tadvidyair antaḥkaraṇam ucyate |

tābhyāṃ tu saprayatnābhyāṃ saṅkalpa upajāyate ||35||

ātmā buddhīndriyāṇy arthā bahiṣkaraṇam ucyate |

saṅkalpādhyavasāyābhyāṃ siddhir asya prakīrtitā ||36||

ubhe ete hi karaṇe prayatnānantarīyake |

tasmāt prayatnasaṃrodhād bhāvayen nirmanaskatām ||37||

evaṃ karaṇasāmarthyāt saṃyamyātmānam ātmanā |

nayāpanayavid rājā kurvīta hitam ātmanaḥ ||38||

ekasyāpi na yaḥ śakto manasaḥ sannibarhaṇe |

mahīṃ sāgaraparyantāṃ kathaṃ nu sa vijeṣyate ||39||

kriyāvasānavirasair viṣayair apahāribhiḥ |

gacchaty ākṣiptahṛdayaḥ karīva nṛpatir graham ||40||

sajjamāno hy akāryeṣu viṣayāndhīkṛtekṣaṇaḥ |

āvahaty ugrabhayadāṃ svayam evāpadaṃ nṛpaḥ ||41||

śabdaḥ sparśaś ca rūpaṃ ca raso gandhaś ca pañcamaḥ |

ekaikam eṣāṃ bhavati vināśapratipattaye ||42||

śuciḥ śaṣpāṅkurāhāro vidūrakramaṇakṣamaḥ |

lubdhakād gītalobhena mṛgo mṛgayate vadham ||43||

girīndrasadṛśākāro līlayonmūlitadrumaḥ |

kariṇīsparśasammohād ālānaṃ yāti vāraṇaḥ ||44||

snigdhadīpaśikhālokavilobhitavilocanaḥ |

mṛtyum ṛcchaty asandehāt pataṅgaḥ sahasā patan ||45||

dūre ’pi hi bhavan dṛṣṭer agādhe salile caran |

mīnas tu sāmiṣaṃ loham āsvādayati mṛtyave ||46||

gandhalubdho madhukaro dānāsavapipāsayā |

abhyety asukhasañcārān gajakarṇajhanañjhanān ||47||

ekaikaśo ’pi nighnanti viṣayā viṣasannibhāḥ |

kṣemī tu sa kathaṃ nu syād yaḥ samaṃ pañca sevate ||48||

seveta viṣayān kāle muktvā tatparatāṃ vaśī |

sukhaṃ hi phalam arthasya tannirodhe vṛthā śriyaḥ ||49||

nikāmāsaktamanasāṃ kāntāmukhavilokane |

galanti galitāśrūṇāṃ yauvanena saha śriyaḥ ||50||

dharmād artho ’rthataḥ kāmaḥ kāmāt sukhaphalodayaḥ |

ātmānaṃ hanti tau hatvā yuktyā yo na niṣevate ||51||

nāmāpi strīti saṃhlādi vikaroty eva mānasam |

kiṃ punar darśanāt tasyā vilāsollāsitabhruvaḥ ||52||

rahaḥpracārakuśalā mṛdugadgadabhāṣiṇī |

kaṃ na nārī ramayati raktaṃ raktāntalocanā ||53||

muner api mano ’vaśyaṃ sarāgaṃ kurute ’ṅganā |

prasannaṃ kāntijananaṃ sandhyeva śaśimaṇḍalam ||54||

manaḥ prahlādayantībhir mandaṃ yāntībhir apy alam |

mahānto ’pi hi bhidyante strībhir adbhir ivācalāḥ ||55||

mṛgayākṣās tathā pānaṃ garhitāni mahībhujām |

dṛṣṭās tebhyo ’pi vipadaḥ pāṇḍunaiṣadhavṛṣṇiṣu ||56||

kāmaḥ krodhas tathā lobho harṣo māno madas tathā |

ṣaḍvargam utsṛjed enaṃ tasmiṃs tyakte sukhī nṛpaḥ ||57||

dāṇḍakyo nṛpatiḥ kāmāt krodhāc ca janamejayaḥ |

lobhād ailas tu rājarṣir vātāpir harṣato ’suraḥ ||58||

paulastyo rākṣaso mānān madād dambhodbhavo nṛpaḥ |

prayātā nidhanaṃ hy ete śatruṣaḍvargam āśritāḥ ||59||

śatruṣaḍvargam utsṛjya jāmadagnyo jitendriyaḥ |

ambarīṣaś ca mahābhāgo bubhujāte ciraṃ mahīm ||60||

**vidyāvṛddhasaṃyogaprakaraṇam**

vardhayann iha dharmārthau sevitau sadbhir ādarāt |

nigṛhītendriyaḥ sādhu kurvīta gurusevanam ||61||

śāstrāya gurusaṃyogaḥ śāstraṃ vinayavṛddhaye |

vidyāvinīto nṛpatir na kṛchreṣv avasīdati ||62||

vṛddhopasevī nṛpatiḥ satāṃ bhavati sammataḥ |

preryamāṇo ’py asadvṛttair nākāryeṣu pravartate ||63||

ādadānaḥ pratidinaṃ kalāḥ samyaṅ mahīpatiḥ |

śuklapakṣe pravicarañ chaśāṅka iva vardhate ||64||

jitendriyasya nṛpater nītimārgānusāriṇaḥ |

bhavanti jvalitā lakṣmyaḥ kīrtayaś ca nabhaḥspṛśaḥ ||65||

iti sma rājā vinayaṃ nayānvito

niṣevamāṇo naradevasevitam |

padaṃ samākrāmati bhāsvaraṃ śriyaḥ

śiro mahāratnagirer ivonnatam ||66||

iyaṃ hi lokavyatirekavartinī

svabhāvataḥ pārthivatā samuddhatā |

balāt tad enāṃ vinayena yojayen

nayasya vṛddhau vinayaḥ puraḥsaraḥ ||67||

parāṃ vinītaḥ samupaiti sevyatāṃ

mahīpatīnāṃ vinayo vibhūṣaṇam |

pravṛttadāno mṛdusañcaratkaraḥ

karīva bhadro vinayena śobhate ||68||

gurus tu vidyādhigamāya sevyate

śrutā ca vidyā mataye mahātmanām |

śrutānuvartīni matāni vedhasā-

masaṃśayaṃ sādhu bhavanti bhūtaye||69||

sunipuṇam upasevya sadguruṃ

śuciranuvṛttiparo vibhūtaye |

bhavati hi vinayopabṛṃhito

nṛpatipadāya śamāya ca kṣamaḥ ||70||

avinayaratam ādarād ṛte

vaśam avaśaṃ hi nayanti vidviṣaḥ |

śrutavinayanidhiṃ samāśritas

tanur api naiti parābhavaṃ kvacit ||71||

**dvitīyaḥ sargaḥ**

**vidyāvibhāgaprakaraṇam**

ānvīkṣikīṃ trayīṃ vārtāṃ daṇḍanītiṃ ca pārthivaḥ |

tadvidyais tatkriyopetaiś cintayed vinayānvitaḥ ||1||

ānvīkṣikī trayī vārtā daṇḍanītiś ca śāśvatī |

vidyāś catasra evaitā yogakṣemāya dehinām ||2||

trayī vārtā daṇḍanītis tisro vidyā hi mānavāḥ |

trayyā eva vibhāgo ’yaṃ yeyam ānvīkṣikī matā ||3||

vārtā ca daṇḍanītiś ca dve vidye ity avasthite |

lokasyārthapradhānatvāc chiṣyāḥ surapurodhasaḥ ||4||

ekaiva daṇḍanītis tu vidyety auśanasī sthitiḥ |

tasyāṃ hi sarvavidyānām ārambhāḥ sampratiṣṭhitāḥ ||5||

vidyāś catasra evaitā iti no gurudarśanam |

pṛthak pṛthak prasiddhyarthaṃ yāsu loko vyavasthitaḥ ||6||

ānvīkṣiky ātmavijñānaṃ dharmādharmau trayīsthitau |

arthānarthau tu vārtāyāṃ daṇḍanītyāṃ nayetarau ||7||

ānvīkṣikītrayīvārtāḥ satīr vidyāḥ pracakṣate |

satyo ’pi hi na satyas tā daṇḍanītes tu viplave ||8||

daṇḍanītir yadā samyaṅ netāram adhitiṣṭhati |

tadā vidyāvidaḥ śeṣā vidyāḥ samyag upāsate ||9||

varṇāś caivāśramāś caiva vidyāsv āsu pratiṣṭhitāḥ |

rakṣet tā rakṣaṇāt tāsāṃ taddharmasyāṃśabhāṅ nṛpaḥ ||10||

ānvīkṣiky ātmavidyā syād īkṣaṇāt sukhaduḥkhayoḥ |

īkṣamāṇas tayā tattvaṃ harṣaśokau vyudasyati ||11||

ṛgyajuḥsāmanāmānas trayo vedās trayī smṛtā |

ubhau lokāv avāpnoti trayyāṃ tiṣṭhan yathāvidhi ||12||

aṅgāni vedāś catvāro mīmāṃsā nyāyavistaraḥ |

dharmaśāstraṃ purāṇaṃ ca trayīdaṃ sarvam ucyate||13||

pāśupālyaṃ kṛṣiḥ paṇyaṃ vārtā vārtānujīvinām |

sampanno vārtayā sādhu nāvṛtter bhayam ṛcchati ||14||

damo daṇḍa iti proktas tātsthyād daṇḍo mahīpatiḥ |

tasya nītir daṇḍanītir nayanān nītir ucyate ||15||

tayātmānaṃ ca śeṣāś ca vidyāḥ pāyān mahīpatiḥ |

vidyā lokopakāriṇyas tatpātā hi mahīpatiḥ ||16||

vidyābhir ābhir nipuṇaṃ caturvargam udāradhīḥ |

vidyāt tadāsāṃ vidyātvaṃ vida jñāne nirucyate ||17||

**varṇāśramavyavasthāprakaraṇam**

ijyādhyayanadānāni yathāśāstraṃ sanātanaḥ |

brāhmaṇakṣatriyaviśāṃ sāmānyo dharma ucyate ||18||

yājanādhyāpane śuddhe viśuddhāc ca pratigrahaḥ |

vṛttitrayam idaṃ proktaṃ munibhir jyeṣṭhavarṇinaḥ ||19||

śastreṇājīvanaṃ rājño bhūtānāṃ cābhirakṣaṇam |

pāśupālyaṃ kṛṣiḥ paṇyaṃ vaiśyasyājīvanaṃ smṛtam ||20||

śūdrasya dharmaḥ śuśrūṣā dvijānām anupūrvaśaḥ |

śuddhā ca vṛttis tatsevā kārucāraṇakarma ca ||21||

gurau vāso ’gniśuśrūṣā svādhyāyo vratacāraṇam |

trikālasnāyitā bhaikṣaṃ gurau prāṇāntikī sthitiḥ ||22||

tadabhāve gurusute tathā sabrahmacāriṇi |

kāmato vāśramānyatvaṃ svadharmo brahmacāriṇaḥ ||23||

samekhalo jaṭī muṇḍo daṇḍī vā gurusaṃśrayaḥ |

ā vidyāgrahaṇād gacchet kāmato vāśramāntaram ||24||

agnihotropacaraṇaṃ jīvanaṃ ca svakarmabhiḥ |

dharmadāreṣu kalyeṣu parvavarjaṃ ratikriyā ||25||

devapitratithibhyaś ca pūjā dīnānukampanam |

śrutismṛtyarthasaṃsthānaṃ dharmo ’yaṃ gṛhamedhinaḥ ||26||

jaṭitvam agnihotritvaṃ bhūśayyājinadhāraṇam |

vanevāsaḥ payomūlanīvāraphalavṛttitā ||27||

pratigrahanivṛttiś ca triḥsnānaṃ vratacāritā |

devātithīnāṃ pūjā ca dharmo ’yaṃ vanavāsinaḥ ||28||

sarvārambhaparityāgo bhaikṣāśyaṃ vṛkṣamūlitā |

niṣparigrahatādrohaḥ samatā sarvajantuṣu ||29||

priyāpriyāpariṣvaṅgaḥ sukhaduḥkhāvikāritā |

sabāhyābhyantaraṃ śaucaṃ vāgyamo vratacāritā ||30||

sarvendriyasamāhāro dhāraṇā dhyānayuktatā |

bhāvasaṃśuddhir ity eṣa parivrāḍdharma ucyate ||31||

ahiṃsā sūnṛtā vāṇī satyaṃ śaucaṃ dayā kṣamā |

varṇināṃ liṅgināṃ caiva sāmānyo dharma ucyate ||32||

svargānantyāya dharmo ’yaṃ sarveṣāṃ varṇiliṅginām |

tasyābhāve tu loko ’yaṃ saṅkarān nāśam āpnuyāt ||33||

sarvasyāsya yathānyāyaṃ bhūpatiḥ sampravartakaḥ |

tasyābhāve dharmanāśas tadabhāve jagaccyutiḥ ||34||

varṇāśramācārayuto varṇāśramavibhāgavit |

pātā varṇāśramāṇāṃ ca pārthivaḥ sarvalokabhāk ||35||

**daṇḍamāhātmyaprakaraṇam**

iti yasmād ubhau lokau dhārayaty ātmavān nṛpaḥ |

prajānāṃ ca tataḥ samyag daṇḍaṃ daṇḍīva dhārayet ||36||

udvejayati tīkṣṇena mṛdunā paribhūyate |

daṇḍena nṛpatis tasmād yuktadaṇḍaḥ praśasyate ||37||

trivargaṃ vardhayaty āśu rājño daṇḍo yathāvidhi |

praṇīto ’thāsamañjasyād vanasthān api kopayet ||38||

lokaśāstrānugo neyo daṇḍo ’nudvejanaḥ śriye |

udvejanād adharmaḥ syāt tasmād dhvaṃso mahīpateḥ ||39||

parasparāmiṣatayā jagato bhinnavartmanaḥ |

daṇḍābhāve paridhvaṃsī mātsyo nyāyaḥ pravartate ||40||

jagad etan nirākrandaṃ kāmalobhādibhir balāt |

nimajjyamānaṃ niraye rājñā daṇḍena dhāryate ||41||

idaṃ prakṛtyā viṣayair vaśīkṛtaṃ

parasparastrīdhanalolupaṃ jagat |

sanātane vartmani sādhusevite

pratiṣṭhate daṇḍabhayopapīḍitam ||

niyataviṣayavartī prāyaśo daṇḍayogāj

jagati paravaśe’smin durlabhaḥ sādhuvṛttaḥ |

kṛśam atha vikalaṃ vā vyādhitaṃ vādhanaṃ vā

patim api kulanārī daṇḍabhītyābhyupaiti ||43||

iti parigaṇitārthaḥ śāstramārgānusārī

niyamayati yatātmā yaḥ prajā daṇḍanītyā |

apunarapagamāya prāptamārgapracārāḥ

sarita iva samudraṃ sampadastaṃ viśanti ||44||

**tṛtīyaḥ sargaḥ**

**ācāravyavasthāpanaprakaraṇam**

daṇḍaṃ daṇḍīva bhūteṣu dhārayan dharaṇīpatiḥ |

prajāḥ samanugṛhṇīyāt prajāpatir iva svayam ||1||

vāk sūnṛtā dayā dānaṃ dīnopagatarakṣaṇam |

iti saṅgaḥ satāṃ sādhu hitaṃ satpuruṣavratam ||2||

āviṣṭa iva duḥkhena tadgatena garīyasā |

samanvitaḥ karuṇayā parayā dīnam uddharet ||3||

na tebhyo ’bhyadhikāḥ santi santaḥ satpuruṣavratāḥ |

duḥkhapaṅkārṇave magnaṃ dīnam abhyuddharanti ye ||4||

dayām āsthāya paramāṃ dharmād avicalan nṛpaḥ |

pīḍitānām anāthānāṃ kuryād aśrupramārjanam ||5||

ānṛśaṃsyaṃ paro dharmaḥ sarvaprāṇabhṛtāṃ mataḥ |

tasmād rājānṛśaṃsyena pālayet kṛpaṇaṃ janam ||6||

na hi svasukham anvicchan pīḍayet kṛpaṇaṃ nṛpaḥ |

kṛpaṇaḥ pīḍyamāno hi manyunā hanti pārthivam ||7||

ko hi nāma kule jātaḥ sukhaleśopalobhitaḥ |

alpasārāṇi bhūtāni pīḍayed avicārayan ||8||

ādhivyādhiparītāya adya śvo vā vināśine |

ko hi nāma śarīrāya dharmāpetaṃ samācaret ||9||

āhāryair nīyamānaṃ hi kṣaṇaṃ duḥkhena hṛdyatām |

chāyāmātrakam evedaṃ paśyed udakabinduvat ||10||

mahāvātāhatibhrāntameghamālātipelavaiḥ |

kathaṃ nāma mahātmāno hriyante viṣayāribhiḥ ||11||

jalāntaś candracapalaṃ jīvitaṃ khalu dehinām |

tathāvidham iti jñātvā śaśvatkalyāṇam ācaret ||12||

jagan mṛgatṛṣātulyaṃ vīkṣyedaṃ kṣaṇabhaṅguram |

sujanaiḥ saṅgatiṃ kuryād dharmāya ca sukhāya ca ||13||

sevyamānas tu sujanair mahān ativirājate |

sudhālipta iva śrīmān prāsādaś candraraśmibhiḥ ||14||

himāṃśumālī na tathā notphullakamalaṃ saraḥ |

ānandayati cetāṃsi yathā sajjanaceṣṭitam ||15||

grīṣmasūryāṃśusantaptam udvejanam anāśrayam |

marusthalam ivodagraṃ tyajed durjanasaṃśrayam ||16||

śrutaśīlopasampannam akasmād eva durjanaḥ |

antaḥ praviśya dahati śuṣkavṛkṣam ivānalaḥ ||17||

niḥśvāsodgīrṇahutabhugdhūmadhūmrīkṛtānanaiḥ |

varam āśīviṣaiḥ saṅgaṃ kuryān na tv eva durjanaiḥ ||18||

dīyate svacchahṛdayaiḥ piṇḍo yenaiva pāṇinā |

mārjāra iva durvṛttas tam eva hi vilumpati ||19||

asādhyaṃ sādhumantrāṇāṃ tīvraṃ vāgviṣam utsṛjat |

dvijihvaṃ vadanaṃ dhatte duṣṭo durjanapannagaḥ ||20||

kriyate ’bhyarhaṇīyāya sujanāya yathāñjaliḥ |

tataḥ sādhutaraḥ kāryo durjanāya śivārthinā ||21||

hlādinīṃ sarvasattvānāṃ samyag janajihīrṣayā |

bhāvayet paramāṃ maitrīṃ visṛjel laukikīṃ giram ||22||

nityaṃ manopahāriṇyā vācā prahlādayej janam |

udvejanīyo bhavati krūravāgarthado ’pi san ||23||

hṛdi viddha ivātyarthaṃ yayā santapyate janaḥ |

pīḍito ’pi hi medhāvī na tāṃ vācam udīrayet ||24||

tīvrāṇy udvegakārīṇi visṛṣṭāny aśamātmakaiḥ |

kṛntanti dehināṃ marma śastrāṇīva vacāṃsi ca ||25||

priyam evābhidhātavyaṃ satsu nityaṃ dviṣatsu ca |

śikhīva kekāmadhuraḥ priyavāk kasya na priyaḥ ||26||

alaṅkriyante śikhinaḥ kekayā madaraktayā |

vācā vipaścito ’tyarthaṃ mādhuryaguṇayuktayā ||27||

madaraktasya haṃsasya kokilasya śikhaṇḍinaḥ |

haranti na tathā vāco yathā sādhu vipaścitaḥ ||28||

guṇānurāgī sthitimāñ chraddadhāno dayānvitaḥ |

dhanaṃ dharmāya visṛjet priyāṃ vācam udīrayan ||29||

ye priyāṇi ca bhāṣante prayacchanti ca satkṛtim |

śrīmanto vandyacaraṇā devās te naravigrahāḥ ||30||

śucir āstikyapūtātmā pūjayed devatāḥ sadā |

devatāvad gurujanam ātmavac ca suhṛjjanam ||31||

praṇipātena hi gurūn sato ’nūcānaceṣṭitaiḥ |

kurvītābhimukhān bhūtyai devān sukṛtakarmaṇā ||32||

sadbhāvena haren mitraṃ sambhrameṇa ca bāndhavān |

strībhṛtyān premadānābhyāṃ dākṣiṇyenetarāñ janān ||33||

anindā parakṛtyeṣu svadharmaparipālanam |

kṛpaṇeṣu dayālutvaṃ sarvatra madhurā giraḥ ||34||

prāṇair avyupakāritvaṃ mitrāyāvyabhicāriṇe |

gṛhāgate pariṣvaṅgaḥ śaktyā dānaṃ sahiṣṇutā ||35||

svasamṛddhiṣv anutsekaḥ paravṛddhiṣv amatsaraḥ |

nānyopatāpi vacanaṃ maunavratacariṣṇutā ||36||

bandhubhir baddhasaṃyogaḥ sujane caturaśratā |

taccittānuvidhāyitvam iti vṛttaṃ mahātmanām ||37||

sanātane vartmani sādhu tiṣṭhatām

ayaṃ hi panthā gṛhamedhināṃ mataḥ |

anena gacchan niyataṃ mahātmanām

imaṃ ca lokaṃ paramaṃ ca vindati ||38||

iti pathi viniveśitātmano

ripurapi gacchati sādhu mitratām |

tadavanipatimatsarād ṛte

vinayaguṇena jagadvaśaṃ nayet ||39||

kva ca narapatigarvaḥ saṅgrahaḥ kva prajānāṃ

madhuravacanayogāl lokam abhyādadīta |

madhuravacanapāśair āyatālānitaḥ san

padam api hi na lokaḥ saṃsthiter bhedam eti ||40||

**caturthaḥ sargaḥ**

**prakṛtisampatprakaraṇam**

svāmy amātyaś ca rāṣṭraṃ ca durgaṃ kośo balaṃ suhṛt |

parasparopakārīdaṃ saptāṅgaṃ rājyam ucyate ||1||

ekāṅgenāpi vikalam etat sādhu na vartate |

tasya sāmagryam anvicchan kurvītāśu parīkṣaṇam ||2||

ātmānam eva prathamam icched guṇasamanvitam |

kurvīta guṇasampannas tataḥ śeṣaparīkṣaṇam ||3||

sādhu bhūtaladevatvaṃ durdhāryam akṛtātmabhiḥ |

ātmasaṃskārasampanno rājā bhavitum arhati ||4||

lokādhārāḥ śriyo rājñāṃ durāpā duṣparigrahāḥ |

tiṣṭhanty āpa ivādhāre ciram ātmani saṃskṛte ||5||

kulaṃ sattvaṃ vayaḥ śīlaṃ dākṣiṇyaṃ kṣiprakāritā |

avisaṃvāditā satyaṃ vṛddhasevā kṛtajñatā ||6||

daivasampannatā buddhir akṣudraparivāratā |

śakyasāmantatā caiva tathā ca dṛḍhabhaktitā ||7||

dīrghadarśitvam utsāhaḥ śucitā sthūlalakṣatā |

vinītatā dhārmikatā guṇāḥ sādhvābhigāmikāḥ ||8||

guṇair etair upetaḥ san suvyaktam abhigamyate |

tathā tu kurvīta yathā gacchel lokābhigamyatām ||9||

prakhyātavaṃśam akrūraṃ lokasaṅgrāhiṇaṃ śucim |

kurvītātmahitākāṅkṣī parivāraṃ mahīpatiḥ ||10||

duṣṭo ’pi bhogyatām eti parivāraguṇair nṛpaḥ |

na duṣṭaparivāras tu vyālākrānta iva drumaḥ ||11||

nirundhānāḥ satāṃ mārgaṃ bhakṣayanti mahīpatim |

duṣṭātmānas tu sacivās asmāt susacivo bhavet ||12||

vibhūtīḥ paramāḥ prāpya satāṃ sambhogyatām iyāt |

yāsu santo na tiṣṭhanti tā vṛthaiva vibhūtayaḥ ||13||

vāgmī pragalbhaḥ smṛtimān udagro balavān vaśī |

netā daṇḍasya nipuṇaḥ kṛtavidyaḥ suvigrahaḥ ||14||

parābhiyogaprasahaḥ sarvadṛṣṭapratikriyaḥ |

paracchidrānvavekṣī ca sandhivigrahatattvavit ||15||

gūḍhamantrapracāraś ca deśakālavibhāgavid |

ādātā samyag arthānāṃ viniyoktā ca pātravit ||16||

krodhalobhabhayadrohastambhacāpalavarjitaḥ |

paropatāpapaiśunyamātsaryerṣyānṛtātigaḥ ||17||

vṛddhopadeśasampannaḥ ślakṣṇo madhuradarśanaḥ |

guṇānurāgī mitavāg ātmasampatprakīrtitā ||18||

ityādiguṇasampanne lokayātrāvidi sthire |

nirvṛtaḥ pitarīvāste yatra lokaḥ sa pārthivaḥ ||19||

ātmasampadguṇaiḥ samyak saṃyuktaṃ yuktakāriṇam |

mahendram iva rājānaṃ prāpya loko vivardhate ||20||

śuśrūṣā śravaṇaṃ caiva grahaṇaṃ dhāraṇaṃ tathā |

ūhāpoho ’rthavijñānaṃ tattvajñānaṃ ca dhīguṇāḥ ||21||

dākṣyaṃ śaighryaṃ tathāmarṣaḥ śauryaṃ cotsāhalakṣaṇam |

guṇair etair upetaḥ san rājā bhavitum arhati ||22||

tyāgaḥ satyaṃ ca śauryaṃ ca traya ete mahāguṇāḥ |

prāpnoti hi guṇān sarvān etair yukto mahīpatiḥ ||23||

kulīnāḥ śucayaḥ śūrāḥ śrutavanto ’nurāgiṇaḥ |

daṇḍanīteḥ prayoktāraḥ sacivāḥ syur mahīpateḥ ||24||

upadhāśodhitāḥ samyag īhamānāḥ phalodayam |

te ’sya sarvaṃ parīkṣeran sānurāgāḥ kṛtākṛtam ||25||

upetya dhīyate yasmād upadheti tataḥ smṛtā |

upāya upadhā jñeyā tayāmātyān parīkṣayet ||26||

svavagraho jānapadaḥ kulaśīlabalānvitaḥ |

vāgmī pragalbhaś cakṣuṣmān utsāhī pratipattimān ||27||

stambhacāpalahīnaś ca maitraḥ kleśasahaḥ śuciḥ |

satyasattvadhṛtisthairyaprabhāvārogyasaṃyutaḥ ||28||

kṛtaśilpaś ca dakṣaś ca prajñāvān dhāraṇānvitaḥ |

dṛḍhabhaktir akartā ca vairāṇāṃ sacivo bhavet ||29||

smṛtis tatparatārtheṣu vitarko jñānaniścayaḥ |

dṛḍhatā mantraguptiś ca mantrisampat prakīrtitā ||30||

trayyāṃ ca daṇḍanītyāṃ ca kuśalaḥ syāt purohitaḥ |

atharvavihitaṃ nityaṃ kuryāc chāntikapauṣṭikam ||31||

sādhu teṣām amātyānāṃ tadvidyebhyaś ca buddhimān |

cakṣuṣmattāṃ ca śilpaṃ ca parīkṣeta guṇadvayam ||32||

svajanebhyo vijānīyāt kulaṃ sthānam avagraham |

parikarmasu dākṣyaṃ ca vijñānaṃ dhārayiṣṇutām ||33||

guṇatrayaṃ parīkṣeta prāgalbhyaṃ pratibhāṃ tathā |

kathāyogeṣu budhyeta vāgmitvaṃ satyavāditām ||34||

utsāhaṃ ca prabhāvaṃ ca tathā kleśasahiṣṇutām |

dhṛtiṃ caivānurāgaṃ ca sthairyaṃ cāpadi lakṣayet ||35||

bhaktiṃ maitrīṃ ca śaucaṃ ca jānīyād vyavahārataḥ |

saṃvāsibhyo balaṃ sattvam ārogyaṃ śīlam eva ca ||36||

astabdhatām acāpalyaṃ vairāṇāṃ cāpy akartṛtām |

pratyakṣato vijānīyād bhadratāṃ kṣudratām api ||37||

karmānumeyāḥ sarvatra parokṣaguṇavṛttayaḥ |

tasmāt parokṣavṛttīnāṃ phalaiḥ karma vibhāvayet ||38||

sajjamānam akāryeṣu nirundhyur mantriṇo nṛpam |

gurūṇām api caiteṣāṃ śṛṇuyān nṛpatir vacaḥ ||39||

nareśvare jagat sarvaṃ nimīlati nimīlati |

sūryodaya ivāmbhojaṃ tatprabodhe prabudhyate ||40||

tad bodhayej jagannāthaṃ saṃbudhyeta yathā tathā |

dhīsattvodyogasampannais tat kāryaṃ tadupāśritaiḥ ||41||

nṛpasya te hi suhṛdas ta eva guravo matāḥ |

ya enam utpathagataṃ vārayanty anivāritāḥ ||42||

sajjamānam akāryeṣu suhṛdo vārayanti ye |

satyaṃ na te hi suhṛdo guravo guravo hi te ||43||

kṛtavidyo ’pi balinā vyaktaṃ rāgeṇa rajyate |

rāgoparaktacittaḥ san kiṃ na kuryād asāmpratam ||44||

paśyann api bhavaty andhaḥ pumān rāgāvṛtekṣaṇaḥ |

suhṛdvaidyāś cikitsanti nirmalair vinayāñjanaiḥ ||45||

rāgamānamadāndhasya skhalataḥ pṛthivīpateḥ |

hastāvalambo bhavati suhṛtsacivaceṣṭitam ||46||

madoddhatasya nṛpateḥ saṅkīrṇasyeva dantinaḥ |

gacchanty anyāyavṛttasya netāraḥ khalu vācyatām ||47||

bhūguṇair vardhate rāṣṭraṃ tadvṛddhir nṛpavṛddhaye |

tasmād guṇavatīṃ bhūmiṃ bhūtyai nṛpatir āvaset ||48||

sasyākaravatī paṇyakhanidravyasamanvitā |

gohitā bhūrisalilā puṇyair janapadair vṛtā ||49||

ramyā sakuñjaravanā vāristhalapathānvitā |

adevamātṛkā ceti śasyate bhūr vibhūtaye ||50||

saśarkarā sapāṣāṇā sāṭavī nityataskarā |

rūkṣā sakaṇṭakavanā savyālā ceti bhūr abhūḥ ||51||

svājīvyo bhūguṇair yuktaḥ sānūpaḥ parvatāśrayaḥ |

śūdrakāruvaṇikprāyo mahārambhakṛṣīvalaḥ ||52||

sānurāgo ripudveṣī pīḍākarasahaḥ pṛthuḥ |

nānādeśyaiḥ samākīrṇo dhārmikaḥ paśumān dhanī ||53||

īdṛgjanapadaḥ śasto ’mūrkhavyasanināyakaḥ |

taṃ vardhayet prayatnena tasmāt sarvaṃ pravardhate ||54||

pṛthusīmamahākhātam uccaprākāragopuram |

samāvaset puraṃ śailaṃ sarinmaruvanāśrayam ||55||

jalavad dhānyadhanavad durgaṃ kālasahaṃ mahat |

durgahīno narapatir vātābhrāvayavaiḥ samaḥ ||56||

audakaṃ pārvataṃ vārkṣam airiṇaṃ dhānvanaṃ tathā |

śastaṃ praśastamatibhir durgaṃ durgopacintakaiḥ ||57||

jalānnāyudhayantrāḍhyaṃ dhīrayodhair adhiṣṭhitam |

guptipradhānam ācāryā durgaṃ samanumenire ||58||

sāpasārāṇi durgāṇi bhuvaḥ sānūpajāṅgalāḥ |

nivāsāya praśasyante bhūbhujāṃ bhūtim icchatām ||59||

bahvādāno ’lpaniḥsrāvaḥ khyātaḥ pūjitadaivataḥ |

īpsitadravyasampanno hṛdyaḥ svāptair adhiṣṭhitaḥ. ||60||

muktākanakaratnāḍhyaḥ pitṛpaitāmahocitaḥ |

dharmārjito vyayasahaḥ kośaḥ kośajñasammataḥ ||61||

dharmahetos tathārthāya bhṛtyānāṃ bharaṇāya ca |

āpadarthaṃ ca saṃrakṣyaḥ kośaḥ kośavatā sadā ||62||

pitṛpaitāmaho vaśyaḥ saṃhato dattavetanaḥ |

vikhyātapauruṣo janyaḥ kuśalaḥ kuśalair vṛtaḥ ||63||

nānāpraharaṇopeto nānāyuddhaviśāradaḥ |

nānāyodhasamākārṇo nīrājitahayadvipaḥ ||64||

pravāsāyāsaduḥkheṣu yuddheṣu ca kṛtaśramaḥ |

advaidhyaḥ kṣatriyaprāyo daṇḍo daṇḍavidāṃ mataḥ ||65||

tyāgavijñānasattvāḍhyaṃ mahāpakṣaṃ priyaṃvadam |

āyatikṣamam advaidhyaṃ mitraṃ kurvīta satkulam ||66||

samutpanneṣu kṛcchreṣu dāruṇeṣv apy asaṃśayam |

pitṛpaitāmahaṃ nityam advaidhyaṃ hṛdayānugam |

mahallaghusamutthānaṃ mitraṃ kāryārtham iṣyate ||68||

dūrād evābhigamanaṃ spaṣṭārthā hṛdayānugā |

vāksatkṛtya pradānaṃ ca trividho mitrasaṃgrahaḥ ||69||

dharmakāmārthasaṃyogo mitrāt tu trividhaṃ phalam |

yasmād etat trayaṃ nāsti tat seveta na paṇḍitaḥ ||70||

ādau tanvyo bṛhanmadhyā vistāriṇyaḥ pade pade |

yāyinyo na nivartinyaḥ satāṃ maitryaḥ saritsamāḥ ||71||

aurasaṃ maitrasambaddhaṃ tathā vaṃśakramāgatam |

rakṣitaṃ vyasanebhyaś ca mitraṃ jñeyaṃ caturvidham ||72||

śucitā tyāgitā śauryaṃ samānasukhaduḥkhatā |

anurāgaś ca dākṣyaṃ ca satyatā ca suhṛdguṇāḥ ||73||

tadarthehānurāgaś ca saṅkṣiptaṃ mitralakṣaṇam |

yasmin naitan na tan mitraṃ tatrātmānaṃ na nikṣipet ||74||

iti sma rājyaṃ sakalaṃ samīritaṃ

parā pratiṣṭhāsya dhanaṃ sasādhanam |

gṛhītam etan nipuṇena mantriṇā

trivarganiṣpattim upaiti śāśvatīm ||75||

yathāntarātmā prakṛtīr adhiṣṭhitaś

carācaraṃ viśvam idaṃ samaśnute |

tathā narendraḥ prakṛtīr adhiṣṭhitaś

carācaraṃ viśvam idaṃ samaśnute ||76||

prakṛtibhir iti samyaganvito

janapadamādaravāṃstu pālayet |

janapadaparipālanāc ciraṃ

vrajati nṛpaḥ paramaṃ śriyaḥ padam ||77||

prakṛtiguṇasamanvitaḥ sudhīr

vrajati nṛpaḥ spṛhaṇīyatāṃ parām |

sa ca bhavati raṇeṣu vidviṣāṃ

śvasana iva prabalaḥ payomucām ||78||

**pañcamaḥ sargaḥ**

**svāmyanujīvivṛttaprakaraṇam**

vṛttasthaṃ vṛttasampannāḥ kalpavṛkṣopamaṃ nṛpam |

abhigamyaguṇair yuktaṃ severann anujīvinaḥ ||1||

dravyaprakṛtihīno ’pi sevyaḥ sevyaguṇānvitaḥ |

bhavaty ājīvanaṃ tasmāc chlāgyaṃ kālāntarād api ||2||

api sthāṇuvad āsīta śuṣyan parigataḥ kṣudhā |

na tv evānātmasampannād vṛttim īheta paṇḍitaḥ ||3||

anātmavān nayadveṣī vardhayann arisampadaḥ |

prāpyāpi mahad aiśvaryaṃ saha tena vinaśyati ||4||

labdhāvakāśo nipuṇa ātmavatyavikāravān |

sthāne sthairyam avāpnoti mantrī karmasu niścitaḥ ||5||

āyatyāṃ ca tadātve ca yat syād āsvādapeśalam |

tat kliśyann api kurvīta na lokadviṣṭam ācaret ||6||

tilāś campakasaṃśleṣāt prāpnuvanty adhivāsanām |

rasonabhakṣās tadgandhāḥ sarve sāṅkrāmikā guṇāḥ ||7||

apāṃ pravāho gāṅgo ’pi samudraṃ prāpya tadrasaḥ |

bhavaty apeyas tadvidvān nāśrayed aśubhātmakam ||8||

kliśyann api hi medhāvī śuddhaṃ jīvanam ācaret |

teneha ślāghyatām eti lokebhyaś ca na hīyate ||9||

abhilakṣyaṃ sthiraṃ puṇyaṃ khyātaṃ siddhair niṣevitam |

seveta siddhim anvicchañ chlāghyaṃ vindhyam iveśvaram ||10||

durāpam api loke ’smin yad yad vastv abhivāñchati |

tat tad āpnoti medhāvī tasmāt kāryaḥ samudyamaḥ ||11||

ārirādhayiṣuḥ samyag anujīvī mahīpatim |

vidyāvinayaśilpādyair ātmānam upapādayet ||12||

kulavidyāśrutaudāryaśilpavikramadhairyavān |

vapuḥsattvabalārogyasthairyaśaucadayānvitaḥ ||13||

paiśunyadrohasambhedaśāṭhyalaulyānṛtātigaḥ |

stambhacāpalahīnaś ca sevanaṃ kartum arhati ||14||

dakṣatā bhadratā dārḍhyaṃ kṣāntiḥ kleśasahiṣṇutā |

santoṣaḥ śīlam utsāho maṇḍayanty anujīvinam ||15||

arthaśaucaparo nityaṃ guṇair ebhiḥ samanvitaḥ |

bhūtaye bhūtisampannaṃ sādhu viśvāsayen nṛpam ||16||

praviṣṭaḥ samyag ucite sthāne tiṣṭhan suveṣavān |

yathākālam upāsīta rājānaṃ vinayānvitaḥ ||17||

parasthānāsanaṃ krauryam auddhatyaṃ matsaraṃ tyajet |

vigṛhya kathanaṃ cāpi na kuryāj jyāyasā saha ||18||

vipralambhaṃ ca māyāṃ ca dambhaṃ steyaṃ ca varjayet |

putrebhyaś ca namaskuryād vallabhebhyaś ca bhūpateḥ ||19||

na narmasacivaiḥ sārdhaṃ kiñcid apy apriyaṃ vadet |

te hi marmaṇy abhighnanti prahāsenaiva saṃsadi ||20||

bhartur anvāsane tiṣṭhan dṛṣṭiṃ nānyatra nikṣipet |

brūyān na kiñcid anyonyaṃ tiṣṭhec cāsyaṃ vilokayan ||21||

ko ’trety aham iti brūyāt samyag ājñāpayeti ca |

ājñāṃ cāvitathāṃ kuryād yathāśakty avilambitam ||22||

uccaiḥ prakathanaṃ kāsaṃ ṣṭhīvanaṃ kutsitaṃ tathā |

jṛmbhaṇaṃ gātrabhaṅgaṃ ca parvasphoṭaṃ ca varjayet ||23||

praviśya cānurāgeṇa cittaṃ cittajñasammataḥ |

samarthayaṃś ca tatpakṣaṃ sādhu bhāṣeta bhāṣitam ||24||

tanniyogena vā brūyād arthaṃ supariniścitam |

sukhaprabandhagoṣṭhīṣu vivāde vādināṃ matam ||25||

vijānann api na brūyād bhartuḥ kṣiptottaraṃ vacaḥ |

pravīṇo ’pi hi medhāvī varjayed abhimānitām ||26||

yad apy uccair vijānīyān nīcais tad api kīrtayet |

karmaṇā tasya vaiśiṣṭyaṃ kathayed vinayānvitaḥ| |27||

āpady unmārgagamane kāryakālātyayeṣu ca |

apṛṣṭo ’pi hitānveṣī brūyāt kalyāṇabhāṣitam||28||

priyaṃ tathyaṃ ca pathyaṃ ca vaded dharmārtham eva ca |

aśraddheyam asabhyaṃ ca parokṣaṃ kaṭu cotsṛjet ||29||

parārthaṃ deśakālajño deśe kāle ca sādhayet |

svārthaṃ ca svārthakuśalaḥ kuśalenārthakāriṇā ||30||

guhyakarma ca mantraṃ ca na bhartuḥ samprakāśayet |

vidviṣṭiṃ ca vināśaṃ ca manasāpi na cintayet ||31||

strībhis taddarśibhiḥ pāpair vairidūtair nirākṛtaiḥ |

ekārthacaryāsaṅghātaṃ saṃsargaṃ ca vivarjayet ||32||

veṣabhāṣānukaraṇaṃ na kuryāt pṛthivīpateḥ |

sampanno ’pi hi medhāvī spardhate na ca tadguṇaiḥ ||33||

rāgāparāgau jānīyād bhartuḥ kuśalakarmakṛt |

iṅgitākāraliṅgābhyām iṅgitākāratattvavit ||34||

dṛṣṭvā prasanno bhavati vākyaṃ gṛhṇāti cādarāt |

diśaty āsanam abhyāśe kuśalaṃ paripṛcchati ||35||

viviktadarśane sthāne rahasye ca na śaṅkate |

tadarthāṃ tatkṛtāṃ coccair ākarṇayati saṃkathām ||36||

ślāghate ślāghanīyeṣu ślāghyamānaṃ ca nandati |

kathāntareṣu smarati prahṛṣṭaḥ kīrtayed guṇān ||37||

sahate pathyam uktaḥ san na nindām anumanyate |

karoti vākyaṃ tatproktaṃ tadvaco bahu manyate ||38||

vṛddhau prasanno bhavati vyasane paritapyate |

upakāreṣu mādhyasthyaṃ darśayaty adbhuteṣu ca ||39||

tatkṛtaṃ karma cānyena kṛtam ity abhibhāṣate |

vipakṣam utthāpayati vināśaṃ cāpy upekṣate ||40||

kārye saṃvardhayaty āśāṃ phale ca kurute ’nyathā |

yadvākyaṃ madhuraṃ kiñcit tad apy arthena niṣṭhuram ||41||

ācaraty ātmaśaṃsāsu parivādaṃ ca kevalam |

akopo ’pi sakopābhaḥ prasannaś cāpi niṣphalaḥ ||42||

hasaty akasmād vrajati rūkṣaṃ ca samudīkṣate |

vijñāpy amāno vṛttyarthaṃ sahasotthāya gacchati ||43||

āghaṭṭayati mantrāṇi bruvan hāsaṃ prapadyate |

sambhāvayati doṣeṇa vṛtticchedaṃ karoti ca ||44||

sādhūktam api tadvākyaṃ samarthayati cānyathā |

aparvaṇi kathābhaṅgaṃ karoti virasībhavan ||45||

upāsyamānaḥ śayane suptalakṣeṇa tiṣṭhati |

yatnenārādhyamāno ’pi suptavac ca viceṣṭate ||46||

ityādi hy anuraktasya viraktasya ca lakṣaṇam |

raktād vṛttiṃ samīheta viraktaṃ ca parityajet ||47||

nirguṇaṃ hy api bhartāram āpatsu na parityajet |

tataḥ parataro nāsti ya āpatsūpatiṣṭhate ||48||

svasthavṛtteṣu sattvāḍhyā nopayānty abhilakṣyatām |

virodhe karmadhuryāṇāṃ teṣāṃ nāmātiricyate ||49||

ślāghyā cānandanī caiva mahatām upakāritā |

kāle kalyāṇam ādhatte svalpāpi sumahodayam ||50||

akāryāt pratiṣedhaś ca kārye caivānuvartanam |

saṅkṣepād iti sadvṛttaṃ bandhumitrānujīvinām ||51||

pānastrīdyūtagoṣṭhīṣu rājānam abhitaścarāḥ |

bodhayeyuḥ pramādyantam upāyair nālikādibhiḥ ||52||

rājānaṃ ye hy upekṣante sajjamānaṃ vikarmasu |

te gacchanty akṛtātmānaḥ saha tena parābhavam ||53||

jayājñāpaya deveti nātha jīveti cādarāt |

ājñām asya pratīcchanto bhṛtyāḥ kuryur upāsanam ||54||

bhartuś cittānuvartitvaṃ sadvṛttam anujīvinām |

rakṣāṃsy api hi gṛhyante nityaṃ chandānuvartibhiḥ ||55||

dhīsattvodyogayuktānāṃ kiṃ durāpaṃ mahātmanām |

chandānuvartināṃ loke kaḥ paraḥ priyavādinām ||56||

alasasyālpatoṣasya nirvidyasyākṛtātmanaḥ |

pradānakāle bhavati mātāpi hi parāṅmukhī ||57||

ye śūrā ye ca vidvāṃso ye ca sevāvipaścitaḥ |

teṣām eva vikāsinyo bhogyā nṛpatisampadaḥ ||58||

apriyo ’pi hi pathyaḥ syād iti vṛddhānuśāsanam |

vṛddhānuśāsane tiṣṭhan priyatām upagacchati ||59||

ājīvyaḥ sarvabhūtānāṃ rājā parjanyavad bhavet|

nirājīvyaṃ tyajanty enaṃ śuṣkaṃ sara ivāṇḍajāḥ ||60||

kulaṃ vṛttaṃ śrutaṃ śauryaṃ sarvam etan na gaṇyate |

durvṛtte ’py akulīne ’pi jano dātari rajyate ||61||

lakṣmīr evānvayo loke na lakṣmyāḥ parato ’nvayaḥ |

yasmin kośo balaṃ caiva tasmiṁl loko ’nugacchati ||62||

utthitā eva pūjyante janā kāryārthibhir naraiḥ |

śatruvat patitaṃ ko nu vandate mānavaṃ punaḥ ||63||

arthārthī jīvaloko ’yaṃ jvalantam upasarpati |

kṣīṇakṣīrāṃ nirājīvyāṃ vatsas tyajati mātaram ||64||

ahāpayan nṛpaḥ kālaṃ bhṛtyānām anuvartinām |

karmaṇām ānurūpyeṇa vṛttiṃ samanukalpayet ||65||

kāle sthāne ca pātre ca na hi vṛttiṃ vilopayet |

etadvṛttivilopena rājā bhavati garhitaḥ ||66||

apātravarṣaṇaṃ jātu na kuryāt sadvigarhitam |

apātravarṣaṇāt kiṃ syād anyat kośakṣayād ṛte ||67||

kulaṃ vidyāṃ śrutaṃ śauryaṃ sauśīlyaṃ bhūtapūrvatām |

vayo’vasthāṃ ca saṃvīkṣya svādriyeta mahāmanāḥ ||68||

kulīnān nāvamanyeta samyagvṛttān manasvinaḥ |

tyajanty ete hi bhartāraṃ ghnanti vā mānahetavaḥ ||69||

guṇair udāraiḥ saṃyuktān pronnayen madhyamādhamān |

mahattāṃ prāpnuvantas te vardhayanti nareśvaram ||70||

uttamābhijanopetān na nīcaiḥ saha vardhayet |

kṛśo ’pi hi vivekajño yāti saṃśrayaṇīyatām ||71||

nirāloke hi loke ’smin nāsate tatra paṇḍitāḥ |

jātyasya hi maṇer yatra kācena samatā matā ||72||

viśrāmyanti mahātmāno yatra kalpatarāv iva |

sa ślāghyo bhavati śrīmān satsambhogaphalāḥ śriyaḥ ||73||

lakṣmyā lakṣmīvatāṃ loke vikāsinyāpi kiṃ tayā |

bandhubhiś ca suhṛdbhiś ca visrabdhaṃ yā na bhujyate ||74||

āyadvāreṣu sarveṣu kuryād āptān parīkṣitān |

ādadīta dhanaṃ tais tu bhāsvān usrair ivodakam ||75||

abhyastakarmaṇas tajjñāñ chucīñ chuddhārthasaṅgatān |

kuryād udyogasampannān adhyakṣān sarvakarmasu ||76||

yo yad vastu vijānāti taṃ tatra viniyojayet |

aśeṣaviṣayaprāptāv indriyārtheṣv ivendriyam ||77||

koṣṭhāgāre ’bhiyuktaḥ syāt tadāyattaṃ hi jīvitam |

nātyāyaṃ ca vyayaṃ kuryāt pratyavekṣeta cānvaham||78||

kṛṣir vaṇikpatho durgaṃ setuḥ kuñjarabandhanam |

khanyākaro vanādānaṃ śūnyānāṃ ca niveśanam ||79||

aṣṭavargam imaṃ sādhu svasthavṛttaṃ vivardhayet |

jīvanārtham ihājīvyaiḥ kārayet karaṇānvitaiḥ ||80||

yayā yayeha vardheta vṛttyā kṣīṇo ’pi pārthivaḥ |

tasyāṃ tasyāṃ na saṃrodhaṃ kuryāt paṇyopajīvinām ||81||

yathārakṣec ca nipuṇaṃ sasyaṃ kaṇṭakiśākhayā |

phalāya laguḍaḥ kāryas tadvad bhogyam idaṃ jagat ||82||

āyuktakebhyaś corebhyaḥ parebhyo rājavallabhāt |

pṛthivīpatilobhāc ca prajānāṃ pañcadhā bhayam ||83||

pañcaprakāram apy etad apohya nṛpatir bhayam |

ādadīta phalaṃ kāle trivargaparivṛddhaye ||84||

yathā gauḥ pālyate kāle duhyate ca tathā prajā |

sicyate cīyate caiva latā puṣpapradā yathā ||85||

āsrāvayed upacitān sādhu duṣṭavraṇān iva |

āyuktās te ca varteran agnāv iva mahīpatau ||86||

svalpam apy apakurvanti ye pāpāḥ pṛthivīpatau |

te vahnāv iva dahyante pataṅgā mūḍhacetasaḥ ||87||

saṃvardhayet tathā kośam āptais tajjñair adhiṣṭhitam |

kāle cāsya vyayaṃ kuryāt trivargapratipattaye ||88||

dharmārthaṃ kṣīṇakośasya kṛśatvam api śobhate |

suraiḥ pītāvaśeṣasya śaraddhimarucer iva ||89||

bṛhaspater aviśvāsa iti śāstrārthaniścayaḥ |

aviśvāsī tathā ca syād yathā ca vyavahāravān ||90||

viśvāsayed aviśvastaṃ viśvastaṃ nātiviśvaset |

yasmin viśvāsam āyāti vibhūteḥ pātram eva saḥ ||91||

prādurbhavanty arthasamaṃ yasmāc cittāny anukṣaṇam |

tasmād yogīva satataṃ tāni paśyet samāhitaḥ ||92||

udyogād anivṛttasya susahāyasya dhīmataḥ |

chāyevānugatā tasya nityaṃ śrīḥ sahacāriṇī ||93|

svanugataparitoṣitānujīvī

madhuravacāś caritānuraktalokaḥ |

sunipuṇaparamāptasaktatantro

bhavati ciraṃ nṛpatiḥ pradīptaraśmiḥ ||94||

**ṣaṣṭhaḥ sargaḥ**

**kaṇṭakaśodhanaprakaraṇam**

loke vede ca kuśalaḥ kuśalaiḥ pariveṣṭhitaḥ |

ādṛtaś cintayed rājyaṃ sabāhyābhyantaraṃ nṛpaḥ ||1||

ābhyantaraṃ śarīraṃ svaṃ bāhyaṃ rāṣṭram udāhṛtam |

anyonyādhārasambandhād ekam evedam iṣyate ||2||

rājyāṅgānāṃ tu sarveṣāṃ rāṣṭrād bhavati sambhavaḥ |

tasmāt sarvaprayatnena rājā rāṣṭraṃ samunnayet ||3||

lokānugraham anvicchañ charīram anupālayet |

rājñaḥ saṃrakṣaṇaṃ dharmaḥ śarīraṃ dharmasādhanam ||4||

dharmyām ārebhire hiṃsām ṛṣikalpā mahībhujaḥ |

tasmād asādhūn dharmāya nighnan doṣair na lipyate ||5||

dharmasaṃrakṣaṇaparo dharmeṇārthaṃ vivardhayet |

ye ye prajāḥ prabādheran tāṃs tāñ chiṣyān mahīpatiḥ ||6||

yam āryāḥ kriyamāṇaṃ hi śaṃsanty āgamavedinaḥ |

sa dharmo yaṃ vigarhanti tam adharmaṃ pracakṣate ||7||

dharmādharmau vijānan hi śāsane ’bhirataḥ satām |

prajā rakṣen nṛpaḥ sādhu hanyāc ca paripanthinaḥ ||8||

rājyopaghātaṃ kurvīran ye pāpā rājavallabhāḥ |

ekaikaśaḥ saṃhatā vā tān dūṣyān paricakṣate ||9||

dūṣyān upāṃśudaṇḍena hanyād rājāvilambitam |

pradūṣya vā prakāśaṃ hi lokavidveṣam āgatān ||10||

rājā rahasi dūṣyaṃ hi darśanāyopamantrayet |

gūḍhaśastrā viśeyus taṃ paścād āsaṃjñitā narāḥ ||11||

viśvastā hi vicinvīyur dvāḥsthāḥ kakṣyāntarāgatān |

te śastragrāhiṇo brūyuḥ prayuktāḥ sma iti sphuṭam ||12||

ityādi dūṣyān sandūṣya prajānām abhivṛddhaye |

vinayañ chriyam utkarṣaṃ rājā śalyaṃ samuddharet ||13||

yathā bījāṅkuraḥ sūkṣmaḥ paripuṣṭo ’bhirakṣitaḥ |

kāle phalāya bhavati sādhu tadvad iyaṃ prajā ||14||

udvejayati tīkṣṇena mṛdunā paribhūyate |

tasmād yathārhato daṇḍaṃ nayet pakṣam anāśritaḥ ||15||

**saptamaḥ sargaḥ**

**rājaputrarakṣaṇaprakaraṇam**

prajātmaśreyase rājā kurvītātmajarakṣaṇam |

lolubhyamānās te ’rtheṣu hanyur enam arakṣitāḥ ||1||

rājaputrā madonmattā gajā iva niraṅkuśāḥ |

bhrātaraṃ vāpi nighnanti pitaraṃ vābhimāninaḥ ||2||

rājaputrair madonmattaiḥ prārthyamānam itas tataḥ |

duḥkhena rakṣyate rājyaṃ vyāghrāghrātam ivāmiṣam ||3||

rakṣyamāṇā yadi cchidraṃ kathaṃcit prāpnuvanti te |

siṃhaśāvā iva ghnanti rakṣitāram asaṃśayam ||4||

vinayopagrahān bhūtyai kurvīta nṛpatiḥ sutān |

avinītakumāraṃ hi kulam āśu vinaśyati ||5||

vinītam aurasaṃ putraṃ yauvarājye ’bhiṣecayet |

duṣṭaṃ gajam ivodvṛttaṃ kurvīta sukhabandhanam ||6||

rājaputraḥ parityāgaṃ sudurvṛtto ’pi nārhati |

kliśyamānaḥ sa pitaraṃ param āśritya hanti hi ||7||

vyasane sajjamānaṃ hi kleśayed vyasanāśrayaiḥ |

tathā ca kleśayed enaṃ yathā syāt pitṛgocaraḥ ||8||

**ātmarakṣaṇaprakaraṇam**

yāne śayyāsane bhojye pāne vastre vibhūṣaṇe |

sarvatraivāpramattaḥ san varjeta viṣadūṣitam ||9||

viṣaghnair udakaiḥ snāto viṣaghnamaṇibhūṣaṇaḥ |

parīkṣitaṃ samaśnīyāj jāṅgalīvidbhiṣagvṛtaḥ ||10||

bhṛṅgarājaḥ śukaś caiva śārikā ceti pakṣiṇaḥ |

krośanti bhṛśam udvignā viṣapannagadarśanāt ||11||

cakorasya virajyete nayane viṣadarśanāt |

suvyaktaṃ mādyati krauñco mriyate mattakokilaḥ ||12||

jīvañjīvasya ca glānir jāyate viṣadarśanāt |

teṣām anyatamenāpi samaśnīyāt parīkṣitam ||13||

mayūrapṛṣatotsargān na bhavanti bhujaṅgamāḥ |

tasmān mayūrapṛṣatau bhavane nityam utsṛjet ||14||

bhojyam annaṃ parīkṣārthaṃ pradadyāt pūrvam agnaye |

vayobhyaś ca tato dadyāt tatra liṅgāni lakṣayet ||15||

dhūmārcirnīlatā vahneḥ śabdasphoṭaś ca jāyate |

annena viṣadigdhena vayasāṃ maraṇaṃ bhavet ||16||

aklinnatā sodakatvam āśuśaityaṃ vivarṇatā |

annasya viṣadigdhasya tathā snigdhatvam eva ca ||17||

vyañjanasyāśu śuṣkatvaṃ kvathane śyāmaphenatā |

gandhasparśarasāś caiva naśyanti viṣadūṣaṇāt ||18||

chāyātiriktā hīnā vā syād rase viṣadūṣite |

dṛśyate rājir ūrdhvā ca phenamaṇḍalam eva ca ||19||

rasasya nīlā payasaś ca tāmrā

madyasya toyasya ca kokilābhā |

śyāmā ca dadhno viṣadūṣitasya

madhye bhavaty ūrdhvagatā ca rekhā ||20||

ārdrasya sarvasya bhavet tu sadyaḥ

pramlānabhāvo viṣadūṣitasya |

utpakvatā kvāthavinīlatā ca

praśyāmatā ceti vadanti tajjñāḥ ||21||

śuṣkasya sarvasya viṣopadehād

viśīrṇatā cāśuvivarṇatā ca |

kharaṃ mṛdu syān mṛdunaḥ kharatvaṃ

tadantike cālpakajantughātaḥ ||22||

prāvārāstaraṇānāṃ ca śyāmamaṇḍalakīrṇatā |

tantūnāṃ pakṣmaṇāṃ lomnāṃ syād bhraṃśaś ca viṣāśrayāt ||23||

lohānāṃ ca maṇīnāṃ ca malapaṅkopadigdhatā |

prabhāvasnehagurutāvarṇasparśavadhas tathā ||24||

saṃśuṣkaśyāmavaktratvaṃ vāgbhaṅgo jṛmbhaṇaṃ muhuḥ |

skhalanaṃ vepathuḥ svedo hy āveśo digvilokanam ||25||

svakarmaṇi svabhūmau syād anavasthānam eva ca |

liṅgāny etāni nipuṇaṃ lakṣayed viṣadāyinām ||26||

auṣadhāni ca sarvāṇi pānaṃ pānīyam eva ca |

tatkalpakaiḥ samāsvādya prāśnīyād bhojanāni ca ||27||

prasādhanādi yatkiṃcit tat sarvaṃ paricārakāḥ |

upaninyur narendrāya suparīkṣitamudritam ||28||

parasmād āgataṃ yac ca tat tat sarvaṃ parīkṣayet |

svebhyaḥ parebhyaś ca tadā rakṣyo rājā hi rakṣitā ||29||

yānavāhanam ārohej jñātaṃ jñātopapāditam |

avijñātena hi pathā saṅkaṭena ca na vrajet ||30||

vīkṣitāduṣṭakarmāṇam āptaṃ vaṃśakramāgatam |

saṃvibhaktaṃ ca kurvīta janam āsannavartinam ||31||

adhārmikāṃś ca krūrāṃś ca dṛṣṭadoṣān nirākṛtān |

parebhyo ’bhyāgatāṃś caiva dūrād etān samācaret ||32||

mahāvātasamuddhūtām aparīkṣitanāvikām |

anyanaupratibaddhāṃ vā nopeyān nāvam āturām ||33||

paritāpiṣu vāsareṣu paśyaṃs

taṭalekhāsthitam āptasainyacakram |

suviśodhitamīnanakrajālaṃ

vyavagāheta jalaṃ suhṛtsametaḥ ||34||

gahanāni vivarjayan viśuddhaṃ

bahirudyānavanaṃ samabhyupetaḥ |

viharan madhuraṃ vayo’nurūpaṃ

na ca mādyed viṣayopabhogarāgāt ||35||

suvinītasuvegapṛṣṭhayānaḥ

sukhagamyām ucitāṃ ca lakṣyasiddhyai |

suparīkṣitarakṣitāntasīmāṃ

laghukoṣṭhas tu mṛgāṭavīm upeyāt ||36||

kārayed bhavanaśodhanam ādau

mātur antikam api pravivikṣuḥ |

āptaśastryanugataḥ praviśet tat-

saṅkaṭe ca gahane na ca tiṣṭhet ||37||

pāṃsūtkarotkarṣiṇi vāti vāte

saṃsaktadhārājalade ca kāle |

atyātape vāpi tathāndhakāre

svasthas tu san na kvacid abhyupeyāt ||38||

nirgame ca praveśe ca rājamārgaṃ samantataḥ |

protsāritajanaṃ gacchet samyagāviṣkṛtonnatiḥ ||39||

yātrotsavasamājeṣu janasaṃbādhaśālinaḥ |

pradeśān nāvagāheta nātivelaṃ ca saṃpatet ||40||

niṣevito varṣavaraiḥ kañcukoṣṇīṣadhāribhiḥ |

antaḥpureṣu vicaret kubjakairātavāmanaiḥ ||41||

nīcair antaḥpurāmātyāḥ śucayaś cittavedinaḥ |

śastrāgniviṣavarjaṃ hi narmayeyur mahīpatim ||42||

antarvaṃśikasainyaṃ hi sannaddhaṃ sādhusammatam |

rakṣed āyuktakuśalam antaḥpuragataṃ nṛpam ||43||

āśītikāś ca puruṣāḥ pañcāśatkāś ca yoṣitaḥ |

paśyeyur avarodhānāṃ śaucam āgārikāś ca ye ||44||

rūpājīvāḥ striyaḥ snātāḥ parivartitavāsasaḥ |

rājānam upatiṣṭheyur viśuddhasragvibhūṣaṇāḥ ||45||

kuhakair jaṭilaiś cāpi muṇḍaiś cābhyantaro janaḥ |

saṃsargaṃ na kvacid gacched bāhyair dāsījanais tathā ||46||

nirgacchet praviśec cāpi sarvatrābhyantaro janaḥ |

vijñātadravyasañcārī karaṇenopalakṣitaḥ ||47||

na cānujīvinaṃ paśyed akalyaṃ pṛthivīpatiḥ |

anyatrātyayikād rogāt sarvasyaivāturo guruḥ ||48||

snātānuliptaḥ surabhiḥ sragvī rucirabhūṣaṇaḥ |

snātāṃ viśuddhavasanāṃ paśyed devīṃ subhūṣaṇām ||49||

na ca devīgṛhaṃ gacched ātmīyāt sanniveśanāt |

atyantaṃ vallabho ’smīti visrambhaṃ strīṣu na vrajet ||50||

devīgṛhaṃ gato bhrātā bhadrasenam amārayat |

mātuḥ śayyāntarālīnaḥ kārūśaṃ caurasaḥ sutaḥ ||51||

lājān viṣeṇa saṃyojya madhuneti vilobhya tam |

devī tu kāśirājendraṃ nijaghāna rahogatam ||52||

viṣadigdhena sauvīraṃ mekhalāmaṇinā nṛpam |

nūpureṇa ca vairūpyaṃ jāruṣyaṃ darpaṇena ca ||53||

veṇyāṃ śastraṃ samādhāya tathā cāpi viḍūratham |

ahivṛttaṃ pariharec chatrau cāpi prayojayet ||54||

yasya dārāḥ suguptāḥ syuḥ puruṣair āptakāribhiḥ |

sarvabhogānvitaṃ tasya haste lokadvayaṃ sthitam ||55||

dharmam icchan narapatiḥ sarvadārān anukramāt |

gacched anudinaṃ nityaṃ vājīkaraṇabṛṃhitaḥ ||56||

vicārya kāryāvayavān dinakṣaye

visṛjya lokaṃ pramadākṛtakriyaḥ |

aśastrabandhena hi sādhu pāṇinā

svaped asaktaṃ paramāptarakṣitaḥ ||57||

nayena jāgraty aniśaṃ nareśvare

sukhaṃ svapantīha nirādhayaḥ prajāḥ |

pramattacitte svapati trasadbhayāt

prajāgareṇāsya jagat prabādhyate ||58||

iti sma pūrve munayo babhāṣire

nṛpasya rājyasya ca sādhu rakṣaṇam |

tad etad evaṃ paripālayan nayān

nareśvaraḥ pālanakalyatāṃ vrajet ||59||

**aṣṭamaḥ sargaḥ**

**maṇḍalayoniprakaraṇam**

upetaḥ kośadaṇḍābhyāṃ sāmātyaḥ saha mantribhiḥ |

durgasthaś cintayet sādhu maṇḍalaṃ maṇḍalādhipaḥ ||1||

rocate sarvabhūtebhyaḥ śaśīvākhaṇḍamaṇḍalaḥ |

sampūrṇamaṇḍalas tasmād vijigīṣuḥ sadā bhavet ||2||

rathīva rājate rājā viśuddhe maṇḍale caran |

aśuddhe maṇḍale sarvaṃ śīryate rathacakravat ||3||

amātyarāṣṭradurgāṇi kośo daṇḍaś ca pañcamaḥ |

etāḥ prakṛtayas tajjñair vijigīṣor udāhṛtāḥ ||4||

etāḥ pañca tathā mitraṃ saptamaḥ pṛthivīpatiḥ |

saptaprakṛtikaṃ rājyam ity uvāca bṛhaspatiḥ ||5||

sampannas tu prakṛtibhir mahotsāhaḥ kṛtaśramaḥ |

jetum eṣaṇaśīlaś ca vijigīṣur iti smṛtaḥ ||6||

kaulīnyaṃ vṛddhasevitvam utsāhaḥ sthūlalakṣatā |

cittajñatā buddhimattvaṃ prāgalbhyaṃ satyavāditā ||7||

ādīrghasūtratā kṣaudryaṃ praśrayaḥ svapradhānatā |

deśakālajñatā dārḍhyaṃ sarvakleśasahiṣṇutā ||8||

sarvavijñānitā dākṣyam ūrjaḥ saṃvṛttamantratā |

avisaṃvāditā śauryaṃ bhaktijñatvaṃ kṛtajñatā ||9||

śaraṇāgatavātsalyam amarṣitvam acāpalam |

svakarmadṛṣṭaśāstratvaṃ kṛtitvaṃ dīrghadarśitā ||10||

jitaśramatvaṃ vāgmitvam akrūraparivāratā |

prakṛtisphītatā ceti vijigīṣor guṇodayaḥ ||11||

sarvair guṇair vihīno ’pi sa rājā yaḥ pratāpavān |

pratāpayuktāt trasyanti pare siṃhān mṛgā iva ||12||

pratāpayukto nṛpatiḥ prāpnoti mahatīṃ śriyam |

tasmād utthānayogena pratāpaṃ janayet prabhuḥ ||13||

ekārthābhiniveśitvam arilakṣaṇam ucyate |

dāruṇas tu smṛtaḥ śatrur vijigīṣuguṇānvitaḥ ||14||

lubdhaḥ krūro ’laso ’satyaḥ pramādī bhīrur asthiraḥ |

mūḍho yodhāvamantā ca sukhocchedyo ripuḥ smṛtaḥ ||15||

arir mitram arer mitraṃ mitramitram ataḥ param |

tathārimitram itraṃ ca vijigīṣoḥ puraḥ sthitāḥ ||16||

pārṣṇigrāhas tataḥ paścād ākrandas tadanantaraḥ |

āsārāvanayoś ceti vijigīṣos tu pṛṣṭhataḥ ||17||

areś ca vijigīṣoś ca madhyamo bhūmyanantaraḥ |

anugrahe saṃhatayor vyastayor nigrahe prabhuḥ ||18||

maṇḍalād bahir eteṣām udāsīno balādhikaḥ |

anugrahe saṃhatānāṃ vyastānāṃ ca vadhe prabhuḥ ||19||

mūlaprakṛtayas tv etāś catasraḥ parikīrtitāḥ |

āhaiva mantrakuśalaś catuṣkaṃ maṇḍalaṃ mayaḥ ||20||

vijigīṣur arir mitraṃ pārṣṇigrāho ’tha madhyamaḥ |

udāsīnaḥ pulomendrau maṇḍalaṃ ṣaṭkam ūcatuḥ ||21||

udāsīno madhyamaś ca vijigīṣoś ca maṇḍalam |

uśanā maṇḍalam idaṃ prāha dvādaśarājakam ||22||

dvādaśānāṃ narendrāṇām arimitre pṛthak pṛthak |

ṣaṭtriṃśatkam iti prāhus te ca te ca maharṣayaḥ ||23||

dvādaśānāṃ narendrāṇāṃ pañca pañca pṛthak pṛthak |

amātyādyāś ca prakṛtīr āmanantīha mānavāḥ ||24||

maulā dvādaśa caivaitā amātyādyās tathā ca yāḥ |

saptatir dvyadhikā hy eṣāṃ sarvaprakṛtimaṇḍalam ||25||

saṃyuktas tv arimitrābhyām ubhayāris tathā suhṛt |

maulā dvādaśa rājāna ity aṣṭādaśakaṃ guruḥ ||26||

aṣṭādaśānām eteṣām amātyādyāḥ pṛthak pṛthak |

aṣṭottaraśataṃ hy etan maṇḍalaṃ kavayo viduḥ ||27||

ete ’ṣṭādaśa caiteṣāṃ śatrumitre pṛthak pṛthak |

catuṣpañcāśatkam iti viśālākṣaḥ prabhāṣate ||28||

catuṣpañcāśato rājñām amātyādyāḥ pṛthak pṛthak |

sacaturviṃśatīdaṃ hi maṇḍalaṃ triśataṃ matam ||29||

saptaprakṛtikaṃ yat tu vijigīṣor areś ca tat |

caturdaśakam eveha maṇḍalaṃ paricakṣate ||30||

maṇḍalaṃ trikam ity āhur vijigīṣvarimadhyamāḥ |

mitrayuktāḥ pṛthak caite ṣaṭkam ity apare jaguḥ ||31||

amātyādyāḥ prakṛtaya ekaikasyaiva bhūpateḥ |

maṇḍalaṃ maṇḍalavidaḥ ṣaṭtriṃśatkaṃ pracakṣate ||32||

saptaprakṛtikāḥ sarve vijigīṣvarimadhyamāḥ |

ekaviṃśatir ity āhuḥ pare ca nayavādinaḥ ||33||

catvāraḥ pārthivā maulāḥ pṛthaṅ mitraiḥ sahāṣṭakam |

amātyādibhir ete ca jagaty akṣarasammitāḥ ||34|

vijigīṣoḥ purastāc ca ye ca paścāt prakīrtitāḥ |

daśakaṃ maṇḍalam idaṃ maṇḍalajñāḥ pracakṣate || 35 ||

daśānāṃ bhūmipālānām amātyādyāḥ pṛthak pṛthak |

maṇḍalaṃ maṇḍalavidaḥ ṣaṣṭisaṅkhyaṃ pracakṣate || 36 ||

prāg yau dvau vijigīṣuś ca paścimau ceti pañcakam |

amātyādyāḥ pṛthak caiṣāṃ triṃśatkaṃ hi pracakṣate || 37 ||

arer apy evam eveti dṛṣṭaṃ dṛṣṭimatāṃ varaiḥ |

pañcakaṃ maṇḍalaṃ nyāyyaṃ tritayaṃ ca manīṣibhiḥ || 38 ||

dve eva prakṛtī nyāyye ity uvāca parāśaraḥ |

abhiyoktṛpradhānatvāt tathānyo yo ’bhiyujyate || 39 ||

parasparābhiyogena vijigīṣor ares tathā |

aritvavijigīṣutve ekā prakṛtir ity ataḥ || 40 ||

iti prakāraṃ bahudhā maṇḍalaṃ paricakṣate |

sarvalokapratītaṃ hi sphuṭaṃ dvādaśarājakam || 41 ||

aṣṭaśākhaṃ caturmūlaṃ ṣaṣṭipatraṃ dvaye sthitam |

ṣaṭpuṣpaṃ triphalaṃ vṛkṣaṃ yo jānāti sa nītivit || 42 ||

**maṇḍalaśodhanaprakaraṇam**

pārṣṇigrāhas tadāsāraḥ śatrumitre prakīrtite |

ākrando ’tha tadāsāro vijigīṣor udāhṛte || 43 ||

puro yāyād vigṛhyaiva mitrābhyāṃ paścimāvarī |

paścimāv iva pūrvābhyām ariṃ tanmitram eva ca || 44 ||

arimitrasya mitraṃ tu kṛtakṛtyena bhūyasā |

saṃstambhyobhayamitreṇa paścād gacchen nareśvaraḥ || 45 ||

ākrandenātmanā caiva pārṣṇigrāhaṃ prapīḍayet |

ākrandena tadāsāram ākrandāsārabhāginā || 46 ||

mitreṇa cātmanā caiva kurvītoddharaṇaṃ ripoḥ |

mitreṇa hi samitreṇa ripumitraṃ prapīḍayet || 47 ||

arimitrasya mitrasya pīḍanaṃ pṛthivīpatiḥ |

kurvītobhayamitreṇa mitramitreṇa caiva hi || 48 ||

anena kramayogena vijigīṣuḥ sadotthitaḥ |

pīḍayed ahitaṃ śatruṃ mitrāṇām antarāntarā || 49 ||

pīḍyamāno hy ubhayataḥ sadodyuktair manīṣibhiḥ |

ripur ucchedam āyāti tadvaśe vāvatiṣṭhate || 50 ||

sarvopāyena kurvīta sāmānyaṃ mitram ātmasāt |

bhavanti mitrād ucchinnāḥ sukhocchedyā hi vidviṣaḥ || 51 ||

kāraṇenaiva jāyante mitrāṇi ripavas tathā |

ripavo yena jāyeran kāraṇaṃ tat parityajet || 52 ||

prādhānyena hi sarvatra sarvāḥ saṃrañjayet prajāḥ |

tāsāṃ saṃrañjanād rājā sarvāṅgīṃ śriyam aśnute || 53 ||

dūrecarān māṇḍalikāṃs tathānyān durgavāsinaḥ |

mitrīkurvīta tatprāṇāḥ sādhayantīha maṇḍalam || 54 ||

calec ced ūrjitabalo madhyamo vijigīṣayā |

ekībhūyāriṇā tiṣṭhed aśaktaḥ sandhinā namet || 55 ||

vijigīṣaty udāsīne sarve maṇḍalinaḥ saha |

saṅghadharmeṇa tiṣṭheyuḥ sannameyur aśaktayaḥ || 56 ||

samutpanneṣu kṛcchreṣu sambhūya svārthasiddhaye |

āpatprataraṇaṃ samyak saṅghadharma iti sthitiḥ || 57 ||

sahajaḥ kāryajaś caiva dvividhaḥ śatrur iṣyate |

sahajaḥ svakulotpanna itaraḥ kāryajaḥ smṛtaḥ || 58 ||

ucchedanaṃ cāpacayaḥ pīḍanaṃ karśanaṃ tathā |

iti vidyāvidaḥ prāhuḥ śatrau vṛttaṃ caturvidham || 59 ||

ucchedanaṃ tu vijñeyaṃ sarvaprakṛtināśanam |

nāśo yogyanarādīnāṃ budhair apacayaḥ smṛtaḥ || 60 ||

recanaṃ kośadaṇḍābhyāṃ mahāmātravadhas tathā |

etat karśanam ity āhur ācāryāḥ pīḍanaṃ param || 61 ||

samāśrayavihīno vā durbalaṃ vā samāśritaḥ |

śakyo ’riḥ sampadā yukta ucchettuṃ bhūmyanantaraḥ || 62 ||

karśanaṃ pīḍanaṃ kāle kurvītāśrayamāninaḥ |

samāśrayaṃ durgam āhur mitraṃ vā sādhusammatam || 63 ||

vibhīṣaṇasya sodaryas tathā sūryasutasya ca |

sarvatantrāpahāritvāt tathocchedyo nijo ripuḥ || 64 ||

chidraṃ karma ca vittaṃ ca vijānāti nijo ripuḥ |

dahaty antargataś caiva śuṣkaṃ vṛkṣam ivānalaḥ || 65 ||

balinā vigṛhītasya jigīṣuḥ kṛcchravartinaḥ |

kurvītopacayaṃ śatror ātmocchittiviśaṅkayā || 66 ||

yasminn ucchidyamāne tu ripur anyaḥ pravartate |

na tasyocchittim ātiṣṭhet kurvītainaṃ svagocaram || 67 ||

vaṃśagato ripur yaś ca vicaled duravagrahaḥ |

tasya saṃyamanāyāśu tatkulīnaṃ samunnayet || 68 ||

viṣaṃ viṣeṇa vyathate vajraṃ vajreṇa bhidyate |

gajendro dṛṣṭasāreṇa gajendrenaiva vadhyate || 69 ||

matsyo matsyam upādatte jñātir jñātim asaṃśayam |

rāvaṇocchittaye rāmo vibhīṣaṇam apūjayat || 70 ||

yasmin maṇḍalasaṃkṣobhaḥ kṛte bhavati karmaṇi |

na tat kurvīta medhāvī prakṛtīr anurañjayet || 71 ||

sāmnā dānena mānena prakṛtīr anurañjayet |

ātmīyā bhedadaṇḍābhyāṃ parakīyās tu bhedayet || 72 ||

ākīrṇaṃ maṇḍalaṃ sarvaṃ mitrairaribhireva ca |

sarvaḥ svārthaparo lokaḥ kuto madhyasthatā kvacit || 73 ||

bhogaprāptaṃ vikurvāṇaṃ mitram apy avapīḍayet |

atyantavikṛtaṃ hanyāt sa pāpīyān ripur mataḥ || 74 ||

vartate pakṣapātena mitraṃ ced ubhayātmakam |

vajrīva hi triśirasaṃ tad ucchindyāt kṛtatvaraḥ || 75 ||

amitrān api kurvīta mitrāṇy upacayāvahān |

ahite vartamānāni mitrāṇy api parityajet || 76 ||

sa bandhur yo ’nubadhnāti hiteṣv atyāhitādaraḥ |

anuraktaṃ viraktaṃ ca tan mitram upakāri yat || 77||

mitraṃ vicārya bahuśo jñātadoṣaṃ parityajet |

tyajann abhūtadoṣaṃ hi dharmārthāv upahanti saḥ || 78 ||

svayaṃ doṣaguṇānveṣī bhavet sarvatra sarvadā |

svayaṃ jñāteṣu doṣeṣu śasyaṃ syād daṇḍapātanam || 79 ||

na hy avijñāya tattvena doṣaṃ kupyet kathaṃcana |

bhujaṅgam iva manyante nirdoṣakrodhinaṃ janāḥ || 80 ||

mitrāṇām antaraṃ vidyān madhyajyāyaḥkanīyasām |

madhyajyāyaḥkanīyāṃsi kāryāṇi ca pṛthak pṛthak || 81 ||

na hi mithyābhiyuñjīta śṛṇuyāc cāpi tadvidham |

mitrabhedaṃ ca ye kuryus tān samastān parityajet || 82 ||

prāyogikaṃ mātsarikaṃ mādhyasthaṃ pākṣapātikam |

sopanyāsaṃ ca jānīyād vacaḥ sānuśayaṃ tathā || 83 ||

prakāśapakṣagrahaṇaṃ na kuryāt suhṛdāṃ svayam |

anyonyamatsaraṃ caiṣāṃ svayam evāśu vārayet || 84 ||

kāryasya hi garīyastvān nīcānām api kālavit |

sato ’pi doṣān pracchādya guṇān apy asato vadet || 85 ||

prāyo mitrāṇi kurvīta sarvāvasthāni bhūpatiḥ |

bahumitro hi śaknoti vaśe sthāpayituṃ ripūn || 86 ||

na tatra tiṣṭhati bhrātā na pitānyo ’pi vā janaḥ |

puṃsām āpatpratīkāre sanmitraṃ yatra tiṣṭhati || 87 ||

amitrān sarvato mitrair nigṛhṇīyād dṛḍhavrataiḥ |

iti maṇḍalavṛttaṃ tan maṇḍalajñāḥ pracakṣate || 88 ||

mitrodāsīnaripava etanmātraṃ tu maṇḍalam |

samyak sādhanam eteṣām iti maṇḍalaśodhanam || 89 ||

iti sma rājā nayavartmanā vrajan

samudyamī maṇḍalaśuddhim ācaret |

virājate sādhu viśuddhamaṇḍalaḥ

śaracchaśīva pratirañjayan prajāḥ || 90 ||

**navamaḥ sargaḥ**

**sandhivikalpaprakaraṇam**

balinā vigṛhītaḥ san nṛpo ’nanyapratikriyaḥ |

āpannaḥ sandhim anvicchet kurvāṇaḥ kālayāpanam || 1 ||

kapāla upahāraś ca santānaḥ saṅgatas tathā |

upanyāsaḥ pratīkāraḥ saṃyogaḥ puruṣāntaraḥ || 2 ||

adṛṣṭanara ādiṣṭa ātmāmiṣa upagrahaḥ |

parikrayas tathocchinnas tathā ca paradūṣaṇaḥ || 3 ||

skandhopaneyaḥ sandhiś ca ṣoḍaśaḥ parikīrtitaḥ |

iti ṣoḍaśakaṃ prāhuḥ sandhiṃ sandhivicakṣaṇāḥ || 4 ||

kapālasandhir vijñeyaḥ kevalaṃ samasandhikaḥ |

sampradānād bhavati ya upahāraḥ sa ucyate || 5 ||

santānasandhir vijñeyo dārikādānapūrvakaḥ |

sadbhiḥ saṅgatasandhis tu maitrīpūrva udāhṛtaḥ || 6 ||

yāvadāyuḥpramāṇas tu samānārthaprayojanaḥ |

sampattau ca vipattau ca kāraṇair yo na bhidyate || 7 ||

saṅgataḥ sandhir eveha prakṛṣṭatvāt suvarṇavat |

aparaiḥ saṃdhikuśalaiḥ kāñcanaḥ sa udāhṛtaḥ || 8 ||

bhavyām ekārthasiddhiṃ tu samuddiśya kriyeta yaḥ |

sa upanyāsakuśalair upanyāsa udāhṛtaḥ || 9 ||

mayāsyopakṛtaṃ pūrvam ayaṃ pratikariṣyati |

iti yaḥ kriyate sandhiḥ pratīkāraḥ sa ucyate || 10 ||

upakāraṃ karomy asya mamāpy eṣa kariṣyati |

ayaṃ cāpi pratīkāro rāmasugrīvayor iva || 11||

ekārthāṃ samyag uddiśya yātrāṃ yatra hi gacchataḥ |

sa saṃhataprayāṇas tu sandhiḥ saṃyoga ucyate || 12 ||

āvayor yodhamukhyābhyāṃ madarthaḥ sādhyatām iti |

yasmin paṇaḥ prakriyate sa sandhiḥ puruṣāntaraḥ || 13 ||

tvayaikena madīyārthaḥ samprasādhyas tv asāv iti |

yatra śatruḥ paṇaṃ kuryāt so ’dṛṣṭapuruṣaḥ smṛtaḥ || 14 ||

yatra bhūmyekadeśena paṇena ripur ūrjitaḥ |

sandhīyate sandhividbhir ādiṣṭaḥ sa udāhṛtaḥ || 15 ||

svasainyena tu sandhānam ātmāmiṣa iti smṛtaḥ |

kriyate prāṇarakṣārthaṃ sarvadānam upagrahaḥ || 16 ||

kośāṃśenātha kupyena sarvakośena vā punaḥ |

śeṣaprakṛtirakṣārthaṃ parikraya udāhṛtaḥ ||17 ||

bhuvāṃ sāravatīnāṃ tu dānād ucchinna ucyate |

sarvabhūmyutthitaphaladānena paradūṣaṇaḥ || 18 ||

paricchinnaṃ phalaṃ yatra skandhaskandhena nīyate |

skandhopaneyaṃ taṃ prāhuḥ sandhiṃ sandhivido janāḥ || 19 ||

parasparopakāraś ca maitraḥ sambandhajas tathā |

upahāraś ca vijñeyāś catvāro ’nye tu sandhayaḥ || 20 ||

eka evopahāras tu sandhir etan mataṃ hi naḥ |

upahārasya bhedās tu sarve ’nye maitravarjitāḥ || 21 ||

abhiyoktā balī yasmād alabdhvā na nivartate |

upahārād ṛte tasmāt sandhir anyo na vidyate || 22 ||

bālo vṛddho dīrgharogī tathā jñātibahiṣkṛtaḥ |

bhīruko bhīrukajano lubdho lubdhajanas tathā || 23 ||

viraktaprakṛtiś caiva viṣayeṣv atisaktimān |

anekacittamantraś ca devabrāhmaṇanindakaḥ || 24 ||

daivopahatakaś caiva daivacintaka eva ca |

durbhikṣavyasanopeto balavyasanasaṅkulaḥ || 25 ||

adeśastho bahuripur yuktaḥ kālena yaś ca saḥ |

satyadharmavyapetaś ca viṃśatiḥ puruṣā amī || 26 ||

etaiḥ sandhiṃ na kurvīta vigṛhṇīyāt tu kevalam |

ete vigṛhyamāṇā hi dhruvaṃ yānti ripor vaśam || 27 ||

bālasya hy aprabhāvatvān na loko yoddhum icchati |

yoddhuṃ svayam aśaktasya parārthe ko hi yudhyate || 28 ||

utsāhaśaktihīnatvād vṛddho dīrghāmayas tathā |

svair eva paribhūyete dvāv apy etāv asaṃśayam || 29 ||

sukhocchedyo hi bhavati sarvajñātibahiṣkṛtaḥ |

ta evainaṃ vinighnanti jñātayas tv ātmasātkṛtāḥ || 30 ||

bhīrur yuddhaparityāgāt kṣipram eva vinaśyati |

vīro ’py avīrapuruṣaḥ saṅgrāme tair vimucyate || 31 ||

lubdhasyāsaṃvibhāgitvān na yudhyante ’nujīvinaḥ |

lubdhānujīvī tair eva dānabhinnair nihanyate || 32 ||

santyajyate prakṛtibhir viraktaprakṛtir yudhi |

sukhābhiyogo bhavati viṣayeṣv atisaktimān || 33 ||

anekacittamantraś ca dveṣyo bhavati mantriṇām |

anavasthitacittatvāt kārye taiḥ samupekṣyate || 34 ||

sadā dharmabalīyastvād devabrāhmaṇanindakaḥ |

viśīryate svayaṃ hy eva daivopahatakas tathā || 35 ||

sampattau ca vipattau ca daivam eva hi kāraṇam |

iti daivaparo dhyāyann ātmanā na viceṣṭate || 36 ||

durbhikṣavyasanī caiva svayam evāvasīdati |

balavyasanayuktasya yoddhuṃ śaktir na vidyate || 37 ||

adeśastho hi ripuṇā svalpakenāpi hanyate |

grāho ’lpīyān api jale gajendram apakarṣati || 38 ||

bahvamitras tu santrastaḥ śyenamadhye kapotavat |

yenaiva gacchati pathā tenaivāśu vinaśyati || 39 ||

akālayuktasainyas tu hanyate kālayodhinā |

kauśikena hatajyotir niśītha iva vāyasaḥ || 40 ||

satyadharmavyapetena na sandadhyāt kathaṃcana |

sa saṃdhito ’py asādhutvād acirād yāti vikriyām || 41 ||

satyāryau dhārmikānāryau bhrātṛsaṅghātavān balī |

anekavijayī ceti sandheyāḥ sapta kīrtitāḥ || 42 ||

satyo ’nupālayan satyaṃ sandhito naiti vikriyām |

prāṇabādheṣv api vyaktam āryo nāyāty anāryatām || 43 ||

dhārmikasyābhiyuktasya sarva eva hi yudhyate |

prajānurāgād dharmāc ca duḥkhocchedyo hi dhārmikaḥ || 44 ||

sandhiḥ kāryo hy anāryeṇa saṃprāpyotsādayed dhi saḥ |

reṇukāyāḥ suta iva mūleṣv api na tiṣṭhati || 45 ||

saṅghātavān yathā veṇur nibiḍaḥ kaṇṭakair vṛtaḥ |

na śakyate samucchettuṃ bhrātṛsaṅghātavāṃs tathā || 46 ||

samākrāntasya balinā sarvayatnavato ’pi hi |

hariṇasyeva siṃhena śaraṇaṃ naiva vidyate || 47 ||

īṣad āyacchamāno ’pi siṃho mattān api dvipān |

nihanti balavāṃs tasmāt sandheyaḥ śivam icchatā || 48 ||

balinā saha yoddhavyam iti nāsti nidarśanam |

prativātaṃ na hi ghanaḥ kadācid upasarpati || 49 ||

balīyasi praṇamatāṃ kāle vikrāmatām api |

sampado nāpagacchanti pratipam iva nimnagāḥ || 50 ||

jamadagneḥ sutasyeva sarvaḥ sarvatra sarvadā |

anekayuddhajayinaḥ pratāpād eva bhidyate || 51 ||

anekayuddhavijayī sandhānaṃ yasya gacchati |

tatpratāpena tasyāśu vaśaṃ gacchanti vidviṣaḥ || 52 ||

na jātu gacched viśvāsaṃ saṃdhito ’pi hi buddhimān |

adrohe samayaṃ kṛtvā vṛtram indraḥ purāvadhīt || 53 ||

vikāraṃ yāti putro ’pi rājyālīḍhas tathā pitā |

tal lokavṛttān nṛpater anyad vṛttaṃ pracakṣate || 54 ||

abhiyukto balavatā tiṣṭhan durge prayatnavān |

tadbalīyastarāhvānaṃ kurvītātmavimuktaye || 55 ||

svaśaktyutsāham udvīkṣya vigṛhṇīyān mahattaram |

kesarīva dvipam iti bharadvājaḥ prabhāṣate || 56 ||

eko ’pi siṃhaḥ sāhasraṃ yūthaṃ mathnāti dantinām |

tasmāt siṃha ivodagram ātmānaṃ vīkṣya sampatet || 57||

jyāyāṃsam alpasainyasya balād vikramya nighnataḥ |

pratāpasiddhāḥ sarvatra bhavanti ripavo vaśe || 58 ||

sandhim icchet samenāpi sandigdho vijayo yudhi |

na hi saṃśayitaṃ kuryād ity uvāca bṛhaspatiḥ || 59 ||

ā sampravṛddher abhivṛddhikāmaḥ

samena sandhānam ihopagacchet |

apakvayor vā ghaṭayor avaśyam

anyonyabhedī samasannipātaḥ || 60||

yuddhe vināśo niyataḥ kadācid ubhayor api |

sundopasundāv anyonyaṃ samavīryau hatau na kim || 61 ||

vihīno ’pi hi sandheyo vyasane ripur āgataḥ |

patandunoti himavattoyabindur iva kṣate || 62 ||

na sandhim icched dhīnaś cet tatra hetur asaṃśayaḥ |

tasya visrambham ālabhya praharet tatra niḥspṛhaḥ || 63||

balīyasābhisandhāya taṃ praviśya prayatnavān |

tathāsāv upagantavyo yathā visrambham āpnuyāt || 64 ||

visrambhe nityam udyukto nigūḍhākāraceṣṭitaḥ |

priyāṇy evābhibhāṣeta yat kāryaṃ kāryam eva tat || 65 ||

visrambhāt priyatām eti visrambhāt kāryam ṛcchati |

visrambheṇa hi devendro diter garbham apātayat || 66 ||

yuvarājena sandhāya pradhānapuruṣeṇa vā |

antaḥprakopaṃ janayed abhiyoktuḥ sthirātmanaḥ || 67||

arthotsargena mahatā lekhaiś cāpy ātmasaṃhitaiḥ |

pradhānapuruṣasyeha prakurvītārthadūṣaṇam || 68||

dūṣite hi mahāmātre ripur ugro ’pi dhīmatā |

svapakṣe yāty aviśvāsam itthaṃbhūtaś ca niṣkriyaḥ || 69 ||

arer amātyān sandhāya tadārambhaṃ śamaṃ nayet |

bhiṣagbhedena vā śatruṃ rasadānena śātayet || 70 ||

areḥ sarvaprayatnena paścātkopaṃ prakalpayet |

paścātkopam athāniṣṭam anusṛtya pradharṣayet || 71 ||

taddeśakṛtasaṃvāsaiś cārair naimittikair api |

upoḍhavyasanādeśaṃ kārayet siddhalakṣaṇaiḥ || 72 ||

kṣayavyayāyāsavadhādidoṣa-

vyapekṣayānvīkṣitasādhukṛtyaḥ |

kāmaṃ tu pīḍām api kāñcid icchen

na vigrahaṃ tatprabhavā hi doṣāḥ || 73 ||

kalatram ātmā suhṛdo dhanāni

vṛthā bhavantīha nimeṣamātrāt |

muhur muhuś cākulitāni tāni

tasmān na vidvān ativigrahī syāt || 74 ||

suhṛddhanaṃ tathā rājyam ātmānaṃ kīrtim eva ca |

yudhi sandehadolāsthaṃ ko hi kuryād abāliśaḥ || 75 ||

sāmnā pradānena vibhedanena

sandhāpayet sādhv abhiyujyamānaḥ |

sandhitsur ārāt samasainyacakraṃ

sāmantam āyāntam apetasandhim || 76 ||

svaguptim ādhāya susaṃhatena

balena dhīro vicarann arātim |

santāpayed yena susaṃprataptas

taptena sandhānam upaiti taptaḥ || 77 ||

iti sma sandhiṃ khalu sandhivittamā

babhāṣire pūrvatanā maharṣayaḥ |

tad etad evaṃ vinayen nareśvaraḥ

saṃvīkṣya kāryaṃ guru cetarad dvidhā || 78 ||

**daśamaḥ sargaḥ**

**vigrahavikalpaprakaraṇam**

amarṣopagṛhītānāṃ manyusantaptacetasām |

parasparāpakāreṇa puṃsāṃ bhavati vigrahaḥ || 1 ||

ātmano ’bhyudayākāṅkṣī pīḍyamānaḥ pareṇa vā |

deśakālabalopetaḥ prārabhetaiva vigraham || 2 ||

rājyastrīsthānadeśānāṃ jñānasya ca balasya ca |

apahāro mado mānaḥ pīḍā vaiṣayikī tathā || 3 ||

jñānārthaśaktidharmāṇāṃ vighāto daivam eva ca |

mitrārthaṃ cāvamānaś ca tathā bandhuvināśanam || 4 ||

bhūtānugrahavicchedas tathā maṇḍaladūṣaṇam |

ekārthābhiniveśitvam iti vigrahayonayaḥ || 5 ||

rājyastrīsthānadeśānāṃ dānena ca damena ca |

vigrahasya tu yuktijñair iti praśamanaṃ smṛtam || 6 ||

etad eva tu vijñeyaṃ svārthadharmavighātaje |

viṣayadhvaṃsaje śatror viṣayapratipīḍanam || 7 ||

jñānāpahārasambhūte jñānaśaktivighātaje |

śamas tadarthatyāgena kṣāntyā vopekṣaṇena vā || 8 ||

adharmadrohasaṃyukte mitrajāte ’py upekṣaṇam |

ātmavanmitrajāte tu prāṇān api parityajet || 9 ||

apamānāt tu sambhūtaṃ mānena praśamaṃ nayet |

sāmapūrva upāyo vā praṇāmo vābhimānaje || 10 ||

rahasyena prayogeṇa rahasyakaraṇena vā |

vigrahaṃ śamayed dhīro bandhunāśasamudbhavam || 11 ||

yena pīḍā na jāyeta tādṛśaṃ tu vicakṣaṇaḥ |

kuryād arthaparityāgam ekārthābhiniveśaje || 12 ||

dhanāpahāraje jātu virodhaṃ na samācaret |

kadācid vigrahe puṃsāṃ sarvanāśo ’pi jāyate || 13 ||

dṛṣṭopanyāsayuktena sampradānādikena ca |

mahājanasamutpannaṃ bhedena praśamaṃ nayet || 14 ||

bhūtānugrahavicchedajātasyāntaṃ vrajed vaśī |

daivam eva tu daivotthe śamanaṃ sādhusammatam || 15 ||

maṇḍalakṣobhasambhūtam upāyaiḥ praśamaṃ nayet |

sāpatnaṃ vāstujaṃ strījaṃ vāgjātam aparādhajam || 16 ||

vairaprabhedanipuṇair vairaṃ pañcavidhaṃ smṛtam |

jātaṃ bhūmyuparodhena tathā śaktivighātajam || 17 ||

bhūmyanantarajātaṃ ca maṇḍalakṣobhajaṃ tathā |

caturvidhaṃ vairajātaṃ bāhudantisuto ’bravīt || 18 ||

kulāparādhaje prāhur vaire dve eva mānavāḥ |

kiñcit phalaṃ niṣphalaṃ ca sandigdhaphalam eva ca || 19 ||

tadātve doṣajananam āyatyāṃ cāpi niṣphalam |

āyatyāṃ ca tadātve ca doṣasya jananaṃ tathā || 20 ||

aparijñātavīryeṇa pareṇa stobhito ’pi vā |

parārthaṃ strīnimittaṃ ca dīrghakālaṃ dvijottamaiḥ || 21 ||

akāle daivayuktena baloddhṛtasakhena ca |

tadātve phalasaṃyuktam āyatyāṃ phalavarjitam || 22 ||

āyatyāṃ phalasaṃyuktaṃ tadātve niṣphalaṃ tathā |

itīmaṃ ṣoḍaśavidhaṃ na kuryād eva vigraham || 23 ||

tadātvāyatisaṃśuddham ārabheta vicakṣaṇaḥ |

tadātvāyatiśuddhāni sarvakarmāṇi cintayet || 24 ||

tadātvāyatisaṃśuddham ātiṣṭhan naiti vācyatām |

sādhu lokadvayagrāhi vidvān karma samācaret |

parityajed imaṃ lokaṃ nārthaleśopalobhitaḥ || 25 ||

paralokaviruddhāni kurvāṇaṃ dūratas tyajet |

ityāgamapramāṇatvāt sādhu kalyāṇam ācaret || 26 ||

yadā manyeta matimān hṛṣṭaṃ puṣṭaṃ svakaṃ balam |

parasya viparītaṃ ca tadā vigraham ācaret || 27 ||

sphītaṃ yadānuraktaṃ ca bhavet prakṛtimaṇḍalam |

parasya viparītaṃ ca tadā vigraham ācaret || 28 ||

upanāmi yadā daivaṃ suvyaktam upalakṣitam |

parasya viparītaṃ tu tadā vigraham ācaret || 29 ||

mitram ākranda āsāro yadā syur dṛḍhabhaktayaḥ |

parasya viparītāś ca tadā vigraham ācaret || 30 ||

bhūmir mitraṃ hiraṇyaṃ ca vigrahasya phalaṃ trayam |

yadaitan niyataṃbhāvi tadā vigraham ācaret || 31 ||

guru vittaṃ tato mitraṃ tasmād bhūmir garīyasī |

bhūmer vibhūtayaḥ sarvās tābhyo bandhusuhṛdgaṇāḥ || 32 ||

sarvasampatsame śatrāv upāyān nikṣiped budhaḥ |

upāyair aprativyūḍhe same daṇḍaḥ praśasyate || 33 ||

āgataṃ vigrahaṃ vidvān upāyaiḥ praśamaṃ nayet |

vijayasya hy anityatvād rabhasena na sampatet || 34 ||

samākrānto balavatā kāṅkṣann abhraṃśinīṃ śriyam |

śrayeta vaitasīṃ vṛttiṃ na bhaujaṅgīṃ kadācana || 35 ||

kramād vetasavṛttiḥ san prāpnoti mahatīṃ śriyam |

bhujaṅgavṛttir āpnoti vadham eva tu kevalam || 36 ||

mattapramattavat sthitvā grasetotplutya paṇḍitaḥ |

aparibhraśyamānaṃ hi kramaprāptaṃ mṛgendravat || 37 ||

kaurmaṃ saṅkocam āsthāya prahāram api marṣayet |

kāle prāpte tu matimān uttiṣṭhet krūrasarpavat || 38 ||

kāle sahiṣṇur girivad asahiṣṇuś ca vahnivat |

skandhenāpi vahet kāle priyāṇi samudāharan |

samprāpte caiva kāle tu bhindyād ghaṭam ivāśmani || 39 ||

nityaṃ svārthaparo lokaḥ svārthasiddhir yathā bhavet |

tathā tasya pratīkāraṃ yathoktaṃ samupācaret || 40 ||

prasādavṛttyāhitalokavṛttyā

praviśya śatror hṛdayaṃ nirantaram |

nayāgrahastena hi kālam āsthitaḥ

prasahya kurvīta kacagrahaṃ śriyaḥ || 41 ||

kulodgataṃ samyag udāravikramaṃ

sthiraṃ kṛtajñaṃ matimantam ūrjitam |

atīva dātāram upetavatsalaṃ

suduṣprasādhaṃ pravadanti vidviṣam || 42 ||

asatyatā niṣṭhuratākṛtajñatā

bhayaṃ pramādo ’lasatā viṣāditā |

vṛthābhimāno ’pi ca dīrghasūtratā

tathāṅganākṣādi vināśanaṃ śriyaḥ || 43 ||

iti sma doṣānvitam āśu vidviṣaṃ

triśaktiyukto vijigīṣayā vrajet |

ato ’nyathāsādhujanasya sammataḥ

karoty avidvān upaghātam ātmanaḥ || 44 ||

samanvito rājyapadonninīṣayā

manīṣayānvīkṣitamaṇḍalakriyaḥ |

imaṃ nṛpo vigrahamārgamāsthitaḥ

sthirodyamaḥ samprayateta siddhaye || 45 ||

**ekādaśaḥ sargaḥ**

**yānāsanadvaidhībhāvasaṃśrayavikalpaprakaraṇam**

utkṛṣṭabalavīryasya vijīgīṣor jayaiṣiṇaḥ |

guṇānuraktaprakṛter yātrā yānam iti smṛtam || 1 ||

vigṛhya sandhāya tathā sambhūyātha prasaṅgataḥ |

upekṣā ceti nipuṇair yānaṃ pañcavidhaṃ smṛtam || 2 ||

vigṛhya yāti hi yadā sarvāñ chatror gaṇān balāt |

vigṛhyayānaṃ yānajñās tadācāryāḥ pracakṣate || 3 ||

arimitrāṇi sarvāṇi svamitraiḥ sarvato balāt |

vigṛhya vārigamanaṃ vigṛhyagamanaṃ smṛtam || 4 ||

sandhāyānyatra yā yātrā pārṣṇigrāheṇa śatruṇā |

sandhāyagamanaṃ proktaṃ taj jigīṣoḥ phalārthinaḥ || 5 ||

ekībhūya yad ekatra sāmantaiḥ sāmavāyikaiḥ |

śaktiśaucayutair yānaṃ sambhūyagamanaṃ hi tat || 6 ||

ubhayārau tu vā yānaṃ dvayoḥ prakṛtināśane |

sambhūyagamanaṃ proktaṃ hanūmatsūryayor iva || 7 ||

alpasārān upādāya pratijñāya phalodayam |

gamyate yat parāñ jetuṃ sambhūyagamanaṃ hi tat || 8 ||

anyatra prasthitaḥ saṅgād anyatraiva hi gacchati |

prasaṅgayānaṃ tat proktam atra śalyo nidarśanam || 9 ||

ripuṃ yātasya balinaḥ saṃprāpyāviṣkṛtaṃ phalam |

upekṣya tan mitrayānam upekṣāyānam ucyate || 10 ||

nivātakavacān hitvā hiraṇyapuravāsinaḥ |

upekṣāyānam āsthāya nijaghāna dhanañjayaḥ || 11 ||

striyo ’tha pānaṃ mṛgayā tathākṣā

daivopaghātaś ca bahuprakāraḥ |

iti pradiṣṭaṃ vyasanaṃ hy anena

samanvito yo vyasanī sa gamyaḥ ||12 ||

parasparasya sāmarthyāvighātād āsanaṃ smṛtam |

areś ca vijigīṣoś ca tat pañcavidham ucyate || 13 ||

anyonyākrāntikaraṇaṃ vigṛhyāsanam ucyate |

ariṃ vigṛhyāvasthānaṃ vigṛhyāsanam ucyate || 14 ||

yadā durgasthitaḥ śatrur grahītuṃ na ca śakyate |

vigṛhyainaṃ tadāsīta chittvāsyāsāravīvadhān || 15 ||

vicchinnavīvadhāsāraṃ prakṣīṇayavasendhanam |

virajyamānaprakṛtiṃ kālenaiva vaśaṃ nayet || 16 ||

areś ca vijigīṣoś ca vigrahe hīyamānayoḥ |

sandhāya samavasthānaṃ sandhāyāsanam ucyate || 17 ||

nivātakavacaiḥ sārdhaṃ rāvaṇaḥ śatrurāvaṇaḥ |

brahmāṇam antare kṛtvā sandhāyāsanam āsthitaḥ || 18 ||

udāsīne madhyame ca samānapratiśaṅkayā |

ekībhūya vyavasthānaṃ sambhūyāsanam ucyate || 19||

ubhayāriṃ hi vāñchantaṃ vināśam ubhayor api |

sambhūyainaṃ prativyūhed adhikaṃ sarvasampadā || 20 ||

yiyāsor anyam anyatra prasaṅgena hi kenacit |

āsanaṃ yat tadarthajñaiḥ prasaṅgāsanam ucyate || 21 ||

athopekṣyārim adhikam upekṣāsanam ucyate |

upekṣāṃ kṛtavān indraḥ pārijātagrahaṃ prati || 22 ||

upekṣitasya vānyais tu kāraṇenaiva kenacit |

āsanaṃ rukmiṇa iva tad dhy upekṣāsanaṃ smṛtam || 23 ||

balinor dviṣator madhye vācātmānaṃ samarpayan |

dvaidhībhāvena varteta kākākṣivad alakṣitaḥ || 24 ||

yāpayed yatnam āsthāya sannikṛṣṭam ariṃ tayoḥ |

ubhayor api sampāte seveta balavattaram || 25 ||

yadā dvāv api necchetāṃ saṃśleṣaṃ jātasaṃvidau |

tadopasarpaṃs tacchatrum adhikaṃ vā samāśrayet || 26 ||

dvaidhībhāvo dvidhā proktaṃ svatantraparatantrayoḥ |

svatantra ukto hy anyas tu yaḥ syād ubhayavetanaḥ || 27 ||

ucchidyamāno balinā nirupāyapratikriyaḥ |

kulodgataṃ satyam āryam āśrayeta balotkaṭam || 28 ||

taddarśanopāstikatā nityaṃ tadbhāvabhāvitā |

tatkāritā praśrayitā vṛttaṃ saṃśrayiṇāṃ smṛtam || 29 ||

vinītavat tatra kālaṃ gamayitvā gurāv iva |

tatsaṅgāt pratipūrṇaḥ san krameṇa svavaśo bhavet || 30 ||

dadad balaṃ vā kośaṃ vā bhūmiṃ vā bhūmisambhavam |

āśrayed abhiyoktāraṃ visandhir anapāśrayaḥ || 31 ||

sarvāṇi caitāny ārtaḥ san dadyāt trāṇārtham ātmanaḥ |

yudhiṣṭhira ivāpnoti punar jīvan vasundharām || 32 ||

niṣpated ātmalābhe vā vyasane vā ripoḥ śriyaḥ |

prahared vā balīyasyā saiṃhyā vā kāla utthitaḥ || 33 ||

nākāraṇāt saṅgam iyāj jyāyasā vetareṇa vā |

kṣayavyayakṛtād doṣād visrambhadrohajād api || 34 ||

saṃyogaṃ hetunā gatvā pitary api na viśvaset |

viśvāsam āgataṃ santaṃ prāyo druhyanty asādhavaḥ || 35 ||

iti ṣāḍguṇyam anye tu dvaiguṇyam abhicakṣate |

yānāsane vigrahasya rūpaṃ sadbhiḥ prakīrtitam |

sandhes tu sandhimārgajñair dvaidhībhāvasamāśrayau || 36 ||

so ’bhigacchaṃś ca tiṣṭhaṃś ca vigrahaṃ kurute yataḥ |

tato yānāsane prājñair vigrahaḥ parikīrtyate || 37 ||

asandhāya yato nāsti dvaidhībhāvaḥ samāśrayaḥ |

tato dvāv api tau prājñai rūpaṃ sandher udāhṛtau || 38 ||

sandhiś ca vigrahaś ceti dvaiguṇyam iti cakṣate |

etau ca saṃśrayaś caiva traiguṇyam iti cāpare || 39 ||

yasmād anyaṃ saṃśrayeta bādhyamāno balīyasā |

tat sandheḥ saṃśrayo hy anya ity uvāca bṛhaspatiḥ || 40 ||

nyāyyo guṇo vigraha eka eva

sandhyādayo’nye tu guṇāstadutthāḥ |

avasthayā bhedam upāgataḥ san

ṣāḍguṇyam ity eva guror mataṃ naḥ || 41 ||

**dvādaśaḥ sargaḥ**

**mantravikalpaprakaraṇam**

ṣāḍguṇyaniścitamatir guhyaṃ gūḍhapracāravān |

mantrayeteha mantrajño mantrajñaiḥ saha mantribhiḥ || 1 ||

mantrārthakuśalo rājā sukhaṃ vijayam aśnute |

viparītas tu vidvadbhiḥ svatantro ’py avadhūyate|| 2 ||

durmantram enaṃ ripavo yātudhānā iva kratum |

samantato vilumpanti tasmān mantraparo bhavet || 3 ||

mantrayeteha kāryāṇi sahāptena vipaścitā |

āptaṃ mūrkham anāptaṃ ca paṇḍitaṃ varjayed iha || 4 ||

mārgaṃ sanmārgagatibhiḥ siddhaye siddhakarmabhiḥ |

pūrvair ācaritaṃ sadbhiḥ śāstrīyaṃ na parityajet || 5 ||

ucchāstrapadavinyāsaḥ sahasaivābhisampatan |

śatrukhaḍgamukhagrāsam agatvā na nivartate || 6 ||

prabhāvotsāhaśaktibhyāṃ mantraśaktiḥ praśasyate |

prabhāvotsāhavān kāvyo jito devapurodhasā || 7 ||

aśikṣitanayaḥ siṃho hantībhaṃ kevalaṃ balāt |

taṃ ca dhīro naras teṣāṃ śatāni matimāñ jayet || 8 ||

paśyadbhir dūrato ’pāyān sūpāyapratipattibhiḥ |

bhavantīha phalāyaiva vidvadbhir mantritāḥ kriyāḥ || 9 ||

upāyapūrvaṃ lipseta kālaṃ vīkṣya samutpatet |

paścāttapāya bhavati vikramaikarasajñatā || 10 ||

śakyāśakyaparicchedaṃ kuryād buddhyā prasannayā |

kevalaṃ dantabhaṅgāya dantinaḥ śailatāḍanam || 11 ||

aśakyārambhavṛttīnāṃ kutaḥ kleśād ṛte phalam |

ākāśam āsvādayataḥ kutas tu kavalagrahaḥ || 12 ||

nāgniṃ pataṅgavad gacchet spṛśyam eva tu saṃspṛśet |

kim anyat syād ṛte dāhāt pataṅgasyāgnim ṛcchataḥ || 13 ||

mohāt prakṣipataś ceṣṭāṃ duḥkhalabhyeṣu vastuṣu |

bhavanti paritāpinyo vyaktaṃ karmavipattayaḥ || 14 ||

buddhyā bodhyānugatayā parīyāt sampadaḥ padam |

viśuddhapadavinyāsaḥ parvatāgram ivonnatam || 15 ||

durārūḍhaṃ padaṃ rājñāṃ sarvalokanamaskṛtam |

svalpenāpy apacāreṇa brāhmaṇyam iva duṣyati || 16 ||

ārabdhāni yathāśāstraṃ kāryāṇy amalabuddhibhiḥ |

vanānīva manohāri prayacchanty acirāt phalam || 17 ||

samyag ārabhyamāṇaṃ hi karma yady api niṣphalam |

na tat tathā tāpayati yathā mohasamīhitam || 18 ||

yat tu samyag upakrāntaṃ kāryam eti viparyayam |

pumāṃs tatrānupālabhyo daivāntaritapauruṣaḥ || 19 ||

prayatnas tāvad āstheyaḥ phalāyāmalabuddhinā |

atharvavedanipuṇaḥ śeṣaṃ daivaṃ samāśrayet || 20 ||

ātmānaṃ ca paraṃ caiva vīkṣya dhīraḥ samutpatet |

etad eva hi vijñānaṃ yad ātmaparavedanam || 21 ||

niṣphalaṃ kleśabahulaṃ sandigdhaphalam eva ca |

na karma kuryān matimān mahāvairānubandhi ca || 22 ||

tadātvāyatisaṃśuddhaṃ suviśuddhakramāgatam |

hitānubandhi ca sadā karma sadbhiḥ praśasyate || 23 ||

hitānubandhi taj jātu gacched yena na vācyatām |

tasmin karmaṇi sajjeta tadātvakaṭuke ’pi hi || 24 ||

buddhyaivopakramaḥ śreyān phalaniṣpattaye sadā |

kvacit kalyāṇamitrasya śasyate siṃhavṛttitā || 25 ||

sahasotplutya duṣṭebhyo duṣkaraṃ sampadārjanam |

upāyena padaṃ mūrdhni nyasyate mattahastinaḥ || 26 ||

na kiṃcit kvacid astīha vastv asādhyaṃ vipaścitām |

ayo’bhedyam upāyena dravatām upanīyate || 27 ||

vāhyamānam ayaḥpiṇḍaṃ mahac cāpi na kṛntati |

tad alpam api dhārāvad bhavatīpsitasiddhaye || 28 ||

lokaprasiddham evaitad vāri vahner niyāmakam |

upāyopagṛhītena tat tenaiva viśoṣyeta || 29 ||

avijñātasya vijñānaṃ vijñātasya viniścayaḥ |

arthadvaidhasya sandehacchedanaṃ śeṣadarśanam || 30 ||

viduṣāṃ śāsane tiṣṭhan nāvamanyeta kaṃcana |

sarvasyaivopaśṛṇuyāt subhāṣitajighṛkṣayā || 31 ||

madodvṛttaḥ kriyāmūḍho yo ’tikrāmati mantriṇam |

acirāt taṃ vṛthāmantram atikrāmanti vidviṣaḥ || 32 ||

saṃrakṣen mantrabījaṃ hi tad bījaṃ hi mahībhṛtām |

tasmin bhinne dhruvo bhedo gupte guptir anuttamā || 33 ||

siṃhavac ceṣṭamānasya kāle karma vipaścitaḥ |

kriyamāṇaṃ svakulyās tu vidyur asya pare kṛtam || 34 ||

apaścāttāpakṛtsamyaganubandhiphalapradaḥ |

adīrghakālo ’bhīṣṭaś ca praśasto mantra iṣyate || 35 ||

sahāyāḥ sādhanopāyā vibhāgo deśakālayoḥ |

vipatteś ca pratīkāraḥ siddhiḥ pañcāṅga iṣyate || 36 ||

anutiṣṭhet samārabdham anārabdhaṃ prayojayet |

anutiṣṭhaṃś ca saṃvṛtya viśeṣeṇopapādayet || 37 ||

pracārayen mantravidaḥ kāryadvāreṣv anekadhā |

yatra tac cetasāṃ sāmyaṃ tena śīghraṃ samutpatet || 38 ||

yatra mantrimanaḥsāmyaṃ yatra ceto na śaṅkate |

yatra santo na nindanti tat parīyāc cikīrṣitam ||| 39 ||

dhṛte ’pi mantre mantrajñaiḥ svayaṃ bhūyo vicārayet |

tathā varteta mantrajño yathā svārthaṃ na pīḍayet || 40 ||

mantrigaṇaḥ svārthatātparyād dīrgham icchanti vigraham |

teṣāṃ ca bhogyātām eti dīrghakāryākulo nṛpaḥ || 41 ||

manaḥprasādaḥ śraddhā ca tathā karaṇapāṭavam |

sahāyotthānasampac ca karmaṇāṃ siddhilakṣaṇam || 42 ||

laghutthānāny avighnāni sambhavatsādhanāni ca |

kathayanti puraḥ siddhiṃ karaṇāny eva karmaṇām || 43 ||

āvartayen muhur mantraṃ dhārayec ca prayatnataḥ |

aprayatnadhṛto mantraḥ pracalannagnivad dahet || 44 ||

āptāptasantater mantraṃ saṃrakṣet tatparas tu san |

arakṣyamāṇaṃ mantraṃ hi bhinatty āptaparamparā || 45 ||

madaḥ pramādaḥ kāmaś ca suptapralapitāni ca |

bhindanti mantraṃ pracchannāḥ kāminyo ’vamatās tathā || 46 ||

nistambhe nirgavākṣe ca niṣkuḍyāntarasaṃśraye |

prāsādāgre hy araṇye vā mantrayed avibhāvitaḥ || 47 ||

dvādaśeti manuḥ prāha ṣoḍaśeti bṛhaspatiḥ |

uśanā viṃśatir iti mantriṇāṃ mantrimaṇḍalam || 48 ||

yathāsambhavam ity anye tat praviśya yathāvidhi |

mantrayetāhitamanāḥ kāryasiddhivivṛddhaye || 49 ||

ekaikenāpi kāryāṇi pravicārya punaḥ punaḥ |

praviśet svahitānveṣī matam eṣāṃ pṛthak pṛthak || 50 ||

mahāpakṣo yathāśāstraṃ dṛṣṭakarmā hitaḥ sudhīḥ |

yad yad brūyān matārūḍhas tat tat sādhu samācaret || 51 ||

nātīyāt kāryakālaṃ hi kṛtvā mantraviniścayam |

atikrāntaṃ tu taṃ bhūyo yathāyogaṃ prakalpayet || 52 ||

na kāryakālaṃ matimān atikrāmet kadācana |

kathaṃcid eva bhavati kāryayogaḥ sudurlabhaḥ || 53 ||

satāṃ mārgeṇa matimān kāle karma samācaret |

kāle samācaran sādhu rasavat phalam aśnute || 54 ||

iti ceti ca sampaśyan kāle deśe sahāyavān |

viśuddhapārṣṇiḥ sad vastu samākrāmen na cāpalāt || 55 ||

ahite hitabuddhir alpadhīr

avamanyeta matāni mantriṇām |

capalaḥ sahasaiva sampatann

arikhaḍgābhihataḥ prabudhyate || 56 ||

avicārya balābalaṃ dviṣām

aham ity eva samuddhato ’nayāt |

capalaḥ svamatena sampatann

anipatyālpamanā na budhyate || 57 ||

iti mantrabalān mahīpatir

mahato duṣṭabhujaṅgamān iva |

vinayen nayamārgam āsthito

vaśam udyogasamanvito ripūn || 58 ||

**trayodaśaḥ sargaḥ**

**dūtapracāraprakaraṇam**

kṛtamantraḥ sumantrajño mantriṇāṃ mantrasammatam |

yātavyāya prahiṇuyād dūtaṃ dūtyābhimāninam || 1 ||

pragalbhaḥ smṛtimān vāgmī śastre śāstre ca niṣṭhitaḥ |

abhyastakarmā nṛpater dūto bhavitum arhati ||2||

nisṛṣṭārtho mitārthaś ca tathā śāsanavāhakaḥ |

sāmarthyāt pādato hīno dūtas tu trividhaḥ smṛtaḥ ||3||

sa bhartuḥ śāsanād gacched gantavyaṃ hy uttarottaram |

svavākyaparavākyānām iti ceti ca cintayan ||4||

antapālāṃś ca kurvīta mitrāṇy āṭavikāṃs tathā |

jalasthānāni mārgāṃś ca vidyāt svabalasiddhaye ||5||

nāvijñātaḥ puraṃ śatroḥ praviśen na ca saṃsadam |

kālam īkṣeta kāryārtham anujñātaś ca niṣpatet ||6||

sāravattāṃ ca rāṣṭrasya durgaṃ tadguptim eva ca |

chidraṃ ca śatror jānīyāt kośamitrabalāni ca ||7||

udyateṣv api śastreṣu yathoktaṃ śāsanaṃ vadet |

rāgāparāgau jānīyād dṛṣṭivaktraviceṣṭitaiḥ ||8||

sahetāniṣṭavacanaṃ kāmaṃ krodhaṃ ca varjayet ||

nānyaiḥ śayīta saṃrakṣed bhāvaṃ vidyāt parasya ca ||9||

rāgāparāgau jānīyāt prakṛtīnāṃ ca bhartari |

kṛtyapakṣopajāpaṃ ca kuryād anabhilakṣitaḥ ||10||

vadhyamāno ’pi na brūyāt svasvāmiprakṛticyutim |

brūyāt praśritayā vācā sarvaṃ veda bhavān iti ||11||

kulena nāmnā dravyeṇa karmaṇā ca garīyasā |

kuryāc caturvidhaṃ stotraṃ pakṣayor ubhayor api ||12||

vidyāśilpopadeśena saṃśliṣyobhayavetanaiḥ |

kṛtyapakṣaṃ vijānīyāt tad bhartuś ca viceṣṭitam ||13||

tīrthāśramasurasthāne śāstravijñānahetunā |

tapasvivyañjanopetaiḥ svacāraiḥ saha sampatet ||14||

pratāpaṃ kulam aiśvaryaṃ tyāgam utthānasauṣṭhavam |

akṣudratāṃ dakṣatāṃ ca bhartur bhedyeṣu kīrtayet ||15||

bhāvam antargataṃ vyaktaṃ supto mattaś ca bhāṣate |

tasmād ekaḥ svapen nityaṃ striyaḥ pānaṃ ca varjayet ||16||

kāle vrajati medhāvī na khidyetārthasiddhaye |

kṣipyamāṇaṃ ca budhyeta kālaṃ nānāvilobhanaiḥ ||17||

eteṣv ahaḥsu gacchatsu tatra naḥ pṛthivīpateḥ |

paśyati vyasanaṃ kiṃcit svayaṃ vā kartum īhate ||18||

svāntaḥprakopam atha vā vinetuṃ nītivittamaḥ |

sasyādeḥ saṅgrahaṃ kartuṃ durge vā durgasatkriyām ||19||

svapakṣābhyudayākāṅkṣī deśakālāv udīkṣate |

uta yātrāṃ svayaṃ dātuṃ yenāsmān na samīhate ||20||

yātrākālakriyārthī vā tatra cāyaṃ vilambate |

kāle vikṣipyamāṇe tu tarkayed iti paṇḍitaḥ ||21||

kāryakālavipattiṃ ca vyaktāṃ jñātvā viniṣpatet |

tiṣṭhan vārtāviśeṣārthān bhartre sarvān nivedayet ||22||

ripoḥ śatruparicchedaḥ suhṛdbandhuvibhedanam |

durgakośabalajñānaṃ kṛtyapakṣopasaṅgrahaḥ ||23||

rāṣṭrāṭavyantapālānām ātmasātkaraṇaṃ tathā |

yuddhāpasārabhūjñānaṃ dūtakarmeti kīrtitam ||24||

dūtenaiva narendras tu kuryād arivimarśanam |

svapakṣe ca vijānīyāt paradūtaviceṣṭitam ||25||

**caravikalpaprakaraṇam**

tarkeṅgitajñaḥ smṛtimān mṛdur laghuparikramaḥ |

kleśāyāsasaho dakṣaś cāraḥ syāt pratipattimān ||26||

tapasviliṅgino dhūrtāḥ śilpapaṇyopajīvinaḥ |

carāś careyuḥ paritaḥ pibanto jagatāṃ matam ||27||

nirgaccheyur viśeyuś ca sarvavārtāvido ’nvaham |

carāḥ sakāśaṃ nṛpateś cakṣur dūracaraṃ hi te ||28||

sūkṣmasūtrapracāreṇa paśyed vairiviceṣṭitam |

svapann api hi jāgarti cāracakṣur mahīpatiḥ ||29||

vivasvān iva tejobhir nabhasvān iva ceṣṭitaiḥ |

rājā cārair jagat kṛtsnaṃ vyāpnuyāl lokasammataiḥ ||30||

cāracakṣur narendras tu sampatet tena bhūyasā |

anenāsampatan mārgāt pataty andhaḥ same ’pi hi ||31||

sarvasampatsamudayaṃ sarvāvasthāviceṣṭitam |

cāreṇa dviṣatāṃ vidyāt taddeśaprārthanādi ca ||32||

prakāśaś cāprakāśaś ca caras tu dvividhaḥ smṛtaḥ |

aprakāśo ’yam uddiṣṭaḥ prakāśo dūta ucyate ||33||

careṇa pracaret prājñaḥ sūtreṇartvig ivādhvare |

dūte sandhānam āyattaṃ care caryā pratiṣṭhitā ||34||

saṃsthānavatyaḥ saṃsthāś ca kāryāḥ kāryasamṛddhaye |

tiṣṭheyur yāsu sañcārāḥ paracaryopavedinaḥ ||35||

vaṇik kṛṣīvalo liṅgī bhikṣuko ’dhyāpakas tathā |

saṃsthāḥ syuś cārasaṃsthityai dattadāyāḥ sukhāśayāḥ ||36||

svapakṣe parapakṣe ca yāvān kaścid vivakṣitaḥ |

sarvasmiṃs tatra sañcārās tiṣṭheyuś cittavedinaḥ ||37||

tīkṣṇaḥ pravrajitaś caiva satrī rasada eva ca |

ete pradhānaṃ sañcārāḥ sarve nānyonyavedinaḥ ||38||

svapakṣe parapakṣe vā yo na veda cikīrṣitam |

jāgratsv ariṣu supto ’sau na bhūyaḥ pratibudhyate ||39||

kāraṇākāraṇakruddhān budhyeta svaparigrahe |

pāpān akāraṇakruddhān tūṣṇīṃdaṇḍena sādhayet ||40||

ye tu kāraṇataḥ kruddhās tān vaśīkṛtya saṃviśet |

śamayed dānamānābhyāṃ chidram aṇv apy arer mukham ||41||

kaṇṭakān mukhabhaṅgena rājyasya praśamaṃ nayet |

udyuktaḥ sāmadānābhyāṃ chidraṃ ca paripūrayet ||42||

aṇunāpi praviśyāriś chidreṇa balavattaram |

niḥśeṣaṃ majjayed rājyaṃ pānapātram ivodakam ||43||

jaḍamūkāndhabadhiracchadmānaḥ ṣaṇḍakās tathā |

kirātavāmanāḥ kubjās tadvidhā ye ca kāravaḥ ||44||

bhikṣukyaś cāraṇā dāsyo mālākārāḥ kalāvidaḥ |

antaḥpuragatāṃ vārtāṃ nirhareyur alakṣitāḥ ||45||

chatravyajanabhṛṅgārayānavāhanadhāriṇaḥ |

mahāmātrabahirvārtāṃ vidyur anye ca tadvidhāḥ ||46||

annavyañjanakartāraḥ kalpakāḥ snāpakās tathā |

prasādhakā bhojakāś ca gātrasaṃvāhakā api ||47||

jalatāmbūlakusumagandhabhūṣaṇadāyakāḥ |

kartavyā rasadā hy ete ye cānye ’bhyāśavartinaḥ ||48||

saṃjñābhir mlecchitair lekhyair ākārair iṅgitair api |

sañcārayeyur avyagrāś cārāś caryāṃ parasparam ||49||

samāpibanto jagatāṃ matāni

jalāni bhūmer iva sūryapādāḥ |

anekaśilpādhyayanapravīṇāś

cārāś careyur bahuliṅgirūpāḥ ||50||

yena prakāreṇa parān upeyāt

parāparajñaḥ svasamṛddhihetoḥ |

tam ātmani svasthamatiś ca tajjñaiḥ

prayujyamānaṃ ca pareṇa vidyāt ||51||

**caturdaśaḥ sargaḥ**

**utsāhapraśaṃsāprakaraṇam**

anvahaṃ caracaryābhir viphale dūtaceṣṭite |

yāyād yathoktayānas tu sūkṣmabuddhipuraḥsaraḥ ||1||

sūkṣmā sattvaprayatnābhyāṃ dṛḍhaṃ buddhir adhiṣṭhitā |

prasūte hi phalaṃ śrīmad araṇīva hutāśanam ||2||

dhātoś cāmīkaram iva sarpir nirmathanād iva |

buddhiprayatnopagatād vyavasāyād dhruvaṃ phalam ||3||

dhīmān utsāhasampannaḥ vyavasāyasamanvitaḥ |

bhājanaṃ paramaṃ śrīṇām apām iva mahārṇavaḥ ||4||

nalinīvāmbusampattyā buddhyā śrīḥ paripālyate |

utthānādhyavasāyābhyāṃ vistāram upanīyate ||5||

lakṣmīr utsāhasampannād buddhiśuddhaṃ prasarpataḥ |

nāpaiti kāyāc chāyeva vistāraṃ copagacchāti ||6||

vītavyasanam aśrāntaṃ mahotsāhaṃ mahāmatim |

praviśanti mahālakṣmyaḥ saritpatim ivāpagāḥ ||7||

sattvabuddhyupapanno ’pi vyasanagrastamānasaḥ |

śrībhiḥ ṣaṇḍa iva strībhir alasaḥ paribhūyate ||8||

utthānenaidhayet sattvam indhaneneva pāvakam |

śriyo hi satatotthāyī durbalo ’pi samaśnute ||9||

bhoktuṃ puruṣakāreṇa duṣṭāṃ striyam iva śriyam|

vyavasāyaṃ sadaivecchen na hi klībavad ācaret ||10||

vaśe śriyaṃ sadotsāhī saiṃhīṃ vṛttiṃ samāśritaḥ |

kacagraheṇa kurvīta durvṛttām iva yoṣitam ||11||

kirīṭamaṇicitreṣu mūrdhasu trāṇadhāriṣu |

nākṛtvā vidviṣāṃ pādaṃ puruṣo bhadram aśnute ||12||

prayatnapreryamāṇena mahatā cittahastinā |

rūḍhavairidrumotkhātam akṛtveha kutaḥ sukham ||13||

helākṛṣṭasphurattīkṣṇakhaḍgāṃśuparipiñjaraiḥ |

śrīmatkarikarākārair āhriyante bhujaiḥ śriyaḥ ||14|

uccair uccaistarām icchan padāny āyacchate mahān|

nīco nīcaistarāṃ yāti nipātabhayaśaṅkayā ||15||

pramāṇābhyadhikasyāpi mahatsattvam adhiṣṭhitaḥ |

karoty eva padaṃ mūrdhni kesarī mattahastinaḥ ||16||

gatabhīr bhītijananaṃ bhogaṃ bhogīva darśayet |

yathābalaṃ ca kurvīta ripor daṇḍanipātanam ||17||

**prakṛtikarmaprakaraṇam**

prakṛtivyasanaṃ yatsyāttatpraśāmya samutpatet |

anayāpanayābhyāṃ taj jāyate daivato ’pi ca ||18||

yasmāt tad vyasyati śreyas tasmād vyasanam ucyate |

vyasany adho ’dho vrajati tasmāt tat parivarjayet ||19||

hutāśano jalaṃ vyādhir dubhikṣo marakas tathā |

iti pañcavidhaṃ daivaṃ vyasanaṃ mānuṣaṃ param ||20||

daivaṃ puruṣakāreṇa śāntyā ca praśamaṃ nayet |

utthāyitvena nītyā ca mānuṣaṃ kāryatattvavit ||21||

svāmyādimitraparyantaṃ prākṛtaṃ maṇḍalaṃ hi yat |

tasya karma pravakṣyāmi vyasanaṃ ca yathākramam ||22||

mantro mantraphalāvāptiḥ kāryānuṣṭhānam āyatiḥ |

āyavyayau daṇḍanītir amitrapratiṣedhanam ||23||

vyasanasya pratīkāro rājarājyābhirakṣaṇam |

ity amātyasya karmedaṃ hanti tadvyasanānvitaḥ ||24||

amātyair vyasanopetair hriyamāṇo hi bhūpatiḥ |

aśakta evotpatituṃ chinnapakṣa ivāṇḍajaḥ ||25||

hiraṇyavastradhānyādi vāhanāni tathaiva ca |

tathānye dravyanicayāḥ prajātaḥ sambhavanti hi ||26||

vārtāṃ prajā sādhayati vārtā vai lokasaṃśrayā |

prajāyāṃ vyasanasthāyāṃ na kiṃcid api sidhyati ||27||

prajānām āpadi trāṇaṃ rakṣaṇaṃ kośadaṇḍayoḥ |

paurāś caivopakurvanti saṃśrayāyeha durgiṇām ||28||

tūṣṇīṃ yuddhaṃ janatrāṇaṃ mitrāmitraparigrahaḥ |

sāmantāṭavikābādhānirodho durgasaṃśrayāt ||29||

svapakṣaiḥ parapakṣaiś ca durgasthaḥ pūjyate nṛpaḥ |

etad dhi durgavyasanāt sarvam eva vipadyate ||30||

bhṛtyānāṃ bharaṇaṃ dānaṃ bhūṣaṇaṃ vāhanakriyāḥ |

sthairyaṃ paropajāpaś ca durgasaṃskāra eva ca ||31||

setubandho vaṇikkarma prajāmitraparigrahaḥ |

dharmakāmārthasiddhiś ca kośād etat prarvatate ||32||

kośamūlo hi rājeti pravādaḥ sārvalaukikaḥ |

etat sarvaṃ jahāty āśu kośavyasanavān nṛpaḥ ||33||

kṣīṇaṃ balaṃ vardhayati svato gṛhṇāti ca prajāḥ |

kośavān pṛthivīpālaḥ parair apy upajīvyate ||34||

mitrāmitrahiraṇyānāṃ bhūmīnāṃ ca prasādhanam |

dūrakāryāśukāritvaṃ labdhasya paripālanam ||35||

paracakravighātaś ca svadaṇḍasya parigrahaḥ |

daṇḍād etat prabhavati yāti tadvyasane kṣayam ||36||

arayo ’pi hi mitratvaṃ yānti daṇḍavato dhruvam |

daṇḍaprāyo hi nṛpatir bhunakty ākramya medinīm ||37||

saṃstambhayati mitrāṇi śatrūn utsādayaty api |

bhūkośadaṇḍair vrajati prāṇaiś cāpy upakāritām ||38||

tat tat karoti ca bahir mitraṃ snehanibandhanam |

tasmin vyavasanam āpanne mitrakarma na vidyate ||39||

upakārād ṛte ’py āśu mitraṃ śreyasi tiṣṭhati |

mitravān sādhayaty arthān duḥsādhyān apy anādarāt ||40||

anvīkṣaṇaṃ ca vidyānāṃ sadvarṇāśramarakṣaṇam |

grahaṇaṃ śastraśāstrāṇāṃ yuddhamārgopaśikṣaṇam ||41||

vyāyāmaḥ śastravijñānaṃ varmaṇāṃ lakṣaṇāni ca |

gajāśvarathapṛṣṭheṣu yathāvat sampravartanam ||42||

niyuddhakauśalaṃ māyā paracittapraveśanam |

dhūrtatā śāṭhyayukteṣu satsu sadvṛttadarśanam ||43||

mantrodyogo ’numantratvaṃ tadrakṣā tātsthyam eva ca |

upekṣā sāma dānaṃ ca bhedo daṇḍaś ca sādhanam ||44||

praśāstṛsūtasenānīmantryamātyapurodhasām |

samyak pracāravijñānaṃ duṣṭānāṃ cāvaropaṇam ||45||

gatāgataparijñānaṃ dūtasampreṣaṇāni ca |

prakṛtivyasanāpohaḥ kruddhapraśamanāni ca ||46||

gurūṇām anuvṛttiś ca pūjyānām anupūjanam |

dharmāsanapratiṣṭhānaṃ rājyakaṇṭakaśodhanam ||47||

bhṛtābhṛtaparijñānaṃ kṛtākṛtaparīkṣaṇam |

tuṣṭātuṣṭavicāraś ca sarveṣām anujīvinām ||48||

madhyodāsīnacaritajñānaṃ tatsiddhipālanam |

pratigrahaś ca mitrāṇām amitrāṇāṃ ca nigrahaḥ ||49||

putradārādiguptiś ca bandhuvargaparigrahaḥ |

khanidvipavanādīnāṃ[[1]](#footnote-0) svavṛttīnāṃ pravartanam ||50||

asatāṃ ca parikṣepaḥ satāṃ ca parigūhanam |

ahiṃsā sarvabhūtānām adharmāṇāṃ ca varjanam ||51||

akāryapratiṣedhaś ca kāryāṇāṃ ca pravartanam |

pradānaṃ ca pradeyānām adeyānāma saṅgrahaḥ ||52||

adaṇḍanam adaṇḍyānāṃ daṇḍyānāṃ cāpi daṇḍanam |

agrāhyāgrahaṇaṃ caiva grāhyāṇāṃ grahaṇaṃ tathā ||53||

arthayuktasya karaṇam anarthasya ca varjanam |

nyāyataś ca karādānaṃ svayaṃ ca pratimokṣaṇam ||54||

samarthanaṃ pradhānānāṃ nirasyānāṃ nirākṛtiḥ |

vaiṣamyāṇāṃ praśamanaṃ bhṛtyānāṃ cāvirodhanam ||55||

avijñātasya vijñānaṃ vijñātasya ca niścayaḥ |

ārambhaḥ karmaṇaḥ śaśvad ārabdhasyāntadarśanam ||56||

alabdhalipsā nyāyena labdhasya ca vivardhanam |

parivṛddhasya vidhivat pātre sampratipādanam ||57||

adharmapratiṣedhaś ca nyāyamārgeṇa vartanam |

upakāryopakāritvam iti vṛttaṃ mahīpateḥ ||58||

etat sarvam amātyādi rājā nayapuraḥsaraḥ |

nayaty unnatim udyukto vyasanī kṣayam eva tu ||59||

tasmin dharmārthayor vyagre tathaivāsvasthacetasi |

sarvam etad viśeṣeṇa mantrī san netum arhati ||60||

**prakṛtivyasanaprakaraṇam**

vāgdaṇḍayoś ca pāruṣyam arthadūṣaṇam eva ca |

pānaṃ strī mṛgayā dyūtaṃ vyasanāni mahīpateḥ ||61||

ālasyaṃ stabdhatā darpaḥ pramādo vairakāritā |

iti pūrvopadiṣṭaṃ ca sacivavyasanaṃ smṛtam ||62||

ativṛṣṭir anāvṛṣṭir mūṣikāḥ śalabhādayaḥ |

asatkaraś ca daṇḍaś ca paracakrāṇi taskarāḥ ||63||

rājānīkapriyotsargo mārakavyādhipīḍanam |

paśūnāṃ maraṇaṃ rogo rāṣṭravyasanam ucyate ||64||

viśīrṇayantraprākāraparikhātvam aśastratā |

kṣīṇaghāsendhanānnatvād durgavyasanam ucyate ||65||

vyayīkṛtaḥ parikṣipto bhakṣito ’sañcitas tathā |

muṣito dūrasaṃsthaś ca kośavyasanam ucyate ||66||

uparuddhaṃ parikṣiptaṃ vimānitam amānitam |

abhṛtaṃ vyādhitaṃ śrāntaṃ dūrāyātaṃ navāgatam ||67||

parikṣīṇaṃ pratihataṃ prahatāgrajavaṃ tathā |

āśānir vedabhūyiṣṭham anṛtaprāptam eva ca ||68||

kalatragarbhyatikṣiptam antaḥśalyaṃ tathaiva ca |

bhinnagarbhaṃ hy apasṛtam avamuktaṃ tathaiva ca ||69||

kruddhamaulārimitraṃ ca niviṣṭaṃ cāpi vidviṣā |

dūṣyayuktaṃ svavikṣiptaṃ mitravikṣiptam eva ca ||70||

vicchinnavīvadhāsāraṃ śūnyamūlaṃ tathaiva ca |

asvāmisaṅgataṃ caiva bhinnakūṭaṃ tathaiva ca ||71||

duṣpārṣṇigrāham andhaṃ ca balavyasanam ucyate|

atra kiṃcid asādhyaṃ tu kiṃcit sādhyaṃ tad ucyate ||72||

uparuddhaṃ tu yudhyeta nirgatyānyata ūrjitam |

parikṣiptaṃ na nirmārgaṃ sarvataḥ pariveṣṭitam ||73||

amānitaṃ hi yudhyeta kṛtamānārthasaṅgraham |

na vimānitam atyarthaṃ pradīptakrodhapāvakam ||74||

yudhyetābhṛtam atyarthaṃ tadātvakṛtavetanam |

na vyādhitam akarmaṇyaṃ vyādhitaṃ paribhūyate ||75||

pariśrāntaṃ hi yudhyeta viśrāntaṃ suvidhānataḥ |

dūrāyātaṃ hataprāṇaṃ na śastragrahaṇe kṣamam ||76||

navāgataṃ hi yudhyeta taddeśyair miśritaṃ nayāt |

hatamukhyapravīraṃ tu parikṣīṇaṃ na yudhyate ||77||

yudhyate hi pratihataṃ pravīraiḥ saha saṅgatam |

hatāgravegaṃ śaktaṃ na pramāthitapuraḥsaram ||78||

āśānirvedalabdhārthaṃ pūrṇāśatvaṃ na yudhyate |

abhūmiṣṭhaṃ prasāre na niruddhe ’lpatayā bhuvaḥ ||79||

yudhyetānṛtasamprāptaṃ yathārhāyudhavāhanam |

kalatragarbhi connītakalatraṃ samarakṣamam ||80||

anekarājyāntaritam atikṣiptaṃ na yudhyate |

antargatāmitraśalyam antaḥśalyaṃ hi na kṣamam ||81||

anyonyasmād vinirbhinnaṃ bhinnagarbhaṃ na yudhyate |

tathaivāpasṛtaṃ śaktaṃ naikarājyāntarīkṛtam ||82||

avamuktam apakrāntamukhyaṃ tan na kṣamaṃ yudhi |

pitṛpaitāmahaṃ maulaṃ tat kruddhaṃ sāntvitaṃ kṣamam ||83||

mitraṃ śatrubhir ekasthaṃ tadākrāntatayākṣamam |

śatror upaniviṣṭaṃ tat sāmarthyān na kṣamaṃ yudhi ||84||

dūṣyayuktaṃ taduddhārād yudhyetoddhṛtakaṇṭakam |

pradhānayodhasaṃguptaṃ dūṣyayuktaṃ samutpatet ||85||

svavikṣiptaṃ svaviṣaye kṣiptam āpady udāhṛtam |

prakṛṣṭadeśakālatvān mitrakṣiptam ayaugikam ||86||

dhānyāder vīvadhaḥ prāptir āsāras tu suhṛdbalam |

vicchinnavīvadhāsāraṃ balaṃ yuddhāya neṣyate ||87||

pitṛpaitāmahaṃ maulaṃ tena śūnyaṃ hi na kṣamam |

kṛtajānapadārakṣaṃ śūnyamūlaṃ yudhi kṣamam ||88||

yudhyate śūnyamūlaṃ hi yatnān maulena pālitam |

asvāmisaṅgataṃ naiva svāminā yad vinākṛtam ||89||

na yudhyate bhinnakūṭaṃ bhinnakūṭam anāyakam |

paścātkopātisantaptaṃ duṣpārṣṇigrāham akṣamam ||90||

adeśikaṃ smṛtaṃ hy andhaṃ tanmūḍhatvāt kriyākṣamam |

balavyasanam ityādi tat samīkṣya samutpatet ||91||

daivopapīḍitaṃ grastaṃ mitraṃ śatrubalena ca |

kāmakrodhasamutthaiś ca doṣaiḥ samparikīrtitaiḥ ||92||

narendrādyāḥ prakṛtayaḥ sapta yāḥ parikīrtitāḥ |

pūrvaṃ pūrvaṃ gurutaraṃ tāsāṃ vyasanam ucyate ||93||

ityādi sarvaṃ prakṛter yathāvad

budhyeta rājā vyasanaṃ prayatnāt |

buddhyā ca śaktyā vyasanasya kuryād

akālahīnaṃ vyavaropaṇaṃ saḥ ||94||

prakṛtivyasanāni bhūtikāmaḥ

samupekṣeta na hi pramādadarpāt |

prakṛtivyasanāny upekṣate yo

nacirāt taṃ ripavaḥ parābhavanti ||95||

idam idam iti samyak karmaṇā yojanīyaṃ

niyatam iti vicintya prāpayed īhamānaḥ |

sunayapihitarandhraḥ prākṛto yasya vargaḥ

kṣitipatir upabhuṅke sa trivargaṃ cirāya ||96||

**pañcadaśaḥ sargaḥ**

**saptavyasanavargaprakaraṇam**

amātyādyāḥ prakṛtayo mitrāntā rājyam ucyate |

aśeṣarājyavyasanāt pārthivavyasanaṃ guru ||1||

rājā tv avyasanī rājyavyasanāpohanakṣamaḥ |

na rājavyasanāpohe samarthaṃ rājyam ūrjitam ||2||

ātmāmātyaprajādurgakośānāṃ daṇḍamitrayoḥ |

vyasanebhyaḥ samunnetā rājā yaḥ sa trivargabhāk ||3||

aśāstracakṣur nṛpatir andha ity abhidhīyate |

varam andho na cakṣuṣmān madād ākṣiptasatpathaḥ ||4||

mantribhir mantrakuśalair andhaḥ pathi niveśyate |

cakṣuṣmāṃs tu madāndhaḥ san nātmānaṃ hanty aśeṣataḥ ||5||

śāstracakṣur nṛpas tasmān mahāmātramate sthitaḥ |

dharmārthapratighātīni vyasanāni parityajet ||6||

vāgdaṇḍayoś ca pāruṣyam arthadūṣaṇam eva ca |

smṛtaṃ vyasanatattvajñaiḥ krodhajaṃ vyasanatrayam ||7||

kāmajaṃ mṛgayā dyūtaṃ striyaḥ pānaṃ tathaiva ca |

vyasanaṃ vyasanārthajñaiś caturvidham udāhṛtam ||8||

vākpāruṣyaṃ paraṃ loka udvejanam anarthakam |

na kuryād vipriyāṃ vācaṃ prakuryāj janam ātmasāt ||9||

akasmād eva yaḥ kopāt paruṣaṃ bahu bhāṣate |

tasmād udvijate lokaḥ sasphuliṅgād ivānalāt ||10||

hṛdaye vāgasis tīkṣaṇo marmacchin nipatan muhuḥ |

tejasvinaṃ dīpayati sa dīpto yāti vairitām ||11||

nodvejayej jagadvājā rūkṣayā priyavāg bhavet |

prāyeṇa priyavākkarmā kṛpaṇo ’pi hi sevyate ||12||

asiddhasādhanaṃ sadbhiḥ śāsanaṃ daṇḍa ucyate |

taṃ yuktyaiva nayed daṇḍaṃ yuktadaṇḍaḥ praśasyate ||13||

udvejayati bhūtāni daṇḍapāruṣyavān nṛpaḥ |

bhūtāny udvejyamānāni dviṣatāṃ yānti saṃśrayam ||14||

āśritāś caiva lokena samṛddhiṃ yānti vidviṣaḥ |

samṛddhāś ca vināśāya tasmān nodvejayet prajāḥ ||15||

lokānugrahakartāraḥ pravardhante mahībhujaḥ |

lokavṛddhyā narendrāṇāṃ vṛddhis tatsaṃkṣaye kṣayaḥ ||16||

mahatsv apy aparādheṣu daṇḍaṃ prāṇāntikaṃ tyajet |

ṛte rājyāpahārāt tu yuktadaṇḍaḥ praśasyate ||17||

dūṣyasya dūṣaṇārthaṃ hi parityāgo mahīyasaḥ |

arthasya nītitattvajñair arthadūṣaṇam ucyate ||18||

tad akasmāt samāviṣṭaḥ kopenātibalīyasā |

nityam ātmahitākāṅkhī na kuryād arthadūṣaṇam ||19||

yānakṣobho yānapāto yānābhiharaṇaṃ tathā |

kṣutpipāsāśramāyāsaśītavātoṣṇapīḍanam ||20||

abhiyānasya sampattyā yānavyasanajaṃ mahat |

duḥkhaṃ prataptasikatākuśakaṇṭakabhūmayaḥ ||21||

vṛkṣasaṅkaṭajā doṣā latākaṇṭakapāṭanam |

śailapātaśilājālasthāṇuvalmīkapīḍanam ||22||

pracchannopagataiḥ śailasaridvipinakukṣiṣu |

vadhabandhaparikleśaḥ sāmantāṭavikādibhiḥ ||23||

svasainyaiś ca svakulyaiś ca parabhinnaiś ca māraṇam |

ṛkṣājagaramātaṅgasiṃhavyāghrabhayādi ca ||24||

davāgnidhūmasaṃrodho diṅmohabhramaṇāni ca |

ityādi pṛthivīndrāṇāṃ mṛgayāvyasanaṃ smṛtam ||25||

jitaśramatvaṃ vyāyāma āmamedaḥkaphakṣayaḥ |

calasthireṣu lakṣyeṣu bāṇasiddhir anuttamā ||26||

mṛgayāyāṃ guṇān etān anye prāhur na tatkṣamam |

doṣāḥ prāṇaharāḥ prāyas tasmāt tatparivarjayet ||27||

āmādayo hi jīryanti yogyayaiva divāniśam |

caleṣu yantralakṣyeṣu bāṇasiddhiś ca jāyate ||28||

atha cen mṛgayākrīḍāvāñchā tan nagarāntike |

kārayen mṛgayāraṇyaṃ krīḍāhetor manoharam ||29||

parikṣiptaṃ parikhayā mṛgāṇām apy agamyayā |

āyāmapariṇāhābhyām ardhayojanasammitam ||30||

girer upānte nadyā vā paryāptajalaśādvalam |

akaṇṭakalatāgulmaṃ viṣapādapavarjitam ||31||

pādapaiḥ puṣpaphaladaiḥ prajñātaiś cittahāribhiḥ |

snigdhanīlaghanacchāyair viralair upaśobhitam ||32||

pāsuṃpūritaniśchidraśvabhrapradarakandaram |

dalitasthāṇuvalmīkapāṣāṇasamabhūtalam ||33||

śodhitagrāhasalilam agabhīrajalāśayam |

nānāpuṣpasamākīrṇaṃ nānāvihagasevitam ||34||

supātyamṛgasampūrṇaṃ hastinīkalabhānvitam |

bhagnadaṃṣṭranakhavyālaṃ chinnaśṛṅgaviṣāṇi ca ||35||

sukhasaṃsevyalatayā puṣpavallīpinaddhayā |

vanarājyā parikṣiptaṃ parikhātaṭajātayā ||36||

bahirdūrāntarābhoganirvṛkṣastambhabhūtalam |

agamyaṃ ripusainyānāṃ manaḥprītivivardhanam ||37||

tadvanecaracittajñaiḥ kleśāyāyāsasahair dṛḍhaiḥ |

rakṣitaṃ rakṣibhiḥ svāptair bhūbhujām abhivṛddhaye ||38||

tatkarmāpto narendrasya jano jitapariśramaḥ |

krīḍanāyātra vividhā mṛgajātīḥ praveśayet ||39||

anyakāryāvirodhena prātaś caṅkramaṇakṣamaḥ |

krīḍanāya viśed rājā tadāptaiḥ sahito mitaiḥ ||40||

yadā ca praviśed rājā krīḍanārthaṃ tadā bahiḥ |

sannaddhaṃ yatnatas tiṣṭhet sainyaṃ dūrāntagocaram ||41||

sadbhir yo mṛgayāyāne guṇāḥ sādhu prakīrtitāḥ |

krīḍāprīto narapatis tāṃs tatra samavāpnuyāt ||42||

vidhir eṣa samuddiṣṭo mṛgayākrīḍane varam |

na gacched anyathā rājā mṛgayāṃ mṛgayur yathā ||43||

mahato ’pi kṣaṇān nāśo dhanasya hrīvimuktatā |

niḥsatyatā niṣṭhuratā krodho vākśastrakhaṇḍanam ||44||

lobho dharmakriyālopaḥ karmaṇām apravartanam |

satsamāgamavicchittir asadbhiḥ saha vartanam ||45||

arthanāśakriyāvaśyaṃ nityaṃ vairānubandhitā

saty apy arthe nirāśātvam asaty api ca sāśatā ||46||

pratikṣaṇaṃ krodhaharṣau santāpaś ca pratikṣaṇam |

pratikṣaṇaṃ ca saṃkleśaḥ sākṣipraśnaḥ pratikṣaṇam ||47||

snānādigātrasaṃskāraparibhogeṣv anādaraḥ |

avyāyāmo ’ṅgadaurbalyaṃ śāstrārthapratyupekṣaṇam ||48||

gūhanaṃ mūtraśakṛtoḥ kṣutpipāsopapīḍanam |

ityādīṃs tantrakuśalā dyūtadoṣān pracakṣate ||49||

pāṇḍavo dharmarājas tu lokapāla ivāparaḥ |

dyūtena hy asatā dīvyan kalatrādyapahāritaḥ ||50||

nalaś ca rājā dyūtena hṛte rājye mahodaye |

dharmadārān vane tyaktvā parakarmakaro ’bhavat ||51||

tulyo bhuvīndratulyasya yasya nāsti dhanurdharaḥ |

sa rukmī rukmaśailābho dyūtadoṣād gataḥ kṣayam ||52||

rājā kāśikarūśānāṃ dantavaktro ’pi mandadhīḥ |

tīvrād dyūtakṛtād doṣād dantabhaṅgam avāptavān ||53||

dyūtād anarthasaṃrambho dyūtāt snehakṣayo mahān |

pakṣāṇāṃ cāpi mahatāṃ dyūtād bhedaḥ pravartate ||54||

iti kevaladoṣaṃ hi rājā dyūtaṃ vivarjayet |

samāhvayaṃ ca medhāvī darpiṇāṃ vinivārayet ||55||

kālātipātaḥ kāryāṇāṃ dharmārthaparipīḍanam |

nityābhyantaravartitvāt sādhuprakṛtikopanam ||56|

rahasyabhedas tat paścād akāryeṣu pravartanam |

īrṣyāmarṣas tathā krodho virodhaḥ sāhasāni ca ||57||

ityādi ca strīvyasane yac ca pūrvaṃ prakīrtitam |

tasmāt strīvyasanaṃ rājā rājyakāmaḥ parityajet ||58||

strīmukhālokanatayā vyagrāṇām alpacetasām |

īhitānīha gacchanti yauvanena saha kṣayam ||59||

vamanaṃ vihvalatvaṃ ca saṃjñānāśo vivastratā |

bahvabaddhapralāpitvam akasmād vyasanaṃ muhuḥ ||60||

prāṇaglāniḥ suhṛnnāśaḥ prajñāśrutamatibhramaḥ |

sadbhir viyogo ’sadbhiś ca saṃyogo ’narthasaṅgamaḥ ||61||

skhalanaṃ vepathus tandrā nitāntaṃ strīniṣevaṇam |

ityādi pānavyasanam atyantaṃ sadvigarhitam ||62||

śrutaśīlabalopetāḥ pānadoṣeṇa bhūyasā |

kṣayam akṣīṇanāmāno jagmur andhakavṛṣṇayaḥ ||63||

yogīśvaras tu bhagavān bhārgavo bhṛgutulyadhīḥ |

śukraḥ pānamadāt tīvrād bubhuje śiṣyam aurasam ||64||

pānākṣipto hi puruṣo yatra tatra pravartate |

yāty asaṃvyavahāritvaṃ yatra tatra pravartanāt ||65||

kāmaṃ striyo niṣeveta pānaṃ vā sādhu mātrayā |

na dyūtamṛgaye vidvān atyantavyasane hi te ||66||

tadapanayavidhijñaiḥ śreyasāṃ vighnakāri

vyasanam idam udāraṃ saptadhehopadiṣṭam |

janayati hi niṣaṅgād ekadhaivāśu nāśaṃ

kim u na bhavati hantā yaugapadyodayena ||67||

paṭayati paribhogagrāhitām indrīyāṇāṃ

śrutam api vinihanti śreṣṭhatāṃ praṣṭhatāṃ ca |36

calayati hi vibhūtiṃ bhūyasīm apy anīcair

api vibudhamatīnāṃ saptako ’yaṃ durantaḥ| |68||

arigaṇā niyataṃ vyasane sthitān

paribhavanti bhavanti ca duśchidaḥ |

apagatavyasanās tu budhā ripūn

paribhavanti bhavanti ca duśchidaḥ ||69||

**ṣoḍaśaḥ sargaḥ**

**yātrābhiyoktṛpradarśanaprakaraṇam**

nānāprakārair vyasanair vimuktaḥ

śaktitrayeṇāpratimena yuktaḥ |

paraṃ durantavyasanopapannaṃ

yāyān narendro vijayābhikāṅkṣī ||1||

prāyeṇa santo vyasane ripūṇāṃ

yātavyam ity evam upādiśanti |

tatraiṣa pakṣo vyasanaṃ hy anityaṃ

kṣamas tu sann abhyudito hi yāyāt ||2||

yadā kṣamas tu prasabhaṃ nihantuṃ

parākramād ūrjitam apy amitram |

tadā hi yāyād ahitāni kartuṃ

parasya vā pīḍanakarśanāni ||3||

sampannasasyaṃ viṣayaṃ parasya

yāyāt pramṛdnan vijayāya rājā |

sasyopaghātena parasya vṛtteś

chedaḥ svasainyopacayaś ca sādhu ||4||

viśuddhapṛṣṭhaḥ purato vicinvan

bhayapradeśān parakarmavedī |

svavīvadhāsāraviśuddhamārgo

viśed dharitrīṃ dviṣato ’pramattaḥ ||5||

same pradeśe viṣame ca bhūmer

nimne sthale vā svamukhena yāyāt |

anāturaḥ sann abhayo hi vidvān

sannaddhasainyo vihitānnatoyaḥ ||6||

grīṣme prabhūtāmbuvanena yāyān

nirvāpaṇārthaṃ kariṇāṃ pathā tu |

ṛte ’mbhaso grīṣmakṛtāt pratāpād

bhavanti kuṣṭhāni mataṅgajānām ||7||

svasthakriyāṇām api kuñjarāṇām

ūṣmā śarīreṣu hi jājvalīti |

āyāsayogena ca sampravṛddhaḥ

prasahya hanti dviradān pratāpaḥ| |8||

sarvāṇi sattvāni khalūṣṇakāle

vināmbunā yānti parām avasthām |

atyartham uṣṇapratitaptakāyāḥ

prayānti sadyaḥ kariṇo ’pibantaḥ ||9||

sugandhidānasrutiśīkareṣu

dantābhighātasphuṭitopaleṣu |

gajeṣu nīlābhrasamaprabheṣu

rājyaṃ nibaddhaṃ pṛthivīpatīnām ||10||

saṃkalpitaḥ saṃyati dṛṣṭamārgaḥ

svadhiṣṭhito vīratamena puṃsā |

turaṅgamānām api kalpitānām

eko gajaḥ ṣaṣṭiśatāni hanti ||11||

jale sthale ca drumasaṃkaṭe ca

same ’same sādhu cale ’cale ca |

prākāraharmyāṭṭavidāraṇe ca

jayo dhruvaṃ nāgavatāṃ balānām ||12||

tasmād yato bhūrijalas tu panthā

yato ’nnapānopacayo ’viśaṅkaḥ |

tato hi yāyāj janayan pratāpaṃ

śanaiḥ śanair viśramayan balāni ||13||

abhyunnatānām aṇur apy udāraṃ

paścāt prakopaṃ janayed arīṇām |

taṃ cāpramattaḥ prasamīkṣya yāyān

na nāśayed dṛṣṭam adṛṣṭahetoḥ ||14||

paścāt prakopaḥ purataḥ phalaṃ ca

paścāt prakopas tu tayor garīyān |

randhraṃ hi tadviprakṛtā mahattvaṃ

nayanti tasmāt pravidhāya yāyāt ||15||

puraś ca paścāc ca yadā samarthas

tadābhiyāyān mahate phalāya |

puraḥ prasarpann aviśuddhapṛṣṭhaḥ

prāpnoti tīvraṃ khalu pārṣṇibhedam ||16||

yāsyan puro rakṣyam anekavargam

anekamukhyaṃ ca balaṃ vidadhyāt |

anekamukhyasya hi naikamatyam

anekamukhyaṃ dviṣatām abhedyam ||17||

avaśyayātavyatayodyataḥ san

paścāt prakopāhitayānaśaṅkaḥ |

senāpatiṃ vāpy atha vā kumāraṃ

balaikadeśena puro nidadhyāt ||18||

ābhyantarād bāhyakṛtāc ca kopād

ābhyantaras tv eva tayor garīyān |

ādāya gacched abahiḥpracārān

bāhyāṃś ca kṛtvā vihitārthakalyān ||19||

purohitāmātyakumārakulyāḥ

senābhigoptāra ime pradhānāḥ |

eṣāṃ hi santo ’nyatamaprakopam

antaḥprakopaṃ samupādiśanti ||20||

rāṣṭrāntapālāṭavikābhisīmnāṃ

bāhyaprakopo ’nyatamaprakopaḥ |

utpadyamāno nipuṇapracārais

taṃ mantribhiḥ samyag upādadīta ||21||

sāmādibhiḥ saṃśamayet prakopaṃ

parasparāvagrahabhedanaiś ca |

tathā ca dhīraḥ śamayed vikāraṃ

yathā bhajeran na parān prataptāḥ ||22||

manuṣyayugyāpacayaḥ kṣayo hi

hiraṇyadhānyāpacayo vyayas tu |

tasmād imāṃ naiva vidagdhabuddhiḥ

kṣayavyayāyāsakarīm upeyāt ||23||

avaśyaniṣpattimahāphalāḍhyām

adīrghasūtrāṃ pariṇāmakalyām |

kāmaṃ vyayāyāsakarīm upeyān

na tv eva jātu kṣayadoṣayuktām ||24||

vastuṣv aśakyeṣu samudyamaś ca

śakyeṣu cākālasamudyamaś ca |

śakyeṣu mohād asamudyamaś ca

tridhaiva kāryavyasanaṃ vadanti ||25||

kāmo ’kṣamādakṣiṇatānukampā

hrī sādhvasaṃ krauryam anāryatā ca |

dambho ’bhimāno ’py atidhārmikatvaṃ

dainyaṃ svayūthasya vimānanaṃ ca ||26||

droho bhayaṃ śaśvad upekṣaṇaṃ ca

śītoṣṇavarṣāsv asahiṣṇutā ca |

etāni kāle samupāhitāni

kurvanty avaśyaṃ khalu siddhivighnam ||27||

nijo ’tha maitraś ca samāśritaś ca

sambandhajaḥ kāryasamudbhavaś ca |

bhṛtyo gṛhīto vividhopacāraiḥ

pakṣaṃ budhāḥ saptavidhaṃ vadanti ||28||

sadānusṛtyā guṇakīrtanena

nindāsahatvena ca randhraguptyā |

tadarthaśaucodyamasaṅkathābhiḥ

pakṣo ’nurāgīti sa veditavyaḥ ||29||

kulīnam āryaṃ śrutavad vinītaṃ

mānonnataṃ sabhyam ahāryabuddhim |

kṛtajñatorjāmatisattvayuktaṃ

sadvṛttapakṣaṃ khalu taṃ ca vidyāt ||30||

udyogamedhādhṛtisattvasatya-

tyāgānurāgasthitigauravāṇi |

jitendriyatvaṃ prasahiṣṇutā hrīḥ

prāgalbhyam ity ātmaguṇapravekaḥ ||31||

mantrasya śaktiṃ sunayapracāraṃ

svakośadaṇḍau prabhuśaktim āhuḥ |

utsāhaśaktiṃ balavadviceṣṭāṃ

triśaktiyukto bhavatīha jetā ||32||

śaighryaṃ sudākṣyaṃ vyasaneṣv adainyam

utsāhasampatsv atidhīratā ca |

autpādikī śāstrasamudbhavā ca

sāṃsargikī dhīḥ pariṇāminī ca ||33||

utsāhasattvādhyavasāyaceṣṭā

dārḍhyaṃ ca karmasv iha pauruṣaṃ ca |

arogatā karmaphalopapattir

daivānukūlyaṃ ca nirādhitā ca ||34||

pakṣādinānena gṛhītakośaḥ

pakṣādihīnaṃ ripum abhyupeyāt |

iti prasarpan niyataṃ samudra-

prakṣālitāṃ tāṃ labhate dharitrīm ||35||

kālo gajānāṃ sajalābhrajālo

yātuṃ tadanyaś ca turaṅgamāṇām |

nātyarthavarṣoṣṇatuṣārayuktaḥ

sampannasasyas tv iti kālasaṃpat ||36||

rātrāv ulūko vinihanti kākān

kāko ’py ulūkān rajanīvyapāye |

iti sma kālaṃ samudīkṣya yāyāt

kāle phalantīha samīhitāni ||37||

śvā nakram ākarṣati kūlasaṃsthaṃ

śvānaṃ ca nakraḥ salilābhyupetaṃ |

vyāyacchamāno dhruvam abhyupaiti

deśasthitaḥ karmaphalopabhogam ||38||

samaṃ turaṅgair viṣamaṃ ca nāgais

tathā jalāḍhyaṃ samahīdharaṃ ca |

nāvādbhir vṛtaṃ pattībalānuyātair

yathābalaṃ ca prasamīkṣya miśram ||39 ||

marupragāḍhaṃ patatīha toye

grīṣme tv anupodakakakṣadurgam |

miśraṃ ca saṃvīkṣya yathāsukhaṃ ca

gachen narendro vijayāya deśam ||40||

na cātitoyaṃ na ca toyahīnaṃ

yuktaṃ ca samyag yavasendhanena |

upetya mārgaṃ bahutajjñayuktaṃ

sukhaṃ prayāṇai ripum abhyupeyāt ||41||

svavīvadhāsāram upetatoyaṃ

viśvāsitākrāntajanaṃ viśuddham |

tanmātram eva dviṣatām upeyād

yasmān na kuryād apayānam ārtaḥ ||42||

ye dūrayātrāṃ sahasā viśanti

mūḍhā ripūṇām avicārya bhūmim |

te yānti teṣām acireṇa khaḍga-

dhārāpariṣvaṅgam ayatnasādhyam ||43||

mārge ca durgopaniviṣṭasainyo

vidhāya rakṣāṃ vidhivad vidhijñaḥ |

sannaddhapārśvasthitavīrayodhaḥ

seveta sādhvīṃ niśi yoganidrām ||44||

bhramatturaṅgadviradendraheṣā-

ghaṇaṭāsvanāpūritakarṇarandhraḥ |

tadantarā tu pratibodhavartī

ke jāgratīty āhita ādriyeta ||45||

tataḥ prabuddhaḥ śucir iṣṭadevaḥ

śrīmadvibhūṣojjvalitaḥ prahṛṣṭaḥ |

sevyeta mantripravarair yathāvat

purohitāmātyasuhṛdgaṇaiś ca ||46||

kartavyatāṃ taiḥ saha sampradhārya

yānaṃ samāruhya vicitrayānaḥ |

kulodgataiḥ śastribhirātmakalpair

bahir nirīyāt parivāritaḥ san ||47||

paśyen nṛpo hastirathāśvacaryāṃ

sāmūhikaṃ yodhagaṇaṃ pṛthak ca |

vivakṣitāṃś ca dviradān dvir ahnas

turaṅgamāṃś cāpi vidhānayuktān ||48||

sukhopagamyaḥ smitapūrvabhāṣī

priyaṃ vaded vṛttyadhikaṃ ca dadyāt |

priyeṇa dānena ca saṅgṛhītās

tyajanti bhartary api jīvitāni ||49||

rathāśvanaukuñjarayānayogyo

nityakriyaḥ syād dhanuṣi pragalbhaḥ |

sumedhasāṃ karmaṇi duṣkare ’pi

nityakriyā kauśalam ādadhāti ||50||

sannaddham uccair dvipam āsthitaḥ san

sannaddhasainyānugataḥ prakurvan |

sāmantadūtena hi sādhumantraṃ

pravīrayodhāntaritena yāyāt ||51||

ālokayed buddhiguṇopapannaiś

caraiś ca dūtaiś ca parapracāram |

etair viyukto bhavati kṣitīndro

janair anetraiś ca samānadharmā ||52||

vilobhayan kiṃcid api prayacchan

kurvīta mitraṃ dviṣato ’ntapālam |

rāṣṭrād abhīkṣṇaṃ dviṣataḥ prapaṇyaiḥ

paṇyaṃ hitaṃ nāḍikayādadīta ||53||

upakramaṃ vāñchitam āśu kuryād

dūtopayānāt kriyamāṇasaṃdhiḥ |

sa ced visaṃdhiḥ sa tu tatra caikaḥ

kṛto bhavaty ātmasamucchrayaś ca||54||

daurgān pathiṣv āṭavikāntapālān

saṃśleṣayed dānavatāpi sāmnā |

viruddhadeśeṣu hi sannirodhe

te hy asya mārgopadiśo bhavanti ||55||

akāraṇād eva hi kāraṇād vā

ya eti kaścit puruṣo ’risevī |

nijaś ca viśliṣṭa upetya śatrum

āyāti yas tasya gatiṃ prapaśyet || 56||

āripsunā mantrabalānvitena

prāg eva kāryo nipuṇaṃ vicāraḥ |

doṣṇāṃ balān mantrabalaṃ garīyaḥ

śakro ’surān mantrabalād vijigye ||57||

manīṣayā nirmalayā vilokitaṃ

phalāya karmodyamam āsthitaḥ param |

akālahīnaṃ nayavit samācaret

phalaṃ hy akāle niyataṃ vyudasyati ||58||

prabhāvitānāṃ śrutaśauryaśālināṃ

yathāvad ālokitamārgacāriṇām |

cirāya daivī dyutir unnatātmanāṃ

bhujaṅgadīrgheṣu bhujeṣu lambate ||59||

samuditanarasampadbhūrisampannasasye

vigatasalilapaṅke kāla udyuktavṛttiḥ |

kusumitasahakāraśrījvalatkānane vā

narapatir aribhūmiṃ sādhu gacchej jayāya ||60||

iti narapatir āhitādaraḥ

paramabhiyoktumanāḥ samutpatet |

iti vidhiviṣayopasevanān

niyatam ārātirūpaiti gocaram ||61||

**saptadaśaḥ sargaḥ**

**skandhāvāraniveśaprakaraṇam**

yātvā vairipurābhyāśaṃ bhūbhāge sādhusammate |

skandhāvāraniveśajñaḥ skandhāvāraṃ niveśayet ||1||

caturaśraṃ caturdvāraṃ nātivistārasaṅkaṭam |

sāṭṭapratolīprākāraṃ mahākhātasamāvṛtam ||2||

śṛṅagāṭakārdhacandraṃ vā maṇḍalaṃ dīrgham eva vā |

bhūmipradeśasāmarthyād agāram upakalpayet ||3||

vibhaktaiś ca viviktaiś ca pārśvair anvitam āyataiḥ |

guptaṃ kakṣapuṭākāraṃ mahāmārgasamāvṛtam ||4||

tasya madhye manohlādi mahāmaulabalāvṛtam |

antaḥ kośagṛhopetaṃ kārayed rājamandiram ||5||

maulaṃ bhṛtaṃ śreṇi suhṛd dviṣadāṭavikaṃ balam |

rājaharmyaṃ samāvṛtya krameṇa viniveśayet || 6||

antaḥ svavargiṇaḥ krūrān alubdhān dṛṣṭakarmaṇaḥ |

paryāptavetanānāptān maṇḍalena niveśayet ||7||

hastino labdhanāmānas turaṅgāś ca manojavāḥ |

gṛhopakaṇṭhe nṛpater vaseyuḥ svāptarakṣitāḥ ||8||

yāmavṛttyā susannaddhaṃ rātrindivām udāyuddham |

antarvaṃśikasainyaṃ ca tiṣṭhed rājābhiguptaye ||9||

yuddhayogyo mahādantī sannaddhaḥ sādhvadhiṣṭhitaḥ |

tiṣaṭhen narapatidvāre vegavāṃś ca turaṅgamaḥ ||10||

sainyaikadeśaḥ sannaddhaḥ senāpatipuraḥsaraḥ |

pratyatnavān paripaten maṇḍalena bahir niśi ||11||

parasainyapracārāṃś ca sattvāḍhyāḥ śīghragāminaḥ |

vātāśvikā vijānīyur dūrasīmāntacāriṇaḥ ||12||

toraṇābaddhamālyeṣu yantravatsu patākiṣu |

dvāreṣu paramāṃ guptiṃ kārayed āptakāribhiḥ ||13||

nirgacchet praviśec caiva sarva evopalakṣitaḥ |

tiṣṭheyuḥ paradūtāś ca rājaśāsanagocarāḥ ||14||

vṛthākolāhalāddhāsyād dyūtāt pānāc ca vāritaḥ |

sajjopakaraṇas tiṣṭhet sarvakāryonmukho janaḥ ||15||

bahiḥ khātāt tu sainyānāṃ muktvā sañcāram ātmanaḥ |

parasainyavighātārthaṃ sarvāṃ bhūmiṃ vināśayet ||16||

kvacit kaṇṭakaśākhābhiḥ kvacic chūlair ayomukhaiḥ |

dūṣayet parito bhūmiṃ pracchannaiḥ pradarair api ||17||

nirvṛkṣakṣupapāṣāṇasthāṇuvalmīkanirdare |

kārayet karaṇaiś citraiḥ sainyavyāyāmabhūmikāḥ ||18||

yasmin deśe yathākāmaṃ sainyavyāyāmabhūmayaḥ |

parasya viparītāś ca śruto deśaḥ sa uttamaḥ ||19||

ātmanaś ca pareṣāṃ ca tulyā vyāyāmabhūmayaḥ |

yatra madhyama uddiṣṭo deśaḥ śāstrārthacintakaiḥ ||20||

arātisainyavyāyāmasuparyāptamahītalaḥ |

ātmano viparītaś ca yaḥ sa deśo ’dhamaḥ smṛtaḥ ||21||

nityam uttamam ākāṅkṣet tadabhāve tu madhyamam |

adhamaṃ bandhanāgāraṃ nopaseveta siddhaye ||22||

**nimittajñānaprakaraṇam**

ākrānta iva kenāpi rogānīkair abhidrutaḥ |

akasmād bhavadudvego rajonīhārasaṃvṛtaḥ ||23||

vidhūmraiḥ paruṣair vātair akasmāc ca pataddhvajaḥ |

parasparabhavad droho natathātūryanisvanaḥ||24||

utprekṣitabhayatrāso nirghātolkābhidūṣitaḥ |

udvamatprajvalacchastro vidakṣiṇaśivārutaḥ ||25||

maṇḍalaiḥ kākagṛdhrāṇām ākīrṇo rūkṣavāśibhiḥ |

muhuratyugratādīptaḥ saṃsikto raktavṛṣṭibhiḥ ||26||

parītarājanakṣatraḥ krūrair autpātikair grahaiḥ |

sūryadṛṣṭakabandhādir akasmān mūḍhavāhanaḥ ||27||

akasmān mattamātaṅgaḥ suṃśuṣyaddānaśīkaraḥ |

ityādivikṛtopetaḥ skandhāvāro na śasyate ||28||

prahṛṣṭanaranārīkaḥ praśastasvanadundubhiḥ |

gambhīraheṣitahayaḥ pūjitadvipabṛṃhitaḥ ||29||

puṇyāhabrahmaghoṣāḍhyo nṛttagītasamākulaḥ |

nirītiko mahotsāha ākāṅkṣitajanodayaḥ ||30||

virajasko ’bhivṛṣṭaś ca prādakṣiṇyasthitagrahaḥ |

divyāntarikṣair utpātaiḥ pārthivaiś ca vivarjitaḥ ||31||

praśastakūjadvihagaḥ pradakṣiṇaśivārutaḥ |

nīcaiḥ pravṛttānulomamārutaḥ stutamaṅgalaḥ ||32||

hṛṣṭapuṣṭajanaḥ sādhuḥ sugandhijvalitānalaḥ |

amandamattamātaṅga āsārābhyudayānvitaḥ ||33||

ityādilakṣaṇopetaḥ skandhāvāraḥ praśasyate |

śaste tasmin dviṣo bhaṅgo ’śaste jñeyo viparyayaḥ ||34||

siddhyasiddhī nimittāni yataḥ śaṃsanti karmaṇām |

vidyād ātmahitākāṅkṣī tasmād etāni tattvataḥ ||35||

praśastena nimittena viśuddhenāntarātmanā |

vyaktam ārabhyamāṇaṃ hi siddhiṃ yāti samīhitam ||36||

sahāyasampatprajñānaṃ sattvaṃ daivānukūlatā |

udyogo ’dhyavasāyaś ca yasyaite tasya siddhayaḥ ||37||

tanmūlatvāt prajānāṃ tu rājā skandha udāhṛtaḥ |

āvāro ’mātyadaṇḍādir vṛtir āvāra ucyate ||38||

bhūtānāṃ bhūtiniṣpatter āvāreṇa mahīyasā |

āvṛtas tu yataḥ skandhaḥ skandhāvāras tataḥ smṛtaḥ ||39||

samavaskandaghāsāmbuvīvadhāsāranigrahāḥ |

ete prayatnato rakṣyāḥ skandhāvārasya mṛtyavaḥ ||40||

iti prayatnena niveśayed balaṃ

śubhāśubhaṃ cāsya tathopalakṣayet |

parasya caitan nipuṇaṃ vilokayet

samārabhetāśubhahīnadarśane ||41||

**aṣṭādaśaḥ sargaḥ**

**upāyavikalpaprakaraṇam**

mahāprajñānasampannaḥ sahāyair upabṛṃhitaḥ |

udyogādhyavasāyābhyām upāyān nikṣipet pare ||1||

caturaṅgaṃ balaṃ muktvā kośo mantraś ca yudhyate |

tatsādhumantro mantreṇa kośena ca jayed arīn ||2||

sāma dānaṃ ca bhedaś ca daṇḍaś ceti catuṣṭayam |

māyopekṣendrajālaṃ ca saptopāyāḥ prakīrtitāḥ ||3||

parasparopakārāṇāṃ darśanaṃ guṇakīrtanam |

sambandhasya samākhyānam āyateḥ sampradarśanam ||4||

vācā peśalayā sādhu tavāham iti cārpaṇam |

iti sāmaprabhedajñaiḥ sāma pañcavidhaṃ smṛtam ||5||

yaḥ samprāptadhanotsarga uttamādhamamadhyamaḥ |

pratidānaṃ tathā tasya gṛhītasyānumodanam ||6||

dravyadānam apūrvaṃ ca svayaṃgrāhapravartanam |

deyasya pratimokṣaś ca dānaṃ pañcavidhaṃ smṛtam ||7||

sneharāgāpanayanaṃ saṅgharṣotpādanaṃ tathā |

santarjanaṃ ca bhedajñair bhedas tu trividhaḥ smṛtaḥ ||8||

vadho ’rthaharaṇaṃ caiva parikleśas tathaiva ca |

iti daṇḍavibhāgajñair daṇḍas tu trividhaḥ smṛtaḥ ||9||

prakāśaś cāprakāśaś ca vadho dvividha ucyate |

prakāśadaṇḍaṃ kurvīta lokadviṣṭe tathā ripau ||10||

udvejyate hatair loko yair ye syur nṛpavallabhāḥ |

bādhante ’bhyadhikā ye tu teṣūpāṃśu praśasyate ||11||

viṣeṇopaniṣadyogaiḥ śastreṇodvartanena vā |

tathopāṃśu nayed daṇḍaṃ yathānyo na vibhāvayet ||12||

brāhmaṇe jātimātre ’pi dhārmike cāntyaje ’pi vā |

dharmonninīṣayā dhīmān na vadhaṃ daṇḍam ādiśet ||13||

upekṣayā vā hantavyā yeṣūpāṃśu praśasyate |

upekṣāṃ cāpi nipuṇaḥ pratyakṣaṃ parivarjayet ||14||

pralimpann iva cetāṃsi dṛṣṭyā sādhu pibann iva |

sravann ivāmṛtaṃ sāma pruyuñjīta priyaṃ vacaḥ ||15||

vāg anudvegajananī sāmeti parikīrtyate |

sāmākhye sūnṛte sāntve priye stotre ca kīrtyate ||16||

ātmano vikrayam iva kurvan dadyāt samīhitam |

jalavat parvatāñ chatrūn bhindyād anupalakṣitaḥ ||17||

daṇḍapāṇir ivādhṛṣyo daṇḍaṃ daṇḍyeṣu pātayet |

pratyakṣām api copekṣām apratyakṣām ivācaret ||18||

sāmnārthasiddhaye vidvān yateta yatamānasaḥ |

sāmasiddhiṃ praśaṃsanti sarvataś ca vipaścitaḥ ||19||

kṣīrodo mathitaḥ sāmnā phalāyāmaradānavaiḥ |

nijaghnire dhārtarāṣṭrāḥ sāmapradveṣiṇo ’cirāt ||20||

dāruṇaṃ vigrahaṃ vidvān dānena praśamaṃ nayet |

indro ’pacāre śukrasya dānena śamam eyivān ||21||

aparādhena duhituḥ kupite bhṛgunandane |

vṛṣaparvā ca dānena dānavendro ’bhavat sukhī ||22||

upacchandyāpi dātavyaṃ baline śāntim icchatā |

samūlam eva gāndhārir aprayacchan gataḥ kṣayam ||23||

kiñcit prayacchan bhūyasyā tṛṣṇayā vipralobhayan |

bhindyāc caturvidhān bhedyān praviśyobhayavetanaiḥ ||24||

alabdhavetano lubdho mānī cāpy avamānitaḥ |

kruddhaś ca kopito ’kasmāt tathā bhītaś ca bhīṣitaḥ ||25||

yathābhilaṣitaiḥ kāmair bhindyād etāṃś caturvidhān |

parapakṣe svapakṣe ca yathāvat praśamaṃ nayet ||26||

bhedaṃ kurvīta yatnena mantryamātyapurodhasām |

teṣu bhinneṣu bhinnaṃ hi yuvarāje tathorjite ||27||

amātyo yuvarājaś ca bhujāv etau mahīpateḥ |

mantrī netraṃ hi tadbhinna etasminn api tadvadhaḥ ||28||

sarvāvasthaṃ tu medhāvī tatkulīnaṃ vikārayet |

vikṛtas tatkulīnas tu svayoniṃ grasate ’gnivat ||29||

tatkulīnena tulyas tu pumān abhyantaroṣitaḥ |

tasmād etau pare bhindyāc chamaṃ cātmani sannayet ||30||

tatropajāpaḥ kartavyo yaḥ kopānugrahakṣamaḥ |

sa kalyāṇaḥ śaṭho veti parīkṣyaḥ sūkṣmayā dhiyā ||31||

kalyāṇas tu yathāśakti karoti saphalaṃ vacaḥ |

śaṭhaḥ pakṣau calayati dvāv apy arthopalipsayā ||32||

pūrvaṃ sambhāṣito ’nīcaḥ kālayāpanam āśritaḥ |

mithyābhiśastaḥ śrīkāma āhūyāpratimānitaḥ ||33||

rājadveṣī tatkulīno dviṣyate yaś ca bhūbhujā |

āhitavyavahāraś ca tathā kāraniveśitaḥ ||34||

raṇapriyaḥ sāhasika ātmasambhāvitas tathā |

vicchinnadharmakāmārthaḥ kruddho mānī vimānitaḥ ||35||

bhītaḥ svadoṣavitrastaḥ kṛtavairo ’tisāntvitaḥ |

atulyena sahāsaktas tulyamānān nirākṛtaḥ ||36||

akāraṇaniruddhaś ca kāraṇāc ca viśeṣataḥ |

akāraṇāt parityaktaḥ pūjārho ’pratipūjitaḥ ||37||

hṛtadravyakalatraś ca mahābhogābhikāṅkṣitaḥ |

parikṣīṇo bahirbandhur bahirdravyo bahiṣkṛtaḥ ||38||

iti bhedyāḥ samākhyātā bhindyād etān pare sthitān |

āgatān pūjayet kāmair nijāṃś ca praśamaṃ nayet ||39||

samatṛṣṇānusandhānam atyugrabhayadarśanam |

pradhānaṃ dānamānaṃ ca bhedopāyāḥ prakīrtitāḥ ||40||

bhedaṃ kurvīta matimān vigṛhīto balīyasā |

śaṇḍāmarkau surair bhittvā balavantau parājitau ||41||

daṇḍena hi samāhanyād bhittvāreḥ saṃhataṃ balam |

tat kāṣṭham iva bhinnaṃ hi ghuṇajagdhaṃ viśīryate ||42||

utsāhadeśakālais tu saṃyuktaḥ susahāyavān |

yudhiṣṭhira ivātyarthaṃ daṇḍenāstaṃ nayed arīn ||43||

ātmanaḥ śaktim udvīkṣya daṇḍam apy adhike nayet |

ekākī śaktisampanno rāmaḥ kṣatraṃ purāvadhīt ||44||

alasaṃ vikramaśrāntaṃ vihatopāyaceṣṭitam |

kṣayavyayapravāsaiś ca santaptaṃ viparidrutam ||45||

bhīruṃ mūrkhaṃ striyaṃ bālaṃ dhārmikaṃ durjanaṃ paśum |

maitrīpradhānaṃ kalyāṇabuddhiṃ sāntvena sādhayet ||46||

lubdhaṃ kṣīṇaṃ ca dānena satkṛtya vaśam ānayet |

anyonyaśaṅkayā bhinnān duṣṭān vai daṇḍadarśanāt ||47||

putrān bhrātṝṃś ca bandhūṃś ca sāmnārthena ca sādhayet |

etaiḥ kaḥ sadṛśo loke dūraṃ viprakṛtair api ||48||

sāmaiteṣu prayuñjīta daivāt praskhaliteṣv api |

duṣkarāṃ yānti vikṛtim āryāḥ śīlanibandhanāḥ ||49||

kulaṃ śīlaṃ dayā dānaṃ dharmaḥ satyaṃ kṛtajñatā |

alobha iti yeṣv ete tān āryān paricakṣate ||50||

paurāñ jānapadāṃś caiva daṇḍamukhyāṃś ca daṇḍavit |

sādhayed dānabhedābhyāṃ yathāyogena cāparān ||51||

avaruddhāṃs tatkulīnān sāmantāṃś ca vicakṣaṇaḥ |

sādhayed bhedadaṇḍābhyāṃ yathāyogena cāparān ||52||

devatāpratimāstambhasuṣirāntargatā narāḥ ||

pumān strīvastrasaṃvīto niśi cādbhutadarśanam ||53||

vetālolkāpiśācānāṃ devānāṃ ca sarūpatā |

ityādimāyā vijñeyā mānuṣī mānuṣeśvaraiḥ ||54||

kāmato rūpadhāritvaṃ śastrāstrāśmāmbuvarṣaṇam |

tamo ’nilo ’calo meghā iti māyā hy amānuṣī ||55||

jaghāna kīcakaṃ bhīma āśritaḥ strīsarūpatām |

ciraṃ pracchannarūpo ’bhūd divyayā māyayā nalaḥ ||56||

anyāye vyasane yuddhe pravṛttasyānivāraṇam |

ity upekṣārthakuśalair upekṣā trividhā smṛtā ||57||

akārye sajjamānas tu viṣayāndhīkṛtekṣaṇaḥ |

kīcakas tu virāṭena hanyatām ity upekṣitaḥ ||58||

saṃrabdho bhīmasenena svārthavicchedabhītayā |

hiḍimbayā nijo bhrātā hanyatām ity upekṣitaḥ ||59||

meghāndhakāravṛṣṭyagniparvatādbhutadarśanam |

dūrasthānāṃ ca sainyānāṃ darśanaṃ dhvajamālinām ||60||

chinnapāṭitabhinnānāṃ saṃsrutānāṃ pradarśanam|25

itīndrajālaṃ dviṣatāṃ bhītyartham upakalpayet ||61||

ity upāyāḥ samākhyātā nānā nānārthasādhakāḥ |

sāma teṣu hi kālajño yathākālaṃ prayojayet ||62||

sāmabhedau tu kartavyau dānamānapuraḥsarau |

dānena hi samāyuktāv etāv apy arthasiddhaye ||63||

dānariktena sarvatra sāmnā kṛtyaṃ tṛṇena vā |

nirdānaṃ sāma nāyāti kalatreṣv api saṃsthitim ||64||

iti hy upāyān nipuṇaṃ nayajño

vinikṣipec chatrubale nije ca |

nirabhyupāyo niyataṃ prapātaṃ

viceṣṭamāno ’ndha ivābhyupaiti ||65||

avaśyam āyānti vaśaṃ vipaścitām

upāyasaṃdaṃśabalena sampadaḥ |

bhavaty udāraṃ vidhivat prayojite

phalaṃ hi rājñāṃ kvacid arthasiddhaye ||66||

**ūnaviṃśaḥ sargaḥ**

**sainyabalābalaprakaraṇam**

sāmādīnām upāyānāṃ trayāṇāṃ viphale naye |

vinayen nayasampanno daṇḍaṃ daṇḍyeṣu daṇḍavit ||1||

devān abhyarcya viprāṃś ca praśastagrahatārakam |

ṣaḍvidhaṃ tu balaṃ vyūhya dviṣato ’bhimukhaṃ vrajet ||2||

maulaṃ bhṛtaṃ śreṇi suhṛddviṣadāṭavikaṃ balam |

pūrvaṃ pūrvaṃ garīyas tu balānāṃ vyasanaṃ tathā ||3||

satkārād anurāgāc ca sahasaṅkathanāsanāt |

nityaṃ tadbhāvabhāvitvān maulaṃ bhṛtabalād guru ||4||

sannikṛṣṭatayā nityaṃ kṣiprotthānatayāpi ca |

vṛtteś ca svāmyadhīnatvād bhṛtaṃ śreṇibalād guru ||5||

tulyasaṅgharṣaṇāmarṣāt sukhalābhāt tathaiva ca |

balāj jānapadatvāc ca maitrāc chreṇibalaṃ guru ||6||

asaṃkhyadeśakālatvād ekārthopagamāt tathā |

balān medanayogāc ca śatror mitrabalaṃ guru ||7||

prakṛtyādhārmikā lubdhā anāryāḥ satyabhedinaḥ |

tasmād āraṇyakatayā tebhyaḥ śatrubalaṃ guru ||8||

ubhayaṃ tadvilopārthaṃ kālāpekṣaṃ vyavasthitam |

vilope vyasane caiva tatrāsya vijayo dhruvaḥ ||9||

upajāpakṛtāt tu syād bhayam asmād viśeṣataḥ |

parasya cāpy upajaped upajāpād dhruvo jayaḥ ||10||

sphītasārānuraktena maulenopacitaḥ paraḥ |

tattulyenaiva yātavyaḥ kṣayavyayasahiṣṇunā ||11||

prakṛṣṭe ’dhvani kāle vā gacchen maulaiḥ sumānitaiḥ |

maulās tu dīrghakālatvāt kṣayavyayasahiṣṇavaḥ ||12||

eṣu vastuṣu medhāvī bhṛtādīni vivarjayet |

dīrghādhvakālakhinneṣu teṣu bhedabhayaṃ bhavet ||13||

bahutvād eva sainyānāṃ dīrghakālāc ca khedataḥ |

nityapravāsayānābhyāṃ bhedo ’vaśyaṃ hi jāyate ||14||

prabhūtaṃ me bhṛtabalaṃ maulam alpam asāravat |

arer alpaṃ viraktaṃ vā maulaṃ prāyo ’lpasāravat ||15||

prāyo mantreṇa yoddhavyam alpāyāsena caiva hi |

alpaḥ kālas tu deśo vāprabhūtau ca kṣayavyayau ||16||

śāntopajāpaviśvastam asmatsainyaṃ parasya vā |

alpaḥ prasāro hantavya ity upeyād bhṛtair balaiḥ ||17||

sphītaṃ śreṇibalaṃ śakyam ādhātuṃ yānavastunoḥ |

hrasvau pravāsavyāyāmāv iti śreṇyā samutpatet ||18||

prabhūtaṃ hi suhṛtsainyaṃ śakyam ādhātum ātmani |

alpapravāso mantrāc ca bhūyo vyāyāmayodhanam ||19||

mitrasādhāraṇe kārye mitrāyatte phalodaye |

anugrāhye ca pīḍye ca mitreṇaiva saha vrajet ||20||

prabhūtenārisainyena yodhayen mahato ripūn |

śvasūkaravadhāpekṣī nayaṃ caṇḍālavan nayet ||21||

atyūrjitaṃ kopabhayād abhyāśe tu ripor balam |

vāsayet karśayec caiva durgakaṇṭakamardanaiḥ ||22||

nityam āṭavikaṃ sainyaṃ durgakaṇṭakaśodhane |

paradeśapraveśe ca puraskurvīta paṇḍitaḥ ||23||

etan maulādiṣaḍbhedaṃ caturaṅgaṃ balaṃ viduḥ |

ṣaḍaṅgaṃ mantrakośābhyāṃ padātyaśvarathadvipaiḥ ||24||

iti ṣaḍvidham etad dhi yathāyogaṃ balaṃ balī |

suniśchidraṃ prativyūhya yāyāt parabalaṃ prati ||25||

yogam asya vijānīyāt sarvaṃ mantrādinā nṛpaḥ |

kṛtākṛtaṃ pracāraṃ ca sādhu senāpates tathā ||26||

**senāpatipracāraprakaraṇam**

kulodgataṃ jānapadaṃ mantrajñaṃ mantrisammatam |

daṇḍanīteḥ prayoktāram adhyetāraṃ ca tattvataḥ ||27||

satyasattvakṣamāsthairyamādhuryāryaguṇānvitam |

prabhāvotsāhasampannam ājīvyam anujīvinām ||28||

mitravantam udārāḍhyaṃ bahusvajanabāndhavam |

vyavahāriṇam akṣudraṃ pauraprakṛtisammatam ||29||

nityākāraṇavairāṇām akartāram anāvilam |

śubhānubandhikarmāṇam alpāmitraṃ bahuśrutam ||30||

arogaṃ vyāyataṃ śūraṃ tyāginaṃ kālavedinam |

kalyāṇākṛtisampannaṃ satsambhāvyaparākramam ||31||

gajāśvarathacaryāsu śikṣitaṃ sujitaśramam |

khaḍgayuddhe niyuddhe ca śīghracaṅkramaṇakṣamam ||32||

yuddhabhūmivibhāgajñaṃ siṃhavad dṛḍhavikramam |

adīrghasūtraṃ nistandram amarṣaṇam anuddhatam ||33||

hastyaśvarathaśastrāṇāṃ samyaglakṣaṇavedinam |

narāntaravivekajñaṃ kṛtajñam anukampakam ||34||

varmakarmasamāyoge kuśalaṃ kuśalānugam |

sarvayuddhakriyopetaṃ śaktaṃ tatparikarmaṇi ||35||

svabhāvacittajñatayā yuktam aśvanṛdantinām |

tannāmnāṃ cāpi vettāraṃ tadvidhānopapādakam ||36||

deśabhāṣāsvabhāvajñaṃ lipijñaṃ sudṛḍhasmṛtim |

niśāpracārakuśalaṃ śakunajñānaniścitam ||37||

udayāstamayajñaṃ ca nakṣatrāṇāṃ grahaiḥ saha |

digdeśamārgavijñānasampannaṃ tajjñasevitam ||38||

kṣutpipāsāklamatrāsaśītavātoṣṇavṛṣṭibhiḥ |

anāhitabhayaklāntiṃ tatsaṃvignābhayapradam ||39||

hantāraṃ parasainyānāṃ duḥsādhyāhitaniścayam |

hatānāṃ ca svasainyānāṃ samyagviṣṭambhanakṣamam ||40||

avaskandābhimantāraṃ vettāraṃ sainyakarmaṇām|

paradūtapracārajñaṃ mahārambhaphalopagam ||41||

śaśvatsaṃsiddhakarmāṇaṃ siddhakarmaniṣevitam |

parābhaveṣv anirviṇṇaṃ śrīmadrājārthatatparam ||42||

ityādilakṣaṇopetaṃ kurvīta dhvajinīpatim |

dhvajinīṃ tu sadodyuktaḥ sa gopayed divāniśam || 43||

nadyadrivanadurgeṣu yatra yatra bhayaṃ bhavet |

senāpatis tatra tatra gacched vyūhīkṛtair balaiḥ ||44||

**prayāṇavyasanarakṣaṇaprakaraṇam**|

nāyakaḥ purato yāyāt pravīrapuruṣāvṛtaḥ |

madhye kalatraṃ svāmī ca kośaḥ phalgu ca yad balam ||45||

pārśvayor ubhayor aśvā aśvānāṃ pārśvayo rathāḥ |

rathānāṃ pārśvayor nāgā nāgānāṃ cāṭavībalam ||46||

paścāt senāpatiḥ sarvaṃ puraskṛtya kṛtī svayam |

yāyāt sannaddhasainyaughaḥ khinnānāśvāsayañ chanaiḥ ||47||

yāyād vyūhena mahatā makareṇa purobhaye |

śyenenoddhṛtapakṣeṇa sūcyā vā vīravaktrayā ||48||

paścādbhaye tu śakaṭaṃ pārśvayor vajrasaṃjñitam |

sarvataḥ sarvatobhadraṃ bhaye vyūhaṃ prakalpayet ||49||

kandare śailagahane nimnagāvanasaṅkaṭe |

dīrghādhvani pariśrāntaṃ kṣutpipāsāhitaklamam ||50||

vyādhidurbhikṣamārakapīḍitaṃ dasyubhir drutam |

paṅkapāṃsujalacchannaṃ vyastaṃ puñjīkṛtaṃ pathi ||51||

prasuptaṃ bhojanavyagram abhūmiṣṭham asaṃsthitam |

corāgnibhayavitrastaṃ vṛṣṭivātasamākulam ||52||

evamādiṣu jāteṣu vyasaneṣv asamākulaḥ |

svasainyaṃ sādhu saṃrakṣet parasainyaṃ ca ghātayet ||53||

**kūṭayuddhavikalpaprakaraṇam**

viśiṣṭo deśakālābhyāṃ bhinnāriprakṛtir balī |

kuryāt prakāśayuddhaṃ hi kūṭayuddhaṃ viparyaye ||54||

teṣv avaskandakāleṣu paraṃ hanyāt samākulam |

abhūmiṣṭhaṃ sa bhūmiṣṭhas tadbhūmau copajāpataḥ ||55||

prakṛtipragrahākṛṣṭaṃ pāśair vanacarādibhiḥ |

hanyāt pravīrapuruṣair bhaṅgadānāpakarṣaṇaiḥ ||56||

purastād darśanaṃ dattvā tallakṣakṛtaniścayaḥ |

hanyāt paścāt pravīreṇa balenotpīḍya veginā ||57||

paścād vā saṅkulīkṛtya hanyāt sāreṇa pūrvataḥ |

ābhyāṃ pārśvāvaghātau tu vyākhyātau kūṭayodhane ||58||

purastād viṣame deśe paścād dhanyāt tu vegavān |

puraḥ paścāc ca viṣama evam eva tu pārśvayoḥ ||59||

prathamaṃ yodhayitvā ca dūṣyāmitrāṭavībalaiḥ |

śrāntaṃ sannaṃ nirākrandaṃ hanyād aśrāntavāhanaḥ ||60||

dūṣyāmitrabalair vāpi bhaṅgaṃ dattvā prayatnavān |

jitam ityeva viśvastaṃ hanyāt sattvavyapāśrayaḥ ||61||

skandhāvārapuragrāmasasyasārthavrajādiṣu |

vilobhya ca parānīkam apramatto vināśayet ||62||

phalgusainyapraticchannaṃ kṛtvā vā sāravadbalam |

mandayatnaṃ tadvilope hanyād utplutya siṃhavat ||63||

mṛgayāsamprasaktaṃ vā hanyāc chatrum apāśrayam |

atha vā gograhākṛṣṭyā tallakṣaṃ mārgabandhanāt ||64||

avaskandabhayād rātrau prajāgarakṛtaśramam |

divāprasuptaṃ vā hanyān nidrāvyākulasainikam ||65||

ahaḥsannāhataḥ śrāntam aparāhṇe vināśayet |

niśi visrambhasuptaṃ vā tatsauptikavidhānavit ||66||

sapādakośāvaraṇair nāgaiḥ kuryāt tu sauptikam |

kuryād ugrajavopetair narair vā khaḍgapāṇibhiḥ ||67||

pratisūryamahāvātaṃ hanyāt sammilitekṣaṇam |

ityevaṃ kūṭayuddhena hanyāc chatrūn laghūtthitaḥ ||68||

nīhāratimirāṅgāraśvabhrāgnivananimnagāḥ |

vadanti satram ityādi satraṃ chadma prakīrtitam ||69||

sādhvapramatto vyavasāyavartī

yena prakāreṇa paraṃ nihanyāt |

caraiḥ samāveditatatpracāraḥ

śaṅketa tenaiva tato ’pramattaḥ ||70|

suniyatam upahanyāt kūṭayuddhena śatrūn

na hi tirayati dharmaṃ chadmanā śatrughātaḥ |

acakitam avasuptaṃ pāṇḍavānām anīkaṃ

niśi suniśitaśastro droṇasūnur jaghāna ||71||

**viṃśaḥ sargaḥ**

**gajāśvarathapattikarmaprakaraṇam**

prayāṇe pūrvayāyitvaṃ vanadurgapraveśanam |

akṛtānāṃ ca mārgāṇāṃ tīrthānāṃ ca pravartanam ||1||

toyāvatārasantārāv ekāṅgavijayas tathā |

abhinnānām anīkānāṃ bhedanaṃ bhinnasaṅgrahaḥ ||2||

bibhīṣikābhighātaś ca prākāradvārabhañjanam |

kośanītir bhayatrāṇaṃ hastikarma pracakṣate ||3||

caturaṅgasya sainyasya niṣedho balarakṣaṇam |

abhinnabhedanaṃ bhinnasandhānaṃ rathakarma tat ||4||

vanadiṅmārgavicayo vīvadhāsārarakṣaṇam |

anuyānāpasaraṇe śīghrakāryopapādanam ||5||

dīnānusaraṇaṃ ghātaḥ koṭīnāṃ jaghanasya ca |

ity aśvakarma patteś ca sarvadā śastradhāraṇam ||6||

śodhanaṃ kūpatīrthānāṃ mārgāṇāṃ śibirasya ca |

yavasādi ca yat kiṃcid vijñeyaṃ viṣṭikarma tat ||7||

jātiḥ sattvaṃ vayaḥ sthānaṃ prāṇitā varṣma vegitā |

tejaḥ śilpam udagratvaṃ sthairyaṃ sādhu vidheyatā ||8||

suvyañjanācārateti pattikuñjaravājinām |

iti lakṣaṇam etena yuktān karmasu yojayet ||9||

**patyaśvarathagajabhūmiprakaraṇam**

sasthūlasthāṇuvalmīkavṛkṣagulmāpakaṇṭakā |

sāpasārā paddhātīnāṃ bhūr nātiviṣamā matā ||10||

svalpavṛkṣopalā kṣipralaṅghanīyadarā sthirā |

niḥśarkarā vipaṅkā ca sāpasārā ca vājibhūḥ ||11||

niḥsthāṇusikatāpaṅkā nirvalmīkopalā samā |

kedāravratatiśvabhravṛkṣagulmavivarjitā ||12||

nirutkhātā nirdaraṇā khuracaṅkramaṇakṣamā |

sthirā cakrasahā caiva rathabhūmiḥ prakīrtitā ||13||

mardanīyataruśchedyavratatiḥ paṅkavarjitā |

sugamyaśailaviṣamā hastibhūr iti kīrtitā ||14||

nāgamyā nāma bhūr eṣāṃ tena nāgāḥ smṛtā budhaiḥ |

tasmād etā bhuvo ’tyarthaṃ nāgānāṃ samprakīrtitāḥ ||15||

turagādīni bhinnāni pratigṛhṇāti yad balam |

pratigraha iti khyātaḥ sa tu kāryo bharakṣamaḥ ||16||

tena śūnyas tu yo vyūhaḥ sa bhinna iva lakṣyate |

tasmād vidvāñ jayākāṅkakṣī na yudhyetāpratigrahaḥ ||17||

jayārthī nṛpatis tiṣṭhed dūraṃ gatvā pratigrahaḥ |

bhinnaṃ ca pratigṛhṇīyān na hi yudhyeta taṃ vinā ||18||

**dānakalpanāprakaraṇam**

gajeṣv āropitaḥ sādhuḥ śīghrapātair adhiṣṭhitaḥ |

yatra rāja tatra kośaḥ kośādhīnā hi rājatā ||19||

pratyagre karmaṇi kṛte ślāghamānaḥ kṛtādaraḥ |

yodhebhyas tu tato dadyāt ko hi dātur na yudhyate ||20||

dadyāt prahṛṣṭo niyutaṃ bharāṇāṃ rājaghātine |

tadardhaṃ tatsutavadhe senāpativadhe tathā ||21||

pravīrāṇāṃ tu mukhyasya śataṃ śataguṇaṃ vadhe |

tadardhaṃ kuñjaravadhe pradeyaṃ syandanasya ca ||22||

sāhasro ’śvavadhaḥ śatyaḥ pattimukhyavadhaḥ smṛtaḥ |

śiro viṃśatikaṃ śeṣaṃ bhogadvaiguṇyam eva ca ||23||

yugyaṃ hema ca kupyaṃ ca yo yaj jayati tasya tat |

dadyād vastvanurūpaṃ vā hṛṣṭo yodhān praharṣayet || 24||

**vyūhavikalpaprakaraṇam**

pañcāratni dhanus tasmin dhanvinaṃ sthāpayed yudhi |

triguṇe ’śvaṃ gajarathau yojyau pañcasu pañcasu ||25||

śamāntaras tu puruṣas turaṅgas triśamāntaraḥ |

kuñjaraḥ syandanaś caiva smṛtau pañcaśamāntarau ||26||

tathā vā khalu yudhyeran pattyaśvarathadantinaḥ |

yathā bhaven na sambādho vyāyāmavinivartane ||27||

asaṅkareṇa yudhyeran saṅkaraḥ saṅkulāvahaḥ |

mahāsaṅkarayuddhe ca saṃśrayeran mahāgajān ||28||

aśvasya pratiyoddhāro bhaveyuḥ puruṣās trayaḥ |

iti kalpyās tu pañcāśvā vidheyāḥ kuñjarasya ca ||29||

pādagopāś ca tāvantaḥ puruṣā daśa pañca ca |

vidhānam iti nāgasya kathitaṃ syandanasya ca ||30||

anīkam iti vijñeyam iti kalpyā nava dvipāḥ |

anīkasya ca randhraṃ ca pañcacāpaṃ pracakṣate ||31||

ityanīkavidhānena sthāpayed vyūhasampadaḥ |

urasyakakṣapakṣāṃś ca tulyān etān pracakṣate ||32||

uraḥ kakṣo ca pakṣau ca madhyaḥ pṛṣṭhaḥ pratigrahaḥ|

koṭī ca vyūhaśāstrajñaiḥ saptāṅgo vyūha iṣyate ||33||

urasyakakṣapakṣais tu vyūho ’yaṃ sapratigrahaḥ |

guror eṣa ca śukrasya kakṣābhyāṃ parivarjitaḥ ||34||

abhedyāḥ kulajā maulā labdhalakṣāḥ prahāriṇaḥ |

senāṅgapatayaḥ kāryā yuddhadṛṣṭapratikriyāḥ ||35||

pravīrapuruṣair ete tiṣṭheyuḥ parivāritāḥ |

abhedenaiva yudhyeran rakṣeyuś ca parasparam ||36||

phalgu sainyasya yat kiṃcin madhye vyūhasya tad bhavet |

yuddhavastu ca yat kiṃcit prāyas tajjaghane bhavet ||37||

yuddhārthaṃ yuddhakuśalaṃ muṇḍānīkaṃ prayojayet |

yuddhaṃ hi nāyakaprāṇaṃ hanyeta tadanāyakam ||38||

vyūho ’nupṛṣṭham acalaḥ pattyaśvarathadantibhiḥ |

tathāpratihato jñeyo hastyaśvarathapattibhiḥ ||39||

urasi sthāpayen nāgān pracaṇḍān kakṣayo rathān |

hayāṃś ca pakṣayor vyūho madhyabhedī prakīrtitaḥ ||40||

madhyadeśe hayānīkaṃ rathānīkaṃ tu kakṣayoḥ |

pakṣayoś ca gajānīkaṃ vyūho ’ntabhid ayaṃ smṛtaḥ ||41||

rathasthāne hayān dadyāt padātīṃś ca hayāśraye |

rathābhāve tu sarvatra nāgān eva prakalpayet ||42||

vibhajya prakṣiped vyūhe rathapattyaśvakuñjarān |

yadi syād daṇḍabāhulyaṃ sa cāvāpaḥ prakīrtitaḥ ||43||

maṇḍalo ’saṃhato bhogo daṇḍaś ceti manīṣibhiḥ |

catvāraḥ prakṛtivyūhā bhedās tv eṣāṃ prakīrtitāḥ ||44||

tiryagvṛttis tu daṇḍaḥ syād bhogo ’nvāvṛttir eva ca |

maṇḍalaḥ sarvatovṛttiḥ pṛthagvṛttir asaṃhataḥ ||45||

pradaro dṛḍhako ’sahyaś cāpas tatkukṣir eva ca |

pratiṣṭhaḥ supratiṣṭhiś ca śyeno vijayasañjayau ||46||

viśālavijayaḥ sūcī sthūṇākarṇaś camūmukhaḥ |

jhaṣāsyo valayaś caiva daṇḍabhedāḥ sudurjayaḥ ||47||

atikrāntaḥ pratikrāntaḥ kakṣābhyāṃ kakṣapakṣataḥ |

atikrāntaś ca pakṣābhyāṃ trayo ’nye tu viparyaye ||48||

pakṣorasyair atikrāntaḥ praviṣṭo ’nyo viparyaye |

sthūṇāpakṣo dhanuḥpakṣo dvisthūṇo daṇḍa ūrdhvagaḥ ||49||

dviguṇāntyas tryabhikrāntapakṣo ’nyo ’sya viparyaye |

dvicaturdaṇḍa ity ete jñeyā lakṣaṇataḥ kramāt ||50||

gomūtrikāhisārī ca śakaṭo makaras tathā |

bhogabhedāḥ samākhyātās tathā paripatantikaḥ ||51||

daṇḍapakṣo yugorasyaḥ śakaṭas tadviparyaye |

makaro vyavakīrṇaś ca śeṣaḥ kuñjaravājibhiḥ ||52||

maṇḍalavyūhabhedau ca sarvatobhadradurjayau |

aṣṭānīko dvitīyas tu prathamaḥ sarvatomukhaḥ ||53||

ardhacandraka uddhāno vajro bhedās tv asaṃhate |

tathā karkaṭaśṛṅgī ca kākapādī ca godhikā ||54||

tricatuḥpañcasainyānāṃ jñeyā ākārabhedataḥ |

iti vyūhāḥ samākhyātā vyūhabhedaprayoktṛbhiḥ ||55||

ete saptadaśa proktā daṇḍavyūhās tu bhedataḥ |

tathā vyūhadvayaṃ caiva maṇḍalasya samāsataḥ ||56||

asaṃhatās tu ṣaḍ vyūhā bhogavyūhās tu pañcadhā |

vyūhajñais te prayojyāḥ syur yuddhakāla upasthit e||57||

**prakāśayuddhaprakaraṇam**

pakṣādīnām athaikena hatvā śeṣaiḥ parikṣipet |

urasā vā samāhatya koṭibhyāṃ pariveṣṭayet ||58||

parakoṭī samākramya pakṣābhyāṃ sapratigrahaḥ |

koṭibhyāṃ jaghanaṃ hanyād urasā ca prapīḍayet ||59||

yataḥ phalgu yato bhinnaṃ yato dūṣyair adhiṣṭhitam |

tato ripubalaṃ hanyād ātmanaś copabṛṃhayet ||60||

sāraṃ dviguṇasāreṇa phalgu sāreṇa pīḍayet |

saṃhataṃ ca gajānīkaiḥ pracaṇḍair apasārayet ||61||

durjayān kariṇaḥ siṃhavasāsiktair mataṅgajaiḥ |

āhanyāt kariṇīnāṃ vā samūhaiḥ sādhvadhiṣṭhitaiḥ ||62||

salohajālair dṛḍhabandhadantaiḥ

sukalpitair ūrjitapādarakṣaiḥ |

pravīrayodhair madadurnivārair

hanyād gajendrair dviṣatām anīkam ||63||

eko ’pi vāraṇapatir dviṣatām anīkaṃ

yuktaṃ nihanti madasattvaguṇopapannaḥ |

nāgeṣu hi kṣitibhṛtāṃ vijayo nibaddhas

tasmād gajādhikabalo nṛpatiḥ sadā syāt ||64||

1. Editions read: khanidvīpavanādīnāṃ [↑](#footnote-ref-0)